
La scrierea acestei cărți m-au ajutat multe persoane, dar țin 
să le mulțumesc în mod special lui Jenný Einarsdóttir din Ístak, 
lui Jóhann Kröyer şi Ambjörg Jóhannsdóttir, şi lui Arvid Thastum 
din Kulusuk. 

De asemenea, trebuie să menționez că, deși unele personaje 
se numesc la fel ca unii dintre prietenii și membrii familiei mele, 
numele este tot ceea ce au în comun. 


Yrsa 


Prolog 


31 octombrie 2007 


Oddny Hildur și-a luat privirea de la ecranul laptopului, și-a 
dat jos căștile și a ascultat în tăcere. Vântul mugea, iar pereții 
din lemn trosneau la rafalele mai puternice, dar, în rest, nu se 
auzea nimic. Ciudat. Avusese impresia că mai era cineva în 
clădire. Și-a relaxat un pic umerii și s-a uitat la ceas. Câteva 
minute până la miezul nopţii. Oare era chiar atât de târziu? Deci 
foarte puţin probabil să mai fi venit cineva, iar cei mai mulți 
dintre colegii ei sau dormeau duși, sau se pregăteau de 
călătoria spre ţara viselor. Posibil că îi jucase o festă imaginaţia. 
Cine ar fi putut umbla de colo-colo la o oră atât de târzie? Oddny 
Hildur a oftat. Muncise fără încetare de când se întorsese în 
biroul ei, după ce luase cina. Vremea se schimbase complet, 
superbul calm îngheţat transformându-se într-un viscol gălăgios 
care răscolea zăpada căzută dimineaţă. Vremea capricioasă de 
acolo deja nu o mai surprindea, dar tot nu reușea să se 
obișnuiască cu ea. Acum regreta că nu respectase instrucțiunile 
de siguranţă și nu anunţase ce planuri are după masa de seară - 
nu făcuse asta de teamă că cineva ar fi vrut să i se alăture. 
Arnar spusese că și el ar fi vrut să mai lucreze un pic, dar, din 
fericire, nu venise. Oddný Hildur își dorise foarte mult să fie 
singură și să termine treaba pe care o tot amânase, dar care 
acum chiar trebuia terminată. Niciodată nu era liniște când 
veneau și ceilalți, mai ales seara, după o zi de lucru obositoare. 

Dintr-odată, regreta că venise acolo neînsoţită. În loc să se 
bucure de singurătate, era copleșită de o ciudată senzaţie de 
disconfort, ceea ce nu i se întâmpla des: era cunoscută drept o 
persoană fără multă imaginaţie și, de obicei, se uita cu un aer 
nedumerit la cineva care spunea o glumă, în timp ce toţi cei din 
jurul ei se prăpădeau de râs - unde mai pui că nu se prindea de 
poantă nici mai târziu. Pe scurt, nu era sensibilă decât la fapte, 
trăsătură care constituia un avantaj în domeniul geologiei, dar o 
piedică în sfera relaţiilor umane. 


A căscat și a îndepărtat sentimentul de neliniște care îi dădea 
târcoale. Inainte să închidă laptopul, s-a uitat să vadă dacă nu 
cumva soțul ei, Stebbi, era pe chatul MSN - dar bineînțeles că se 
băgase demult în pat. Din pricina diferenţei de fus orar, la el 
deja era trecut de miezul nopţii - și trebuia să înceapă lucrul la 
ora opt. Dimineaţa, traficul era foarte aglomerat, iar lui Stebbi îi 
lua destul de mult să ajungă la serviciu de la Hafnarfjörður, 
orașul în care își cumpăraseră un apartament. Tocmai investiţia 
lor imobiliară o determinase să accepte această slujbă dificilă, 
care îi aducea un venit mai mare decât posturile similare din 
oraș - în parte datorită bonificaţiei menite să compenseze 
absenţa de lângă familie. Așteptaseră prea mult înainte să 
cumpere, iar când, în cele din urmă, se hotărâseră, preţurile 
deja crescuseră foarte mult, iar acum trebuiau să se spetească 
muncind ca să plătească ratele. Din fericire, nu luaseră un credit 
în valută - așa cum procedaseră mulţi dintre cei care acum erau 
nevoiţi să suporte consecinţele deprecierii coroanei islandeze -, 
dar ratele crescuseră și pentru ei, diminuându-le considerabil 
veniturile. Atunci când Oddný Hildur a văzut anunţul pentru 
postul din Groenlanda, scos la concurs de Berg Technology, 
simţul practic i-a spus c-ar fi bine să se înscrie. Stebbi nu fusese 
tocmai încântat, întrucât soţia lui avea să lipsească de acasă 
câte patru săptămâni o dată. „De ce să fim împreună din 
moment ce locuim în ţări diferite?”, argumentase el. Dar ea 
încercase să vadă partea plină a paharului: salariul consistent și 
cele două săptămâni libere dintre turele de câte o lună. După 
aceea, puteau să se gândească și dacă vor face copii - lucru pe 
care îl amânaseră din pricina dificultăţilor financiare. Însă până 
atunci, Oddný Hildur trebuia să facă faţă traiului într-o tabără de 
lucru dintr-un loc uitat de lume, departe de civilizaţie. 

Se uita cu un aer neconsolat la fereastra de chat de pe 
ecranul laptopului. Uneori, când nu-l lua somnul, Stebbi intra să 
vadă dacă nu cumva mai era cineva online - dar nu și în 
noaptea aceea. A simţit că iarăși o cuprinde starea aceea 
neplăcută. Acum, avea senzaţia intensă că cineva o privește în 
ceafă. Bineînţeles, știa că e imposibil, dar tot a trebuit să-și ia 
inima în dinţi și să se uite în spate ca să se asigure că n-o 
urmărește nimeni. Nu mai avea decât două zile din tura aceea și 
își dădea seama că era surmenată. Prognoza meteo era destul 
de sumbră și, în ultima vreme, își făcuse griji că s-ar putea să fie 

nevoită să se întoarcă acasă pe vreme rea sau poate chiar să 
rămână blocată acolo. În plus, îi părea rău pentru vorbele aspre 
aruncate în timpul certei pe care o avusese în seara aceea și 
regreta că reacţionase atât de nechibzuit. 

S-a crispat dintr-odată. 

Fie își pierdea minţile, fie era urmărită. Oare era cineva la 
fereastră? Oricine ar fi fost, ar fi putut s-o observe foarte bine în 
biroul puternic luminat. S-a răsucit foarte ușor în scaun și a 
aruncat o privire în noaptea ca de smoală, dar n-a văzut decât 
propria-i reflecţie în geam. Chipul reflectat părea să aparţină 
unei femei mult mai tinere decât ea - ochii mari și speriaţi îi 
dădeau un aer copilăros pe care nu-l mai avusese de ani de zile. 
Oare ce se întâmpla cu ea? Era singură în clădire, pentru că 
Arnar cu siguranţă ar fi trecut pe la ea, dacă ar fi venit și el, așa 
cum plănuia. Și bineînţeles că nu era nimeni afară. Colegilor ei 
de muncă nu le-ar fi trecut prin cap s-o spioneze pe o vreme 
atât de urâtă, și nici nu era atât de atrăgătoare încât să 
convingă vreun bărbat să se supună la un asemenea chin. Dar 
oamenii din sat? Oare umbla pe afară vreunul dintre localnici? 
larăși s-a mustrat în gând pentru că nu închisese ușa. Ce-o fi 
fost în mintea ei? Bineînţeles că nu venise nimeni din sat pe un 
asemenea vânt. Singurii cărora le-ar fi putut trece prin cap una 
ca asta erau alcoolicii, dar știa că, la ora aceea, toţi erau în pat 
demult - beți criţă. Faptul că era marți nu schimba cu nimic 
situaţia: pentru bieţii de ei, toate zilele erau la fel; deci era 
exclus ca vreunul să fie treaz și să hoinărească pe afară atât de 
târziu în noapte, și nimeni altcineva n-ar fi avut ce să caute pe 
la fereastră. Cu toate că localnicii nu priveau cu ochi buni Berg 
Technology, i se părea puţin probabil ca antipatia lor să fie atât 
de profundă, încât să încerce să le facă neplăceri. 

În ciuda argumentelor, sentimentul de teamă nu dispărea. S-a 
apropiat de perete cu tot cu scaunul rotativ și a stins lumina, dar 
nu s-a grăbit să revină lângă fereastră și să arunce o privire 
afară. Dar, în cele din urmă, și-a luat inima în dinţi. 

O rafală puternică a izbit clădirea, apoi s-a potolit. Lui Oddny 
Hildur i s-a tăiat respiraţia. În parcare era un husky mare și 
murdar care se uita ţintă la ea. Urechile îi fluturau în vânt, dar în 
rest părea o statuie. Ochii li s-au întâlnit, iar câinele i-a susținut 
privirea fără să clipească. Oddný Hildur se uita la el ca 
hipnotizată, simţindu-și în piept bătăile puternice ale inimii. Unul 

dintre primele lucruri care i se spuseseră când ajunsese acolo 
era să nu se apropie de câinii husky, nici ca să-i mângâie, nici ca 
să-i hrănească. Erau câini folosiţi la muncă și nu se atașau de 
oameni la fel ca animalele de companie. Se convinsese de asta 
în mod indirect la scurtă vreme după ce începuse să lucreze în 
Groenlanda, atunci când călătorise cu un avion care făcea o 
cursă spre Reykjavik pentru o urgenţă medicală. Fusese prima și 
ultima oară când zburase cu un asemenea avion. O fetiță 
nimerise în mijlocul unui grup de câini husky, iar faţa îi fusese 
sfâșiată. Plânsul ei, care nu contenise până în Islanda, încă îi 
răsuna în urechi, la fel ca încercările disperate ale mamei sale 
de a o liniști. Stomacul i s-a crispat amintindu-și cum arăta biata 
fetiță la câteva luni după aceea - într-una din puţinele ei vizite 
în sat, o văzuse pe marginea drumului, jucându-se cu o păpușă. 
Era perfect posibil ca husky-ul de afară să fi fost unul din haita 
care o atacase pe fetiţă - niciunul dintre ei nu fusese eutanasiat. 
S-a întrebat dacă nu cumva ar fi trebuit să-și calce pe mândrie și 
să-l cheme pe Gisli, care răspundea de securitatea taberei. Ar fi 
însoțit-o până la apartamentul ei fără să crâcnească, deși 
probabil că acum dormea dus. Gísli își lua slujba foarte în serios, 
punând în ea suflet și mult devotament și fiind incredibil de 
amabil. Pe de altă parte, nu voia să îndure tachinările colegilor 
ei pentru că scotea oamenii din pat în toiul nopţii, numai ca s-o 
însoțească până acasă: Și-așa simţise ostilitate din partea lor în 
ultima vreme. Nu, avea să se descurce singură. 

Auzise că un câine nu atacă niciodată dacă nu e provocat, că 
nu-ți face nimic dacă îl lași în pace. Avea să străbată distanța 
până acasă în pas vioi, iar câinele avea să rămână pe loc și să 
dispară în noapte. Avea să ajungă în pat imediat. Oddny Hildur 
și-a oprit laptopul și s-a pregătit să plece. Înainte să iasă pe hol, 
s-a mai uitat o dată pe fereastră și a văzut că husky-ul încă se 
uita la ea. Dar, dintr-odată, câinele a înclinat capul, ca și când s- 
ar fi întrebat de ce se ridicase în picioare. Regreta că cedase 
curiozității; acum, câinele știa că urma să iasă și avea s-o 
aștepte la ușă. Și totuși, nu părea să fie chiar atât de viclean - 
pur și simplu stătea în parcare, ca o stană de piatră. Oddny 
Hildur a dat să tragă perdeaua, ca să blocheze vederea câinelui, 
dar, când l-a auzit scoțând un urlet, a tresărit și a scăpat-o din 
mână. Apoi a auzit un lătrat înăbușit, dar ceea ce a surprins-o 
cel mai mult a fost mișcarea bruscă a câinelui. A lăsat perdeaua 

la locul ei și a ieșit în grabă din birou. Întreaga poveste devenea 
ridicolă. În drum spre ieșire, a stins lumina și în biroul lui Arnar - 
în celelalte camere era deja întuneric. Curentul electric venea 
de la un generator diesel, iar Oddny Hildur se obișnuise să-l 
folosească în mod chibzuit, deși cumpătarea era o idee complet 
străină pentru ea. 

Când a ajuns în vestibul, și-a luat pe ea haina din puf de rață 
sălbatică - era de neprețuit pe timp de furtună -, iar apoi, având 
în minte imaginea chipului mutilat al bietei fetițe, a luat un fular 
din cuier și l-a înfășurat bine în jurul capului, lăsându-și 
descoperiţi doar ochii. În cele din urmă, și-a pus mănușile cu un 
singur deget și s-a încălţat cu cei mai călduroși bocanci pe care 
i-a găsit, chiar dacă erau ai altcuiva. Ai ei erau uzi și reci, pentru 
că iarăși uitase să-i întoarcă cu talpa în sus și, cât timp lucrase, 
zăpada care îi intrase în ei în drum spre birou se topise. Același 
lucru era valabil și pentru căciula ei, care căzuse din cuier pe 
podea, așa că Oddny Hildur s-a văzut nevoită să ia și o căciulă 
străină, care să-i apere urechile de vânt și de frig. Dacă a doua 
zi venea la birou suficient de devreme, nimeni n-avea să simtă 
lipsa căciulii, a bocancilor și a fularului. Și-a vârât pantalonii în 
bocanci și și-a îndreptat anevoios spatele. Era îmbrăcată atât de 
gros, încât abia se putea mișca, iar afară sigur avea să-i fie și 
mai greu, dat fiind că trebuia să înfrunte și vântul. A inspirat 
adânc și a deschis ușa de la intrare. Dintr-odată, i-a trecut prin 
minte că poate câinele n-o ameninţase, ci o avertizase cu privire 
la un pericol - oare afară era și altceva de care ar fi trebuit să se 
teamă? 

Frigul a înviorat-o, iar Oddny Hildur a îndepărtat acest gând. 
Poate că sentimentul de neliniște îi fusese pricinuit de 
înregistrarea video a cărei enigmă încercase s-o descifreze în 
seara aceea. Chiar înainte de cină, ei și colegilor săi le fusese 
trimis pe e-mail un filmuleţ care îi înfățișa pe Bjarki și Dóri - cei 
doi specialiști în foraje - lenevind în fumoar. Oddny Hildur habar 
n-avea cine îi filmase, deși nu era exclus să fi montat și să fi 
pornit camera ei înșiși, dat fiind că, în afară de ei, nu erau mulţi 
cei care să suporte încăperea aceea impregnată cu miros de 
tutun. Și totuși, ceea ce-i atrăsese atenţia nu fuseseră glumele 
lor neroade, ci ceva care trecuse prin dreptul ferestrei din 
spatele lor, fără ca ei să-și dea seama. Întrucât nu era interesată 
de prostiile de genul ăsta, nu deschisese e-mailul cu pricina 

înainte de cină, când ar fi putut să-și întrebe colegii despre ce 
era vorba. Cine știe, poate că apariţia din spatele lor făcea parte 
din glumă. Încercase de mai multe ori să pună pe pauză ca să 
vadă ce era, dar mișcarea era atât de rapidă, încât nu reușise să 
oprească unde trebuie. 

| se păruse că era un om cu o broboadă ciudată sau un fel de 
mască, în urma căruia rămăsese o dâră roșie pe geam. 
Persoana cu pricina - sau ce-o fi fost - ținea în mână un obiect 
roșu care probabil se lovise de fereastră sau pe care poate că-l 
atinsese intenţionat de geam. Dar oare ce era? Mișcarea rapidă 
și dunga neregulată, de un roșu întunecat, alcătuiau un fel de 
fundal macabru pentru poantele muncitorilor, iar neputinţa de a- 
și da seama ce era o neliniștea. Poate că a doua zi avea să râdă 
pe seama acestei întâmplări, însă și-ar fi dorit să aibă o 
explicaţie în clipa aceea. Nu-și dădea seama de ce, dar nu-i 
venea deloc să arunce o privire în fumoar, să vadă dacă mai era 
vreo urmă pe geam. Și totuși, în adâncul ei, se temea ca nu 
cumva să fie sânge. 

Oddný Hildur a inspirat adânc, vârându-și mâinile în buzunar. 
Câinele nu se zărea nicăieri. Apoi a pornit în noapte, pășind prin 
zăpada răscolită de vânt pentru ultima oară. 


Capitolul 1 


18 martie 2008 


Thâra Gudmundsdóttir a pus jos raportul de activitate al 
biroului ei de avocatură. Nu fusese o lectură încurajatoare: în 
ultima lună, ea și Bragi, partenerul ei, împreună cu doi stagiari 
se ocupaseră de un număr mare de cazuri, dar cele mai multe 
dintre ele fuseseră minore și le rezolvaseră într-un timp scurt. 
Ceea ce era un lucru îmbucurător pentru clienţi, dar nu prea 
aducea bani biroului. E drept că nu era vorba numai despre 
bani. Cazurile cele mai interesante necesitau multă muncă și 
erau infinit mai complexe decât cele mărunte, dintre care multe 
erau banale și monotone. Thâra a scos un oftat foarte discret, ca 
nu cumva s-o audă vreunul dintre cei doi avocați stagiari. Dacă 
aceștia ar fi simţit că era îngrijorată din pricina volumului de 
muncă, s-ar fi putut gândi să se mute în altă parte, ceea nu i-ar 
fi picat tocmai bine. Ea și Bragi n-ar fi putut administra singuri 
biroul și tot ce ţinea de el - nu în ultimul rând pe Bella, secretara 
lor nesuferită. Deși Th6rei îi era greu să-și închipuie că exista o 
secretară mai nepricepută decât Bella, nu avea niciun chef să-i 
preia sarcinile, iar Bragi ar fi făcut orice numai să nu fie nevoit 
să răspundă la telefon. Așa că trebuiau să accepte aceste 
ajutoare: cei doi stagiari, care păreau mai interesaţi de YouTube 
decât de verdictele Curţii Supreme, și Bella, care și ea petrecea 
pe internet mai mult timp decât ar fi fost sănătos. 

Thâra s-a întors la lista cu clienţi și cazuri. Divorţurile, 
falimentele și alte neînţelegeri financiare erau de departe cele 
mai numeroase. Se ocupaseră și de câteva moșteniri, câteva 
cazuri de stabilire a paternităţii și alte procese mai simple. Poate 
că nu era frumos din partea ei să gândească așa, dar Thóra și-ar 
fi dorit să aibă parte de mai multe cazuri care implicau 
infracţiuni grave. Acestea erau mult mai solicitante decât 
divorțurile, care în ultima vreme deveniseră specialitatea lui 
Bragi. Colegul ei își construise o reputaţie solidă în domeniu, 
ceea ce însemna că din ce în ce mai mulți oameni apelau la 
biroul lor atunci când căsniciile li se duceau de râpă. 

Și totuși, existau și divorțuri cât se poate de interesante. Unul 
dintre clienţii ei era Trausti, un bărbat care voia să-și schimbe 
prenumele pentru că soția lui îl părăsise pentru un tip botezat la 
fel ca el. Bineînţeles că nu era deloc greu să obţii permisiunea 
de a purta un alt nume decât cel înscris în registrul bisericii, dar 
lucrurile se complicaseră atunci când Trausti îi spusese că nu s- 
ar mulțumi cu atât, ci ar vrea să fie schimbate și patronimicele 
copiilor lui.! Voia să fie limpede că el era tatăl copiilor, nu noul 
partener al soţiei lui. Cu toate că legile care reglementau 
sistemul  antroponimic islandez permiteau modificarea 
patronimicelor copiilor în unele cazuri speciale, legiuitorul nu 
prevăzuse și acest caz, așa că nu exista o soluție simplă la 
această problemă. Thórei i se părea foarte puţin probabil ca 
unui Trausti care nu voia să se mai numească Trausti să i se 
permită să modifice patronimicele copiilor săi, mai ales că 
mama lor era complet împotriva acestei schimbări. Protestele ei 
n-au făcut decât să-l întărâte pe fostul soț, așa că, în cele din 
urmă, Th6ra a trimis la Ministerul Justiţiei o scrisoare în care 
expunea pe larg acest caz, cu toate că mai degrabă și-ar fi 
schimbat propriul nume decât să semneze acea scrisoare fără 
precedent. Trecuse mai bine de o lună de când o trimisese, dar 
încă nu primise niciun răspuns. judecând după această 
întârziere, Thóra a tras concluzia că autorităţile se întrebau dacă 
nu cumva era o glumă. 

Nici divorțul ei de Hannes nu decursese în cele mai bune 
condiţii, dar nu ajunseseră până acolo încât să se ciorovăiască 
din pricina bunurilor materiale - cine ia televizorul cu ecran plat 
și așa mai departe. Și niciunuia dintre ei nu-i trecuse prin cap să 
umble la numele copiilor. Probabil că tocmai această experiență 
o deosebea de Bragi, căruia îi făcea plăcere să se ocupe de 
astfel de cazuri. Colegul ei era însurat cu aceeași femeie de 


1 Sistemul antroponimic islandez diferă de cel folosit în România și în majoritatea 
țărilor europene (cu excepția celor scandinave). Astfel, numele de familie al unui 
islandez nu se transmite invariabil de la tată la copiii săi, ci se construiește pornind de 
la prenumele tatălui (rezultând un nume patronimic), al mamei (nume matronimic) 
sau, mai rar, al amândurora (caz în care persoana în cauză are două nume de 
familie). Astfel, numele de familie al Thârei - Gudmundsdóttir - este alcătuit din 
prenumele tatălui, Gudmund, la care se adaugă substantivul dóttir, care înseamnă 
„fiică”; așadar, Gudmundsdóttir se traduce literal prin: „fiica lui Gudmund”. lar 
patronimicul Júlíusson, spre exemplu, este alcătuit din prenumele tatălui, Julius, la 
care se adaugă substantivul son, care înseamnă „fiu”; așadar, Juliusson se traduce 
literal: „fiul lui Julius”. 

treizeci de ani și avea o căsnicie fericită, așa că nu trăise pe 
pielea lui un eșec marital. În schimb, Thóra se putea identifica 
foarte ușor cu clienţii ei și cu experiențele acestora. Așadar, 
primul lucru pe care dorea să-l transmită clienţilor era 
următorul: trebuiau să se aștepte la o perioadă foarte dificilă, în 
care partenerul de viață, până atunci atât de drag, avea să se 
transforme în dracul însuși, și nimeni - nici măcar mamele lor - 
nu va avea chef să le asculte relatările dramatice despre 
cruzimile lui. Trecuse suficient timp pentru ca Thóra să-și dea 
seama că ea însăși trebuie să fi fost insuportabilă pentru cei din 
jur: profitase de fiecare ocazie pentru a le spune rudelor și 
cunoștințelor ei cât de dificil era Hannes. Acum, îi era limpede 
că se purtase foarte urât cu el - și viceversa. Oricum, în cazul 
lor, divorțul fusese singura opţiune rezonabilă, din moment ce 
fiecare ajunsese la concluzia că nu-l mai suporta pe celălalt. 
Acum, situația era complet diferită. Thâra avea o relație 
stabilă cu Matthew Reich, care acceptase postul de șef al 
departamentului de securitate de la Kaupthing?, dar încă nu 
făcuseră pasul de a se muta împreună. Și nu pentru că n-ar fi 
vrut el. Th6ra era cea care încă nu se simţea pregătită, dat fiind 
că era extrem de ocupată: cei doi copii ai ei, Sóley și Gylfi, îi 
dădeau tot timpul bătăi de cap și, în plus, trebuia să se ocupe și 
de Orri, nepotul ei de aproape doi ani. Thâra era implicată în 
viața lui Orri mai mult decât alte bunici; fiul ei și Sigga, iubita lui, 
erau niște adolescenţi atunci când se aruncaseră cu capul 
înainte în experimentul lor biologic. În consecinţă, nu aveau să 
fie aleși niciodată Părinţii Anului: se purtau cu fiul lor mai 
degrabă ca niște fraţi și nu-și asumau în întregime 
responsabilităţile pe care le presupune creșterea unui copil. 
Thóra știa că, în parte, era vina ei și a părinţilor Siggăi. Era mult 
mai simplu sa-și asume ea aceste responsabilităţi și să facă 
totul singură decât să urmărească de la distanţă încercările 
neortodoxe ale lui Gylfi și Sigga de a-și crește copilul. Când Orri 
stătea la Thóra acasă, era ca și când ar fi fost copilul ei. Era 
foarte bucuroasă ori de câte ori băieţelul rămânea la ea, dar 
când ieșea în oraș cu el și cu cei doi părinţi adolescenţi, probabil 
că lăsa impresia unei mame cel puţin dubioase. Orri abia 
începuse să vorbească, dar deja îi spunea Th6rei „mama”, ceea 
ce însemna că persoanele care nu-i cunoșteau situaţia probabil 

își închipuiau că e un pic ciudată, din moment ce-și lăsa copiii 
mai mari să aibă grijă de el și nu părea să-i pese atunci când 
Orri plângea sau striga după maică-sa. Dar n-avea încotro, 
trebuia să se obișnuiască cu viaţa de bunică tânără. 

Așadar, Thâra răspunsese fără entuziasm la propunerea lui 
Matthew de a se muta împreună nu pentru că n-ar fi vrut să 
locuiască cu el, ci pentru că i se părea reconfortant să știe că, 
din când în când, putea să ducă o viață diferită de cea de acasă. 
O viaţă în care totul era curat și ordonat, în care nu trebuia să 
schimbe scutece murdare, nici să facă sandviciuri sau să spele 
mormane de haine. Această a doua viaţă - în care Thóra putea 
să mănânce la restaurant sau să facă orice îi poftea inima - îi 
avea în centru pe ea și pe Matthew, adulţi care în week-end nu 
erau obligaţi să se scoale cu noaptea în cap ca să se uite la 
desene animate. Dar nu se putea bucura de viaţa ei paralelă 
decât o dată la două săptămâni, când toată gașca de copii pleca 
de acasă și se ducea să stea cu Hannes și noua lui soție. Puţine 
lucruri o încântau pe Thóra mai mult decât bucuria artificială pe 
care o afișa tăticul de week-end al copiilor ei atunci când îi 
ducea la el cu mașina. lar zâmbetul lui devenise și mai fals după 
ce Sigga se certase cu maică-sa și se mutase la Thóra. Deși 
inițial nu fusese încântată de idee, în cele din urmă fata 
acceptase să meargă și ea la Hannes, iar când acesta a încercat 
să obiecteze, Gylfi i-a retezat-o scurt, spunându-i că dacă iubitei 
lui o să i se dea de înţeles în vreun fel că nu este bine-venită, nu 
va mai veni nici el. Tatăl lui și-a mușcat limba și nu s-a mai 
plâns niciodată că nu avea suficient spaţiu. Acum, Gylfi avea 
deja optsprezece ani, ceea ce însemna că nu mai era obligat să 
petreacă timp cu Hannes o dată la două săptămâni - de fapt, ar 
fi putut refuza să-l mai viziteze încă de la șaisprezece ani. Thóra 
se îndoia că Gylfi știa asta, dar hotărâse să nu i-o spună, pentru 
ca puștiul să păstreze legătura cu taică-su. Dar și pentru că voia 
să aibă în continuare niște timp numai pentru ea. 

Thóra a încercat să se concentreze asupra a ceea ce avea de 
făcut: trebuia să întocmească un contract prenupţial. O parte a 
acestuia se referea la o casă cu etaj pentru o singură familie 
care urma să fie împărțită în două apartamente separate pentru 
a-l salva pe proprietar (viitorul mire) de gaura neagră creată de 
deprecierea coroanei - în toiul unui acces de optimism, făcuse 
un împrumut la momentul nepotrivit. 

Dar, înainte să se reapuce de treabă, a sunat-o Matthew, care 
nu avea obiceiul s-o sune în timpul programului - spre deosebire 
de Thora, era cât se poate de strict și lua totul în serios. De 
exemplu, se înscrisese la un curs de islandeză pentru străini - el 
fiind neamt - și începuse să învețe foarte sârguincios. La 
început, Thóra îl ajutase să-și facă temele, dar nu rezistase 
tentaţiei de a strecura și câteva cuvinte dificile, pe care nu le-ar 
fi putut ști decât un foarte bun cunoscător al limbii islandeze. 
Matthew nu s-a amuzat deloc atunci când lucrul acesta a ieșit la 
iveală la următorul curs și de atunci nu i-a mai cerut ajutorul. 
Ulterior, rolul de meditator i-a revenit lui Sóley, fiica Thórei, care 
avea doar opt ani și, drept urmare, încă nutrea un respect 
aproape neștirbit faţă de orice formă de școlarizare. Rezultatul a 
fost că au devenit buni prieteni, iar Matthew a început să facă 
mari progrese, deși cu Thâra încă vorbea în germană. 

— Te-ar interesa să te ocupi de un mic proiect al băncii? a 
întrebat-o el, după ce și-a cerut scuze că o sună la birou. 

— Un proiect al băncii? a repetat ea pe un ton surprins, dat 
fiind că banca avea la dispoziţie armate de specialiști și avocați. 
Ce fel de proiect? 

A aruncat o privire spre contractul prenupţial care o aștepta 
pe monitorul computerului. Oare aveau nevoie de ceva de felul 
ăsta? Oare cohortele lor de avocaţi refuzaseră să se ocupe de 
asemenea trivialităţi? 

— E vorba de o garanţie bancară de bună execuţie a unui 
contract, i-a răspuns Matthew. Banca a garantat pentru o 
antrepriză numită Berg Technology, care se pare că n-o să ducă 
la bun sfârșit contractul pe care l-a semnat cu o companie 
minieră britanică. lar acum, britanicii vor să încaseze garanţia, 
ceea ce înseamnă că banca o să fie atinsă serios la buzunar. Și e 
vorba de o sumă foarte mare, mai ales în situaţia financiară de 
acum, dat fiind că garanţia e în euro. 

— Și care ar fi treaba mea? Să conving compania minieră să 
nu mai pretindă garanţia? 

Matthew a râs scurt: 

— Nu, nici tu, nici nimeni altcineva n-ar putea face asta. Am 
înţeles că e foarte greu de negociat cu ei, întrucât nu le place 
deloc să piardă bani. Mai ales că și dacă obţin garanţia bancară, 
tot or să piardă bani de pe urma acestui contract. Deci acum nu 
vor decât să-și reducă pierderile cât mai mult. 

— Păi și eu ce-ar trebui să fac? Să mă ocup de virarea 
garanţiei către compania minieră? Sau să fac vreo plângere? 

Thârei i se părea chiar mai plicticos decât un contract 
prenuptial, drept care se gândea să nu accepte oferta. 

— Niciuna, nici alta, i-a răspuns Matthew. Berg Technology 
deja a acumulat mari întârzieri și e puţin probabil să le poată 
recupera. În plus, au încetat complet lucrările și se pare că n-or 
să se reapuce de treabă prea curând. Angajaţii lor refuză să se 
întoarcă în tabăra de lucru, iar munca pe care o fac acolo este 
atât de specializată, încât nu-i tocmai floare la ureche să 
găsească înlocuitori pentru ei. Planul e să se trimită acolo o 
echipă care să evalueze situația de la faţa locului și să 
hotărască dacă banca ar trebui să angajeze altă antrepriză în 
cazul în care se dovedește că impasul nu poate fi depășit. 

— Păi, pot să facă asta? 

Cu toate că, de ceva vreme, Thóra se specializase în dreptul 
contractual, încă nu se ocupase de niciun contract de 
construcţie propriu-zis. Nu era familiarizată cu ele, dar știa 
suficient de multe cât să înţeleagă ce presupuneau și să-și dea 
seama că se deosebeau considerabil de cele mai tradiţionale. 

— Da, a raspuns Matthew. Dacă te interesează, aș putea să-ţi 
trimit contractul de construcţie și detaliile scrisorii de garanţie 
bancară, dar sper să înţelegi că nu pot să fac asta decât dacă 
accepţi propunerea. 

Thóra a rămas pe gânduri o clipă: 

— Să înțeleg că, dacă accept, va trebui să plec din ţară? 

Chiar și-ar fi dorit să plece câteva zile din Islanda. Fusese cea 
mai aspră iarnă din ultimii ani și, cu toate că erau în martie, 
furtunile încă nu conteniseră. 

— Da, va trebui să mergi în străinătate, a răspuns el, fără să-i 
ofere detalii. 

Tonul lui dădea de înțeles că era vorba despre un loc nu 
tocmai atrăgător, dar Thâra era foarte sigură că niciun 
antreprenor islandez nu executa lucrări în Gaza, Irak, Afganistan 
sau în altă zonă afectată de război, așa că n-avea cum să fie 
foarte rău. 

— Despre ce lucrări e vorba, mai exact? a întrebat ea. Și unde 
trebuie să mă duc? 

Și-a încrucișat degetele în speranța că Berg Technology 
construia un hotel în Caraibi. Avea un bikini nemaipomenit pe 

care de multă vreme nu mai avusese ocazia să-l poarte, și poate 
că antrepriza cu pricina dorea să-și extindă activitatea și să-și 
încerce norocul în industria turismului. 

— Berg Technology face studii de teren și construiește 
infrastructura necesară pentru compania Arctic Mining, care 
vrea să exploateze minereu în Groenlanda. Berg Technology a 
făcut oferta cea mai avantajoasă și echipa lor e acolo de 
aproape un an. Până în urmă cu puţin timp, totul a mers ca pe 
roate, deși rezultatele n-au fost extraordinare. Dar se pare că s- 
a întâmplat ceva care i-a neliniștit pe muncitori. 

Th6ra s-a dezumflat imediat când a auzit numele destinaţiei. 
Groenlanda. Una dintre puţinele ţări care erau mai friguroase și 
mai greu de suportat decât Islanda. Dacă ar fi acceptat 
propunerea, bikiniul nu i-ar fi fost de niciun folos. In schimb, ar fi 
avut nevoie de niște pantaloni din piele de focă. A înghiţit în sec 
și a întrebat: 

— Muncitorii sunt în Groenlanda? 

— Nu, în Islanda. Toţi, în afară de doi, care probabil încă se 
află la faţa locului. Ceilalţi au venit în ţară pentru cele două 
săptămâni libere dintre ture, dar acum refuză să se întoarcă 
acolo. 

— Cum adică cei doi care au rămas în urmă probabil încă se 
află la fața locului? 

— Nu s-a mai auzit nimic de ei de vreo zece zile și nu s-a 
putut lua legătura cu nimeni care să meargă acolo și să afle ce 
s-a întâmplat. E posibil ca sistemul de comunicații al taberei să 
se fi defectat, dar se pare că singurul mod de a afla e acela dea 
trimite pe cineva acolo. Dacă se găsește o explicaţie logică 
pentru tăcerea celor rămași acolo, ceilalți muncitori ar putea fi 
convinși să se întoarcă în tabără. lar soluţia asta ar fi cea mai 
avantajoasă pentru bancă. 

— E posibil să li se fi întâmplat ceva? Să se fi rătăcit sau ceva 
de genu' ăsta? 

— E una dintre explicaţiile posibile, a răspuns Matthew. S-a 
mai întâmplat asta. În urmă cu șase luni, un geolog a dispărut 
din tabără. Era o femeie destul de tânără, despre care se 
presupune că a murit. Trupul ei încă n-a fost găsit, dar e foarte 
probabil să se fi rătăcit într-o furtună și să fi murit îngheţată. 

— Vrei să spui că ieșise să se plimbe în timpul unei furtuni de 
zăpadă? 

— Nu se știe. Pur și simplu, a dispărut. E posibil să se fi 
sinucis. Când trăiesc într-o izolare cum e cea de-acolo, oamenii 
pot cădea în depresie. 

Thóra tăcea, neștiind ce să spună, iar Matthew a adăugat 
imediat: 

— Incidentul ăla n-are nicio legătură cu sarcina ta, nici cu 
dispariţia celorlalţi doi angajaţi, care poate că încă sunt în viaţă, 
totuși. Poate că linia telefonică a taberei s-a defectat și n-au 
reușit s-o repare. Celelalte explicaţii posibile sunt destul de 
sumbre. Vremea de acolo a fost asemănătoare cu cea de-aici 
din ultimele săptămâni, ba chiar mai rea. N-ar fi avut cum să 
supravieţuiască dacă nu se aflau undeva la adăpost. In orice 
caz, situaţia a devenit destul de gravă, atât în ce privește soarta 
oamenilor rămași acolo, cât și în ce privește interesele 
companiei Berg Technology și - indirect - interesele băncii. 

— N-ar fi mai simplu să se trimită acolo un echipaj de salvare 
groenlandez? a întrebat ea. Sau poate chiar poliţia? Toată 
povestea asta are un aer sumbru, iar dacă într-adevăr s-a 
întâmplat ceva, cazul va trebui investigat de forțele legii din 
Groenlanda. 

— Tabăra se află într-o zonă sălbatică de pe coasta de est. E 
drept că în apropiere există un sătuc, dar nu are un post de 
poliţie permanent, iar localnicii nu pot fi convinși să se ducă la 
faţa locului și să facă investigaţii nici pentru noi, nici pentru 
Arctic Mining. Dacă muncitorii rămași acolo au făcut o 
toxiinfecție alimentară sau cine știe ce altă boală, orice zi e 
foarte importantă și nu putem pierde timpul încercând să 
obținem ajutor de la groenlandezi. 

— N-o să pot fi de mare ajutor dacă e vorba de vreo boală, a 
zis Thóra. Şi nici nu-s sigură că vreau să merg acolo, dacă e 
posibil să dau peste niște oameni grav bolnavi - sau aflaţi pe 
moarte. 

— N-o să mergi singură. Echipei deja i s-au alăturat un medic, 
un Salvator foarte experimentat și o fostă angajată a companiei 
Berg Technology, care cunoaște bine tabăra. O să meargă și un 
specialist în sisteme de comunicaţii, care o să repare linia 
telefonică. 

Matthew a făcut o pauză, apoi a adăugat: 

— Vin și eu. 

— Ah! a exclamat Thâra. 

Era un mare avantaj, chiar dacă amplasamentul taberei 
constituia un dezavantaj considerabil, mai ales pe timpul iernii. 

— Când ar trebui să plece echipa? a întrebat ea. Și pentru 
câtă vreme? 

judecând după numărul celor implicaţi, era limpede că nu 
avea să fie o excursie de-o zi și-o noapte. 

— Plecarea e programată pentru mâine-dimineaţă. 
Previziunile meteorologice sunt, în sfârșit, favorabile. Am vrea 
să stăm acolo cât mai puţin timp cu putinţă, dar depinde de ce-o 
să găsim la faţa locului. Și bineînţeles că vremea va avea un 
cuvânt greu de spus. 

— Unde o să stăm? a continuat Thóra, bănuind care avea să 
fie răspunsul, dat fiind că era foarte puţin probabil să găsească 
acolo un hotel de cinci stele de genul celor din Caraibi. 

Matthew și-a dres glasul: 

— In tabăra de lucru. Dacă vom considera că e sigură. Dacă 
nu, va trebui să negociem cu localnicii pentru cazare. 

Thóra a aruncat o privire la ecranul computerului, pe care 
strălucea plicticosul contract prenuptial. Tocmai îi fusese 
propusă o mică aventură, la nici cinci minute după ce se 
plânsese în gând că munca ei nu era interesantă. Ar fi putut 
pleca de la birou câteva zile, dacă stagiarii ar fi preluat toate 
treburile ei - ca să facă faţă, cei doi tineri avocaţi n-ar fi trebuit 
decât să stea mai puţin pe internet cât timp era ea plecată. 

— Merg și eu, a zis ea în cele din urmă, dar apoi a adăugat 
repede: de fapt, înainte să-ţi dau un răspuns definitiv, trebuie să 
vorbesc cu Hannes sau cu mama să văd dacă pot să aibă grijă 
de copii, deși în principiu n-ar trebui să fie nicio problemă. 

— Excelent! a replicat Matthew pe un ton vădit satisfăcut. 
Putem să aranjăm totul foarte repede. Nu trebuie decât să dai o 
fugă până aici să stai de vorbă cu directorul băncii. Și pot să-ți 
garantez c-o să fii bine plătită. 

— Dar de ce nu merge unul dintre avocaţii voștri? 

— Pentru că în perioada asta sunt ocupați până peste cap, 
unde mai pui că nici nu-s foarte interesați de povestea 
respectivă. Nu li se potrivește. In schimb, tu ești perfectă pentru 
treaba asta. 

Th6ra nu înţelegea de ce, că doar nu era bună la schi sau la 
drumeții prin munţi și nici nu se omora după activităţile în aer 
liber, exceptând plimbările scurte pe vreme bună. Oricum, 

motivul era lipsit de importanţă. Matthew vedea lumea altfel 
decât ea și, cu toate că erau foarte apropiaţi, nu era exclus să-și 
închipuie că Thóra visa să fie prima bunică sub patruzeci de ani 
care ajungea la Polul Nord cu nepotul în braţe. 

— Spune-mi, a continuat ea, aducând vorba de problema care 
o frământa cel mai tare, crezi că oamenii rămași acolo au murit? 

Matthew a inspirat zgomotos: 

— Unul dintre ei probabil c-a murit, dar să sperăm că nu și 
celălalt. 

— Ce vrei să spui? a întrebat Thóra tresărind - lui Matthew nu- 
i stătea în obicei să fie atât de vag. 

— Unul dintre angajaţii din Islanda ai companiei a încercat în 
repetate rânduri să se conecteze la sistemul informatic al 
taberei și se pare că a reușit, cu toate că încercările lui 
anterioare nu avuseseră niciun rezultat. Conexiunea cu rețeaua 
de acolo a fost scurtă și destul de proastă, iar acum se pare că 
s-a întrerupt definitiv. In orice caz, angajatul cu pricina a avut 
timp să se uite prin fișierele cele mai recente și a găsit unul 
foarte interesant, care a fost creat după ce echipa a părăsit 
tabăra. L-a salvat și l-a trimis colegilor lui de echipă, și se pare 
că fișierul ăsta este principalul motiv pentru care echipa refuză 
să se întoarcă acolo. 

— Despre ce fișier e vorba? a întrebat Thóra. 

— Conţinutul lui dă de înţeles că unul dintre cei doi angajaţi 
rămași în tabără încă e în viaţă, sau cel puţin că cineva - nu se 
știe cine - încă se află la fața locului. Tocmai de-aia compania 
consideră că e absolut necesar ca o echipă să evalueze situația 
de acolo. 

— Dar ce conţinea fișierul, mai exact? a insistat Thóra. 

— O să ţi-l trimit. O parte din el nici măcar nu poate fi 
povestit. Ești sigură că vrei să-l vezi? Te previn că nu-i pentru 
cei slabi de înger. 

Bineînţeles că Thâra voia să vadă fișierul, și cât mai curând cu 
putință. Și-a luat la revedere de la el și a închis, apoi a așteptat 
cu nerăbdare e-mailul și a dat clic pe el imediat ce i-a apărut în 
lista de mesaje. Fișierul atașat era în format .wmp, iar numele 
său era o succesiune de cifre care părea să n-aibă nicio noimă - 
cu siguranţă nu era data la care fusese făcută înregistrarea, și 
probabil fusese generat automat de camera video. Thóra a dat 
clic dreapta pe fișier și a văzut că fusese creat cu patru zile 

înainte, pe data de 13 martie, cu puţin înainte de miezul nopții. 
Nu-și putea da seama dacă această informaţie fusese adăugată 
de cameră sau de computerul în care fusese transferat fișierul. 
Și, bineînţeles, un ceas prost setat sau diferenţa de fus orar ar fi 
putut face ca informaţia să fie imprecisă. A închis fereastra și a 
deschis fișierul propriu-zis. 

Capitolul 2 


18 martie 2008 


Înregistrarea video era scurtă, dar de impact. Thóra a avut 
nevoie de câteva clipe bune să-și dea seama despre ce era 
vorba - calitatea imaginii era slabă, iar fereastra playerului era 
foarte mică. Când a încercat s-o mărească, imaginea a devenit 
mai granulară și mai greu de descifrat. Și sunetul era de foarte 
proastă calitate, fiind însoţit de la un cap la altul de un bâzâit 
slab. Pentru personajele din serialul CS/ - Crime și investigații ar 
fi fost floare la ureche să îndepărteze zgomotul de fond, dar 
pentru că biroul ei de avocatură nu avea la dispoziţie un 
laborator foto-video, Thâra a trebuit să se mulţumească cu 
sunetul acela neclar. Ceea ce era regretabil, dat fiind că cel mai 
mult a afectat-o ce se auzea peste bâzâitul de fond. 
Înregistrarea fusese făcută undeva în interior, dar îi era greu să- 
și dea seama în ce fel de clădire, întrucât celui sau celei care 
filmase îi tremuraseră mâinile. A reușit să distingă o bibliotecă și 
un scaun la începutul filmuleţului, dar la câteva clipe după 
aceea, camera a fost îndreptată în jos, spre un linoleum plin de 
pete. Și cam asta era perspectiva până la sfârșit. In afară de 
linoleum, nu se mai vedeau decât două picioare, până în dreptul 
genunchilor. În plus, persoana căreia îi aparțineau părea să fie 
complet imobilă, ceea ce făcea ca înregistrarea să fie și mai 
ciudată. Thâra nu mai văzuse pe nimeni stând atât de nemișcat 
de pe vremea când era mai tânără și mergea pe la chefuri. Din 
când în când, vreun musafir de la câte o petrecere care se 
întindea până târziu în noapte ajungea să stea cam în aceeași 
poziție, dar, judecând după ce avea în picioare persoana din 
filmuleţ, sigur nu era vorba despre o petrecere: era încălţată cu 
niște șosete groase, probabil de lână, și o pereche de șlapi care 
n-au fost și nu vor fi niciodată la modă - pe scurt, niște încălțări 
cu totul nepotrivite pentru o petrecere. Persoana cu pricina 
stătea în fund sau era întinsă pe podea, cu picioarele depărtate. 
Th6rei i se părea că era vorba despre un bărbat, deși n-ar fi 

putut spune de ce, ţinând cont de faptul că nu avea cum să-și 
dea seama cam ce mărime erau papucii. 

În cele trei minute și douăzeci de secunde ale filmuleţului, 
picioarele au tresărit în mod ciudat de patru ori. Chiar înainte de 
fiecare tresărire, băzâitul de fond era acoperit o clipă de un 
șuierat care se termina cu o bufnitură. Abia apoi se mișcau 
picioarele, după care în mijlocul cadrului era împroșcat un lichid 
închis la culoare. De-a lungul anilor, Thóra fusese nevoită să se 
uite la multe filme de groază împreună cu Gylfi, și probabil că 
tocmai de aceea și-a închipuit cel mai înfiorător scenariu: i se 
părea că trupul acela era dezmembrat sau că cineva era omorât 
cu un topor ori o bâtă foarte grea. Dar cea de-a doua variantă 
era puţin probabilă, din moment ce nu se auzea niciun urlet sau 
vreun strigăt de spaimă. Nu se auzeau decât șuieratul și 
bufnitura, urmate de un sunet ciudat care aducea cu un cântec 
fredonat de un copil. Thóra distingea melodia, dar nu înţelegea 
niciun cuvânt. Fie copilul îngâna ceva fără nicio noimă, fie cânta 
într-o limbă care ei îi era complet străină. A pus mâna pe telefon 
și a format numărul de interior al lui Bragi. 

— Vino un pic la mine, l-a rugat ea, uitându-se chiorâș pentru 
a treia oară la filmuleţ. Vreau să te uiţi la ceva și să-ţi dai cu 
părerea. 

A oprit filmulețul și s-a lăsat pe speteaza scaunului, căzând pe 
gânduri. Îi era limpede că făcuse o greșeală când spusese că 
voia să se ducă acolo, chiar dacă putea oricând să se 
răzgândească. S-a uitat cu silă la hârţoagele de pe birou și i-au 
căzut ochii pe dosarul tipului care voia să-și schimbe numele, 
aflat chiar deasupra unui teanc de documente. Apoi a aruncat o 
privire pe monitorul computerului - judecând după înregistrarea 
aceea, cazul groenlandez sigur avea să fie diferit. 

— Despre ce-i vorba? a întrebat Bragi cu un aer curios, 
intrând pe ușa biroului. 

Era un bărbat robust, cu gesturi delicate, care se păstra 
destul de bine. Purta un costum negru și cravată, întrucât făcea 
parte din generaţia de avocaţi care considerau că e o rușine 
pentru profesie să poarte haine comode. Și totuși, ortodoxia lui 
nu era suficient de strictă încât să-l împiedice să-și slăbească 
nodul de la cravată și să-și desfacă nasturele de sus al cămâășii, 
ceea ce îi diminua un pic respectabilitatea. 

— Vită-te la filmuleţul ăsta, a zis Thóra, făcând un semn spre 
ecran, și spune-mi ce crezi că se întâmplă în el. 

A pornit înregistrarea, apoi și-a îndepărtat scaunul de birou, 
astfel încât colegul ei să poată vedea mai bine. Lui Bragi îi 
plăceau lucrurile ciudate, așa că materialul acela ar fi trebuit să- 
i meargă la suflet. A așteptat să se termine filmulețul și 
melopeea aceea ciudată, apoi a zis: 

— Ei, ce părere ai? 

— Dacă are legătură cu un caz de divorţ, îl vreau eu, i-a 
răspuns el cu o sclipire în ochi. Mai că-mi vine să zic: ursuleț de 
catifea, ce se dă nu se mai ia. E extraordinar! 

Apoi a întins mâna după mouse să-l pună încă o dată. Dar 
Th6ra l-a întrerupt ca să-i explice propunerea lui Matthew și 
proveniența filmulețului. Lui Bragi i-a pierit zâmbetul când și-a 
dat seama că probabil înregistrarea aceea nu avea nicio 
legătură cu o căsătorie ajunsă în pragul falimentului. 

— Dar despre ce crezi că-i vorba? a insistat ea. 

— In cel mai bun caz, e o molestare, iar în cel mai rău, o 
crimă, i-a răspuns el, fără să încerce să-și mascheze 
dezamăgirea că nu era vorba despre un caz de divorț. 

— Așa m-am gândit și eu, a zis Thóra oftând. Nu știu, poate c- 
ar fi mai bine să nu mă bag în povestea asta, care-i cât se poate 
de ciudată. Și e ceva mult mai serios decât achitarea unei polițe 
de asigurare. 

— Păi depinde de cât de mare e asigurarea. Există tabele care 
te ajută să calculezi valoarea monetară a unui individ. Așa că, în 
cazul în care bietul muncitor a încheiat socotelile cu lumea asta, 
putem foarte bine să comparăm cuantumul asigurării lui de 
deces cu ce a depus până acum în contul asigurării, ca să ne 
dăm seama dacă e vorba despre o pierdere semnificativă... 

A stat pe gânduri preţ de câteva clipe, apoi a adăugat: 

— Dar bineînțeles că o să avem nevoie de informaţii 
suplimentare, precum sexul, vârsta și educaţia, ca să putem 
face niște calcule precise. 

Thóra a făcut o grimasă. 

— Știu asta, a zis ea, iritată de gluma proastă a colegului său. 
Dar mă întreb în primul rând dacă ar fi sigur pentru mine să fac 
călătoria asta. Dacă înregistrarea a fost făcută în tabără? 

— În locul tău, nu m-aș îngrijora foarte mult din cauza asta. Ar 
putea fi orice. Și ar fi putut fi făcută oriunde. Chiar și la o sală de 
fitness. 

— Cine se duce să tragă de fiare cu șosete de lână? Și ce fel 
de exercițiu o mai fi și ăsta? 

— Numai Dumnezeu știe. Dar din câte am auzit, se întâmplă 
tot felul de lucruri în locurile alea. Am un caz de divorț în care 
totul a pornit de la o sală de fitness. Soţul a devenit obsedat de 
corpul lui și a uitat complet de nevastă și copii. Nu m-ar 
surprinde să aflu că fraierul din filmuleţ s-a supus la un 
asemenea tratament în speranța că va obţine o mărire a 
cantităţii musculare. 

— A masei musculare..., l-a corectat Thâra pe un ton neutru. 

— Da, asta voiam să spun, a aprobat Bragi, uitându-se în ochii 
ei. Dar să revenim la subiect, că ne-am pierdut în digresiuni. 
Ideea e că povestea asta ne oferă acces la bănci, care până 
acum au lucrat numai cu propriii lor avocaţi sau cu marile birouri 
de avocatură. Deci s-ar putea să fie o excelentă oportunitate de 
afaceri. Unde mai pui că ţi-ar oferi schimbarea după care 
tânjești atât de mult. 

Th6ra a încuviinţat din cap cu un aer meditativ. Desigur, cazul 
acela putea fi o adevărată oportunitate pentru biroul lor, iar pe 
viitor, banca ar fi putut deveni o sursă importantă de venituri. 
Dar apoi s-a gândit că era mai probabil ca banca pur și simplu 
să nu fi avut chef să se implice în povestea asta din Groenlanda, 
caz în care colaborarea cu ei s-ar fi întrerupt imediat după 
încheierea acestei expediţii. Când aveau să se ivească alte 
cazuri, care puteau fi rezolvate în condiţii obișnuite, banca n-ar 
mai fi avut niciun motiv să apeleze la serviciile lor. Pe de altă 
parte, deasupra economiei islandeze se strânseseră nori 
ameninţători și, cu toate că Thóra nu urmărea îndeaproape 
evoluţia sectorului financiar, era la curent cu atacurile fondurilor 
de risc? străine asupra coroanei islandeze și cu atitudinea 
îndoielnică a unor companii islandeze. Noţiuni pe care în urmă 
cu o lună nu le folosea și nu le înțelegea nimeni - mai ales 
„vânzarea în marjă” și „proprietate încrucișată”* - erau acum pe 


3 Un fond de risc este un fond mutual de protecţie împotriva pierderilor cauzate de 
deprecierea unor titluri de valoare prin investiţii în alte titluri cu perspective de 
creștere. 

4 Vânzarea în marjă reprezintă vânzarea de acţiuni împrumutate de investitori de la 
brokeri, cu scopul de a fi achiziţionate ulterior, dar la un preţ mai mic decât cel de 

buzele tuturor. Thora bănuia că până și fata ei de opt ani ar fi 
putut să-i explice aceste concepte. In orice caz, era o evoluţie 
care dădea de înţeles că urma o perioadă dificilă, ceea ce de 
multe ori ducea la intensificarea activității avocaţilor, mai ales în 
domeniul recuperării datoriilor. Oricât de îngrozitor i s-ar fi părut 
să se ocupe de așa ceva, era foarte probabil ca biroul lor să 
accepte bucuros cazurile de acest gen dacă economia avea să 
intre într-o perioadă de îngheț. 

Și nu era exclus ca filmulețul acela să fie o prostioară 
descărcată de pe internet, care nu avea nicio legătură cu 
angajaţii de la Berg Technology. 

— O să mă mai gândesc la asta, a zis Thâra. Ar fi bine să mă 
documentez un pic, iar dacă se dovedește că în filmulețul ăsta 
se întâmplă ce ne imaginăm amândoi, atunci cu siguranţă iese 
din sfera mea de competenţă și va trebui să sunăm la poliţie. 

— La poliţia din Groenlanda? a replicat Bragi. Pentru că în 
cazul ăsta ar fi bine să vorbești cu conducerea clubului sportiv 
din cartierul tău și să întrebi dacă nu cumva ar putea strânge 
niște fonduri pentru poliţia groenlandeză... 

— Ce vrei să spui? E ceva în neregulă cu ei? a întrebat Thâra 
pe un ton ușor indignat, apoi a făcut o pauză. Și oricum, ce știi 
tu despre poliţia de acolo sau despre Groenlanda în general? 
Nici măcar n-ai fost acolo. 

— Așa-i, dar toată lumea știe că situaţia de-acolo e pur și 
simplu îngrozitoare. lar poliţia e și ea la pământ, la fel ca toate 
instituţiile de-acolo. 

„Îngrozitor” era exact cuvântul pe care îl folosea mama ei 
atunci când o enerva ceva, așa că Thâra nu s-a putut abţine să 
nu zâmbească. 

— În orice caz, trebuie să informăm poliţia islandeză în 
legătură cu povestea asta. Apoi or să ia singuri legătura cu 
colegii lor din îngrozitoarea Groenlandă. 

Dintr-odată, Bragi a făcut ochii mari. 

— Ştii ceva? Ai putea s-o iei pe Bella cu tine! a zis el cu 
însufleţire. O să aibă ea grijă de tine. Pentru o perioadă atât de 
scurtă, mă pot dispensa fără nicio problemă de serviciile ei. 
Unde mai pui că în Groenlanda există o mulţime de tradiţii și 


vânzare. Proprietatea încrucișată reprezintă deținerea drepturilor de proprietate 
asupra a două sau mai multe firme înrudite (spre exemplu, în mass-media), de obicei 
în aceeași localitate. 


25 


obiceiuri interesante. Ce mai, sunt sigur c-ar fi bine s-o ai alături 
de tine. 

Era mai probabil ca Bella s-o împingă între fălcile unui urs 
polar decât să-i sară în ajutor. 

— O să vină și Matthew, așa că o să fiu în siguranţă. Pe scurt, 
n-o să am nevoie de ea, a zis Thóra zâmbind, apoi a adăugat 
repede: Dacă mă hotărăsc să merg. 

— Da, draga mea, ar trebui să te duci, și n-ar strica s-o iei și 
pe Bella, a insistat Bragi, captivat de propria lui idee. Ba chiar 
mi-ar fi de ajutor dacă ar lipsi de la birou în următoarele zile, dat 
fiind că trebuie să mă ocup de atât de multe cazuri. Ar fi o mare 
ușurare dacă aș putea scăpa de ea. 

— Nu e loc și pentru Bella în avion, a minţit Thora. Mai bine 
pune în practică ideea care ţi-a venit deunăzi: cheamă niște 
meseriași să construiască un zid despărțitor, ca să n-o mai vezi 
și să n-o mai auzi. 

Apoi s-a ridicat în picioare și, ca să pună capăt discuţiei 
despre Bella, a zis: 

— Înainte să iau o hotărâre, o să stau de vorbă cu directorul 
băncii despre cazul ăsta. 

e 

— Ei bine? a întrebat Matthew pe un ton curios, ieșind din 
sediul băncii în urma ei. Ce-ai de gând să faci? 

— Înclin să accept propunerea, a răspuns Thóra. Și totuși... of, 
nu știu... 

Directorul băncii se dovedise a fi un individ care părea să mai 
aibă nevoie de câţiva ani - ba poate chiar de câteva decenii - ca 
să merite postul pe care îl ocupa. Era un tânăr slab, care 
mirosea atât de puternic a aftershave, încât Thâra a trebuit să 
facă un efort uriaș de voinţă ca să nu se ţină cu mâna de nas în 
timp ce stăteau de vorbă. Bănuiala ei era că tânărul făcuse 
acest exces în mod deliberat, ca să-și camufleze excesul de 
transpiraţie: era agitat și avea palmele umede. Nu era greu să-ți 
dai seama că viitorul lui în cadrul băncii atârna de același fir ca 
și polita de asigurare pentru Berg Technology. Cu siguranţă i s- 
ar fi făcut vânt, dacă banca s-ar fi văzut nevoită să plătească 
polita. În plus, părea că nu era în joc doar asigurarea cu pricina; 
așteptările cu privire la mina din Groenlanda erau foarte mari, 
chiar dacă în presă nu se discutase prea mult despre acest 
contract. Autorităţile sperau ca exploatarea să fie administrată 

din Islanda, întrucât cel mai apropiat oraș cu aeroport era 
Ísafjörður. Ceea ce ar fi dus la crearea unor noi locuri de muncă 
legate - direct sau indirect - de mină, dar dificultăţile apărute i- 
au făcut pe localnici să aibă dubii cu privire la decizia finală a 
acestei mari companii miniere. Nu era exclus ca postul tânărului 
să fi fost amenințat și de interesele politice. Și totuși, directorul 
nu era chiar atât de incompetent: Thóra a fost foarte mulțumită 
de multe dintre lucrurile pe care le-a aflat de la el, mai ales de 
faptul că deja anunţase poliţia cu privire la problemele apărute 
în tabără și că îi ceruse să facă tot posibilul pentru a convinge 
autoritățile groenlandeze să intervină - cum era de așteptat, 
interesele băncii nu se aflau pe un loc fruntaș pe lista de 
priorități a poliţiei de acolo. Scopul misiunii în Groenlanda era 
evaluarea situației de la faţa locului, pentru a se reduce la 
minimum pierderile în caz că se întâmplase ceva grav, urmând 
ca banca să hotărască dacă anula sau nu contractul cu Berg 
Technology. Cei care mergeau acolo trebuiau să inspecteze 
echipamentul și ustensilele aflate în proprietatea contractorului 
și să evalueze în ce stadiu erau studiile de fezabilitate, pentru 
ca banca sau să caute o altă antrepriză sau să convingă 
angajaţii să se întoarcă în tabără. Cea de-a doua variantă nu era 
complet exclusă: grupul fusese cuprins de o isterie colectivă, 
dar, de cele mai multe ori, accesele de acest gen dispăreau 
odată cu revenirea la o judecată sănătoasă. Pe de altă parte, 
dacă în tabără chiar se întâmplase ceva ciudat, trebuiau 
adunate toate informaţiile relevante, ceea ce ar fi ajutat banca 
să demonstreze că era vorba de niște condiţii excepţionale, 
imposibil de controlat de către companie - pe scurt, ar fi putut 
invoca un caz de forță majoră. 

Tocmai acest lucru i-a stârnit interesul Thórei. Un caz de forță 
majoră ar fi însemnat că părţile contractante puteau fi scutite de 
obligaţiile lor, dacă se dovedea că nu le puteau îndeplini din 
pricina unor circumstanţe imposibil de controlat: războaie, 
cutremure, greve ale angajaţilor sau orice alte evenimente pe 
care contractanţii nu le puteau influența. Thóra știa foarte bine 
că nu izbucnise niciun război în Groenlanda și nici nu auzise de 
vreun dezastru natural sau de vreo grevă care să fi avut loc 
acolo - nici de curând, nici în trecut. | se părea o adevărată 
provocare să evalueze o situaţie cu scopul de-a găsi ceva care 
putea fi considerat imposibil de controlat. O crimă putea fi 

trecută în rândul cazurilor de forță majoră și, ţinând cont de 
înregistrarea pe care o văzuse, nu era exclus să fie vorba exact 
despre asta - însă nu era deloc o certitudine, de aceea cazul era 
cu atât mai interesant din punct de vedere legal. In plus, erau 
implicați și alţi factori: partea care nu-și îndeplinise obligaţiile 
trebuia să demonstreze că încercase tot ce-i stătea în putință 
pentru ca impactul factorilor externi să fie cât mai mic. lar 
stabilirea acestui lucru se putea dovedi o provocare și mai mare 
decât identificarea evenimentului care a împiedicat partea 
respectivă să ducă la bun sfârșit contractul. Oare nu după așa 
ceva tânjea? Nu-și spusese chiar în dimineaţa aceea că voia 
ceva mai interesant? Ei bine, avea ocazia să lucreze la un caz 
captivant, care să nu-i trezească dorința de-a azvârli cu pixul în 
capul clientului într-un acces de furie. 

— Merg și eu, i-a răspuns ea lui Matthew, fără să mai stea pe 
gânduri. 

Imediat după aceea, s-a simţit cuprinsă de un puternic 
sentiment de ușurare și nerăbdare. Era și un pic îngrijorată, dar 
a ales să îndepărteze acest sentiment. 

Matthew s-a oprit preț de o clipă în elegantul hol de primire al 
băncii, dar a luat-o repede din loc atunci când și-a dat seama că 
stătea în mijlocul ușii de la intrare și că ușile automate din sticlă 
erau gata să se închidă și să-l prindă la mijloc. 

— Serios? a zis el - acum era rândul lui să aibă îndoieli. Ești 
conștientă c-o să fie o călătorie dificilă? Mergem într-o regiune 
sălbatică, unde n-o să vedem decât gheaţă și zăpadă. 

Th6ra știa foarte bine c-o să dea de zăpadă acolo. Dar pe ea o 
atrăgea mai ales ce nu se găsea în Groenlanda - și anume, 
cazuri șablonizate și plicticoase. Avea să fie cu totul altfel decât 
de obicei, nu încăpea niciun dubiu. 

e 

— Ce culoare au groenlandezii? a întrebat Sóley, căscând. 

Era întinsă în pat și ar fi trebuit să doarmă demult, dar, 
întrucât avea să plece în foarte scurt timp, Thâra hotărâse să nu 
mai ţină cont de programul obișnuit de somn al fiicei sale. 

— Sunt exact ca noi, draga mea, a zis ea, sărutând-o pe 
frunte. Nu-ţi închipui că-s verzi sau de cine știe ce altă culoare. 

— Știu asta, mami, i-a răspuns S6ley pe un ton indignat. Te 
întrebam dacă nu cumva sunt galbeni, precum chinezii, sau 
ceva de genu' ăsta. 

— Chinezii nu-s galbeni, la fel cum independenţii”> nu-s 
albaștri, a zis Th6ra, netezind învelitoarea roz a plăpumii. 

— Poftim? a exclamat S6ley, care se pricepea la politică la fel 
de mult ca orice copil de opt ani. 

Th6ra s-a mulțumit să-i zâmbească. 

— Cât o să fiu plecată, o să stai la tati și o să fii cuminte, nu-i 
așa? 

— Da, dar numai dacă îmi aduci un cadou frumos, i-a răspuns 
Sóley, zâmbind. Și dulciuri. 

Th6ra s-a gândit că existau dulciuri și în Groenlanda. 

— Sigur, o să-ţi cumpăr ceva. Poate un ursuleţ polar. 

— Ah, da! a zis Sóley pe un ton încântat. Unul adevărat. 

— Ei, mă refeream la un ursuleţ de pluș, i-a explicat Thora, 
mângâind una dintre multele jucării frumoase de pe pat, apoi a 
dat să se ridice în picioare. E foarte târziu. Hai, încearcă să 
dormi. 

— Sau un câine? a continuat S6ley pe un ton rugător, luând-o 
de mână pe mama ei. 

Dar Thóra a clătinat din cap în mod automat, pentru că fiica ei 
o bătea la cap cel puţin o dată pe zi să-i cumpere un animal de 
casă. Și mai ales în week-end. 

— De ce nu? Gylfi are un copil, eu de ce nu pot să am un 
căteluș sau o pisicuţă? 

— Noapte bună, a zis Thâra, ridicându-se de pe marginea 
patului. Mâine-dimineaţă, o să ne trezim la aceeași oră. Tu o să 
mergi la școală, iar mami, la aeroport. O să încerc să te sun 
după ce ajungi la tati, dar nu sunt sigură c-o să fie posibil, i-a 
explicat ea, apoi a răspuns anticipat la întrebarea care-ar fi 
urmat în mod inevitabil: Există telefoane și în Groenlanda, dar 
nu știu dacă funcţionează acolo unde mă duc. S-ar putea să fie 
defecte. 

După ce a stins lumina în camera vopsită în roz și s-a uitat 
câteva clipe la mulţimea de ochi strălucitori ai ursuleților de 
pluș, Thóra s-a dus în garaj. Nu avea niciun rucsac - Matthew îi 
spusese că ar fi fost alegerea cea mai bună -, așa că trebuia să 
recurgă la o valiză. Situaţia s-a complicat atunci când s-a 
întrebat ce-ar fi fost bine să pună în ea. Nimeni nu știa exact cât 
or să stea acolo și nici cum avea să fie vremea, așa că decizia 
cea mai înţeleaptă era să-și ia un morman de haine. Dar, dintr- 


5 Aluzie la Partidul Independenţei din Islanda, a cărui culoare oficială este albastrul. 

odată, s-a auzit soneria de la intrare, așa că Thóra a fost nevoită 
să lase deoparte bagajul. 

Prietena ei, Gugga, stătea în faţa casei cu un zâmbet larg pe 
buze, agitând două sticle de vin alb. 

— Trebuie să mă lași să intru! a zis ea când i-a deschis ușa, 
de parcă Thóra ar fi avut obiceiul să le trântească ușa în nas 
musafirilor. Tocmai mi-am cumpărat o mașină nouă și vreau 
neapărat să sărbătoresc cu cineva. 

Th6ra știa câteva moduri de a sărbători achiziţionarea unui 
autovehicul care nu implicau consumul de alcool. Și totuși, a 
zâmbit: s-a gândit că Gugga probabil își cumpărase mașina cu 
ajutorul celui mai mare credit bancar pe care și-l putea permite 
și că, după vreo șase luni, prietena ei avea să-i sune iarăși la 
ușă, tot cu niște sticle de vin în mâini, ca să-și înece amarul 
pricinuit de datoriile în care se înglodase și de mașina care îi 
fusese confiscată pentru neplata ratelor. Uneori, e bine să fim 
cât mai branșaţi la timpurile noastre și, totodată, să ne lăsăm în 
voia spiritului risipitor al lui Ludovic al XIV-lea - probabil că și el 
ar fi făcut un împrumut pentru o mașină, dacă ar fi existat așa 
ceva și pe vremea lui. 

Așa că a lăsat bagajul pe mai târziu. Și s-a întors la valiză abia 
după ce Gugga a plecat acasă cu taxiul. Dar, în momentul acela, 
Thóra deja începuse să vadă dublu, iar când a pus capul pe 
pernă, epuizată de efortul de-a închide valiza supraîncărcată, 
nu-și mai aducea aminte ce azvârlise în ea. 

Capitolul 3 


19 martie 2008 


Cafeaua de la Aeroportul Reykjavik era foarte bună, chiar 
dacă se numea pur și simplu „cafea” și nu fusese preparată la 
un aparat cromat care scotea abur ca o locomotivă - și care nu 
făcea mai mult de-o cafea o dată -, ci provenea dintr-o cafetieră 
veche, păstrată pe o plită încinsă, care se potrivea perfect cu 
aerul ponosit al terminalului. In oraș, unde espressoarele la 
modă erau la putere, trebuia să umbli mult ca să dai peste 
această veche metodă de a face cafeaua. De Crăciun, Thóra 
chiar primise de la părinţii ei o astfel de drăcovenie 
ultramodernă, iar în ajunul Crăciunului, dăduse pe gât cantităţi 
uriașe de cafea, neștiind că aceea făcută la espressor era mult 
mai tare decât apa chioară pe care o bea ea de obicei. 
Rezultatul a fost că toată noaptea a stat întinsă în pat cu ochii 
larg deschiși, nefiind în stare nici să clipească, darămite să 
doarmă. După aceea, aparatul s-a umplut de praf. Cu toate 
astea, Thâra n-ar fi zis nu unui espresso dublu care s-o pună pe 
picioare - simţea că-i plesnește capul, iar facultăţile cognitive îi 
erau grav avariate. Probabil că o doză foarte mare de cafeină i- 
ar fi fost de ajutor. 

— Era bine să-ţi iei un rucsac, a bombănit Matthew, luând loc 
lângă ea în sala de așteptare - încă era nemulţumit de valiza cu 
care venise Thóra. Și ţi-am zis în ce să-ți pui lucrurile. 

— Nu fi supărat, iubitule, i-a răspuns ea, punând jos cafeaua. 
E pe rotile. Uite, are chiar patru. 

Avusese grijă să aleagă valiza care să fie cel mai ușor de tras 
și care să-i urmeze îndeaproape mișcările, asemenea unui câine 
bine dresat. Din fericire, o alesese înainte să dea pe gât vinul 
adus de Gugga. 

— Slavă Domnului că nu-i niciuna stricată, a zis el, la fel de 
neimpresionat pe cât fusese când o luase de acasă cu o 
jumătate de oră mai înainte. 

Thóra nu reușise să ascundă că era nedormită și mahmură, 
ceea ce nu-i convenea deloc lui Matthew. Thâra avea o stare 

atât de proastă, încât nici măcar nu se sinchisea de supărarea 
lui, lucru care îl irita și mai tare. 

— lernile sunt foarte aspre acolo, a spus el. 

Era limpede că Matthew își cumpărase un rucsac nou. Thóra 
ajunsese la această concluzie atât pentru că era puţin probabil 
să fi avut vreunul, cât și pentru că rucsacul din spatele lui era 
așa de curat, încât te făcea să te gândești că fusese luat din 
raftul unui magazin chiar în dimineaţa aceea. Și părea că nu era 
singura lui achiziţie recentă, întrucât, pentru prima oară, se 
îmbrăcase cu o haină ca lumea, chiar dacă purta o cămașă și 
niște pantaloni cu o dungă impecabilă - pentru standardul lui, 
era totuși o ţinută lejeră. Cel puţin nu-i dăduse prin cap să-și 
pună și cravată. Dar Thâra era sigură că avea vreo două în 
rucsac, pentru orice eventualitate. 

— Știu, a încuviinţat Thóra, încercând să nu se enerveze din 
pricina bombăniturilor lui pe marginea subiectului legat de 
valiză. 

Unul dintre colegii de echipă, cu care făcuseră cunoștință la 
biroul de îmbarcare, se mulțumise să arunce o privire sceptică 
spre cutia aceea din plastic verde-deschis. Se prezentase drept 
doctorul Finnbogi Kolbeinsson. Avea în jur de cincizeci de ani și 
o constituţie suplă, iar bocancii lui uzaţi dădeau de înţeles că 
era foarte obișnuit cu drumetțiile. Pe rucsacul mare pe care îl 
muta de colo-colo ca și când ar fi fost gol se vedeau multe 
ecusoane și rămășițele a tot felul de abţibilduri din ţări 
îndepărtate. Thâra avea impresia că rucsacul nou-nouţ al lui 
Matthew îl indigna pe doctor la fel de mult ca geamantanul ei. 
Ba, poate chiar mai mult - cel puţin, ea nu voia să dea impresia 
unui om bine echipat. 

Th6ra abia aștepta să-i arate lui Matthew tot ce considerase 
de cuviinţă să pună în geamantanul ei cel mare. Nu știa exact 
ce se afla în el, dar spera să fi făcut o selecţie înţeleaptă. De 
fapt, era cât se poate de sigură că Matthew își făcuse bagajul 
fără să aibă nici cea mai vagă idee despre cum trebuie să te 
pregătești pentru vreme rea sau pentru statul într-o tabără și, 
cu toate că nici ea nu se putea considera expertă, era totuși 
foarte familiarizată cu schimbările meteorologice bruște și cu 
asprimea iernii, familiaritate care spera să nu se fi volatilizat din 
pricina alcoolului. Odată ajunși la destinaţie, când Matthew avea 
să caute cu disperare în rucsacul lui o pereche de șosete de 

lână, împrăștiindu-și prin cameră cravatele și cămășile, Thóra 
avea de gând să-i scoată pe nas toate mustrările pe care le 
îndurase din pricina valizei. Cu toate astea, a hotărât să 
schimbe subiectul, întrucât cicăleala lui și migrena ei nu erau o 
combinaţie tocmai bună. 

— Încerc să memorez numele colegilor, a zis Thâra, uitându- 
se la membrii echipei împrăștiați prin micul aeroport, fiecare 
înarmat cu câte un telefon mobil. 

Cursa lor era singura programată la ora aceea - banca se 
înțelesese cu Air Iceland să-i ducă până la Kulusuk€, localitate 
spre care compania avea o cursă regulată pe timpul verii. De 
acolo aveau să fie duși cu elicopterul spre nord, într-un sătuc de 
lângă tabăra de lucru. Încă nu era foarte clar cum aveau să 
străbată ultima porțiune a drumului, dar probabil că aveau să ia 
una sau două mașini ale companiei miniere, care de obicei erau 
ținute în hangarul de lângă pista pentru elicopter. Angajaţii 
întorși în Islanda le lăsaseră acolo, așa că, dacă nu fuseseră 
furate, ar fi trebuit să fie tot în hangar. Th6ra se ruga să nu le fi 
furat nimeni - dacă ar fi fost nevoiţi să meargă pe jos, ar fi 
băgat-o pe mânecă, pentru că valiza ei nu era gândită pentru 
astfel de drumeţii. 

— N-aș putea spune că știu cum îi cheamă pe toţi, dar știu 
cine cu ce se ocupă, a spus Matthew, care părea dispus să 
abandoneze subiectul valizei. Echipa nu-i alcătuită din multe 
persoane și, pentru că o să fim izolaţi în tabără, o să ajungi să-i 
cunoști foarte repede. 

— Da, bineînţeles. Oricum, toţi mi se par în regulă. 

Apoi Thóra s-a uitat la Eyjólfur Torsteinsson, de departe cel 
mai tânăr dintre toţi, care chiar în clipa aceea introducea o 
monedă într-un automat cu gume de mestecat în formă de bilă. 
Aparatul a înghiţit moneda, însă nu i-a dat nicio gumă, iar după 
ce a încercat să-și recupereze banii în mod pașnic, tânărul a 
început să dea cu pumnul în bolul de plastic, agitând bilele 
colorate din el. Dar n-a obţinut nimic, așa că s-a îndepărtat de 
aparat cu un aer furios. Thóra spera ca episodul acela să nu fie 
reprezentativ pentru abilităţile tehnice ale lui Eyjólfur, deoarece 
Matthew îi spusese că era responsabil cu tot ce ţinea de 
sistemul informatic al taberei. De fapt, el era cel care îl pusese 


6 Kulusuk: localitate cu o populaţie de aproximativ 300 de locuitori, situată pe insula 
cu același nume din sud-vestul Groenlandei. 

la punct, așa că îi cunoștea toate dedesubturile. Părea să aibă în 
jur de douăzeci și cinci de ani, era slab, avea ten închis la 
culoare și, dat fiind că arăta bine, probabil că avea mare succes 
la femei. Din acest punct de vedere, era exact opusul lui Alvar 
Pâlsson. Alvar avea în jur de patruzeci de ani și fusese cooptat 
în echipă datorită experienţei lui în misiunile de salvare 
desfășurate în Groenlanda - fusese unul dintre islandezii 
recrutaţi să îndrume groenlandezii în organizarea unui sistem de 
echipe de salvare. Thâra nu știa care era ocupaţia lui de bază, 
dar bănuia că era paznic de far sau ceva asemănător - în orice 
caz, o Slujbă care presupunea puţină interacţiune cu oamenii. 
Avea faţa roșie ca focul și abia dacă deschisese gura atunci 
când Matthew încercase să i-o prezinte pe Thâra - se mulțumise 
să mormăie ceva de neînțeles, încercând să-și prindă de rucsac 
bastonul pentru drumeții. Dacă Thora ar fi trebuit să-l descrie, 
portretul care ar fi rezultat n-ar fi fost deloc flatant: mirosea 
urât, arăta rău, avea dinţii stricaţi și, ca și când toate astea n-ar 
fi fost de-ajuns, era prost bărbierit. 

— Unde a dispărut specialista în geologie? a întrebat Thora. 

În afară de Thâra, din echipa de șase persoane mai făcea 
parte o femeie - Fridrikka Jónsdóttir. Lucrase la acest proiect în 
perioada de început, dar apoi își dăduse demisia și se angajase 
la Reykjavik Energy. Matthew îi spusese Thârei că o sumă 
consistentă o convinsese să-și ia liber câteva zile ca să se 
alăture misiunii, deoarece cunoștea foarte bine proiectul și 
putea evalua stadiul în care se aflau forajele, fără ca mai întâi să 
trebuiască să se familiarizeze cu toate detaliile lucrărilor. 

— Ar trebui să fie undeva prin preajmă. Când am ajuns la 
biroul de îmbarcare, ea deja terminase cu toate formalităţile. 
Cine știe, s-o fi dus să fumeze o ţigară sau să dea un telefon. 

— A văzut și ea filmuleţul? a întrebat Thâra. 

— Nu, i-a răspuns Matthew, așezându-și servieta pe masa 
dintre ei. N-am avut timp de asta, și poate că nici n-ar fi indicat 
să i-l arătăm. Din moment ce a acceptat oferta, n-are niciun rost 
s-o deranjăm cu detalii inutile. 

A deschis servieta și a scos un teanc voluminos de documente 
legate cu spirală. 

— Voiam să-ți dau astea. Poate vrei să te uiţi pe ele în avion. 
Sunt documente despre contractul de construcţie. 

Thâra a luat de pe masă teancul, care era mult mai gros 
decât contractele cu care era ea obișnuită. 

— Dar poate că Fridrikka ar fi fost în stare să ne spună dacă 
înregistrarea a fost făcută în tabără. Și poate ar fi recunoscut 
persoana din filmuleţ după papuci. 

— Da, ai dreptate. Și totuși, am hotărât să vi-l arătăm doar ţie 
și doctorului. Mai vedem când ajungem în tabără. Poate că acolo 
vom considera că trebuie să-l arătăm și celorlalţi. Și 
informaticianul ar putea identifica persoana după picioare, din 
moment ce cunoaște echipa care a lucrat acolo, chiar dacă, 
propriu-zis, n-a făcut parte din ea. Dar sper să nu fie nevoie, a 
zis el, închizând servieta, apoi s-a uitat în jur și a adăugat: și să 
știi că lipsește un pasager. 

— A, da? Cine? 

— Bella, i-a răspuns el, fără să o privească. 

— Ha-ha! a zis Thâra pe un ton sarcastic. 

Mahmureala i s-a înrăutățit numai când și-a adus aminte de 
secretara ei. 

— Nici măcar să nu glumești pe tema asta, a zis, aruncându-i 
o privire tăioasă lui Matthew, care nici acum nu se uita la ea. Ți 
se pare amuzant? 

— Nu, a răspuns Matthew pe un ton ezitant. Partenerul tău, 
Bragi, m-a sunat aseară și a reușit să mi-o bage pe gât, 
spunându-mi că ar fi bine să avem pe cineva care să introducă 
datele în computer și că nici măcar nu va fi nevoie s-o plătim. 
Am sunat azi la bancă și mi-au dat undă verde, ba chiar au fost 
încântați, pentru că li se întâmplă rar să primească ceva 
degeaba. 

Matthew vorbise repede, apoi a adăugat pe un ton și mai 
precipitat: 

— O să fie de folos echipei, și nici măcar n-o să-ţi dai seama 
că e cu noi. Sunt foarte multe date care trebuie introduse în 
computer, așa că aptitudinile ei or să ne fie de mare ajutor. 

— Glumești! a zis Thóra. Bănuiala mea e că vânătorii de 
balene din Groenlanda se pricep la treaba asta mai bine decât 
Bella și, cu siguranţă, sunt mai rapizi. 

Matthew nici măcar n-a încercat s-o contrazică. 

— N-am putut să-l refuz, a spus el cu glas scăzut. Doar știi și 
tu cât de insistent poate fi Bragi uneori. Pur și simplu, m-a 

obligat să spun da, i-a explicat el, zâmbind prostește. Și crede- 
mă, am încercat să-l refuz de mai multe ori. 

Thâra rămăsese fără cuvinte. Era furioasă atât pe Matthew, 
cât și pe Bragi, dar nu putea hotărî pe care dintre ei ar fi 
preferat să-l închidă într-un dulap împreună cu Bella pentru o 
săptămână. Intrarea în aeroport nu se vedea din locul în care se 
aflau, dar Thâra avea o bună perspectivă asupra biroului de 
îmbarcare, unde nu se zărea nimeni. 

— Poate o să piardă avionul, a sugerat Thóra, uitându-se la 
ceasul montat pe un perete. De fapt, chiar pun pariu c-o să-l 
piardă. 

Apoi a început să răsfoiască documentele pe care tocmai i le 
dăduse Matthew, în speranţa c-o să-și mai domolească furia. 

— Da, poate, a zis el cu un aer stânjenit. Dar n-are rost să ne 
supărăm dacă o să ajungă mai târziu. Abia azi-dimineaţă am 
primit confirmarea finală că poate veni și ea, dar nu știu când i-a 
transmis Bragi mesajul. 

Thâra a strâns din dinţi și a continuat să citească. În total, 
erau cinci volume de diferite grosimi, și și-a dat repede seama 
că doar două erau importante: cel cu termenii contractului și cel 
care conţinea scrisorile schimbate de Berg Technology și Arctic 
Mining în timpul negocierilor. Celelalte trei volume cuprindeau 
informaţii despre climă și prospecţiunile geologice efectuate în 
zonă, precum și niște schițe care fuseseră micșorate atât de 
mult, încât Thâra nu reușea să le descifreze. Unul dintre volume 
era intitulat „Caiet de sarcini” și descria în detaliu toate lucrările 
pe care trebuia să le îndeplinească Berg Technology precum și 
modalităţile de plată. Thora știa că era necesar să citească din 
scoarță-n scoarță acest ultim volum, mai ales dacă, odată ajunși 
la fața locului, aveau să constate că totul se dusese de râpă. 

— De ce nu ni s-a alăturat nimeni de la Berg Technology? a 
întrebat ea fără să ridice privirea. E un contract de amploare și 
nu cred că toţi angajaţii companiei lucrau la proiectul din 
Groenlanda. Cel puţin nu și oamenii din conducere. 

— Berg Technology nu e o companie mare, i-a răspuns 
Matthew, vădit ușurat că Thóra nu mai voia să vorbească despre 
slăbiciunea lui în faţa lui Bragi. Sunt extrem de specializaţi și au 
reușit să-și facă un nume în branșă: sunt foarte căutaţi când 
vine vorba de prospecțiuni geologice și studii de fezabilitate 
înrudite, mai ales în domeniul sistemelor de încălzire 

geotermală. În prezent, omul numărul unu al companiei - 
fondatorul ei - este implicat într-un proiect din insulele Azore, 
împreună cu alţi cinci muncitori. Berg Technology nu mai are alţi 
angajaţi în afară de cei doisprezece care au fost în Groenlanda. 
Ei bine, zece dintre ei refuză să se întoarcă acolo, iar ceilalți 
doi... 

Și-a dres glasul înainte să continue: 

— Compania plănuia de mai multă vreme să-și sporească 
personalul chiar în vara asta, când ar fi trebuit să înceapă 
câteva proiecte de construcţii majore, cum ar fi pista unui 
aeroport. Dar asta se va întâmpla doar dacă Berg Technology va 
reuși să se păstreze pe linia de plutire. Muncitorii de care vor 
avea nevoie sunt mult mai ușor de găsit decât cei angajaţi 
pentru proiectul groenlandez și, în principiu, angajarea lor n-ar 
trebui să pună probleme, dacă se ajunge la o înțelegere cu 
compania minieră. Cât despre proprietar, am păstrat legătura în 
permanenţă cu el atât prin telefon, cât și prin e-mail, dar pentru 
moment nu poate pleca din Azore. Echipa lui urmează să ducă 
la bun sfârșit o etapă importantă a proiectului de acolo și îi e 
teamă că, dacă pleacă acum, compania care i-a angajat și-ar 
putea pierde încrederea în ei. lar ultimul lucru de care are 
nevoie Berg Technology acum e ca proiectul ăsta să fie și el 
periclitat. Nu vrem să facem presiuni asupra lui, pentru că s-ar 
putea transforma într-o piatră de moară atârnată de gâtul 
nostru. ți dai seama că, din punctul lui de vedere, compania pe 
care o conduce e mai importantă decât situaţia financiară a 
băncii, așa că nu se știe cum ar putea reacţiona. Berg are trei 
membri în consiliul de administraţie, dintre care unul e 
proprietarul, dar ceilalţi doi n-au pus niciodată piciorul în 
Groenlanda, așa că n-ar fi avut niciun rost să-i luăm cu noi. 

Th6ra a încuviințat din cap. Vocea din megafoane a anunţat 
că avionul charter spre Groenlanda era gata de plecare. Thâra a 
îndesat documentele în servieta lui Matthew și s-a ridicat în 
picioare zâmbind. Părea că Bella avea să piardă avionul - 
uneori, ai noroc. Au pornit împreună cu ceilalţi spre poarta de 
îmbarcare, iar Thóra a observat că li s-a alăturat și o femeie 
puţin trecută de treizeci de ani. Aceea trebuia să fie Fridrikka. 
Era la fel de înaltă ca Thóra, dar în rest, se deosebeau complet. 
Th6ra era blondă, iar Fridrikka avea un păr creț, roșcat-deschis, 
pe care încerca să-l ţină sub control cu ajutorul unei benzi 

elastice. Era și un pic durdulie, în timp ce Thóra era foarte suplă. 
Când a ajuns în dreptul lor, Matthew s-a oprit și i-a prezentat-o 
Th6rei, iar FriSrikka i-a întins o mână cu pielea aspră. Deși părea 
destul de timidă, strânsoarea ei a fost fermă, iar salutul - deși 
rostit cu glas scăzut - cordial. 

Thâra uitase că în aeroport era amenajat un mic magazin 
duty-free, dar e drept că nici nu voia să cumpere nimic. A intrat 
totuși împreună cu ceilalți colegi. Câţiva dintre ei și-au cumpărat 
cartușe de ţigări, dar singurul care a vrut să profite de alcoolul 
cu preț redus a fost salvatorul Alvar Pálsson: se așezase la 
coada de la casă cu o sticlă de rom și una de Campari, și era la 
fel de roșu la faţă ca prima oară când îl văzuse Th6ra. judecând 
după cantitatea cu care se aprovizionase, Alvar sau era beţiv, 
sau se pregătea pentru o ședere în Groenlanda mai lungă decât 
era prevăzut. 

— Vrei să cumperi ceva? a întrebat Matthew, care nu era 
deloc impresionat de micul magazin. 

— Nu, nu vreau nimic. 

E drept că niște pastile pentru dureri de cap i-ar fi fost de 
mare ajutor, dar nu aveau așa ceva. Când a dat să iasă din 
magazin, Thóra s-a oprit brusc în prag, auzind o voce familiară 
venind dinspre punctul de control al bagajelor. 

— Păi dacă pot să iau o brichetă la bord, de ce nu pot să iau 
două? se răstea Bella. E vreun lucru pe care aș putea să-l fac cu 
două brichete, dar nu cu una singură? 

Thóra s-a întors în magazin și s-a dus glonț spre raftul cu 
băuturi spirtoase. 

e 

Zborul n-a durat decât două ore, iar Thóra a folosit acest timp 
ca să parcurgă întreg contractul, în căutarea unor articole care 
s-ar fi putut dovedi utile în cazul anulării lui. N-a găsit nimic 
altceva în afară de clauza referitoare la cazurile de forță majoră. 
În rest, totul era stipulat în termeni foarte preciși. Ba chiar se 
pusese accentul pe condițiile de la fața locului și problemele 
legate de transport și climă. Banca voise să fie cât mai sigură că 
Berg Technology nu va putea cere plăți adiționale sau amânări 
pe baza faptului că situația de la fața locului se dovedea a fi mai 
dificilă decât se anticipase, iar costurile, mai mari. A observat și 
că orice litigiu contractual urma să fie soluţionat de un tribunal 
britanic, ceea ce însemna că, la sfârșitul expediției, banca avea 

să se dispenseze de serviciile ei. La întoarcerea în Islanda, Thâra 
probabil ar fi avut nevoie de câteva zile pentru a pune cap la 
cap informaţiile strânse în tabără, dar apoi rolul ei avea să se 
încheie. Așadar, bănuiala ei se adeverise: imediat după 
lămurirea cazului, locul ei avea să fie luat de alţii. Deși lucrul 
ăsta o cam scotea din sărite, îi plăcea să-și imagineze moaca 
dezamăgită a lui Bragi. lar satisfacția îi era întărită de faptul c-o 
auzea pe Bella flecărind de una singură pe scaunul ei din 
spatele avionului. 

Cei opt pasageri de la bordul charterului aveau foarte mult 
spaţiu la dispoziţie. Thóra și Matthew stăteau în faţă, pentru că 
ea nu era în dispoziția potrivită de a face conversaţie cu ceilalți, 
dar sforăiturile dădeau de înţeles că unii dintre ei hotărâseră să 
tragă un pui de somn înainte să ajungă la destinaţie. Ceea ce 
era de înţeles, pentru că, deși era senin, tot ce puteai vedea 
erau cerul și marea. Abia când au ajuns aproape de coasta 
Groenlandei priveliștea a devenit suficient de interesantă cât să 
merite să te trezești. Peisajul părea foarte neprimitor. Totul era 
acoperit cu o mantie albă, exceptând câteva zone, unde 
versanţii munţilor erau atât de abrupți, încât zăpada nu avusese 
cum să se depună, și o fâșie îngustă de pe țărm, unde valurile 
puternice o topiseră. Aisbergurile pluteau de-a lungul întregii 
coaste, dând impresia că uscatul se fărâmiţa și se împrăștia în 
mare, iar linia neregulată a țărmului întărea această senzație. 
Priveliștea era asemănătoare și spre interiorul insulei: nicio zonă 
netedă și o puzderie de culmi muntoase. Și nu se vedea nicio 
așezare omenească. 

— Nu cumva pilotul a greșit ruta și ne-a dus la Polul Nord? l-a 
întrebat Thóra pe Matthew, după ce și-a luat privirea de la 
gheţurile strălucitoare. Niciun om n-ar putea trăi în condiţiile 
astea. 

Matthew s-a aplecat spre fereastră, iar când s-a îndreptat de 
spate, părea un pic speriat. 

— Totul arată mai neprimitor de la o înălțime atât de mare, a 
zis el. Și poate că încă suntem în nordul insulei. Sunt sigur că, 
după aterizare, peisajul o să arate mai bine. 

Părea că încearcă s-o convingă nu numai pe Thóra, ci și pe el. 

— Sper că ai dreptate, i-a răspuns ea. Cred că Eric cel Roșu 
nu mai știa să distingă culorile atunci când a botezat insula.” 
Văd că totul e alb și nu-mi dau seama cum o să ne putem feri de 
urșii polari: dacă închid ochii, devin invizibili. 

— N-o să dăm de niciun urs polar, a zis Matthew, deși încă se 
uita pe geam cu un aer temător. Drumul dus și întors e singura 
problemă pe care o s-o avem. 

— Sper să ai dreptate, i-a răspuns ea, zâmbind. Dar un lucru e 
sigur: în filmulețul ăla, bâta sau toporul nu erau mânuite de un 
urs polar. 

Apoi s-a aplecat spre el și i-a spus în șoaptă: 

— Ai observat că, în afară de noi, Bella e singura care a rămas 
trează? 

A întors capul cu grijă să vadă dacă încă era așa. 

— Dacă n-ar fi fost cu noi, te-aș fi putut invita la toaletă ca să 
te introduc în clubul amatorilor de senzaţii tari la înălțime, a zis 
ea cu zâmbetul pe buze, uitându-se în ochii lui. Of, ce nasol c-a 
venit și Bella! 

Apoi s-a întors iarăși spre fereastră, mulțumită de tachinarea 
ei. 

La puțin timp după aceea, avionul a aterizat lin, iar pasagerii 
au coborât pe pista din Kulusuk, toţi fiind cuprinși de un 
amestec de nerăbdare și teamă. Toţi, în afară de unu. Pasagerul 
acela își promisese că n-avea să mai pună niciodată piciorul în 
Groenlanda. Insula îi trezea amintiri îngrozitoare, de care nu 
putea scăpa nicicum. Era incredibil că acceptase să se întoarcă 
acolo. 

Un corb cu reflexe albăstrui a croncănit pe acoperișul 
aeroportului, apoi și-a luat zborul și a pornit spre pustiul 
înzăpezit. 


7 Eric cel Roșu (circa 950 - circa 1003): explorator islandez care a întemeiat prima 
colonie din Groenlanda. Numele insulei înseamnă „tărâmul verde”. 

Capitolul 4 


19 martie 2008 


Thóra nu era la fel de încântată de elicopter precum Matthew. 
N-avea de unde să știe ce anume credeau ceilalți membri ai 
grupului, dar cei mai mulţi măcar încercau să dea impresia că 
era ceva banal. Matthew a făcut tot posibilul s-o entuziasmeze 
pe Th6ra, spunându-i că era un elicopter Huey, adică exact 
modelul folosit în Războiul din Vietnam, dar ea nu s-a arătat 
impresionată - nici măcar atunci când Matthew a adăugat că, 
după ce elicea se va pune în mișcare, va recunoaște huruitul din 
filme. 

— Nu puteau să mai pună o pală la elice? a întrebat ea, 
zâmbind cu un aer neîncrezător. Văd că are doar două. 

Spera ca zborul să nu fie instabil din pricina numărului redus 
de pale, întrucât stomacul ei n-ar fi putut suporta așa ceva. 
Șarmul vietnamez al elicopterului sigur ar fi avut de suferit dacă 
Thóra ar fi început să vomite pe scaunul din spate. 

— Două sunt suficiente, a strâmbat Matthew din nas. 

Au urmărit personalul aeroportului încărcând bagajele și 
proviziile, iar când a apărut valiza cea verde, Thâra a observat 
că muncitorii au vrut să se asigure dacă pe eticheta ei era 
trecută destinaţia corectă, dat fiind că era atât de diferită de 
toate celelalte. 

— Sper să avem suficientă mâncare și băutură, a zis Matthew 
în șoaptă. N-am mai comandat niciodată atâtea provizii, 
darămite pentru un grup care face o expediţie la Polul Nord pe 
timp de iarnă. 

lar Thóra spera că se consultase cu cineva, altminteri se 
puteau aștepta ca în cutiile alea să nu găsească decât alune, 
stafide și poate niște cutii de băutură energizantă. Dar n-a 
apucat să-l întrebe, pentru că Matthew a continuat pe un ton 
nerăbdător: Ă 

— Nu mai decolăm odată? In ritmul ăsta, n-o să ajungem în 
tabără înainte să se întunece. 

— N-ai mai fost niciodată în Groenlanda? s-a auzit o voce din 
spatele lor - era medicul Finnbogi Kolbeinsson. Aici, legea lui 
Murphy se aplică întotdeauna: dacă ceva poate să meargă 
prost, așa o să se întâmple. 

Thóra i-a zâmbit: 

— Deci știți bine cum merg lucrurile pe-aici? 

— Am fost în Groenlanda de mai multe ori, i-a răspuns 
medicul, încercând să nu adopte un ton lăudăros. Sunt un om al 
naturii și, după cum probabil aţi observat din avion, aici, cât vezi 
cu ochii, nu-s decât spaţii deschise. Am luat parte la mai multe 
expediţii organizate de o asociaţie al cărei scop este să reducă 
numărul toxiinfecțiilor alimentare - sunt destul de frecvente în 
așezările izolate de pe-aici. Condițiile de viaţă ale 
groenlandezilor sunt complet diferite de cele cu care suntem noi 
obișnuiți, deoarece proviziile nu pot fi aduse decât dacă e vreme 
bună, ceea ce înseamnă că, pe perioada iernii, cele mai multe 
transporturi sunt întrerupte. Din cauza asta, oamenii sunt 
nevoiţi să consume o mare cantitate de hrană conservată, ceea 
ce sporește considerabil riscul contractării unor agenți patogeni 
în caz că ambalajele se deteriorează - cum se întâmplă uneori. 

— Aţi mai fost în tabăra unde mergem acum? a întrebat Th6ra 
pe un ton curios. 

— Nu, i-a răspuns Finnbogi. Știu unde se află și, cu câţiva ani 
în urmă, am fost în zona aceea, dar, pe-atunci, lucrările încă nu 
începuseră. Dar asta se întâmpla într-o vară, așa că, din păcate, 
probabil că n-o să recunosc nimic. 

— Ceea ce n-ar trebui să fie o problemă, a intervenit Matthew. 
Oricum, dacă totul merge conform planului, n-o să stăm foarte 
mult aici. , 

— N-o să meargă, a zis calm Finnbogi. Asta e unul dintre 
lucrurile care îmi plac foarte mult la Groenlanda. Nu știi 
niciodată la ce să te aștepți după ce-ai ajuns aici. 

— Măcar avem parte de vreme bună, a zis Thóra, încercând 
să-i reducă tensiunea arterială lui Matthew. 

Oricum, înainte de plecare, ea își închipuise că aveau să 
rămână blocați într-o furtună de zăpadă de la începutul până la 
sfârşitul şederii lor în Groenlanda. 

— Cred că mi-am adus prea multe căciuli, a adăugat ea, 
încrucișându-și degetele în speranţa că băgase în valiză măcar 
una. 

— Nu vă faceţi griji, a zis Finnbogi. Sigur o să vă fie de folos. 
Cu toate că acum e vreme bună, previziunile meteorologice sunt 
destul de sumbre. Piloții elicopterului se tem că n-or să se poată 
întoarce să ne ia. 

Cerul era senin, dar poate că dincolo de munţi se ascundeau 
nori ameninţători. 

— Atunci ar trebui să se grăbească, a conchis Thâra. Sau 
credeţi că avem timp să ne plimbăm un pic prin Kulusuk? 

Ar fi putut găsi ceva pentru S6ley. Aeroportul avea un mic 
magazin care, printre altele, vindea și obiecte artizanale locale, 
dar era închis. 

— Nu, a intervenit Matthew brusc. În niciun caz. 

— Puteţi să faceţi o plimbare la întoarcere, i-a sugerat 
Finnbogi, înainte ca Matthew să-și poată întări dezaprobarea 
faţă de această idee. E o localitate interesantă, dar sigur nu 
vreți să pierdeţi elicopterul. 

Imediat după aceea, a apărut unul dintre încărcători și le-a 
cerut să se pregătească de decolare. Cadoul lui S6ley trebuia să 
mai aștepte. Sau poate găsea ceva în sătucul de lângă tabără - 
cu toate că nu prea se aștepta să găsească un magazin acolo. 
Matthew îi spusese că sătucul Kaanneq se afla foarte departe de 
orice zonă turistică și că turiștii obișnuiți nu plăteau pentru o 
călătorie de câteva ore cu elicopterul numai ca să meargă la 
cumpărături. Banca insistase ca membrii grupului să fie 
transportaţi toţi odată, ca să nu fie nevoită să plătească două 
drumuri cu elicopterul. Satul nu era legat prin drumuri de alte 
așezări, iar accesul pe mare era posibil doar în timpul verii și la 
începutul toamnei. În restul timpului, singura opţiune era 
elicopterul. 

Thóra avea crampe la stomac în momentul când elicopterul s- 
a ridicat de la sol, încărcat cu grupul islandez, doi piloţi 
groenlandezi, bagaje și provizii. Și-a încrucișat degetele 
instinctiv pentru a doua oară. 

e 

Era o exagerare să se spună că satul Kaanneq era mic - în 
realitate, era minuscul. Pe niște stânci abrupte și netede care se 
întindeau până la un golfuleţ acoperit de gheaţă se înălțau niște 
case din lemn vopsite în culori vii, ceea ce le făcea să iasă în 
evidență pe fundalul zăpezii. Elicopterul aterizase chiar 
deasupra satului, pe o suprafaţă netedă care servea drept pistă. 

Piloții îi aleseseră pe cei mai energici membri ai grupului pentru 
a-i ajuta să descarce elicopterul într-un timp record, iar imediat 
după ce au dat jos ultima cutie de carton, au urcat repede în 
carlingă și au pornit elicea. Matthew stabilise cu ei să se 
întoarcă la Kaanneq cinci zile mai târziu, la ora prânzului, în caz 
că până atunci nu primeau alte instrucţiuni de la membrii 
grupului. 

— Nu ne putem aștepta să vină înapoi în ziua stabilită, a zis 
Eyjólfur  Torsteinsson, tânărul informatician, în timp ce 
elicopterul se îndepărta. 

— Ce vrei să spui? l-a întrebat Matthew pe un ton iritat. 
Previziunile meteo pentru ziua aia sunt bune. Furtuna anunţată 
de meteorologi ar trebui să treacă până atunci. 

— Nu vremea mă îngrijorează, i-a zâmbit tânărul. Ştiaţi că 
sunt aceiași piloţi care au dus niște turiști să vadă nu știu ce 
ghețar, dar au uitat să se ducă să-i ia în ziua programată. Și-au 
adus aminte de ei câteva zile mai târziu, și a fost un mare noroc 
că bieţii oameni n-au murit înghețați. 

Matthew nu părea amuzat de povestea asta, iar Thóra a 
trebuit să-și înăbușe un chicotit când a văzut ce faţă a făcut. 

— Probabil c-au învățat din experienţa asta și au început să-și 
noteze toate datele, a zis ea pe un ton degajat, zâmbindu-i lui 
Eyjólfur, apoi s-a întors spre Matthew: Nu crezi? 

Dar expresia lui era neschimbată, atâta doar că acum era un 
pic mai palid. 

— Cred că da, i-a răspuns el. Dar, pentru orice eventualitate, 
o să țin legătura cu ei după ce ajungem în tabără, ca să le 
reamintesc. 

Thâra n-a întrebat de legătura telefonică din tabără, care nu 
se știa dacă era funcţională sau nu. Oricum, aveau să afle în 
curând. De fapt, Matthew chiar îi spusese că în tabără nu exista 
conexiune GSM, și la fel păreau să stea lucrurile și în Kaanneqg. 
Dar bineînțeles că, la nevoie, puteau să apeleze oricând la 
telefonul unuia dintre localnici - presupunând că satul era locuit, 
căci printre casele colorate nu se vedea nimeni. 

— Ar fi bine să mergem, le-a zis Matthew celor din grup. 

Începuse să se întunece. Hangarul în care trebuiau să fie 
mașinile de la Berg Technology se afla la mică distanţă, iar 
drumul până acolo șerpuia pe la marginea satului. 

— Ar fi bine să avem ceva timp la dispoziţie pentru cazul în 
care descoperim că n-avem niciun mijloc de transport, a 
adăugat el. 

Grupul a luat-o din loc imediat, mai puțin Bella, care a ales să- 
și prelungească încă un pic ţigara mult râvnită. In afară de 
scârțâitul zăpezii sub bocancii membrilor expediției, nu se mai 
auzea decât gâfâitul secretarei care încerca să ajungă grupul 
din urmă. 

e 

Ultima porțiune a drumului traversa curtea neîngrădită a unei 
case, unde stăteau ghemuiți câțiva câini husky - cu toții erau 
legați cu lanțuri de stâlpi înfipti în pământ din loc în loc. Când s- 
au apropiat de ei, câinii s-au trezit din moțăiala lor calmă. 
Adormiţi, arătau adorabil, dar treji, erau destul de înfricoșători: 
s-au ridicat imediat în picioare, dezvelindu-și colții de un alb 
strălucitor, iar blana de pe ceafă li s-a zbârlit. Câțiva au început 
să mârâie și au făcut un salt în față atât cât le permitea lanțul, 
zgâlţâind stâlpii de lemn. Friðrikka, specialista în geologie, a 
scos un țipăt ușor și s-a îmbujorat. 

— Urăsc câinii ăștia, a bombănit ea, iuțind pasul. 

Niciunul dintre ceilalți membri ai grupului n-a zis nimic, dar 
cei mai mulţi au grăbit și ei pasul, până când lătratul 
ameninţător a rămas departe în urma lor. Când au ajuns la o 
distanță rezonabilă, Thâra s-a întors și a văzut că acum câinii 
începuseră să se repeadă unii la alţii, dar îi împiedicau lanţurile. 
Nu se vedea niciun semn al prezenţei omului. Fie nu locuia 
nimeni în casa aceea vopsită în albastru, fie cei care locuiau 
acolo erau obișnuiți ca mica haită de câini să facă gălăgie din 
când în când. 

Doctorul Finnbogi a parcurs alături de Thâra ultimii metri până 
la hangarul din tablă ondulată. Fierul ruginit scârțâia în bătaia 
vântului, care părea să se înteţească. 

— Și ce facem dacă mașinile nu-s aici? a întrebat-o el. Am 
impresia că pe localnici nu prea îi încântă prezenţa noastră. 

— Dacă n-au fost furate, atunci sunt aici, a zis Thóra, uitându- 
se la FriGrikka și Matthew, care se aplecaseră deasupra lacătului 
mare cu cifru de pe ușa hangarului. Cel puţin așa au zis angajații 
de la Berg Technology. 

A aruncat o privire spre cele câteva case pe care le lăsaseră 
în urmă, apoi a adăugat: 

— Dar nu prea cred că pe-aici se fură mașini. Poliţiștilor nu le- 
ar trebui mai mult de jumătate de oră să găsească făptașul. 

— Aici nu există poliţie, a intervenit Fridrikka - ea și Matthew 
tocmai reușiseră să descuie lacătul. Cea mai apropiată secţie de 
poliţie e în Angmagssalik. Și e nevoie de mai mult de-o mașină 
furată ca să aduci un elicopter într-un cătun atât de nordic. 

Bella și-a aprins o nouă ţigară. 

— Cum ar fi? a întrebat ea. 

— Nu știu, poate o crimă, i-a răspuns Fridrikka pe un ton sec. 
Să nu vă închipuiţi că pe-aici lucrurile se petrec așa cum suntem 
noi obișnuiți. Nici pe departe. Dacă te rătăcești, n-o să te caute 
nimeni, iar dacă se întâmplă să cazi în mare, n-o să te scoată 
nimeni. Prin părţile astea, n-o duci mai bine decât un animal. 

Apoi FriGrikka și-a ţuguiat buzele și n-a mai zis nimic. Ceilalţi 
au zâmbit cu un aer încurcat și au încercat zadarnic să găsească 
un răspuns inteligent. Matthew - care încă nu știa atât de bine 
islandeza încât să înţeleagă în întregime ce spusese colega lui - 
se străduia să deschidă ușa, dar gheaţa din jurul zăvorului îi 
îngreuna eforturile. În cele din urmă, el a fost cel care a rupt 
tăcerea stânjenitoare. 

— Gata! a zis el pe un ton mulţumit, trăgând cu putere de 
ușă. 

Balamalele au scârțâit cu putere, iar ușa s-a deschis spre 
grupul strâns în jurul ei. 

Înăuntru se aflau două camionete albe cu șasiul supraînălţat, 
și numai Thâra îl cunoștea pe Matthew suficient de bine încât 
să-și dea seama după expresia lui cât de bucuros era. Alături de 
ele era și o dubă Ford Econoline, despre care Eyjólfur le spusese 
că aparţinea autorităţilor groenlandeze, astfel încât polițiștii sau 
alți funcţionari civili să aibă la dispoziţie un vehicul ori de câte 
ori era nevoie. 

— Cine vrea să conducă? 

e 

În timp ce străbăteau satul, Thóra se uita cu atenție pe geam, 
în speranța c-o să vadă vreun suflet de om. Era o priveliște 
tulburătoare, și i-a trecut prin minte că poate asupra satului se 
abătuse o toxiinfecţie alimentară sau o epidemie letală, 
omorând toți sătenii și pe angajaţii de la Berg Technology. Dar, 
dintr-odată, a zărit două fetiţe care mergeau printre case. S-au 
oprit brusc când au văzut mașinile. Th6rei i s-a părut că erau un 

pic mai mici decât S6ley - să fi avut cinci sau șase ani. Însă nu 
putea fi sigură, dat fiind că erau îmbrăcate cu paltoane groase 
cu glugă și pantaloni rezistenți la frig, văârâţi în bocanci îmblăniţi. 
Părul negru le ieșea de sub căciuli și flutura în vânt. Thóra le-a 
făcut semn cu mâna și a zâmbit, dar fetiţele au rămas neclintite, 
uitându-se la ea cu un aer indiferent. Cea mai înaltă a luat-o pe 
cealaltă de mâna înmănușată. Dacă satul fusese lovit de o 
epidemie, era limpede că cel puţin câţiva localnici reușiseră să 
scape. O a treia fetiță stătea în fața unei case de la capătul 
satului, pe platforma din faţa ușii, la care se ajungea urcând 
niște trepte, iar în port se zăreau doi adulţi. Thâra s-a răsucit în 
scaun ca să le vadă mai bine pe fetiţe, dar deja dispăruseră. 

— Crezi c-ar fi bine să încercăm să stăm de vorbă cu 
localnicii? a întrebat ea. Am văzut doi în port. 

— Nu, mai bine mergem direct în tabără, a zis Matthew. 
Putem să ne întoarcem mâine dacă vrem. Dar să sperăm că 
totul o să se lămurească după ce ajungem acolo, și n-o să mai 
fie nevoie să discutăm cu ei. Vor să fie lăsaţi în pace, așa că n- 
are niciun rost să-i deranjăm degeaba. 

Th6ra s-a uitat iarăși pe geam. După cum bănuia, în sat nu se 
vedea niciun magazin de suvenire. 

— Cât de departe e? a întrebat ea. 

Ca și când mahmureala n-ar fi fost de-ajuns, acum, după o zi 
întreagă de mers cu tot felul de mijloace de transport, o dureau 
îngrozitor mușchii fesieri - mai ales de la scaunul elicopterului, 
pentru că fabricantul făcuse economie nu numai la palele elicei. 

— Nu foarte departe, a răspuns nu tocmai atrăgătorul Alvar, 
care se afla la volan. Potrivit GPS-ului, nu-s decât zece kilometri 
până acolo. 

După douăzeci de minute, tabăra de lucru a apărut la orizont. 
Clădirile joase, vopsite în verde erau greu de distins în 
întunericul care, încetul cu încetul, punea stăpânire pe întregul 
peisaj. Mașina a trecut cu viteza melcului peste încă un troian, 
iar în timpul acesta, s-au uitat cu toţii la construcţiile din zare. 

— Dacă ar fi cineva aici, n-ar trebui să vedem niște lumini 
aprinse? a întrebat Eyjólfur. De fiecare dată când am mai venit 
aici, era lumină. Nu-mi aduc aminte să fi văzut vreodată tabăra 
atât de întunecată. 

Nimeni n-a zis nimic, dar cu siguranţă toţi se gândeau la 
același lucru - în tabără nu era aprinsă nici măcar o singură 
lumină. 

Capitolul 5 


19 martie 2008 


Locurile abandonate au întotdeauna ceva neplăcut, cu toate 
că e greu să spui ce anume. Intr-un mod abstract, le era clar 
tuturor că cei care dispăruseră nu aveau să se mai întoarcă 
niciodată. Thóra vizitase de câteva ori casa unei persoane 
decedate ca să se ocupe de împărţirea proprietăţii între 
moștenitori și de fiecare dată avusese același sentiment de 
disconfort. Poate că era din pricina ornamentelor care nu aveau 
să mai fie admirate niciodată sau din pricina ziarului deschis de 
pe masă pe care nu avea să-l mai citească nimeni. Cu toate că 
în tabără nu erau nici ornamente, nici ziare, Thóra s-a simţit 
cuprinsă de același sentiment - încăperi lipsite de oameni, dar 
pline de semne ale activității umane. Thóra și-a adus aminte de 
un documentar despre Cernobil văzut cu câţiva ani în urmă, 
care oferea imaginea edificatoare a ceea ce se întâmplă atunci 
când toată populaţia unui oraș trebuie să-și abandoneze în pripă 
locuinţele și locurile de muncă. Dar exista o diferență. La 
Cernobil, oamenii fugiseră de ceva, în timp ce aici părea că pe 
cei doi angajaţi rămași în urmă îi înghiţise pământul. 

În clădirea administrativă a taberei, computerele încă 
bâzâiau, iar pe birouri se vedeau semne care dădeau de înțeles 
că muncitorii nu bănuiau că nu aveau să se mai întoarcă acolo. 
Căni de cafea pe jumătate goale erau lăsate din loc în loc, iar 
bluzele de lână atârnau pe spetezele scaunelor. Nu se auzea 
nimic în afară de zumzetul discret al computerelor și, din când în 
când, piuitul sistemului de alarmă. După ce s-au uitat la panoul 
de comandă, au descoperit că semnaliza un incendiu în 
fumoarul de lângă ușa principală, unde au ajuns foarte repede 
cu ajutorul Fridrikkăi. Nu era niciun incendiu, însă fereastra 
fusese lăsată larg deschisă, iar pe podea se depusese un strat 
de zăpadă. Dispariţia angajaţilor nu putea fi pusă pe seama unui 
incendiu. Femeia le-a spus că sistemul de alarmă era foarte 
sensibil și că ar fi putut fi declanșat de pătrunderea zăpezii în 
clădire. In plus, detectoarele de fum reacţionau foarte prompt la 

fumul de ţigară sau de pipă. Pe de altă parte, Fridrikkăi i se 
părea ciudat că nimeni nu oprise piuitul acela insuportabil - 
resetarea sistemului nu era o treabă chiar atât de dificilă. Cel 
mai probabil, alarma se declanșase după ce angajaţii 
dispăruseră din tabără. Ea era de părere că amândoi erau 
fumători, așa că era posibil să fi lăsat fereastra deschisă după 
ce-și fumaseră acolo ultima ţigară. Bella era nervoasă din 
pricina zăpezii care umpluse fumoarul, pentru că acum era 
imposibil să se fumeze în clădirea de birouri, însă furia i s-a 
domolit în bună măsură atunci când Fridrikka i-a spus că mai era 
un mic fumoar în corpul dormitoarelor, acolo unde se afla și 
cantina. Dar Bella nu avea voie să meargă acolo înainte să se 
facă toate verificările necesare, ceea ce iarăși a enervat-o. 

— Înseamnă c-o să trebuiască să fumez afară, în tundra asta 
împuţită, a bombănit ea, punându-și haina pe ea ca să iasă din 
clădire. 

— Nu știu cât de recomandat este să ieși singură, a zis 
medicul pe un ton grav. Habar n-avem ce s-a întâmplat aici, și 
se prea poate ca angajaţii să fi fost atacați de un urs polar. 

Dar avertismentul acesta n-a împiedicat-o să continue cu 
înfofolitul. 

— Ca să nu-ţi mai spun cât de nesănătos e fumatul, a adăugat 
medicul în speranţa că va reuși s-o convingă. 

Bella s-a zbârlit toată după ce și-a încheiat fermoarul de la 
haină. Expresia ei nu trăda panică, ci furie. S-a uitat ţintă în ochii 
doctorului și l-a întrebat pe un ton iritat: 

— Nu pot să fumez aici, nu? 

Dar n-a primit niciun răspuns, așa că s-a aplecat să-și încalțe 
celălalt bocanc, după care a adăugat: 

— Așa mi-am închipuit și eu. Deci fie fumez aici, fie ies afară. 

Apoi și-a terminat pregătirile - în timp ce Thâra, Fridrikka, 
Matthew și doctorul o urmăreau în tăcere -, după care a dat 
buzna afară, nu înainte de a le arunca încă o privire furioasă. 

— Mai mult mă tem pentru ursul polar, dacă are ghinion să-i 
iasă în cale, a zis Thâra, după ce secretara a închis ușa în urma 
ei. 

Au continuat să inspecteze clădirea administrativă și, după ce 
s-au uitat prin toate camerele, Fridrikka a conchis că, în afară de 
fumoar, totul părea să fie în regulă. În timp ce făceau turul 
clădirii, Thórei i-a sărit în ochi un singur lucru: din câte își putea 

da seama, linoleumul pătat care acoperea podelele era identic 
cu cel din filmuleţ. A schimbat o privire cu Matthew, care a dat 
ușor din cap ca să-i sugereze că și el observase acest detaliu. Pe 
de altă parte, în niciunul dintre birouri nu se vedeau urme de 
sânge. Deocamdată, făceau doar o inspecţie rapidă, așa că nu 
avea niciun rost să-i stârnească suspiciuni colegei lor, 
examinând cu atenţie pereţii în căutarea unor pete de sânge. 
Puteau s-o lase pe mai târziu. 

Deși totul părea în regulă în clădirea de birouri, altfel stăteau 
lucrurile în complexul pentru locuit. Era un ansamblu format din 
două clădiri mai mici, vopsite în verde, unde păreau să se afle 
locuinţe modulare, și o clădire mai mare, care fusese construită 
din unități similare. Aceasta din urmă conţinea toate facilităţile 
comune: bucătăria, sala de mese, camera de zi, sala de forţă și 
spălătoria. De ea era atașată o aripă lungă, alcătuită din 
dormitoare dispuse de-a lungul unui coridor. Fridrikka le-a 
explicat că cele două clădiri mai mici erau împărţite în 
apartamente cu intrări separate - în ele locuiau cei care stăteau 
în tabără perioade mai lungi. Fiecare apartament avea un 
dormitor, o baie cu duș, un mic living și o chicinetă. 
Dormitoarele din aripa lipită de clădirea cea mare erau mai 
modeste: un pat, un dulap și o baie comună aflată la capătul 
culoarului. Aceste camere erau ocupate de cei care stăteau mai 
puţin și, din când în când, de personalul permanent, atunci când 
venea câte o furtună și nu era indicat să iasă afară nici ca să 
meargă de la cantină până la apartamente. Thâra n-a zis nimic, 
însă a fost foarte surprinsă, dat fiind că micile apartamente se 
aflau la doar câteva zeci de metri distanţă. Dacă pe vreme rea 
nu te puteai deplasa în siguranţă pe o distanţă atât de mică, nu- 
i rămânea decât să spere că furtuna care se anunța avea să 
treacă foarte repede. S-a încruntat când Fridrikka a adăugat că 
furtunile pot dura și câteva zile bune. Au hotărât să se instaleze 
în dormitoarele cele mici, ca să nu umble prin apartamentele 
angajaţilor care, în cele din urmă, poate aveau să se întoarcă 
acolo. Dar, dacă nu reușeau să restabilească alimentarea cu 
energie electrică în aripa dormitoarelor, trebuiau să se instaleze 
în clădirea de birouri, dat fiind că, fără curent, erau minus 
douăzeci de grade nu numai afară, ci și înăuntru. Explicaţia cea 
mai probabilă pentru lipsa căldurii în dormitoare era că 
generatorul de curent fie se stricase, fie rămăsese fără 

combustibil, așa că Matthew, doctorul Finnbogi și Alvar au 
hotărât să încerce să-l repună în funcţiune. Thâra, Friðrikka și 
Eyjólfur au rămas în clădirea de birouri, împreună cu Bella, care 
se întorsese teafără din pauza de ţigară. 

Tuspatru stăteau în sala de cafea amenajată într-un colț al 
coridorului. Cafetiera de mari dimensiuni era pornită, și nimic 
nu-i împiedica să apese pe buton ca să-și facă o cafea, atâta 
doar că doctorul le interzisese expres să facă acest lucru. Le-a 
explicat că nu era deloc indicat să consume ceva din tabără 
câtă vreme încă nu lămuriseră soarta celor doi angajaţi rămași 
în tabără. Thórei i se părea o precauţie exagerată, dat fiind că 
inspectaseră toate birourile și dormitoarele, însă nu dăduseră de 
nicio urmă a celor dispăruţi; își spunea în sinea ei că oamenii nu 
se evaporă, pur și simplu, din pricina bolilor sau a toxiinfecţiilor 
alimentare, dar nici nu îndrăznea să încalce recomandarea 
medicului, cu toate că avea gura uscată și știa că mahmureala, 
care în sfârșit începuse să se domolească, ar fi dispărut aproape 
complet dacă ar fi băut o cafea sau ceva mai tare. 

— Sistemul electric a fost împărţit în două, astfel încât, în 
cazul unei defecţiuni, să nu rămână toată tabăra fără curent, a 
început Fridrikka să le explice, rupând tăcerea. Exista un 
generator pentru clădirea de birouri și unul pentru apartamente 
și corpul cantinei. Toată încălzirea se face cu ajutorul 
radiatoarelor electrice și deși pereţii sunt bine izolaţi, se face 
frig destul de repede când cade curentul. Ceea ce nu prea se 
întâmplă: avem un rezervor de combustibil uriaș, care ar trebui 
să ajungă pentru ambele generatoare pe toată durata iernii, iar 
dacă primăvara vine mai târziu, trebuie să oprim unul dintre ele, 
până când sosește un vas să ne aducă provizii. 

— Se întâmplă des să se întrerupă curentul? a întrebat Thora. 

— Ah, nu, a zis Fridrikka. La început, au fost câteva probleme 
cu ţeava de evacuare a unuia dintre generatoare: când sufla 
vântul în ţeavă, se întrerupea curentul. Dar totul s-a rezolvat 
destul de repede, iar apoi sistemul a mers foarte bine. Însă nu 
știu ce s-a întâmplat după ce am renunţat la postul de-aici. Cine 
știe, poate că încă de pe-atunci ceva nu era în regulă. 

— Nu, nu cred, a intervenit Eyjólfur. Am fost aici acum două 
săptămâni și nimeni n-a pomenit nimic de genu' ăsta. 

— E posibil ca generatorul să fi rămas fără combustibil? a 
continuat Thóra, adresându-i întrebarea Fridrikkăi. Poate că de- 
aia s-a oprit. 

Ar fi vrut să arunce o privire afară, să se asigure că încă nu 
începuse furtuna. 

— Nu, e imposibil, i-a răspuns femeia. Mai e până vine 
primăvara și ar trebui să existe combustibil suficient, exceptând 
cazul în care au calculat greșit. 

Era destul de dificil că nu se puteau baza pe o alimentare 
regulată cu provizii decât pe timpul verii, la sfârșitul căreia 
locuitorii taberei trebuiau să-și facă provizii pentru iarnă. Thóra 
s-a întrebat cum ar fi arătat propria ei listă de cumpărături dacă 
ar fi trăit în aceste condiţii. S-a uitat pe geam și a văzut baraca 
în care se afla generatorul, dar nu și pe bărbaţii care se 
duseseră acolo înarmaţi cu torţe și o trusă de scule. Vântul 
începea să răscolească zăpada, iar Thâra s-a înfiorat la gândul 
că trebuia să iasă afară. 

A întors capul spre colegii ei și a întrebat: 

— Și cum se desfășura viaţa aici înainte ca toată lumea să 
plece? E o tabără destul de neobișnuită, eufemistic vorbind. 

— Eu am stat aici doar pe perioade foarte scurte, a răspuns 
Eyjólfur imediat. Nu cred c-aș fi rezistat dacă ar fi trebuit să 
rămân mai mult de-o săptămână. 

Răspunsul lui nu era surprinzător, dat fiind că era tânăr și cu 
siguranţă avea o viaţă socială destul de bogată. Probabil că aici 
totul se concentra asupra îndeplinirii sarcinilor zilnice. 

— Era destul de bine, a spus Fridrikka, ridicând din umeri și 
plecând privirea. Trebuia să te obișnuiești cu viața de aici, dar 
apoi totul era bine. 

A inspirat adânc, apoi a adăugat: 

— Bineînţeles că nu-i ușor să locuiești acolo unde muncești și 
să ai de-a face doar cu colegii de lucru, dar, după ce te 
obișnuiești, nu mai e nicio problemă. Salariul era destul de bun, 
ceea ce compensa izolarea. Eu sunt singură și n-am copii, așa că 
nu mă deranja deloc. 

— Și totuși, ai renunţat, a zis Thóra. Pot să te întreb de ce? 

Eyjólfur a devenit brusc interesat de un mic frigider și s-a 
aplecat să-l inspecteze. 

— La un moment dat, s-a schimbat atmosfera, ca să zic așa, i- 
a răspuns Fridrikka, dându-și după ureche o șuviţă de păr roșcat 

care îi căzuse pe obraz. Când am venit aici, în urmă cu an, totul 
se făcea în mod profesionist, iar interacţiunile erau normale, 
însă atmosfera grupului s-a deteriorat destul de repede. Și, în 
cele din urmă, n-am mai suportat să stau aici. 

S-a înroșit, dar apoi a ridicat bărbia și a continuat, fără să-și 
piardă concentrarea: 

— Nici măcar n-am fost surprinsă când am fost contactată și 
mi s-a spus că s-a întâmplat ceva în tabără. Era inevitabil, a 
conchis ea, luându-și privirea de la Thóra. Asupra locului ăstuia 
atârna - și încă atârnă - un blestem. 

Dar a adăugat repede: 

— Și să știi că nu-s singura care crede asta. 

— N-ar trebui să fie o problemă dacă beau o cola, a zis 
Eyjólfur cu glas tare, îndreptându-se de spate cu o cutie în 
mână. Mor de sete, iar frigiderul ăsta e plin de băutură. Cola n- 
are cum să fie otrăvită. 

Dar Th6ra nu voia să-l lase să schimbe subiectul: 

— Eşti de acord? l-a întrebat ea, în timp ce tânărul a deschis 
cutia și a luat o gură. Crezi că locul ăsta e blestemat? 

Th6ra a trebuit să facă un efort considerabil ca să-și înfrângă 
pofta uriașă de a bea și ea o cola. Nu avea niciun rost să se 
îmbolnăvească amândoi - mai bine aștepta să vadă dacă 
informaticianul își pierde cunoștința, înainte să cedeze tentaţiei. 
S-a întrebat dacă și cutiile de cola se numărau printre 
alimentele conservate care puteau fi contaminate. 

Eyjólfur a luat încă o gură și a răsuflat ușurat înainte să 
răspundă, uitându-se la Fridrikka: 

— Nu, n-aș zice. Locurile nu pot fi bune sau rele. Cel mult, poţi 
să spui că oamenii care le locuiesc sunt buni sau răi. 

Apoi a înclinat ușor cutia, ca și când ar fi dat noroc cu 
specialista în geologie. 

— Nu crezi? 

Fridrikka nu i-a răspuns imediat, ci a întors dispreţuitor 
privirea de la tânărul cu rânjetul pe buze și s-a uitat la un 
perete: 

— Nu contează, pentru că rezultatul a fost același. Poate că 
voi toți și lucrurile care s-au întâmplat aici aţi făcut ca locul să 
devină rău. 

— Aţi putea fi un pic mai preciși? a intervenit Th6ra. 

Acum nu era în stare să citească printre rânduri. Poate că se 
refereau la ceva care nu avea nicio legătură cu întâmplările din 
ultima vreme; poate că nu fusese decât un banal incident la 
locul de muncă - o aventură extraconjugală sau cine știe ce 
bârfe -, dar nu strica să afle despre ce vorbeau. 

— Mult zgomot pentru nimic, a răspuns Eyjólfur. Fririkka pur 
și simplu s-a săturat și a plecat. Nu avea nici suficient sânge 
rece, nici umorul necesar într-un astfel de mediu. Nu-i nimic în 
neregulă cu tabăra asta, deși, e drept, condiţiile de lucru sunt 
destul de grele. Locul ăsta nu-i pentru toată lumea. 

Dar nu el era cel mai în măsură să vorbească despre asta. 
După cum el însuși spusese, nu venea acolo decât pentru 
perioade de câte o săptămână, în timp ce alţii rămâneau în 
tabără intervale destul de lungi. Și totuși, Thâra a hotărât să nu 
spună nimic în apărarea Fridrikkăi. Poate că aceasta era o 
plângăcioasă care ajunsese la concluzia că totul în tabără era 
insuportabil numai ca să-și justifice plecarea. Putea lămuri 
chestiunea asta și mai încolo. _ 

— Văd că iese fum pe coș, a zis ea. Imi închipui că-i un lucru 
bun. 

Fridrikka a aruncat o privire pe fereastră și a încuviinţat din 
cap. 

— Se pare că au pornit generatorul. Din păcate, s-ar putea să 
fie prea târziu pentru dușuri și apă, dar cine știe... Să sperăm că 
a fost închis în mod intenţionat și că apa a fost scoasă din 
sistem. În orice caz, ar fi bine să nu trebuiască să dormim aici, 
pe podea. 

— De ce n-ar merge dușurile? Că doar nu funcţionează pe 
curent, a zis cu un aer posomorât Th6ra, care și-așa era necăjită 
că nu putea bea o cafea sau o cola rece. 

Expresia de pe chipul Bellei sugera același lucru. 

— Dacă tabăra a rămas fără căldură suficient de mult cât să 
îngheţe apa în conducte, cele mai multe dintre ele probabil că 
sunt deja sparte, i-a explicat FriSrikka. Problema asta ar fi putut 
fi evitată numai dacă lăsau robinetele să picure, dar n-am fost 
atentă la detaliul ăsta. 

Th6ra n-a spus nimic, sperând că pur și simplu nu acordaseră 
importanţă acestei chestiuni în timpul inspecției sumare pe care 
o făcuseră. Dar era o speranţă destul de firavă - probabil că ar fi 
auzit apa curgând în liniștea aceea apăsătoare. 

— La dracu'! a izbucnit Eyjólfur, părând la fel de supărat ca și 
Thóra. 

N-a zis mai multe, ci s-a mulțumit să ia încă o gură uriaşă de 
cola. A pus mâna pe robinetul chiuvetei de lângă cafetieră și a 
răsuflat ușurat când a văzut că apa curgea pe ţeavă cu putere. 

— Cel puţin în clădirea asta putem să tragem apa liniștiți, a 
remarcat el. 

— Cred c-ar fi bine să mă duc să-i ajut să aprindă luminile și 
să pornească celelalte instalații, a zis Fridrikka. Știu toate 
detaliile, așa că o să putem termina totul mai repede. 

Th6ra s-a întrebat preţ de o clipă dacă nu cumva ar fi fost mai 
bine să facă pe leneșa și să rămână înăuntru, dar a îndepărtat 
imediat gândul acesta. Toată lumea trebuia să dea o mână de 
ajutor. 

e 

Vânătorul Igimaq îi urmărea pe cei patru oameni care ieșeau 
din clădire. Trei femei și un bărbat, toţi cu haine colorate care 
contrastau cu peisajul hibernal. În ciuda îmbrăcăminţii groase și 
a distanţei destul de mari, vânătorul și-a dat seama imediat că 
toate cele trei femei erau prea înalte, iar două, prea slabe 
pentru gustul lui. Nici bărbatul nu arăta mai bine: era subţire și 
părea lipsit de vână, deși nu s-ar fi putut spune că era chiar 
pipernicit. Așa erau toţi occidentalii. Faptul că venerau trupurile 
slabe era cea mai bună dovadă că rupseseră toate legăturile cu 
natura. În ciuda hainelor de iarnă, cele trei femei ar fi murit 
înghețate în foarte scurt timp, dacă ar fi fost nevoite să 
supraviețuiască pe cont propriu, fără mâncarea și adăpostul pe 
care le considerau de la sine înţelese. Probabil că toţi mâncau 
carne, dar ar fi vomitat dacă i-ar fi luat la vânătoare și le-ar fi 
arătat cum se obţine acest aliment. Desigur, în cazul în care ar fi 
reușit să prindă ceva însoțindu-se cu ei sau cu alţii de teapa lor. 
Nici măcar nu-l vedeau în clipele acelea, cu toate că nu făcea 
niciun efort ca să se ascundă - pur și simplu stătea nemișcat și 
lăsa zăpada viscolită să-i înconjoare trupul acoperit cu haine 
călduroase. Gluga îi proteja ochii, dar tot trebuia să-i mijească 
atunci când îl lovea câte o rafală mai puternică. Îi urmărea 
apropiindu-se de cealaltă clădire mare din tabără, unde îi 
așteptau alţi trei: doi bărbaţi și o femeie, din câte își putea da 
seama. Au vorbit un pic între ei, dar n-a reușit să le distingă 

vorbele, și oricum nu le-ar fi înţeles. Înțelegea daneza:, cu toate 
că-i era greu să se exprime în limba aceea - nu pentru că nu 
cunoștea cuvintele, ci mai degrabă pentru că nu erau suficient 
de potrivite pentru gândurile și stările lui sufletești. Era o limbă 
dezvoltată în alte circumstanţe decât groenlandeza*: o limbă 
bazată pe alte valori și izvorâtă dintr-o luptă pentru existenţă 
mult mai ușoară. Sunetele stinse ale conversaţiei purtate de 
oamenii din depărtare au dispărut, apoi întregul grup a intrat în 
clădire. La puţin timp după aceea, luminile dinăuntru s-au aprins 
una câte una. Vânătorul a rămas în continuare nemișcat, cu o 
mină inexpresivă, deși nu se simţea în largul lui. Povestea aceea 
sigur n-avea să se termine bine. 

Igimaq s-a întors și a plecat. Nu avea niciun rost să mai 
rămână acolo - auzise elicopterul și voise doar să afle dacă cei 
pe care îi adusese se îndreptau spre tabără. Venirea lor era de 
rău augur, dar nu-i era de niciun folos să urmărească fiecare 
mișcare a nou-veniţilor. Cu toate că erau lipsiți de apărare în aer 
liber, când se aflau înăuntru erau în elementul lor. În orice caz, 
nu putea schimba nimic, la fel cum nu putea schimba nimic pe 
lumea asta: lucrurile își urmau cursul firesc, iar providenţa era 
de multe ori imposibil de descifrat și lipsită de orice noimă. 
Nimeni nu știa acest adevăr mai bine ca el. Mai mult ca 
niciodată, i se părea că a încerca să afli ce contează cel mai 
mult pentru oameni e ca și cum ai încerca să înhaţi razele de 
soare, care dispar în același timp în care te bucuri de ele și pe 
care nu le poţi atinge niciodată. Tot astfel, ceea ce îi place unui 
om sfârșește întotdeauna prin a dispărea: omul pune stăpânire 
pe un lucru numai pentru a-l pierde mai încolo. Vânătorul se 
străduise să-și întărească inima ca să nu mai sufere pentru tot 
ce pierduse de-a lungul anilor și, din fericire, reușise în bună 
măsură - ba chiar începuse să nu mai sufere nici pentru familia 
pe care o pierduse. Poate că, într-o bună zi, avea să fie perfect 
împăcat cu gândul acesta. Dar Igimaq nu putea fi sigur, pentru 
că amintirea sorții pe care o avusese familia lui era atât de greu 
de suportat, încât luase hotărârea de a nu se mai gândi 
niciodată la ce se întâmplase atunci. Dacă ar fi fost lăsat în 


8 Groenlanda este teritoriu autonom al Regatului Danemarcei, iar aproximativ zece 
procente din populaţia ei sunt alcătuite din descendenți ai coloniștilor danezi. 

? Limba oficială a Groenlandei este kalaallisut (sau groenlandeza de vest), o limbă din 
familia eschimo-aleută. 

pace, refuzul acesta ar fi dat roade, pentru că, până de curând, 
nu se mai gândise niciodată la femeia pe care o iubise și o 
pierduse, și doar foarte rar își amintise de fiica și fiul pe care, de 
asemenea, îi îndepărtase din mintea lui. 

Vânătorul a făcut o grimasă, privind spre vastele întinderi de 
gheață și zăpadă. Acești străini și cei care veniseră înaintea lor 
deschiseseră o rană veche. Stârniseră amintiri ale unui fiu care 
trezise în el o mare speranță, o speranţă care îi umpluse sufletul 
cu atâta bucurie, încât n-avea cum să nu se împlinească. Încă și- 
| amintea când era foarte mic și îi ieșeau piciorușele de sub 
pătură - avea tălpi groase și late, care îi prevesteau un destin 
măreț pe lumea asta. Dar, până la urmă, s-a ales praful de 
speranţele sale, iar soţia lui nu i-a mai satisfăcut nevoile de 
bărbat care urmau partidelor reușite de vânătoare, așa cum 
promisese. Și totuși, el își îndeplinise obligaţiile, îi dăruise doi 
copii sănătoși și avusese grijă ca întotdeauna să fie suficientă 
mâncare pe masă. Il iubise foarte mult pe băiat, dar fără ca el 
să-și dea seama. Un bun vânător, un bărbat adevărat, trebuia să 
înveţe anumite lecţii pe cont propriu și să-și modeleze caracterul 
prin încercări dificile, altminteri n-ar fi avut cum să învețe 
legăturile complexe dintre pământ și animale. Dar, până la 
urmă, n-a contat nimic din toate astea. Soţia și cei doi copii ai 
săi dispăruseră pentru el. Fiica lui murise, și același lucru se 
putea spune despre soţia și fiul lui, care n-aveau să scape 
niciodată din ghearele alcoolului. Nu i-ar fi fost greu să-i viziteze, 
dar n-o făcea niciodată - pentru el, muriseră la fel ca fiica lui. 

S-a apropiat de troianul în spatele căruia își ascunsese sania 
și, dintr-odată, a auzit respiraţia regulată a câinilor. Erau obosiţi 
după o zi de alergat, dar, când și-a făcut apariţia, doar unul 
dintre ei a continuat să doarmă - stătea ghemuit, cu coada 
peste nas, ca să-și protejeze căile respiratorii de frig. Ceilalţi își 
înălţaseră capul și se uitau cu atenţie la vânător. S-au ridicat în 
picioare unul după altul, iar în cele din urmă s-a trezit și cel care 
încă dormea: s-a ridicat imediat în picioare și a scos un mârâit 
gutural. Cu siguranţă nu mărâia la vânător, ci poate ca să le 
aducă aminte celorlalți câini că încă era șeful lor. Nu era exclus 
nici să-și fi arătat iritarea pentru că dăduse dovadă de oboseală. 
Avea și de ce: în curând, supremaţia lui avea să ia sfârșit. 
Ostenea prea repede și, cu toate că nu era foarte bătrân, 
comportamentul său îi trăda vârsta din ce în ce mai des. 

Vânătorul nu știa ce anume îi prilejuise decăderea, așa cum nu 
știa ce anume îi distrusese viața fiului său. Poate că era unul 
dintre câinii pe care îi lăsau picioarele destul de devreme, sau 
poate că începuse să plătească preţul luptelor pe care le dăduse 
ca să ajungă șeful haitei. După moartea lui, avea să înceapă o 
nouă luptă pentru putere, în care câinii urmau să se bată între ei 
până când cel mai puternic și cel mai viclean avea să preia 
conducerea, cu botul murdărit de sângele celorlalți. Vânătorul 
spera doar ca aceste lupte să nu-l coste și viaţa altor câini, așa 
cum se întâmpla uneori. 

Igimaq s-a uitat la șeful haitei și a văzut în ochii lui inteligenţi 
că știa ce avea să urmeze. În pupilele lui cu firișoare aurii se 
citeau mai multe întrebări. Făcuse o treabă bună? Condusese 
haita cu suficientă atenţie printre pericolele care apăreau odată 
cu subțierea gheții? Avusese întotdeauna grijă ca toţi ceilalți 
câini să fie liniștiți și să-i asculte comenzile? Dacă făptura aceea 
ar fi putut vorbi, vânătorul ar fi discutat despre situaţia lui și i-ar 
fi putut explica de ce era nevoit să se dispenseze de el. Era mai 
bine să mori ca șef de haită decât să lași haita să te excludă. 
Dar legătura dintre Igimaq și câine nu era suficient de puternică 
pentru o astfel de discuţie: el înțelegea câinele, iar câinele îl 
înţelegea pe el, dar existau lucruri pe care nu și le puteau spune 
niciodată. Câinele nu avea cum să-i înţeleagă decizia, cu toate 
că era mai dificilă pentru el decât pentru animal, care nu simţea 
nimic. Nu mai avusese niciodată un câine înaintaș atât de bun. 
Era animalul pe care îl așteptase din copilărie, de când îi 
spusese bunicul că, într-o bună zi, avea să găsească un animal 
căruia să-i poată vorbi fără cuvinte. O sălbăticiune care să-l 
înţeleagă și să-l ajute în încercările lui cele mai grele. Care să-l 
urmeze pe Igimaq în ghearele morții fără nicio ezitare. 

In ochii acelui câine se citea ceva care îl îndemna să mai 
aștepte o vreme înainte să-și ducă decizia la îndeplinire. Nu era 
dorinţa instinctivă de a trăi, ci altceva. Clipa despre care îi 
vorbise bunicul lui probabil că încă nu venise, în ciuda tuturor 
încercărilor prin care trecuseră împreună. Trebuia să mai amâne 
inevitabilul o vreme, ceea ce nu avea cum să schimbe mare 
lucru. Dar primăvara bătea la ușă și, cine știe, poate vânturile 
calde aveau să reîmprospăteze puterile câinelui. Sau poate că l- 
ar fi putut întări dacă i-ar fi mărit porţia de mâncare. Era o 
perioadă în care avea carne din belșug. Șeful haitei părea să-i 

urmărească firul gândurilor, ridicând capul cu mândrie și 
uitându-se la ceilalţi câini, care s-au ghemuit imediat cu un aer 
supus. Apoi s-a uitat iarăși la vânător, ca să vadă dacă își 
dăduse seama că-i domina pe toţi. Igimaq i-a zâmbit, 
dezvelindu-și dinţii albi, care străluceau pe faţa lui întunecată, 
apoi s-a întors și s-a uitat iarăși spre clădirile verzi din 
depărtare. Nu era treaba lui să salveze copiii mari care veniseră 
acolo doar ca să se afle în treabă. Avea să-și dedice eforturile 
salvării câinelui, care era mult mai important pentru el. 

Capitolul 6 


20 martie 2008 


Când s-a dat jos din pat, Thóra era frântă de oboseală, fiindcă 
se trezise speriată de mai multe ori de-a lungul nopții. Nu știa de 
ce - tăcerea nu fusese tulburată de nimic. Poate că tocmai 
acesta era motivul, probabil că nu era obișnuită cu o astfel de 
tăcere mormântală. Această explicaţie era mai pe placul ei 
decât ideea că fusese trezită de un zgomot sau de mișcările 
cuiva - sau a ceva - care rămăsese perfect nemișcat în 
momentul când ea tresărise în pat. Era obosită și înţepenită 
după o noapte pe salteaua denivelată a patului de o singură 
persoană pe care îl împărţise cu Matthew, dar măcar îi trecuse 
mahmureala: avea mintea limpede, iar limba nu-i mai era aspră 
și umflată. Își amintea vag că Matthew se trezise mai devreme 
și o scuturase ușor, spunându-i că voia să se apuce de treabă 
cât mai devreme. Probabil că trecuse cam o oră de când ieșise 
din cameră, iar acum era abia ora șapte. După criteriile Thórei, 
chiar și ora aceea era prea matinală: pentru ea, a te trezi la șase 
dimineaţa era o adevărată nebunie, scuzabilă doar dacă aveai 
de prins un avion. Și-a luat pe ea aceleași haine cu care fusese 
îmbrăcată cu o zi înainte, pentru că, deși îi trecuse mahmureala, 
nu voia să înceapă ziua deschizând valiza și descoperind ce 
vârâse în ea. Putea s-o lase pe mai târziu. 

Vremea nu se înrăutăţise peste noapte, iar șuierul vântului nu 
dădea de înţeles că furtuna mult anunţată ar fi venit deja. Spera 
ca totul să rămână așa, întrucât niciunul dintre membrii 
expediției nu-și dorea să stea acolo mai mult decât era necesar. 
Thóra s-a înfiorat la gândul că ar putea fi nevoită să rămână cu 
oamenii aceia un timp indefinit. Nu că ar fi avut ceva împotriva 
lor - poate cu excepţia Bellei -, dar a fi izolat cu niște străini era 
rețeta ideală pentru necazuri. Mai ales dacă interdicţia 
doctorului de a bea cafea nu avea să fie ridicată. Bineînţeles că 
lui Matthew nu-i trecuse prin cap să aducă în Groenlanda apă 
îmbuteliată. Când doctorul l-a întrebat despre rezervele de apă, 
i-a răspuns rușinat ce fusese în mintea lui: se gândise că puteau 

topi zăpadă dacă rămâneau fără apă. Apoi a adăugat că 
adusese un stoc însemnat de lapte, sucuri de fructe și alte 
băuturi răcoritoare. Th6ra contribuise și ea la reducerea acestor 
rezerve, dar, în dimineața aceea, ar fi dat orice ca, în locul unei 
cola, să bea o ceașcă de cafea. Sufletul i s-a umplut de speranţă 
când a simţit în aer miros de cafea, dar încântarea i s-a mai 
domolit când a văzut că în cantină se afla și Bella. Thóra s-a 
angajat într-o scurtă luptă interioară, întrebându-se dacă ar fi 
fost mai bine să facă imediat cale întoarsă și să mănânce o 
mână de zăpadă în drum spre clădirea de birouri sau să încalce 
interdicția doctorului și să bea o ceașcă de cafea în compania 
Bellei. În cele din urmă, nevoia de cofeină s-a dovedit a fi mai 
puternică. 

— Nu se poate dormi aici, a bombănit secretara după ce 
Th6ra i-a spus bună dimineaţa în drum spre cafetieră. Patul meu 
e complet distrus și e al dracului de frig. 

— Chiar mă întrebam cum de te-ai trezit atât de devreme, 
când îţi e atât de greu să ajungi la birou la ora nouă, a replicat 
Th6ra, luând în mână ceașca de cafea. Ce-ar fi să-ţi cumperi și 
tu un pat ca ăsta și să-ţi pui aer condiţionat? 

— Sau să măresc o poză cu tine și s-o atârn pe perete, i-a 
răspuns Bella cu gura plină de fulgi de porumb. Ar fi cam același 
lucru. 

Th6ra s-a abținut de la a riposta, în primul rând pentru că nu 
i-a trecut prin minte niciun răspuns inteligent, așa că a întrebat- 
O: 

— Ştii ce treabă ai pe ziua de azi? 

— Trebuie să introduc niște date în calculator. Oricum, ceva 
de genu' ăsta, i-a răspuns fără chef secretara, răsfoind cartea 
veche pe care o avea în faţă, apoi a ridicat privirea când a 
văzut-o pe Thóra așezându-se la masă cu ceașca aburindă. Și 
sper să fie mai cald în clădirea de birouri, că nu prea pot tasta 
cu mănuși. 

— Acolo e mult mai bine. Aici e atât de frig pentru că durează 
o vreme până se încălzește clădirea, dar dincolo n-a fost oprită 
căldura, i-a explicat ea, luând o gură de cafea. Ce citești? 

— O porcărie despre Groenlanda, a zis Bella, dând pagina. Am 
găsit-o pe masă, împreună cu ziarele astea, și chiar dacă nu-i o 
lectură tocmai captivantă, e un pic mai bună decât un ziar sau o 
revistă de nu știu când. 

Uitându-se la carte, Thóra avea îndoieli: judecând după 
nuanțele pozelor, avea cel puţin câteva decenii, iar în general 
ghidurile își pierd actualitatea extrem de repede. 

— De exemplu, știi ce înseamnă numele cătunului sărăcăcios 
pe lângă care am trecut? a întrebat Bella, ridicând iarăși privirea 
din carte. 

— Kaanneg? a zis Thâra pe un ton curios. Presupun că 
înseamnă „capătul pământului” sau ceva de genu' ăsta. Cel 
puţin i s-ar potrivi de minune. 

— Nu, înseamnă „foame”, a lămurit-o Bella, întinzând mâna 
după cutia de fulgi. Potrivit legendei, primii coloniști care au 
ajuns acolo au sfârșit prin a muri de foame. Oare asta s-o fi 
întâmplat și aici? 

— Nu prea cred că angajaţii de la Berg Technology au murit 
de foame - presupunând că, într-adevăr, au murit. E multă 
mâncare în bucătărie, chiar dacă noi va trebui să ne folosim 
doar de propriile noastre provizii. 

Medicul nu le spusese doar să nu bea cafea, ci și să nu 
mănânce decât din ceea ce aduseseră cu ei în tabără. Thóra 
avusese grijă să însemneze toată mâncarea și băutura pe care o 
scoseseră din cutii, astfel încât să nu facă nimeni vreo confuzie 
și să consume ceva din ce era acolo înainte de sosirea lor. Nu se 
ocupase de asta doar pentru că își dorea să fie de ajutor, ci și 
pentru că voia să fie aproape de băuturile răcoritoare și să vadă 
ce cumpărături făcuse Matthew. A fost nevoită să recunoască în 
sinea ei că proviziile pe care le adusese erau cât se poate de 
rezonabile. 

— In orice caz, se pare că localnicii au păţit ceva, a zis Bella, 
întorcând cartea spre Thora. 

O deschisese la o pagină cu câteva fotografii sub care scria 
„Kaanneqg” și care erau însoţite de un scurt text. Toate pozele 
erau alb-negru, cu excepţia uneia care se vedea limpede că e 
mult mai recentă: în aceasta din urmă, satul arăta cam așa cum 
îl văzuseră ei - o mână de case din lemn, vopsite în culori vii. În 
cele mai vechi apăreau mult mai puţine case; fuseseră făcute 
din același unghi, iar satul arăta aproximativ la fel: peisajul 
pustiu și îngheţat și micul port din fiordul îngust păreau 
neschimbate. Toate fotografiile fuseseră făcute iarna și întregul 
peisaj era acoperit de zăpadă. Localnicii nu fuseseră 
dintotdeauna atât de reticenți când venea vorba să fie văzuţi 

pe-afară: în pozele vechi, erau printre case, îmbrăcaţi în hainele 
tradiționale făcute din piele de focă. Dar niciuna dintre poze nu 
era mai veche de 1940, așa că nu apărea și colonia iniţială pe 
care o pomenise Bella. 

Thâra a parcurs textul în grabă. Nu i s-a părut deloc 
surprinzător ce a citit: se bănuia că primii coloniști care se 
stabiliseră în estul Groenlandei în urmă cu două mii de ani 
muriseră cu toţii. Migraţiile și coloniile se succedau, dar toate 
aveau același destin: nimeni nu reușea să supravieţuiască multă 
vreme în ţinutul acela aspru. Abia în secolul al XVIII-lea au 
început să prospere coloniile de pe coasta de est, dar în secolul 
al XIX-lea, populaţia a început să scadă. Satele au decăzut rapid 
după ce localnicii au murit de foame sau din pricina altor 
greutăţi, ori s-au văzut nevoiţi să se mute pe coasta de vest, 
unde condiţiile erau mai prielnice. Mai întâi, au dispărut 
așezările din nordul coastei, apoi, una după alta, au început să 
se dezintegreze și cele aflate mai la sud. Singura localitate care 
supraviețuise pe coasta estică fusese Angmagssalik. Th6ra s-a 
înfiorat gândindu-se la toţi oamenii aceia care trăiseră și 
muriseră acolo. Și-a imaginat greutăţile pe care trebuiseră să le 
îndure și cel mai mult a tulburat-o gândul la femeile care 
crescuseră copii în acele așezări, îndurând foametea și frigul 
cumplit. 

Lupta pentru existenţă fusese extrem de dură. În 1830, când 
un explorator danez a ajuns în Angmagssalik, nu locuiau acolo 
decât vreo patru sute de oameni. Șaizeci de ani mai târziu, un 
alt explorator a estimat că populaţia scăzuse la trei sute și că, 
dacă nu se luau măsuri, în cele din urmă localitatea avea să 
rămână pustie. Drept urmare, danezii au hotărât să întemeieze 
o colonie în Groenlanda de Est, cu toate că drumurile pe uscat și 
cele pe mare erau foarte dificile. A fost ales tocmai 
Angmagssalik, iar în 1894 au fost întemeiate acolo atât o 
misiune creștină, cât și una comercială, ceea ce a dus lao 
scădere drastică a mortalităţii infantile și a malnutriţiei. 
Douăzeci de ani mai târziu, populaţia se dublase, iar după 
Primul Război Mondial, populaţia acestei așezări a crescut din ce 
în ce mai mult, până când infrastructura a devenit insuficientă. 
De aceea s-a luat decizia de a construi un nou oraș, 
Scoresbysund, la aproximativ o sută de kilometri mai la nord, și 
de a încuraja o parte a populaţiei să se mute acolo. La puţin 

timp după această iniţiativă, zece familii au hotărât ca, din 
pricina vânatului din ce în ce mai puţin din zonă, să părăsească 
Angmagssalik-ul și să se mute mai la nord. Nu s-a aflat niciodată 
de ce au ales să pornească spre nord, nu spre sud. Așa a 
început povestea sătucului Kaanneqg. 

Cele zece familii au plecat în vara lui 1918 și nu s-a mai auzit 
mare lucru de ele până în toamna următoare: o duceau bine, 
vânatul era suficient și își construiseră locuinţe. Un medic danez 
care a vizitat mica așezare a notat în raportul său că toţi erau 
robuști, că atât copiii, cât și adulţii erau sănătoși, și că două 
femei erau însărcinate - una urma să nască în curând, iar 
cealaltă mai avea cinci luni de sarcină. Medicul n-a găsit niciun 
motiv de îngrijorare și totuși a recomandat ca grupul de zece 
familii să fie inspectat de două ori pe perioada iernii. Prima 
vizită a fost făcută de același medic danez și un ghid băștinaș, 
care au mers acolo cu o sanie trasă de câini. Au stat două zile în 
noua așezare, iar doctorul a ajuns la concluzia că totul era în 
regulă, atâta doar că rezervele de hrană erau mai mici decât 
estimase la vizita din toamnă. Una dintre femei deja născuse un 
băiețel și amândoi era sănătoși. Cealaltă urma să nască în 
scurtă vreme, iar la cea de-a doua vizită avea să consulte și 
copilul ei. 

Și totuși, lucrul acesta nu s-a mai întâmplat. Trei luni mai 
târziu, la jumătatea lui februarie, un medic rezident a pornit 
spre cătun însoţit de același ghid. De atunci, nu s-a mai auzit 
nimic de ei. Nu s-a aflat niciodată dacă și-au găsit sfârșitul pe 
drum sau în noua așezare, deci nici dacă reușiseră să ajungă la 
destinaţie. Și nu s-a găsit niciodată vreo urmă a celor doi sau a 
câinilor de la sanie. E drept că nici n-a fost organizată o 
expediţie de căutare, dat fiind că n-ar fi avut niciun rost: nimeni 
n-ar fi putut supravieţui fără adăpost în toiul iernii. 

Niște vânători din Angmagssalik au povestit că văzuseră doi 
bărbaţi din Kaanneq pescuind la copcă într-o zonă aflată la 
jumătatea drumului dintre aceste două așezări. Dar se pare că, 
atunci când i-au văzut, cei doi s-au îndepărtat. După părerea 
vânătorilor, aceștia au fugit pentru că nu voiau să aibă de-a face 
cu foștii lor vecini. În afară de acest mic incident, niciun alt 
locuitor din Kaanneq n-a mai fost văzut vreodată în viață. 
Primăvara următoare, trei oameni s-au dus acolo să cumpere 
piei de focă, dar i-au găsit pe toți cei de-acolo morți de foame 

ori din pricina altor lipsuri - sau, cel puţin, așa părea. Câteva 
dintre cadavrele coloniștilor se aflau în corturi, dar, la o privire 
mai atentă, cei trei au descoperit că multe lipseau și au crezut 
că fuseseră îngropate înainte ca foametea să-i secere pe toți. Și 
totuși, mormintele lor n-au fost găsite niciodată, deși s-au făcut 
căutări de amploare. Majoritatea celor găsiţi în corturi era 
alcătuită din femei și copii, ceea ce dădea de înţeles că, pe 
măsură ce vânatul se împuţinase, bărbaţii plecaseră să vâneze 
din ce în ce mai departe de Kaanneqg și pieriseră unul după altul 
în sălbăticia nemiloasă. Apoi, când femeile și copiii au rămas 
aproape singuri, a început foametea. Poveștile legate de 
priveliștea de la faţa locului au stârnit groază în rândurile 
băștinașilor din Angmagssalik și au supraviețuit multă vreme în 
amintirea lor, nu în ultimul rând ca urmare a fotografiilor făcute 
pentru a ilustra oroarea din Kaanneg. Explicaţia băștinașilor cu 
privire la ce se întâmplase acolo era complet diferită de a 
danezilor: inuițiit? credeau că toți fuseseră omorâţi de ceva 
numit Tupilak. Deși în carte nu scria și ce însemna acest cuvânt, 
Th6ra s-a gândit că era o furtună sau cine știe ce alt fenomen 
meteorologic violent. În plus, textul care însoțea fotografiile 
menţiona și poveștile care circulau în rândul băștinașilor cu 
privire la spiritele morţilor care bântuiau înfometate în zonă, 
mâncându-i pe toţi cei care le ieșeau în cale. Singura constantă 
în istoria acelei regiuni era frica de foamete, iar când s-a 
întemeiat un nou sat în aproximativ același loc, amintirea acelor 
întâmplări încă era vie în mintea băștinașilor, așa că l-au botezat 
Kaanneqg, adică Foame. 

— Mda, a zis Thóra cu glas scăzut, simțindu-se un pic 
deprimată după cele citite. Mă întreb dacă există vreun loc în 
care supraviețuirea să fie mai dificilă decât aici. 

Bella a dat din umeri și s-a ridicat în picioare. 

— Poate într-un deșert. Dar măcar acolo poți să te și bronzezi 
niţel, zise ea, luându-și farfuria de pe masă. Sper să plecăm de- 
aici cât mai repede. 

Th6ra nu avea cum să-i spună Bellei că și ea își dorea același 
lucru, pentru că i-ar fi distrus moralul. Era mai bine să-și suflece 
mânecile și să treacă la treabă - doar așa se puteau întoarce 
acasă mai repede. A închis cartea și s-a trezit față-n faţă cu un 


10 Inuiţii sunt, alături de aleuți și populaţia Yupik, cele trei grupuri în care se împart 
eschimoșii. Inuiţii locuiesc în Alaska, Groenlanda, Siberia și în alte regiuni arctice. 

tânăr groenlandez care se uita ţintă la ea de pe copertă. Tânărul 
îi zâmbea sincer fotografului, iar cutele adânci de expresie îi 
încadrau ochii migdalaţi. Avea un chip foarte plăcut și întreaga 
lui atitudine dădea de înţeles că împrejurările descrise în carte 
nu-i diminuaseră deloc fericirea. 

Th6ra și-a terminat cafeaua și a rămas în tăcere câteva clipe, 
ascultând vântul care bătea din ce în ce mai puternic. 

e 

Distanţa până la clădirea de birouri era mică, dar Thâra s-a 
bucurat când a închis în urma ei ușa de la intrare. Până să 
ajungă acolo, rafalele de vânt răscoliseră întruna zăpada, iar în 
momentele cele mai rele, avusese impresia că ea și Bella se 
aflau în mijlocul unei furtuni de nisip. În timp ce se îmbrăcau să 
iasă afară, vremea se stricase instantaneu. Și bineînţeles că 
vântul le bătea din faţă, iar Thâra ar fi fost în stare să parieze pe 
tot ce avea că, la întoarcere spre corpul dormitoarelor, vântul își 
va fi schimbat complet direcția, suflându-le iarăși în faţă. Thóra 
locuia în peninsula Seltjarnarnes, aproape de Reykjavik, așa că 
ajunsese să cunoască foarte bine capriciile vântului. Și totuși, 
acolo nu era niciodată atât de frig, iar rafalele nu erau niciodată 
înţesate cu ace de gheață șfichiuitoare. 

Matthew era singur în clădirea administrativă. Finnbogi, 
Fridrikka, Alvar și Eyjólfur probabil că încă dormeau sau poate 
că ieșiseră afară să-i caute pe cei dispăruţi ori să inspecteze 
stadiul lucrărilor. Dată fiind vremea, Thóra spera să nu fie vorba 
despre cea de-a doua variantă, întrucât nu-i surâdea ideea de a 
alcătui o echipă de salvare ad-hoc împreună cu Matthew și 
Bella. Și-a dat jos încălțările, apoi și-a pus haina în cuier. 

— Matthew! l-a strigat ea de pe coridor. Am venit. 

— Ai venit cu cineva? a întrebat el dintr-un birou. 

— Cu Bella, i-a răspuns Th6ra, orientându-se după direcţia din 
care se auzise vocea. 

„Ce întrebare ciudată”, și-a zis în sinea ei, apoi a adăugat 
zâmbind: 

— De ce, ești dezbrăcat? 

— Ştii unde e doctorul? a întrebat el, ignorându-i gluma. 

Vorbea inutil de tare, dat fiind că Thóra stătea în prag. 

— Nu, a zis ea, sprijinindu-se de toc. Fie doarme, fie a ieșit pe- 
afară. Nu prea avea cum să plece acasă. 

Matthew n-a spus nimic, ci a rămas aplecat deasupra unuia 
dintre sertarele biroului. 

— De ce întrebi de el? a continuat Thóra. Ai găsit ceva? 

— Nu-s expert în oase, a răspuns Matthew, ridicându-se, dar e 
limpede că astea sunt de om, a adăugat el, făcând semn cu 
mâna spre sertarul înalt. N-aș putea spune dacă au legătură cu 
cei doi angajaţi care au dispărut, dar să sperăm că ne poate 
lămuri doctorul. 

Thóra s-a apropiat de birou cu un aer curios. 

— Înţeleg, a zis ea când a văzut ce era în sertar, după care a 
întors repede privirea. Cred c-ar fi bine să-l trezim. 

Capitolul 7 


20 martie 2008 


— Oasele astea nu-s de la niciunul dintre cei doi bărbați 
dispăruţi. 

Doctorul și-a scos ochelarii și și-a îndreptat spatele. 
Examinase craniul în timp ce Matthew și Thóra îl priveau. 

— De fapt, cred că-s de femeie, a adăugat el. 

— De ce spui asta? a întrebat Thóra, întrucât nu găsea nimic 
feminin la craniul și mandibula găsite în sertar. Cumva noi, 
femeile, avem capul mai mic? 

— Da, dar fără să știu din ce rasă făcea parte persoana al 
cărei craniu îl avem în faţă, mi-e imposibil să trag vreo concluzie 
pornind de la mărimea lui, i-a explicat el, apoi și-a pus ochelarii 
la loc și le-a arătat mandibula. Opinia mea se bazează pe faptul 
că mandibulele femeilor sunt mult mai rotunde decât ale 
bărbaţilor. Dacă ar fi aparţinut unui bărbat, partea din faţă, 
adică bărbia, ar fi fost mai colţuroasă. 

A pus jos mandibula și a luat craniul, plimbându-și arătătorul 
pe deasupra orbitelor. Craniul a scârţâit ușor când l-a atins cu 
mănușile de latex. 

— Osul frunţii, a continuat medicul, nu e suficient de 
proeminent pentru a aparţine unui bărbat. E un pic mai turtit, 
așa că e mai probabil să fi aparţinut unei femei. 

Apoi a pus craniul la loc, dându-și iarăși ochelarii jos. 

— Bineînţeles, nu-s specialist în oase. Pur și simplu, îmi aduc 
aminte ce-am învăţat în facultate. Un expert ar putea ajunge la 
o concluzie cu totul diferită. 

A zâmbit și a adăugat: 

— Deși mă îndoiesc. Am fost șef de promoţie... 

Ceea ce era suficient pentru Thóra. Până la proba contrară, 
avea să considere că acel craniu aparținuse unei femei. 

— Nu cumva oasele astea sunt ale expertei în geologie care a 
dispărut din tabără? 

Doctorul a părut surprins, semn clar că era prima oară când 
auzea de ea. 

— Nu știu nimic despre asta. Cine era? Și când a dispărut? 

— A fost angajată de Berg Technology pentru proiectul de 
aici, i-a explicat Thâra. Se crede că s-a îndepărtat de tabără, s-a 
rătăcit și a murit într-o furtună de zăpadă. Asta s-a întâmplat în 
urmă cu șase luni și, întrucât cadavrul ei n-a fost găsit, m-am 
gândit că oasele astea ar putea fi ale ei. 

Th6ra se uita ţintă la umbrele din orbitele craniului. 

— Și bineînţeles că acum mă întreb cum a ajuns craniul 
acestei femei în sertarul unuia dintre colegii ei. 

— E inutil să-ţi pui întrebarea asta, a zis doctorul pe un ton 
sigur pe sine. Craniul ăsta n-are cum să fie al unui om carea 
murit îngheţat în urmă cu șase luni. În condiţiile meteo de-aici, 
oasele nu s-ar fi curăţat într-o perioadă atât de scurtă, iar colegii 
femeii n-ar fi avut de ce să se chinuie să curețe craniul. Ar fi fost 
de-a dreptul crud din partea lor. În plus, cred că oasele ar fi 
trebuit să fie mai albe dacă ar fi aparținut cuiva care a murit de 
curând. 

— Atunci de unde a apărut craniul ăsta? a intervenit Matthew, 
care privea obiectul de pe masă cu reţinere. 

Th6ra a observat că își ţinea buzele strâns lipite. 

— Ei bine, cred c-ar putea proveni dintr-un mormânt sau 
poate c-a fost găsit chiar pe pământ. Suprafaţa lui e acoperită 
cu mici zgărieturi și ciobituri, care nu s-ar fi putut produce în 
timp ce persoana era încă în viaţă. Ar putea fi urme lăsate de 
dinţii sau ghearele unor animale de mici dimensiuni, a sugerat 
el, apoi a ridicat din umeri. Și n-am de unde ști nici dacă cel care 
l-a lăsat aici l-a găsit undeva în apropiere sau, pur și simplu, l-a 
cumpărat de pe internet. Pare incredibil, dar există o piaţă 
pentru așa ceva. Prima ipoteză pare să fie infirmată de faptul că 
am găsit nu numai craniul, ci și mandibula. În cazul în care 
cadavrul ar fi zăcut undeva în sălbăticie, animalele mai mari ar 
fi dat de el și i-ar fi împrăștiat oasele. De aceea aș zice că fie a 
fost exhumat, fie a fost cumpărat online. 

— Vrei să spui că e posibil să fi dat întâmplător peste un 
mormânt? a întrebat Thóra pe un ton sceptic. Nu prea cred că 
era un cimitir în zonă, pentru c-ar fi fost foarte departe de orice 
așezare omenească. Înainte să înceapă proiectul ăsta, nu era 
nimic aici, iar documentele pe care m-am uitat nu spun că Berg 
Technology ar fi realizat vreo lucrare în apropierea satului, unde 

probabil că există un cimitir. Cine ar vrea să fie înmormântat 
atât de departe de sat? 

— Prin părţile astea, oamenii nu-s îngropaţi în pământ nici 
măcar dacă sunt înmormântați într-un cimitir, pentru că nu 
există sol, a zis doctorul, apoi și-a încrucișat brațele și a făcut 
semn cu capul spre craniu. Oamenii de pe-aici își îngroapă 
morţii sub mormane de pietre. Nu știu cum pregătesc cadavrele, 
dar îmi închipui că fie sunt înfășuraţi într-o pânză, fie sunt puși 
într-un sicriu. Dacă trupul neînsuflețit al acestei persoane ar fi 
fost înfășurat în pânză, oasele ar fi trebuit să fie mai deteriorate, 
deci nu avem în față un craniu care a fost așezat imediat sub o 
grămadă de pietre. De aceea cred că e posibil să fi fost pus într- 
un sicriu. 

— Și pare puţin probabil ca angajaţii de la Berg să-l fi 
dezgropat în mod accidental, a intervenit Matthew. În peisajul 
de-aici, probabil că mormanele de pietre sunt ușor de observat. 

Doctorul a ridicat din umeri. 

— Poate că trebuiau să facă săpături în zona unde era 
îngropat și nu și-au dat seama ce este decât după ce au început 
să dea pietrele la o parte. 

— E posibil ca oasele astea să dateze din 1918? a întrebat 
Thóra, gândindu-se că poate muncitorii  descoperiseră 
rămășițele celor dispăruţi din așezarea originară. 

— Nu, nu cred, a răspuns Finnbogi, atingând ușor calota 
craniului. Asta nu pare foarte vechi. 

Apoi s-a uitat la ea cu un aer surprins. 

— De ce întrebi? 

— Am citit într-o carte din sala de mese că, în urmă cu vreo 
sută de ani, zece familii au întemeiat o colonie în zonă, dar, în 
scurt timp, cu toţii au murit sau de foame, sau înghețaţi. M-am 
gândit că ar putea fi craniul unuia dintre bieţii oameni. 

— Este exclus să fie atât de vechi, a oftat medicul. Păcat, 
pentru că ar fi fost o explicaţie foarte convenabilă. 

— Și ce-i cu numărul ăla? a întrebat Thâra, făcând semn cu 
mâna spre bucata de hârtie pe care o găsiseră în sertar, chiar 
sub craniu. 

Pe ea era scris cu o cariocă neagră „G-57". 

— Crezi că există vreo legătură între cele două? a întrebat 
Matthew. Poate că era în sertar înainte să fie pus craniul acolo. 

S-a uitat pe plăcuţa de pe ușa biroului, apoi a adăugat: 

— Dar sigur o să aflăm despre ce-i vorba, pentru că biroul 
ăsta e al unuia dintre angajaţii care refuză să se întoarcă aici. Și 
poate că Eyjólfur și FriSrikka știu câte ceva despre asta. Poate 
craniul a fost descoperit când erau aici. 

S-a întors spre doctor. 

— Știu că e o întrebare caraghioasă, dar e posibil să aflăm 
dacă persoana respectivă a murit din cauze naturale? 

Însă medicului nu i s-a părut o întrebare caraghioasă. 

— E sigur că n-a murit din pricina unei leziuni craniene. 
Oasele sunt întregi și nu au crăpături. Dinţii sugerează că era o 
persoană tânără, deci n-a murit de bătrâneţe - în plus, sunt într- 
o stare foarte bună, deci avea mare grijă de ei. Cu toate astea, e 
imposibil să se stabilească dacă moartea ei a fost provocată de 
o boală, de o rană sau de intervenţia umană. Să sperăm c-o să 
ne lămurim când vom afla mai multe despre proveniența 
craniului. Dar prezenţa lui aici indică în mod limpede că moartea 
a survenit în condiţii neobișnuite. În mod normal, oasele astea 
ar fi fost îngropate într-un cimitir, pentru că cele mai multe - 
dacă nu chiar toate - așezările de pe-aici au câte un cimitir, la 
fel ca pretutindeni unde există obiceiul înhumării. 

Thóra a auzit niște pași familiari apropiindu-se pe coridor. 
Bella a apărut în prag, cu o expresie insondabilă pe chip. 

— Am găsit oase în toate birourile, cu excepţia a cinci dintre 
ele, a zis ea, fără să pară foarte surprinsă. 

Matthew îi dăduse sarcina de a inspecta celelalte camere din 
clădirea administrativă, să vadă dacă nu cumva mai erau și alte 
cranii sau restul scheletului din care făcea parte cel găsit în 
sertar. Tuturor li se părea destul de puţin probabil, și niciunul nu 
se aștepta la această descoperire. 

— Sertarele erau încuiate, dar Fridrikka mi-a zis că toate se 
deschid cu aceeași cheie. Apoi mi-a dat o cheie pe care a găsit-o 
într-una din camere și cu ea am deschis toate sertarele. N-am 
vrut să ating oasele, așa că va trebui să veniţi cu mine dacă 
vreți să le vedeţi cu ochii voştri. 

e 

— Pare să fie un schelet întreg, a remarcat medicul, care se 
vedea limpede că era un pic dezorientat. Desigur, e posibil să 
lipsească nişte oase, dar cele principale cu siguranță sunt aici. O 
examinare mai atentă va scoate la iveală dacă aparțin aceluiaşi 
individ, dar mie mi se pare destul de probabil că aşa este. 

— Chestiunea asta va trebui să mai aștepte. N-o să ne 
atingem de oase. O să lăsăm povestea asta în seama poliţiei, a 
zis Matthew pe un ton ferm, apoi a închis sertarul ultimului birou 
pe care li-l arătase Bella. Ba chiar ar fi fost bine să nu punem 
mâna nici pe craniu, dar asta e. 

S-au întors în primul birou, iar doctorul a pus craniul și 
mandibula la loc, după care Matthew a închis sertarul. 

Vântul bătea foarte puternic într-o latură a clădirii, iar 
temeliile scârțâiau ușor. Thóra s-a înfiorat: furtuna avea să 
lovească în curând, nu încăpea niciun dubiu. Geamurile de pe 
partea din care bătea vântul trepidau la intervale regulate, iar 
Th6ra era convinsă că, din clipă-n clipă aveau să fie izbiţi cu toții 
de o ploaie de sticlă. Și-a dat seama că, în mod discret, se ţinea 
cât mai la distanţă de ferestre. Șuierul vântului era însoţit de un 
țăcănit regulat care venea dinspre acoperiș - doctorul s-a gândit 
că probabil era o bucată de tablă slăbită, fluturată de rafalele 
puternice. Thârei i se părea un zgomot neplăcut, iar 
regularitatea și intensitatea lui o călcau pe nervi din ce în ce mai 
tare. Ar fi preferat ca tabla cu pricina - dacă asta era - să fie 
luată de vânt și să lase un pic de zăpadă înăuntru, numai ca să 
scape de ţăcănitul acela i are îi răsuna în urechi. 

Fridrikka și Eyjólfur veniseră și ei în clădirea de birouri în timp 
ce Finnbogi examina oasele, dar amândoi au spus că nu știu 
nimic despre ele. Primiseră vestea în micul vestibul, în timp ce- 
și scuturau zăpada de pe haine, și păruseră sinceri și 
convingători când spuseseră că habar n-aveau despre ce era 
vorba. Matthew le-a pus întrebări cu privire la oasele găsite în 
birouri, însă n-a aflat nimic nou, iar după ce le-a dat voie să le 
vadă cu ochii lor, au hotărât cu toţii ca Eyjólfur să inspecteze 
sistemul informatic al taberei și să încerce să ia legătura cu 
lumea exterioară. Între timp, Friărikka avea să evalueze starea 
proiectului. Descoperirea pe care tocmai o făcuseră nu schimba 
cu nimic scopul expediției. 

— Ştie cineva cât se estimează c-o să dureze furtuna? a 
întrebat Thóra, uitându-se la vijelia de afară - începuse să se 
lumineze, cu toate că vizibilitatea încă era redusă din pricina 
zăpezii viscolite. Nu prea avem cum să facem investigaţii în jurul 
taberei dacă nu se liniștește. 

Chiar în clipa aceea o nouă rafală de vânt a izbit fereastra, 
făcând geamul să se clatine. 

— Cred c-o să înceteze în noaptea asta, a zis Matthew. N-are 
cum să mai dureze foarte mult. 

Doctorul a pufnit zgomotos. 

— Furtunile de pe-aici pot dura mult mai mult decât o 
jumătate de zi. Aţi putea să vă obișnuiți cu ideea că asta o să 
ţină vreo patru zile. Să sperăm c-o să fie mai scurtă, dar n-avem 
cum să facem previziuni. 

Thóra s-a încruntat. 

— Minunat! a zis ea, punând jos aparatul foto. 

Deja începuse să strângă date și, cu toate că nu-i era foarte 
limpede cum ar fi putut contribui niște imagini ale oaselor la 
negocierile dintre bancă și Berg Technology, pe de-o parte, și 
Arctic Mining, pe de alta, hotărâse să le facă niște fotografii - nu 
se știe niciodată. Dar e drept că mersul negocierile ar fi putut fi 
modificat dacă, în cel mai rău caz, s-ar fi dovedit că angajaţii 
companiei islandeze aveau legătură cu ceea ce părea să fie o 
crimă sau dacă, în cazul cel mai bun, se făceau vinovaţi de 
conduită indecentă față de un cadavru. 

— Mă duc să arunc o privire prin biroul unuia dintre cei doi 
muncitori care au dispărut, i-a zis Thóra lui Matthew. Nu crezi că 
de-acolo ar trebui să începem? Poate dăm peste niște indicii 
care ne-ar putea ajuta să-i găsim. Tu poţi să inspectezi celălalt 
birou. 

Apoi s-au uitat la medic. El ce să facă? Era limpede că 
amândoi aveau rețineri în a-i încredința proiectul lor unui străin. 
Doctorul a părut să-și dea seama de asta, și-a îndreptat spatele 
cu un aer ceremonios și a zis: 

— Eu trebuie să recoltez mostre de apă de la robinete și din 
alte puncte ale instalaţiei sanitare. Nu-i exclus să găsim în 
conducte Legionella pneumophila. 

Th6ra și Matthew se uitau la medic cu un aer dezorientat. 

— Boala legionarilor, le-a explicat el. E o bacterie care se 
dezvoltă în instalaţiile de apă puţin folosite, și e posibil să-i fi 
infestat pe angajaţi. Condiţiile de aici sunt ideale pentru 
Legionella. 

— După care cei doi, pur și simplu, s-au evaporat? a întrebat 
Thóra. 

— Nu, dar poate au încercat să caute ajutor și n-au mai ajuns 
la destinație din pricina epuizării. Boala legionarilor e foarte 
periculoasă și poate fi letală dacă nu e tratată la timp. Sau 

poate au reușit să ajungă la un spital din zonă, dar n-au putut să 
ia legătura cu nimeni din pricina bolii. 

Thâra a hotărât să nu mai bea cafea nici dacă apa n-ar fi 
provenit din instalaţia taberei, ci ar fi fost obținută din zăpadă 
topita. Ea și Matthew s-au dus să inspecteze birourile celor doi 
angajaţi dispăruţi și, în scurtă vreme, au descoperit că 
împărțeau aceeași cameră. Inainte să ajungă acolo, au trecut pe 
lângă Eyjólfur, care stătea pe coridor, unde improvizase un mic 
laborator informatic. Pe ecranul din fața lui era un meniu 
indescifrabil, iar degetele tânărului zburau pe deasupra tastelor. 

— Totul e în regulă cu sistemul? a întrebat Thâra. Noi ne 
ducem să aruncăm o privire prin calculatoarele unor angajați și 
n-am vrea să stricăm ceva. 

Tânărul și-a luat privirea de la ecran și i-a zâmbit. 

— N-aveţi ce să stricaţi. Sistemul e în regulă, atâta doar că n- 
avem conexiune la internet. Serverele au fost oprite, dar sunt 
intacte și funcţionează normal. Le puteţi accesa fără nicio 
problemă - în principiu, datele despre proiect ar trebui să fie 
stocate în ele. 

A luat de lângă calculator un pix și o hârtie pe care era scris 
ceva, apoi a rupt o bucată din ea și i-a întrebat: 

— În ce calculatoare vreţi să vă uitaţi? 

— Mai întâi în ale specialiștilor în foraje, a răspuns Thóra. 
Probabil c-o să ne uităm prin toate, dar vrem să începem cu ale 
lor. 

— O să aveţi nevoie de parole, a zis el, apoi a dat clic stânga, 
iar pe ecran au apărut numele tuturor utilizatorilor din sistem. 
Habar n-am ce parole aveau, dar o să le schimb pe toate cu 
aceeași parolă. 

A scris 1234 pe bucata de hârtie și i-a întins-o Th6rei. 

— Asta e. Numele de utilizator ar trebui să apară automat 
după ce porniţi calculatoarele, dar dacă nu se întâmplă așa, 
strigaţi-mă. Ar trebui să puteţi accesa tot, mai puţin internetul, 
care e oprit, încep să cred că s-a stricat farfuria. 

— Farfuria? a repetat Thóra, care nu era tocmai familiarizată 
cu rețelele de computere. 

— Ne conectăm la internet printr-o antenă parabolică, iar 
datele arată că s-a stricat. E montată pe acoperiș, dar n-o să 
urce nimeni acolo pe vremea asta. Să sperăm că nu e foarte 
avariată și c-o să putem remedia situaţia. Nici telefoanele nu 

merg, ceea ce înseamnă că s-a stricat și parabolica lor. Poate că 
o furtună a cauzat asta, cu toate că au fost montate în așa fel 
încât să facă faţă la foarte multe. 

Pe ușa de la biroul celor doi angajaţi dispăruţi era lipită o poză 
scoasă la imprimantă cu o mașină de Formula 1, vopsită într-un 
roșu-aprins. Unul dintre colţuri se dezlipise, iar hârtia începuse 
să se îngălbenească și avea două pete închise la culoare de la 
guma adezivă cu care fusese prinsă. Deasupra ei era o plăcuţă 
cu numele celor doi: Halldór Grétarsson și Bjarki Elíasson. Era 
ciudat să le vezi numele acolo și, în același timp, să știi că 
probabil nu sfârșiseră deloc bine. Th6ra și Matthew au intrat 
într-o încăpere destul de mare, în care se aflau două birouri. 
Pereţii erau acoperiţi cu glume scoase la imprimantă și poze cu 
cei doi angajaţi râzând spre obiectiv. Când s-a așezat la unul 
dintre computere, Thórei i-a trecut prin minte că acum, oriunde 
s-ar fi aflat, cei doi nu mai râdeau. A pornit computerul. 

Capitolul 8 


20 martie 2008 


Arnar Jóhannesson a plecat capul, iar gâtul i-a trosnit ușor. Pe 
măsură ce i se limpezea mintea, se simţea din ce în ce mai rău. 
Brusc, i-a trecut prin cap că ar putea pune capăt acestei 
suferințe o dată pentru totdeauna. Nu era prima oară când îi 
venea ideea asta, dar deja îi era clar că nu avea curajul s-o facă, 
deși știa că așa ar fi scăpat pentru totdeauna de chinurile lui. 
Probabil, că-l împiedica teama de eșec: gândul că s-ar fi putut 
trezi la spital paralizat sau cu creierul deteriorat era atât de 
insuportabil, încât și iadul care devenise viaţa lui i se părea 
preferabil. Nu întotdeauna se simţea atât de rău. Știa că starea 
aceea avea să treacă - era rezultatul inevitabil al căderii, al 
cedării în fața tentaţiei alcoolului, care îl seducea și îi promitea 
să-i ostoiască suferinţa și să alunge gândurile dureroase care îl 
bântuiau. Dar nu era așa. Suferinţa rămânea tot acolo, la fel ca 
gândurile acelea îngrozitoare, iar acum, la acest amestec se 
adăugase și scârba de sine. Cedase ispitei ca un prost și, pentru 
o vreme, se lăsase în voia sentimentului că e un ratat. 

S-a ridicat în picioare și a strâns mai tare cordonul halatului. 
Pierduse câteva kilograme de-a lungul celor câteva zile de beție, 
iar acum se simțea slăbit. Toate eforturile lui din ultimele luni - 
alergatul și trasul de fiare - se duseseră pe apa sâmbetei. Oare 
de ce nu era la fel de dificil să-ţi pierzi condiţia fizică pe cât era 
să ţi-o menţii? Consumase multă energie ca să arate bine și să 
fie în formă, ceea ce nu era deloc floare la ureche. Era unul 
dintre semnele clare ale influenței dezastruoase pe care o avea 
asupra lui această tară moștenită de la maică-sa. Când bea, 
devenea complet indiferent față de lucrurile importante pentru 
el; nu mai conta decât următorul pahar - menţinerea stării 
euforice și grija ca aceasta să nu slăbească în intensitate. Îi 
fusese extraordinar de ușor să facă primul pas din Programul în 
Doisprezece Pași: „Am recunoscut în sinea noastră că suntem 
neputincioși în faţa alcoolului, că nu ne mai putem administra 
propria viaţă”. Cel de-al doilea pas se dovedise mult mai dificil. 

Trebuia să mulțumească stelei lui norocoase pentru că de data 
asta primise o mână de ajutor înainte ca, pe lângă pierderea în 
greutate, să-și aducă și alte prejudicii. De obicei, când ceda 
tentaţiei, avea nevoie de tot mai mult timp ca să revină pe 
drumul cel bun. Și trecuse destulă vreme de când căzuse pradă 
ispitei - nu pusese nicio picătură în gură de patru sute optzeci și 
trei de zile înainte să scape iarăși frâiele. 

Își amintea vag că sunase la linia telefonică de urgenţă a 
Alcoolicilor Anonimi, dar habar n-avea ce-l făcuse să ia decizia 
asta. Fusese sclavul alcoolului de la prima înghiţitură - adică din 
adolescenţă - și, după fiecare beţie, nu-și putea aminti decât 
flash-uri din ce se întâmplase în timp ce bea; de obicei, aceste 
frânturi de amintiri îl chinuiau îngrozitor: tot ce-și amintea era 
întotdeauna umilitor. A încercat să uite motivul pentru care 
sunase și s-a mulțumit să fie recunoscător că sunase. Cine știe 
unde ar fi fost în clipa aceea dacă n-ar fi sunat - și nici n-ar fi 
vrut să știe. Fiecare gură de băutură îl împingea din ce în ce mai 
mult într-un colț întunecat al societăţii, iar când pusese mâna pe 
receptor, intervalul dintre pahare dispăruse aproape complet. A 
aruncat o privire prin camera cu aspect spartan. Işi jurase că nu 
avea să mai ajungă niciodată într-un astfel de loc, dar 
promisiunea aceea fusese înecată în prima gură de bere, 
împreună cu respectul de sine. Acum, tot ce putea să facă era 
să-și reînnoiască jurământul. Trebuia să meargă la întâlnirile 
Alcoolicilor Anonimi, să-i asculte pe ceilalţi și, în cele din urmă, 
să-și deschidă sufletul. Insă deocamdată nu voia să se 
destăinuie nimănui. Acum, stima lui de sine era prea scăzută 
pentru așa ceva. Ultimul lucru pe care și-l dorea era să înceapă 
să se smiorcăie ca o fetiță în faţa unora care erau în aceeași 
barcă. Ar fi fost pur și simplu caraghios. Nici măcar nu-i putea fi 
milă de el însuși - stricase totul singur: reușise să-și ia viața în 
mâini, dar, în loc să și-o îmbogăţească, hotărâse să-și încordeze 
pumnii și s-o facă țăndări. Așa că avea să se rezume la a asculta 
povești despre familii distruse, ocazii ratate și cine știe ce alte 
nenorociri tipice alcoolicilor. 

Arnar ar fi dat orice pentru o gură de băutură. Doar un 
păhărel. Un păhărel nenorocit. Și-așa îi era destul de greu, iar o 
gură de băutură din când în când nu conta chiar atât de mult. 
Ce tâmpit fusese că sunase la Alcoolicii Anonimi! Dacă s-ar fi 
abținut, acum ar fi putut da pe gât ceva rece. Poate că 

dezintoxicarea și reabilitarea nu erau soluţia de care avea 
nevoie. Probabil că existau și alte tratamente, care își 
propuneau să-i înveţe pe compulsivii ca el cum să-și controleze 
pofta de a bea. Nu primul pahar era problema, ci acelea care 
urmau în mod inevitabil. În timp ce se gândea la asta, și-a adus 
aminte dintr-odată ce-l făcuse să pună mâna pe telefon. Făcuse 
ceva de neiertat. Sunase la Alcoolicii Anonimi nu ca să ceară 
ajutor, ci mai degrabă ca să stea de vorbă cu cineva despre 
pașii 8 și 9: „Alcătuim o listă cu persoanele cărora le-am făcut 
rău și ne propunem să ne rascumpărăm faţă de toți... Faceți-le 
bine acestor oameni ori de câte ori puteţi, exceptând cazurile 
când lucrul acesta le-ar pricinui rău lor sau altora”. Prea târziu. 
Era prea târziu pentru asta. A simţit un junghi rece în inimă, iar 
sângele părea să i se fi îngroșat. A așteptat să-l ia cu frig și s-a 
simţit ca atunci când era în Groenlanda. Apoi a ieșit din cameră 
să meargă la întrunire, cu vaga speranţă că acolo avea să 
găsească ispășire. 
e 

Th6ra stătuse în faţa computerului câteva ore, dar nu simţea 
că făcuse vreo descoperire semnificativă. La fel ca toate 
sistemele informatice, și acesta cuprindea nenumărate fișiere 
imposibil de descifrat de către nespecialiști - chiar dacă cele 
mai multe dintre ele figurau în multe versiuni diferite. Așa că îl 
chemase pe Eyjólfur s-o ajute, iar el îi explicase pe îndelete cum 
era configurat sistemul. În linii mari, era împărţit în patru 
domenii: fotografii, jurnale - toţi angajaţii erau obligaţi să ţină 
câte unul -, date legate de proiect și, în sfârșit, documente 
personale. 

Thóra a hotărât să înceapă cu jurnalele, întrucât s-a gândit că 
în ele era cel mai probabil să găsească informaţii pe care să le 
poată descifra. S-a gândit c-ar fi mai bine să lase pe mai târziu 
documentele despre proiect și datele personale. Eyjólfur îi 
spusese că această ultimă categorie fusese cea care cauzase 
problemele din sistem, dat fiind că muzica și fișierele video pe 
care le descărca personalul ocupau foarte mult spaţiu. Din 
curiozitate, Thóra a deschis un dosar intitulat „Doddi”, în care se 
afla un șir impresionant de fișiere variate. Înainte să plece din 
birou, Eyjólfur îi spusese că personalul fusese sfătuit să nu 
salveze documente  neimportante pe hard  diskurile 
computerelor, ci pe serverul central. 

Th6ra s-a uitat cu atenţie prin fișiere, a copiat repede ce i s-a 
părut important, apoi le-a scos la imprimanta care, după cum îi 
spusese Eyjólfur, era amplasată pe coridor. Informaticianul chiar 
îi promisese că va avea grijă ca nu cumva să ia cineva paginile 
pe care le imprima, ba chiar i le și aducea cu promptitudine în 
birou. După ce a aruncat o privire pe jurnale, s-a uitat și în 
celelalte categorii și a găsit vreo două fișiere care de asemenea 
păreau relevante, așa că avea ce să-i arate lui Matthew - acesta 
o lăsase singură și se dusese să inspecteze celelalte birouri în 
căutarea unor urme de sânge. 

— Am găsit un birou care sunt sigur că e cel din filmuleţ, a zis 
el când s-a întors. Dacă te uiţi cu atenţie, îţi dai seama că cineva 
a încercat să curețe camera aia după ce a fost transformată într- 
o baie de sânge. Am găsit pete pe dosare și semne care arată 
că pereţii și podeaua au fost șterse cu o cârpă sau ceva 
asemănător. N-am la mine o lampă cu ultraviolete ca să pot 
stabili cu precizie dacă e material biologic sau nu, dar eu unul n- 
am niciun dubiu cu privire la natura petelor. Pe birou se află o 
cameră web care încă e conectată la computer. N-am îndrăznit 
să pun mâna pe ea, dar e cât se poate de limpede că e camera 
cu care a fost făcut filmulețul. 

— Și ce înseamnă asta? a întrebat Thâra, îndreptându-și 
spatele - stătea aplecată de câteva ore. 

— Nu-mi dau seama, dar am încuiat camera și o să lăsăm 
polițiștii să facă toate cercetările pe care le cred de cuviinţă. Nu 
avem la dispoziţie echipamentele necesare unei investigații și 
nici nu e responsabilitatea noastră. Va trebui ca polițiștii să vină 
aici. Noi nu putem rezolva un asemenea caz, așa că artrebui să 
ne concentrăm doar asupra acelor aspecte ale sale care pot 
influenţa continuarea proiectului. Imediat după ce-o să luăm 
legătura cu poliţia, o să le cer să trimită aici o echipă. 

Matthew s-a uitat la ecranul din faţa Thórei. 

— Tu ce-ai aflat? a întrebat-o. 

— N-am reușit să văd tot, dar cred c-am găsit niște 
documente care ne-ar putea ajuta, a zis Thâra, arătându-i cu 
mândrie teancul de hârtii de pe masă. Oricum, n-aveam timp să 
parcurgem pe îndelete toate documentele. De fapt, nu m-am 
uitat cu atenţie decât pe jurnale și pe o parte din documentele 
muncitorilor, dar nici treaba asta nu pot să spun c-am făcut-o 
metodic. Bineînţeles că m-am uitat și la fișierele lui Gisli Pâlsson, 

care era responsabil cu securitatea. l-am găsit numele în 
organigrama taberei dintr-un fişier salvat în dosarul cu 
documente generale. 

— Nu-ţi face griji, a spus Matthew, Eyjólfur o să ne facă o 
copie a tuturor documentelor, așa că nu-i nicio problemă dacă 
ne scapă ceva acum. 

Th6ra s-a simţit ușurată. 

— Asta-i bine. Să știi că n-am fost sigură ce să fac, dar am 
hotărât ca, în timp ce explorez sistemul ca să mă familiarizez cu 
el, să mă concentrez asupra dispariţiei celor trei angajaţi. Până 
acum, n-am găsit nimic semnificativ, dar oricum, am făcut 
câţiva pași importanţi. 

l-a întins lui Matthew câteva pagini din jurnalul lui Bjarki, unul 
dintre cei doi specialiști în foraje. 

— Eyjólfur mi-a zis că femeia a dispărut anul trecut, pe 31 
octombrie, așa că m-am uitat cu atenţie la însemnările din luna 
aceea și la cele din noiembrie. Am parcurs cu grijă și 
însemnările din ultimele două luni, în speranţa că voi descoperi 
ceva care ar putea explica dispariţia celor doi muncitori, dar n- 
am găsit mare lucru. M-am uitat și pe jurnalul responsabilului cu 
securitatea din octombrie-noiembrie anul trecut, întrucât mi s-a 
părut ciudat că în jurnalele muncitorilor n-am găsit mare lucru 
despre dispariţia femeii. Habar n-am dacă dispariţia ei are vreo 
legătură cu a lor, dar, fiindcă e unul dintre motivele pentru care 
personalul nu vrea să se întoarcă aici, ar fi bine să încercăm să 
aflăm și ce s-a întâmplat cu geologa. Cine știe, poate că îi vom 
putea convinge să revină în tabără dacă găsim o explicaţie. lar 
banca ar fi salvată. Pe femeia care a dispărut o chema Oddny 
Hildur. 

Matthew a pus foile pe birou. 

— Ce altceva ai mai aflat despre ea? Povestea asta pare 
foarte complicată. 

— Nu mare lucru. Ce doi angajaţi nu și-au notat decât 
numărul orelor dedicate căutării ei. judecând după ce-am citit, 
n-au luat parte la această operaţiune de bunăvoie, ci pentru că 
le-o ceruse responsabilul cu securitatea. Unul dintre ei, Bjarki, a 
făcut o însemnare din care rezultă că au oprit căutările după o 
săptămână - vremea se înrăutăţise atât de mult, încât nu avea 
niciun rost să le mai continue. Apoi m-am uitat la jurnalul ţinut 
în aceeași perioadă de Gisli, responsabilul cu securitatea. 

— Și? a întrebat Matthew. Ai descoperit ceva? 

— Relatarea lui măcar e mai detaliată. Potrivit însemnărilor 
sale, femeia a fost văzută ultima oară la cina din data de 31 
octombrie, și nu se știe ce s-a întâmplat cu ea după ce a plecat 
din sala de mese. Nimeni n-a văzut unde s-a dus, iar ea n-a spus 
nimănui ce avea de gând să facă. Documentele la care lucra au 
fost modificate ultima oară chiar în ziua aceea, înainte de miezul 
nopţii, așa că e foarte probabil ca, după cină, să fi mers la ea în 
birou. 

— Da, aproape sigur, din moment ce așa apare în computerul 
ei. Dar e posibil să fi umblat altcineva în documentele ei? 

— Nu-i obligatoriu să fi venit în birou, i-a răspuns Thâra, 
pentru că în tabără exista o conexiune wireless care le permite 
angajaţilor să-și continue lucrul chiar dacă se întâmplă să fie 
blocaţi din pricina vremii în apartamentele lor sau în corpul 
dormitoarelor. Eyjólfur mi-a confirmat că e destul de probabil să 
fi fost așa, deși nu poate stabili pe baza fișierului dacă a lucrat 
din apartamentul ei sau din birou. Mi-a zis și că, în principiu, ar fi 
trebuit să poată afla lucrul ăsta, dar, din păcate, responsabilul 
cu securitatea a salvat documentele după ce le-a deschis, 
ștergând în felul ăsta datele referitoare la utilizarea lor 
anterioară. 

— La naiba! Ce prostie din partea lui! a bombănit Matthew. 

— Din ce-am citit în jurnalul lui Gísli, a continuat Thóra, se 
pare că Oddny Hildur nu prea avea obiceiul să umble pe-afară și 
că era suficient de familiarizată cu condiţiile aspre din zonă, cât 
să nu iasă din tabără decât dacă avea un motiv bine întemeiat. 

— Cumva voia să sugereze că femeia asta a vrut să moară 
înghețată? a întrebat Matthew. 

— Nu, eu n-am înțeles asta. Dimpotrivă: Gísli zice că Oddný 
Hildur era nerăbdătoare să se întoarcă acasă, unde o aștepta 
soțul, și că nu se purtase deloc neobișnuit în ultima vreme. | se 
părea mai probabil să fi fost un accident. De asemenea, și-a 
notat că, potrivit micii staţii meteorologice a taberei, în noaptea 
aceea vremea a fost foarte rea și că, dacă femeia a ieșit afară 
după ce s-a întețit furtuna, e posibil să se fi îndepărtat de tabără 
și să se fi rătăcit în sălbăticie. 

Thâra s-a uitat pe fereastră să vadă cum e vremea, apoi a 
continuat: 


82 


— Le-a cerut angajaţilor s-o caute în grupuri de câte patru, 
dar n-au găsit-o. După o săptămână, căutările au încetat de 
teamă ca nu cumva să se rătăcească și alţii în furtuna care 
devenise și mai violentă. 

— Și n-ai găsit nimic despre oase sau ceva de genu’ ăsta? N- 
au dat peste alte rămășițe omenești în timpul căutărilor? 

— Nu scrie absolut nimic. Gisli cu siguranţă ar fi consemnat 
descoperirea asta în jurnal - făcea însemnări foarte amănunțite 
și avea reacţii foarte prompte la situaţiile neprevăzute. Între 
altele, s-a dus până la Kaanneq să vadă dacă nu cumva Oddný 
Hildur ajunsese acolo, ba chiar a sunat autorităţile locale, să le 
ceară ajutorul, dar acestea n-au putut decât să consemneze 
dispariţia bietei femei. 

— Deci nimic altceva? a zis Matthew. În linii mari, e vorba de 
o versiune un pic mai detaliată a lucrurilor pe care le știam deja: 
femeia a dispărut din tabără și nimeni nu știe ce s-a întâmplat 
cu ea. 

— De fapt, mai e ceva care ne-ar putea fi de mare ajutor, l-a 
corectat Thóra. Pe 15 noiembrie, responsabilul cu securitatea și- 
a notat că a găsit o pată de sânge sau nu se știe ce altă 
substanţă pe unul dintre pereţii exteriori ai clădirii în care se afla 
și apartamentul lui Oddný Hildur. Nu știa dacă e sânge de om ori 
de animal, sau de câtă vreme era acolo, dar a luat o mostră pe 
care avea de gând s-o aducă la Reykjavik pentru un test ADN. 
După aceea, le-a interzis angajaților să mai iasă pe-afară 
singuri: îi era teamă ca nu cumva zona să fie bântuită de un urs 
polar - același care ar fi răpus-o și pe Oddny Hildur. 

— Le-a povestit și celorlalți despre pată? a întrebat Matthew. 
E prima oară când aud asta. 

— Nu. I s-a părut că moralul grupului oricum era foarte scăzut, 
așa că n-a vrut să creeze alte probleme și să riște ca lucrurile să 
scape de sub control. 

— Îi era teamă că oamenii ar putea intra în panică? 

— Nu, nu spune chiar așa. Exprimarea lui e destul de ciudată. 
Nu înţeleg de ce spune că nu vrea „să creeze alte probleme” 
sau că lucrurile ar putea „scăpa de sub control” într-un grup 
care plecase în căutarea unei colege rătăcite. Eu, una, m-aș fi 
exprimat altfel. Pare că se referă la o situaţie care exista 
dinainte de dispariţia femeii. 

Thâra a dat clic pe mouse ca să reaprindă monitorul, apoi a 
continuat: 

— Am căutat cuvântul ADN în însemnările din perioada de 
după dispariţia lui Oddny Hildur, până în ziua când grupul s-a 
întors acasă pentru ultima oară, și am găsit o însemnare în care 
Gisli spune că rezultatul testului a fost „dezamăgitor”. Se pare 
că proba s-a contaminat în timpul transportului, iar singura 
concluzie la care s-a putut ajunge a fost că, într-adevăr, era 
sânge - dar nu se știe dacă era de animal sau de om. Am căutat 
și „urs polar”, dar n-am găsit nimic. Dacă a fost vorba de atacul 
unui urs polar, biata femeie a avut mare ghinion, pentru că 
jurnalul lui Gisli nu pomenește ca prin preajmă să fi fost văzut 
vreunul - și sunt sigură că ar fi scris despre el dacă ar fi apărut. 

— Să sperăm c-o să putem sta de vorbă cu acest Gisli după ce 
ne întoarcem în Islanda, a zis Matthew. Se prea poate să aibă 
informaţii pe care nu le-a notat în jurnal. 

Apoi a luat iarăși foile în mână și a început să le frunzărească. 

— Ce-ai mai descoperit? 

— Ultimele însemnări ale celor doi angajaţi dispăruţi au fost 
destul de scurte, i-a răspuns Thâra, luându-i foile. Uite, așa 
arată însemnările dintr-o zi obișnuită: sunt două pagini pline cu 
informaţii despre foraje, vreme, starea echipamentelor etc. Dar 
cu puţin înainte ca restul echipei să plece, însemnările nu conţin 
decât trei propoziţii: „Vreme bună. Utilajul de foraj pe coasta de 
sud, L-3. Niciun progres. E nevoie de consultări cu privire la o 
descoperire neobișnuită”. Însemnările de până la data când cei 
doi au încetat să mai scrie în jurnale sunt asemănătoare: „Niciun 
rezultat, ne-am ocupat de ce-am descoperit”. 

Th6ra s-a uitat la Matthew și a adăugat: 

— Dar nu e limpede dacă e vorba despre o descoperire 
geologică sau despre una de o cu totul altă natură. 

— Cum ar fi? a întrebat Matthew, uitându-se pe însemnarea 
cu pricina. 

— Poate cadavrul lui Oddny Hildur? i-a răspuns ea pe un ton 
calm. 

— Nu ţi se pare o ipoteză cam hazardată? a zis el, privind-o cu 
un aer sceptic. 

— Ba da. Of, ce bine ar fi fost dacă cei doi și-ar fi continuat 
însemnările. Oricum, am găsit altceva care îmi susţine teoria. 

Nu și-a pierdut timpul explicându-i ce voia să spună, ci s-a 
întors cu faţa spre monitor și a deschis un dosar numit „F&l”. 
Eyjólfur o asigurase că nu era acronimul vreunei firme de design 
vestimentar, ci venea de la Forări și Injecţii!!. A deschis una 
dintre fotografiile din dosarul cu pricina. La prima vedere, părea 
că nu înfățișează nimic altceva decât zăpadă, dar, dacă te uitai 
mai de-aproape, puteai să distingi într-un bloc de gheaţă niște 
degete chircite. Înainte ca Matthew să poată spune ceva, Thâra 
a deschis iarăși fereastra în care apăreau fotografiile făcute în 
ziua aceea. 

— Uită-te aici. Dacă ne luăm după numele fișierelor, se pare 
că următoarele douăzeci de poze au fost șterse. 

S-a uitat în ochii lui Matthew și a adăugat: 

— N-am nici cea mai vagă idee cine ar fi făcut asta și de ce, 
dar un lucru e sigur: în poza asta e o mână de om, iar persoana 
căreia îi aparţinea nu mai e în viaţă. 


11 Este vorba despre injecţiile în sol cu diferite materiale cimentoase, realizate cu 
scopul de a-l consolida. 

Capitolul 9 


20 martie 2008 


Eyjólfur a confirmat ipoteza Thórei cu privire la pozele care 
păreau să lipsească din dosar. Și totuși, n-a putut să-și dea 
seama dacă fuseseră șterse direct din aparatul foto sau de pe 
hard diskul computerului. Oricum, era un detaliu nesemnificativ, 
din moment ce imaginile dispăruseră pentru totdeauna, și nici 
nu aveau cum să afle ce era în ele, deși se putea presupune că 
înfățișau aceeași mână prinsă în gheaţă și poate alte părți din 
cadavru. Informaticianul s-a întors cu fața spre Thora și 
Matthew. 

— Desigur, aș putea să mă uit prin copiile de siguranţă ale 
documentelor, să văd dacă nu cumva pozele s-au păstrat pe 
serverul central. Dacă au fost șterse la o zi după ce au fost 
descărcate în sistem, e posibil să mai fie acolo, le-a explicat el, 
apoi a adăugat pe un ton resemnat: desigur, presupunând că 
fotografiile chiar au fost descărcate pe serverul central... 

Matthew s-a declarat de acord cu planul lui Eyjólfur, iar 
informaticianul a plecat să facă investigații. Inainte să iasă din 
birou, le-a spus că e o sarcină care avea să-i ia mult timp, dar 
oricum nu mai avea ce face deocamdată - pe așa o vreme, n- 
avea de gând să urce pe acoperiș să repare antenele parabolice. 

— Am putea da o fugă la locul unde au fost făcute fotografiile 
astea, a zis Thóra după ce-a plecat Eyjólfur. Coordonatele din 
jurnal sunt greu de descifrat, dar sunt sigură că Fridrikka știe ce 
înseamnă. 

Dar, din păcate, nu puteau ieși afară înainte ca vremea să se 
îndrepte. 

— Crezi că asta e persoana căreia îi aparţin oasele din 
sertare? a întrebat Matthew, făcând semn cu mâna spre ecran. 

— Mă îndoiesc, a zis Thâra. Pe mâna asta încă mai e carne, iar 
pozele au fost făcute în urmă cu ceva mai mult de-o săptămână. 
În plus, n-am găsit oase în sertarele perforatorilor, care probabil 
au și făcut fotografiile. 

Bella a vârât capul pe ușa biroului. 

— E doișpe jumate, și-s moartă de foame. Avem ceva de 
mâncare sau expediţia asta include nu numai frigul năprasnic, ci 
și înfometarea? 

Th6ra nu i-a răspuns, dar și stomacul ei începuse să chiorăie. 

— Da, cred c-ar fi bine să strângem pe toată lumea și să 
mergem în sala de mese, a propus Matthew. Dat fiind că vremea 
e atât de rea, ar trebui să fim cât mai aproape unii de alții. 

Apoi s-au dus să-i caute pe ceilalţi: Eyjólfur meșterea la 
servere, Friðrikka stătea concentrată la computerul unuia dintre 
geologi, iar medicul era în sala de cafea, însemnând cu grijă 
niște recipiente din plastic pe jumătate pline cu apă. L-au găsit 
pe Alvar în biroul responsabilului cu securitatea, aplecat 
deasupra unor funii. Alvar a văzut uimirea de pe chipul lui 
Eyjólfur, iar obrajii i s-au înroșit și mai tare când a îngăimat că 
voia să întindă între clădiri o funie cu ajutorul căreia să se 
ghideze în timpul viscolelor. S-au îmbrăcat cu toţii și au pornit în 
șir indian spre sala de mese, fără funia de siguranţă. Bineînţeles 
că vântul își schimbase direcţia, iar acum le bătea în față. 

— Am impresia că, după plecarea mea, totul s-a dus de râpă, 
a zis Friărikka, punând jos furculita. 

Erau în sala de mese și tocmai mâncaseră niște sandviciuri cu 
brânză și șuncă friptă. E drept că nu era tocmai un festin, dar 
sandviciurile se pregăteau repede și ușor - în plus, nu aveau 
multe vase de spălat după aceea. 

— M-am uitat pe un grafic în care erau înregistrate progresele 
proiectului și care era trimis săptămânal la Arctic Mining, dar se 
pare că lucrările n-au mai înaintat. N-au respectat deloc caietul 
de sarcini și înțeleg perfect de ce s-a îngrijorat compania 
minieră, mai ales că insistau să fie urmat întocmai. 

— Ştii cumva ce a dus la această întrerupere a activităţii? a 
zis Thóra, întrebându-se în gând dacă ar fi fost cazul să 
mănânce și al treilea sandvici - nu mai rămăsese decât unul, dar 
Bella s-a dovedit mai iute de mână. 

— Am parcurs o parte din jurnale și am impresia că există mai 
multe explicaţii posibile. 

Fridrikka s-a rușinat un pic atunci când ochii tuturor s-au 
aţintit asupra ei - părea să regrete că deschisese gura. 

— Cred că au avut mari probleme cu utilajele, a continuat ea, 
în plus, au trebuit să înfrunte o vreme dezlănţuită. larna asta a 
fost mai grea decât cea de anul trecut, când am fost eu aici. 

— Nu cumva nenorociţii ăia de groenlandezi au sabotat 
echipamentele? a intervenit Eyjólfur. Sigur ar fi în stare de așa 
ceva. 

— Ce tot zici acolo, băiete? i-a răspuns doctorul. Sunt sigur că 
știu mai multe decât tine despre băștinașii din Groenlanda asta 
și pot să-ți garantez că sunt foarte buni la suflet și nu vor să 
facă rău nimănui. 

— Nimănui în afară de soțiile lor, l-a întrerupt Fridrikka. Cu e/e 
nu se poartă tocmai frumos. 

Dar a strâns imediat din buze, părând să regrete iarăși că 
deschisese gura. 

Doctorul și-a dres glasul și a continuat: 

— Felul în care o anumită populaţie își gestionează relaţia cu 
alcoolul nu spune nimic despre felul ei de-a fi. Alcoolul nu scoate 
la iveală tot ce-i mai bun în oameni nici când vine vorba de 
islandezi. Noi ce-am face dacă am fi privaţi de sursele noastre 
de hrană, la fel cum li s-a întâmplat băștinașilor din Groenlanda, 
cărora niște liberali occidentali lacrimogeni le-au interzis să mai 
vâneze, asta în condiţiile în care viaţa inuiţilor depinde de 
vânat? 

A făcut o pauză, apoi a adăugat: 

— Băștinașii au o bunătate înnăscută, dar, din păcate, au avut 
foarte mult de suferit. În plus, condiţiile de aici, de pe coasta 
estică, sunt cele mai grele din întreaga Groenlandă. 

În cele din urmă, a intervenit și Th6ra: 

— De ce crezi că băștinașii au sabotat echipamentele? l-a 
întrebat ea pe Eyjólfur. S-a întâmplat așa ceva cât ai stat tu aici? 
Incidentele de genu' ăsta ar putea fi importante în ceea ce 
privește plata asigurării de către bancă. 

Eyjólfur părea să se fi liniștit un pic. 

— Păi da, că doar nu inventez. Știu câte ceva. Adică n-am 
nicio prejudecată cu privire la băștinași, a zis el, bucuros că 
avea ocazia să se apere. 

Nimeni nu s-a obosit să conteste un argument atât de subţire. 

— Dar eram de faţă când unul dintre utilajele de foraj s-a 
defectat, iar muncitorii au zis că cineva contaminase 
combustibilul - turnase în el zahăr sau ceva asemănător. Le-a 
luat mult timp să-l repare și vă garantez că niciunul dintre 
angajaţii noștri n-ar fi făcut așa ceva. Cu toţii știam cât de mare 
e miza proiectului. 

— E posibil ca în povestea asta să fi fost implicată și Oddny 
Hildur, femeia care a dispărut? a întrebat Matthew. Poate că era 
labilă psihic și o nemulţumea locul de muncă sau ceva din 
politica impusă de Berg Technology. 

Fridrikka și-a dres glasul, roșie la față de furie. 

— Utilajul s-a defectat după dispariţia ei. In plus, e o idee 
ridicolă. Eram prietenă cu Oddny Hildur. Avea o fire tăcută și 
retrasă, și vă asigur că n-a sabotat echipajele și nici n-a făcut 
altceva de genu’ ăsta. lar faptul c-ar fi fost labilă psihic mi se 
pare o aiureală. Pur și simplu a murit îngheţată - a fost un 
accident, iar toate celelalte ipoteze cu privire la moartea ei sunt 
niște tâmpenii. Eram aici când a dispărut, și nu era nimic în 
neregulă cu ea. Insinuările potrivit cărora s-ar fi sinucis mi se 
par de prost-gust și nu au fost răspândite decât ca să ascundă 
adevărul că cei care ar fi trebuit să aibă grijă de noi nu s-au 
achitat așa cum trebuie de sarcinile lor. 

— Ce vei să spui? a întrebat Thóra. M-am uitat și eu pe jurnale 
și mi s-a părut că Gisli, responsabilul cu securitatea, a luat toate 
măsurile necesare. N-ar trebui să dau crezare acestor 
însemnări? 

Thóra deja luase decizia de a se uita încă o dată pe jurnalul lui 
Gisli, ca să vadă exact când anume fusese sabotat utilajul de 
foraj, astfel încât să-și facă o imagine de ansamblu asupra 
situaţiei. Deși, dacă însemnările responsabilului cu securitatea 
erau invenţii, poate că nu avea rost să le acorde prea mult timp. 

— Nu știu, a răspuns Friðrikka. E drept că Gísli s-a străduit un 
pic, dar a întrerupt căutările prea devreme și, după părerea 
mea, cred c-ar fi putut face mai mult. Ba cred că alţii s-ar fi 
descurcat mai bine decât el în situaţia aceea. Proprietarului 
companiei nu i s-a părut că dispariţia ei era suficient de gravă 
încât să se deplaseze la fața locului. Același lucru e valabil și 
pentru poliţia islandeză, care nici ea nu s-a sinchisit să vină. 
Poate că Oddny Hildur încă era în viaţă, dar avea un picior rupt 
și nu putea să se întoarcă în tabără. Dacă am fi căutat mai bine, 
poate că am fi dat de ea. 

Mai avea un pic și izbucnea în plâns. 

— Ce tot spui acolo? a intervenit Eyjólfur pe un ton furios. Și 
eu eram aici. Am făcut tot ce ne-a stat în putinţă. Mai bine adu-ţi 
aminte cum te-ai purtat tu. Nu prea ne-ai fost de ajutor cu 
istericalele tale. Nu cu mult mai mult decât fătălăul ăla de Arnar. 

Oddny Hildur n-ar fi avut cum să supravieţuiască în furtuna care 
s-a abătut asupra taberei în săptămâna aia - cu sau fără un 
picior rupt. Dacă am fi continuat s-o căutăm, am fi putut sfârși 
rău de tot. Și, dacă nu mă înșel, tu și Arnar aţi fost cei care aţi 
încurcat expedițiile de căutare. 

Când a auzit asta, Fridrikka s-a făcut atât de stacojie, încât 
Alvar părea palid pe lângă ea. 

— Cine este acest Arnar? a întrebat Matthew. A lucrat cumva 
aici? 

Thóra văzuse acest nume în organigramă, dar nu-și amintea 
cu ce se ocupa individul. 

— E un inginer, a răspuns Fridrikka. Cred că încă lucrează 
pentru Berg Technology. Și nu e corect să mă compari cu el în 
ceea ce privește căutările, a continuat ea, întorcându-se spre 
Eyjólfur. Am făcut la fel de multe eforturi ca și ceilalți, deși 
treaba mea a fost să cercetez zona din jurul taberei, așa că nu 
am umblat peste tot. Mă îndoiesc că Arnar a luat sarcina asta la 
fel de în serios ca mine, cu toate că și el s-a străduit să dea o 
mână de ajutor. Când a dispărut Oddny Hildur, eu am fost cea 
care a suferit cel mai mult. 

— Tu? a ripostat Eyjólfur. Ba mie mi s-a părut că era foarte 
apropiată de Arnar. 

Apoi a luat o gură din sucul de mere pe care îl serviseră 
împreună cu sandviciurile. 

Thóra s-a uitat la el cu un aer curios. 

— Cum adică, „foarte apropiată”? Aveau o aventură? 

Oddny Hildur era căsătorită, la fel ca acest Arnar, probabil. 

Eyjólfur s-a înecat puţin cu sucul. 

— Nici pe departe. Arnar e pe invers. De-aia am zis că era un 
fătălău. Nu-l suportam deloc. 

Dar s-a oprit imediat, dându-și seama din expresiile celor de 
la masă că-și dăduse la iveală atât rasismul, cât și antipatia faţă 
de homosexuali. 

— Mă rog, nu asta am vrut să spun. Nu mi se părea 
insuportabil pentru că era gay - n-are nicio legătură cu asta. 
Atâta doar că se lăsase de băut și era obsedat de chestia asta. 

Th6ra și-a amintit că, într-unul dintre birouri, văzuse atârnat 
pe perete un afiș cu Programul în Doisprezece Pași. 

— Nu deranja pe nimeni faptul că era gay, a adăugat el. Nu 
despre asta-i vorba. 

— Prostii! s-a zbârlit Fridrikka. Aveai o mare problemă cu el 
numai pentru că era gay. Antipatia ta nu era în niciun caz legată 
de vorbăria lui despre Alcoolicii Anonimi. 

Apoi s-a întors spre ceilalţi și a continuat: 

— Cei mai mulţi dintre angajaţii de aici erau „bărbaţi 
adevăraţi”. Vorbeau non-stop despre fotbal și alte subiecte la fel 
de fascinante. După ce s-a lăsat de băut, Arnar a recunoscut că 
e gay și toţi i-au întors spatele, iar Eyjólfur n-a făcut excepţie. 
Ca și când li s-ar fi părut că e contagios. 

— Aiurea! a bombănit Eyjólfur. Nu știu cum se purta atunci 
când bea, dar, când era treaz, era un plicticos și un limitat. 

— Ai demisionat din cauza dispariţiei lui Oddný Hildur? a 
întrebat Th6ra, uitându-se ţintă la Friðrikka. 

larăși i se păruse că e cazul să intervină ca să mai 
detensioneze situaţia. „Oare ce stare de spirit domnea în 
tabără, dacă atmosfera din sala de mese ere întotdeauna atât 
de inflamată?”, s-a întrebat în sinea ei. 

— Da, a răspuns Fridrikka, fără să mai adauge nimic. 

Apoi a strâns din buze, și-a luat furculita și a început s-o 
plimbe prin ketchupul rămas în farfurie. Thâra s-a gândit că cel 
mai bine era să n-o enerveze și mai mult, întrucât spera ca 
Fridrikka să-i ajute să identifice locul în care fusese făcută 
fotografia cu mâna aceea chircită. Părea destul de încăpăţânată 
și mai mult ca sigur era în stare să le refuze ajutorul. Probabil că 
și Matthew gândea cam la fel, întrucât nici el n-a zis nimic. 

— Și totuși, sunt convins c-a fost mâna groenlandezilor, a 
bombănit Eyjólfur, rupând tăcerea - se vedea că era genul 
căruia îi plăcea să aibă ultimul cuvânt. Ne-au făcut probleme 
încă de când a început proiectul. 

În loc să tacă - dat fiind că nimeni nu l-a contrazis -, tânărul a 
continuat, ceea ce era de rău augur pentru femeia cu care avea 
să se căsătorească. 

— Furau lucruri pe care niciun om întreg la minte nu și le-ar fi 
putut dori, și toată lumea știa că nu dădeau doi bani pe 
proiectul ăsta. 

— Ce furau? a întrebat Matthew, iar Thóra a ciulit urechile. 

— Nişte chestii mărunte. Nu-mi aduc aminte exact, dar erau 
lucruri pe care le lăsam nesupravegheate în urma noastră. 
Bucăţi de lemn, haine, canistre de benzină. 

A făcut o pauză, apoi a adăugat: 

— Și ghete. Probabil și alte lucruri de care nu-mi amintesc sau 
de care n-am aflat niciodată. 

În clipa aceea, s-au năruit cu totul speranţele Th6rei că 
furturile sau vandalismul ar fi putut salva banca de la plata 
poliței de asigurare. 

e 

Se încheiase o zi lungă, iar pentru Thóra, partea cea mai 
frumoasă fusese momentul când, în sfârșit, se băgase în pat. 
Furtuna nu dădea semne că s-ar potoli, așa că echipa lucrase 
până târziu, pentru a nu fi nevoită să se întoarcă în clădirea 
administrativă după cină. N-au vorbit mare lucru la masă, iar 
apoi au dispărut pe rând în camerele lor. Un duș fierbinte i-ar 
mai fi bine-dispus, dar toate ţevile din clădirea cu sala de mese 
îngheţaseră, transformând apa caldă într-un vis inaccesibil. 
Trebuiau să-și termine cât mai repede treaba, să se poată 
întoarce acasă sau într-un alt loc unde ţevăria era intactă. Dar 
plecarea de acolo avea să fie decisă de vreme. Sperau ca 
furtuna să înceteze peste noapte, astfel încât a doua zi să poată 
merge în locul unde se făceau forajele, și poate chiar la 
Kaanneqg, să vadă dacă nu cumva localnicii știau ceva despre cei 
doi angajaţi dispăruţi. 

Înainte s-o fure somnul, Th6ra și-a recapitulat în minte 
lucrurile pe care le aflase în ziua aceea, acompaniată de 
sforăitul lui Matthew, care dormea lângă ea. Îi părea rău că nu 
prea reușea să înțeleagă natura lucrărilor efectuate acolo. In 
documentele contractuale pe care i le dăduse Matthew erau 
informaţii detaliate cu privire la scopul proiectului: pregătirea 
terenului pentru exploatarea unor zăcăminte de molibden!?, un 
metal de care Thóra nu mai auzise până atunci, dar care se pare 
că era folosit pentru călirea oțelului. Dar nu-i era deloc limpede 
în ce anume constau aceste pregătiri, altfel zis, atunci când 
parcursese fișierele de pe server, nu reușise să-și dea seama ce 
era important și ce nu. Bineînțeles că doar o foarte mică parte 
din documentele stocate în reţeaua de computere avea 
relevanţă pentru cercetările lor, iar șpilul era să pescuiești 
informaţiile cu adevărat importante din acea mare digitală. 
Mintea îi era plină cu sutele de imagini pe care le frunzărise; 
nenumărate fotografii ale utilajelor, ale mostrelor de rocă și ale 


12 Molibdenul (Mo) este un metal aflat pe poziţia 42 în tabelul periodic al elementelor; 
în stare liberă, este un metal de culoare argintie. 

altor lucruri care aveau în comun faptul că erau înconjurate de 
toate formele imaginabile de gheaţă și zăpadă. In momentul în 
care se oprise ca să meargă la culcare, era orbită de câtă 
zăpadă văzuse pe ecranul computerului. Unele poze fuseseră 
făcute la Kaanneq și înfățișau aceleași străzi pustii și case 
colorate pe care le văzuseră când porniseră spre tabără. Dar 
încă nu găsise cele douăzeci de fotografii șterse din dosarul 
creat în ziua când cei doi muncitori notaseră în jurnale că 
găsiseră ceva neobișnuit - erau poze care probabil înfățișau din 
diferite unghiuri o mână prinsă în gheaţă. 

Petrecuse mult timp examinând documentele personale ale 
acestor doi angajaţi, în speranţa că avea să-i cunoască mai bine 
și să-și facă o idee mai exactă despre încurcătura în care 
intraseră, sau poate chiar să descopere ce ar fi putut duce la 
dispariţia lor. Nu i-a luat mult să ajungă la concluzia că erau doi 
tipi puși pe șotii, care trimiteau deseori glume și povestioare 
hazlii pe e-mail. Thóra aflase că amândoi erau burlaci, iar după 
ce le citise corespondenţa electronică, nu dăduse peste vreun 
semn care să sugereze c-ar fi avut iubite: n-a găsit pe nicăieri 
mesaje către vreo femeie, în care să-și exprime dorul sau să 
fixeze data unei întâlniri. În schimb, se pricepeau de minune să- 
și invite prietenii și cunoștințele la petreceri și să primească 
invitaţii de la alţii. 

În orice caz, Thârei i se păruse o lectură deprimantă: Halldór 
Grétarsson și Bjarki Elíasson cu siguranţă sfârșiseră tragic, și era 
trist să te gândești că nu aveau soții care să plângă după ei - 
oricât de dificil i s-ar fi părut ei să facă așa ceva. Halldór, 
poreclit Dóri, era interesat de Groenlanda; între altele, în 
calculatorul lui găsise linkuri către site-uri despre această țară și 
istoria ei. Thóra nu le putea accesa, întrucât conexiunea la 
internet încă nu fusese restabilită, dar numele linkurilor dădeau 
de înțeles cam ce conţineau. In plus, Dóri salvase câteva imagini 
ale acestor site-uri cu ajutorul funcţiei „Print Screen”, iar pe 
acestea Thóra le-a putut vedea. In una dintre ele a dat peste 
niște fotografii cu primii coloniști din Kaanneqg, care fuseseră 
găsiți morți în corturile lor. Femeile și copiii erau întinși, ca și 
când ar fi dormit, atâta doar că aveau ochii deschiși și păreau să 
se uite ţintă spre obiectiv. Fotografiile erau alb-negru, dar Thóra 
avusese impresia că pe paturile celor morţi se vedeau pete de 
sânge, cu toate că nu era sigură. Cartea din sala de mese nu 

spunea c-ar fi avut parte de o moarte violentă, așa că probabil 
se înșelase. In plus, observase că, pe cele mai multe dintre 
paturi, petele alcătuiau același model, asemănător cu un chip 
desenat foarte vag - deci probabil că nu aveau legătură cu 
cauza morții. 

Bjarki, celălalt perforator, părea să fie cam ipohondru, întrucât 
cele mai multe dintre paginile de internet pe care le trecuse în 
lista lui de preferințe aveau legătură cu bolile. Thóra îl întrebase 
pe Eyjólfur dacă Bjarki se îmbolnăvise vreodată cât stătuse 
acolo, dar informaticianul clătinase din cap și spusese că nu 
discutaseră niciodată despre asta - întotdeauna Bjarki părea să 
fie sănătos. Thóra s-a gândit că poate era obsedat de sănătatea 
lui sau poate, pur și simplu, avea mătreaţă sau cine știe ce altă 
boală și voia să scape de ea. Dar bineînţeles că nu putuse 
accesa nici paginile lui ca să afle ce anume nu-i dădea pace. 

Așadar, informaţiile veneau din toate direcţiile, însă niciuna 
dintre ele nu părea să-i fie de folos pentru a scoate banca din 
necaz. Pe scurt, Thóra nu făcuse niciun progres: nu găsise nicio 
dovadă că activitatea din tabără fusese întreruptă de vreo 
infracțiune sau vreo crimă și avea senzaţia că n-or să reușească 
să explice nici dispariţia femeii, nici pe cea a muncitorilor. Din 
însemnările lui Gisli nu reieșea dacă, în opinia lui, tabăra fusese 
ținta unor acte de vandalism: la un moment dat, spunea că nu 
credea în ipoteza sabotajului pus la cale de localnicii din 
Kaanneg, iar în altă parte se întreba dacă nu cumva fusese 
mâna celor care se opuneau proiectului. Thórei îi era limpede că 
toate astea sigur aveau să întărească poziţia băncii, dar, în orice 
caz, ceea ce-i lipsea era o concluzie precisă - speculaţiile nu-i 
erau de mare ajutor. 

Rezultatele palpabile ale acelei zile de muncă erau oasele din 
sertarele birourilor și fotografia cu mâna înghețată. In cele din 
urmă, Thâra a adormit întrebându-se cât timp putea să se 
păstreze un cadavru prins în gheaţă. 

Pe la miezul nopţii, a trezit-o scârțâitul podelei de pe hol - era 
ca și cum cineva încerca să-l traverseze făcând cât mai puțin 
zgomot. Thóra s-a înfiorat și, în loc să deschidă ușa ca să vadă 
cine e, s-a întors pe o parte și, în câteva clipe, a adormit la loc. A 
doua zi dimineață, nu mai era sigură dacă scârțăâitul acela 
fusese real sau fusese parte din visul ei: un vis despre oamenii 
care colonizaseră Groenlanda cu mult timp în urmă, în speranţa 

unei vieţi mai bune, dar care se aleseseră doar cu foamete, 
greutăţi și o moarte tristă. 

Capitolul 10 


21 martie 2008 


Thóra s-a dat jos din pat abia după ce Matthew a ieșit din 
dormitor. Voia să mai lenevească o vreme și, în plus, nu avea 
chef ca Matthew să arunce o privire în valiza ei în timp ce-și 
căuta haine curate. Cu o noapte înainte, fusese șocată când 
descoperise ce era în ea. Imediat ce o deschisese, dăduse peste 
niște pantofi cu toc înalt sub care se afla un morman de haine 
alese la fel de inspirat: niște pantaloni trei sferturi, pe care 
probabil îi luase pentru că arătau bine pe ea, fuste, rochii și un 
șal foarte fin de lână, pe care i-l făcuseră cadou părinţii ei după 
una dintre numeroasele lor excursii în Insulele Canare. Nu-l 
purtase niciodată și nici n-avea de gând să-l poarte vreodată, cu 
atât mai puţin în Groenlanda. După îndelungi căutări, a reușit în 
cele din urmă să găsească o pereche de blugi și un pulover gros 
pe care le putea purta fără să se jeneze. Pe sub pulover își luase 
o bluză de mătase. Vremea părea mai bună, așa că, din fericire, 
n-aveau de ce să se teamă prea mult. Chiar dacă s-ar fi abătut o 
furtună asupra taberei, ar fi stat cu toţii înăuntru, iar Thóra ar fi 
putut să umble prin sala de mese încălțată cu tocuri și cu șalul 
la gât. 

S-a dus în baia comună și s-a spălat pe dinţi cu apa pe care o 
obținuseră din zăpadă, apoi s-a uitat la rozeta strălucitoare și 
uscată a dușului, care atârna provocator deasupra ei. Uitându- 
se în oglindă, a dat peste o priveliște nu tocmai atrăgătoare: 
părul se îngrășase la rădăcină, iar sub ochi avea urme negre de 
rimei. Și-a dat repede cu puţină apă pe faţă, după ce s-a uns cu 
o cremă care, chipurile, garanta tinereţe fără bătrâneţe și și-a 
împrospătat rimelul, arătând, în sfârșit, prezentabil. Când a ieșit 
pe coridor, s-a întâlnit cu Eyjólfur, care avea în mână o periuţă 
de dinţi. Arăta aproape la fel de rău cum arăâtase ea mai 
adineauri. Și totuși, informaticianul i-a zâmbit și a oprit-o. 

— Am uitat să-ţi spun ceva ieri, i-a zis el. Am observat că 
haina și bocancii lui Bjarki sunt în vestibulul clădirii 

administrative. Mi se pare un semn de rău augur, sau poate că 
s-a îmbrăcat cu haina altcuiva. 

Thóra a încercat să-și aducă aminte ce haine văzuse în 
vestibul: în cuier atârnau două geci identice, căptușite cu puf și 
câteva salopete murdare, iar podeaua era acoperită cu 
încălțăminte, mai ales bocanci impermeabili, care aveau botul 
întărit cu oțel. 

— Hainele sunt etichetate? a întrebat ea. Vreau să spun, cum 
poţi distinge hainele lui de ale altora? 

— Da, sunt etichetate, a zis Eyjólfur, trecându-și mâna prin 
păr, într-o încercare nereușită de a-l face să arate mai bine. 
Berg Technology ne-a dat tuturor haine groase și echipament de 
protecţie. Bineînţeles că eu n-am avut nevoie de salopetă, dar 
haina și bocancii de iarnă mi-au prins tare bine. Întrucât toți 
aveam exact aceleași geci, a trebuit să le etichetăm pe toate, 
iar pe una dintre hainele care atârnă în cuier scrie „Bjarki”. l-am 
găsit și bocancii. 

Th6ra a încuviinţat din cap cu un aer gânditor. 

— Dar nu cumva e posibil să fi luat din greșeală haina 
altcuiva? 

— Nu, categoric nu. Cei care s-au întors acasă și-au luat gecile 
cu ei, ca să nu îngheţe pe drum, iar singura haină suplimentară 
din tabără încă atârnă în cuier. A lăsat-o un angajat care și-a dat 
demisia la puţin timp după ce au început lucrările. 

După expresia ei, Eyjólfur a înţeles că Thóra voia să afle mai 
multe despre acest angajat, așa că a adăugat repede: 

— Era un bărbat în vârstă care, pur și simplu, s-a săturat de 
vremea aspră de-aici. Niciun mister în privinţa lui. De fapt, mi se 
pare incredibil că au renunţat atât de puţini. Mă așteptam ca 
angajaţii să nu reziste mult în condiţiile astea. 

Apoi i-a zâmbit iarăși Thórei. 

— În ciuda a ce-a zis Friărikka, Berg Technology e o companie 
extraordinar de corectă, și tocmai de-aia angajaţii sunt atât de 
loiali. Proprietarului i-ar fi fost imposibil să dea fuga aici ca să ia 
parte la operaţiunile de salvare a unei persoane rătăcite, așa că 
lucrul ăsta nu e reprezentativ pentru modul cum își tratează 
personalul. 

— Și totuși, nimeni nu vrea să se mai întoarcă aici, a replicat 
Thóra, privindu-l cu atenţie. În afară de tine, nu? 

Zâmbetul informaticianului s-a evaporat. 

— Sunt sigur c-or să regrete. Mă rog, eu nu lucrez direct 
pentru companie, am fost angajat printr-o agenţie de recrutare. 
Angajatorul meu e compania responsabilă de computerele de la 
Berg Technology. 

— Ai văzut cumva haina și bocancii lui Halldór, celălalt 
angajat dispărut? a întrebat Thóra, dornică să ajungă cât mai 
repede la micul dejun. 

— Nu, nu erau în biroul lui, și nu le-am găsit nici în vestibul, a 
răspuns el, mușcându-și buza. Cine știe, poate asta înseamnă că 
Dóri a reușit să scape, dar încă nu m-am uitat în apartamentul 
lui, așa că s-ar putea să le găsim acolo. 

— Da, să sperăm că e îmbrăcat cu ele. 

Nu trebuia să fii un geniu ca să-ți dai seama că, fără niște 
haine groase, Halldór n-ar fi avut aproape nicio șansă de 
supraviețuire. 

Eyjólfur nu i-a răspuns, dar s-a luminat la faţă dintr-odată: 

— Ai auzit de urme? 

— Ce urme? a întrebat Thóra cu un aer extrem de surprins. 

— M-am întâlnit mai devreme cu Alvar și mi-a zis că azi- 
dimineață a găsit niște urme care duceau de-aici spre 
apartamentul lui Oddny Hildur. Cineva a dat la o parte zăpada 
din jurul clădirii și se pare că a scos ceva de sub ea. 

— Ce anume? 

— Habar n-am. S-a întâmplat azi-noapte sau azi-dimineaţă. 
Alvar s-a trezit înaintea tuturor și el a fost primul care a ieșit 
afară și le-a văzut. 

Thóra și-a amintit de zgomotul pe care-l auzise pe coridor 
noaptea trecută. 

— Și-a putut da seama după urme ce fel de încălțări erau? Cu 
toții purtăm bocanci diferiţi, așa că am putea compara urmele 
cu tălpile încălţărilor noastre. 

— Nu cred că mai putem face asta, pentru că probabil deja le- 
a acoperit vântul. Nu se vede decât că cineva s-a dus acolo și a 
făcut ceva în spaţiul de sub casă. Nimeni nu știe cine era și ce 
căuta. 

— Dar n-am putea merge să vedem dacă mai e ceva acolo? 
Sau poate ne dăm seama ce anume căuta. 

— Nu, din câte am înțeles de la Alvar, nu era nimic sub casă. 
Nu se vedea decât un strat subţire de zăpadă, care era neatins, 

așa că povestea asta e cât se poate de ciudată. Tot ce știu e că 
nu eu am fost acolo. 
e 

Cauciucurile jeepului erau atât de mari și de bine umflate, 
încât i-au amintit Thórei de maşina rățoiului Donald. Nu 
observase acest detaliu la venire, pentru că atunci încă era 
mahmură - abia reușise să urce pe bancheta din spate. Dar 
acum era mai concentrată și se uitase cu atenţie la tot ce le 
ieșea în cale. Peisajul era extraordinar de frumos, dar în același 
timp îi dădea fiori. La volan era Alvar și, în afară de ea, în 
mașină mai erau Matthew și Fridrikka. Aceasta recunoscuse 
imediat descrierea locului - „coasta de sud, L-3” - și se oferise 
să-i ducă acolo să vadă dacă nu cumva era ceva suspect. 

— Nu mai e mult, a zis ea, făcându-i semn lui Alvar spre un 
vârf care se profila la orizont, înălțându-se din zăpadă. Fă 
stânga aici. Trebuie s-o luăm spre muntele din faţă. 

— Am identificat și eu locul pe GPS, așa că știu exact unde 
merg, a bombănit Alvar. Din fericire, cineva s-a obosit să bage 
în el o mulțime de informaţii, a zis el, apoi a aruncat o privire pe 
ecranul aparatului: Nu mai e mult. 

Dintr-odată, au văzut ceva portocaliu în peisajul complet alb. 
Cu cât se apropiau mai mult, cu atât distingeau mai bine 
instalaţia de foraj, care nu semăna cu nimic din ce văzuse Th6ra 
până atunci. Era un fel de casă mare și lunguiaţă montată pe 
șenile. Din ea pornea un braţ mecanic de care era prins un stâlp 
de oţel vertical - Fridrikka le-a spus că acela era perforatorul 
propriu-zis. Alături de el, se afla o mică baracă dărăpănată, care 
probabil era mai rezistentă decât părea, dat fiind că 
supraviețuise furtunii din ziua anterioară și, fără îndoială, altora 
mult mai puternice. Fridrikka le-a spus că era o baracă mobilă 
pentru muncitori. Th6ra nu vedea nimic care să indice că se 
efectuau lucrări, dar Fridrikka i-a explicat că nu era nimic 
surprinzător: zăpada acoperea imediat săpăturile, așa că 
semnele pe care le căuta ar fi putut foarte bine să se afle chiar 
sub ei. Trebuiau să facă săpături dacă voiau să le vadă. Când a 
auzit asta, Alvar s-a înveselit: tocmai încărcase în jeep tot felul 
de unelte și funii. 

Au simțit mușcătura frigului imediat ce-au deschis portierele. 
Se aflau la poalele unui pisc destul de scund, dominat de munţii 
mai înalți din jur. Thóra purta o căciulă de blană care îi era mult 

prea largă - o găsise în cuierul din sala de mese - și care îi 
cădea tot timpul peste ochi. Mitenele groase le luase tot de 
acolo și i se potriveau la fel de bine precum căciula. Au tăcut 
preţ de câteva clipe, încercând să se obișnuiască cu frigul care 
le înţepa plămânii la fiecare inspiraţie. Se uitau la baracă și 
probabil se întrebau cu toţii același lucru: oare muncitorii erau 
înăuntru? Insă dacă era așa, tăcerea apăsătoare din jur nu 
dădea de înțeles c-ar fi fost în viaţă. 

— Cine vrea să intre primul? a întrebat Thora, uitându-se ţintă 
la ușa deformată în câteva locuri. 

— Eu, a zis Matthew, luând-o din loc. 

Căciula și mănușile îi veneau ca turnate și păreau la fel de noi 
ca rucsacul. 

— E încuiată? a întrebat-o pe Fridrikka - aceasta tăcea 
încordată, cu ochii aţintiţi asupra barăcii. 

— Ah, da! a zis ea, tresărind. Dar știu unde-i cheia. 

S-au dus la instalaţia de foraj și femeia a deschis o mică trapă 
laterală, care a scos un scârţâit ușor - ecoul lui s-a auzit 
îndelung în peisajul pustiu din jur -, apoi a vârât mâna înăuntru 
și a scos o cheie simplă. 

— Poftim, a zis ea. 

După aceea, s-a întors lângă Thâra și Alvar, mulţumindu-se 
să-l urmărească de la distanţă pe Matthew în timp ce se 
străduia să bage cheia în broască. Mai întâi, a trebuit să dea la o 
parte un capac de protecţie, care împiedica zăpada să intre în 
încuietoare atunci când bătea vântul. 

— Nici nu știu dacă e bine să sper că sunt înăuntru, a adăugat 
ea. 

Th6ra nu și-a putut da seama dacă vorbea cu ea, cu Alvar sau 
ca pentru sine. 

— Îi cunoșşteai, nu? 

Fridrikka s-a mulţumit să încuviinţeze din cap, apoi iarăși s-a 
instalat liniștea, până când Matthew a deschis cu zgomot ușa 
barăcii. A băgat capul înăuntru, apoi l-a scos imediat. 

— Nu-i nimeni aici, a zis el, inutil de tare. 

Ceilalţi s-au relaxat în mod vizibil și s-au apropiat de baracă. 
Era mai mare decât părea de-afară, așa că au încăput cu toții în 
ea fără probleme. lnăuntru era amenajată o chicinetă cu o masă 
și două scaune, iar pe pereţi erau montate rafturi. Pe ele erau 
așezate cutii de lemn în care, după cum le-a explicat Friărikka, 

erau păstrate mostrele de rocă, să nu se spargă și să nu se 
amestece între ele. 

Cu toate că Th6rei i se părea că parcursese cu mare atenţie 
documentele referitoare la proiect, încă nu-i era clar de ce erau 
atât de importante aceste mostre. 

— Pentru că arată ce conţine pământul de sub noi, i-a explicat 
răbdătoare Fririkka după ce Thóra a dat glas nedumeririi ei. 
Scopul proiectului este să determine dacă în zona asta se află 
suficient molibden pentru a începe o exploatare minieră. În 
minele din zonele accesibile, minereurile se împuţinează tot mai 
mult, așa că metalele și celelalte materiale preţioase devin din 
ce în ce mai scumpe. Tocmai de aceea începe să fie rentabil să 
le exploatezi în zone foarte îndepărtate precum Groenlanda. 

A făcut un semn cu mâna spre cutiile de pe rafturi și a 
continuat: 

— Se știu mult mai puţine lucruri despre straturile de rocă de 
aici, de pe coasta de est, decât despre cele din vestul 
Groenlandei, așa că, în mare, trebuie să pornim cercetările de la 
zero. Forăm puțuri în pământ și extragem mostre de rocă care 
ne oferă date complete despre ce putem găsi aici. Strângem cât 
mai multe informaţii și, dacă găsim în aceste mostre o cantitate 
suficientă de metal, atunci s-ar putea să fie rentabil să începem 
o exploatare minieră undeva în apropiere. Pregătim hărţi care 
arată structura straturilor de rocă și facem estimări cu privire la 
dispunerea lor între puţurile pe care le forăm, iar după aceea 
putem stabili cam care ar fi cel mai bun loc pentru mină. 
Locurile astea nu se aleg înfigând la întâmplare un bold într-o 
hartă sau aruncând cu zarurile. 

— Dar nu e inutil să încerci să forezi printr-un strat de zăpadă 
atât de gros? a întrebat Thóra, gândindu-se că ar fi fost mult mai 
ușor să facă puțuri în timpul verii, când solul era descoperit. 

— Nu, absolut deloc. Perforatorul trece prin zăpadă ca prin 
brânză, unde mai pui că zăpada protejează solul și acoperă 
urmele lăsate de utilaje, de transportul oamenilor, de lucrările 
de forare propriu-zise și așa mai departe. Trebuie să facem 
foraje pe o arie foarte mare și peisajul n-ar arăta tocmai bine 
dacă zăpada n-ar fi atât de groasă. Incercăm să facem în așa fel 
încât mediul să fie cât mai puţin afectat. Lucrările astea sunt 
destul de scumpe, iar uneori, trebuie să și refacem zona după 
exploatare, ceea ce de asemenea poate fi costisitor. 

Fridrikka a ridicat din umeri și a adăugat: 

— Întrucât stratul de zăpadă se subţiază cu fiecare an, 
suntem nevoiţi să lucrăm cât mai repede. Peste câţiva ani, 
situaţia va fi mult mai dificilă, și vom face urme peste tot. 

Th6ra s-a încruntat. 

— Adică zăpezile și gheaţa din Groenlanda au început să se 
topească? 

Th6ra și-a adus aminte că mâna din fotografie părea să fie 
prinsă în gheață. Și dacă stratul de gheaţă într-adevăr se subțţia, 
era puţin probabil să fi fost mâna lui Oddny Hildur. 

— Altfel zis, a continuat ea, vara se topește mai multă gheaţă 
decât se formează în timpul iernii? 

Fridrikka s-a uitat la ea cu un aer nedumerit. 

— Da, cred că asta-i explicaţia. Nu prea mă pricep la detaliile 
de genu' ăsta, dar cam asta cred că se întâmplă. Probabil că un 
rol important îl au vânturile și condiţiile geologice specifice 
fiecărei zone. Deși acum e alb cât vezi cu ochii, straturile de 
zăpadă perenă se subţiază din ce în ce mai mult în fiecare vară. 

Apoi a aruncat o privire pe ferestruica barăcii și a dus mâna la 
frunte ca să-și apere ochii de strălucirea puternică a zăpezii. 

— Dar n-ar fi bine să mergem la putul L-3 să vedem dacă 
fotografia a fost făcută acolo sau nu? 

— Și ce facem dacă chiar găsim o mână prinsă în gheaţă? a 
întrebat Alvar. 

Nimeni nu știa ce să-i răspundă. 

(J 

Ca de obicei, oamenii din Kaanneq îl tratau cu răceală pe 
Igimaq: femeile se uitau la el chiorâș, iar bărbaţii îl salutau doar 
ridicând uşor bărbia. Ba, unul dintre săteni chiar a strigat după 
el și l-a întrebat dacă nu cumva era prea târziu să se mute 
înapoi cu soţia lui, acum că toţi bărbaţii profitaseră de ea. 
Vânătorul a strâns din dinţi, dar n-a întors capul, ca și când nu s- 
ar fi întâmplat nimic neobișnuit. Cel care spusese asta era un 
laş: niciun om cu o fărâmă de demnitate n-ar fi zis așa ceva unui 
bărbat care stătea cu spatele la el. Un bărbat adevărat sau îţi 
vorbea verde în față, sau tăcea și lăsa bârfele în seama 
femeilor. Igimaq recunoscuse vocea și știa foarte bine cine era: 
unul dintre nătărăii care se lăsaseră înrobiţi de alcool, iar acum 
era în grija statului. La fel ca Naruana, fiul lui. Și totuși, destinele 
celor doi nu se puteau compara, iar soarta acelui laș nu era la 


102 


fel de tragică precum a lui Naruana. Beţivul care-l strigase nu 
avusese nimic de oferit, fusese un biet vânător, nu cu mult mai 
puternic decât un băiețel. Fusese costeliv toată viaţa lui, iar 
condiţiile de acolo nu erau potrivite pentru o asemenea 
constituţie, ceea ce se vedea limpede dacă te uitai la oamenii 
cărora le mergea bine în Groenlanda. 

In schimb, fiul lui fusese binecuvântat cu toate calităţile de 
care avea nevoie un bărbat destoinic. Avea o constituţie 
robustă, era tenace și imperturbabil. Fusese un vânător demn 
de strămoșii săi până când începuse să alunece pe panta 
nenorocirilor. Băiatul își pierduse tot ceea ce-l face pe un bărbat 
să răzbească: mândria, entuziasmul și perseverenţa. De la a fi 
independent și a avea atât de mult încât să și pună deoparte, 
ajunsese la fel ca nenorocitul ăla care insulta oamenii pe drum. 
Din fericire, Naruana nu ajunsese atât de jos - și totuși, 
decăzuse foarte mult. Igimaq spera să nu dea peste fiul lui. N-ar 
fi făcut faţă întâlnirii cu el și se temea că și-ar fi putut pierde 
cumpătul și l-ar fi lovit atât de tare, încât i-ar fi zburat și cei 
câţiva dinţi pe care îi mai avea în gură. Dar, realist vorbind, nu 
era niciun pericol să se întâlnească cu el. Era prea devreme 
pentru Naruana, care ajunsese un om al nopţii; comportamentul 
lui era cel al unui necrofag care umblă pe urmele animalelor mai 
puternice și mai pline de iniţiativă. 

Igimaq și-a adus aminte de lecţiile de vânătoare pe care i le 
predasse fiului său, ţinându-i mâna moale între palmele lui aspre. 
Unul dintre arătătoarele vânătorului era ciuntit din pricina unei 
degerături. Odată, înainte să plece pe gheaţă la vânătoare de 
foci, își tăiase din greșeală o mănușă cu un cuţit mic pe care îl 
moștenise de la tatăl său și, în loc să se întoarcă acasă și să 
aștepte până a doua zi dimineaţă, s-a lăsat momit de prada 
îmbelșugată pe care promitea să i-o aducă ziua aceea. Gheaţa 
era groasă și fără crăpături, iar vremea era nemaipomenită 
pentru vânătoare. Pe seară, când s-a întors cu sania plină de 
foci, avea degetul înțepenit. Și l-a tăiat înainte să meargă la 
culcare și i-a cerut lui Naruana să-i ia locul într-o expediţie cu 
săniile pe care promisese s-o întreprindă împreună cu niște 
occidentali - voia să-și repare mănușa înainte să iasă iarăși în 
frig. Și așa a făcut fiul său cunoștință cu brennivin-ul':; la 


13 Brennivin-ul este o băutură tradiţională islandeză obţinută din cartofi fermentați și 
condimentată cu chimen. 

sfârșitul expediției, a rămas la băut cu grupul, și așa a început 
decăderea sa. Pierderea degetului îl costase pe vânător mult 
mai mult decât efortul de a-și obișnui degetul mijlociu să apese 
ușor și sigur trăgaciul puștii. Bineînţeles că Naruana a avut 
nevoie de câteva luni pentru a-și ruina viaţa, dar toate semnele 
a ceea ce avea să urmeze au apărut imediat după ce s-a întors 
din expediţie. Fiul lui a ajuns să se holbeze cu nerușinare la 
cutiile de bere din mâinile celor pe care îi întâlneau, iar apoi a 
început să dispară nopţile de acasă, întorcându-se de fiecare 
dată târziu, până într-o bună zi, când nu s-a mai întors. La scurtă 
vreme după aceea, și nevasta lui Igimaq a apucat-o pe același 
drum - atunci a hotărât vânătorul să plece de acasă. Acum trăia 
într-un cort, la fel ca strămoșii lui, suficient de departe de sat cât 
să nu fie deranjat de nimeni. Singurii care îl vizitau erau bătrânii 
- aceștia apreciau valorile tradiţionale, înțelegând atât parcursul 
vieţii lui, cât și decizia pe care o luase. 

Nu, vânătorul avea de făcut lucruri mai importante decât să 
se întâlnească cu familia lui distrusă. Venise să stea de vorbă cu 
bărbatul despre care se spunea că avea cea mai mare putere în 
sat, un prieten al lui din copilărie, implicat în distrugerea soţiei și 
a fiului său. Vânătorului nu-i surâdea ideea de a se întâlni cu el, 
și totuși trebuia s-o facă. Fostul său prieten trebuia să-l asculte - 
îi datora asta, întrucât și el era vinovat pentru moartea fiicei 
sale. Nu-i făcea nicio plăcere să-și vadă prietenul umilindu-se și 
numărând în gând minutele până la sfârșitul conversaţiei. Nici 
pe departe. Și totuși, vânătorul trebuia să-i avertizeze pe 
oamenii din sat și, după părerea lui, acesta era mijlocul cel mai 
eficient. Nu avea de gând să meargă din casă-n casă și să-i 
anunțe că-i păștea aceeași soartă pe care o avuseseră primii 
coloniști din zonă. Nimeni nu i-ar fi dat ascultare. În plus, doar 
acest fost prieten cunoștea destinul lor tragic și ar fi putut 
înţelege imediat gravitatea situaţiei - dacă nu cumva își 
pierduse și el legătura cu rădăcinile. 

Două fetițe cu părul strâns împletit au grăbit pasul când l-au 
văzut apropiindu-se. Mamele lor cu siguranţă le avertizaseră în 
legătură cu el, spunându-le că, dacă nu se purtau frumos, 
bărbatul care trăia în cort avea să le răpească și să le mănânce. 
De ceva vreme, nu mai vedea băieţi prin sat, ceea ce-l durea 
mai tare decât pierderea propriului fiu. Și poate că acea discuţie 

n-avea să conteze. Satul oricum era sortit pieirii, dat fiind că nu 
mai erau bărbaţi care să vâneze. 
e 

Thóra era foarte arsă pe bucățica de față care îi rămăsese 
descoperită cât stătuse afară - zăpada amplifica lumina slabă a 
soarelui de iarnă, care se ridicase încet pe măsură ce se 
apropiau cu maşina de locul forajelor. Când, în cele din urmă, au 
pus jos lopețile și s-au întors în baracă, s-a simțit foarte ușurată. 
Insă eforturile lor fuseseră încununate cu succes: în gheaţa de 
sub stratul gros de zăpadă găsiseră o gaură cu marginile 
neregulate; FriGrikka le-a spus că nu era un puț realizat conform 
procedurilor standard. Amplasamentul era cel corect, dar, din 
câte își putea da seama Fridrikka, perforatorul fusese poziționat 
într-un mod foarte neobișnuit și, în plus, pe pereții gropii se 
vedeau tot felul de urme ciudate de picon și cazma. Dacă ar fi 
fost respectate procedurile, acum ar fi avut în față un singur puț 
întunecat, cu același diametru ca perforatorul, în schimb, la 
picioarele lor erau mai multe găuri, dintre care niciuna nu 
pătrundea suficient de adânc în gheață pentru a se putea 
preleva mostre de rocă din ele. Toate aceste găuri ciudate 
fuseseră transformate într-una mai mare - la prima vedere, cu 
ajutorul unei cazmale -, iar când au dat zăpada la o parte, au 
văzut că era goală. Groapa cu pricina era lângă un perete de 
stâncă dincolo de care, un pic mai la nord, se înălța un pisc 
foarte înalt. Chiar în spatele acelei adâncituri era o arcadă de 
piatră ce se ridica din stratul de gheață, alcătuind un fel de 
aureolă. La marginea gropii, Matthew observase ceva în gheaţă, 
și hotărâseră să vadă ce este, în speranţa c-or să-și poată face o 
idee despre ce se afla acolo înainte ca perforatorii să înceapă să 
lucreze. Cu mare dificultate, au reușit să extragă un obiect cu 
totul neobișnuit, ceva ce nici Thora, nici Matthew nu mai 
văzuseră până atunci. După ce l-au curățat de gheață aproape 
în întregime, și-au dat seama că era un os lustruit, căruia i se 
dăduseră două găuri la mijloc și care era legat la ambele capete 
cu o curea de piele, ceea ce-l făcea să semene cu banderola 
unui gigant. 

— Ştie cineva ce-i ăsta? a întrebat Matthew, dându-l și 
celorlalţi să se uite la el. 

— N-am nici cea mai vagă idee, a zis FriGrikka. Pare un obiect 
groenlandez, dar nu știu la ce folosește. 

Alvar a luat osul în mână, însă nici el n-a fost în stare să 
spună ce este și nici n-a încercat să avanseze o ipoteză. In cele 
din urmă, i-a înapoiat osul lui Matthew, ridicând din umeri. 

— Poate ne vor lămuri sătenii, a zis Matthew. 

Apoi a luat o cârpă murdară de sub un scaun din baracă, a 
înfășurat osul în ea și l-a băgat în buzunar. Li se făcuse foame și 
voiau să se întoarcă în tabără. Thóra spera că-i trecuse cuiva 
prin cap să pregătească prânzul pentru toată lumea, chiar dacă 
știa că șansele erau foarte mici. Nici medicul, nici Eyjólfur nu 
păreau prea înclinați spre treburile gospodărești, și o cunoștea 
suficient de bine pe Bella, încât să-și dea seama că era ultima 
persoană care le-ar fi putut pregăti masa. 

În drum spre mașină, Fridrikka a deschis ușa cabinei de la 
instalaţia de forat. Văzuseră pe fereastră că nu era nimeni 
înăuntru - nici viu, nici mort - și totuși voia să arunce o privire, 
în caz că muncitorii lăsaseră acolo vreo agendă sau orice alt 
indiciu care i-ar fi putu ajuta să înțeleagă ce făcuseră acolo. 
Fridrikka le spusese că toţi angajaţii își făceau însemnări chiar în 
timpul lucrărilor, pentru că seara, când trebuiau să noteze totul 
în jurnal, nu se puteau baza doar pe memorie. Matthew s-a dus 
după Fridrikka, iar Thóra l-a văzut urcând în cabină - păreau că 
zăriseră ceva înăuntru. 

— Aţi găsit ceva? i-a strigat Thóra femeii, care rămăsese 
lângă cabină. 

— Da, i-a răspuns Fridrikka. lar acum chiar că nu mai știu ce 
să zic. 

Capitolul 11 


21 martie 2008 


Terapeutul avea prea multă experienţă ca să mai fie 
impresionat de povestea lui Arnar - ceea ce probabil că nici 
măcar nu era surprinzător, întrucât, de data aceasta, căzuse 
pradă băuturii o perioadă atât de scurtă. Arnar, pur și simplu, nu 
avea multe de spus, iar terapeutul aproape că era dezamăgit, ca 
și când s-ar fi așteptat la ceva mai antrenant. Lui Arnar chiar îi 
trecuse prin minte să satisfacă nevoia terapeutului de-a intra în 
sufletul celorlalţi și să inventeze ceva care să aprindă o scânteie 
în ochii lui. Nu i-ar fi fost deloc greu să povestească ceva 
suculent - ar fi putut foarte bine să se inspire din experienţele 
prin care trecuse în ultimii ani. Dar n-a făcut asta. În analiza de 
sine pe care o întreprinsese la ultimul tratament, descoperise că 
viața devenea mult mai simplă când îţi dădeai seama că nu poţi 
mulțumi pe toată lumea - și că nu exista niciun motiv să faci 
asta. Starea lui de bine era la fel de importantă ca a celor din 
jur. Trebuia să păstreze în minte această idee până în ziua când 
primul lui gând nu avea să mai fie că s-ar fi simţit foarte bine 
dacă ar fi putut bea un păhărel. 

— Știu că ești conștient de următorul lucru: ori de câte ori 
cedezi tentaţiei, te întorci în punctul din care ai plecat. Ultimele 
săptămâni ţi-au dovedit asta cât se poate de clar. 

Terapeutul îl privea ţintă pe Arnar, ca și când ar fi vrut să 
întărească importanța acestei concluzii, dar efectul spuselor 
sale era diminuat de faptul că ochii îi fugeau din când în când 
spre ceasul de pe perete - niciodată nu era bine să faci o 
ședință înaintea mesei de prânz. În plus, ochii săi erau un pic 
bulbucaţi, iar Arnar se gândea că toate nemulțumirile și 
necazurile pe care terapeutul fusese nevoit să le asculte îi 
umpluseră craniul până la refuz, iar acum îi împingeau în afară 
globii oculari. Cine știe, poate că peste câţiva ani aveau să i se 
umfle urechile și limba... Imaginile din mintea lui erau atât de 
vii, încât Arnar s-a întrebat dacă nu cumva avea un acces de 

delirium tremens!* - așa că s-a scuturat ușor, ca să scape de 
ele. 

— Știu, a zis el. E jalnic. 

Arnar nu se putea concentra și nu i-a trecut prin minte nimic 
mai bun. 

— Da, e jalnic, a repetat terapeutul, la fel de neinspirat. Va 
trebui s-o iei de la început, iar acum e limpede că va trebui să 
vii la ședințe mai conştiincios decât în ultimii ani. 

Apoi și-a dus degetul la frunte, încercând să pară serios, 
inteligent și preocupat de îndreptarea lui Arnar, dar nu reușea 
decât să arate ca un bărbat înfometat, cu ochii bulbucați. 

— Mi-ar fi fost greu să particip la o ședință pe vremea când 
eram în mijlocul unui ghețar. 

Cât stătuse în Groenlanda, Arnar se interesase dacă se 
organizau pe undeva prin zonă întâlniri ale Alcoolicilor Anonimi, 
dar locul cel mai apropiat era Angmagssalik și i-ar fi fost mult 
prea greu să ajungă până acolo. In schimb, ascultase înregistrări 
ale unor ședințe americane, ceea ce-l ajutase extrem de mult, 
deși nu era la fel ca atunci când lua parte la o întâlnire cu alţi 
alcoolici. Oamenii care cedaseră tentaţției aveau o mai mare 
putere de convingere decât cuvintele - ca și bucuria din ochii 
celor care își depășiseră problemele, cel puţin pentru o vreme. 

— In mijlocul unui ghețar? a repetat terapeutul. 

Părea că uitase povestea lui Arnar sau că nu știa nimic din ea. 
Poate că, din pricina supraaglomerării din capul lui, era incapabil 
să mai absoarbă informaţii noi. 

— Am lucrat în Groenlanda o vreme, i-a explicat Arnar, fără 
să-i pese de lipsa de interes de care dădea dovadă terapeutul, 
ceea ce făcea ca situaţia să fie și mai penibilă. Dar nu acolo m- 
am reapucat de băut. 

— Da, așa-i, a zis terapeutul cu o mină inexpresivă. Ştii ce 
anume te-a făcut să te reîntorci la băutură? 

— Da. 

Insă Arnar nu voia să-i împărtășească motivul. Deja se 
săturase și începuse să i se facă foame și lui. Nu-și putea da 
seama dacă îi juca imaginaţia o festă, dar i se părea că mirosul 
de mâncare din sala de mese ajunsese până în cabinet. 

— Dar nu vreau să discut despre asta, a adăugat el. 


14 Criză caracterizată prin delir, halucinaţii vizuale sau auditive și tremurături ale feţei 
și membrelor, care apare la alcoolicii cronic. 

Terapeutul sigur și-ar fi pierdut imediat pofta de mâncare, 
dacă Arnar ar fi început să-i povestească întâmplările care îl 
făcuseră să cadă pradă tentaţiei. O răzbunare fără minte, de o 
violenţă înfiorătoare - și toate astea nu de la cineva care 
omoară pentru a supravieţui, ci de la el, care se presupune că 
era o făptură umană civilizată. În plus, răzbunarea fusese 
îndreptată împotriva colegilor săi... | s-a făcut scârbă când și-a 
adus aminte de motivele din spatele acţiunilor lui. Dar, deși 
colegii se purtaseră cu el într-un mod condamnabil, el era 
singurul responsabil de ceea ce se întâmplase. Și nici măcar nu 
putea da vina pe alcool. Nu beţia îl mânase să facă acele lucruri: 
totul se întâmplase atunci când, în ignoranta lui, se lăsase 
copleșit de ură și nu mai ţinuse cont decât de dorinţa lui de 
răzbunare. 

e 

Bella a fost singura persoană pe care n-a impresionat-o 
expediția făcută de Thóra și ceilalți trei. Și-a răsfrânt buza de 
sus, ca să le fie clar tuturor cât de plicticoasă i se părea 
povestea lor, dar Thóra bănuia că dincolo de disprețul ei se 
ascundea altceva: îi invidia pentru acea mică aventură. Fusese 
lăsată în tabără împreună cu Eyjólfur să facă un inventar al 
tuturor computerelor și al celorlalte echipamente, ceea ce 
reprezenta primul pas în stabilirea valorii lor monetare. Bella și 
informaticianul merseseră din cameră în cameră, iar el îi spunea 
ce găsea și ea nota - fără îndoială cu o falcă-n cer și una-n 
pământ. Medicul continuase să recolteze mostre, treabă pe 
care, dintre toţi membrii grupului, numai el o putea face și 
numai el o putea înțelege. 

— Deci, după părerea voastră, cadavrul femeii care a dispărut 
se afla acolo unde plănuiau să foreze? a întrebat medicul pe un 
ton destul de sceptic. Dar în poza asta ar putea foarte bine să 
fie o mănușă de lucru, a adăugat el, apoi le-a arătat o copie de 
slabă calitate a fotografiei găsite de Thâra: culorile ieșiseră 
prost, iar imaginea însăși era destul de granulată. 

— Da, sigur! a pufnit Eyjólfur. Cred c-ar fi mai bine să te uiţi la 
poză direct pe ecran. Copia asta e foarte proastă. Pe monitor ai 
să distingi unghiile, dacă mărești rezoluţia - vag, într-adevăr, 
dar indiscutabil. 

— Nu mă îndoiesc, a spus medicul, deși tonul lui dădea de 
înţeles că era de altă părere. Dar povestea asta pare incredibilă. 

Cât de mari sunt șansele să faci o gaură în zona aia și să dai 
exact peste locul în care a murit îngheţată biata femeie? 

— Foarte mici spre zero, a intervenit Fridrikka - părea 
epuizată de expediţie. De fapt, au făcut mai multe găuri și nu 
doar într-un singur loc. Dar, într-adevăr, ar fi o coincidenţă 
uriașă. 

— E posibil ca prietena ta să se fi rătăcit într-o furtună de 
zăpadă, după care să-și fi dat seama că se afla în apropierea 
barăcii? a întrebat-o Thâra. Poate a vrut să se adăpostească în 
ea. 

Dar și-a dat seama imediat că era un scenariu cât se poate de 
absurd - distanţa era mult prea mare pentru a putea fi 
străbătută în siguranţă în timpul unei furtuni. 

— Nu, a răspuns Friðrikka, scuturând din cap - părul ei roșcat 
era la fel de murdar ca al tuturor. Când a dispărut Oddny Hildur, 
baraca era amplasată în altă parte. | se schimbă locul după 
fiecare foraj. Nu știu exact când a fost dusă acolo, dar sigur s-a 
întâmplat după ce mi-am dat demisia. Când am plecat, baraca 
se afla de câteva luni bune un pic mai la nord, într-un loc unde 
forajele se apropiau de sfârșit. 

— Poate că acolo voia să ajungă, a intervenit Matthew, dar, 
pur și simplu, a renunţat aproape de locul în care e amplasată 
baraca acum. 

— În cazul ăsta, ar însemna că s-a îndepărtat foarte mult de 
tabără, a răspuns Eyjólfur. E o distanţă prea mare ca s-o poţi 
străbate pe jos. Nu-mi dau seama cum ar fi putut ajunge până 
acolo: vremea era de-a dreptul înfiorătoare. 

— Dar cu mașina? a întrebat Matthew. Poate că a condus 
chiar ea până acolo sau a dus-o cineva cu un jeep. 

Eyjólfur și Fridrikka au tăcut preţ de câteva clipe, iar în cele 
din urmă informaticianul a fost cel care i-a răspuns. 

— Nu s-a dus acolo cu mașina, pentru că, a doua zi, toate 
erau la locul lor. Cât privește a doua variantă, nu prea are 
noimă: cu cine să fi plecat? Nimeni n-a văzut-o după cina din 
noaptea aia, și nimeni n-ar fi minţit în legătură cu asta. 

l-a aruncat lui Matthew o privire nedumerită și a adăugat: 

— Nu-mi dau seama ce motive ar fi avut vreunul dintre noi să 
păstreze tăcerea în privinţa asta, că doar am căutat-o peste tot 
timp de o săptămână. 

— Cinci zile, a intervenit Fridrikka. Aţi căutat-o doar cinci zile. 

A tăcut o clipă, apoi a plecat privirea, uitându-se ca 
hipnotizată la modelul linoleumului, și a zis: 

— Poate că cel care a dus-o cu mașina voia să-i facă rău și a 
lăsat-o acolo în mod intenţionat. 

Eyjólfur s-a uitat la Fridrikka, apoi a oftat din rărunchi. Thârei i 
s-a părut că număra în gând până la zece, însă până la urmă, 
informaticianul și-a recăpătat calmul. 

— Dacă a dus-o cineva până acolo, a zis el, sigur a fost unul 
dintre sătenii ăia ciudaţi. N-a fost unul dintre noí, pentru că 
furtuna era atât de puternică, încât n-am fi putut merge cu 
mașina până acolo. Și, întrucât e clar că n-a mers pe jos, sigura 
plecat cu o sanie trasă de câini. 

Se anunţa o nouă dispută între cei doi, iar Bella și-a îndreptat 
spatele. 

— Poate că, în momentul ăsta, nu contează cum a ajuns 
Oddny Hildur acolo, a zis Matthew pe un ton sec. Cred că e mai 
important să încercăm să aflăm ce s-a întâmplat cu cadavrul ei - 
dacă într-adevăr cei doi muncitori i-au găsit cadavrul îngropat în 
gheaţă. 

Apoi s-a uitat la celelalte obiecte pe care le găsiseră în groapă 
și în cabină: zăceau pe masă cu un aer ameninţător și, în același 
timp, iritant, dat fiind că nu se potriveau deloc cu ipoteza că 
acolo fusese găsită Oddny Hildur. Ca și când n-ar fi fost de-ajuns 
că trebuiau să afle unde îi duseseră muncitorii cadavrul și ce se 
întâmplase cu ei după aceea. 

— Se drogau cumva? a întrebat Bella, făcând semn cu mâna 
spre o seringă de sticlă foarte uzată, care nu mai avea ac. Fie 
muncitorii, fie femeia dispărută? 

— Nu prea cred, a zis el pe un ton neutru, nu cu vehementa la 
care probabil se așteptau cu toţii - însă deja nu mai surprindea 
pe nimeni că nu sărea în apărarea colegilor lui. Un drogat n-ar fi 
putut rezista în condiţiile de-aici, a adăugat el. Și de unde să-și fi 
cumpărat droguri? 

Argumentul lui era cât se poate de solid: dependenţii de 
droguri stăteau mai ales în orașe, evitând sălbăticia. Și era puţin 
probabil să care cu ei lucrurile foarte deteriorate care se aflau 
lângă seringă: rachete pentru mers pe zăpadă și o haină de 
piele - atât de zdrenţuită și atât de plină de vaselină și alte pete, 
încât era imposibil să-ţi dai seama ce fel de piele era -, un picon 
nou și o statuetă din os pe care Matthew o învelise într-un fular 

ca să nu se deterioreze. Celelalte obiecte nu fuseseră 
manevrate cu aceeași precauţie, dat fiind că nu erau la fel de 
fragile. Alături de ele, pe șervetul de bucătărie pe care Matthew 
îl luase din baracă, se afla și osul acela perforat. 

— Am impresia că-i vorba de un Tupilak, a zis Fridrikka, 
făcând semn spre figurina din os. 

La început, Thârei i se păruse că statueta semăna cu o 
banană pe care fusese scrijelit ceva, dar când s-a uitat la ea mai 
de-aproape, a văzut că era un os minuţios sculptat, de care 
fuseseră agăţate niște mărunţișuri ciudate: păr, un fel de piele și 
o gheară de pasăre. Sculptorul părea să fi vrut să înfăţișeze un 
soi de căpcăun și, într-adevăr, statueta era înfiorătoare. Avea o 
față mare, gura deschisă și o mulţime de dinţi ascuţiţi. Monstrul 
își sprijinea pe burtă mâinile mici cu gheare, iar în rest, trupul îi 
era acoperit cu un model pe care nu-l puteau descifra, dar care 
probabil simboliza ceva. Pe spatele figurinei se distingea o 
coadă. 

— Dar ce-i un Tupilak? a întrebat Thóra, care abia aștepta să 
pună mâna pe statuetă, deși, ţinând cont de grija cu care 
Matthew umblase cu ea înainte s-o înfășoare în fular, era puţin 
probabil să i se ofere această ocazie. Am citit într-o carte din 
sala de mese că băștinașii dau vina pe Tupilak - orice-ar fi el - 
pentru ce s-a întâmplat cu primii coloniști stabiliţi în zonă. Cine 
știe, poate chiar are legătură cu ei. 

— Mărturisesc că nu știu exact la ce folosește, a zis Friðrikka. 
Cert e că are legătură cu folclorul groenlandez, iar statuetele de 
genu' ăsta se vând în toate magazinele cu articole tradiţionale 
din Groenlanda. 

A aruncat o privire spre osul din mâna lui Matthew și a 
continuat: 

— Nu cred că poţi găsi două identice și, din câte am observat, 
nu respectă un anumit tipar. Însă toate au feţe 
înspăimântătoare. Și e prima oară când văd un model ca ăsta. 
Spre exemplu, de cele pe care le-am văzut până acum nu era 
legat nimic. 

— Deci ar putea fi un fel de suvenir pentru turiști? a întrebat 
Matthew, uitându-se cu un aer sceptic la statueta cu dinţi rânjiţi. 
Cine ar vrea să aibă așa ceva? 

— Habar n-am de unde e sau, cel puţin, n-am mai văzut-o 
niciodată, a zis Fridrikka, uitându-se la ce se afla pe masă. E 
valabil și pentru celelalte lucruri. 

— lar eu nu-mi dau seama de unde e seringa asta, dar e 
foarte diferită de cele cu care sunt obișnuit, a intervenit doctorul 
Finnbogi, aplecându-se s-o vadă mai de-aproape. E suficient de 
mare ca să fie folosită în medicina veterinară. Și sigur nu-i a 
unui drogat, a conchis el, ridicându-se. 

— Haina cu siguranţă e groenlandeză, a zis Alvar, care nu 
deschisese gura până atunci. Despre celelalte chestii n-am nicio 
idee. 

Pe chipul lui Eyjólfur s-a așternut un zâmbet satisfăcut. 

— Deci, până la urmă, teoria mea că Oddny Hildur a ajuns 
acolo cu o sanie trasă de câini nu e chiar atât de deplasată. 
Poate că haina și rachetele de zăpadă sunt ale celui care 
conducea sania. 

— Și de ce le-ar fi lăsat acolo? a întrebat Fridrikka. A venit 
dintr-odată un val de căldură? 

Femeia vorbise exact ca un elev de școală primară, având în 
glas același dispreţ melodios pe care îl auzi în curtea școlii când 
copiii ies în pauză. 

Matthew a dat drumul spetezei de care se sprijinise până 
atunci, iar aceasta a lovit masa, scuturând ușor lucrurile de pe 
ea. 

— Toate astea nu-s decât supoziții. Nu știm ce era acolo, prins 
în gheață, și nu știm nimic nici despre obiectele astea, care - 
potrivit Fridrikkăi - n-ar fi avut ce căuta în cabina instalaţiei de 
foraj, a zis el, lovind ușor piconul. Singura explicaţie logică e că 
piconul ăsta a fost folosit pentru a scoate ce era încastrat în 
gheață. Celelalte ipoteze despre lucrurile pe care le-am găsit 
sunt atât de improbabile, încât n-are niciun rost să ne mai 
gândim la ele. 

— Și mai știm ceva sigur. Dacă în groapa aia era Oddny 
Hildur, atunci cu siguranță n-a murit îngheţată, a zis Friðrikka - 
acum revenise la vocea ei obișnuită, ușor răgușită. A dispărut în 
urmă cu șase luni, și e imposibil ca în intervalul ăsta să fi fost 
acoperită de doi metri de gheaţă și zăpadă. Poate zăpadă, dar 
nu gheaţă... Era o groapă destul de adâncă și ar fi fost nevoie de 
o cazma ca să fie îngropată atât de adânc. 

— Ar fi putut săpa singură groapa aia, să se adăpostească de 
vremea rea? a întrebat Thóra, direcţionându-și întrebarea spre 
Alvar - în calitate de salvator, ar fi trebuit să știe. 

— Să se îngroape în gheaţă? a zis el, clătinând ușor din cap. 
Nu prea cred. De obicei, oamenii se adăpostesc într-un troian 
sau într-un strat gros de zăpadă. N-am auzit niciodată să-și fi 
săpat cineva o groapă în gheaţă. 

A plecat privirea, jenat de propriul său șuvoi de cuvinte. Thóra 
nu mai întâlnise niciodată un om atât de timid. 

— Dar e drept că nici nu știu cum a fost vremea în ultimele 
șase luni, a adăugat el. 

S-au uitat cu toții la lucrurile de pe masă, fiecare încercând să 
găsească o explicaţie logică. In mod surprinzător, Bella a fost 
cea care a rupt tăcerea cu o ipoteză ce părea cât se poate de 
rezonabilă. 

— Nu cumva cineva a omorât-o pe femeia asta și a îngropat- 
o, iar după ce muncitorii i-au descoperit cadavrul din întâmplare, 
i-a omorat și pe ei? 

Cu toţii au dat din cap cu un aer gânditor - toţi, în afară de 
doctor, care stătea cu braţele încrucișate, cu o mină 
nemulțumită pe fața lui arsă de soare. 

— Nu văd de ce-ar fi vrut acest criminal misterios s-o omoare 
pe femeie sau pe cei care ar fi găsit cadavrul. Ce rost ar fi avut? 

Bella îl ofensase pe doctor în dimineaţa aceea, când el 
încercase să-i atragă atenţia cu privire la pericolele fumatului. 
Secretara îi spusese să-și vadă de treaba lui și adăugase că nici 
ea nu-i aducea aminte că lui începuse să-i cadă părul, ceea ce 
era la fel de evident precum faptul că fumatul e periculos. 

— Nu știu ce să zic, i-a răspuns ea cu nonșalanţă. Poate că 
muncitorii găsiseră lângă cadavru ceva care-l dădea în vileag pe 
criminal. Și poate că unul dintre obiectele astea e un indiciu 
despre identitatea ucigașului. 

— Aiureli, a replicat doctorul, întorcându-se spre Matthew. E o 
ipoteză absurdă, complet fantasmagorică. Nici măcar nu suntem 
siguri că în groapa aia era un cadavru, cu atât mai puţin dacă 
era al acestei femei. 

— Ah, da, a zis Bella pe un ton sarcastic. Cazul ar fi mult mai 
simplu dacă s-ar dovedi că implică încă un cadavru. 

Th6ra și-a dres glasul, pregătindu-se să intervină - ca și când 
n-ar fi fost suficient de neplăcut că trebuia să aplaneze tot 
timpul conflictele dintre Fridrikka și Eyjólfur. 

— Cazul ăsta nu e deloc simplu. Nu uitaţi de oasele din 
sertarele birourilor, care reprezintă un alt fenomen ciudat, a 
început ea, străduindu-se să afișeze un zâmbet care se voia 
încurajator. Dar să sperăm c-o să găsim explicaţii pentru toate 
astea. Deocamdată, n-aș putea spune că ne aflăm pe drumul cel 
bun, dar, cine știe, poate că mai încolo lucrurile or să se 
limpezească. 

— Așa este, a zis Matthew, încercând să zâmbească împreună 
cu Thóra, dar zâmbetul lui era încă și mai neconvingător decât 
al ei. Haideţi să nu pierdem vremea contrazicându-ne pe tema 
asta, că n-are niciun rost. 

Apoi a desfăcut fularul în care era înfășurată statueta - încă 
umedă de la gheața care se topise de pe ea -, apoi a ridicat-o 
ușor. Tupilak. Micul idol se uita la ei cu dinţii rânjiţi și, cu toate 
că nu era mare, era extrem de hidos. 

— Cred c-ar fi bine să mergem în sat să căutăm pe cineva 
care ne-ar putea lămuri ce-i cu statueta asta. Poate că 
semnificaţia ei nu-i chiar atât de neobișnuită. Și poate că sătenii 
știu ceva despre muncitori și ne pot lămuri ce-i cu haina și 
rachetele de zăpadă, dar și cu osul ăsta perforat. 

Apoi a schimbat repede macazul: 

— Dar se prea poate ca lucrurile astea să n-aibă nicio legătură 
cu cadavrul din gheaţă. În orice caz, până una-alta, singura 
noastră speranţă e ca sătenii să ne poată explica măcar o parte 
din ele. Ar trebui să mergem la Kaanneq cât mai repede. 

— N-or să ne ajute, a zis Fridrikka. Sătenii ne-au întors spatele 
atunci când am fost să le cerem ajutorul după dispariţia lui 
Oddny Hildur. N-or să ne spună nimic. 

— Vom vedea, a intervenit Thâra. Oricum, trebuie să 
încercăm. 

Și-a amintit străzile pustii și privirile încruntate ale fetițelor pe 
care le văzuseră din depărtare. | s-a făcut pielea de găină pe 
antebraţe, dar nu-și putea da seama dacă era din pricina frigului 
sau a gândului la primirea ostilă de care urmau să aibă parte în 
satul acela de la capătul pământului. Și-a adus iarăși aminte de 
ochii negri și pătrunzători ai fetiţelor și a înțeles că-i era teamă 
să meargă în sat. Și totuși, trebuiau să facă drumul acela. 

Capitolul 12 


21 martie 2008 


Satul s-a dovedit a fi exact așa cum se aștepta Thâra - 
sumbru și ostil. Era ca și când locuitorii săi nu erau de pe 
planeta asta și se temeau să iasă în aer liber. Străzile erau tot 
pustii, iar ceața subţire care se împrăștiase printre case 
contribuia și ea la atmosfera ireală a locului. Ceaţa se lasase 
peste satul cu case viu colorate chiar în timp ce coborau cu 
mașina panta dealului - părea că localnicii îi porunciseră să le 
blocheze vederea străinilor; cu ajutorul naturii, ascundeau acele 
lucruri pe care veneticii nu trebuiau să le vadă decât nedeslușit. 
Și lumina era ciudată: cu toate că soarele era încă pe cer, 
împrăștia doar o lumină difuză și deja se pregătea să se 
scufunde sub linia orizontului. Veniseră în sat doar ei trei: Thóra, 
Matthew și doctorul Finnbogi. Eyjólfur hotărâse să încerce să 
repare antenele parabolice, în speranța că va putea restabili 
legătura cu lumea exterioară, iar Alvar se oferise să-l ajute. 
Bella fusese însărcinată să introducă în calculator inventarul 
echipamentelor din tabără, iar Fridrikka trebuia să continue 
evaluarea stadiului în care se afla proiectul. Cu toţii păreau 
încântați că nu era nevoie să meargă în sat, iar Thóra simțea că 
Fridrikka și Eyjólfur erau cei mai ușuraţi. Bineînțeles că asta i-a 
întărit părerea că ceva era în neregulă în sat - toţi cei care erau 
familiarizați cu locul acela nu voiau să meargă acolo. 

Doctorul a întors capul spre Thóra. 

— De unde să începem? 

Oprise mașina în pantă, uitându-se în liniște la ceața care se 
lăsa peste casele viu colorate. 

— Nu cred că are vreo importanţă, i-a răspuns ea. 

— Când am venit, am văzut vreo trei oameni pe chei, a zis 
Matthew, făcând semn cu mâna spre un punct din depărtare. 
Cine știe, poate că încă-s acolo. 

Acum, un val gros de ceață acoperea atât cheiul, cât și 
țărmul. 

Au străbătut satul, îndreptându-se spre micul port, fără să 
întâlnească niciun suflet de om pe drum. 

— Nu-mi dau seama dacă localnicii ne evită sau chiar au 
obiceiul să stea mai mult în casă, dar, oricum ar fi, mi se pare 
foarte ciudat, a remarcat Finnbogi, care conducea încet, 
aplecându-se peste volan, să se uite cu atenţie în jur. Am fost 
într-o mulțime de sate groenlandeze ca ăsta și, în general, 
oamenii sunt foarte sociabili și prietenoși. Dacă totul ar fi în 
regulă, ar ieși cu toţii să ne întâmpine, nu ne-ar evita. 

Th6ra și Matthew n-au spus nimic, mulțumindu-se să se uite 
de o parte și de alta a străzii pustii. Toate ferestrele erau 
acoperite cu perdele colorate și toate ușile erau închise. 

— Poate că încep ziua foarte devreme, iar apoi fac un fel de 
siestă, a zis ThOra, mai mult ca pentru sine. 

— N-am auzit niciodată de așa ceva, a răspuns doctorul, 
mărind un pic viteza după ce trecuseră de ultima casă. Doar n-o 
să doarmă tocmai acum, irosind și puţina lumină naturală pe 
care o au la dispoziţie în această perioadă a anului. 

Apoi a încetinit dintr-odată, iar ceața a devenit și mai deasă. 

— Nu vreau să intru în mare, a bombănit el. Nu se vede mai 
departe de doi metri. 

Când au reușit să distingă lemnăria cheiului la capătul 
drumului de pietriș, Finnbogi a tras pe dreapta. Zgomotul 
portierelor trântite a rupt tăcerea, însă după aceea nu s-a mai 
auzit decât clipocitul valurilor și, din când în când, bufnitura câte 
unui sloi care se izbea de piloni. Se uitau unii la alţii ca și când 
ar fi așteptat să ia cineva iniţiativa și să-i conducă pe chei. 

— Ţin să vă spun că n-am auzit niciodată ca groenlandezii să 
fi atacat vreun turist, a zis Finnbogi, uitându-se spre cheiul care 
se pierdea în ceaţă. Și o să vorbim în timp ce mergem, ca să nu 
luăm pe nimeni prin surprindere. 

— Dacă oamenii ăia or mai fi pe-aici, a adăugat Matthew, apoi 
a ascultat cu atenţie preţ de câteva clipe și le-a spus că parcă 
auzise niscaiva mișcare în ceaţă. Avem noroc! a zis el, dar Thóra 
nu și-a putut da seama dacă era ironic sau vorbea serios. 

Matthew a luat-o din loc, iar Thóra și Finnbogi au pornit în 
urma lui. Cheiul - care abia de era suficient de lat cât să meargă 
toţi trei pe el unul lângă altul - înainta direct în mare, astfel 
încât ambarcaţiunile să poată acosta pe ambele părți. Flota 
sătenilor nu era nici mare, nici frumoasă: cuprindea trei vase de 

pescuit - niciunul nu arăta mai acătării - și câteva bărci cu 
motor legate toate de inelele de metal ale cheiului. Nu se vedea 
niciun caiac. N-au aflat cât de lung era cheiul, pentru că în 
curând au văzut siluete nedeslușite. Amândoi se opriseră din ce 
făceau și rămăseseră nemișcaţi, uitându-se la străinii care se 
apropiau. Expresiile lor nu vădeau nici furie, nici ostilitate; pur și 
simplu păreau surprinși de vizită și niciunul dintre ei n-a răspuns 
la salutul lui Finnbogi. Bărbatul care stătea în barcă a pus jos un 
cuțit uzat plin de sânge, iar tovarășul lui de pe chei a dus la 
frunte mâna înmănușată ca să-și dea la o parte părul din ochi. 

— Bună ziua, a zis Finnbogi în daneză, cu un puternic accent 
islandez, plecând ușor capul. Sunteţi din partea locului? 

Th6ra a trebuit să facă un efort ca să nu izbucnească în râs la 
auzul acestei întrebări absurde. Cei doi bărbaţi erau îmbrăcați în 
haine din piele de focă, aveau tenul închis la culoare, părul 
negru și ochi migdalaţi - mai groenlandezi de-atât nici că se 
putea. Unde mai pui că scena era completată de prezenţa unei 
foci cu pântecele spintecat, care zăcea pe chei. Cei doi n-au 
spus nimic, ci pur și simplu se uitau ţintă la ei, la fel de tăcuţi ca 
mai înainte. Amuzamentul Th6rei a dispărut la fel de repede pe 
cât se ivise: poate că bărbaţii se simţiseră jigniţi de întrebarea 
ridicolă a medicului. S-a uitat la cuțitul mare pe care îl ţinea în 
mână băștinașul din barcă. Era plin de sânge de focă. 

Doctorul a încercat încă o dată: 

— Am venit să vedem tabăra de lucru aflată mai la nord și 
avem o problemă. 

Th6rei i se părea că daneza lui Finnbogi era destul de bună, 
dar asta nu însemna mare lucru, dat fiind că ea nu excelase 
niciodată la limba asta. Încă și-o aducea aminte din liceu 
suficient cât să urmărească discuţia - presupunând că 
groenlandezii ar fi acceptat să discute cu ei. Dar Matthew nu 
înţelegea nimic; avea și-așa destule probleme cu islandeza, fără 
să se mai complice și cu dificultăţile altei limbi. Dar nu era 
nevoie de multe cunoștințe lingvistice pentru a-ţi da seama că 
vânătorii nu erau încântați să-i vadă. Și totuși, Finnbogi nu s-a 
dat bătut și a continuat ca și când cei doi ar fi acceptat cu dragă 
inimă să le dea o mână de ajutor. 

— Căutăm doi bărbaţi care erau în tabără în urmă cu o 
săptămână și am vrea să ne spuneţi dacă știți ceva despre ei. 

A făcut o scurtă pauză, dar a continuat când a văzut că 
singurul lor răspuns era să se holbeze la el. 

— l-aţi văzut cumva pe acești doi bărbaţi? E posibil să fi venit 
aici, în sat, să caute transport pe mare sau pe uscat. 

Thâra a scos o fotografie cu cei doi muncitori, pe care o 
imprimase special pentru vizita în sat. În poză, specialiștii în 
foraje stăteau unul lângă altul în sala de mese a taberei - purtau 
bluze groase de lână și erau roșii la faţă. In faţa lor se vedeau 
două farfurii pline cu mâncare. Vânătorii n-au dat niciun semn c- 
ar vrea să ia fotografia, așa că Thóra a întors-o spre ei. 

— Aceștia doi, a zis ea, făcând semn cu mâna spre bărbaţii 
din fotografie. 

Cei doi groenlandezi s-au uitat la poză cu ceea ce părea să fie 
un interes real. Cel care stătea în barcă s-a și apropiat să vadă 
mai bine. Thâra i-a întins fotografia cu grijă, iar acesta a luat-o. 
Vânătorul s-a uitat la ea fără să scoată un cuvânt, a încuviințat 
calm din cap și i-a zis ceva în groenlandeză prietenului său, iar 
acesta a luat-o și s-a uitat la ea preţ de o clipă, înainte să i-o 
înapoieze Thorei. Acum, poza era pătată de sânge, dar Thóra s-a 
prefăcut că nu vede, luând-o fără nicio urmă de ezitare. li era 
teamă că interesul pe care îl arătaseră băștinașii ar fi putut 
dispărea dacă s-ar fi încruntat. 

Vânătorii s-au uitat unul la altul, apoi la cei trei străini. 
Amândoi au clătinat din cap. 

— Nu aici, a zis cel de pe chei, iar daneza lui părea la fel de 
bună ca daneza de liceu a Thórei. 

Finnbogi a zâmbit cu gura până la urechi, considerând că 
făcuseră un pas uriaș în direcţia îmbunătăţirii relaţiei cu 
băștinașii. 

— Ne puteţi spune dacă știți pe cineva care ne-ar putea ajuta? 
Aveţi un post de poliţie în sat? Un birou al administraţiei locale 
sau vreun spital? 

Cei doi băștinași au clătinat iarăși din cap. 

— Nu aici, a repetat cel de pe chei. 

Thâra nu era sigură dacă se referea tot la muncitorii din 
fotografie sau dacă spunea că în sat nu exista niciun birou al 
serviciilor publice. l-a dat un ghiont lui Matthew și i-a cerut să le 
arate vânătorilor obiectele pe care le luaseră cu ei: osul găurit 
de care era legată cureaua de piele și statueta Tupilak. Matthew 
le-a scos și le-a arătat, iar cei doi n-au făcut niciun efort să-și 


119 


camufleze reacţiile. Au fost uimiţi când au văzut osul găurit, însă 
Tupilak-ul nu i-a intrigat decât după ce s-au apropiat mai mult 
ca să-l vadă mai bine - vânătorul din barcă încă s-a și urcat pe 
chei cu o agilitate incredibilă, în ciuda hainelor groase. Apoi s-au 
uitat unul la altul cu un aer întrebător și au schimbat între ei 
câteva cuvinte ininteligibile. Cel care era pe chei s-a întors spre 
Matthew și l-a întrebat: 

— Unde l-aţi gasit? 

Deoarece Matthew nu înţelegea daneza, medicul s-a văzut 
nevoit să intervină. 

— Ştiţi cumva ce e? i-a întrebat el. Recunoașteţi obiectul 
acesta? 

— Unde l-aţi găsit? a repetat vânătorul pe un ton hotărât, 
uitându-se în continuare ţintă la Matthew. De unde-l aveţi? 

Apoi a întins mâna spre el, cu palma în sus. Voia să pună 
mâna pe statuetă. Celor trei vizitatori le era limpede că, dacă le- 
ar fi dat-o, n-ar mai fi primit-o înapoi. Thórei îi părea bine că 
băștinașul care stătuse în barcă era acum pe chei, pentru că 
acum era departe de cuțitul pe care îl lăsase din mână. 

— Nu cred c-o să primim vreun ajutor de la ei, a zis medicul în 
islandeză, vorbind pe un ton calm și zâmbindu-le celor doi 
vânători. Nu vor să facă nimic pentru noi, și nu mi-e clar dacă 
știu mai multă daneză decât ce-am auzit până acum. 

Cu toate că Thâra n-avea niciun chef să-și prelungească inutil 
șederea pe chei, înconjurată de ceața rece, nici nu voia să 
cedeze atât de ușor. 

— Pe gheaţă. Am găsit-o pe gheaţă. 

Vânătorii s-au uitat la ea. 

— Unde? Unde pe gheață? a întrebat cel care vorbise și mai 
înainte, făcând un semn cu mâna de-a lungul cheiului. Pe 
pământ? Pe mare? 

Thóra își pierduse atât de mult simțul orientării, încât a trebuit 
să facă un efort susţinut ca să nu-i arate marea. S-a străduit să- 
și amintească poziţia cheiului faţă de țărm și direcţia în care se 
afla dealul ce despărțea satul de tabără, precum și orientarea 
celor doi versanţi ai săi. 

— Acolo, a zis ea, arătând înspre ceea ce-și închipuia c-ar fi 
direcția corectă. Aproape de munţi. 

Daneza ei nu-i permitea să le ofere o descriere mai bună a 
peisajului din jurul instalaţiei de foraj. 

Mai întâi, vânătorii n-au zis nimic, ci s-au uitat iarăși la cele 
două obiecte, părând speriaţi. Amândoi au făcut un pas în spate. 

— Plecaţi, a zis cel care vorbea în numele amândurora. Avem 
treabă. 

Apoi a dat din mâini, sugerându-le să se îndepărteze, și a 
repetat: 

— Plecaţi! 

Carnea roșie a focii strălucea la picioarele lor și, pentru prima 
oară, Thâra a simţit în nări izul metalic al sângelui, care a 
copleșit dintr-odată mirosul mării. N-a avut nevoie să i se mai 
spună o dată, ci s-a răsucit pe călcâie și a plecat. Matthew și 
Finnbogi au pornit în urma ei, iar medicul nu s-a sinchisit să-și ia 
la revedere de la vânători, întrucât era limpede c-ar fi fost o 
pierdere de vreme. 

În timp ce se apropiau de țărm, i-au auzit pe cei doi vorbind 
între ei repede și animat. Limba lor nu semăna cu nimic din ce 
auzise Thóra până atunci și îi era greu să-și dea seama unde se 
sfârșea un cuvânt și unde începea următorul. Nu avea cum să 
înțeleagă ce-și spuneau, dar se simțea ușurată că nu 
rămăseseră nemișcaţi, uitându-se ţintă la ei în timp ce se 
apropiau de țărm, deoarece, câtă vreme le puteau auzi glasurile 
îndepărtate, știau sigur că nu alergau pe chei în urma lor, 
agitându-și cuţitele. Mult mai ușurată s-a simţit când, în sfârșit, 
a urcat iarăși în mașină. 

— Groenlandezii nu prea sunt așa, a zis Finnbogi, apoi a 
pornit motorul și a întors camioneta. În general, sunt foarte 
amabili și fac tot ce le stă în putință ca să te ajute. Îmi dau 
seama că încep să semăn cu o placă stricată, dar sunt foarte 
surprins de toate astea. 

Matthew asculta cu atenţie, iar expresia lui arăta că se îndoia 
profund de spusele doctorului. 

— Să sperăm totuși c-o să găsim pe cineva mai prietenos în 
satul ăsta ciudat. Haideţi să vedem, deși nu cred c-o să găsim 
pe nimeni care să ne dea o mână de ajutor. E clar că Fridrikka 
avea dreptate. 

Th6ra își dorea din tot sufletul să le propună să se întoarcă în 
tabără și să continue examinarea datelor din computere, dar a 
reușit să se abţină și s-a mulțumit să se uite în tăcere pe geam, 
urmărind cum se împrăștie ceața pe măsură ce se îndepărtau de 
chei. N-au mers mult înainte să reapară casele acelea izolate și, 

la prima vedere, abandonate. Atenţia i-a fost atrasă mai ales de 
una dintre ele, care era destul de urâtă și dărăpănată - Thorei i 
s-a părut că a văzut ceva mișcându-se la una dintre ferestre. 

e 

Naruana a dat drumul perdelei, acoperind mica deschizătură 
prin care urmărise mașina aceea străbătând satul. A rămas 
nemișcat, uitându-se la perdeaua uzată și pătată care începuse 
să se desprindă din cârligele cornizei. Nu mai era mult până 
avea să cadă de tot și știa că ar fi lăsat-o pe podea, chiar lângă 
fereastră: nimeni n-ar fi pus-o la loc - cu siguranţă nu el. Viaţa 
lui era în aceeași stare ca și casa în care locuia; și lui Naruana îi 
părea bine că venise să stea în ea, pentru că acolo nu-l deranja 
nimic. Atunci când mergea într-un loc unde totul era curat și 
frumos, prezența lui ieșea în evidenţă, și era cât se poate de 
limpede că devenise o epavă. Încercase să evite situaţiile de 
acest fel și tocmai de aceea locuia acolo, în casa unei femei care 
era doar cu câţiva pași în urma lui pe drumul pierzaniei; iar când 
ieșea pe-afară, se întâlnea numai cu oameni care erau în 
aceeași barcă. N-o iubea pe femeia cu care locuia și nici măcar 
n-o plăcea foarte mult. Dar n-o ura și nici nu-i displăcea. Femeia 
aceea pur și simplu era în preajma lui; moștenise casa mamei 
ei, așa că putea să-i ofere atât adăpost, cât și companie atunci 
când bea. Nici ea nu avea sentimente pentru el. Nu-i lega niciun 
pic de afecţiune, ci doar comoditatea și singurătatea. 

Naruana nu avea unde altundeva să se ducă. Nu se vedea 
locuind cu maică-sa, deși s-ar fi încadrat perfect în atmosfera de 
acolo. Nu, nu suporta s-o vadă, iar sentimentul era reciproc. 
Aveau două lucruri în comun: amândoi erau îngenuncheaţi de 
alcool și amândoi se dispreţuiau. Niciunul dintre ei nu-i amintea 
celuilalt cum era viața înainte ca alcoolul să-i subjuge, când încă 
puteau să trăiască momente frumoase fără să fie beți. Nu putea 
nici să se ducă la taică-su, pentru că bătrânul l-ar fi omorât - n- 
avea niciun dubiu. Din fericire, se întâlnise foarte rar cu el în 
ultimii ani și, de fiecare dată, indiferența lui taică-su i se păruse 
sufocantă. 

S-a uitat la încălţările lui și a văzut că erau murdare, ceea ce 
nu l-a surprins deloc. Arătaseră așa de când se știa - singura 
diferență era natura murdăriei. Cea din tinereţe era noroiul 
natural pe care îl aduna de afară, dar cea de-acum provenea de 
la jegul care umplea toate ungherele casei. 

Așadar, era o coincidenţă ciudată că în dimineaţa aceea îi 
zărise atât pe taică-su, cât și pe străinii aceia, de care până 
atunci doar auzise, dar încă nu-i văzuse. Sau cel puţin nu-și 
amintea. Poate că îi mai văzuse străbătând satul cu mașina, dar 
era beat și nu mai ţinea minte. Și totuși, i se părea puţin 
probabil. N-ar fi avut cum să nu-și aducă aminte. O astfel de 
vizită era o veste atât de proastă, încât nicio cantitate de alcool 
n-ar fi fost în stare să i-o șteargă din cap. S-a uitat la perdele și 
a inspirat adânc, cuprins dintr-odată de dorința de a ieși din 
casă; voia să-și ia salopeta lui veche și uzată, să-și încarce 
pușca și să plece la vânătoare. Preţ de o clipă, a fost copleșit de 
un sentiment de bucurie pe care nu știa că încă îl mai poate trăi; 
durerea de cap i-a dispărut ca prin farmec, iar tăietura de pe 
dosul palmei a încetat să-l mai doară, deși îl necăjea de câteva 
zile. Dar apoi și-a amintit că-și dăduse pușca lui neprețuită pe o 
navetă de bere, așa că nu avea cum să meargă la vânătoare - 
era la fel de inofensiv ca o fetiță neînarmată. Nu era de mirare 
că bătrânul îl ura atât de mult: arma aceea era un cadou primit 
de la taică-său când împlinise șaisprezece ani, și își amintea că îl 
costase o bună parte din câștigurile lui de peste vară. Naruana 
spera ca bătrânul să nu fi aflat ce soartă avusese pușca, dar o 
parte din el își dădea seama că taică-său părea să știe și să 
vadă tot, chiar dacă nu era prin preajmă. Și totuși, Naruana nu 
putea decât să spere că Igimaq nu știa ce făcuse fiul lui, cât de 
jos ajunsese. Să spere că nu-l văzuse cu mâinile pătate de 
sângele unei prăzi cu care nu s-ar fi lăudat niciun vânător 
adevărat. 

Durerea de cap i-a revenit, iar mâna a început să-l doară mai 
tare decât înainte. 

Capitolul 13 


21 martie 2008 


Th6ra îi urmărea pe Matthew și Finnbogi apropiindu-se de încă 
o casă, ciocănind la ușă și așteptând cu răbdare să le deschidă 
cineva. Niciuna dintre construcţiile acelea viu colorate nu 
semăna cu un birou administrativ, așa că fuseseră nevoiţi să 
pornească din ușă în ușă. Pe străzi nu era niciun suflet de om 
căruia să-i ceară informaţii. La început, Thóra îi însoţise pe cei 
doi, dar când i-a devenit limpede că eforturile lor nu aveau să 
dea rezultate, a hotărât să aștepte în mașină și să încerce să se 
încălzească un pic. Din pricina umidității produse de ceaţă, se 
făcuse mai frig. Thórei îi amorţiseră toate mădularele, iar acum, 
stând pe bancheta din spate cu pălăria și mănușile acelea 
împrumutate, se blestema pentru prostia de care dăduse 
dovadă când își făcuse bagajul. Îi vedea pe Matthew și Finnbogi 
așteptând în faţa ușii în speranţa că, în sfârșit, o să le răspundă 
cineva. În cele din urmă, au ciocănit atât de tare, încât zgomotul 
s-a auzit chiar și din mașină. Au așteptat câteva clipe, apoi au 
pornit spre casa alăturată. Geamurile camionetei se aburiseră, 
iar Thóra s-a ridicat de pe banchetă să le șteargă, ca să-i poată 
urmări în continuare pe cei doi. Când s-a așezat la loc, a dus 
imediat mâinile la piept și a ţipat ușor. Cineva stătea chiar lângă 
mașină și se uita ţintă la ea. 

Părea să fie o femeie destul de tânără, cu toate că era greu 
să-i estimezi vârsta, atât din pricina ceţii, cât și din pricina 
hainelor groase cu care era îmbrăcată. Avea o mină inexpresivă 
și se uita fix în ochii Thorei, care se străduia să-și domolească 
bătăile inimii. Femeia a rămas așa câteva secunde, iar după ce 
Th6ra s-a liniștit suficient de mult cât să coboare geamul, a 
continuat să stea nemișcată ca o statuie. Singurul lucru care o 
deosebea de manechinele din vitrine era că, din când în când, 
clipea. Thóra și-ar fi dorit să plece de lângă mașină, dar știa că, 
dacă ar fi alungat-o, Matthew și Finnbogi ar fi omorât-o, dat fiind 
că bătuseră satul în lung și-n lat în căutarea unor localnici cu 
care să stea de vorbă. 

— Bună ziua, a spus Thóra în daneză. Vă pot ajuta cu ceva? 

Vorbise inutil de tare și pe un ton strident. 

La început, femeia pur și simplu s-a holbat la ea, iar Thóra și-a 
închipuit că probabil nu știa daneza, însă chiar înainte să încerce 
și engleza, tânăra a deschis gura și a zis ceva. Partea de față 
care îi era descoperită dădea de înţeles că avea între douăzeci 
și treizeci de ani. Avea trăsături pronunţate, iar pomeţii 
proeminenţi îi erau accentuaţi și mai mult de roșeața din obraji. 
Avea ochi negri și limpezi, dar nuanţa galbenă care-i colora albul 
ochilor îi știrbea un pic înfățișarea de om sănătos. 

— N-ar trebui să fiți aici, a zis femeia. 

În aburii respirației ei se amesteca un iz de alcool. 

— În sat? a întrebat Thâra. Nu vrem decât să punem câteva 
întrebări. S-au rătăcit doi oameni și ne gândeam că poate că au 
trecut pe-aici. 

— Ar trebui să vă duceţi acasă, a zis femeia, uitându-se în 
continuare la Thâra cu o mină inexpresivă. Inapoi acasă. 
Oriunde ar fi casa voastră. 

— O să plecăm în curând. 

Th6ra voia să înțeleagă ce era în neregulă. Acum, daneza ei 
avea să fie pusă la grea încercare. A început să vorbească și, cu 
toate că vocabularul ei era sărăcăcios, spera ca tânăra să-i 
lămurească măcar în linii mari lucrurile pe care voia să le afle. 

— Aveţi ceva împotriva proiectului? Sau aţi avut cumva de 
suferit de pe urma angajaţilor din tabără? 

Femeia a privit-o cu un aer iscoditor, nu cu mult diferit de cel 
cu care o studia Th6ra. 

— Staţi într-un loc rău, a zis tânăra. Nimeni n-ar trebui să stea 
acolo. Duceţi-vă acasă. 

— Cum adică e rău? 

Thóra a apăsat pe butonul de pe portieră ca să coboare de tot 
geamul dintre ele, care o împiedica să înţeleagă despre ce 
vorbea groenlandeza. 

— E rău, a repetat tânăra pe un ton nerăbdător - în sfârșit 
avea o reacție. Nu trebuie să înţelegeţi de ce. Credeţi-mă pe 
mine. Luaţi-vă prietenii, plecaţi de-aici și să nu vă mai întoarceţi 
niciodată. 

— De ce spuneţi asta? 

Th6ra și-a zis că poate conversaţia aceea ar fi decurs mai ușor 
dacă s-ar fi dat jos din mașină și ar fi stat față-n faţă. 

— Va trebui să mă plătiţi pentru mai multe informaţii, a spus 
tânăra, iar chipul ei a redevenit inexpresiv. 

Th6ra nu știa ce să-i răspundă. Nu avea niciun ban la ea, în 
afară de câteva sute de coroane islandeze - o sumă infimă, dar 
care probabil era suficientă, întrucât nu se aștepta ca 
informaţiile tinerei să fie foarte valoroase. 

— Trebuie să-mi spuneţi mai mult de-atât dacă vreţi să vă 
plătesc. 

Spera ca medicul sau Matthew să aibă niște bani la ei. 
Matthew probabil că își luase la el niște coroane daneze, pentru 
orice eventualitate. Din cele mai multe puncte de vedere, era 
opusul perfect al Thórei - deseori se bizuia doar pe Dumnezeu și 
pe noroc. 

— Nimeni altcineva din sat n-o să vă spună nimic. Oamenii 
de-aici nu vor să aibă de-a face cu dumneavoastră, a zis femeia, 
mijind ochii cu un aer îngândurat. Eu trec printr-o perioadă grea 
acum, altminteri n-aș fi stat de vorbă cu dumneavoastră. Cât îmi 
dați dacă accept să stăm de vorbă? 

— Depinde de ce ne puteţi spune. 

Th6ra spera ca doctorul și Matthew să nu se întoarcă în grabă 
și s-o sperie pe femeie. Era limpede că avea ceva de spus, iar 
acum încerca să stabilească un preț pentru informaţiile ei. 

— În primul rând, vreau să aflu ce s-a întâmplat cu doi bărbaţi 
care au dispărut de curând din tabără. 

Femeia a oftat, împrăștiind iarăși un iz neplăcut de alcool. 

— Știu la cine vă referiți. 

Th6ra s-a străduit să-și ascundă entuziasmul - oare era posibil 
să se afle în sat cei doi angajaţi? 

— V-aţi întâlnit cu ei de curând? a întrebat ea, dar tânăra a 
clătinat energic din cap. Au venit cumva pe-aici după ce toți 
ceilalți angajaţi s-au întors acasă? 

— Unul dintre ei. Cel gras. A venit singur. 

— Când anume? Și ce voia? 

După aceea, Thâra s-a oprit - trebuia să-și ţină întrebările în 
frâu, cu toate că-i veniseră o mulţime în minte. Fotografia cu 
muncitorii era la Matthew și Finnbogi, așa că nu-i putea cere 
femeii să-i arate la care dintre ei se referea. Dacă n-o înșela 
memoria, Bjarki era mult mai mare decât Dóri, dar asta nu prea 
îi era de ajutor, din moment ce doar unul dintre ei venise în sat, 
iar femeia nu avea cum să facă o comparație. 

Tânăra a dat din umeri, ridicându-și ușor geaca albastru- 
deschis, care era atât de groasă și ţeapănă, încât materialul a 
avut nevoie de o clipă pentru a reveni la forma iniţială, timp în 
care femeia a părut că n-are gât. 

— Nu știu exact când a venit. S-a întâmplat în urmă cu mai 
mult de-o săptămână. Poate chiar două. Voia să dea un telefon. 

— Să dea telefon? 

Th6ra nu-și amintea să fi citit în jurnalele muncitorilor despre 
vreun telefon dat în perioada la care se referea tânăra. 
Conexiunea telefonică a taberei se întrerupsese la câteva zile 
după ce specialiștii în foraje fuseseră lăsaţi singuri și nu știa ca 
ei să mai fi luat legătura cu cineva după aceea. 

— Aveţi idee pe cine voia să sune? 

Femeia s-a uitat la Thóra cu buzele strânse. 

— Sigur o să mă plătiţi? 

Th6ra a încuviinţat din cap, iar tânăra a continuat, deși părea 
foarte reticentă. 

— Nu știu. Poate un doctor. Sau la poliţie. Parcă așa ceva. 

— Și a putut să dea telefon? a întrebat Thóra, sperând că 
răspunsul avea să fie da. 

Poate că cei doi muncitori fuseseră arestaţi și, din pricina 
birocrației, rămăseseră blocaţi într-o închisoare groenlandeză, 
fără ca autorităţile islandeze să știe nimic despre ei. Arestarea 
lor putea chiar să aibă legătură cu cadavrul pe care îl 
descoperiseră în stratul de gheață. 

— Nu, a zis femeia în cele din urmă. Nimeni n-a vrut să-l 
primească. Mi s-a părut foarte ciudat și nici nu mi-a trecut prin 
cap să-i deschid. Cel mai bine era să se întoarcă acasă, după 
cum i-am și zis prin ușă. Dar n-a vrut să m-asculte. 

— De unde știți că nu s-a dus acasă? 

— Păi, când a văzut că nu poate să sune, a plecat din sat și nu 
putea să se ducă decât înapoi în tabără. N-ai cum să pleci de- 
aici decât cu elicopterul și, de când a plecat grupul ăla mare de 
angajaţi și până aţi ajuns dumneavoastră aici, n-a mai venit 
nimeni cu elicopterul. Nu există niciun drum care să ajungă 
până aici, iar bărbatul ăla nu avea nicio ambarcaţiune - și 
oricum, n-ar fi putut naviga pe gheaţă. 

— Nu putea să plece cu o sanie trasă de câini sau cu un 
snowmobil? 

Thóra nu văzuse niciun snowmobil în tabără, deși era 
imposibil ca Berg Technology să nu-i fi echipat și cu asemenea 
vehicule. Probabil că cei doi încercaseră să ajungă cu 
snowmobilul într-o localitate aflată mai la sud, dar muriseră pe 
drum din pricina frigului. 

— N-a plecat cu o sanie trasă de câini, asta-i sigur, a răspuns 
femeia fără nicio urmă de îndoială în glas. Nimeni din sat n-ar fi 
vrut să-l ducă, și nici n-a furat vreun câine sau vreo sanie. Și n- 
am văzut niciun snowmobil. Sunt foarte zgomotoase, iar câinii 
latră când le aud. 

Și-a vârât mâinile în buzunare și a dat din umeri, iar haina i s- 
a ridicat iarăși, făcând să-i dispară gâtul pentru câteva clipe. 

— Câinii știu că sunt o amenințare pentru ei, a continuat 
tânăra. Uneori, pot înlocui câinii, dar nu întotdeauna. 

Dar și-a dat imediat seama că se îndepărtase de la subiect, 
așa că a revenit. 

— Nimeni nu l-ar fi luat pe omul acela cu sania sau cu 
snowmobilul. 

— De ce n-ar fi vrut nimeni să-l ducă, din moment ce avea 
nevoie de ajutor? a întrebat Thóra, care bănuia că femeia nu 
știa chiar tot ce se întâmpla în sat, așa cum voia să dea de 
înțeles. Chiar atât de mult vă displac străinii? 

Thâra deja vorbea aproape numai în engleză, deoarece 
vocabularul ei danez nu mai făcea față conversației, dar lucrul 
ăsta nu părea s-o deranjeze pe tânără. 

— Nu ne purtăm urât cu străinii, s-a încruntat femeia. Dar nu 
ne place locul în care aţi ales să staţi. Nimeni n-ar trebui să 
locuiască în zona aia. Răscoliți răul care se află acolo și, în felul 
ăsta, ne puneţi pe toţi în pericol. Nu vrem decât să vă duceţi în 
altă parte. 

Într-un fel, Thâra se simțea un pic ușurată, întrucât 
prejudecățile localnicilor împotriva proiectului puteau fi folosite 
pentru a justifica întârzierile acumulate de Berg Technology. In 
contract nu exista nicio stipulare care să protejeze compania 
într-o astfel de situaţie, dar se putea susține că ar fi trebuit să 
conţină și o astfel de clauză. Nu era exclus ca băștinașii să nu se 
fi rezumat la a le spune angajaţilor să se întoarcă acasă. 

— Dar ce nu-i în regulă cu zona aia? 

Femeia părea să se fi panicat. 

— N-aţi putea să înţelegeţi. lar acum, vreau să-mi daţi banii. 

— Trebuie să-mi spuneţi, a insistat Thâra. E o zonă 
considerată nefastă din cauza a ceva ce s-a întâmplat acolo sau 
e vorba de altceva? Ceva concret, cum ar fi urșii polari sau alte 
pericole de genul ăsta? 

Femeia deja se enervase. Mijise ochii și dădea ușor din 
picioare, uitându-se în jur ca și când ar fi vrut să vadă câţi 
oameni o urmăreau stând de vorbă cu Thâra. Deși nu se vedea 
nimeni prin preajmă, cu siguranţă erau spionaţi din spatele 
perdelelor de cei care locuiau în casele învecinate. 

— Habar n-am, a zis tânăra în cele din urmă. Toată lumea știe 
că-i un loc rău. Și periculos. Noi nu ne ducem niciodată acolo și, 
dacă ne-aţi fi ascultat, acum n-ati fi fost nevoiţi să-l căutați pe 
omul ăsta. 

Și-a încetat căutarea disperată a unor eventuali spioni și s-a 
uitat ţintă în ochii Thorei. Pupilele ei negre ca smoala străluceau 
pe fundalul gălbui al ochilor. 

— N-o să-l găsiţi niciodată. 

Înainte ca Th6ra să-i poată răspunde, Matthew și Finnbogi au 
pornit spre camionetă, iar femeia părea că s-a speriat. 

— Sunt prietenii mei, a zis Th6ra, încercând s-o liniștească. 

Întelegea cât de dificilă trebuia să fi fost situaţia ei, din 
moment ce acceptase să stea de vorbă cu o străină în speranţa 
că va fi plătită - în satul acela nu erau multe posibilităţi de a 
face bani. Bărcile legate de chei erau dintre cele folosite la 
pescuitul pentru propria gospodărie; ambarcaţiunile mai mari nu 
aveau cum să intre în micul port înconjurat de gheaţă. Localnicii 
ar fi trebuit să considere proiectul minier ca pe o sursă de 
oportunităţi de lucru. Dar faptul că nu erau deloc interesaţi să 
profite de pe urma lui dovedea cât de adânc înrădăcinată era 
teama de locul acela nefast. 

Thâra a făcut un semn cu mâna spre Matthew, care se 
apropia de ele împreună cu Finnbogi. 

— El are banii. _ 

Femeia a încuviinţat din cap cu un aer îngrijorat. In timp ce 
Thóra le explica despre ce era vorba, groenlandeza stătea 
nemișcată, ca și când s-ar fi așteptat ca străinii aceia să-i facă 
felul. 

Niciunul dintre ei nu știa cu cât ar fi fost bine s-o plătească. 
Finnbogi era convins că, dacă i-ar fi dat prea mult, în scurtă 
vreme localnicii i-ar fi asaltat cu tot felul de povești inventate, 

numai ca să câștige niște bani. Până la urmă, i-au dat cinci sute 
de coroane daneze, pe care tânăra le-a luat imediat, fără să 
arate dacă era mai mult sau mai puţin decât se aștepta. Le-a 
mulțumit cu glas scăzut, îndesând banii în buzunar. 

— Unde locuiţi? a întrebat-o Thóra. 

— De ce? a zis femeia pe un ton bănuitor, încruntându-se în 
mod instinctiv. 

— Poate o să mai avem nevoie de dumneavoastră, i-a explicat 
Thâra. Dacă nu putem restabili conexiunea telefonică din 
tabără, s-ar putea să ne trebuiască telefonul dumneavoastră. 
Bineînţeles, o să vă plătim. Și aș vrea să aflu mai multe despre 
locul unde e amplasată tabăra. Și poate îi întrebaţi pe sătenii 
mai în vârstă de ce e zona aia atât de temută. 

Tânăra a clătinat din cap. 

— Nu vreau să vorbesc cu ei pentru dumneavoastră. Va trebui 
să faceți singură lucrul ăsta. 

Și totuși, părea nehotărâtă - poate că încă n-o luase din loc 
pentru că spera să mai primească niște bani. Și-a mutat privirea 
de la Thóra și iarăși a scrutat ferestrele caselor din jur. 

— Știţi bine că nu putem convinge pe nimeni altcineva să stea 
de vorbă cu noi. Sunteţi singura persoană care s-a oferit să ne 
ajute. Vă promit c-o să vă plătim pentru ajutorul pe care ni-l 
daţi. 

Femeia s-a uitat încă o dată de jur împrejur, iar apoi s-a întors 
spre Thóra și a făcut un semn discret în direcția portului: 

— Vedeţi casa aia de la capătul satului? Aia albastră. 

Thóra și-a dat seama că-i arăta casa care îi sărise în ochi 
atunci când străbătuseră satul. Nici din unghiul acela nu arăta 
mai bine decât înainte. De peretele casei erau sprijinite niște 
schiuri portocalii, dar în rest, nu se vedeau multe semne care să 
dea de înţeles că acolo locuia cineva căruia îi plăceau sporturile 
și viața sănătoasă. Thóra bănuia că în spatele perdelelor care se 
mișcaseră când treceau pe lângă casa cu pricina se afla chiar 
tânăra din faţa ei. 

— Acolo stau, a zis ea, apoi le-a aruncat o scurtă privire celor 
doi bărbaţi. Puteţi să daţi telefon de la mine dacă vreţi. 
Dumnealor nu. Doar dumneavoastră. 

Apoi s-a răsucit pe călcâie și a dat să plece fără să-și ia la 
revedere. 


— Și cu informaţiile cum rămâne? a întrebat Th6ra. Încercaţi 
să aflați mai multe despre trecutul zonei? 

Tânăra i-a răspuns fără să se întoarcă: 

— Nu. Aţi putea încerca să vorbiţi cu Igimaq. El ar trebui să 
știe povestea acelui loc. 

— Cine e Igimaq? a intervenit medicul, iar Thóra s-a străduit 
din răsputeri să-și ascundă iritarea - era limpede că lui n-avea 
să-i răspundă, ci numai ei. 

Tânăra s-a întors și i-a aruncat o privire încruntată Thórei, ca 
și când cei doi bărbaţi nici n-ar fi fost de faţă. Finnbogi a fost 
suficient de inspirat cât să nu mai deschidă gura. 

— E un vânător bătrân care cunoaște bine împrejurimile. Și 
știe din proprie experienţă ce poţi păţi dacă stai prea mult în 
locul ăla: acolo și-a pierdut fata. 

— Ce vreți să spuneți? a insistat Thâra, gândindu-se iarăși la 
un urs polar. A murit înghețată? 

— Întrebaţi-l pe Igimaq. Locuiește la vest de sat. Dacă o luaţi 
spre stânca aia neagră care se vede în fața ghețarului, o să dați 
de cortul lui. 

Și-a luat privirea de la Thóra și s-a uitat la camionetă. 

— N-o să ajungeţi acolo cu mașina. Trebuie să faceţi rost de 
sănii cu câini sau de snowmobile. 

S-a întors iarăși cu spatele și a luat-o din loc. 

— Sper să-l găsiţi, a mai zis ea. Succes! 

Au urmărit-o tustrei îndepărtându-se cu un aer foarte semeț, 
iar Th6rei i s-a părut remarcabil felul cum reușea să-și țină 
coloana atât de dreaptă. Ai fi zis că se uitau la cea mai admirată 
femeie din sat. În ciuda ochilor îngălbeniţi și a izului de alcool, 
cu toţii i-au intuit mândria, care probabil venea din faptul că se 
trăgea dintr-un neam mai robust decât ei. Era ca și când în 
tânăra aceea ar fi locuit două persoane, una la vedere, iar 
cealaltă ascunsă: cea dintâi se poticnise pe drumul vieții, iar cea 
profundă încă era semeaţă și triumfătoare. 

— Am înţeles, deci mergem la Igimaq, a zis Finnbogi. 

Apoi s-a uitat spre cer, în speranţa că-și va putea da seama 
cam unde ajunsese soarele în scurta sa zi de lucru. Dar și-a adus 
aminte imediat că era ceață, așa că n-a reușit să identifice sursa 
luminii cenușii care îi învăluia. 

— Poate c-ar fi bine să vedem dacă nu putem găsi măcar un 
snowmobil. 

Apoi a scos un oftat. 

— Am uitat să-i arătăm osul și Tupilak-ul, a zis el, pipăindu-și 
buzunarul hainei. 

— Nu contează, i-a răspuns Matthew. Oricum, cred că Igimaq 
știe despre lucrurile astea mai multe decât ea. 

— Presupunând că acceptă să stea de vorbă cu noi, a precizat 
Thóra, ridicând geamul portierei. 

Era de prisos să mai inspire aer rece și umed, din moment ce 
avea la dispoziţie aer un pic mai cald. Nu întotdeauna putea să 
aleagă. Nu pe un snowmobil, de exemplu. 


132 


Capitolul 14 


21 martie 2008 


Până la urmă, n-au avut cum să dea de Igimaq. Au găsit un 
snowmobil într-un depozit din spatele taberei, însă nu era în 
stare funcţională, ceea ce n-a surprins-o deloc pe Thóra. Alvar 
și-a petrecut restul zilei încercând să-l repare, dar fără succes. 
Aflaseră unde e păstrat de la FriSrikka și Eyjólfur, iar acesta din 
urmă îl condusese pe Alvar până acolo, bucuros că poate lua o 
pauză de la reparatul parabolicelor. Nu făcuse niciun progres, 
iar antenele păreau să fi suferit o defecțiune cât se poate de 
ciudată. Cea de pe acoperișul clădirii administrative căzuse pe o 
parte, însă acoperișul și cablurile care încă o ţineau prinsă de 
inelele de fixare o împiedicaseră să cadă. Foarte probabil că 
țăcănitul regulat pe care îl auziseră în timpul furtunii venea de la 
antenă. Eyjólfur o fixase la loc, dar încă n-o reparase, cu toate 
că, după părerea lui, era posibil ca, din când în când, 
conexiunea la internet să se restabilească, așa cum se 
întâmplase și înainte de venirea lor acolo, când parabolica se 
legăna pe acoperiș în funcţie de capriciile vântului. Altfel stăteau 
lucrurile cu antena la care erau conectate telefoanele - aceasta 
era montată pe acoperișul clădirii de alături. Era într-o stare mai 
proastă decât cealaltă și părea că avusese mai mult de suferit 
înainte să se desprindă, iar în cele din urmă Eyjólfur a ajuns la 
concluzia că dispozitivul de emisie-recepţie era atât de avariat, 
încât n-avea cum să restabilească legătura telefonică. 

Era dificil să găsească motivul pentru care parabolicele 
ajunseseră într-un asemenea hal. Lui Eyjólfur i se părea puţin 
probabil ca stricăciunile să fi fost produse de vreme și înclina 
către ipoteza că cineva lovise antenele cu o rangă sau un alt 
obiect tare până se desprinseseră de pe acoperiș. In opinia lui, 
nu putea exista altă explicaţie pentru adânciturile găsite pe 
suprafaţa lor. 

Probabil că Eyjólfur încă se gândea la parabolice atunci când 
a ajuns la depozit, pentru că primul lucru care i-a trecut prin 
minte a fost că cineva intrase acolo prin efracţie. Depozitul era 

descuiat, iar în jurul inelelor pentru belciugul lacătului vopseaua 
sărise în câteva locuri și tabla era îndoită. Snowmobilul era 
înconjurat de cauciucuri de toate formele și mărimile, piese de 
schimb pentru mașini și alte componente. Eyjólfur n-a găsit 
nimic lipsă, așa că echipa n-a pus mare preţ pe concluzia lui c-ar 
fi fost vorba de o intrare prin efracţie. Ar fi putut exista alte 
explicaţii pentru crestăturile de pe inelele ruginite și poate că 
lacătul dispăruse cu multă vreme în urmă. Eyjólfur le-a explicat 
că nu era foarte interesat de mașini și de întreţinerea lor, 
adăugând că mai fusese în depozitul acela o singură dată, așa 
că n-ar fi putut spune cu exactitate ce se afla în el. Și totuși, era 
sigur că ușa era întotdeauna încuiată. Fridrikka nu fusese 
niciodată în depozit, dar își aducea aminte că trecuse o dată pe 
lângă el și văzuse ușa deschisă - în schimb, nu-și amintea ce era 
înăuntru. Bineînțeles că era posibil să fi spart cineva lacătul ca 
să strice snowmobilul, cu toate că nu-și puteau da seama ce 
motiv ar fi putut sta în spatele unei asemenea acțiuni. Singura 
ipoteză care le-a trecut prin minte a fost că poate cineva 
încercase să limiteze libertatea de mișcare a muncitorilor, deși 
nimeni n-a putut avansa nicio idee atunci când Matthew i-a 
întrebat de ce-ar fi vrut cineva să facă una ca asta. Era limpede 
că stricăciunile - dacă într-adevăr era vorba despre așa ceva - 
nu erau de genul celor pe care le suferiseră parabolicele, din 
moment ce pe snowmobil nu se vedea nicio zgârietură sau 
adâncitură. 

Când discuţia cu privire la un eventual sabotaj era în toi, 
Fridrikka le-a amintit celorlalți că muncitorii aveau la dispoziţie 
și două mașini, așa că a strica snowmobilul ca să le limitezi 
libertatea de mișcare ar fi fost o iniţiativă inutilă. După ce 
ajunseseră în tabără, lăsaseră mașinile afară și nu-i trecuse 
nimănui prin cap să verifice dacă mai mergeau. Când s-au dus 
să vadă în ce stare se aflau, au descoperit că nu mai porneau și, 
la prima vedere, părea că unul dintre motoare se stricase. 

Acum, Thâra stătea la computerul din biroul despre care 
Fridrikka îi spusese că-l folosise și Oddný Hildur. Avea de gând 
să descarce fotografiile pe care Eyjólfur le făcuse parabolicelor 
stricate. Mai încolo, urma să transfere pozele pe laptop, dar era 
mai ușor să se uite la ele pe un monitor bun, care să nu fie plin 
cu amprente de copii. Tot ce descoperise până atunci arăta că 
dispariția muncitorilor și, prin urmare, încetarea lucrărilor 

puteau fi atribuite intervenţiei umane, așadar, fotografiile s-ar fi 
putut dovedi utile băncii în litigiul cu compania minieră. Și 
totuși, habar n-avea cine se afla în spatele acestei povești și ce 
motive ar fi putut să invoce. Bineînțeles că nu era exclus ca 
toate stricăciunile să fi fost opera naturii, mai exact, ca un vânt 
puternic să fi smuls parabolicele de pe acoperiș, însă Thórei i se 
părea imposibil să fi fost amestecat vreun urs polar sau altă 
sălbăticiune - acoperișul era prea înalt. lar adânciturile de pe 
antene nu păreau să fi fost cauzate de gheare sau dinţi. Urmele 
acelea nu putea fi făcute decât cu o unealtă. După conversaţia 
cu tânăra groenlandeză, nu mai găsea întru totul absurdă 
presupunerea că fusese mâna unuia dintre localnici. Între a nu 
le oferi ajutor celor aflaţi la ananghie și a le produce neplăceri 
prin acte de vandalism era o graniţă foarte ușor de trecut. Poate 
că băștinașii se simţiseră ofensaţi când văzuseră că străinii nu le 
iau în seamă avertismentele și hotărâseră să recurgă la aceste 
măsuri - ceea ce ridica întrebarea dacă nu cumva jucaseră un 
rol și în dispariția și moartea lui Oddný Hildur. Thóra alesese 
anume computerul la care lucrase aceasta, în speranţa că avea 
să găsească în el un indiciu care să arunce puţină lumină asupra 
dispariţiei sale. Așa că după ce a descărcat fotografiile, Thóra a 
început să cerceteze în amănunt documentele din computer, iar 
în scurtă vreme s-a pierdut în jungla de fișiere. 

După ce a terminat de văzut aproape tot ce considera c-ar fi 
putut s-o ajute, simțea că-i vuiește capul. S-a uitat la ceasul de 
pe ecran și, cu toate că trecuse destul de mult timp, nu se 
simțea mai bine informată. Oddný Hildur părea să fi fost o 
persoană foarte discretă, având grijă să nu lase pe computer 
niciun indiciu cu privire la viaţa ei personală. E-mailurile sale 
erau incredibil de banale și se refereau mai ales la chestiuni de 
serviciu; multe dintre ele erau scurte și aveau atașate rapoarte 
cu privire la progresul proiectului și la straturile geologice, din 
care Thora nu înţelegea nimic. Și totuși, i-au stârnit interesul 
câteva mesaje către directorul companiei. În ele, Oddny Hildur 
se plângea de atmosfera din tabără și de hărțuirile la care 
susținea că era supus Arnar. Th6ra a căutat și a găsit răspunsul 
șefului, care părea să nu ia în serios nemulțumirile lui Oddny 
Hildur și să nu pună mare preţ pe rugămintea ei de-a interveni. 
Mesajul lui cuprindea sfaturi precum: „Mi se pare că e vorba 
doar de niște tachinări cordiale, care n-ar trebui luate în serios” 

și „Sunt sigur că toate astea îl lasă rece, pentru că e un tip 
destul de nepăsător”, iar Thóra n-avea cum să nu admire 
hotărârea femeii de a nu se da bătută. Trimisese ultimul e-mail 
pe tema asta cu două zile înainte să dispară - acest mesaj nu 
primise niciun răspuns. Oddny Hildur îi scrisese că deja nu mai 
putea să închidă ochii în faţa acestei probleme, că Arnar se 
simţea prost din pricina remarcilor pe seama lui și că 
maliţiozitatea colegilor „nu-l lasă deloc rece”, că hărţuielile erau 
din ce în ce mai grave și păreau să ducă la o înrăutăţire 
iremediabilă a atmosferei. Thâra și-a adus aminte de disputa 
dintre Friðrikka și Eyjólfur cu privire la inginerul homosexual. Cu 
toate că nu putea fi pe deplin sigură, părea că bietul om fusese 
marginalizat complet din cauza prejudecăţilor pe care le aveau 
colegii săi. Cel puţin asta înțelesese din disputa lor, deși își 
amintea vag și ce spusese Eyjólfur, anume că inginerul le 
devenise antipatic din pricina alcoolismului - sau mai degrabă 
pentru că reușise să scape de acest viciu, după care se 
transformase într-un fel de pocăit foarte plicticos. Thóra nu-și 
putea da seama nici din mesajele lui Oddný Hildur, nici din 
raspunsul șefului ei dacă acele hărțuiri fuseseră provocate de 
orientarea sexuală a inginerului sau de renunțarea lui la 
băutură. 

Th6ra găsise și un schimb de e-mailuri între Oddný Hildur și 
Arnar însuși, din care nu reieșea limpede ce anume stătea la 
originea hărțuirilor și nici ce efect aveau asupra lui. Părerea 
Th6rei era că inginerul încercase să le suporte cu stoicism și că 
nu-i făcea plăcere să se plângă, cu toate că se simţea ofensat 
de felul în care îl tratau colegii. Nu avea cum să nu se simtă 
lezat. Dacă observaţiile lui Oddny Hildur erau adevărate, lui 
Arnar i-ar fi fost greu să îndure un astfel de tratament chiar și 
dacă ar fi avut o slujbă obișnuită - între opt și zece ore pe zi 
timp de cinci zile pe săptămână -, dar, în cazul lui, casa și locul 
de muncă se suprapuneau o bună parte din an, nelăsându-i 
niciun refugiu. Astfel, fraze precum: „Nu contează, n-o să mă las 
afectat de remarcile lor” sau „Din fericire, nu-mi pasă ce cred 
ceilalți despre mine” nu aveau cum să fie complet sincere. Arnar 
le scrisese mai mult ca să se convingă pe sine decât pe Oddný 
Hildur - încerca să construiască un scut care să-l apere de ce se 
întâmpla în jurul său. Și totuși, Th6ra a dat peste o propoziţie 
care arăta cât se poate de limpede că, dacă avea un astfel de 

scut, nu era rezistent. Într-o seară, Arnar o invitase pe Oddny 
Hildur la o cafea în apartamentul lui, ca să mai stea de vorbă; îi 
spusese și că se gândea să renunţe la slujba aceea, pentru că 
„aşa nu mai merge”. Acesta era ultimul lucru pe care i-l scrisese 
lui Oddny Hildur, iar e-mailul fusese trimis cu două zile înainte 
ca femeia să dispară. Dacă îi răspunsese în scris, probabil că 
mesajul ei fusese șters. Bineînţeles că nu era exclus să-i fi 
răspuns verbal: lucrau în aceeași clădire și mâncau zi de zi la 
aceeași masă. De fapt, chiar era ciudat că își trimiteau e-mailuri, 
deși Thóra știa foarte bine că și ea le scria colegilor atunci când 
nu avea chef să se ridice de la birou ca să stea de vorbă cu ei 
față-n faţă. Uneori, era mai simplu să le trimiţi un e-mail. În 
orice caz, după întoarcerea în Islanda, trebuia să stea de vorbă 
cu acest Arnar. 

Oddny Hildur părea să aibă puţini prieteni cărora le trimitea 
mesaje, dar poate că Thora nu avea acces la toată 
corespondenţa ei electronică. In ceea ce-o privea, Thóra își 
separa corespondența de serviciu de cea privată, în afară de 
câteva situaţii excepționale. Pentru e-mailurile personale folosea 
o altă adresă, unde de obicei primea poze caraghioase, glume și 
tot felul de povestioare gândite să fie trimise mai departe la cel 
puţin alte zece persoane, cărora cu siguranţă le păsa de 
prostioarele alea la fel de mult cât îi păsa ei. Nu era exclus ca și 
Oddny Hildur să fi fost asaltată cu e-mailuri de la prietenii și 
cunoștințele ei, dar ca acestea să fi fost stocate la o altă adresă 
din ciberspaţiu. Dată fiind situaţia, nu prea avea rost ca Thóra 
să deschidă și alte aplicaţii de e-mail în speranţa că femeia 
permisese computerului să-i salveze parola. Era destul de 
limpede că prietenii și rudele lui Oddny Hildur nu aveau legătură 
cu dispariţia ei, dar, cine știe, poate că le trimisese descrieri mai 
amănunțite ale situaţiei din tabără. 

Dintr-odată, Thórei i s-a făcut foarte dor de familie. Niciodată 
nu mai rupsese legătura cu copiii ei pentru o perioadă atât de 
lungă. Ar fi vrut să afle ce făceau, dacă nepotelul ei, Orri, 
învățase să stea pe oliţă și dacă Sóley repeta la vioară, 
instrument pe care tocmai începuse să-l înveţe la sugestia 
tatălui ei. Thóra bănuia că, atunci când notele stridente ale viorii 
aveau să-i răsune în casă, Hannes avea să fie mult mai puţin 
încântat de idee decât atunci când îi ceruse s-o încurajeze pe 
fiica lor să repete. Dar spera ca totul să fie în regulă și era 

îngrijorată mai ales din pricina relaţiei lui Gylfi cu tatăl său - 
probabil că sfârșiseră prin a se certa de câteva ori cât timp 
Th6ra lipsise de-acasă. Mica ei familie era destul de fragilă și, în 
absenţa sa, îi lipsea stratul protector care de obicei amortiza 
cele mai puternice șocuri ale vieţii de zi cu zi. A trebuit să facă 
un efort ca să nu dea fuga la mașină - tare și-ar fi dorit să se 
ducă la tânăra groenlandeză ca să sune acasă. Probabil că 
foamea începuse să-i afecteze activitatea cerebrală. Trebuia 
neapărat să mănânce ceva. 

— Cum merge treaba? a întrebat-o Matthew, intrând în birou. 
Sunt lihnit de foame și cred că Bella a terminat de pregătit cina. 

— Bella? Ea a gătit? 

La auzul acestei vești, senzaţia de foame pe care o încerca 
Thóra s-a evaporat precum roua în bătaia soarelui. 

— Și ce-avem în meniu: labe de focă la grătar și budincă cu 
țigări? a întrebat ea, închizând monitorul. 

— N-avea nimic de făcut, și m-am gândit c-ar fi sarcina ideală 
pentru ea, a zis Matthew cu un zâmbet. Te-aș invita la un 
restaurant, dar probabil că, prin partea locului, nu-i tocmai ușor 
să rezervi o masă într-un timp atât de scurt. 

Apoi i-a cuprins umerii cu brațele. 

— Aproape c-am terminat ce-aveam de făcut aici. Elicopterul 
nu vine mâine, nici poimâine, ci răspoimâine, deci nu mai avem 
decât două zile până plecăm. 

Thâra i-a răspuns tot cu un zâmbet. 

— Nu mai vorbesc niciodată cu tine dacă o să ne împiedice 
vremea, a zis ea, apoi s-a ridicat în picioare și s-a întins, iar 
vertebrele i-au trosnit ușor. Lucrul cel mai rău e că, din câte îmi 
pot da seama, nu prea am făcut progrese. Nu simt că înțeleg 
mai bine decât înainte ce s-a întâmplat aici, și fiecare nouă 
informaţie pe care o descoperim nu face decât să complice 
lucrurile și mai mult. 

— Măcar am reușit să vedem care-i situaţia la faţa locului, iar 
Fridrikka spune că a înaintat foarte mult în evaluarea 
proiectului; e sigură că-și poate termina treaba înainte să 
plecăm. 

A făcut un semn spre organigrama taberei lipită pe perete și a 
adăugat: 

— Cine știe, poate reușim să lămurim totul când o să stăm de 
vorbă cu angajaţii întorși în Islanda. 

— Dacă vor vrea să stea de vorbă cu noi. N-avem cum să-i 
obligăm, a replicat Thóra, dar și-a alungat imediat nota de 
pesimism din voce: Sigur, o să fie foarte interesant. Am găsit tot 
felul de lucruri pe adresa de e-mail a lui Oddny Hildur, care 
confirmă existenţa hărţuirilor de care pomenea Fridrikka. Poate 
că au avut și ele un rol în povestea asta. 

— Cum adică? a zis Matthew. Crezi că Oddny Hildur sau 
muncitorii au avut de suferit de pe urma lor? 

Chipul lui era un mare semn de întrebare. 

— Crezi că oamenii ăștia s-au sinucis? 

Dar înainte ca Thóra să-i poată răspunde, a adăugat: 

— Mă întreb dacă ar putea fi un motiv suficient pentru a 
scăpa Berg Technology de consecinţele întreruperii lucrărilor. 

— Nu, probabil că nu. E de datoria firmei să se asigure că 
atmosfera de la locul de muncă nu este dăunătoare pentru 
angajaţi, fie fizic, fie psihic. În fine, nu la sinucidere mă 
refeream. Se pare că cei trei dispăruţi nu au fost victime ale 
hărţuielilor. Oddný Hildur era preocupată de unul dintre ingineri 
și n-a pomenit nimic despre muncitori în contextul ăsta, cu toate 
că, din câte îmi pot da seama, cei doi erau mai degrabă agresori 
decât victime. 

— Pe ce te bazezi când zici asta? 

— Pe nimic anume. M-am uitat prin computerele lor și am 
ramas cu impresia că erau niște tipi puși pe șotii, clovnii clasei. 
Nu spun că ei ar fi fost principalii agresori, dar îmi închipui că 
nici nu s-au dat îndărăt, chiar dacă probabil nu pricepeau că-l 
hărțuiau pe bietul om. 

Th6ra și-a trecut palma peste faţă și a continuat: 

— De fapt, habar n-am despre ce vorbesc. Probabil că ceea ce 
s-a întâmplat aici n-are nicio legătură cu hărţuirile astea. Dar 
pur și simplu încerc să potrivesc lucrurile pe care le-am 
descoperit cu investigația noastră. Poate că tabăra era un mediu 
de lucru cât se poate de normal, mai ales dacă luăm în calcul 
condiţiile de-aici. Și cred c-ar fi mai bine să ne concentrăm 
asupra legendelor băștinașilor cu privire la locul ăsta. S-ar putea 
să arunce o nouă lumină asupra poliţei de asigurare, cu toate că 
probabil n-or să explice nimic concret. 

— O să încercăm să dăm de vânătorul ăla, a zis Matthew. Să 
sperăm că snowmobilul poate fi reparat. Dacă nu, poate găsim 
pe cineva care să ne ducă acolo cu sania... 

— Sau poate or să ne crească aripi și-o să zburăm până acolo, 
a zis ea pe un ton sceptic. 

Apoi s-a dus la fereastră și a tras perdeaua. Habar n-avea de 
ce făcuse asta: afară era întuneric beznă și nu se vedea absolut 
nimic. 

— În rest, cum merge treaba? l-a întrebat ea după o clipă. 

Matthew şi doctorul se  uitaseră iarăși prin toate 
apartamentele angajaţilor care stăteau în tabără perioade mai 
lungi, în speranţa c-or să descopere ceva care le scăpase prima 
oară. Iniţial, când încă nu reparaseră generatorul, dăduseră o 
raită prin ele la lumina torţelor. 

— Am găsit două lucruri ciudate, a zis Matthew. O să ţi le arăt 
în drum spre sala de mese, dacă mai poţi răbda câteva minute 
înainte să guști din delicatesele Bellei. 

Și-au pus hainele și bocancii, apoi au ieșit în bezna de-afară. 
Frigul era înviorător, iar aerul, atât de nemișcat, încât aburii 
respirației nu se ridicau, ci atârnau în faţa lor câteva clipe, după 
care dispăreau. Cerul era plin de stele - mult mai multe și mai 
strălucitoare decât cele cu care era obișnuită Thâra, ca și când 
Groenlanda ar fi fost mai aproape de spaţiul cosmic. Și centura 
lată și densă a Căii Lactee se vedea mai limpede. Thóra s-a 
agăţat de Matthew și s-a lăsat în seama lui, ca să se poată uita 
în voie la cer. Dacă exista viaţă și pe alte planete, spera să fie 
mai blândă decât aceea pe care o crease Mama Natură pe 
Pământ. Și să nu fie la fel de frig ca în Groenlanda. 

— Ai grijă, am ajuns la o platformă, a prevenit-o Matthew, 
încetinind pasul, iar Thóra aplecă capul. 

Ajunseseră lângă una dintre clădirile de apartamente. Erau 
două construcţii lungi, dispuse paralel, alcătuite din câte patru 
apartamente, iar în faţa fiecăreia era câte o platformă. Au pășit 
pe cea din faţa lor și au rămas pe loc până când Matthew a scos 
cheia și a vârât-o în broască. A răsucit-o de câteva ori, apoi a 
deschis ușa. 

— Ăsta e apartamentul lui Halldór Grétarsson, unul dintre 
muncitori, i-a explicat Matthew. Ai grijă să nu atingi nimic. 

Au intrat în micul vestibul, unde se afla un cuier în care 
atârnau una lângă alta o salopetă galbenă cu benzi 
reflectorizante și o bluză de lână. Pe tăblia de deasupra lui era o 
cască zgâriată și murdară. Lângă vestibul era o mică baie cu o 
cabină de duș. Pe policioara chiuvetei se vedeau o mașină de 

ras, un aftershave ieftin, o periuţță de dinţi, o perie de păr, un 
deodorant și câteva beţișoare pentru urechi. Un fir de aţă 
dentară ieșea dintr-o cutie albă și atârna peste marginea 
policioarei, până aproape de chiuvetă. Apartamentul avea o 
mică bucătărie care dădea înspre o cameră de zi foarte austeră, 
mobilată cu o canapea de două locuri - părea extrem de 
incomodă -, un scaun modern, o măsuță de cafea cu o 
scrumieră pe jumătate plină și un corp de bibliotecă în care se 
aflau un televizor și un DVD player. 

Pe raftul de deasupra DVD playerului erau câteva cărţi, iar 
Th6rei i s-a părut că toate erau romane polițiste străine. Pe 
speteaza scaunului din bucătărie atârna o haină cu puf, prin 
urmare, șansele ca muncitorul să fi reușit să plece din tabără 
păreau foarte mici. Dincolo de micul living era dormitorul, 
camera pe care voia să i-o arate Matthew. Înăuntru era vraiște. 
Pe podea erau împrăștiate prosoape și haine murdare, iar lângă 
pat se vedea o găleată. 

— Ce să zic, nu era cel mai ordonat om din lume, a observat 
Thóra. 

Singura lui scuză era că probabil nu se aştepta să-i intre 
cineva în apartament. 

— Vită-te aici, i-a atras atenţia Matthew, făcând semn cu 
mâna spre pat. Mie mi se pare c-ar putea fi sânge. 

Thóra s-a dat mai aproape. Matthew avea dreptate: pe pernă 
se vedeau niște pete care sigur erau de sânge. Nu erau foarte 
mari, însă nici atât de mici, încât să-ţi închipui că rămăseseră de 
la ultimul bărbierit. Erau patru în total și păreau să alcătuiască 
un fel de chip: doi ochi, un nas și o gură rânjită. 

— Crezi c-a fost lovit în cap în timp ce dormea? 

Thóra s-a aplecat ca să se uite mai de-aproape la pete - ceva 
i se părea în neregulă. 

— Ai descoperit ceva asemănător în camera celuilalt 
muncitor? 

— Nu, a zis Matthew. Am găsit câteva pete mici pe podea, dar 
nimic asemănător. Poate că de data asta o să vină poliţia, totuși. 

Apoi a clătinat ușor din cap, adăugând: 

— Poate că celălalt muncitor l-a omorât pe cel care locuia aici, 
s-a descotorosit de cadavrul lui, apoi a fugit. Sângele din celălalt 
apartament ar fi putut să i se fi scurs de pe mâini după cea 
comis fapta. 

— Auzi? a zis Thóra, ridicându-se în picioare. Trebuie să-ţi arăt 
ceva care e la fel de înspăimântător. Ori mi-am pierdut eu 
minţile, ori petele de pe perna asta sunt exact la fel ca aceea de 
pe patul unuia dintre primii coloniști din zonă, care se 
presupune c-ar fi murit de foame. L-am văzut într-o fotografie 
veche. 

Capitolul 15 


21 martie 2008 


Lui Arnar îi tremurau mâinile. Stătea pe pat și se uita ţintă la 
peretele gol. Nu-l deranja că nu avea nimic altceva la care să se 
uite. Mișcările involuntare ale mâinilor îl iritau numai pentru că-l 
împiedicau să-și golească mintea, să se concentreze numai 
asupra vopselei și a stratului neregulat de ipsos de sub ea. 
Uitându-se fix la suprafaţa denivelată, reușea să îndepărteze 
gândurile supărătoare care îi dădeau târcoale. Se transforma 
dintr-un om chinuit de suferință și durere într-un trup care nu 
mai îndeplinea decât funcţiile de bază. Işi privea cu furie 
degetele, care tremuraseră mai mult ca oricând în frigul din 
Groenlanda și care îi răpiseră pacea sufletească pe care și-o 
dorea atât de mult. Se gândise să-i ceară doctorului niște pastile 
care să-i domolească tremurul, dar nu îndrăznise. Trebuia să 
treacă prin încercarea aceea, să dea piept cu focul purificator 
fără niciun ajutor din partea industriei farmaceutice. Și oricum, 
nu avea nicio garanţie că ar fi primit ceva de la medic. 

Toată povestea aceea i se părea foarte nedreaptă. Orașul era 
plin de oameni care puteau să bea fără s-o ia pe panta pe care 
aluneca el de fiecare dată când își permitea să bea un păhărel. 
Dar și-așa avea suficiente pe cap, nu trebuia să se mai 
gândească și la asta. „Bietul de mine, bietul de mine, ce-aș bea 
ceva...”, și-a zis în sinea lui. Apoi și-a luat privirea de la mâinile 
lui tremurânde și s-a uitat iarăși la perete, în speranţa că avea 
să-și recapete calmul. Trebuia să înceteze cu văicărelile. Făcuse 
suficientă terapie cât să știe că trebuia să lase deoparte 
autocompătimirea și să accepte în mod responsabil consecinţele 
comportamentului său. Într-adevăr, era un ghinion că nu putea 
să ţină piept alcoolului, dar nici nu-l obligase nimeni să pună 
gura pe băutură. A dus singur paharul la gură, știind foarte bine 
că, la scurt timp după aceea, avea să renunțe la respectul de 
sine și la judecata sănătoasă. Trebuia să-și întipărească adânc în 
minte că numai el putea să controleze problema asta, să-și 
încuie dependenţa în spatele unor gratii imaginare din mintea 

lui, unde avea să fornăie și să mârâie, dar n-avea să-l poată 
mușca. Înţelesese de mult că va trebui să trăiască toată viaţa 
tânjind după alcool - nu exista nicio soluție magică pentru a 
scăpa. Șpilul era tocmai să accepte lucrul ăsta, să nu ajungă să 
dea pe gât prima gură de băutură, care l-ar fi încredinţat că 
totul avea să fie bine și că încă un pahar n-avea cum să-i facă 
rău. Problema nu era că se simţea rău atunci când scăpa frâiele 
- nu s-ar fi gândit nicio clipă să continue să bea dacă nu s-ar fi 
simţit bine după prima înghiţitură. Când se îmbăta, sentimentul 
de euforie dispărea destul de repede, însă după aceea nu se 
simțea tocmai rău, ci, pur și simplu, îl cuprindea un fel de 
amorțeală, iar tot ce conta pentru el era să se asigure că avea la 
îndemână încă un pahar. Deci alta era problema: pentru el, 
primele guri de alcool erau atât de bune - periculos de bune -, 
încât se lăsa tentat iar și iar, de fiecare dată fiind convins că 
avea să pună dopul la loc după două, cel mult trei pahare. Ce 
prostie din partea lui! Cum de se putea lăsa păcălit? Arnar se 
uita ţintă la vopsea și se străduia să se concentreze asupra 
texturii ei. Poate că avea să se interneze acolo pentru 
totdeauna. Ar fi putut sta, pe marginea patului, holbându-se la 
perete, în timp ce anii și viaţa se scurgeau pe lângă el. Pământul 
ar fi continuat să se învârtă și dacă el n-ar mai fi existat. 

S-a auzit un ciocănit ușor în ușă și Arnar a fost nevoit să-și ia 
ochii de la perete. Nici nu s-a ridicat în picioare, nici n-a invitat 
înăuntru persoana din spatele ușii. După o clipă, ușa s-a deschis, 
iar prin crăpătura ei s-a ivit capul unei femei pe care o văzuse 
pe coridor cu o zi înainte. Făcea parte din personalul clinicii, dar 
nu avea nevoie de uniformă pentru a se deosebi de pacienţi. 
Avea un aer prea vesel ca să fie acolo pentru tratament. Arnar 
s-a uitat la ea, așteptând să spună cu ce treabă venise. 

— Cum vă simţiţi? a zis ea, zâmbind. 

Arnar s-a întrebat oare de câte ori rostise întrebarea aceea, 
cu exact același zâmbet, dar nu i-a răspuns nimic. 

— Speram c-o să vă simţiţi suficient de bine cât să veniţi la 
întâlnire, dar am văzut că n-aţi apărut. 

Arnar nu-și amintea să i se fi spus despre întâlnirea aceea, cu 
toate că n-ar fi avut niciun motiv să se ducă: povestirile 
melodramatice ale altora despre propriile lor probleme cu 
băutura nu prea îl interesau în momentul acela. 

— V-ar prinde bine să vă întâlniți cu alţi oameni și, în plus, 
trebuie să luaţi parte în mod activ la program, dacă vreţi să aibă 
rezultate. 

Arnar s-a întors cu spatele la peretele pe care îl privise până 
atunci, apoi a întrebat: 

— Ce părere aveţi despre uciderea animalelor? 

— Eu? a replicat tânăra, ca și când Arnar s-ar fi putut referi la 
altcineva. Nu-mi face plăcere să mă gândesc la asta, dar mi se 
pare în regulă dacă sunt omorâte ca să fie mâncate. 

— Dar despre uciderea oamenilor? a continuat Arnar, fără să- 
și modifice expresia sau tonul. Și asta e în regulă? 

Liniștea din pragul ușii dădea de înțeles că femeia nu mai 
discutase niciodată acest subiect, cu toate că probabil auzise 
câte ceva pe această temă în cariera ei. 

— Nu, a răspuns ea în cele din urmă, pe un ton ușor ezitant. 
N-aș putea spune asta. 

Arnar se uita ţintă la ea. Era frumoasă, dar caraghioasele 
șuvițe blonde din părul ei lung, bronzul artificial și cerceii 
stridenți nu prea o avantajau. Ai fi putut s-o confunzi cu una 
dintre nenumăratele fete care umpleau străzile din centru în 
week-end-uri, umblând de colo-colo în grupuri mici, cu speranța 
că vor fi remarcate. Și totuși, o judeca prea aspru: era puţin 
probabil să fie băutoare, și poate că bronzul era natural, iar 
părul i se decolorase de la soare. Arnar a simţit că tânăra era 
stânjenită de felul în care o privea. 

— Eu cred că uneori este în regulă, a zis el. 

— Înţeleg. 

Tânăra părea un pic iritată. Venise acolo să-l convingă să ia 
parte la o întâlnire, nu ca să discute probleme morale - dacă sau 
când poate un om să omoare un alt om. Arnar nu reușea să-și 
dea seama ce slujbă avea: asistentă, psihologă, terapeută sau 
cu totul altceva. Nu putea fi medic, pentru că era prea tânără; 
sau poate că-i subestima vârsta. Pe măsură ce îmbătrânea, îi 
era din ce în ce mai greu să aprecieze vârsta tinerilor. Spre 
marele său regret, se îndepărta din ce în ce mai mult de 
tinereţe. 

— Dar credeţi că e justificat să-i pedepsești pe cei care au 
omorât pe cineva? a insistat el, dându-și seama că tânăra nu 
înţelegea nimic din ce-i spunea. Răul deja a fost făcut, așa că ce 
rost mai are pedeapsa? 

Femeia s-a uitat la ceas și a aruncat o privire nerăbdătoare 
spre coridor. 

— Nu mă ocup cu asta, dar cred că oamenii trebuie pedepsiți 
pentru crimele pe care le comit. Nu e bine să ne purtăm ca și 
când nimic nu s-ar fi întâmplat și să nu-l răzbunăm pe cel 
omorât. 

— Să-l răzbunăm? a repetat Arnar cu un aer gânditor, luându- 
și privirea de la ea. Dar dacă cel care a comis crima răzbuna de 
fapt moartea altcuiva? N-ar fi un cerc vicios? 

A închis ochii, dorindu-și pentru a milioana oară să fi fost 
religios - i-ar fi fost mult mai ușor să împartă lucrurile în bune și 
rele. 

— Aveţi vreun motiv concret pentru care vă gândiţi la asta? a 
întrebat tânăra, iar zâmbetul care îi lumina chipul când 
deschisese ușa dispăruse complet. 

— Nu, doar mă gândeam. 

Arnar nu voia s-o împovăreze cu problemele lui. Probabil că le 
avea pe-ale ei - ca toată lumea, de altfel. 

— V-aș sugera să stabiliţi o întâlnire cu psihiatrul, a zis ea. 

Tânăra părea să stea în cumpănă: să insiste ca Arnar să ia 
parte la întâlnire sau oare starea și comportamentul lui dădeau 
de înțeles c-ar fi fost mai bine să-l lase să se odihnească în 
continuare? 

— Gândurile de felul ăsta nu fac deloc bine, a adăugat ea, și 
sunt sigură că v-aţi simţi mai bine dacă aţi sta de vorbă cu 
cineva. Dar nu eu sunt persoana potrivită. 

Arnar a încuviinţat din cap. 

— Într-adevăr, poate că nu sunteţi. 

A stat pe gânduri o clipă și și-a dat seama că n-ar fi trebuit să 
discute despre problema lui nici cu tânăra aceea, nici cu nimeni 
altcineva. Nu era atât de prost încât să-și închipuie că a trăncăni 
despre asta avea să schimbe ceva. Unele lucruri pur și simplu 
nu puteau fi schimbate. Morții nu revin la viaţă. 

A încercat să repare această omisiune. 

— Nu vă faceţi griji. N-am nevoie să stau de vorbă cu nimeni, 
atâta doar că-s cam tulburat momentan. 

Apoi s-a ridicat în picioare. 

— Ar fi mai bine să vin la întâlnire. 

Mâinile îi tremurau mai tare ca niciodată. 

— Vă interesaţi, vă rog, dacă mi se poate da ceva pentru 
asta? 

A întins mâinile în faţă, și amândoi s-au uitat la degetele lui 
tremurânde - părea că o făcea înadins, exagerând la fel ca 
pacienţii care își puneau sufletul pe masă la întâlniri. Dar nu 
exagera deloc. Sistemul lui nervos îi făcea degetele să tremure 
de capul lor. Poate că era o consecinţă a frigului din inima lui 
nefericită, de care nu l-ar fi putut scăpa nicio căldură de pe 
lumea asta. Pastilele n-aveau să schimbe nimic; deja regreta că 
le ceruse și spera ca tânăra să-i uite rugămintea. Nu voia să-l 
vadă un medic - nu voia să vadă pe nimeni. Nu voia decât să fie 
lăsat în pace, astfel încât disconfortul pe care îl resimțea acum 
să-i pătrundă în tot trupul și să i se întipărească în măduva 
oaselor. Nu merita să se simtă mai bine. Dacă suferea suficient 
de mult, poate că, în timp, ar fi reușit să se purifice și să scape 
de sentimentul de vinovăţie, iar apoi să încerce să înceapă o 
viaţă nouă. 

e 

Pe Igimaq nu-l deranja să aștepte, iar Sikki, fostul său prieten, 
știa că nu avea să cedeze - îl cunoștea mult prea bine pe 
Igimaq. Altfel ar fi trebuit să încerce Sikki să scape de el, pentru 
că niciun alt vânător nu era mai bun decât el la a sta nemișcat și 
a lăsa timpul să treacă: Igimaq petrecea zile întregi pe gheaţă, 
așteptându-și răbdător prada. Tatăl lui îl învățase cel mai bun 
mod de-a face asta: trebuia să te eliberezi complet de influenţa 
gândurilor, să le lași să-ţi rătăcească prin minte ca și când ai 
visa cu ochii deschiși. Putea să-și inducă această stare mentală 
fără să închidă ochii, fără să-și mute atenţia de la ce era în jur. 
După ce nevasta lui Sikki îi trântise ușa în nas, spunându-i că 
soțul ei nu era acasă și că n-avea să se întoarcă prea curând, se 
așezase pe treptele din faţa casei și se pusese pe așteptat. 
Încerca pentru a treia oară să dea de el, iar de data asta 
avusese grijă să se apropie de casă fără să fie văzut, astfel încât 
Sikki să nu afle de sosirea lui. In plus, venise mai spre după- 
amiază, când era mai probabil să fie acasă. 

Soţia lui Sikki se uita din când în când pe fereastră, în 
speranţa că plecase, dar, în afară de asta, nimic altceva nu 
tulbura liniștea vânătorului. La un moment dat, o adolescentă îi 
trecuse prin faţă și se uitase chiorâș la el, apoi grăbise pasul și 
dispăruse. În sat nu mai era nimeni care să se îmbrace la fel ca 

el, așa că fata nu avusese nevoie de multă perspicacitate ca să- 
și dea seama cine stătea pe trepte. Umbletul ei îi amintise de al 
fiicei sale - Usinna - de pe vremea când avea aceeași vârstă; 
Igimaq fusese întotdeauna fascinat de felul în care fiecare pas al 
ei părea să aibă un scop, părea s-o apropie de aventurile 
neașteptate despre care era convinsă că o așteptau la fiecare 
colț. Nu fusese deloc surprins când, câţiva ani mai târziu, 
insistase să-i dea voie să meargă la studii în Danemarca - 
Igimaq nu se opusese deloc, întrucât știa că ar fi fost inutil. 
Usinna oricum s-ar fi dus. Dar, chiar și-așa, tot regreta că nu-i 
interzisese să plece, că nu-i ceruse să aibă grijă de familia ei, 
să-și găsească un soţ și să continue ciclul vieţii. Dacă ar fi făcut 
asta, poate că acum lucrurile ar fi stat cu totul altfel. 

A auzit ușa scârțâind în spatele lui și a întors capul. Sikki 
stătea încruntat în prag. 

— la uite cine-a venit. Nu prea te-ai schimbat, Igimaq. Doar la 
înfățișare, că altfel, văd că ești la fel de ramolit ca mine. 

Vânătorul s-a ridicat în picioare și s-a uitat în ochii prietenului 
său din copilărie. 

— Trebuie să stau de vorbă cu tine. 

N-avea niciun rost să-i reproșeze lui Sikki că-l făcuse să 
aștepte în frig. 

— Aș vrea să discutăm într-un loc în care să nu fim deranjaţi, 
a adăugat el. 

Bănuia că Sikki ar fi preferat să nu-l lase în casă și, cu toate 
că n-ar fi avut nimic împotrivă să rămână afară, problema pe 
care voia s-o discute era foarte delicată și nu putea fi discutată 
în public. 

Sikki s-a încruntat încă o dată, dar apoi i-a făcut semn să 
intre. L-a condus într-o cameră mică și destul de urâtă, luminată 
doar de o veioză cu picior înalt. 

— Trebuie să schimb becul din tavan, a bombănit Sikki înainte 
să ia loc. 

Într-adevăr, avea un aer autoritar, deși nu era ca tatăl lui, 
care nu și-ar fi permis slăbiciunea de a-și lua privirea de pe 
chipul lui Igimaqg. Tatăl lui s-ar fi uitat ţintă la el, cu un aer 
degajat. 

— Sunt obosit, Igimaq. Ce-i așa de urgent? 

— Au mai venit niște oameni în tabără. 

Igimaq nu stătea comod în scaunul pe care se așezase. În 
plus, gazda sa nu se oferise să-i pună haina în cui, și simţea că 
fierbe în hainele lui groase. 

— Da, am aflat, a zis Sikki, apoi s-a răsucit în scaun și a dat 
caloriferul mai tare. 

— Nu-ţi aduci aminte ce-am fost învăţaţi? a întrebat 
vânătorul, uitându-se ţintă la prietenul lui. Suntem răspunzători 
pentru locul ăla. 

Își amintea foarte bine că sarcina aceea le fusese încredinţată 
lor doi: lui, pentru că, prin tatăl lui, se trăgea din cei mai mari 
vânători ai satului, iar lui Sikki, pentru că era menit să devină 
următorul angekokk - adică şaman -, la fel ca tatăl și bunicul lui. 
Se presupunea că Sikki era capabil să-i vindece pe bolnavi și să 
intre în legătură cu sufletele morţilor, cu toate că Igimaq nu 
văzuse niciodată la prietenul lui vreun semn al unor astfel de 
puteri. Când le-a fost încredințată această mare 
responsabilitate, amândoi împliniseră deja șaisprezece ani și era 
limpede că aveau să urmeze calea care le fusese menită, cale 
bătătorită de strămoșii lor, deși probabil că Sikki nu deţinea 
puterile cu care fuseseră dăruiți din naștere înaintașii lui. 

Sikki a mijit ochii și a inspirat pe nas, ca și când ar fi încercat 
să pară mai important. Dar nu i-a ieșit, așa că și-a luat o 
expresie firească și a spus: 

— Lumea s-a schimbat, Igimaq. Lucrurile pe care le-am 
învăţat noi nu se mai aplică în ziua de azi, iar încercarea ta de a 
păstra vechiul mod de viaţă nu schimbă cu nimic faptul că e pe 
ducă. Uită-te la noi, de exemplu. Eu n-am niciun fiu, iar al tău nu 
îți calcă pe urme, din câte am înţeles. 

— Sikki, știi foarte bine că lucrurile astea n-au nicio 
importanţă, a zis Igimaq, simțind cum i se prelinge pe spate o 
picătură de sudoare. Nu-i vorba despre modul de viață 
tradiţional. 

— Știu, știu, a bombanit Sikki. Dar ce vrei să fac? Să-i alung? 
a pufnit el. Mina asta e cel mai bun lucru care ni s-a întâmplat în 
ultimii ani. Poate că în sfârșit o s-avem locuri de muncă pentru 
tineri. N-ai idee cât de mult își doresc să aibă o slujbă decentă. 
Nu pentru toată lumea e sănătos să trăiască din ce primește de 
la stat într-un plic o dată pe lună, iar în rest, să stea degeaba. 
Vor să aibă ceva de făcut: și ar trebui să-ţi fie la fel de clar pe 
cât îmi e mie că nu-și pot câștiga existenţa dedicându-se 

ocupațiilor tradiționale. S-au dus vremurile alea. Nimeni nu mai 
vrea să cumpere ce avem noi de vânzare. In ziua de azi, putem 
să ne considerăm norocoși dacă primim trei sute de coroane 
daneze pe o piele de focă - asta dacă găsim pe cineva care vrea 
să cumpere așa ceva. Și știi foarte bine cât de greu e să 
tăbăcești pieile. 

Igimaq a ridicat din umeri, iar pe spate i s-au prelins alte 
câteva picături de transpiraţie. Toate ocupațiile care pe vremuri 
țineau satul în viaţă fuseseră interzise. Acum, le-ar fi fost mai 
ușor să vândă zăpadă decât piei de focă sau produse obţinute 
din sacrificarea balenelor. 

— Le-ai jurat strămoșilor tăi c-o să ai grijă ca în locul ăla să nu 
se construiască nimic și nici să nu fie agresat în vreun fel, a zis 
vânătorul. Mina poate fi construită și în altă parte. 

Sikki se uita ţintă la Igimag, renunțând la încercarea 
caraghioasă de a-și impune autoritatea în faţa lui. In schimb, 
acum avea o expresie tristă, ca și când i-ar fi părut rău pentru el 
mai mult decât putea mărturisi în cuvinte. 

— Nu așa merg lucrurile, i-a răspuns el. Mina va fi sau acolo, 
sau în cu totul altă parte - la o distanţă atât de mare, încât 
pentru noi o să fie un loc la fel de îndepărtat ca stelele de pe 
cer. 

A clătinat din cap foarte încet, ca și când și-ar fi dorit ca 
amândoi să aibă iarăși șaisprezece ani, să fie puternici și gata 
de orice, iar nu doi bătrâni care nu mai aveau aproape niciun 
control asupra lucrurilor care contau. 

— Nu putem face nimic, a conchis Sikki. 

— Ce s-a schimbat de când a fost Usinna mea acolo? a 
întrebat Igimaq, simțind că inima îi stă un pic în loc - preţ deo 
secundă, căldura insuportabilă n-a mai contat pentru el. Spune- 
mi. 

Lui Sikki i-a apărut la rădăcina părului o picătură mare de 
sudoare, care i-a alunecat încet pe frunte. 

— Nu da vina pe mine pentru asta. 

— Nu te învinovăţesc, Sikki. Pur și simplu, te întreb ce s-a 
schimbat. Pe atunci îţi luai responsabilităţile foarte în serios... 

Dar n-a mai putut continua. Mersul fetei pe care o urmărise 
trecând pe drum îi deschisese răni vechi, pe care le credea 
vindecate. 


Sikki a frecat ușor brațele fotoliului cu mâinile lui groase și 
puternice. 

— Tocmai ţi-am explicat. Acum, e în joc viitorul nostru. Dacă 
nu se construiește mina, satul nostru n-o să supraviețuiască. 
Toţi oamenii de-aici or să plece în altă parte. Cei mai mulţi încă 
sunt speriați de mină, dar asta o să se schimbe și poate că, 
peste câţiva ani, tinerii noștri or să poată umbla cu fruntea sus. 
Ascultă-mă pe mine, dacă se alege praful de mină, toată lumea 
o să plece. Nu peste noapte, ci în timp. 

— Și ce dacă? a zis Igimaq printre dinţi, înfuriindu-se mai tare 
decât ar fi vrut. Dacă oamenii vor să-și trăiască viaţa la fel ca 
orășenii, atunci n-are niciun rost să mai rămână aici. La Nuuk” 
se găsesc slujbe pentru toată lumea din sat. 

Sikki nu avea cum să-l contrazică. 

— Totul o să fie bine, a replicat el. Ai încredere în mine. 

— Așa cum am avut încredere în tine și când a fost vorba de 
fiica mea? a întrebat Igimaq cu glas scăzut. Asta a costat-o 
viața. Câţi oameni trebuie să mai moară înainte ca preţul pentru 
locurile astea de muncă să fie considerat prea mare? 

— Mai bine ne oprim aici, a zis Sikki, ridicându-se în picioare, 
roșu la faţă. N-am cum să discut problema asta cu tine. N-ai 
cum să înţelegi. 

Igimaq s-a ridicat și el în picioare. 

— Înţeleg perfect. Tu nu înţelegi nimic. 

Apoi a ieșit din cameră, fără s-o salute pe soţia lui Sikki, care 
stătea în hol cu ochii larg deschiși. Probabil că trăsese cu 
urechea, dar pentru Igimaq era ultimul lucru de care-i păsa. 
Sikki l-a urmat până în vestibulul care abia putea fi traversat din 
pricina perechilor de încălțări ce acopereau podeaua. Când 
Igimaq a pus mâna pe clanţă, Sikki a deschis iarăși gura - voia 
să aibă el ultimul cuvânt. 

— Stătea în puterea ta s-o salvezi, Igimaq, a zis el încet, cu 
emoție în glas. Ba chiar a crezut până la sfârșit c-ai s-o salvezi, 
dar, în locul ei, ai ales onoarea și obligaţiile învechite faţă de 
strămoși. Să nu uiţi asta atunci când mă condamni. 

Ca și când vânătorul ar fi putut uita vreodată. 


15 Capitala Groenlandei, așezată pe coasta de nord-vest a insulei, având o populaţie 
de aproximativ 15 000 de locuitori. 

Capitolul 16 


21 martie 2008 


— Snowmobilul și mașinile nu s-au stricat singure. Cine ar fi 
putut să umble la ele? 

Alvar vorbea uitându-se la un ghiveci cu flori de pe pervazul 
din camera de zi. Planta cunoscuse și zile mai bune, iar acum 
era căzută pe-o parte, maronie și veștejită. Toată lumea se 
gândea la ipoteza că fusese turnat ceva în rezervoare: zahăr sau 
altă substanță care defectase motoarele atunci când fuseseră 
pornite. 

— Nu cumva, la un moment dat, s-a bănuit și că cineva a 
umblat la instalaţia de foraj? a întrebat Alvar, întorcându-se spre 
ceilalți membri ai grupului, dar fără să se uite în ochii nimănui, 
după care a început să-și studieze mâinile. Sau parcă așa am 
înțeles... 

— Alvar, vreau să vii cu mine să facem fotografii ale 
vehiculelor avariate, a zis Thâra pe un ton binedispus, având 
grijă totuși să nu pară ridicolă. Și ar fi bine dacă ai putea întocmi 
un scurt raport despre ce-ai descoperit. 

Apoi s-a întors spre Matthew. 

— Ba chiar mă întreb dacă nu cumva ar fi bine să cerem să fie 
transportate în Islanda pentru a fi inspectate cu atenţie de 
mecanici, sau poate să chemăm pe cineva aici. 

Matthew a încuviinţat din cap și a încercat fără succes să-și 
stăpânească un căscat. După ce terminaseră cina, nu mai 
spusese nimic - începea să se cunoască lipsa somnului din 
ultimele nopţi, iar mâncarea simplă nu prea îi dăduse putere: 
paste cu un sos de la conservă care era atât de fad, încât ar fi 
putut foarte bine să folosească lapte în locul lui. Și nu era 
singurul care se simţea obosit: doctorului Finnbogi îi fusese 
destul de greu să mănânce printre căscături, iar Thórei i se 
păruse că, la un moment dat, pe Fridrikka o furase somnul. 
După masă, Eyjólfur se dusese direct în cameră să se culce, în 
timp ce toţi ceilalți se strânseseră în camera de zi, cu excepţia 
Bellei, căreia îi fusese dată sarcina să spele vasele. Și poate că 

lipsa lor de iniţiativă era cauzată de oboseală; Thâra nu știa cum 
erau ceilalți, dar ea întotdeauna se simțea adormită după ce 
petrecea mult timp în aer liber, inspirând prea mult oxigen. 

— Nu cumva am putea devansa ziua întoarcerii? a întrebat 
Fridrikka. Părea foarte obosită: era palidă la faţă și avea 
cearcăne foarte pronunţate. Venirea noastră aici a fost o 
greșeală. 

— N-o să mai dureze mult, a bombănit doctorul, apoi s-a 
întors spre fereastra cu ghiveciul și s-a uitat la geamul negru ca 
smoala. Dacă nu se strică vremea. 

— Sunt sigură că n-o să se strice, a zis Thóra cu un fals 
optimism în glas - nu voia să ia în seamă șuierul discret al 
vântului care pătrundea în camera de zi. Crezi c-o să ai timp să 
termini toată treaba? 

Fridrikka a încuviinţat din cap cu un aer jalnic. 

— Da, sigur. Mâine o să termin aproape tot, apoi va trebui să 
fac copii ale documentelor pe care nu le pot citi aici, urmând să 
mă uit pe ele în Islanda. 

Discuţia despre sarcinile ei părea s-o mai fi înviorat. 

— Nici n-am avut chiar atât de multă treabă. Lucrările au 
avansat destul de puţin după plecarea mea, așa că parcurgerea 
documentelor a fost relativ simplă. Echipa n-ar fi trebuit să 
lucreze după Anul Nou. 

Apoi a adăugat cu un aer satisfăcut: 

— După cum i-am și zis de mai multe ori. 

Thóra și-a amintit vag că, undeva în documentele care 
însoțeau contractul, se preciza că, din pricina condiţiilor meteo, 
era aproape imposibil să se lucreze acolo în primele patru luni 
ale anului. Companiei Berg Technology i se dăduse libertate 
totală în ceea ce privește perioada din an în care urma să-și 
desfășoare activitatea, dar îi fusese furnizată această informaţie 
pentru a-și da seama că nu se putea aștepta să lucreze la 
capacitate maximă pe toată durata anului. 

— Și de ce a continuat să muncească după Anul Nou? a 
întrebat Thâra. Din pricina întârzierilor? 

— Da, cred că da, a răspuns Fridrikka. Ideea asta a fost 
propusă înainte să-mi dau demisia și bineînțeles că n-a fost 
întâmpinată cu entuziasm. Unul dintre motivele pentru care 
angajaţii își doriseră această slujbă era concediul de iarnă, care 
ar fi trebuit să fie destul de lung. Pentru mine, chestia asta a 

fost picătura care a umplut paharul. După ce-a dispărut Oddný 
Hildur, nu mai aveam de gând să-mi asum responsabilități 
suplimentare pentru un angajator care se purta atât de urât cu 
noi. 

Alvar s-a ridicat imediat în picioare. Era ca și când s-ar fi 
simţit insultat de negativismul Fridrikkăi și nu-i mai putea 
suporta lamentaţiile. 

— Mă duc la culcare, a zis el. 

— La naiba! a exclamat doctorul, lovind ușor braţele fotoliului. 
Voiam să vă ofer câte un păhărel înainte de culcare. Toată 
lumea se bagă-n pat? 

Alvar s-a oprit, încurcat. Era cât se poate de limpede că îi 
ardea gâtul după un pic de băutură și că s-ar fi răzgândit cu 
dragă inimă. 

— Păi, cred că somnul poate să mai aștepte un pic, a zis el, 
luând iarăși loc. Nu mă grăbesc. 

Th6ra s-a străduit să nu zâmbească, aducându-și aminte de 
cumpărăturile pe care le făcuse ea însăși la duty-free. 

— Bună idee, i-a zâmbit ea doctorului. Am și eu o sticlă de 
lichior de lemn-dulce!:$, marca Opal. 

Matthew s-a încruntat, dar s-a ridicat în picioare să aducă 
sticla - Thóra știa că doar o tărie cu aromă de floricele i-ar fi 
putut displăcea lui Matthew mai mult decât lichiorul de lemn- 
dulce. Doctorul a plecat după el, iar Thâra spera că, în timp ce 
mergeau împreună pe coridor, aveau să mai discute despre 
petele de sânge de pe perna lui Dóri. 

După ce le examinase cu atenţie, Thâra îl târâse pe Matthew 
înapoi în clădirea administrativă, ca să-i arate fotografiile vechi 
pe care le descoperise și să-l convingă că petele de pe pernă 
erau ciudat de asemănătoare cu cele de pe paturile primilor 
coloniști din zonă. Matthew trebuise să admită că similarităţile 
erau uimitoare și, înainte să meargă la cină, l-au chemat pe 
doctor să vadă atât camera lui Dóri, cât și pozele. Finnbogi n-a 
putut să spună nimic despre pete și nici de ce erau atât de 
asemănătoare cu cele din trecut, dar a ajuns la concluzia că era 
o simplă coincidenţă. Th6ra avea cu totul altă părere, susținând 
că, din cine știe ce motiv, cineva încercase să imite modelul 


16 Plantă erbacee cu flori mici și liliachii, ale cărei rădăcini cu gust dulce-amar 
constituie una dintre cele mai vechi mirodenii, utilizată pentru aromatizarea 
dulciurilor și a băuturilor. 

găsit pe așternuturile din corturi. Și totuși, ea și Matthew erau 
de acord că asta nu însemna în niciun caz că primii locuitori 
muriseră din altă cauză decât foametea - nicidecum pentru că i- 
ar fi omorât cineva; argumentul lor principal era că nimeni n-ar 
fi avut vreun motiv să le vrea moartea. Era puţin probabil să fi 
fost într-un conflict cu cineva - sigur nu cu locuitorii din așezările 
învecinate, pentru că nu exista niciuna în jur. Dar doctorul și 
Matthew au ezitat un pic atunci când Thâra i-a întrebat dacă 
decesul prin inaniţie provoca sângerări ale capului, dar 
momentul de ezitare a dispărut când doctorul a zis că, foarte 
probabil, petele din fotografie nu erau de sânge, ci umbre sau 
urme de murdărie care puteau fi explicate și altfel decât ca 
semne de violență. Dacă ar fi fost pete de sânge, ar fi fost și mai 
mari, și mai întinse. Deși cu greu s-ar fi putut ajunge la o 
concluzie în legătură cu petele din fotografii, Thórei îi era destul 
de limpede că cele de pe perna muncitorului nu puteau fi decât 
de sânge - chiar dacă n-ar fi putut spune cum ajunseseră acolo. 

Bella a intrat în camera de zi și pe chipul său se putea citi că 
spălatul vaselor nu era tocmai distracţia ei cea mai mare. Thórei 
i se părea de înțeles: apa era obţinută prin topirea zăpezii, așa 
că îi luase mult timp să spele cele câteva farfurii și pahare pe 
care le folosiseră. 

— Nu mai fac asta înc-o dată, a tunat secretara. Și n-o să-mi 
pese cât de ocupați o să pretindeţi că sunteţi, a adăugat ea, 
uitându-se cu dispreț la Thâra, Friðrikka și Alvar, care stăteau 
relaxaţi în living. 

— Draga mea, ia loc și calmează-te, i-a zis Fririkka. O să vină 
rândul fiecăruia dintre noi să le spele. 

Expresia chipului ei nu era mai prietenoasă decât a Bellei, iar 
Thóra avea impresia că nimerise la reuniunea unor persoane cu 
grave probleme sociale. 

— Nu vrem decât să ne relaxăm și să stăm un pic de vorbă. 
Dar nu despre tabăra asta, a adăugat Fridrikka, uitându-se la 
Thora. 

Thóra i-a răspuns cu un zâmbet, în speranţa că va mai 
însenina atmosfera. Dacă femeia întotdeauna reacţiona în felul 
ăsta, Thâra nu putea să se gândească decât cu compătimire la 
cei care fuseseră colegi cu ea, pe vremea când încă lucra în 
tabără. 


— Întru totul de acord, a zis Thâra. Există o mulţime de alte 
subiecte. Alegeţi unul și n-o să mă dau în lături. 

Dar nimeni n-a spus nimic, iar după ce s-a așezat și Bella pe 
un scaun, cu toţii au rămas nemișcaţi. Singurele subiecte care-i 
treceau Thórei prin minte aveau legătură cu proiectul și era 
sigură că același lucru era valabil atât pentru Matthew, cât și 
pentru Friðrikka. Spera ca Matthew și doctorul să se întoarcă 
repede cu sticlele. Băutura le-ar mai fi dezlegat limbile, ba chiar 
și Alvar ar fi început să turuie ca o moară hodorogită după 
câteva păhărele de lichior. Poate că atmosfera avea să se anime 
atât de mult, încât Thóra ar fi putut să arunce pe ea niște haine 
de petrecere, dat fiind că pusese atât de multe în valiză. 
Podeaua de pe coridor a scârţăit și toată lumea s-a înviorat. 

— Avem niște pahare de vin la îndemână? a întrebat Thóra, 
uitându-se în jur. 

— Nu, a răspuns Fridrikka. Regulamentul de ordine interioară 
interzice consumul de alcool în tabără, așa că singurele pahare 
sunt cele din bucătărie. 

A dat să se ridice în picioare ca să le aducă, dar Thâra i-a luat- 
o înainte. 

— Și chiar toată lumea de-aici respecta regulile? a întrebat ea, 
apropiindu-se de ușă. 

— Nu, a zis iarăși FriGrikka. E imposibil să le interzici adulților 
să bea, exceptând cazul în care interferează cu munca lor. Arnar 
era complet împotriva consumului de alcool în tabără, dar 
nimeni nu-i dădea ascultare. E drept că nici nu era multă 
băutură aici: stăteam în tabără cu lunile și niciodată nu 
aduceam mai mult decât ne dădeau voie vameșii, iar din când în 
când, dacă aveam timp, mai luam câte o navetă de bere din 
Kulusuk înainte să venim aici. Arnar se făcea nevăzut ori de câte 
ori beam aici, în camera de zi, ceea ce se întâmpla foarte rar. 
Uneori, la ocazii speciale, compania ne dădea vin la masa de 
prânz, iar pe seară ne ofereau și alte băuturi - ocaziile de genu' 
ăsta erau, de exemplu, sărbătorile pe care trebuia să ni le 
petrecem aici. 

Fridrikka a făcut semn cu mâna spre un poster lipit lângă ușă, 
prin care se anunța „Petrecerea de la mijlocul iernii”, care 
fusese organizată într-o sâmbătă, pe 16 februarie. Cu toate că 
tabăra avea un personal restrâns, se făcuseră multe eforturi; 

fusese numit un maestru de ceremonii, iar distracţiile serii 
fuseseră foarte variate: de la tombolă până la karaoke. 

— Presupun că s-a dat de băut și atunci, a adăugat ea. 

Când a ajuns la ușă, Thâra a dat nas în nas cu Matthew și 
Finnbogi. Matthew ţinea în mână o sticlă de plastic pe care era 
scris Opal, iar doctorul, o sticlă de coniac - Thóra spera că n-o 
să-l deranjeze dacă o să-l bea dintr-un pahar obișnuit. Singurele 
pahare pe care le-a găsit în dulapuri erau identice cu cele pe 
care le folosiseră la cină - pahare de bucătărie împrăștiate 
printre ceșcute albe de cafea și căni colorate. Acestea din urmă 
păreau să aparțină angajaţilor, iar Thóra a început să se uite la 
ele în mod automat. Când a pus mâna pe o cană împodobită cu 
flori albastre, pe care scria Oddny Hildur, buna dispoziţie care, 
încetul cu încetul, îi estompase oboseala fizică a dispărut iarăși. 
A așezat repede cana la locul ei, fiind surprinsă că ceilalți 
angajaţi nu o luaseră de acolo ca să nu-și aducă aminte tot 
timpul de dispariţia ei. Poate și-au închipuit că ar fi o înfrângere 
simbolică: descotorosindu-se de cană, ar fi recunoscut că era 
moartă. În cele din urmă, a luat repede șapte pahare - unul 
pentru Eyjólfur, în caz că apărea și el. 

Frigiderul a pornit dintr-odată, scoțând un zgomot puternic, 
iar Thora a tresărit atât de tare, încât le-a mulțumit stelelor ei 
norocoase că n-a scăpat paharele. Adrenalina i s-a împrăștiat în 
vene, iar inima a început să-i bată nebunește - dar s-a calmat 
repede, după care a ieșit imediat din camera aceea pustie. 

La puţin timp după ce au umplut paharele, a apărut și 
Eyjólfur, cu părul ciufulit: 

— Vasăzică aici eraţi? Eu am adormit. 

Apoi s-a trântit pe un fotoliu de lângă ușă. 

— S-a întâmplat ceva în timp ce dormeam? a întrebat el pe un 
ton sarcastic, evident convins că nu erau mai aproape de 
lămurirea situaţiei decât înainte să se bage el în pat, iar când a 
văzut că nu-i răspunde nimeni, și-a întors privirea spre fereastră 
cu un aer indiferent. Vremea se înrăutățește. M-au trezit 
trepidaţiile geamului de la dormitor. 

A râs sec și a adăugat: 

— Eram atât de confuz când m-am trezit, încât preţ de o clipă 
am crezut că e cineva afară care bate în fereastră. Ba chiar am 
crezut că e Bjarki, a zis el căscând. 

— Of, Eyjólfur, a spus Friărikka, punând jos paharul. Încercăm 
să uităm ce s-a întâmplat aici. Nu știu ce părere au ceilalţi, dar 
nu mi-ar plăcea deloc să-mi apară Bjarki în faţă, ca un zombi. 

Apoi a tăcut. 

Dintr-odată, becul din tavan a început să pâlpâie. Au auzit o 
pocnitură și au văzut o lumină puternică venind de-afară. 

— Ce naiba? a exclamat Alvar, care se afla lângă fereastră, 
ridicându-se în picioare și făcând mâna streașină la ochi. 

Fridrikka a scos un geamăt ușor, iar Eyjólfur s-a apucat cu 
ambele mâini de braţele fotoliului, strângându-le până când i s- 
au albit încheieturile. Cu toate că erau și ei uimiţi, lumina nu le-a 
produs reacţii atât de puternice Thórei, Bellei, lui Matthew și 
doctorului Finnbogi. 

— Ce-a fost asta? a întrebat Thóra, când a observat că nimeni 
altcineva n-avea de gând să spună nimic. A trecut o mașină prin 
faţa ferestrei? 

Poate că piloţii elicopterului veniseră cu mașina să-i ducă la 
pistă. 

Fridrikka respira precipitat. 

— Sunt proiectoarele montate după dispariţia lui Oddný 
Hildur. A fost ideea responsabilului cu securitatea. 

— Și? a întrebat medicul, părând la fel de surprins ca Th6ra. 

— Și se aprind atunci când senzorii detectează mișcare. Ideea 
era să speriem urșii polari sau orice alt musafir nepoftit. 

— E vreun urs polar în preajma taberei? 

Lichiorul începuse deja să-și facă efectul, iar Thóra era foarte 
încântată de ideea de-a vedea un urs. S-a ridicat în picioare, s-a 
apropiat de fereastră și s-a uitat afară. Reflectoarele montate pe 
doi stâlpi înalţi făceau ca zăpada să pară și mai albă - nici 
măcar nu le observase până atunci. 

— Pleacă de la fereastră, i-a strigat Eyjólfur. Nu cred că-i un 
urs. 

— De unde știi? a întrebat doctorul, care urmase exemplul 
Thórei, iar acum se uita și el pe geam. 

Însă n-a primit niciun răspuns. 

— Atunci ce e? a întrebat Thâra, îndepărtându-se de geamul 
rece. 

Dacă fusese cherchelită cu câteva clipe mai înainte, acum îi 
trecuse dintr-odată. Și-a amintit de petele de pe perna 

muncitorului și s-a întrebat dacă nu cumva reflectoarele se 
aprinseseră și înainte ca el să înceapă să sângereze. 

— Nu-i un animal, a zis FriSrikka, trecându-și mâna prin părul 
roșcat. Sistemul nu era în funcţiune când am ajuns aici. Ba chiar 
și uitasem de el. Ca să meargă, trebuie să fie pornit, lucru pe 
care nu l-ar fi putut face un urs polar. 

Abia acum înțelegeau cu toţii de ce reacţionaseră așa 
Fridrikka și Eyjólfur. 

— Unde sunt montați senzorii? a intervenit Matthew. Și de 
unde se activează sistemul ăsta? 

Apoi s-a ridicat și el în picioare și s-a apropiat de fereastră, în 
ciuda avertismentelor lui Eyjólfur. S-a uitat afară, dar n-a văzut 
mai mult decât Thâra. 

— Senzorii sunt amplasați pe stâlpii reflectoarelor, iar panoul 
de pornire al sistemului se află în clădirea administrativă, i-a 
explicat Eyjólfur. E montat chiar sub scară. Și e destul de 
complicat, ceea ce înseamnă că nu poate fi activat din greșeală. 

Apoi informaticianul s-a uitat la Frigrikka. 

— L-ai pornit cumva tu? 

— Bineînţeles că nu, a răspuns femeia, părând și mai 
alarmată. Ba chiar uitasem de sistemul ăsta, a adăugat ea, iar 
vechea lor animozitate s-a reaprins. Acum urmează să spui că 
eu am declanșat reflectoarele? Eram aici, în caz c-ai uitat. La fel 
ca tine. 

— N-au fost declanșate de niciunul dintre noi, a intervenit 
Matthew, apoi s-a întors iarăși spre fereastră. Probabil că 
senzorii au fost declanșaţi de un animal rătăcit care apoi a fugit. 

S-a uitat pe rând la toţi cei aflaţi în living. 

— A umblat cineva la dispozitivul de pornire? 

Dar nu i-a răspuns nimeni. 

Matthew a aruncat o ultimă privire pe fereastră, uitându-se la 
peisajul încremenit până când reflectoarele s-au stins dintr- 
odată, lăsându-l faţă-n față cu propria lui reflecţie în geamul 
întunecat. 

— Probabil că sistemul a fost activat de o pană de curent. 
Poate că a fost tot timpul pornit, iar în seara asta cineva a pornit 
iarăși curentul și, fără să vrea, a reconectat sistemul. 

Toată lumea a fost mulţumită de această ipoteză. Era unul 
dintre acele momente când e bine să ai o explicaţie oarecare, 
oricât de improbabilă. Cuvintele au puterea de a risipi îndoielile, 

așa că toată lumea l-a susținut, murmurând: „Bineînţeles” și 
„Asta trebuie să fie”. 

S-au așezat la loc cu un aer rușinat și au încercat să învie 
atmosfera veselă de mai înainte. Sticlele s-au golit cu 
repeziciune și n-a trecut mult timp până când Alvar a început să 
se foiască în fotoliu. Fridrikka, părând și ea dornică să mai bea, 
s-a ridicat în picioare și i-a anunţat că se duce să vadă dacă 
vinul păstrat pentru ocazii speciale încă era la locul lui. 

— Eyjólfur, a mai rămas vreun pic de băutură după 
„Petrecerea de la mijlocul iernii”? 

— Habar n-am. Nu eram aici. 

Fridrikka a plecat, iar Thâra a băut ultima gură de Opal din 
paharul ei. Nu era sigură că voia să mai bea și după întoarcerea 
femeii - alcoolul ar fi făcut-o și mai somnoroasă. Avea senzaţia 
că și Matthew era la fel de toropit ca ea, dar celorlalţi băutura 
părea să le fi reîmprospătat energiile. Nici măcar Bella nu mai 
era încruntată, cu toate că se afla la câteva pahare distanţă de 
un zâmbet. Așa că probabil oboseala a fost motivul pentru care 
Th6ra și Matthew au reacţionat ultimii la ţipetele Fridrikkăi. 

Capitolul 17 


21 martie 2008 


Mâinile lui Arnar s-au oprit din tremurat, dar, în loc să se 
simtă ușurat, era copleșit de regrete. Insă asta nu prea conta: 
nu se aștepta să se simtă bine foarte curând, iar regretele nu 
erau lucrul cel mai neplăcut. Ceea ce-l deranja era că nu știa ce 
regretă, ce îi lipsește. Oricum, avea de unde să aleagă: greșeli 
din trecut pe care știa că nu le va putea îndrepta niciodată, bani 
care se duseseră pe apa sâmbetei, lăsând în urmă datorii, 
prietenii care nu aveau să fie reluate niciodată. Dar nu părea să 
fie nimic din toate astea. 

Totul începuse cu un somn fără vise, care nu-i oferise niciun 
pic de odihnă: când s-a trezit, se simţea la fel de epuizat ca în 
clipa când pusese capul pe pernă. Poate că, de fapt, nu dormise 
decât foarte puţin; își pierduse ceasul și, pentru că nu i se dădea 
voie să aibă telefon mobil în timpul terapiei, nu putea să se uite 
la el ca să afle cât timp trecuse. Afară era întuneric beznă, dar 
asta nu însemna nimic: în acea perioadă a anului, soarele 
răsărea abia pe la ora nouă. Ar fi putut ieși pe hol să-l întrebe pe 
gardian cât e ceasul, însă nu avea niciun chef, știind că, dacă s- 
ar fi dat jos din pat, i-ar fi fost și mai greu să adoarmă la loc. A 
încercat să se gândească la ceva pozitiv, dar, în afară de 
zădărnicia vieții lui, nu i-a venit în minte decât celălalt pat din 
salon. Până de curând, fusese ocupat de un alcoolic care avea 
aritmie și trebuise să fie dus la spital. Fostul lui coleg sforăia 
îngrozitor și, din când în când, vorbea în somn, așa că lui Arnar 
ar fi trebuit să-i fie mai ușor să doarmă acum, după ce plecase, 
dar nu se întâmpla așa. Oricum, patul liber avea să fie ocupat de 
cineva într-un timp destul de scurt, ba chiar era un pic ciudat că 
golul nu fusese umplut a doua zi după plecarea bătrânului cu 
aritmie. Arnar bănuia că era din pricina orientării lui sexuale, pe 
care o mărturisise în faţa grupului în timpul celei de-a doua zile 
de terapie. Hotărâse să facă această dezvăluire cât mai repede, 
astfel încât bărbaţii să nu-i vorbească despre „gagici” și despre 
agăţat. Vestea se răspândise cu iuțeala fulgerului în toată 

clinica. Dar puţin îi păsa: toată lumea de acolo avea probleme în 
primul rând cu alcoolul și cu siguranţă le făcea plăcere să mai 
discute și despre altceva. In plus, își asigurase o oarecare 
intimitate, întrucât, după această dezvăluire, bărbaţii începuseră 
să-l evite; pe de altă parte, femeile - care erau în minoritate - îi 
acordau mai multă atenţie decât înainte. Arnar nu credea că 
bărbaţii îl ocoleau pentru că aveau ceva cu homosexualii, ci, pur 
și simplu, pentru că aveau suficiente probleme pe cap ca să nu- 
și mai complice viaţa petrecând timp cu un alcoolic care ar fi 
putut să le facă avansuri. Dar Arnar nu era interesat de nimeni 
de la clinică, nici ca partener sexual, nici ca prieten - avea să 
treacă mult timp până când să i se trezească iarăși nevoia de 
sex sau companie. Și, din fericire, cei din jurul său nu știau asta. 

Poate că fostul lui coleg de salon, bătrânul care sforăia, 
inventase aritmia de teamă că Arnar ar fi putut încerca să se 
dea la el în somn. La gândul ăsta, Arnar a zâmbit pentru prima 
oară de când se internase. Colegul lui era trecut de șaizeci de 
ani și dormea cu proteza dentară, drept care începutul și 
sfârșitul fiecărui sforăit erau însoţite de un ușor plescăit. Așa că 
ideea de a-i face avansuri i se părea lui Arnar dincolo de orice 
închipuire. 

Zâmbetul i-a dispărut la fel de brusc pe cât i se așternuse pe 
chip. Nu merita să-și recâștige fericirea - nu mai mult decât un 
om care, în mod prostesc și egoist, a stins lumina din ochii altei 
făpturi umane. Și-a adus aminte de vorbele unei tinere alături 
de care luase prânzul. Femeia stătea chircită deasupra farfuriei, 
cu aerul unui om complet distrus. In condiții obișnuite, probabil 
că ar fi fost atrăgătoare, dar acum arăta ca un zombi. Il salutase 
din cap atunci când se așezase la masă, dar nu continuase cu 
obișnuita flecăreală de complezenţă. După ce și-a plimbat 
absentă furculita prin farfurie o vreme, fără să ia nicio 
îmbucătură, tânăra s-a întors dintr-odată spre Arnar și i-a spus 
că pastele fuseseră dintotdeauna mâncarea ei preferată. A spus- 
o mecanic, de parcă ar fi citit de pe o foaie de hârtie. Când a 
deschis gura, i s-a desfăcut o mică rană de pe buza superioară. 
O picătură de sânge gros și închis la culoare i s-a format în colţul 
gurii și a căzut pe farfuria maro, apoi s-a prelins ușor în grămada 
de tortellini”. Femeia n-a schițat niciun gest pentru a opri 
sângerarea, ci a continuat să vorbească, mărturisindu-i lui Arnar 


17 Paste în formă de inel, umplute cu diferite compoziţii. 

că nu va mai avea niciodată o mâncare preferată și că nici nu se 
va mai bucura vreodată de ceva. Că nu va mai zâmbi niciodată. 
Apoi și-a luat farfuria în mâinile ei delicate și s-a ridicat de la 
masă fără să-și ia la revedere. Arnar nu trebuia să aibă puteri 
paranormale ca să observe dunga albicioasă de pe inelarul ei 
stâng. Era ușor să-și închipuie ce se întâmplase. Adesea, 
pacienţii cu problemele cele mai mari de la Clinica Vogur erau 
tinere care, din pricina alcoolului, își pierduseră soţul sau chiar 
copiii. l-a pierit și lui pofta de mâncare când și-a închipuit niște 
copii care stăteau la masă doar cu tatăl, întrebându-se de ce 
mama lor nu putea fi la fel cu celelalte mame. Era o adevărată 
binecuvântare că el nu avea niciun urmaș pe care să-l 
îndurereze cu dependenţa lui. 

S-a întors pe-o parte și și-a dorit să-și fi putut aduce iPod-ul. 
De obicei, muzica îl ajuta atunci când voia să se gândească la 
altceva decât la situaţia lui mizeră. Tot ce putea face era să-și 
imagineze melodiile pe care le-ar fi ascultat, dacă ar fi avut 
iPod-ul la el. După ce și-a întocmit o listă în minte, a lăsat 
piesele să cânte din memorie și, cu toate că nu întotdeauna își 
aducea aminte versurile, a reușit să reproducă melodia în cazul 
celor mai multe dintre ele. Când a ajuns la jumătatea celei de-a 
cincea piese, și-a dat seama că toţi interpreţii erau foarte trişti și 
numai buni pentru a-i hrăni autocompătimirea care îl copleșise 
și mai înainte. Așa că și-a abandonat tonomatul interior. Dar 
oare de ce nu aveau voie să se uite la televizor? La cât de 
plicticoase erau emisiunile, ar fi fost un excelent somnifer. Ba 
chiar și bătrânul sforăitor ar fi fost mai bun decât nimic - Arnar 
s-ar fi putut uita la el, imaginându-și că urmărește o 
transmisiune directă dintr-un reality show. Ceea ce ar fi fost 
mult mai bine decât să se întrebe ce anume îi pricinuise 
tristețea care îl năpădise. 

Arnar și-a acoperit picioarele cu plapuma. Era frig în salon, 
deoarece lăsase fereastra crăpată ca să se asigure că n-o să se 
scoale cu dureri de cap, ca în urmă cu o zi. Și-a amintit de 
Groenlanda, ţara aceea rece și pustie - la fel ca el. Halatul îi 
atârna pe perete, într-un cârlig de la capătul patului, și s-a 
gândit să-l ia pe el ca să se mai încălzească. Dar până la urmă a 
hotărât să n-o facă, întrucât și-așa i se părea insuportabil că 
trebuia să-l pună și să-l scoată de mai multe ori în fiecare zi, 
fără să fie nevoit să repete asta și noaptea. Cât stătuse în 

Groenlanda, avusese o pilotă excelentă, pe care și-o cumpărase 
la al doilea drum în insulă. Plapuma pe care o primise de la Berg 
Technology era asemănătoare cu cea sub care stătea întins 
acum - era plină cu poliester sau ceva asemănător și, la fiecare 
mișcare, se îndoia și rămânea ţeapănă deasupra lui. Spera să 
nu-i ia nimeni pilota înainte să ceară să i se trimită lucrurile 
înapoi în ţară. Dacă intra cineva în apartamentul lui, nu avea ce 
altceva să-i fure, în afară, poate, de un laptop vechi pe care îl 
folosea mai ales ca să vadă filme. Nu-și putea imagina cine și-ar 
fi putut dori hârbul ăla, și totuși... Lucrurile care îi dispăruseră 
din tabără nu erau tocmai importante sau valoroase. Pierduse o 
pereche de bocanci și o căciulă pe care își închipuia că un 
eventual hoț n-ar fi avut cum să le vândă. Avea bocancii de 
mulţi ani și singurul motiv pentru care nu-i aruncase era că Îi 
trebuiau niște încălțări ponosite cu care să străbată distanţa 
dintre clădirile taberei. Când lucrurile i-au fost furate, s-a gândit 
inițial că era încă una dintre farsele colegilor, așa că n-a întrebat 
de ele până când i-a devenit limpede că nu asta era explicaţia. 
Hoţii care îi furaseră perechea de bocanci ponosiţi și căciula - 
ambele de aceeași culoare - ar fi putut foarte bine să 
șterpelească și un laptop. Ba chiar și pilota. În plus, nu era 
exclus ca unii dintre colegii lui să i-o fi luat și să i-o fi rupt, 
numai ca să-i facă viaţa amară - ar fi fost ceva obișnuit din 
partea lor. 

| se părea neplăcut să-și amintească de fostul său loc de 
muncă, cu toate că reușea să nu se gândească la lucrul care îi 
provoca suferința cea mai mare. Era suficient de dureros să-și 
aducă aminte de tachinările nesfârșite care deveneau din ce în 
ce mai greu de suportat pe măsură ce trecea timpul. Amintindu- 
și de ele, a simţit un junghi în piept și o durere familiară - așa se 
simțea și atunci: ca și când l-ar fi înțepat cu ceva. Singura 
diferenţă era că, în cazul în care colegii l-ar fi supus unor 
agresiuni fizice, durerea ar fi dispărut de multă vreme, odată cu 
vânătăile. Lucrul cel mai rău era că nu putea vorbi despre asta 
în ședințele de grup, nici cu un psihiatru sau un terapeut. 
Probabil că s-ar fi simţit ușurat dacă ar fi discutat cu un 
specialist și totuși, dat fiind că efectul ar fi putut fi altul decât cel 
scontat, i se părea că nu merită să-și asume acest risc. Voia ca 
oamenii să-l placă, ceea ce nu s-ar fi întâmplat dacă ar fi spus 
întreaga poveste, așa cum se întâmplase cu adevărat. L-ar fi 

considerat un tâmpit care merita tratamentul pe care i-l 
aplicaseră colegii din tabără. Personalul clinicii deja începuse să 
se uite chiorâș la el, simțind că nu suferea doar din pricina 
alcoolului. Fusese o greșeală că stătuse de vorbă despre bine și 
rău cu tânăra aceea. Probabil că deja îi povestise terapeutului 
conversaţia lor din seara precedentă, deoarece acesta îi 
acordase mai multă atenţie decât până atunci și trecuse de mai 
multe ori pe la el să vadă cum se simte. 

De exemplu, terapeutul îl întrebase de ce nu-și suna niciodată 
rudele sau prietenii. Era clar că îl ţinea pe Arnar sub observaţie, 
pentru că, atunci când a minţit că dăduse câteva telefoane în 
dimineaţa aceea, terapeutul a clătinat din cap, spunându-i că nu 
era tocmai adevărat - știa că nu mai sunase pe nimeni din ziua 
internării, când îi dăduse telefon șefului să-i spună că era la 
dezalcoolizare. Așa că Arnar a preferat să renunţe la subiect 
decât să spună adevărul: că nu avea pe cine să sune. Mama lui 
murise, iar relaţia cu tatăl său era atât de fragilă, încât cu 
siguranţă ar fi fost serios zdruncinată dacă l-ar fi sunat - iarăși - 
de la Clinica Vogur. Cei doi fraţi ai săi se săturaseră până peste 
cap de el și același lucru era valabil pentru micul grup de 
oameni pe care cândva îi considerase prieteni. Dacă ar fi vrut 
să-și aline necazurile la telefon, ar fi trebuit să sune la linia de 
consiliere gratuită de la Crucea Roșie, însă deocamdată nu 
ajunsese chiar atât de rău. A doua zi, avea de gând să întrebe 
dacă putea să-și ia niște bani din buzunarul hainei pe care 
trebuise s-o lase la garderobă atunci când se internase. Apoi 
avea să sune la informaţii și să ceară numerele de la niște 
adrese alese la întâmplare. Cu puţin noroc, poate avea să-l 
observe cineva din personalul clinicii, închipuindu-și că sună la 
niște apropiaţi. Poate că atunci s-ar fi uitat la el ca la orice alt 
pacient. 

Arnar a auzit pași pe coridor. Era sau gardianul, sau cineva 
din schimbul de dimineaţă care tocmai își începea lucrul. Nu-și 
dădea seama care dintre cele două variante era mai rea: că 
noaptea abia începuse sau că se apropia dimineaţa - niciuna nu- 
i era pe plac. A hotărât să încerce să doarmă. Să nu se mai 
gândească la trecut, dat fiind că, la urma urmelor, nu avea 
niciun rost - nu putea să schimbe nimic. Și era la fel de inutil să 
se gândească la viitor, întrucât nu-l putea controla. Clipa 
prezentă era singura pe care o putea stăpâni, așa că mai bine 

încerca să se odihnească și să nu-și facă griji pentru nimic de pe 
lumea asta. Arnar a închis iarăși ochii și a început să numere în 
gând. Dar procedeul n-a avut efectul scontat. Unu - un angajat 
dispărut, doi - încă un dispărut, trei - trei morţi. Unu - un 
angajat dispărut, doi - încă un dispărut, trei - trei morți. Unu - 
un angajat dispărut, doi - încă un dispărut, trei - trei morți. Voia 
cu disperare o gură de băutură, cu toate că hotărâse să se lase. 
În mod surprinzător, nu-l tenta ameţeala beţiei, ci somnul fără 
vise, posibilitatea de a-și îneca luciditatea în băutură și de a-și 
dezactiva creierul, ca să se poată odihni. Nici măcar remușcările 
nu-i puteau ţine piept alcoolului. Băutura câștiga întotdeauna. 
e 

Fridrikka izbucnise în plâns de mai multe ori, iar fața umflată îi 
era plină de lacrimi și mucus. Thóra a avut grijă să nu-i dea de 
înţeles că-i displăcea s-o vadă în halul ăla, încercând să-și 
păstreze calmul și s-o liniștească. Nu prea știa cum să aline 
suferinţele oamenilor în toată firea și habar n-avea de unde să 
înceapă. În cele din urmă, s-a mulțumit să ofteze și s-o atingă 
ușor pe umăr. Bărbaţii, care până atunci stătuseră încurcați în 
jurul colegei lor, păreau ușuraţi. Cu toţii se uitau la Thóra, în 
speranţa că avea să facă ceva. Deși nimeni nu scosese un 
cuvânt, considerau că ea era cea care trebuia să se ocupe de 
asta, fiind singura femeie în afară de Fridrikka și Bella. 

— O să fie bine, a zis Thóra, nevenindu-i nimic mai bun în 
minte. O să anunţăm poliţia și o să vină imediat. 

— Am vin roșu pe șosete, a scâncit Fridrikka, trăgându-le din 
picioare. Zici că-i sânge. 

Nu era singura cu această problemă: scăpase pe jos două 
sticle de vin și cu toții călcaseră în el când alergaseră să vadă ce 
se întâmplă. 

— Ce  făceai în camera frigorifică? a întrebat-o Thâra, 
gândindu-se că probabil era mai bine să vorbească normal decât 
să-i stârnească alte lacrimi printr-o atitudine prea 
compătimitoare. Că vinul sigur nu era acolo. 

— Poftim? a zis Fridrikka, ridicând capul și uitându-se la Thóra 
cu un aer dezorientat. 

Ținea în mână una dintre șosete și vorbea împleticit, iar de 
vreo două ori s-a întrerupt din pricina câte unui sughiţ. 

— Vinul e păstrat în biroul bucătarului, și mai întâi m-am dus 
acolo. Am găsit doar trei sticle și m-am gândit că n-or să ne- 

ajungă, așa că am zis să vad dacă nu cumva mai e și niște 
brennivin. 

Cu coada ochiului, Thâra l-a văzut pe Matthew înfiorându-se. 

— La „Petrecerea de la mijlocul iernii” organizată acum un an, 
eram și eu aici și știu că nu s-a băut tot brennvinul. Și m-am 
gândit că poate s-a servit și la petrecerea de anul ăsta și poate 
a mai rămas. Anul trecut, era păstrat în camera frigorifică, așa 
că m-am dus acolo. 

Camera frigorifica era destul de mare și avea pereţii acoperiţi 
cu rafturi - deși multe erau goale, pe unele încă se vedeau 
pachete de carne, pâine congelată și pungi cu legume. Avea o 
ușă de oţel de mari dimensiuni, care acum era întredeschisă, 
lăsând aerul rece să pătrundă în bucătărie. Un mic bec roșu de 
urgență se aprinsese pe perete, pentru a-i anunţa că ușa nu era 
închisă cum trebuie. 

— Dar de ce-ai ridicat folia de plastic? a întrebat Thóra. 
Brennvinul nu era pe un raft? 

Fridrikka a închis ochii, iar lacrimile i s-au prelins iarăși pe 
obraji, însă a reușit să-și înăbușe hohotul de plâns - părea că 
retrăiește momentul acela de groază. 

— M-am gândit că bucătarul s-ar putea să fi ascuns sticla ca 
să nu bea nimeni pe furiș. Am văzut grămada din fundul 
camerei frigorifice și m-am uitat sub folie să văd dacă nu cumva 
sticla e acolo. 

A deschis ochii. 

— Dar nu mă așteptam să găsesc asta. 

— Nu s-a uitat nimeni sub folie de când am ajuns aici? a 
întrebat Eyjólfur. De exemplu, atunci când i-am căutat pe Dóri și 
Bjarki. 

Toți au clătinat din cap. 

— Nu ne-a trecut prin cap c-am putea găsi pe cineva aici, a 
zis doctorul pe un ton de scuză. Am căutat în bucătărie, dar nu 
m-am gândit să verific și în camera frigorifică. 

— Eu cred c-ar trebui să închidem ușa și să nu mai intrăm 
acolo, a intervenit Matthew. Va trebui să vină poliţia și e foarte 
important să nu distrugem eventualele indicii. A fost o greșeală 
c-am dat buzna înăuntru și ar fi bine să nu înrăutăţim lucrurile. 

Mai înainte, intraseră cu toţii în camera frigorifică, să vadă ce 
o speriase atât de tare pe Fridrikka. 

— Era Oddny Hildur? a întrebat aceasta, întorcându-se spre 
Matthew. Eu nu m-am uitat. N-am putut. 

Matthew a clătinat din cap. 

— Nu, din câte mi-am putut da seama, era un bărbat. 

Fridrikka a oftat ușurată, apoi și-a luat iarăși o mină jalnică. 

— Dóri sau Bjarki? 

— Nu, a răspuns Eyjólfur. Nu era niciunul dintre ei. 

— Dar ce s-a întâmplat aici? a întrebat Bella, pe care nimic din 
toată povestea asta nu păruse s-o afecteze până acum, dar, 
dintr-odată, era la fel de uluită ca toți ceilalți. Trei oameni 
dispăruți, iar când, în cele din urmă, dăm de cineva, e o cu totul 
altă persoană. 

Thórei i s-a făcut pielea de găină. Cine naiba era în camera 
frigorifică? Cine se chinuise să pună acolo cadavrul dezgustător 
al acelui necunoscut? 

— E posibil să fi fost aici tot timpul? a întrebat ea. Sau poate 
c-a fost adus în camera frigorifică atunci când s-au aprins 
proiectoarele, iar cel care-a făcut asta încă e în clădire. 

S-a uitat instinctiv în jur, ca și când s-ar fi așteptat ca din 
mașina de spălat vase să sară un ţicnit. 

Fridrikka a tipat încă o dată - era ţipătul unui om înnebunit de 
spaimă. 


Capitolul 18 


21 martie 2008 


Fridrikka s-a oprit din plâns. Era ca și când canalele ei 
lacrimale în sfârșit secaseră. A mai scâncit de câteva ori, după 
care s-a liniștit. N-a zis nimic multă vreme, dar apoi i-a anunţat 
că nu va dormi în clădirea aceea câtă vreme va fi un cadavru în 
camera frigorifică. Câţiva dintre ei au încercat s-o convingă să 
rămână acolo, dar n-au avut niciun succes. În cele din urmă, s-a 
luat hotărârea ca Thâra și Bella să doarmă cu ea în clădirea 
administrativă, dat fiind că n-aveau cum s-o lase singură acolo 
în starea în care se afla, mai ales că nu era deloc limpede ce se 
întâmplase. Au cărat saltelele prin zăpadă până la clădirea de 
birouri și, cu toate că vremea era relativ liniștită, vântul domol 
împingea cu destul de multă putere bucăţile acelea mari de 
burete. Plăpumile au fost mai ușor de cărat prin vânt și până la 
urmă au reușit să mute toate cele trebuincioase, după care au 
pregătit trei paturi pe podeaua sălii de ședințe. 

Thâra a încercat să-și imagineze un așternut mai puţin 
comod, dar n-a reușit. Simţea podeaua prin buretele subţire, iar 
respiraţia grea a Bellei îi amintea constant în compania cui se 
afla. Cu toate că nu le fusese frig atunci când stătuseră în 
picioare, era destul de răcoare pe podea. In plus, Fridrikka 
insistase ca luminile să fie lăsate aprinse, iar strălucirea 
neoanelor era atât de puternică, încât nu scăpai de ea nici când 
închideai ochii. Unul dintre ele se aprindea intermitent, pocnind 
uşor. 

— Eşti trează? a întrebat Friðrikka, iar Thóra i-a zis că da - 
împărtășeau aceeași soartă. Cine ar putea fi? a continuat 
tovarășa ei, răgușită de la atâta plâns. 

— Nu știu. N-am reușit să-l văd prea bine și nici nu cunoșteam 
pe niciunul dintre angajaţii companiei, a zis Th6ra, încercând 
totuși să-și aducă aminte ce văzuse. Sigur era un bărbat, și mi s- 
a părut că era groenlandez. Cel puţin purta o haină făcută din 
piei, cu toate că nu l-am văzut decât de la umeri în sus. N-am 
vrut să distrugem eventualele indicii. 

Thâra s-a ridicat într-un cot, să se uite la Fridrikka - nu-i 
plăcea să privească în tavan în timp ce femeia îi vorbea. 

— În tabără nu lucra niciun băștinaș, nu-i așa? 

Fridrikka a clătinat din cap. 

— Nu. Au încercat să-i convingă pe câţiva să lucreze aici, dar, 
din câte îmi amintesc, nimeni nu s-a arătat interesat. Sătenii s- 
au ferit de angajaţii taberei încă de la început. Dar nu aveau 
niciun motiv să fie circumspecţi, pentru că întotdeauna ne-am 
purtat frumos cu ei. În plus, nu folosiseră niciodată la nimic 
pământul unde urmează să se construiască mina. Așadar, nu 
cred că erau reci cu noi pentru că le luaserăm pământul. Ci, pur 
și simplu, pentru că, din câte am înţeles, consideră zona asta ca 
fiind un loc rău. 

— Sau poate că localnicilor nu prea le plac străinii. Sunt sigură 
că nu vin mulţi turiști pe-aici. Ar avea unde să se cazeze în zona 
asta? 

— Nu, nu cred, i-a răspuns Friărikka - care își mai revenise și 
părea că-i face bine să stea de vorbă în liniște. Mă rog, sunt 
câteva colibe și niște adăposturi pentru vânători, dar nu prea 
cred c-ar fi bune pentru turiști, i-a explicat ea, strâmbând din 
nas. Chiar am intrat într-o astfel de colibă și n-am cuvinte să-ţi 
descriu mizeria din ea. Aș prefera să dorm într-un troian. 

— Sau pe podeaua unei clădiri de birouri? i-a zâmbit Thóra. 

Femeia s-a uitat la ea și i-a răspuns tot cu un zâmbet: 

— Ce bine că tu și Bella aţi venit cu mine! N-aș fi putut să 
dorm acolo. Mersi. 

A tăcut câteva clipe, apoi a continuat: 

— Nu ţi se pare uimitor cât de multe lucruri sunt dispuși să 
facă oamenii pentru bani? Când am plecat din tabără, am jurat 
că n-o să mă mai întorc niciodată, dar iată-mă aici. Și numai 
pentru că mi-au propus o sumă tentantă. De fapt, iniţial am 
acceptat să lucrez în locul ăsta din același motiv, așa că nu se 
poate spune c-aș fi inconsecventă. M-am angajat la Berg cu 
câţiva ani înainte să înceapă acest proiect, dar nu m-am gândit 
niciodată c-o să mă exilez într-o tabără ca asta. Dar când am 
auzit cât de mare era salariul, lucrurile s-au schimbat. N-o să mă 
mai las mânată de lăcomie în viața mea, asta-i sigur. Aș fi zis că 
deja m-am învățat minte, dar se pare că nu-i așa. De exemplu, 
slujba asta m-a costat căsnicia, dar tot m-am întors... 

— Vai, îmi închipui c-a fost dureros, a zis Thâra pe un ton plin 
de compasiune. Și eu sunt divorțată și știu că nu-i ușor. Și totuși, 
acum nu mai regret nimic, iar cu timpul probabil c-o să fii 
mulțumită c-ai luat decizia asta. 

— Nu eu l-am părăsit, ci el. Și-a văzut de viaţa lui cât am fost 
plecată de-acasă, iar apoi s-a ascuns după pretextul că ne-au 
îndepărtat absențele mele. Aiurea! 

— Ah... 

Thóra cunoștea majoritatea motivelor de divorț, iar în cazul 
ăsta părea că soţul își încercase norocul în altă parte. 

— Te-a părăsit pentru altă femeie? 

— Nu, s-a înroșit Friðrikka. Pentru un bărbat. 

— Am înţeles... a zis Th6ra, pe biroul căreia încă nu ajunsese 
niciun astfel de divorţ. Îmi închipui c-a fost destul de dureros. 

— Îngrozitor de dureros. Și umilitor, a adăugat Fridrikka, 
ridicând un pic capul, poate ca să-și amintească sieși, dar și 
Th6rei, că încă mai avea mândrie. Dispariţia lui Oddný Hildur a 
fost picătura care a umplut paharul; în plus, eram foarte 
moralizată și nu voiam să rămân singura femeie din grup. Banii 
deja nu mai erau așa de importanţi, dar, după cum ţi-am zis, se 
pare că sunt în stare să-mi las principiile deoparte dacă mi se 
oferă o sumă suficient de mare. Cred că ăsta e cel mai 
deprimant lucru din câte am descoperit în expediţia asta. 

— Oamenii trebuie să trăiască, i-a răspuns Thâra. Așa e viața 
și n-are niciun rost să ne împotrivim. Sunt o mulţime de alte 
lucruri mai grave decât încălcarea deciziei de a nu te mai 
întoarce niciodată aici. 

Și onorariul Thórei ar fi trebuit să crească semnificativ pentru 
a accepta o nouă expediţie în tabără. 

— Unde mai pui că nimeni n-avea de unde să știe ce ne 
aștepta aici, a adăugat ea. Eu, una, mărturisesc că nu mă 
așteptam la așa ceva. Cel mai rău lucru pe care mi-l 
imaginasem era c-o să-i găsim pe cei doi angajaţi înghețați într- 
un troian. Nu cred că te-ai mai fi întors aici, dacă ai fi știut ce-o 
să găsim. 

— Nu, asta-i sigur, a zis Fridrikka pe un ton ferm. De fapt, 
întotdeauna am avut presimţiri nefaste în legătură cu locul ăsta, 
așa că, în adâncul meu, știam că totul o să sfârșească prost. 

Dintr-odată, a întors capul și s-a uitat ţintă în ochii Th6rei. 

— Nu cred în forțe supranaturale sau ceva de genu’ ăsta. 
Vreau să spun doar că am avut un presentiment vag, fără să-mi 
dau seama exact despre ce-i vorba. Gândindu-mă retrospectiv, 
îmi dau seama că nu prea mi-a plăcut locul ăsta, ca să nu spun 
mai mult. 

— Dar ce simţeai, mai exact? 

— Nu știu, poate că era din pricina atmosferei din grup - ceva 
nu era în regulă. Cei mai mulţi dintre angajaţi lucrau împreună 
aici de câţiva ani, și impresia mea e că stările lor sufletești 
începuseră să fie extrem de asemănătoare. Poate fi nesănătos 
să trăiești și să lucrezi într-un mediu atât de intim. În plus, ca 
femeie, e un dezavantaj să lucrezi într-un astfel de grup - 
niciodată nu te simţi în largul tău, ca într-o comunitate 
adevărată. Și, pe lângă faptul că nu sunt femei, nu sunt nici 
bătrâni sau copii. Nu știu cum e pe mare, dar îmi închipui că-i 
cam la fel. 

— Te referi cumva la felul în care era tratat Arnar? 

— Da, și la asta, dar nu era singura problemă. Nu-mi place să 
recunosc, dar, într-o oarecare măsură, Eyjólfur avea dreptate în 
legătură cu el. Era prea obsedat de faptul că se lăsase de băut 
și se purta destul de aspru cu noi, pentru că nu eram la fel de 
virtuoși ca el. Dar asta nu putea justifica felul în care îl tratau. 
După cum ţi-am zis, mi-e greu să-ţi descriu atmosfera de-atunci: 
erau chestii subtile, bârfe, lucruri de genu' ăsta. 

A făcut o pauză, apoi a continuat: 

— Știu că pare ciudat, dar, din păcate, nu-ţi pot explica mai 
clar de-atât. Hărțuielile propriu-zise aproape că erau mai ușor de 
suportat, pentru că măcar erau făţișe. Cei mai mulţi dintre 
colegi îl antipatizau și îi arătau lucrul ăsta pe șleau. Luau în râs 
tot ce spunea. Dacă mergeau undeva în timpul liber, niciodată 
nu era loc și pentru el. Nici nu le trecea prin cap să ia mai multe 
mașini. De câteva ori, Arnar a mers singur cu mașina în urma 
celorlalți, dar ei l-au ignorat complet. Așa că, în zilele lui libere, 
făcea excursii de unul singur. 

— Ce urât din partea lor, a remarcat Thóra. 

Știa că mulţi copii erau supuși la un astfel de tratament din 
partea celor de-o seamă cu ei, dar auzise foarte rar de adulţi 
persecutați de colegii lor. 

— Așa a fost din prima zi? a întrebat ea. 

— Nu. E drept că n-a fost niciodată un tip popular, dar la 
început situaţia nu era chiar atât de rea. Și totuși, izolarea n-are 
efecte benefice asupra nimănui, așa că treptat lucrurile s-au 
înrăutățit. Mai întâi, doar îi aruncau priviri încruntate atunci când 
Arnar spunea sau făcea ceva care nu era pe placul lor, însă până 
la urmă, persecutarea a devenit evidentă pentru toată lumea. 
Întotdeauna mânca singur în sala de mese. Dacă se așeza lângă 
cei care nu-l suportau, aceștia se mutau la altă masă. Noi, 
ceilalți, nu voiam să ajungem în aceeași situație, așa că, din 
lașitate, evitam să stăm în preajma lui. Oddny Hildur era singura 
căreia părea să nu-i pese de ceea ce credeau ceilalţi. Se așeza 
din proprie iniţiativă lângă el, fie și numai pentru că nu suporta 
tratamentul care îi era aplicat colegului său. Eu nu eram la fel 
de generoasă și nu mă gândeam decât la mine, cu toate că 
încercam să fiu cât mai prietenoasă cu el. N-am luat niciodată 
parte la persecuțiile astea, dar eram un martor tăcut, ceea ce 
poate că era la fel de nedemn. Acum regret profund atitudinea 
de care am dat dovadă, însă, cum se întâmplă de multe ori, e 
prea târziu să spun că-mi pare rău. 

— Oddny Hildur a informat șeful cu privire la problema asta, a 
zis Thóra. Chiar înainte să dispară, i-a scris și i-a cerut să 
intervină în favoarea lui Arnar. Crezi că asta a influenţat în vreun 
fel atitudinea colegilor față de el? 

— Nu cât am mai stat eu aici. Mi-am dat demisia la o lună 
după dispariţia ei, iar în intervalul ăsta nu s-a schimbat nimic. 
De fapt, înţelegi, cred, că grupul a fost destul de abătut după ce 
Oddný a dispărut, așa că hărțuielile s-au mai domolit un pic. 

— Crezi că e posibil ca Oddny Hildur să fi avut de suferit 
pentru că i-a povestit șefului ce se întâmplă aici? 

Thóra și-a formulat întrebarea cu multă grijă, ca să n-o 
tulbure pe Fridrikka. Deși acum era calmă, cu siguranţă încă nu 
era complet stăpână pe emoţiile ei. 

— E posibil ca unul dintre hărțuitorii lui Arnar să fi aflat de e- 
mailurile ei către șef, după care să-i fi jucat o festă? Poate că nu 
voia s-o facă să dispară, dar s-a produs un accident și, până la 
urmă, asta s-a întâmplat. 

— Ce vrei să spui? a întrebat Fridrikka, obrajii ei palizi 
îmbujorându-se dintr-odată. Că a fost omorâtă? 

— Nu, nu asta, a lămurit-o Thâra, regretând profund ce 
spusese mai înainte. Ci că s-ar putea să fi fost o farsă scăpată 
de sub control. 

Femeia a tăcut câteva clipe înainte să-i răspundă. 

— Nu cred. Îmi aduc aminte tot, ca și când s-ar fi întâmplat 
ieri, și toată lumea era la fel de tristă ca mine. Niciunul dintre ei 
nu era un actor atât de bun, încât să facă pe nevinovatul dacă 
ar fi fost implicat. 

larăși a tăcut câteva clipe. 

— Dar m-am întrebat dacă nu cumva i-a făcut rău cineva din 
sat. Ştii că violenţa împotriva femeilor e destul de răspândită în 
Groenlanda. 

Thóra nu știa ce să spună. Nu era exclus ca localnicii să fi 
avut un rol în dispariţia lui Oddny Hildur și totuși era mai 
probabil ca femeia să se fi rătăcit într-o furtună de zăpadă sau 
să fi fost omorâtă de cineva mai apropiat ei. Părea puţin 
plauzibilă ipoteza că băștinașii veniseră din sat în tabără în 
speranţa că vor întâlni o femeie singură - ar fi fost mult mai 
probabil să dea peste un bărbat. 

— Dar aici nu e ca peste tot în lume? Adică nu-s abuzate mai 
ales soțiile și iubitele? a întrebat Thóra. lar tu știai că Oddný 
Hildur îl informase pe director? 

— Da, mi-a povestit chiar ea. Eram prietene. Dar nu cred că 
mai știa și altcineva. E limpede că n-avea motive să trâmbiţeze 
chestia asta și nu prea cred că directorul a povestit vreunuia 
dintre colegi fără știrea ei. 

— Cum a reacţionat Oddny Hildur când a văzut că directorul 
nu ia nicio măsură? 

— A fost furioasă, bineînţeles, dar nu s-a lăsat foarte afectată 
de chestia asta. 

— Ştii cumva de ce n-a făcut nimic mai înainte? Deja eraţi aici 
de un an când a semnalat problema asta. 

— Pentru că atunci se înrăutăţise situația, după cum ţi-am zis. 
Un alt motiv a fost că urma să rămânem aici o perioadă mai 
lungă decât era plănuit. În loc să stăm acasă câteva luni, 
începând cu Crăciunul, am fost nevoiţi să ne întoarcem în tabără 
la jumătatea lui ianuarie și să rămânem aici în cea mai urâtă 
perioadă a anului. S-a gândit că asta înrăutățea situaţia, și 
probabil că avea dreptate. Eu chiar am crezut că decizia avea să 
fie revocată, dar din păcate nu s-a întâmplat așa. 


174 


Thóra a pus iarăși capul pe pernă. În sfârșit, i se făcuse somn, 
iar frigul de la nivelul podelei devenise suportabil, întrucât sub 
cearșafuri se făcuse destul de cald. 

— Sunt sigură c-o să găsim explicaţii pentru toate astea, a 
spus ea, deși nu era deloc sigură. lar în scurtă vreme o să ne 
întoarcem acasă. 

A zis noapte bună și a așteptat câteva clipe, în speranța că 
Fridrikka avea să propună să stingă lumina - dar dorinţa nu i s-a 
îndeplinit. 

— Oare cum o fi ajuns omul ăla în camera frigorifică? s-a auzit 
din nou vocea tremurătoare a colegei ei. 

— Nu știu. La fel cum nu știu nici cine a pus oasele în 
sertarele birourilor... Poate că bietul om a intrat acolo din 
greșeală și a murit îngheţat. Dar ar fi destul de ciudat, pentru că 
ușa se poate deschide foarte ușor dinăuntru. 

— Da, e posibil, a zis FriGrikka pe un ton sceptic. Știi, am citit 
undeva că, pe vremuri, groenlandezii nu aveau nicio religie, 
niciun fel de credinţă, ci doar frica. 

Respirația ei era regulată, ca și când mai avea un pic și 
adormea. 

— Așa mă simt și eu, a continuat ea. Nu sunt credincioasă, 
dar am o frică permanentă de ceva, cu toate că nu știu de ce 
anume. 

Th6ra n-a spus nimic. A rămas întinsă cu ochii închiși, atentă 
la rozul iluminat dinăuntrul pleoapelor sale. Era prea obosită ca 
s-o contrazică și, într-un sens, știa exact ce simţea Friărikka. 

e 

— Cred că omul ăsta e mort de multă vreme, a spus doctorul 
Finnbogi, sprijinindu-și mâinile pe masa din bucătărie, după ce-a 
pus jos solnița pe care o învârtea între palme de câteva minute 
bune. Bineînţeles că nu l-am examinat îndeaproape, dar, cu 
toate că nu l-am văzut decât de la umeri în sus, mi se pare 
imposibil să fi murit de curând. 

Matthew a încuviinţat din cap. 

— Ai idee cum ar fi putut muri? 

Medicul a zâmbit ironic. 

— N-aș putea spune, din moment ce nu m-am uitat la el decât 
vreo două minute. Dar nu avea răni vizibile la nivelul capului și 
nu părea să se fi asfixiat - în cazul ăsta, ar fi trebuit să fie 
albastru în jurul gurii. Și n-am văzut nici urme de degerături pe 

nas sau pe urechi, care sigur ar fi apărut în caz c-ar fi murit de 
hipotermie. Și totuși, n-am exclus decât trei explicaţii posibile. 
Oamenii pot muri din multe alte cauze, și va fi nevoie deo 
autopsie pentru a stabili ce-a păţit de fapt. Habar n-am cine se 
ocupă de treaba asta în Groenlanda, însă presupun că, în unul 
dintre spitalele de pe coasta de vest, există condiţii pentru 
efectuarea unei autopsii. Și sunt sigur că va dura mult timp. M- 
aș putea duce încă o dată în camera frigorifică să examinez 
cadavrul mai în detaliu, dar nu cred c-aș obține un răspuns mai 
precis. Nu mi-e teamă de o eventuală infecție, pentru că acolo 
sunt sub zero grade. 

— Nu mai intră nimeni acolo înainte să vină poliția. 

Matthew era foarte hotărât în privinţa asta. Îi era limpede că 
medicul ardea de nerăbdare să se ducă iarăși acolo, întrucât era 
puţin probabil să mai vadă vreodată așa ceva. Eyjólfur și Alvar 
se întorseseră în living, dar numai după ce Matthew insistase să 
iasă din bucătărie - erau atât de interesați de cadavru, încât îi 
era teamă ca nu cumva să se strecoare înăuntru să facă poze. 
Era foarte neplăcut - eufemistic vorbind - că acel cadavru 
fusese descoperit când în tabără era atât de multă lume. 

— De fapt, ar trebui să plecăm de-aici, a zis Matthew, dar nu 
știu unde am putea pleca, așa c-o să rămânem până vine poliţia 
sau elicopterul. 

— De unde vrei să suni la poliţie? a întrebat Finnbogi. De la 
femeia aia din sat? 

— Avem altă variantă? i-a răspuns Matthew. Să sperăm c-o să 
ne primească. Cel mai bine ar fi să mergem acolo imediat, dar 
mă rog... 

— Te gândești c-am băut cam mult? a zis medicul pe un ton 
surprins. Totuși, n-am băut chiar atât de mult încât să nu putem 
conduce până în sat. 

Matthew s-a înfuriat că fusese întrerupt. Se săturase de toată 
povestea asta și nu voia decât să se întoarcă acasă, la dușul lui. 

— Nu, mă gândesc că n-ar fi indicat să-i lăsăm pe ceilalți în 
tabără. Nu știu ce le-ar putea trece prin cap lui Alvar și Eyjólfur 
și, în plus, nu-mi place deloc ideea de-a lăsa femeile aici. 

— Bine că nu ne pot auzi, a glumit Finnbogi. Bella sigur își 
închipuie că poate să aibă grijă de ea și singură. 

— judecând după fotografii, nici muncitorii nu erau niște sfrijiţi 
și totuși au dispărut. 

Matthew a făcut semn cu mâna în direcția bucătăriei. 

— lar prietenul nostru congelat pare să fi fost foarte puternic, 
dacă ne luăm după cât de mare e corpul de sub folia de plastic. 
Oricum, nu putem să mergem în noaptea asta, pentru că trebuie 
să vină și Thora cu noi. Femeia din sat părea să aibă încredere 
în ea și nu-s sigur că ne-ar deschide dacă ne-am duce doar noi 
doi. Cred că Thâra ne-ar însoţi chiar și acum, dar nu știu cum ar 
reacţiona Fridrikka dacă am lăsa-o doar cu Bella. Nu cred că mai 
suport și alte lacrimi în noaptea asta. 

— Nici eu. Mă întreb cum ar fi reacţionat dacă ar fi fost 
prietena ei. 

Matthew a scos un oftat. 

— Mai că-mi vine să sper că n-o s-o găsim niciodată. 

Dar, înainte să-și termine fraza, reflectoarele s-au aprins 
iarăși. 

Capitolul 19 


21 martie 2008 


Th6ra s-a simţit extrem de ușurată că Fridrikka dormea atunci 
când lumina puternică a inundat sala de ședințe pe a cărei 
podea erau întinse. A ieșit cu grijă de sub plapumă și s-a 
apropiat în vârful picioarelor de fereastra cea mai luminată. La 
rugămintea Frigrikkăi, Bella trăsese perdelele, așa că Thâra a 
trebuit să le depărteze puţin ca să poată arunca o privire pe 
geam. Afară era un om. A fost atât de uluită, încât a lăsat 
perdelele din mână și a făcut un pas înapoi. Ştia că bărbatul nu 
apucase s-o vadă, pentru că era cu spatele la ea, uitându-se 
spre sala de mese. Și totuși, nu putea scăpa de senzația c-o 
văzuse. S-a străduit din răsputeri să-și aducă aminte dacă 
încuiase ușa de la intrare, dar nu mai știa pe care dintre ele o 
închisese atunci când plecaseră bărbaţii. S-a uitat la Friðrikka și 
Bella, care dormeau liniștite, și s-a întrebat dacă nu cumva ar fi 
fost bine să le trezească. Cât despre prima dintre ele, răspunsul 
era foarte simplu, dar secretara probabil c-ar fi rămas calmă, ba 
poate chiar ar fi reușit să-l gonească pe bărbatul de afară. 

— Bella, Bella, a șoptit Thâra numele secretarei sale, 
scuturând-o de umăr, mai întâi ușor, iar apoi cu mai multă 
putere. Trezește-te! E cineva afară. 

Bella n-a deschis decât un ochi, dar a reușit să-i arunce Thórei 
o privire care dădea de înţeles cât de mult o deranja că fusese 
trezită. 

— Scoală-te, i-a zis Thóra tot în șoaptă. Dar ai grijă să n-o 
trezești pe Frigrikka. 

Proiectoarele s-au stins, iar în cele din urmă Bella s-a urnit din 
așternut. S-a sprijinit într-un cot și s-a ridicat în picioare. 
Amândouă aveau un aer caraghios. Secretara purta pijamale de 
flanel, iar Thâra, o rochie dintr-un material foarte moale, motiv 
pentru care se gândise c-ar fi putut s-o folosească pe post de 
cămașă de noapte. 

— Cine-i afară? a întrebat Bella cu glas răgușit, apoi s-a dus la 
fereastră și a aruncat o privire. Nu văd pe nimeni. 

Acum, că se stinseseră proiectoarele, îi era și mai greu să 
distingă ceva afară, din pricina luminii puternice dinăuntru. Bella 
a depărtat un pic mai mult perdelele, ca să vadă mai bine, după 
care s-a întors imediat și a șoptit cu respiraţia tăiată: 

— L-am văzut. Se îndreaptă spre bucătărie. 

Thóra rămăsese înmărmurită. În condiţii obișnuite, l-ar fi 
sunat pe Matthew să-l prevină, dar în zonă nu era semnal de 
mobil. 

— Nu crezi c-ar trebui să-i anunțăm? a zis ea, încercând să-și 
amintească dacă nu cumva clădirea de birouri avea și o intrare 
secundară, dar n-a reușit. Am putea sări pe o fereastră din spate 
și să mergem în cealaltă clădire fără să fim observate. 

Bella a ridicat o sprânceană. 

— Ţi-ai pierdut minţile? 

— Dar dacă dorm cu toţii, iar ăsta e omul din filmuleţ? a zis 
Thóra pe un ton agitat, dând din picioare pe podeaua rece. 

— Ce filmuleţ? La ce te referi, mai exact? 

Bella ridicase vocea un pic prea mult, iar Fridrikka s-a răsucit 
în așternut. 

Cuprinsă de spaimă, Thóra uitase că ceilalți membri ai 
grupului habar n-aveau că exista o înregistrare cu picioarele 
unui om întins pe jos, care părea să fie decapitat sau bătut, în 
timp ce sângele sărea în toate părţile. 

— Nimic, nu contează, a zis ea repede. Dar trebuie să-i 
anunțăm, ca să nu fie luaţi prin surprindere de intrus. 

— Atunci cel mai bine ar fi să te duci tu, a bombănit Bella. 
Una dintre noi oricum trebuie să rămână cu Fridrikka. N-o putem 
lăsa singură. 

Thóra n-avea timp să se certe cu Bella. 

— Bine, mă duc eu, dar promite-mi c-o să mă urmărești pe 
geam, a zis ea, mijind ochii. Să nu-ţi iei ochii de la mine și nici să 
nu ieși la o țigară. 

Bella a încuviinţat, iar Thâra a dat fuga în vestibul și s-a 
îmbrăcat cu o salopetă direct peste rochie. Era atât de grăbită, 
încât n-a stat să aleagă, așa că a nimerit una care îi era prea 
largă. Apoi și-a pus niște bocanci care de asemenea îi erau prea 
mari - măcar erau mai ușor de încălţat decât ghetele ei. A 
strigat-o pe Bella să-i spună că era gata, dar n-a primit niciun 
răspuns. Și totuși, trebuia să se miște cât mai repede. N-avea 
cum să încapă pe fereastră așa cum era îmbrăcată, drept care a 

hotărât să iasă pe ușă, sperând că totul avea să fie în regulă. 
Dacă, în cazul cel mai rău, ar fi fost atacată de intrus, ar fi ţipat 
din toţi rărunchii. Și-a îndepărtat din minte gândul că era un 
plan ridicol - nimeni nu i-ar fi putut sări în ajutor la timp - șia 
deschis ușa. 

Era ger, dar, pentru prima oară de când ajunsese în 
Groenlanda, nu-i păsa de frig; se gândea doar la distanța care 
despărțea clădirea de birouri de sala de mese. Dar intrusul nu se 
vedea nicăieri. Th6ra își simţea bătăile inimii ca niște lovituri de 
ciocan, pentru că nu se aștepta să nu-l mai vadă. Presupusese 
că bărbatul se îndrepta spre sala de mese și că avea să fie cu 
spatele la ea, ceea ce i-ar fi permis să se strecoare nevăzută 
printre clădiri. A încercat să distingă niște urme noi, dar aproape 
toată zăpada din jurul ei era răscolită, fiindu-i imposibil să-și dea 
seama care urme aparţineau intrusului. Nu putea decât să 
meargă înainte, sperând că n-o aștepta ascuns pe undeva. A 
iuțit pasul, apropiindu-se direct de ușa care dădea spre sala de 
mese, în loc să facă un ocol, așa cum plănuia iniţial. Întrucât 
intrusul nu se vedea pe nicăieri, era foarte probabil să fi intrat 
deja în clădire. Salopeta largă și incomodă îi încetinea 
înaintarea, iar marginile pantalonilor i se târau prin zăpadă, 
ceea ce însemna că nu mergea atât de silențios pe cât ar fi vrut. 
Atentă la foșnetele salopetei, Thóra n-a observat urmele care se 
îndepărtau de cărare, apropiindu-se de lada de gunoi, iar când a 
ajuns lângă ea, s-a speriat îngrozitor: în umbra ei, stătea 
bărbatul. Thórei i s-a tăiat respiraţia. 

Purta o haină din piei de animale și o pereche de pantaloni 
albi, care păreau făcuţi din blană de urs polar. Intrusul ar fi 
putut fi foarte robust sau foarte plăpând - hainele lui erau atât 
de groase, încât era imposibil să-ţi dai seama. Avea ochi de un 
căprui foarte închis, aproape negri. Dar nu avea un aspect 
fioros, chipul lui lăsând impresia unui om mai degrabă trist, nu 
rău. Thâra rămăsese înlemnită, neștiind ce să facă. Dăduse 
uitării planul ei iniţial de a striga după ajutor, iar frica îi 
paralizase judecata sănătoasă, așa că nu i-a trecut prin cap 
altceva decât să-i spună bună seara. Dar, imediat după aceea, 
nu și-a mai putut aminti în ce limbă vorbise. Probabil că în 
islandeză, din moment ce bărbatul se uita ţintă la ea, părând că 
nu înţelesese. Thóra a repetat salutul în daneză, ca să fie sigură. 

— Trebuie să plecaţi de-aici. 

Intrusul îi vorbise în daneză, dar Thâra își putea da seama că 
nu era limba lui maternă. 

— De ce? a întrebat ea. 

Cu toate că nu spera să primească un răspuns din partea lui, 
nici intrusul nu se putea aștepta ca ea să zică da, apoi să 
meargă înăuntru și să-și facă bagajele. 

— Prietenii dumneavoastră n-or să se mai întoarcă. Duceţi-vă 
acasă. 

Din tonul lui nu reieșea dacă era o ameninţare sau un sfat. 

— De unde știți? a întrebat Thóra, simțind dintr-odată frigul pe 
care nu-l luase în seamă cât timp venele ei fuseseră inundate de 
adrenalină. Ce s-a întâmplat cu ei? 

— S-au dus, i-a răspuns el fără să clipească. E un loc rău. 

Poate că era bătrânul vânător pe care îl pomenise femeia din 
sat. Hainele lui ciudate sugerau că trăia undeva în sălbăticie. 
Th6ra și-a adus aminte numele lui și a hotărât să-l întrebe pe 
loc: 

— Dumneavoastră sunteţi Igimaq? 

Bărbatul a părut surprins de întrebare, dar a aprobat. 

— Am auzit că mi-aţi putea spune câte ceva despre locul ăsta. 

— V-am spus deja. E un loc rău. Plecaţi imediat. 

Dar n-a întrebat-o pe Thóra cine îi povestise despre el. 

— Nu puteţi înţelege și n-aveţi ce căuta aici, a adăugat el. 
Spuneţi-le și celorlalţi. Locul ăsta e rău. 

Acum era momentul ca Thâra să scoată de la el câteva 
informaţii despre ce era în neregulă cu locul în care se aflau. Ar 
fi fost aproape imposibil să dea iarăși peste omul acela ciudat, 
dacă nu voia să fie găsit, iar dacă avea vreo legătură cu 
dispariţia muncitorilor sau a lui Oddny Hildur, era foarte probabil 
să se ascundă atunci când avea să vină poliţia. 

— Trebuie să-mi explicaţi mai bine. Poate c-o să plecăm dacă 
o să înțelegem de ce trebuie să facem asta. 

Bărbatul se uita ţintă la ea, părând că se înfurie. 

— Aici au murit oameni. 

— Primii oameni care s-au stabilit în zonă? a întrebat Thóra, 
amintindu-și de așezarea ai cărei locuitori muriseră cu toţii de 
foame. La ei vă referiţi? 

În cartea din bucătărie nu se menţiona nimic de genul ăsta, 
dar i se părea destul de probabil ca, după moartea lor, să fi 

apărut legenda că locul acela ar fi fost blestemat. Nu era sigură 
că povestea asta ar fi putut servi băncii, și totuși... 

— Oamenii care au murit atunci n-au avut urmași, pentru că 
toți copiii lor s-au prăpădit odată cu ei. Așa că sufletele lor n-au 
putut renaşte în nepoţii și strănepoţii lor și încă bântuie pe-aici, 
deși au murit cu mulţi ani în urmă. Or să rămână aici pentru 
totdeauna. Nu e un loc bun, iar cei care vin în locul ăsta s-ar 
putea să nu mai plece niciodată. 

Th6rei i se făcuse foarte frig, și nu numai din cauza gerului. 
Cu toate că nu era religioasă și nici nu credea în stafii, era foarte 
mișcată de ideea că bieţii oameni nu scăpaseră de frig și de 
lipsuri nici după moarte. 

— Deci sufletele celor care au murit de foame aici sunt de 
vină pentru dispariţiile din tabără? 

— Gheaţa păstrează multe lucruri și nu distruge nimic, iar 
până la urmă, înapoiază tot ce-a înghiţit. 

Bărbatul și-a dat jos una dintre mănușile de piele. A întins 
mâna spre ea, iar Thóra a văzut că îi lipsea arătătorul și că ţinea 
în palmă un pătrăţel alcătuit din mărgele colorate. 

— Soţia mea lucra la el în urmă cu treizeci de ani. N-a apucat 
să-l termine, pentru că l-a pierdut. L-am găsit ieri într-un loc 
unde am obiceiul să merg în perioada asta a anului. Gheaţa se 
topește și dă la iveală ce păstrează în adâncul ei. Nu e bine să fii 
aici, acum mai mult ca niciodată. 

Părea că nu se putea obţine de la el un simplu da sau nu. 

— Din câte am înțeles, cunoașteţi zona mai bine ca oricine. 
Vreți să-mi spuneţi ce-i în neregulă cu locul ăsta? Vin cumva pe- 
aici urși polari? 

— V-am spus. Dar nu mă ascultați, a zis bărbatul, care iarăși 
se înfuriase. 

— Ba da, v-am ascultat, dar mi-e greu să înțeleg ce spuneți. 
Acolo unde locuiesc eu, se vorbește și se gândește altfel. De 
exemplu, sufletele noastre nu bântuie într-un anumit loc după 
ce murim. 

Th6ra știa că nu avea mult timp la dispoziţie ca să afle ce o 
interesa - bărbatul deja începuse să arunce priviri în jur, ca și 
când ar fi vrut să hotărască pe unde să plece. Pentru Thóra, era 
o suprafaţă nesfârșită de gheaţă care ducea sau spre munţi, sau 
spre mare, dar pentru el, probabil că peisajul era cu mult mai 
variat. 


182 


— Din tabăra noastră au dispărut doi bărbaţi și o femeie. Aţi 
spus că prietenii noștri n-or să se întoarcă. La ei trei vă referiţi? 
Sugeraţi cumva că au murit? a întrebat Thóra, dar bărbatul nu i- 
a răspuns, ci a rămas cu privirea aţintită în zare. Au murit? 

Pentru prima oară de când rămăsese nemișcată lângă lada de 
gunoi, Thâra a îndrăznit să facă un pas în așa fel încât să ajungă 
chiar în dreptul privirii lui. 

— Trebuie să știu, a insistat ea. 

— Plecaţi de-aici și spuneţi-le celorlalţi să nu mai vină în locul 
ăsta, i-a spus el, privind-o în ochi. Dacă nu, o să regretaţi. 

Era limpede că bărbatul nu voia să-i dea și alte explicaţii, așa 
că Th6ra a hotărât să încerce o tactică diferită. 

— Ce s-a întâmplat cu fiica dumneavoastră? Am auzit că a 
murit chiar în locul ăsta. 

Igimaq a mijit ochii, iar colţurile gurii i-au căzut. 

— Ce s-a întâmplat cu fiica mea nu vă privește. Nu mai e aici. 

„Exact”, și-a zis Thóra. 

— A păţit același lucru ca și oamenii pe care-i căutăm? 

— O să aflaţi singuri, dacă nu plecaţi. Dar atunci o să fie prea 
târziu. 

Bărbatul a vârât pătrățelul de mărgele în buzunar, apoi și-a 
pus mănușa la loc. 

— Când o să vedeţi semnele, o să înţelegeţi despre ce 
vorbesc, a mai zis el, apoi a trecut pe lângă ea. Dar atunci deja 
o să fie prea târziu. 

— Poftim? 

Venise rândul Thórei să se înfurie. 

— Ce semne? Nu puteţi să-mi explicaţi mai clar? La ce semne 
vă referiți? 

Dar lgimaq a continuat să meargă, fără să se uite înapoi. 

— De ce-aţi venit aici? a strigat Thâra în urma lui, sperând să-l 
mai reţină un pic. 

— Am făcut lucrul pentru care am venit. Am venit să vă cer să 
plecați. 

Igimaq s-a întors, iar acum, chipul îi era încadrat de gluga de 
blană pe care și-o trăsese pe cap când o luase din loc. 

— Dar nu vreţi să ascultați, la fel cum n-au ascultat nici cei 
care au fost aici înainte. 

— Dumneavoastră ați stricat antenele parabolice și 
snowmobilul? 


Întrucât cunoștințele ei lingvistice erau destul de limitate, 
Thóra nu știa cum se numeau lucrurile astea în daneză, dar 
spera ca danezii să fi preluat întocmai numele englezești, așa 
cum obișnuiau când era vorba de termeni tehnici. Igimaq s-a 
uitat în urmă încă o dată, dar expresia lui sugera că nu-i 
înţelesese întrebarea. 3 

Thóra l-a privit cum se îndepărta în noapte. Il aştepta un drum 
lung și înainta prin zăpadă fără să facă niciun zgomot, ca și când 
s-ar fi înţeles cu ea să nu-i scârţâie sub tălpi. Când a trecut 
printre stâlpii reflectoarelor, acestea s-au aprins din nou, dar el 
n-a părut surprins de lumina foarte puternică. Thóra n-a luat-o 
din loc decât după ce Igimaq a dispărut cu totul. „Sunt sigură că 
Bella nu m-a urmărit”, și-a zis în sinea ei, deschizând ușa sălii de 
mese. În tot acest timp, bărbatul acela ar fi putut s-o omoare de 
câteva ori, ba chiar s-o și mănânce, și totuși, îngerul ei păzitor, 
care fuma ţigară de la ţigară, încă nu dăduse niciun semn. Dar 
poate că fusese mai bine așa, pentru că Igimaq probabil s-ar fi 
făcut nevăzut dacă ar mai fi apărut cineva. Dar a hotărât să 
rămână o vreme acolo, înainte să se întoarcă în clădirea de 
birouri, numai ca s-o tortureze un pic pe Bella, s-o facă să 
străbată sala de ședințe în lung și-n lat, îngrijorată din pricina ei. 
Voia să-l caute pe Matthew și să bea un pahar de vin în living 
înainte să se întoarcă în așternut. La scurtă vreme după ce-a 
închis ușa în urma ei, Matthew și medicul au apărut în vestibul, 
în timp ce ea își dădea jos salopeta. 

— Ce-ai păţit? a întrebat-o Matthew, apoi a apucat-o de umăr 
ca să nu se dezechilibreze, când a văzut că Thóra s-a împiedicat 
încercând să-și scoată al doilea picior din salopetă. S-a 
întâmplat ceva? 

S-a uitat nedumerit la rochia ei, dar n-a comentat nimic - 
ultima oară când o văzuse îmbrăcată cu ea, merseseră la teatru. 

— Nu chiar. M-am întâlnit cu Igimag, vânătorul despre care 
ne-a povestit tânăra din sat. A venit aici să ne spună să plecăm. 

— Poftim? a izbucnit Matthew furios. Și ce căutai pe-afară? 

— Veneam să vă avertizez. S-au aprins reflectoarele și am 
văzut un om. Se îndrepta în direcţia asta, și m-am gândit că 
poate dormeați. 

Dintr-odată, Thóra și-a dat seama ce idee proastă fusese. 
Poate că Oddny Hildur făcuse exact aceeași greșeală atunci 
când dispăruse. Pe vremea aceea, proiectoarele încă nu 

fuseseră montate, dar ar fi putut foarte bine să-l vadă pe 
vânător chiar și fără lumina lor - poate că ieșise afară și se luase 
după el prin frig. 

— În fine, nu s-a întâmplat nimic. A vorbit foarte criptic, și mi- 
a fost imposibil să scot vreo informaţie utilă de la el. Trebuie să 
punem un localnic să discute cu el pentru noi. 

— Ce-a fost în capul tău când ai ieșit afară? Ţi-ai pierdut 
minţile? Mai ales că văzuseși un străin. 

Matthew aproape că ţipa. 

— Îmi pare foarte rău, și știu că a fost o idee ridicolă, a zis ea 
pe un ton cât se poate de spășit, dar important e c-am reușit să 
stau de vorbă cu el. Deci a meritat, pentru că nu mai e nevoie 
să mergem la el cu snowmobilul, a conchis ea, agăţând salopeta 
în cui. În linii mari, mi-a confirmat că Bjarki și Dóri au murit, la 
fel ca Oddny Hildur. 

— Cum adică, în linii mari? a intervenit Finnbogi. 

— A zis că prietenii noștri nu se vor mai întoarce. Nu pot 
interpreta chestia asta în niciun alt sens. 

— A fost implicat în moartea lor? a întrebat Matthew. 

Încă era enervat de hotărârea impulsivă a Thârei de-a ieși 
afară. Și fără îndoială că furia lui era alimentată de faptul că el și 
Finnbogi stătuseră la fereastră și se uitaseră printr-o crăpătură a 
perdelei când se aprinseseră reflectoarele, dar nu reușiseră să 
vadă nimic și nici nu le trecuse prin minte să iasă afară să afle 
ce se întâmplă. Sigur îl irita faptul că, de data asta, Thâra se 
dovedise mai plină de iniţiativă decât el. 

— E posibil, a răspuns ea. Habar n-am. 

S-au dus cu toţii în living, unde le-a povestit tot ce-și amintea 
din conversaţia cu Igimaqg. Nici Matthew, nici Finnbogi n-au 
înţeles la ce semne se referea vânătorul. S-au gândit că poate 
era vorba despre niște simboluri sau semne prevestitoare, 
despre niște fenomene naturale care, într-o gândire primitivă, 
puteau reprezenta o serie de pericole ascunse. După ce-au băut 
câte un pahar de vin, Thóra s-a întors în clădirea administrativă, 
însoțită acum de Matthew. Când au intrat în sala de ședințe, 
Bella nu umbla agitată de colo-colo, așa cum spera Thóra, ci 
sforăia sub plapumă. 


Capitolul 20 


22 martie 2008 


Oqqapia s-a uitat prin bucătărie și a oftat resemnată. Toate 
farfuriile și paharele erau murdare. Teancul din chiuvetă se 
înălţase atât de mult, încât nu mai era posibil să speli doar ce-ţi 
trebuia pe moment fără să riști ca toate farfuriile să se 
prăvălească pe podea. Nu-și putea permite să înlocuiască 
vesela, așa că în ultima vreme ajunsese să șteargă farfuriile și 
paharele de care avea nevoie, folosind o cârpă ponosită care nu 
era cu mult mai curată decât vasele. Nu le-ar fi putut spăla nici 
dacă ar fi reușit să se mobilizeze. Satul nu avea apă curentă, 
ceea ce însemna că mai întâi ar fi trebuit să umple rezervorul 
casei înainte să se apuce de treabă. Cu mulţi ani în urmă, 
autorităţile săpaseră după apă, dar nu se gândiseră să 
construiască și o rețea de ţevi care să aprovizioneze casele. 
Dacă sătenii voiau apă, trebuiau să și-o care singuri: o scoteau 
cu pompa dintr-o baracă special amenajată și o turnau în tot 
felul de recipiente. În gospodăria lor, asta era treaba lui 
Naruana, dar în ultima vreme fusese neobișnuit de leneș și 
căzuse în starea aceea în care devenea complet inutil. Oqqapia 
era cu totul altfel, poate pentru că nu-și permitea să nu-i pese. 
Nu avea cine știe ce slujbă, dar era destul de importantă. 
Treaba ei era ca, o dată la trei zile, să golească bazinele de 
colectare de la closetele tuturor caselor din sat și să le 
deverseze conţinutul în mare. Făcea o mulţime de drumuri până 
pe plajă cu găleţile urât mirositoare și, cu toate că greutatea era 
considerabil mai mică la întoarcere, nu era în stare să ducă mai 
mult de două o dată. Cu trei ani în urmă, când începuse slujba 
asta, încercase adesea să care patru o dată, dar, în scurtă 
vreme, își dăduse seama că era o sarcină irealizabilă, pentru că 
aproape se goleau pe drum, așa că se mulțumise să facă mai 
multe drumuri cu mai puţine găleți. Dacă se întâmpla cumva să 
sară o tură, era certată imediat, însă cei care o muștruluiseră de 
cele câteva ori când se întâmplase asta nu-i mulțumeau 
niciodată când își îndeplinea sarcinile potrivit calendarului. Și-ar 

fi dorit să facă și altceva, dar sătenii știau că nimeni nu era 
nerăbdător să-i preia îndatoririle, așa că aveau grijă să nu-i dea 
de veste când se iveau și alte slujbe. 

De aceea, Oqqapia nu intenţiona ca, pe lângă sarcina de a 
goli latrinele, să adauge și căratul apei în bazin. De asta trebuia 
să se ocupe Naruana. Dacă ar fi adus apa în locul său, lui 
Naruana ar fi început să i se pară ceva de la sine înţeles și, în 
scurtă vreme, ar fi devenit sarcina ei, iar el ar fi rămas fără nicio 
responsabilitate. Așa că, preţ de câteva clipe, s-a uitat cu scârbă 
la gura murdară a unei cutii de suc și, în cele din urmă, a băut 
direct din ea. Din cutia veche se răspândea un miros urât de 
fiecare dată când o ducea la gură. Conţinutul încă nu se 
stricase, dar clipa de dinainte ca lichidul să-i intre în gură era 
foarte neplăcută - de-ar fi avut măcar un pahar curat. 

Naruana a apărut în prag. Părul lui negru era murdar și nu mai 
fusese tuns de foarte mult timp, iar bustul lui gol, deși încă era 
musculos, nu mai arăta nici pe departe ca atunci când îl văzuse 
dezbrăcându-se pentru prima oară. Era dureros de limpede că 
viața îi tocise foarte mult și că încă nu terminase cu ei. Oqqapia 
scosese oglinda de deasupra chiuvetei din baie cu mult timp în 
urmă. Oricum îi era greu să se trezească dimineaţa cu 
sentimentul că moartea i se cuibărise în pântece, așa că nu voia 
să-și mai vadă și chipul în oglindă. Dar asta nu rezolvase nimic. 
Pentru că încă se vedea pe sine - și halul în care ajunsese - ori 
de câte ori se uita la Naruana. 

— Dă-mi și mie, a zis el, luându-i cutia din mână. 

A dus-o la gură și a golit-o, apoi a pus-o pe masa din 
bucătărie, alături de cutiile de bere goale. 

— Nu mai avem deloc? a întrebat el, iar Oqqapia n-avea 
nevoie să-i explice la ce se referea - semănau prea mult unul cu 
altul. 

Tânăra a clătinat din cap. 

— Ai băut ultima cutie azi-noapte. 

Oqqgapia cotrobăise prin casă după o bere, însă fără succes. 
De fapt, nici macar nu-și amintea care dintre ei o băuse pe 
ultima, dar presupunea că fusese el. Așa se întâmpla de fiecare 
dată și așa avea să se întâmple mereu. Naruana avea prioritate, 
cu toate că ea aducea mai mulţi bani în casă. De exemplu, 
cumpăraseră berea cu banii primiţi de la străina cu care stătuse 
de vorbă. Dacă nu i-ar fi avut, noaptea de dinainte ar fi fost cât 

se poate de tristă; chiar și-așa fusese foarte plicticoasă, însă 
asta era altă poveste. Alcoolul îi amorțea sentimentele și îi făcea 
viața suportabilă. Dacă, în cele din urmă, s-ar fi pus pe picioare, 
Oqqapia n-ar mai fi avut niciun motiv să bea. Dar când avea să 
se întâmple asta și ce-ar fi trebuit să facă? Cu doi ani în urmă, la 
fel ca toţi ceilalți săteni, își închipuise că aveau să vină zile mai 
bune odată cu mina care urma să se construiască în apropiere. 
In sfârșit, ea și alţii ca ea urmau să aibă mai mult decât o slujbă 
ocazionala de jumătate de zi, iar viața ei avea să-și recapete 
ritmul firesc: trezit, mers la muncă, somn. Ar fi fost mai bun 
decât cel de-acum: trezit, băut, somn. Încă își amintea 
dezamăgirea care i-a cuprins pe săteni atunci când au aflat că 
mina avea să fie construită într-un loc pe care fuseseră învățați 
să-l evite, un loc unde le era interzis să umble. Stupefacția 
produsă de această descoperire a fost îngrozitoare, iar viața 
devenise chiar mai rea decât înainte să fie îmbiaţi cu 
promisiunea unei bunăstări viitoare. 

— N-ar fi trebuit să stai de vorbă cu femeia aia, i-a reproșat 
Naruana. 

Dar când Oqqapia venise cu bani acasă, nu se arătase deloc 
nemulțumit, ci dăduse fuga la Kajog, proprietarul magazinului 
din sat - dacă se putea numi așa. Nu știai niciodată dacă o să 
găsești acolo ce-ţi trebuie, dat fiind că aprovizionarea se făcea 
de două ori pe an, primăvara și toamna. Alimentele proaspete 
erau disponibile doar câteva săptămâni pe an, însă din 
magazinul lui Kajoq nu lipseau niciodată berea și tăriile - 
Oqqapia nu-și amintea să-l fi găsit vreodată cu stocul epuizat. 

— N-ar fi trebuit să vorbești cu femeia aia, a repetat Naruana, 
la fel ca bătrânii care stăteau pe chei și discutau zi de zi despre 
aceleași subiecte. 

— Nu i-am zis nimic. Doar am sfătuit-o să stea de vorbă cu 
taică-tu. 

Oqqapia știa că lucrul ăsta avea să-l necăjească. Veștile 
despre tatăl său - oricât de neînsemnate - îl întristau de fiecare 
dată. Cu toate astea, nu vedea de ce i-ar fi ascuns sfatul dat 
străinei. Când era mică, unul dintre învățătorii care locuiseră în 
sat o vreme îi sădise în suflet convingerea că trebuie să spună 
adevărul întotdeauna; tot de la el învățase și că, uneori, vorbele 
nespuse erau la fel de dăunătoare precum minciunile făţișe. Dar 
oare ce trebuia să mărturisești și ce era mai bine să lași 

deoparte? Și totuși, Oqqapia făcea tot posibilul să aplice acest 
principiu, deși nu mai respecta multe dintre virtuțile pe care le 
ţinuse la mare cinste pe vremuri. 

— De ce naiba i-ai zis asta? Dacă-i pe-așa, de ce n-ai invitat-o 
și la noi acasă? 

Naruana s-a întors spre ea, luându-și privirea de la frigiderul 
deschis. Era mai furios decât înainte, și nu numai pentru că nu 
găsise nicio cutie de cola sau alt suc. 

Oqqapia știa că dăduse de necaz, iar obrajii i se înroșiseră un 
pic. Să profite de ocazie și să-i spună că, de fapt, chiar îi 
promisese străinei că poate veni să sune de la ei, sau mai bine 
să tacă din gură? N-o invitase propriu-zis la ei, așa că putea 
nega acuzaţia aceea cu conștiința împăcată. Până la urmă, a 
hotărât să nu scoată o vorbă despre asta, deși poate nu era 
tocmai onest din partea ei. Poate că străina nici n-avea să vină, 
sau poate că avea să vină când Naruana nu era acasă - ar fi 
putut foarte bine să fie plecat pe chei sau în vizită la cineva care 
avea niște bere. 

— Ei, hai, că doar ieri erai foarte bucuros. 

— Nu-s bucuros niciodată. Ar trebui să știi asta. 

A trântit ușa frigiderului, zgâlțâind borcanele cu gem și alte 
recipiente, dintre care multe erau goale. In afară de vasele 
nespălate, acesta era încă unul dintre lucrurile pe care le 
neglijaseră: curăţenia în frigider. 

— Nu vreau decât să fim lăsaţi în pace de oamenii de teapa 
lor, iar dacă vorbești cu ei, nu faci decât să tulburi apele. Dacă 
nu le spune nimeni nimic, până la urmă or să plece, și totul o să 
fie ca înainte. 

Apoi au tăcut amândoi. Faptul că totul avea să fie ca înainte 
însemna două lucruri: că aveau să se îmbete în continuare și că 
urmau să fie priviţi cu același dispreț de sătenii care nu o 
apucaseră pe același drum ca și ei. lar oamenii de felul ăsta 
reprezentau majoritatea și ieșeau mai des din casă, așa că era 
foarte probabil să se întâlnească pe stradă cu unul dintre ei. 
Ceilalţi - aflaţi în aceeași situație cu ei - ieșeau rar din casă și 
dormeau până târziu, așteptând să le treacă mahmureala, ca să 
se poată ridica din pat și să parcurgă încă o dată cercul vicios în 
care intraseră. 

— l-am spus străinei și despre Usinna, a zis Oqqapia, fără să- 
și dea seama de ce făcuse această adăugire. 

Dacă Naruana era foarte sensibil când venea vorba de tatăl 
lui, sora lui era un subiect și mai exploziv. Nu vorbea despre ea 
decât atunci când era atât de beat, încât nu mai știa ce spune, 
și de obicei adormea la scurt timp după aceea. Întrucât, de cele 
mai multe ori, și Oqqapiei i se întâmpla cam același lucru, 
rareori își putea aduce aminte ce spunea Naruana în momentele 
acelea. Și totuși, își amintea unele frânturi, dar erau atât de 
ciudate, încât era sigură că n-auzise bine sau înțelesese greșit. 
Niște bolboroseli despre semne și despre strămoșii care nu 
puteau fi trădaţi - o poveste înfiorătoare despre soarta Usinnei, 
pe care nu avea cum s-o verifice. Fie că o înșela memoria, fie că 
nu, cert e că, a doua zi după ce spunea acele lucruri ciudate 
despre Usinna, Naruana începea să vorbească despre copii, 
întrebând-o dacă nu cumva ar fi fost bine să facă și ei unul. În 
rest, nu pomenea niciodată de acest subiect - din punct de 
vedere oficial, nu alcătuiau un cuplu, și niciunul dintre ei n-ar fi 
fost în stare să crească un copil. La început, se simţise flatată 
când Naruana deschisese această discuţie, dar, când și-a dat 
seama că nu era sincer până la capăt, l-a tras de limbă și a 
descoperit că dorința lui de-a face copii nu avea nicio legătură 
cu ea: pur și simplu, voia să aibă moștenitori și, din întâmplare, 
ea era la îndemână. Sufletul Usinnei avea nevoie ca în neamul 
lui să se nască niște urmași, și numai el mai putea asigura 
perpetuarea familiei. Oggapia suferise mult de-a lungul anilor, 
dar ăsta era lucrul care o durea cel mai mult. Era dovada 
limpede că lui Naruana nu-i păsa deloc de ea. În mintea lui, 
Usinna încă era cea mai importantă, cu toate că murise cu mult 
timp în urmă. 

— Ce i-ai spus? a întrebat-o Naruana. 

Rămăsese lângă frigiderul închis, cu spatele la ea. Mușchii 
lungi și subţiri de pe spatele lui robust s-au încordat, iar 
respiraţia i-a încetinit. 

— Nimic. l-am zis doar că Usinna a murit acolo. Nimic altceva. 

Işi dorea să nu-i fi pomenit despre asta. Poate că voise să-l 
pedepsească pentru că, în sufletul lui, o preţuia mai mult pe 
Usinna. Fusese o decizie prostească, care cu siguranţă n-avea 
să schimbe nimic. Usinna n-ar fi făcut niciodată una ca asta - 
era prea desăvârșită. Preţ de o clipă, Oqqapia s-a gândit să-i 
atragă atenţia că sora lui era prea bună ca să rămână în satul 
ăla și că, dacă ar fi fost în viaţă, ar fi fost ultima persoană care 

să respecte tradiţiile. Dacă destinele lor ar fi fost inversate, ea 
n-ar fi făcut niciodată copii numai ca să-i asigure întoarcerea 
sufletului în lumea asta. Usinna era cu câţiva ani mai mare 
decât ea, dar Oqqapia încă și-o amintea foarte bine. Nici n-ar fi 
avut cum s-o uite. Graţia și firea ei aleasă erau admirate de 
toată lumea. Când Oqqapia era adolescentă, Usinna plecase în 
străinătate la studii și se întorsese câţiva ani mai târziu, chiar 
mai elegantă decât înainte: lumina pe care părea s-o degaje 
avea acum un aer cosmopolit. Deci nu era surprinzător că 
Naruana voia să-i asigure reincarnarea. 

— Să nu îndrăznești să-i mai rostești numele vreodată, curvă 
nenorocită ce ești! a strigat Naruana, întorcându-se cu faţa spre 
ea și lovind frigiderul cu toată puterea - pumnul lui a lăsat o 
urmă mare pe tabla zgâriată a frigiderului. 

Oqqapia n-a zis nimic. Nu degeaba fusese crescută de o 
mamă beţivă și violentă: învățase câteva lecţii. În astfel de 
momente, era mai înțelept să nu te aperi. Dar o făcuse curvă. 
lar aceea era casa ei, oricât de urâtă ar fi fost. Nu era chiar atât 
de curvă încât Naruana să nu poată trăi sub acoperișul ei și să 
nu bea berea cumpărată cu banii obţinuţi de ea, prin divulgarea 
unor informaţii lipsite de importanţă. Din punctul ăsta de 
vedere, el era curva, nu ea. Oqqapia nu decăzuse ca el, ci pur și 
simplu se născuse la marginea societăţii și rămăsese acolo. 
Când era mică, nu visase niciodată că Naruana, fiul marelui 
Igimaqg, avea să trăiască sub același acoperiș cu ea, fata târfei 
satului și a unui târâie-brâu care, într-o iarnă, leșinase pe drum 
de beat ce era și murise îngheţat. Nu-și aducea aminte de taică- 
su, dar maică-sa și alte persoane cărora le făcea plăcere să-i 
reproșeze ce moștenise de la el îi aminteau mereu cât de 
netrebnic era. Singurul lucru pentru care Oqgapia îi putea fi 
recunoscătoare era că fusese suficient de bărbat încât să ridice 
casa în care locuia acum. La fel ca în cazul multor case din sat, 
cele trebuincioase pentru ridicarea ei fuseseră donate de danezi 
- aceștia le ofereau materiale tuturor celor care voiau să-și 
construiască o locuinţă, iar dacă locuiau în ele timp de câţiva 
ani, deveneau proprietarii lor. Deci Oqqapia moștenise de la 
părinţii ei și altceva decât un gust amar în gură. Singurii oameni 
care se purtaseră afectuos cu ea fuseseră învățătorii - pe când 
era mică, aceștia veneau uneori în satul lor. Își amintea de toţi 
cu drag. Plecarea fiecăruia dintre ei îi pricinuise același 

sentiment de dezamăgire ca și promisiunea neîmplinită a unei 
slujbe mai bune la compania minieră. N-o făcuseră niciodată 
curvă și nici nu-i aruncaseră în obraz vreo altă insultă. O 
asigurau că era la fel de bună ca toată lumea, iar unii îi 
spuseseră chiar că Dumnezeu și Fiul Său o iubeau la fel de mult 
ca pe ceilalți oameni, oricât de netrebnici erau părinţii ei. 

Dintr-odată, s-a simţit la fel ca în copilărie, când, în inocenţa 
ei, îi credea pe oamenii care spuneau că nu era mai puţin 
demnă de respect decât ceilalți. La urma urmelor, era adevărat, 
iar dobitocul furios din faţa ei dovedea asta din plin. Familia lui 
se trăgea din două neamuri bune, și totuși, Naruana ajunsese la 
fel de rău ca și ea. Mama lui era în aceeași situaţie și, cu toate 
că tatăl lui nu bea, reputaţia lui scăzuse în ochii sătenilor. Deci 
el era cel care se prăbușise mai jos, nu ea. Oqqapia nu putea să 
meargă decât în sus. Inima ei era plină de furie și revoltă faţă de 
toți și de toate, nu în ultimul rând faţă de sine. Viaţa ei era în 
propriile sale mâini și încă se putea salva de la ruină. Încă avea 
toți dinţii în gură, așa că nu era la fel de consumată pe cât 
fusese maică-sa când era de-o seamă cu ea și, în ciuda vieţii pe 
care o ducea, trupul ei se păstrase destul de bine și încă era 
puternic. Poate că, la urma urmelor, Dumnezeul despre care îi 
vorbeau învățătorii ţinuse o mână protectoare în jurul ei, 
asigurându-se că va avea ocazia să se schimbe, dacă va găsi în 
ea dorința s-o facă. S-a ridicat în picioare. 

— Tu vorbești? Eu nu i-am făcut niciun rău surorii tale. 

Oqqapia a hotărât să caute cartea pe care i-o lăsase omul 
acela de la organizaţia împotriva alcoolismului. Cu toate că nu 
citise mult la viaţa ei, sigur n-o aruncaseră la gunoi, la fel cum 
nu aruncau nici celelalte gunoaie care ajungeau în casa lor. S-a 
uitat la Naruana și n-a văzut decât un om de nimic, la fel cum 
fusese și mama ei. 

— Păcat că nu se poate zice același lucru și despre tine, a 
împroșcat ea vorbele care știa că aveau să-l doară cumplit. 
Când ești pe jumătate adormit și bolborosești despre ea, 
întotdeauna te plângi că, la urma urmelor, tu ai fost cel care s-a 
purtat cel mai rău cu Usinna. 

Naruana a urlat ca un animal și s-a repezit asupra ei. Chiar 
înainte ca pumnul lui să-i izbească fața, Oqqapia și-a amintit de 
mama ei moartă, dându-și seama cât de puţin îi simțea lipsa. 

În cele din urmă, Thóra a reușit să se spele pe faţă cu apa 
călduță care îi fusese alocată. De dimineaţă, Matthew umpluse o 
oală mare cu zăpadă, o topise în bucătărie, apoi le-o împărţise 
în mod egal, ceea ce, în absența dușului, era mai bine decât 
nimic. După ce s-a șters pe faţă cu prosopul, Thóra s-a simţit 
mult mai bine. Apoi s-a îmbrăcat în cea mai bună ţinută pe care 
a găsit-o în valiză: o bluză de flanelă și o fustă, iar pe sub ea, o 
pereche de colanţi pe care și-i luase pe post de izmene. S-a 
simţit ușurată când a văzut că avusese dreptate în legătură cu 
bagajul lui Matthew - deja își terminase hainele mai comode și 
începuse să poarte pantaloni la dungă, cămăși elegante și 
sacouri de lână. Amândoi făceau notă discordantă cu toți ceilalţi, 
dar era ultimul lucru care conta - cu toţii aveau treburi mai 
importante decât să se gândească la gafele lor vestimentare. 
Th6ra n-ar mai fi ieșit atât de mult în evidenţă dacă ar fi găsit o 
salopetă pe măsura ei, cu care să-și acopere ţinuta. Aveau să 
meargă direct în sat, în speranţa că vor putea da telefon. 

Toată lumea era în sala de mese, mai puţin Bella, care - la fel 
ca Thâra - își prelungise surogatul acela de baie. Lipsea și 
FriSrikka, dar Thórei nu i s-a părut deloc surprinzător, dat fiind 
că rămăsese fermă pe poziţii și refuzase să pună piciorul în 
complexul pentru locuit. A fost de neclintit în decizia ei atunci 
când Thóra și Bella au plecat din clădirea administrativă. Nimeni 
n-a fost bine dispus în timpul micului dejun, care devenea din ce 
în ce mai mohorât cu fiecare zi. Și nu prea aveau poftă de 
mâncare, știind că era un cadavru în camera frigorifică, aflată 
atât de aproape de sala de mese. Thâra a luat loc, dar s-a 
mulțumit cu o cafea și un biscuit - ar fi preferat să se 
înfometeze până aveau să plece de-acolo, dar, la cât de frig era 
afară, n-ar fi fost o decizie tocmai înțeleaptă, după cum le 
sugerase și Finnbogi. Medicul le supraveghease îndeaproape 
meniul zilnic și, întrucât mulțumită lui nu mâncaseră nimic din 
alimentele pe care le găsiseră în tabără, Thórei i s-a părut că cel 
mai bine era să-i urmeze sfatul. Dacă Finnbogi n-ar fi fost atât 
de insistent, probabil că toți ar fi mâncat câte ceva din camera 
frigorifică. 

— Când plecăm? a întrebat Thóra, rupând biscuitul și înmuind 
o jumătate în cafea. 

— Imediat ce-o să fim gata, a zis Matthew, care terminase de 
mâncat și abia aștepta s-o ia din loc. Mergem doar noi doi. Am 

ajuns la concluzia că e mai bine să rămână în tabără cât mai 
multă lume, ca să fim siguri că nu intră nimeni în camera 
frigorifică. Or să se supravegheze unii pe alţii, ca să zic așa. 

Thóra a zâmbit în sinea ei, întrucât i se părea mai probabil ca 
restul grupului să cadă la învoială să se uite cu toţii în cameră - 
în afară de Friărikka, bineînţeles. În ceea ce-o privea, Thóra era 
sigură că ea ar fi cedat tentaţiei. De multe ori, lucrurile 
înfiorătoare sunt și foarte fascinante. Cealaltă variantă ar fi fost 
să meargă cu toţii în sat, ceea ce nu era tocmai indicat. Cu cât 
mergeau mai mulţi, cu atât era mai puţin probabil să li se dea 
voie să folosească telefonul - nu trebuia să pară un fel de 
invazie asupra satului. 

— Sunt gata, a molfăit Thóra, ducând la gură ultima bucată de 
biscuit. 

Când au ajuns în vestibul, a căutat în cuier o salopetă cât mai 
mică și a avut noroc: în spatele uneia uriașe a găsit una care îi 
venea foarte bine. Când a luat-o și a dat să-și vâre picioarele în 
ea, a văzut ce era scris pe guler: Oddný H. Thóra a ezitat câteva 
clipe, dar, până la urmă, a câștigat raţiunea: ce importanţă avea 
dacă purta hainele femeii dispărute? Și-a luat inima-n dinţi și s-a 
îmbrăcat cu salopeta, dar, înainte să iasă afară, iarăși a trebuit 
să se încurajeze: nu avea niciun dubiu că Oddny Hildur murise și 
era foarte neplăcut să porţi hainele unui mort. Din câte își 
amintea, nu mai făcuse asta niciodată. Nu putea scăpa de 
gândul că salopeta ar fi putut prelua controlul asupra ei și, 
împotriva voinței sale, s-o ducă acolo unde zăcea proprietara 
acesteia. Și-a imaginat propriul ei trup îngheţat și abandonat în 
zăpadă, cu ochii sticloși privind spre cerul întunecat al dimineții, 
în speranţa că va vedea o stea căzătoare și își va putea pune 
dorinţa de-a fi găsită și dusă înapoi în Islanda, pentru ca 
rămășițele ei să se odihnească în pământul natal. 

— Totul e-n regulă? a întrebat-o Matthew, ţinând mâna pe 
clanţă. 

— Da. Am căzut pe gânduri... 

Ce-o fi fost în mintea ei? Ca și când hainele ar fi putut să-i 
aducă mesaje de pe lumea cealaltă! 

Abia când a dat să iasă pe ușă a simţit agenda din buzunarul 
lateral al salopetei. 

Capitolul 21 


22 martie 2008 


Micul dejun nu era deloc rău, dar lui Arnar nu-i era foame. Nu i 
se părea că masa de dimineaţă era cea mai importantă, așa 
cum susţinea înţelepciunea populară, iar pentru el era un mare 
efort chiar și să ia prânzul și cina. Dar știa că trebuie să 
mănânce. Poate că, în felul acesta, avea să scape de tristețea 
care îl copleșea. A început să învârtă în iaurt cu un aer distrat. 

Dintr-odată, femeia deprimată pe care o văzuse cu o seară în 
urmă a apărut lângă el, ţinând în mână o tavă, și l-a întrebat 
dacă putea lua loc la masa lui. Arnar i-a răspuns că da și a fost 
surprins să vadă că tânăra a ales chiar scaunul de lângă el, cu 
toate că mai erau câteva libere la masă. La început, a rămas 
nemișcată și cu capul plecat, fără să scoată o vorbă, dar apoi a 
dus ceașca la gură cu mâinile ei uscăţive și a luat o gură de 
cafea - Arnar a observat că era fără lapte. 

— Nu suport pâinea prăjită, a zis ea, apoi a mai luat o gură. 
Îmi aduce aminte de hoteluri. Hotelurile îmi amintesc de baruri, 
iar barurile, de alcool. 

Arnar nu prea a înţeles legătura. E drept că nici nu-și amintea 
să fi luat vreodată micul dejun la un hotel, așa că nu era exclus 
ca hotelurile să servească dimineaţa doar pâine prăjită. 

— E prima oară când vii aici? a întrebat-o el. 

— Da. 

Tânăra a pus jos ceașca și a început să-și scarpine dosul 
palmei, într-un loc unde avea pielea roșie și iritată, însă expresia 
ei nu s-a schimbat deloc și părea să nu simtă niciun pic de 
durere. 

— Eu am fost internat de mai multe ori, i-a mărturisit Arnar. 

Apoi a scos linguriţa din iaurt și a pus-o pe tavă. Învârtise 
destul. Deși tot nu-i venise pofta de mâncare, compania ei îl 
înseninase un pic. Abia acum își dădea seama cât de singur 
fusese în ultima vreme. 

— Încetul cu încetul, o să te simţi mai bine. Cam cu un minut 
mai mult în fiecare zi, a adăugat el cu un zâmbet șters, însă 

femeia iarăși plecase capul. O zi are 1 440 de minute, deci o s- 
ajungi să te simţi bine toată ziua și toată noaptea cam în patru 
ani. 

— Excelent, i-a răspuns ea, dar în glasul ei nu era niciun pic 
de bucurie, și nici măcar furie sau amărăciune - era complet 
lipsită de energie. 

— Ai copii? a întrebat-o Arnar pe un ton cât se poate de blând 
și afectuos, de teamă ca nu cumva să-i sporească suferința. 

— Nu, a zis ea, dar, probabil dându-și seama că replicile ei 
erau prea scurte, a adăugat repede: Nu poţi bea când ești 
însărcinată. Cel puţin nu cu conștiința împăcată. 

Acum își scărpina dosul palmei cu și mai multă îndârjire. 

— Dar, pentru soţul meu, ăsta nu era un motiv suficient 
pentru a nu mări populaţia lumii. Fostul meu soț, s-a corectat ea 
repede. 

— Ah... 

Arnar nu se gândise la acest detaliu: bineînţeles că, în timpul 
sarcinii, alcoolul trecea de la mamă la făt. Oare câte femei care 
băuseră în timpul sarcinii se aflau în sala de mese? Gândul de a 
fi mahmur în timp ce te aflai înăuntrul altcuiva, fără ca măcar să 
poți lua un sedativ, îi dădea fiori. 

— Dar, dacă vrei, poţi să faci un copil mai încolo, a zis el. Spre 
deosebire de mine. 

— N-ai de unde ști. 

Pielea de pe dosul palmei i se umflase de la atâta scărpinat, 
dar dintr-odată tânăra s-a oprit și a pus mâinile în poală. 

— Cu ce te ocupi? l-a întrebat. 

— Sunt inginer. 

Arnar a hotărât să nu încerce s-o impresioneze spunându-i că 
lucra în străinătate. Din fericire, niciunul dintre ei nu avea chef 
să se laude în fața celuilalt. Cele mai multe conversații din 
clinică urmăreau să stabilească cine era cel mai mare betțiv, iar 
poveștile celor internaţi erau - aproape fără excepţie - înțesate 
cu regrete. 

— Poduri și chestii de genu' ăsta? a întrebat ea, părând 
încântată că putea vorbi și despre altceva decât problemele lor. 

Arnar a zâmbit pentru prima oară după multe zile și, dintr- 
odată, s-a simţit mai bine. 


— Mulţi ingineri își încheie cariera fără să fi lucrat vreodată la 
un pod. Eu lucrez pentru o firmă de construcţii care nu se ocupă 
cu așa ceva. 

— Ce bine! Eu sunt șomeră. De fapt, sunt specializată în 
masaj fizioterapeutic, dar am fost dată afară de la sala de 
fitness unde lucram, pentru că am adormit și am căzut peste un 
client. 

— Nu pot să cred că te-au dat afară doar pentru atâta lucru! i- 
a zâmbit Arnar. 

De data asta, tânăra i-a întors zâmbetul. Era un zâmbet 
crispat și fugar. Se vedea clar că nu mai zâmbise demult. 

— Da, ai dreptate, a zis, luând încă o gură de cafea. 

Apoi a pus ceașca jos și s-a uitat ţintă în ea. Părea că nu era 
sigură dacă să-și dea voie să se simtă mai bine stând de vorbă 
cu Arnar. Și el simţea la fel. Avea impresia că era mult mai ușor 
să se lase pradă depresiei; în felul acesta, ar fi putut foarte bine 
să renunţe la orice activitate fizică sau mentală, ceea ce era o 
perspectivă foarte tentantă. Efortul de a te scutura de tristeţe 
era mult mai solicitant. 

Tânăra s-a uitat la el. 

— Uleiurile de masaj aveau un miros atât de puternic, încât 
acopereau damful de alcool. Dar tu? Și tu ai băut la muncă? 

Arnar a clătinat din cap. 

— Nu. Nu mai pusesem o picătură-n gură de vreo doi ani. Pe 
vremuri, când lucram pentru Regia Autonomă de Drumuri, mai 
beam din când în când, dar nu-și dădea seama nimeni. 

Sentimentul de tristeţe a revenit: oare exista ceva mai jalnic 
decât să mergi la serviciu, să stai între mulţi oameni și să fii 
beat fără să observe nimeni? 

— Excelent! Ar fi trebuit să mă fac ingineră. Așa aș fi putut să- 
mi amân dezintoxicarea cu câţiva ani. Concedierea a fost 
picătura care a umplut paharul. Nu prea are rost să fii alcoolic, 
dacă n-ai bani să bei. N-am putut niciodată să beau alcool etilic 
sau alte chestii de genu’ ăsta - mi se pare dezgustător. Așa că 
băutul a fost un hobby scump pentru mine. De fapt, „hobby” nu 
e cuvântul potrivit; în cele din urmă, am ajuns o profesionistă. 

— Te înţeleg. 

Dacă ar fi trăit într-o societate utopică și totul ar fi fost gratis, 
Arnar ar fi fost în stare să bea toată viaţa. Nu avea nicio ambiţie, 
iar slujba nu era importantă pentru el. De fapt, nici măcar nu 

înțelegea de ce muncea - sau de ce se chinuia să facă ceva pe 
lumea asta. Și totuși... Era mult prea slab de înger ca să se 
sinucidă, așa că mai bine să aibă ceva de făcut în viaţa care îi 
fusese dăruită. 

— Mi-ar plăcea să fiu paznic de far, a zis femeia. Nu trebuie să 
faci nimic și nu te vizitează nimeni. Din salariu mi-aș putea 
cumpăra tot vinul alb de care aș avea nevoie și aș putea sta în 
turn, numărând de câte ori se învârte raza farului. 

S-a uitat iarăși la Arnar și l-a întrebat: 

— Dar tu? 

— Nu știu. Orice-aș face, voi rămâne întotdeauna eu însumi. 
Dacă aș putea fi altcineva, cred c-aș încerca să fac unele lucruri. 

— Dar ești blocat în tine însuţi, așa cum și eu sunt blocată în 
mine însămi, și n-avem cum să schimbăm asta, a conchis 
tânăra, oftând ușor. 

Arnar s-a gândit că, în cele din urmă, femeia avea să-și 
revină, chiar dacă avea să-i ia destul de mult timp. Prima parte 
a tratamentului întotdeauna era cea mai grea. Atunci începeai 
să-ți dai seama cum te purtaseși față de tine și faţă de alţii. 

Tânăra a luat încă o gură de cafea și a zis: 

— Dar n-arăţi chiar atât de rău, așa că nu văd de ce te plângi. 

Cu toate că tânăra nu-și propusese să-l flateze și îi vorbise pe 
un ton neutru, Arnar a simţit că se înseninează auzind acest 
compliment de la o femeie străină. Nu era obișnuit ca oamenii 
să-i vorbească așa. Fusese tachinat, insultat și agresat încă din 
școala primară; se simţea rău chiar și atunci când oamenii nu-i 
spuneau în faţă ce credeau despre el, însă îi auzea fără să vrea 
când îl bârfeau. 

— Mulţumesc! 

laurtul nu era mai apetisant decât înainte, dar, dintr-odată, lui 
Arnar i-a trecut prin minte că ar putea mânca o felie de pâine. 

— Îţi mulțumesc că ai luat loc lângă mine, a adăugat el. leri, 
nu mi-au ţinut de urât decât pereţii camerei mele. 

Femeia s-a răsucit pe scaun și l-a privit. 

— Ai de gând să te înscrii în Alcoolicii Anonimi? 

— Deja sunt membru, i-a răspuns el. Poate nu cel mai activ, și 
totuși... 

— Ai parcurs cele doișpe etape pe care le-au descris la 
seminar? 


Erau obligaţi să ia parte la atât de multe seminare, încât 
Arnar nu le mai ţinea minte pe fiecare. Dar, deși nu știa exact la 
care dintre ele se gândea tânăra, a înţeles că se referea la pași, 
nu la etape. Cei doisprezece pași nenorociţi. 

— Da, le-am parcurs. 

Dar dintr-odată a simţit că nu mai e în stare să spună nimic și 
l-a cuprins dorinţa de a se încuia singur în camera lui. 

— E foarte dificil? 

Ezitarea din glasul femeii dădea de înțeles că voia să se 
dedice programului trup și suflet, deși poate n-ar fi spus-o pe 
șleau. Sigur se temea că ar fi putut da greș și s-ar fi alescuo 
nouă dezamăgire - era mai bine să se poarte ca și când nu i-ar fi 
păsat. 

Arnar nu știa cum să-i răspundă. Să-i laude acest sistem și s-o 
încurajeze sau să-i spună s-o ia ușor, pas cu pas? 

— E nevoie de efort. Dar ar fi mai bine să discuți cu un 
consilier, nu cu mine. 

S-a ridicat în picioare. Nu mai putea vorbi despre asta. Nu cu 
ea. Cu nimeni. Deja făcuse destule lucruri rele și provocase 
suficiente pagube. _ 

Femeia a rămas la masă, surprinsă și rănită. In timp ce-și 
împingea scaunul la loc, Arnar a văzut că tânăra reîncepuse să- 
și scarpine pielea iritată de pe dosul palmei. 

e 

Mașina înainta încet pe zăpadă. Viteza aceea cu siguranţă era 
pe placul Thórei. Ei îi era groază să conducă pe gheaţă și se 
îndoia profund de abilităţile lui Matthew în acest domeniu. Și 
totuși, în aceste condiţii, avea mai multă încredere în el decât în 
sine însăși. Frica i-ar fi copleșit judecata sănătoasă imediat ce 
mașina ar fi început să patineze. Ajunseseră pe o bucată de 
drum drept, ușor înclinat, așa că a slăbit strânsoarea mâinii cu 
care se ținea de mânerul fixat în plafon, iar cu cealaltă a început 
să răsfoiască paginile micii agende pe care o găsise în 
buzunarul salopetei lui Oddny Hildur. 

— Pare să fie mai ales chestii legate de prospecţiunile 
geologice, a zis ea, dând pagina. Cel puţin, eu, una, nu înțeleg 
nimic din diagramele și numerele astea. 

— Poate că cel mai bine ar fi să i-o arătăm Fridrikkăi, i-a 
sugerat Matthew, dar n-a întors capul spre ea, ci a rămas cu 

privirea aţintită la drum și cu ochii mijiţi, ca să se apere de 
lumina puternică reflectată de peisajul înzăpezit. 

— Da, mi se pare o idee înţeleaptă. Sunt și niște însemnări 
care par să n-aibă legătură cu straturile de rocă și alte chestii de 
genu' ăsta, dar mi-e imposibil să le separ de informaţiile strict 
profesionale, a zis ea, continuând să dea paginile. De exemplu, 
aici e o listă cu numere de telefon care ar putea avea legătură 
cu proiectul sau cu ceva complet diferit. 

Cele mai multe numere păreau să fie islandeze, cu toate că 
unul era mai lung decât celelalte. 

— Cum încep numerele de telefon din Groenlanda? 

— Cu 299, dacă nu mă înșel. 

Matthew a luat o mână de pe volan și a bâjbâit după 
compartimentul cu capac dintre scaunele din față, însă n-a 
reușit să-l deschidă. 

— Te uiţi, te rog, după ochelarii mei? Sunt în compartimentul 
ăsta sau în torpedou. 

— Am găsit un număr groenlandez, a zis Th6ra, apoi a căutat 
unde i-a cerut Matthew și a găsit niște ochelari de soare cu 
ramă galbenă de plastic. 

— Sunt incredibil de urâţi, dar alţii n-am găsit, a comentat el, 
punându-i la ochi cu un aer complet satisfăcut. Sunt niște 
ochelari de soare foarte buni, a adăugat, fiind limpede că nu-i 
păsa cum arăta cu ei. 

Și-a relaxat ușor umerii și a continuat: 

— Numărul  groenlandez probabil că are legătură cu 
elicopterul sau cu aeroportul. Dacă aș lucra aici, aș vrea să am 
numerele astea la îndemână. 

Thóra i-a citit numărul și l-a întrebat: 

— Îl recunoști? Că doar i-ai sunat pe cei de la serviciul de 
elicoptere, nu? 

— Nu-l recunosc, dar asta nu înseamnă mare lucru. Am 
numărul lor în portofel, dacă poţi să mi-l scoţi din buzunar. 

Thóra a găsit portofelul și, după ce-a scotocit un pic printre 
carduri și chitanţe, a dat de hârtia cu pricina. 

— Nu-i același număr. 

— Sau poate m-am înșelat, a zis Matthew, intrând într-o curbă 
foarte largă - se apropiau de sat încet, dar sigur. Ar putea fi 
numărul de la hotelul din Kulusuk, de la un spital sau de 
altundeva. 

— Poate... 

Apoi Thâra a tăcut, încercând să-și imagineze ce număr 
groenlandez ar fi vrut Oddny Hildur să aibă la îndemână, dar nu 
i-a trecut niciunul prin cap. A răsfoit încă o dată agenda, dar n-a 
găsit nimic. În afară de numerele de telefon, i-au mai atras 
atenţia cuvintele „Usinna” și „analize de sânge” - după acestea 
din urmă era un semn de întrebare. Toate apăreau pe aceeași 
pagină. Nu prea te așteptai ca, în agenda unui geolog, să 
găsești cuvintele „analize de sânge”. Thóra nu-și putea da 
seama ce era cu acele însemnări. 

— Mă întreb ce-o fi „Usinna”, a zis ea cu voce tare. E scris cu 
majusculă, așa că s-ar putea să fie un nume. Îţi sună cunoscut? 

— Nu. Habar n-am de ce naţionalitate e. Nici dacă e nume de 
bărbat sau de femeie. Ar putea fi groenlandez. 

— Pare să fie nume de femeie, din moment ce se termină în 
„a”, a remarcat Thâra, închizând agenda. Desigur, presupunând 
că e un nume de persoană, nu un toponimic. 

— Știi cum o cheamă pe femeia care a zis că ne lasă să 
sunăm de la ea? Nu mai avem mult până acolo. 

— Of, n-am întrebat-o. Cine știe, poate o cheamă Usinna. 

Matthew a oftat și s-a uitat la ea. 

— Și ce-o să faci dacă îţi răspunde soțul sau copilul ei? Că 
doar n-o să le spui: „Pot să dau un telefon? Femeia care 
locuiește aici mi-a zis că-mi dă voie”. 

Thâra nu i-a luat în seamă bombăneala. Matthew avea 
obiceiul să-și facă griji din pricina unor detalii prea mărunte. 
Tocmai de-aia se înțelegeau ei atât de bine: ea era obișnuită să 
meargă mai departe, iar el, să rămână în același loc. Așa că s-a 
multumit să-i zâmbească. 

— Ceva de genu’ ăsta. Nu-ţi face griji, o să ne răspundă chiar 
ea. Și nu cred că are copii. Oricum, sper să nu: pare să aibă 
destule probleme pe cap și fără ei. lar dacă ne deschide soțul, 
pur și simplu o să-i explic situaţia. 

Au urcat pe coasta dealului dincolo de care se întindea micul 
sat. La fel ca data trecută, părea să fie pustiu - doar pe chei se 
vedeau forfotind niște oameni. Thóra a zărit casa în care locuia 
femeia. La fel ca toate celelalte, și aceasta avea un aer părăsit. 
Au coborât încet panta - atât de încet, încât ai fi zis că merg pe 
jos -, iar când au ajuns pe teren drept, Matthew a accelerat un 
pic, și amândoi au început să caute cu privirea o lumină aprinsă 

sau alt semn care să dea de înțeles că era cineva acasă. Dar n- 
au văzut niciun astfel de semn, iar perdelele erau trase. 

— Poate doarme, a zis Thóra. 

— Atunci o s-o trezim când o să ciocănim la ușă, i-a răspuns 
Matthew, desfăcându-și centura de siguranţă. Sau o să-i trezim 
pe soţul și copiii ei. 

l-a zâmbit Thorei, deschizând portiera. 

— Nu putem afla decât într-un singur fel. 

Amândoi au tresărit când un snowmobil a pornit dintr-odată și 
a ieșit în viteză din curtea casei alăturate. La ghidon se afla un 
bărbat care nici măcar nu le-a aruncat o privire, iar în spatele lui 
era o fetiță care reușea cu greu să-i cuprindă talia cu mâinile ei 
scurte, lipindu-se strâns de spinarea sa. Fetiţa era cu faţa spre 
ei și, preţ de câteva clipe, i-a țintuit cu ochii săi negri ca smoala. 
Matthew și Th6ra au văzut că avea o cicatrice mare pe faţă, 
care se întindea de la ochi până la bărbie. Fata n-a schiţat niciun 
gest să-și ascundă obrazul bucălat. Satul acela îi stârnea Thórei 
o atât de mare repulsie, încât a găsit ceva neplăcut până și în 
privirea fetiţei, așa că era recunoscătoare pentru zgomotul 
puternic al motorului, care le acoperea pe toate celelalte. Nu era 
sigură c-ar fi vrut s-audă cuvintele pe care le rostise fetița: și ea, 
și Matthew văzuseră că-și mișcase buzele. 

Au urmărit în tăcere cum snowmobilul se îndepărta, dispărând 
în cele din urmă. Thóra a închis portiera și a inspirat adânc. 
Fetiţa aceea ciudată o tulburase grozav. lar acum își reproșa că 
n-o întrebase pe tânără cum o cheamă; dintr-odată, lucrul 
acesta nu-i mai era tocmai indiferent. Vopseaua de pe ușă era 
scorojită, iar clanţa slăbită te trimitea cu gândul la o floare 
ofilită. Scârţâitul discret al uneia dintre foile de tablă ondulată 
cu care era acoperită casa i-a dat fiori Thórei. Probabil că tânăra 
femeie fusese secătuită de energie tocmai de casa aceea 
dărăpănată. 

— Dumnezeule! a exclamat ea, urcând pe platforma de lemn 
din faţa ușii. 

S-a uitat la Matthew ca să se asigure că încă era acolo și a 
ciocănit. Dar nu s-a întâmplat nimic. Apoi a ciocănit și Matthew - 
mai tare, cu pumnul -, iar schiurile portocalii proptite de 
peretele casei s-au clătinat ușor. După câteva clipe, au auzit 
zgomot de pași, care s-au apropiat de ușă, iar în cele din urmă 


202 


s-au oprit. Apoi s-a auzit vocea unui bărbat mormăind ceva ce n- 
a înţeles niciunul dintre ei. 

— Bună ziua! a zis Thóra. 

N-a primit niciun răspuns, însă clanţa s-a răsucit, iar ușa s-a 
deschis suficient cât să poată fi văzuţi de bărbatul dinăuntru. 
Th6ra și Matthew au reușit să-i vadă jumătate de faţă. 

— Ce-i? a zis el în daneză, pe un ton grosolan. 

— Doamna e acasă? a întrebat Thâra, dându-și seama că 
întrebarea suna caraghios - ar fi trebuit să se străduiască mai 
mult la daneză în timpul școlii. 

— Doamna? a repetat groenlandezul, fără să deschidă ușa 
mai mult. Care doamnă? 

Thóra s-a gândit că acela era momentul în care i-ar fi prins 
bine să știe numele femeii. 

— Usinna, a riscat ea. 

Reacţia bărbatului i-a luat complet prin surprindere. 

Capitolul 22 


22 martie 2008 


Th6ra se aștepta ca, din clipă-n clipă, canapeaua pe care se 
așezaseră ea și Matthew să cedeze sub greutatea lor, ceea ce ar 
fi fost cireașa de pe tort. Incă nu-și revenise după primirea de 
care avuseseră parte: când auzise numele „Usinna”, bărbatul își 
pierduse complet cumpătul și începuse să ţipe asurzitor. 
Probabil că singurul lucru care îl împiedicase să sară cu pumnii 
la ea fusese prezenţa lui Matthew: cu toate că groenlandezul era 
destul de robust, neamţul era cu un cap mai înalt decât el. In 
schimb, și-a descărcat furia pe ușă și pe toc, continuând să 
strige la ei. Bineînțeles că Thóra nu înţelegea o vorbă din ce 
spunea, dar era limpede că bărbatul le arunca un noian de 
insulte și că nu era deloc încântat de venirea lor. S-a întors de 
câteva ori cu spatele la ei, urlând și spre interior, probabil ca să- 
și împărtășească bucuria cu biata femeie care locuia acolo. În 
cele din urmă, Matthew s-a săturat și a ţipat și el, cerându-i 
groenlandezului să tacă un pic. In germană. Când l-a auzit, 
bărbatul s-a oprit brusc și a dat buzna înapoi în casă. A lăsat ușa 
deschisă și, cu toate că Thóra și-ar fi dorit din tot sufletul să dea 
fuga la mașină, s-a străduit să arunce o privire înăuntru, 
întrebând dacă puteau da un telefon. Niciun răspuns. Thâra a 
strigat iarăși numele Usinna - acum, era aproape sigură că așa o 
chema pe tânăra cu pricina. După o clipă, femeia a venit fuga la 
ușă și i-a făcut semn Thórei să tacă, iar aerul îngrijorat al tinerei 
a convins-o să nu mai spună nimic. 

Fața groenlandezei era umflată, iar pe la colțul gurii i se 
prelingea un firicel de sânge. Avea buza de jos de două ori mai 
mare decât atunci când se văzuseră prima oară, iar când a 
ajuns în prag, și-a sprijinit unul dintre antebraţe în cealaltă 
mână. Era îmbrăcată cu niște pantaloni de trening decolorați și 
cu un pulover sintetic ponosit, care era atât de uzat, încât 
aproape că-i dispăruse modelul. Când Thâra i-a spus că ar vrea 
să dea un telefon, tânăra a refuzat să-i primească în casă, 
spunându-le că nu era un moment potrivit. Dar, imediat după ce 

le-a răspuns, s-a auzit o ușă trântindu-se undeva în casă. La 
auzul acestui zgomot, atitudinea femeii s-a schimbat radical, și 
i-a invitat înăuntru. Le-a explicat că bărbatul cu care trăia 
plecase pe ușa din spate, așa că puteau să sune, dar să se 
grăbească. Apoi i-a condus în camera de zi, unde au luat loc pe 
canapeaua ponosită. Pe măsuţa de lângă ea era un telefon. 

— Ce-aţi păţit? V-a lovit bărbatul acela? a întrebat-o Thóra. 

Tânăra stătea desculţă în fața lor, pe un scaun pliant din 
plastic, care și el cunoscuse zile mai bune. 

— Se mai întâmplă. O să treacă, a zis ea, înfigându-și 
degetele de la picioare în blana de urs polar de pe podea. 

— Imi puteți spune cum vă cheamă? a întrebat-o Thâra, 
lăsând în seama lui Matthew încercarea de a lua legătura cu 
poliţia - putea să stea de vorbă cu ofițerul de serviciu în engleză 
și, în plus, numai ea era în stare să poarte o conversaţie în 
daneză cu biata femeie. 

— Oqqapia. 

Tânăra a dat drumul cotului pe care-l sprijinea cu mâna și și-a 
îndreptat spatele, ca și când și-ar fi dat seama dintr-odată că 
oferea o priveliște jalnică și ar fi vrut să facă o impresie mai 
bună. 

Th6ra i-a spus cum îi chema pe ei și i-a mulţumit încă o dată 
pentru că-i primise în casă. 

— Nu știu ce ne-am fi făcut dacă nu ne-aţi fi ajutat. Am adus 
bani să vă plătim. 

— Mulţumesc, nu-i nevoie, a zis femeia pe un ton sobru. Nu-i 
vreau, pentru că nu fac decât să înrăutățească lucrurile. 

— Înţeleg. 

Th6ra nu știa ce altceva ar fi putut să-i ofere femeii la schimb 
și se simţea ușor stânjenită. A hotărât să continue conversaţia 
cu un subiect neutru și a întrebat-o despre fetița pe care o 
văzuse pe snowmobil. 

— E o fetiţă deosebită, a răspuns Oqgqgapia, frecându-și 
palmele - părea foarte emoţionată de prezenţa lor în living. A 
fost rănită la faţă, și de-aia arată așa. Adoră snowmobilul, iar 
taică-su întotdeauna o ia cu el când merge pe undeva. Dareo 
fetiţă extraordinar de bună, cu toate că-i mutilată. Biata de ea... 

A rostit ultimele cuvinte cu foarte multă afecţiune și deja 
părea să-și recapete stăpânirea de sine. 

Th6ra a profitat de ocazie și a schimbat subiectul: 


— Ce înseamnă Usinna? E un nume? 

Judecând după reacţia ei și a concubinului, foarte probabil că 
era vorba de o blasfemie sau un fel de injurie. Poate că Oddny 
Hildur și-l notase în agendă ca să ţină minte că nu trebuie să-l 
folosească niciodată. 

Oqqapia s-a uitat încă o dată peste umăr, ca și când s-ar fi 
așteptat ca bărbatul să i se furișeze pe la spate. 

— Da, e un nume. Un nume de femeie. 

Deci Thóra nu se înșelase. 

— Dar de ce era atât de furios bărbatul când m-a auzit 
rostindu-l? Am crezut că ar putea fi numele dumneavoastră. 

Femeia și-a trecut vârful roz al limbii peste colțul însângerat al 
gurii, apoi peste buza umflată. 

— N-ar fi trebuit să-i pomeniţi numele. Naruana e foarte 
sensibil când vine vorba de ea și, în plus, era deja furios. Aţi 
venit în cel mai prost moment posibil. 

— Naruana e soțul dumneavoastră? a întrebat Thóra, sperând 
că nu era așa. Mi se pare că nu-i un partener de viață tocmai 
potrivit, a adăugat ea ezitant. 

Femeia a zâmbit ușor, suficient cât să-și dezvelească dinţii 
albi din faţă. Între ei erau firișoare de sânge închis la culoare. 

— Nu suntem căsătoriţi. Doar locuiește aici, i-a explicat ea, 
împingându-și în față maxilarul și mișcându-l dintr-o parte în 
alta, ca pentru a verifica dacă era rupt. De obicei, nu se poartă 
așa, dar, după cum v-am zis, aţi nimerit într-un moment 
nepotrivit. 

Thóra a hotărât să nu comenteze. N-o cunoștea pe femeia 
aceea, nu știa nimic despre viaţa ei și, cel mai probabil, n-avea 
s-o mai vadă niciodată. Cine era ea s-o judece și să-i dea 
sfaturi? Şi oare ar fi fost gata să-i ofere o mână de ajutor la 
nevoie? Nu, tânăra din faţa ei era o adultă, iar Th6ra n-avea de 
ce să-i atragă atenţia că aceea nu era cea mai dezirabilă relaţie 
din lume. 

— Poate n-ar fi rău să scăpați de el, a fost tot ce i-a zis Thóra 
înainte să schimbe subiectul. De ce-l înfurie atât de tare numele 
Usinna? 

Femeia a tăcut o clipă, uitându-se stânjenită în ochii Thórei. 
Apoi a început să vorbească cu un aer hotărât, cu toate că 
glasul îi tremura ușor. 

— Așa o chema pe sora lui. A murit acum câţiva ani, iar 
Naruana a fost foarte afectat. 

— Înţeleg. 

Oare ce căuta numele acelei femei moarte în agenda lui 
Oddný Hildur? Cu coada ochiului, Thâra l-a văzut pe Matthew 
încercând pentru a patra oară să formeze numărul despre care 
credea că era al poliţiei groenlandeze. Dar încă nu-i răspunsese 
nimeni. 

— Când a murit? a continuat Thóra. 

— În urmă cu aproape cinci ani. 

— lar el încă nu s-a împăcat cu asta? 

Thórei i s-a părut foarte ciudat. Nu știa nicio pereche de fraţi 
care să fi fost atât de apropiaţi, încât unul dintre ei să aibă 
nevoie de ani la rând pentru a trece peste moartea celuilalt. 

— A murit foarte tânără? 

l-ar fi fost imposibil să estimeze vârsta bărbatului care le 
deschisese: ar fi putut avea orice vârstă între douăzeci și cinci și 
patruzeci de ani. 

— Nu, era mai mare decât el. A murit când avea douăzeci și 
ceva de ani, aproape treizeci. 

Matthew a închis și i-a întins Th6rei bucata de hârtie pe care o 
avea în faţă. 

— Întreab-o, te rog, dacă e ceva în neregulă cu numărul ăsta. 
Nu-mi răspunde nimeni. 

Thâra a întrebat-o, iar tânăra s-a uitat la bucata de hârtie, 
apoi i-a dat-o înapoi, spunându-i că, din câte își putea da seama, 
nu era nimic în neregulă cu numărul. Atâta doar că, uneori, 
putea fi foarte greu să prinzi o legătură bună, așa că trebuia să 
mai încerce. Apoi Matthew i-a cerut Thórei s-o întrebe dacă nu 
cumva îi fusese tăiat telefonul. Femeia s-a înroșit un pic, dar le-a 
explicat că autorităţile locale plăteau o taxă fixă pentru serviciile 
telefonice ale satului și că totul era în regulă. In cele din urmă, 
Matthew a hotărât să mai încerce. 

Thóra a revenit la ce discutau înainte să le întrerupă Matthew. 

— Și cum a murit Usinna? Avea cumva nevoie de sânge? Sau 
suferea de o boală a sângelui? 

Thórei i-a trecut prin minte că „analizele de sânge” pomenite 
în agenda lui Oddny Hildur aveau legătură cu Usinna. Poate că 
avusese nevoie de niște analize, dar problema transportului o 
împiedicase să fie tratată la timp. Cu acest gând în minte, nu 

era exclus ca Naruana să-i fi învinovăţit pe străini pentru 
moartea surorii lui, deși Th6rei nu prea îi venea a crede. 

Oqqapia s-a încruntat cu un aer dezorientat, dar încruntătura 
i-a provocat durere - a dus repede mâna la maxilar și și-a 
mângâiat pielea umflată. 

— Moartea ei n-a avut nicio legătură cu o boală de sânge. Pur 
și simplu, a dispărut. 

Thóra a rămas pe gânduri câteva secunde. 

— Unde a dispărut? 

— În zona unde v-aţi construit tabăra. S-a dus acolo, deși 
fusese prevenită să n-o facă. Eu n-aș merge niciodată acolo. 

— Și apoi ce s-a întâmplat? S-a dus acolo și nu s-a mai întors? 
N-a căutat-o nimeni? 

— A plecat într-o dimineaţă, iar pe seară, când au văzut că nu 
mai apare, și-au dat seama că nu mai era nicio speranţă să se 
întoarcă a doua zi. Nu avea niciun rost s-o caute, deși Naruana 
și taică-su au încercat. Pur și simplu, dispăruse. 

— Și nu i se pare nimănui ciudat că tot dispar oameni în zona 
aia? 

Th6ra era uluită. Oare despre ce era vorba? Nu știa suficient 
despre regiunea aceea, cât să-și dea seama care erau 
principalele pericole cu care se confruntau oamenii. S-a gândit 
la avalanșe și la urși polari, dar despre lucrurile astea s-ar fi 
putut vorbi în termeni simpli, fără să fie nevoie să se spună că 
locul acela era „blestemat” sau „rău”. 

Se vedea clar că întrebarea Thórei o iritase pe Oqqapia. 

— Bineînţeles că tuturor ni se pare ciudat. Tocmai de aceea 
nici nu mergem acolo și încercăm să-i prevenim și pe alţii să n-o 
facă. A fost unul dintre primele lucruri pe care le-am învățat 
când eram mică. 

— Nu mă refeream la oamenii din sat, ci la poliţie și la 
celelalte autorități. Nu fac cercetări atunci când dispare cineva? 

Femeia a clătinat din cap și s-a uitat la Thóra cu un aer 
nedumerit. 

— Păi, de la cine să afle? 

La celălalt capăt al canapelei, Matthew a oftat, renunțând la 
încercările de a lua legătura cu poliția. Poate că așa se explica 
de ce oamenii din zonă nu erau înclinați să raporteze persoanele 
dispărute. 

— Deci moartea acestei femei n-a fost niciodată adusă la 
cunoștința autorităţilor? a întrebat Thóra. 

— Nu știu, s-ar putea. Nu trăiam cu Naruana pe-atunci, i-a 
explicat Oggapia, lingându-și buzele, dar sângele deja se oprise 
- poate că și amintirea bătăii începea să dispară. Ne-am 
apropiat după ce-a dispărut Usinna. El rămăsese pe drumuri, iar 
eu moștenisem casa asta de la mama. 

După expresia Thórei, Oqqapia și-a dat seama că acesteia i se 
părea un aranjament neconvenabil, apoi a adăugat: 

— Uneori, lucrează în port și vine acasă cu foci și pește. 

Bărbatul acela ar fi trebuit să facă mult mai mult pentru 
gospodărie dacă ar fi vrut ca Thóra să-i închirieze fie și garajul, 
dar poate că asta nu arăta decât că între situaţia ei și a 
Oqqapiei erau diferențe extrem de mari. 

— Câţi oameni au dispărut acolo? a întrebat ea. 

— Nu mulți. Nu-mi aduc aminte de altcineva în afară de 
Usinna și de oamenii din tabără. Noi toţi avem grijă să ne ţinem 
departe de locul ăla, așa că nu prea ajunge nimeni acolo: turiștii 
vin extrem de rar pe-aici. 

— Dar fiica lui Igimaq, vânătorul despre care mi-ai povestit? 

Fiecare rid de pe chipul lui rămăsese bine întipărit în mintea 
Th6rei, cu toate că, de obicei, avea probleme în a reţine fețele 
oamenilor; își amintea foarte bine mâna lui mutilată și ochii lui 
de un căprui atât de închis, încât păreau negri. 

— Usinna era fiica lui Igimaq. lar Naruana e fiul lui. 

Deci erau una și aceeași persoană. 

— Ce credeți că se întâmplă de fapt? Credeţi că sufletele celor 
care au murit de foame cu ani în urmă au început să ucidă 
oameni? 

N-avea cum să fie asta: banca nu putea fi salvată de la plata 
asigurării cu o astfel de explicaţie. 

— Da, așa cred. E un loc rău, dar nu știu exact ce se întâmplă 
și nici nu vreau să aflu. Poate că sufletele lor îi ademenesc pe 
oameni printre stânci sau îi transformă în animale. Pe-aici se 
mai întâmplă lucruri dintr-astea. Poate că nu și în ţara 
dumneavoastră, dar la noi, da. 

— Eu cred că există o altă explicaţie, una mai puţin 
neobișnuită. 

Th6ra și-ar fi dorit ca Matthew să le înţeleagă discuţia: cu 
siguranţă ar fi fost mai puţin iritat de telefon, dacă ar fi putut 

urmări conversaţia. Îi părea rău pentru el și știa că, în locul lui, 
s-ar fi înfuriat la culme și ar fi început să dea cu receptorul în 
brațul canapelei. 

— Dar cum de s-a dus Usinna în locul ăla, din moment ce, încă 
din copilărie, e întipărit în mintea tuturor sătenilor că nu trebuie 
să pună piciorul acolo? Avea un scop anume? 

— Probabil uitase că era un loc periculos. A plecat din sat de 
mică: a făcut școala la Nuuk, apoi s-a dus la facultate la 
Copenhaga. Era foarte deșteaptă. 

— Deci era în vizită? : 

— Nu venea des pe-aici - poate o dată pe an. li plăceau satul 
și oamenii de pe la noi, deși știa că n-avea să se mai întoarcă 
niciodată aici. Când a dispărut, făcea nu știu ce studiu, care cred 
că avea legătură cu mina. Un studiu de biologie, dacă nu mă- 
nșel. 

Deci Usinna făcuse cercetări în zona aceea, care avea o 
reputaţie atât de proastă în rândul localnicilor? Thóra se 
străduia să-i pună întrebări cu multă precauţie, de teamă ca nu 
cumva să dea impresia că ridiculizează folclorul în care Oqqapia 
părea să creadă cu tărie. 

— Studia cumva urșii polari sau ceva asemănător, și de-aia s- 
a dus în zona interzisă? 

Oqqapia a clătinat din cap și s-a uitat la Thâra cu un aer 
revoltat. 

— Nu, făcea un studiu despre nașterile de la noi din sat și 
dintr-un sat aflat mai la nord. 

— Despre nașteri? s-a mirat Thóra, întrucât nu văzuse multe 
animale printre troiene. Adică despre nașteri umane? 

Daneza Th6rei nu era suficient de bună cât să știe dacă se 
folosea același cuvânt și când era vorba despre animale: poate 
că studiul se referea la foci sau alte mamifere. 

— Da, exact. La noi în sat nu s-au mai născut băieţi de mulţi, 
mulţi ani. lar Usinna voia să afle de ce. 

Thóra a rămas pe gânduri o clipă. Dintr-odată, și-a adus 
aminte că nu văzuseră decât fete prin sat. Bineînţeles că putea 
foarte bine să fie o coincidenţă, dar n-avea niciun motiv să pună 
la îndoială spusele femeii. 

— Și avea cumva o teorie despre cauzele fenomenului? 


— Ah, n-am nicio îndoială că avea, dar n-aș putea să vă spun 
care era, a zis Oqqapia, plecând capul. Oricum, eu n-o să am 
copii, așa că nu prea mă interesează care-i explicaţia. 

Matthew a trântit receptorul în furcă și s-a întors spre Thóra. 

— Ai luat agenda din mașină? Vreau să încerc și numărul pe 
care l-ai găsit în ea. 

Th6ra a scos agenda din buzunarul salopetei pe care - deși nu 
fuseseră invitaţi să se dezbrace - și-o dăduse jos până la brâu. 
Matthew a ridicat receptorul, a format numărul și, dintr-odată, a 
zâmbit cu un aer victorios. 

— Merge! Dar sună ocupat. 

— Pe cine sună? a întrebat Oqqapia, care nu înțelesese ce-și 
spuseseră. 

Th6ra a luat agenda și i-a întins-o femeii. l-a arătat numărul și 
a întrebat-o dacă îl recunoaște. Oqqapia a tăcut câteva clipe, 
apoi a zis pe un ton suspicios. 

— De unde aveţi numărul ăsta? 

— Asta e agenda femeii care a dispărut din tabără. 
Recunoașteţi numărul? 

Th6ra a luat agenda și i-a dat-o iarăși lui Matthew, ca să mai 
încerce. 

— Da, a răspuns Oqagapia, care dintr-odată părea să-și fi 
pierdut încrederea în Thâra. E numărul meu. 

— Tot ocupat, a zis Matthew, care deja se înveselise. 

— Nu-i deloc surprinzător: suni chiar la numărul de pe care 
suni. 

Lui Matthew nu-i venea să creadă. 

— Glumești. 

A pus receptorul în furcă, a închis ochii și-a dat capul pe 
spate. După ce și-a revenit, a copiat numărul din agendă pe 
bucata de hârtie pe care era notat și numărul poliţiei. Apoi a 
ridicat iarăși receptorul și a încercat în continuare să ia legătura 
cu autoritățile. 

Th6ra nu și-a putut stăpâni un zâmbet, dar n-a comentat 
nimic, apoi s-a întors spre Oqqapia. 

— Cum de-a ajuns numărul dumneavoastră în agenda asta? 
V-aţi întâlnit vreodată cu femeia care a dispărut? 

— Se poate. Nu-mi dau seama, a zis Oqqapia cu un aer 
dezorientat, evitând privirea Thórei în timp ce vorbea. Nici 

măcar nu știu cum arăta... Adică nu știu cum arăta femeia care 
a dispărut. 

— Deci v-aţi întâlnit cu o femeie din tabără? a continuat 
Th6ra, încercând să-și stăpânească valul de enervare care o 
copleșise dintr-odată. 

Canapeaua era incomodă, picioarele îi fierbeau în salopetă, și 
deja începea să nu mai aibă răbdare cu răspunsurile vagi ale 
Oqqapiei. 

— Da, dar nu-mi aduc aminte cum o chema. N-am văzut-o 
decât o dată, i-a explicat femeia, iar chipul i s-a Iluminat brusc: 
Dar îmi aduc aminte numele bărbatului care a adus-o aici. El ar 
putea să vă spună cine era. 

— Un bărbat? Ce bărbat? 

— Arnar, domnul de la Alcoolicii Anonimi, a zis Oqqapia, 
pronunțându-i numele incredibil de bine, dat fiind că nu știa 
deloc islandeză. Venea deseori în vizită la Naruana. Il ajuta să se 
lase de băut. A adus cărți și broșuri care ar fi trebuit să-l ajute. 
Odată, a venit cu el și o femeie, poate cea care a dispărut. Au 
trecut vreo șase luni de-atunci. Și, din câte-mi aduc aminte, 
atunci n-au vorbit numai despre alcool, ci și despre Usinna. Nu 
știu cum au ajuns să discute despre ea, dar știu că, la un 
moment dat, femeia a întrebat despre fetița care fusese 
transportată de urgenţă la spital. Voia să știe cum se mai simte 
și, din una-n alta, au ajuns și să discute despre problema satului 
nostru: că aici nu se nasc decât fete - poate se gândea că ar 
putea să se molipsească și ea de fenomenul ăsta ciudat. Nimeni 
nu vrea doar fete: nici groenlandezii, nici străinii. 

Th6ra era sigură că Oddný Hildur avea și alte preocupări în 
afară de sexul fătului. Dacă Thóra ar fi plănuit să facă încă un 
copil, cu siguranță s-ar fi interesat de toate fenomenele 
neobișnuite în legătură cu nașterile înregistrate în zona în care 
locuia. 

— lar Naruana a vorbit despre sora lui fără să-și piardă 
cumpătul, cum i s-a întâmplat cu noi? 

— Naruana îl considera pe acest Arnar prietenul lui. Se bucura 
când venea să-l viziteze și avea încredere în el. Cred că îi făcea 
plăcere compania lui Arnar, cu toate că n-avea de gând să se 
lase de băut. Se simțea în largul lui să stea de vorbă cu el, 
întrucât era prietenos și nu ne judeca pentru modul nostru de 
viață. 

S-a răsucit în scaun și a scos o hârtie împăturită din buzunarul 
de la spate. 

— Mă gândesc să încerc și eu tratamentul ăsta. Vreau să fac 
ceva cu viaţa mea, la fel ca Usinna. Aș putea reuși dacă m-aș 
lăsa de băut. Și eu sunt deșteaptă. 

Se uita la broșura aceea ca și când ar fi conţinut o vrajă care 
putea să schimbe totul. Thâra spera din tot sufletul să fie așa. 
Oqqapia și-a luat privirea de la broșură, iar când s-a uitat iarăși 
la Thóra, părea să fi observat îndoiala din ochii ei. 

— Sunt sigură că pot să învăţ. M-am uitat prin cărţile Usinnei 
și am înţeles destul de mult din ele. 

Thóra i-a vorbit pe îndelete, deși era din ce în ce mai 
încântată că, în cele din urmă, lucrurile începeau să se 
limpezească. 

— Bineînţeles că poţi să înveți. Dacă știi să citeşti și poţi să 
memorezi informaţii, toate drumurile îţi sunt deschise. 

Apoi a adăugat cu multă grijă: 

— Despre ce cărţi e vorba? Usinna a lăsat cumva în urmă 
ceva legat de studiile ei? 

— Da. Mă rog, nu aici, dar le-a adus Naruana când s-a mutat 
la mine. A adus și o mulțime de alte lucruri pe care le avea la 
maică-sa, a zis ea, făcând semn cu mâna spre blana de urs 
polar de pe podea. A împușcat ursul ăsta când avea doar 
doisprezece ani. Ar fi fost un mare vânător, dacă n-ar fi... 

Dar glasul i s-a stins. 

— In sfârșit! a strigat Matthew, ridicându-se de pe canapea cu 
un aer triumfător. Sună! a zis el, apoi a sprijinit receptorul cu 
umărul și a vârât hârtia cu numerele înapoi în portofel. 

Bineînţeles că Thóra s-a bucurat, dar nu voia să rateze ocazia 
de-a arunca o privire prin documentele Usinnei, în caz că se 
aflau printre cărţile de care pomenise Oqggapia. Era puţin 
probabil să conţină date despre zonă, dar exista totuși o 
speranţă. 

— Aș putea vedea și eu cărțile astea? Știţi dacă a lăsat în 
urmă și niște însemnări? 


Capitolul 23 


22 martie 2008 


Thórei i se părea incredibil de frig în clădirea de birouri, dar 
Fridrikka i-a explicat că, atunci când temperatura dinăuntru 
scădea foarte mult, sistemul termic pe bază de curent avea 
nevoie de o perioadă mai lungă ca să încălzească toate clădirile. 
Însă Thóra spera că aveau să plece de-acolo înainte să se 
încălzească de-a binelea. Și-a strâns mai bine bluza de lână cu 
câteva numere mai mari pe care o găsise într-un birou, pe 
speteaza unui scaun. Înainte s-o îmbrace, se uitase cu grijă pe 
etichetă să vadă a cui era, pentru că o îngrozea ideea de-a mai 
purta haine ale unor oameni care aproape sigur muriseră - nu 
era chiar atât de frig ca să mai facă asta. 

— Păi, și când vin? a întrebat Fridrikka. 

Se strânseseră cu toţii în sala de ședințe, unde specialista în 
geologie stătea lângă fereastră, uitându-se afară. 

— N-ar trebui să le ia atât de mult să ajungă de la 
Angmagssalik până aici în caz de urgenţă, a continuat ea. Ar 
trebui să aibă prioritate la elicoptere. 

La fel ca toți ceilalţi, și ea aștepta cu nerăbdare să vină 
poliţia, dar, spre deosebire de ei, nu se străduia deloc să 
ascundă acest lucru. După ce Matthew reușise să ia legătura cu 
un poliţist care vorbea acceptabil engleza, i se ceruse să se 
întoarcă în tabără și să strângă toată lumea în clădirea de 
birouri, astfel încât locul unde fusese găsit cadavrul să fie 
afectat cât mai puţin. Şi deja se făcuseră trei ore de când 
așteptau în sala de ședințe. 

— Le ia ceva timp să se pregătească de plecare, a zis 
Matthew, sătul de văicărelile Fridrikkăi - ba se plângea că 
trecuse mult timp, ba că vremea putea să se schimbe în orice 
clipă. 

— Ce-o să mâncăm dacă nu ajung azi? Toată mâncarea e în 
cealaltă clădire, a bombănit și Bella. Mi-ajung problemele de 
pân-acum, n-am de gând să mai și mor de foame. 

— Atunci o să aduc ceva de mâncare din bucătărie, i-a 
răspuns Matthew, care stătea la masa de ședințe și se uita la 
Finnbogi. 

Medicul cerceta cu atenţie documentele Usinnei, pe care 
Thóra reușise să le ia de la Oqqapia în dimineaţa aceea. La 
început, Matthew și Thâra încercaseră să-și facă singuri o idee 
despre datele pe care le conţineau, dar în scurtă vreme s-au 
împotmolit și l-au rugat pe doctor să preia sarcina de-a le 
examina. Mai încolo, Bella avea să fotocopieze documentele, 
întrucât Thóra promisese că avea să le înapoieze cu prima 
ocazie. Ogqgapia nu voia ca Naruana să descopere că dăduse din 
casă cutia cu dosare și, cu cât cutia rămânea mai mult la Thóra, 
cu atât era mai probabil ca el să-i observe lipsa. 

— Dar nu putem să mergem în bucătărie. Doar ne-ai spus că 
poliția ne-a interzis asta, a intervenit Fridrikka, întorcând capul 
spre Matthew. 

Vocea ei părea gata să se frângă. 

— Totul o să fie bine, i-a răspuns el, oftând. Or să ajungă aici 
imediat. 

Femeia a deschis gura ca și când s-ar fi pregătit să obiecteze, 
dar Thâra i-a luat-o înainte. 

— Fridrikka, de ce nu ne-ai zis niciodată că Arnar avea 
cunoștințe în sat? Ai susţinut că angajaţii de-aici nu aveau niciun 
fel de legătură cu localnicii, exceptând scurtele întâlniri de genul 
celor pe care le-am avut noi în expediţia asta. 

Apoi i-a aruncat o privire acuzatoare și lui Eyjólfur, care era 
absorbit de laptopul său. 

— Lucrul ăsta e valabil și pentru tine. 

Fridrikka a tăcut cu un aer rușinat, iar Eyjólfur s-a uitat la 
Th6ra și i-a spus: 

— Habar n-aveam de chestia asta, așa că n-ai de ce să-mi faci 
reproșuri. Nu l-am văzut niciodată cu cineva din sat și nu l-am 
auzit niciodată pomenind de vreun localnic. Dacă se întâlnea cu 
băștinașii, nu s-a întâmplat cât am fost eu aici. 

Apoi a aruncat o privire spre colega lui, care se întorsese 
iarăşi spre fereastră, roșie la faţă. 

— Ea a fost aici mult mai mult decât mine. 

— Ce-ai de zis în apărarea ta, Fridrikka? De ce nu ne-ai spus 
niciodată chestia asta? a insistat Thóra. 

Specialista în geologie s-a întors iarăși spre ei. 

— Nu mi-am dat seama că e important. Și, dacă-mi aduc bine 
aminte, tu ai întrebat dacă a lucrat vreun groenlandez aici, ceea 
nu s-a întâmplat, s-a scuzat ea, apoi a inspirat adânc, iar Thâra 
spera să nu se pregătească pentru o nouă criză de plâns. Din 
câte știu, s-a dus în sat de câteva ori, în zilele de duminică, dar 
nu mi-a povestit multe despre vizitele lui și nu mi-a zis niciodată 
c-ar fi avut vreun prieten acolo. Cred că încerca să pună bazele 
unui grup al Alcoolicilor Anonimi. Însă n-am fost niciodată cu el, 
așa că asta-i tot ce știu. 

S-a luminat brusc la față, ca și când i s-ar fi aprins un beculeţ 
în cap. 

— Dar bineînțeles că-l puteţi întreba pe el când ne întoarcem 
în Islanda. 

— Dar prietena ta? Oddny Hildur ţi-a zis vreodată că a fost cu 
el în sat? 

Fridrikka s-a încruntat și iarăși s-a aprins la față - ai fi zis că 
pleoapele ei palide erau date cu fard roșu. 

— Poftim? 

Thóra a repetat, întrebându-se dacă nu cumva era posibil să fi 
fost vorba de o altă femeie. Dacă nici Oddný Hildur, nici 
Fridrikka nu se duseseră cu Arnar în vizită la Naruana, nu 
rămânea nimeni altcineva, pentru că erau singurele femei care 
apăreau în organigrama taberei. 

— E posibil să se fi dus acolo fără să-ţi spună? a adăugat 
Thóra. 

Friðrikka era nesigură: 

— Păi, nu prea cred, dar e drept că nici n-am fost cu ea în 
toate duminicile. De exemplu, am fost bolnavă câteva zile, și nu- 
i exclus ca în perioada aia să fi mers în sat. Și totuși, sunt sigură 
că nu mi-a povestit nimic de genu' ăsta. 

— Ce ciudat! a exclamat Thóra pe un ton iritat. Aș fi crezut că 
noile subiecte de conversaţie erau cât se poate de binevenite în 
tabără. 

Alvar și-a dres glasul ca să le amintească de prezenţa lui. 
Timid cum era, avea tendinţa de a se face una cu mediul în care 
se întâmpla să fie. 

— E ceva de băut pe-aici? Mi-e foarte sete. 

Finnbogi și-a ridicat privirea din dosare: 

— Să nu bei nimic de-aici. Tot ce-i în frigiderul ăla mic e vechi, 
și ar fi prea riscant. Va trebui să aduci de-afară niște zăpadă. 

Cu siguranţă nu era cel mai ciudat sfat pe care îl primise în 
viața lui, pentru că Alvar s-a ridicat în picioare fără să se plângă 
și a ieșit din cameră. 

— Chiar nu mai e nimic altceva? a întrebat Bella. Și eu mor de 
sete, dar nu mi-am dat seama decât acum, când a vorbit Alvar. 
Și totuși, n-am de gând să-mi încălzesc o mână de zăpadă, a 
pufnit ea. 

— Atunci o să rabzi de sete, a zis Finnbogi fără ca măcar să se 
uite la ea. 

Apoi s-a cufundat iarăși în lectură, iar după o vreme a închis 
un dosar, ridicându-și pe frunte ochelarii pentru citit - stăteau 
mai bine acolo decât pe nas, dat fiind că unul dintre brațele lor 
era stricat. În cele din urmă, s-a întors spre Matthew și i-a spus: 

— Vii cu mine pe hol să discutăm ceva? O s-avem mai multă 
liniște acolo. 

„Deci Fridrikka și Bella au început să-i calce pe nervi și pe 
ceilalţi”, și-a zis Thora în sinea ei în timp ce-i urma pe medic și 
pe Matthew afară din cameră. 

— Nu știu cât de multe e bine să dezvălui de faţă cu toată 
lumea, a zis Finnbogi după ce-a închis ușa și i-a condus câţiva 
pași pe coridor. Dar cred că nu e bine să vorbim despre nimic 
ieșit din comun de faţă cu Fridrikka. S-ar putea să-și piardă 
cumpătul. 

— Ai găsit ceva în dosare? a întrebat Thâra, cuprinzându-și 
trunchiul cu braţele - pe coridor era și mai frig decât în sala de 
ședințe. 

— Încă n-am terminat cu ele, dar cred că am parcurs ce era 
mai important. O parte din date mă depășesc - ceea ce, sincer 
să fiu, mi se pare destul de surprinzător -, așa că am cercetat cu 
atenție fiecare detaliu. Studiul pe care-l făcea această Usinna nu 
era o temă pentru liceu sau un referat pentru facultate, pentru 
că are o bază teoretică mult prea complicată. 

— Dar are vreo legătură cu zona asta? a intervenit Thóra - 
dorea să-l oprească înainte să intre în datele tehnice ale 
cercetării. 

— Da și nu. Ipoteza de lucru a studiului este că anumite 
toxine artificiale din alimentaţie pot afecta genul fătului. Aceste 
toxine sunt poluanți organici care nu se descompun în natură, 
așa că se acumulează în lanţul trofic, iar de cele mai mult ori 
ajung în mare. Cu cât ajung mai sus în lanţul trofic al mării, cu 

atât concentraţia lor e mai mare, prin urmare, cele mai mari 
cantităţi se găsesc la suprafaţa apei, unde trăiesc animalele mai 
dezvoltate. E vorba despre substanțe precum DDT, bifenili 
policloruraţi - care sunt folosiţi ca agent de congelare -, 
chimicale ignifuge și alți compuși care afectează sistemul 
endocrin. Se știe de multă vreme că în organismul focilor și al 
urșilor polari se găsește un nivel ridicat al acestor toxine - de un 
milion de ori mai mare decât în plancton, de exemplu. lar 
carnea acestor animale este principalul aliment în dieta inuiţilor, 
așadar, nu-i tocmai surprinzător că sunt cei mai afectaţi de 
această poluare. 

— Asta da ironie a sorții, întrucât nu cred că există oameni 
care să polueze mai puțin decât ei, a zis Thóra, care nu auzise 
niciodată despre problema asta, întrucât nu se omora cu știrile, 
ci se mulțumea să arunce o privire pe titlurile principale din 
ziare. 

Medicul era și el indignat. 

— Da, într-adevăr. Se crede că, dacă toxinele sunt prezente în 
exces în primele săptămâni de sarcină, pot fi transmise fătului 
prin sângele matern. Odată ajunse în el, copiază hormonii care 
controlează sexul copilului și împiedică formarea unui făt de sex 
masculin. Statisticile cu privire la raportul dintre sexe în zona 
arctică sprijină această teorie. În rândul inuiţilor din Rusia și din 
Groenlanda, din trei nou-născuţi, doar unul e băiat. lar în unele 
sate, nu se nasc băieţi deloc - cum pare să fie cazul în zona 
asta. 

Expresia lui Matthew dădea de înțeles că situaţia i se părea 
îngrijorătoare. 

— Copiază hormonii care controlează sexul copilului? E vorba 
de un fel de schimbare de sex care are loc în uter? 

— Nu, nu tocmai. In primele săptămâni de dezvoltare, feţii 
masculini și feminini sunt identici, iar organele genitale ale celor 
două sexe se formează din aceleași celule. Potrivit statisticilor 
realizate de-a lungul timpului, chiar și fără acești poluanți, la 
nivel mondial se nasc mai multe fete decât băieți. Diferenţa e 
foarte mică, dar e în continuă creștere în întreaga lume. Am 
găsit în dosarele Usinnei un articol potrivit căruia, începând din 
1970, în Japonia și Statele Unite se nasc în fiecare an cu 
aproximativ 250 000 mai puţini băieți decât fete. Până acum, 
nimeni n-a reușit să explice această evoluţie, dar e posibil să fi 

avut un rol și poluanţii în cauză. Bineînţeles că aceste chimicale 
produc multe alte daune mediului natural, dar într-o societate 
de vânători, în care bărbaţii sunt cei care fac rost de hrană, 
problema modificării sexului este extrem de importantă. 

— La fel de importantă ca oriunde altundeva, a adăugat 
Th6ra. Nicio altă comunitate nu-și dorește să i se dezechilibreze 
raportul dintre sexe. 

— Nu, bineînţeles că nu, a zis doctorul. Dar deocamdată este 
doar o teorie, iar studiile acestei femei încercau să demonstreze 
că există dovezi în acest sens. 

— Un sat în care nu se nasc decât fete nu e o dovadă suficient 
de puternică? a întrebat Matthew. 

Finnbogi a zâmbit cu un aer condescendent. 

— Luat în sine, lucrul ăsta nu dovedește nimic despre relaţia 
dintre aceste substanțe și raportul numeric dintre sexe. 
Dezechilibrul despre care vorbim ar putea fi provocat de cu totul 
altceva. Pentru a demonstra teoria în cauză e nevoie, între 
altele, de recoltarea unor probe de sânge de la mamele fetelor, 
iar Usinna tocmai asta făcea. 

Așa se explica însemnarea din agenda lui Oddny Hildur în 
legătură cu Usinna - „analize de sânge”. 

— Și a reușit să demonstreze ceva? a intervenit Thóra. A 
recoltat probele de sânge? 

Finnbogi a inspirat adânc înainte să continue: 

— Am găsit o listă care, dacă nu mă înșel, conţine numele 
mamelor, și nu e niciuna în dreptul căreia să nu apară câte o 
bifă. Deci probabil că a recoltat probele, însă n-am găsit 
consemnat niciun rezultat al analizelor. E foarte puţin probabil 
să fi avut aici echipamentul necesar pentru a identifica 
substanţele cu pricina. Nu știu dacă a făcut mai multe drumuri 
până aici, păstrând mostrele în altă parte, sau dacă încă erau 
aici atunci când a dispărut. Oricum, nu contează, pentru că pot 
fi recoltate oricând unele noi. 

— Altfel zis, nimic din toate astea nu ne poate ajuta să aflăm 
ce s-a întâmplat aici? a zis Thâra pe un ton ușor dezamăgit - cu 
toate că teoria era interesantă, nu părea să schimbe cu ceva 
situaţia în care se afla banca. Mă întreb de ce-o fi venit în locul 
ăsta, că doar nu se gândea c-o să găsească niscaiva mame în 
tabără. 


— Încă n-am terminat, a întrerupt-o medicul, pe un ton 
nerăbdător. Usinna voia să caute cadavrele primilor locuitori din 
zonă, care au murit la începutul secolului trecut, ca să 
demonstreze că nivelul toxinelor din sângele localnicilor a 
crescut. Se pare că primii coloniști au fost îngropaţi undeva în 
apropiere. 

Matthew și Th6ra se uitau ţintă la medic. Matthew a fost 
primul care a deschis gura: 

— Sânge? După atâta timp, din oamenii ăia n-au mai rămas 
decât scheletele, nu? 

Finnbogi a ridicat din umeri, iar ochelarii i-au căzut de pe 
frunte pe nas. l-a pus la loc și a continuat: 

— Am găsit scoase la imprimantă niște e-mailuri schimbate 
între Usinna și coordonatorul ei de la universitate. În ele, Usinna 
spune că are suficiente motive să creadă că unii dintre primii 
coloniști nu fuseseră îngropaţi în pământ; muriseră în toiul iernii 
și fuseseră îngropaţi în zăpadă. Din e-mailurile cu pricina pare 
să rezulte și că știa unde se aflau aceste morminte temporare, 
cu toate că nu dă nicio informaţie despre amplasamentul lor. 
Deci cadavrele au fost puse la gheaţă, ca să zic așa, urmând ca, 
după venirea primăverii, să le găsească locuri de veci propriu- 
zise. lar Usinna credea că acești coloniști nu mai apucaseră să 
fie îngropați în pământ. 

— Primăvara n-a mai venit, a observat Thóra, amintindu-și ce 
scria în cartea din sala de mese. Cel puţin, nu pentru coloniștii 
care ar fi trebuit să-i îngroape, dat fiind c-au murit și ei. Potrivit 
textului pe care l-am citit în ghid, câţiva dintre ei au dispărut. 
Printre ei se aflau un copil și mama lui - poate că pe ei spera 
Usinna să-i găsească. 

— Nu înţeleg un lucru, a intervenit Matthew, care ascultase 
conversaţia cu atenţie. Cum de-și închipuia Usinna că știe unde 
erau îngropați, din moment ce toţi coloniștii muriseră? Thora, 
mi-ai zis că după iarna aceea, nu s-a mai auzit nimic de ei. Nu 
înţeleg de unde-a aflat ea că unele cadavre fuseseră îngropată 
în gheață, cu atât mai puţin unde anume. 

Th6ra nu știa ce să-i răspundă, și nici doctorul nu-și putea da 
seama de unde obținuse Usinna aceste informații. 

— In orice caz, cred că acum avem o explicaţie pentru oasele 
pe care le-am găsit în sertarele birourilor, a zis Finnbogi. 

— Sunt ale celor care au murit aici în urmă cu o sută de ani? a 
întrebat Thóra, căreia i se părea o ipoteză foarte probabilă. Dar 
nu prea s-ar fi putut obţine sânge din ele... g 

— Nu, dar se pare că aparțineau unei singure persoane. In 
ultimul deceniu, stratul de zăpadă s-a subțiat considerabil. S-ar 
putea ca tot ce a fost adânc îngropat în gheaţă până acum să 
înceapă să iasă la suprafaţă. Deci cred că oasele sunt mai 
recente decât mi-am închipuit iniţial. Și nu-i exclus ca în gheaţă 
să se afle și alte cadavre, care încă n-au ieșit la suprafaţă. 
Fotografia cu mâna pe care ai găsit-o în computer s-ar putea să 
înfăţișeze încă un cadavru care a fost îngropat la o adâncime 
mai mare și care tocmai de aceea n-a intrat în putrefacție, ci a 
rămas congelat. 

— Și asta ce înseamnă? a întrebat Thóra, simțind că deja o 
lovise o durere de cap care se înteţea cu repeziciune - în scurtă 
vreme, avea să ia un calmant, chiar dacă ar fi trebuit să-l înghită 
cu o mână de zăpadă. Dacă locul ăsta e plin de cadavrele 
primilor coloniști, nu poţi permite continuarea lucrărilor în 
condiţiile în care au început să iasă la suprafaţă. 

Matthew s-a luminat: 

— Ai dreptate! Nu cumva cadavrele sunt încadrate la 
categoria vestigiilor arheologice? 

Thóra nu era foarte sigură, dar i se părea destul de probabil. 

— Să sperăm. Cred că povestea asta e un temei suficient 
pentru a negocia o amânare cu Arctic Mining. 

Se simţea ușurată, dar a trebuit să-și aducă aminte că 
statutul cadavrelor nu era o certitudine, ci doar o presupunere. 

— Și să sperăm că, atunci când zona va fi cercetată în 
amănunt, vor fi găsiţi și Oddný Hildur și cei doi muncitori, a 
adăugat ea. Altminteri, nu cred că ceilalţi angajaţi se vor 
întoarce aici. lar dacă nu vor să revină în tabără, nicio amânare 
din lume nu ne va fi de folos - proiectul nu va fi dus la bun 
sfârșit fără muncitori. 

— Tare aş vrea să mă uit încă o dată la bărbatul din frigider, a 
zis Finnbogi. Abia dacă am reușit să arunc o privire. După ce 
vine poliţia, nu vom mai avea șansa asta, și nu putem fi siguri c- 
o să obținem de la ei informaţiile de care aveți nevoie pentru 
soluționarea cazului. 

— Ce informaţii? a întrebat Matthew cu un aer circumspect, 
care Thórei i se părea pe deplin justificat - oare doctorul încerca 

să profite de situaţie, mascându-și curiozitatea medicală în 
spatele interesului pentru soarta băncii și a proiectului minier? 
Crezi c-am putea avea nevoie de vreo informație pe care poliția 
groenlandeză ar refuza să ne-o pună la dispoziţie? 

Medicul probabil că le-a intuit neîncrederea. 

— În dosarele Usinnei era mai mult decât v-am spus până 
acum. De exemplu, erau indicaţii pentru prevenirea îmbolnăvirii 
cu gripa aviară. 

Finnbogi a făcut o pauză și le-a aruncat o privire plină de 
înțeles. 

— Nu vreau să fac speculaţii deplasate, dar mi-a trecut prin 
minte că e posibil ca și cei doi muncitori s-o fi contractat. Din 
câte știu, până în prezent nu s-a diagnosticat niciun caz într-o 
zonă atât de nordică, dar asta nu exclude ipoteza mea. Poate că 
și bărbatul din camera frigorifică a murit tot de aviară. Nu vreau 
decât să examinez cadavrul ca să văd dacă nu cumva găsesc 
vreun indiciu al cauzei morții. Groenlanda are un trecut ciudat în 
ceea ce privește epidemiile, dat fiind că așezările de-aici sunt 
atât de izolate de restul lumii. În 1962, o treime din populaţie s- 
a îmbolnăvit grav de pojar, care până atunci afectase doar o 
mică parte a ţării. Deci nu-i exclus să fie vorba despre o boală 
obișnuită care să fi apărut aici pentru prima oară. Nu-mi dau 
seama ce boală ar putea fi, dar gripa aviară ar putea face 
prăpăd în rândul băștinașilor. Nu trebuie decât să vă amintiţi de 
gripa spaniolă, despre care unii cred că, de fapt, a fost gripă 
aviară: imediat după al Doilea Război Mondial, a făcut 100 de 
milioane de victime în toată lumea. Întâmplarea face să nu fi 
ajuns până aici, dar îmi închipui c-ar fi avut consecinţe 
devastatoare. 

— Se prea poate, dar nu gripa aviară i-a omorât pe cei doi 
muncitori, a zis Thâra pe un ton hotărât. În primul rând, unde le 
sunt cadavrele, dacă au murit din cauza unei boli? lar în al 
doilea rând, pe-aici nu sunt păsări. Sau cel puţin eu n-am văzut 
niciuna până acum. 

— Ar fi putut mânca pui infestat, i-a răspuns Finnbogi, 
întorcându-se spre Matthew. Să mergem să aruncăm o privire. 
Oricum, am intrat o dată în camera frigorifică, așa că nu putem 
face mai multe stricăciuni decât am făcut deja. 

Matthew a cedat. Dar când au ridicat folia de plastic de pe 
cadavru, le-a fost limpede că nu gripa aviară era cauza morții. 

Bărbatul avea în piept o gaură atât de mare, încât puteau vedea 
prin ea podeaua acoperită cu gresie albastră. 

Capitolul 24 


22 martie 2008 


Hotelul din Kulusuk nu putea fi inclus în categoria celor mai 
bune din lume, dar era curat și îngrijit și, lucrul cel mai 
important, avea duș. Thóra spera ca apa caldă să nu fie foarte 
scumpă, pentru că pur și simplu nu-i venea să mai iasă de sub 
jetul fierbinte. Spuma de săpun se prelingea în cada smălțuită în 
timp ce Thóra încerca să curețe stratul de murdărie care își 
imagina că i se depusese pe tot corpul de când se spălase 
ultima oară. | se părea că groaza pe care o trăise în tabără i se 
lipise de piele și nu se mai lua. Dacă ar fi reușit s-o îndepărteze, 
poate că ar fi putut șterge și amintirea găurii din cadavrul 
bietului om, care zăcea într-o ladă frigorifică de la capătul lumii. 
Știa că nu era decât o iluzie pricinuită de oboseală și foame, dar 
asta n-o împiedica să-și curețe trupul iar și iar. In cele din urmă, 
a rămas fără energie; a pus săpunul jos și a închis ochii, lăsând 
apa să-i mângâie trupul. Și totuși, nu putea rămâne sub duș 
până aveau să plece din Groenlanda, așa că, în cele din urmă, 
Thóra s-a liniștit și a oprit apa. A ieșit din cabină cu trupul 
aburind și s-a înfășurat într-un prosop mare. | s-a făcut pielea de 
găină din pricina aerului rece care intra pe fereastră - din 
fericire o lăsase deschisă, altminteri baia ar fi fost acum o 
adevărată saună. In timp ce-și ștergea părul, a aruncat o privire 
în dormitor și l-a văzut pe Matthew dormind direct pe plapumă. 
Deci de-aia nu venise să vadă de ce nu mai ieșea odată din 
baie. Era târziu, iar ora de odihnă care li se dăduse înainte de 
cină trecuse demult, așa că rataseră masa. „Cină” poate nu era 
tocmai cuvântul potrivit - fusese, de fapt, o gustare de la miezul 
nopţii. Ziua păruse nesfârșită și uitaseră sau nu avuseseră timp 
să ia prânzul. După ce se întorseseră în clădirea administrativă, 
se întâmplaseră atât de multe lucruri, încât detaliile precum 
mâncarea li se păruseră neglijabile. 

Poliția venise la o oră după ce Thóra, Matthew și Finnbogi se 
întorseseră din expediţia lor științifică în camera frigorifică. 
Th6ra fusese atât de şocată de ce găsiseră sub folia de plastic, 

încât trebuise să se întindă pe podeaua din sala de ședințe. 
Acum regreta că nu urmase sfatul lui Matthew de a rămâne 
afară. Gaura din cadavru era atât de incredibilă, încât i-a luat 
mult timp să accepte ce vedea peste umerii lui Matthew și 
Finnbogi. Rana era destul de curată, iar marginile nu erau deloc 
zdrenţuite, așa cum s-ar fi așteptat. În mod ciudat, ceea ce 
făcea ca rana să fie atât de înfiorătoare era faptul că avea 
marginile foarte netede: bărbatul semăna cu un personaj de 
desene animate în care se trăsese cu tunul, atâta doar că nu era 
nimic amuzant. Nu numai Thórei i se păruse o priveliște 
tulburătoare - nici pe chipurile polițiștilor veniţi de la 
Angmagssalik nu se vedea vreo urmă de zâmbet. 

În timp ce Thóra își punea o fustă și o bluză elegantă - spera 
să fie în regulă, din moment ce se afla într-un hotel -, și-a 
amintit cum îi interogaseră polițiștii. La fața locului fusese trimis 
un grup alcătuit din cinci oameni; veniseră cu același elicopter 
care îi adusese și pe ei în tabără și căruia i se ceruse să aștepte 
la fața locului. Doi dintre ei erau piloţi, iar ceilalți, polițiști: doi 
groenlandezi și un danez. Thóra fusese interogată de unul dintre 
groenlandezi și, cu toate că acesta se purtase extrem de 
politicos, s-ar fi putut lipsi bucuroasă de această experiență. Mai 
luase parte la interogatorii de câteva ori, dar întotdeauna în 
rolul de avocat din oficiu. De fapt, era destul de interesant să fii 
interogat, deși probabil trebuia să mai treacă niște timp înainte 
să ajungă și ea la această concluzie. Se purtase exact ca 
majoritatea clienţilor ei, agitându-se prea mult și încercând prea 
insistent să dea o mână de ajutor și să demonstreze că nu 
făcuse nimic rău. De-a lungul interogatoriului, a fost întru totul 
convinsă că polițistul o bănuia că-l ucisese pe bărbatul din 
camera frigorifică și că era responsabilă atât de oasele găsite în 
birouri, cât și de dispariţia celor trei islandezi. Și toate astea 
numai pentru că se simţea vinovată că intraseră încă o dată în 
camera frigorifică, deși li se interzisese să facă asta. În ceea ce- 
o privea, Thóra era sigură că ar fi știut cum să răspundă dacă ar 
fi fost întrebată ce făcuseră după ce sunaseră la poliţie, dar era 
îngrijorată din pricina lui Finnbogi. Matthew n-ar fi recunoscut 
mica lor abatere, dar ajunsese să-l cunoască suficient de bine 
pe medic, încât să-și închipuie cum ar fi reacționat dacă ar fi fost 
supus la un asemenea stres. 


Până la urmă, Thóra și-a amintit sfatul pe care îl dădea 
clienţilor ei în astfel de situaţii - să spună doar ce erau întrebaţi. 
Asta a și făcut: a răspuns cuminte la întrebări, fără să adauge 
nimic, iar după fiecare dintre ele se uita la masa care o 
despărțea de poliţist. Pe ea se aflau câteva dintre obiectele 
găsite în jurul gropii și în instalaţia de foraj - Matthew le predase 
polițiștilor imediat după sosirea lor. Thâra îl întrebase pe cel 
care o interoga dacă, din câte își putea da seama, aveau vreo 
legătură cu cazul, iar el ridicase din umeri și îi răspunsese că, în 
mod evident, erau obiecte foarte vechi și că era puţin probabil 
să fie relevante. De exemplu, osul cu două găuri și o curea de 
piele reprezentau o pereche de ochelari pe care o purtau 
vânătorii ca să-și protejeze ochii de albul zăpezii. Nimeni nu-i 
mai folosea în prezent, pentru că erau mult prea rudimentari în 
comparaţie cu ochelarii de soare moderni. Thóra înțelegea 
perfect: trebuia ca zăpada să-i orbească amândoi ochii înainte 
să poarte o drăcovenie ca aia. S-a simţit foarte ușurată după 
interogatoriu, când s-a întors în sala de ședințe, unde li se 
spusese să aștepte. Nu fusese întrebată nici ce făcuseră cât 
așteptaseră să vină poliţia, nici de câte ori intraseră în camera 
frigorifică. Întrebările se refereau în principal la scopul pentru 
care veniseră în tabără, la ce descoperiseră și la motivul pentru 
care luaseră legătura cu poliția abia în dimineaţa aceea. 

Thóra îi explicase că legătura telefonică era întreruptă și că 
poliţiei groenlandeze îi fusese adusă la cunoștință situaţia de la 
fața locului înainte ca ea și colegii ei să pornească într-acolo, dar 
nu considerase că e necesar să vină în tabără, la care polițistul îi 
răspunsese că, la momentul acela, aveau de făcut lucruri mai 
importante decât să caute persoane dispărute în munţi - de 
obicei, cazurile de acest gen nu erau treaba lor, cu toate că le 
înregistrau în mod oficial. Thâra și colegii ei ar fi trebuit totuși să 
ia legătura cu ei imediat după ce găsiseră oasele. Atunci ar fi 
fost limpede pentru toată lumea că nu era vorba doar de câţiva 
islandezi rătăciţi într-o furtună de zăpadă. Thóra îi explicase 
decizia lor prin faptul că oasele nu păruseră chiar atât de 
importante, întrucât se vedea clar că erau foarte vechi. Prin 
urmare, se gândiseră să informeze poliţia despre ele abia după 
ce ar fi restabilit legătura telefonică. In plus, adăugase ea pe un 
ton triumfător, lăsaseră oasele aproape așa cum le găsiseră, ca 
să nu încurce ancheta poliţiei. Groenlandezul se uitase la Thóra 

ca și când ar fi fost o imbecilă și îi spusese că oasele nu erau 
nicidecum foarte vechi. Cu toate că mai întâi trebuiau 
examinate de un specialist, era evident că oasele aparținuseră 
unei persoane din generaţia actuală. Thóra rămăsese perplexă 
și îl întrebase de ce credea asta, iar polițistul îi explicase că în 
mandibulă încă mai erau înfipte două implanturi dentare, deci 
era exclus ca acel craniu să fi aparținut unui om dintr-o 
generaţie trecută. Singura reacţie a Thórei la această lămurire a 
fost: „Ah...” Deci doctorul Finnbogi nu era atât de deștept pe cât 
pretindea. Sau, în orice caz, nu văzuse cei doi dinți falși. 

Dar acum și-a adus aminte că medicul se concentrase asupra 
craniului și nu dăduse multă atenţie mandibulei - stabilirea 
sexului fusese mai importantă decât dinţii. Dacă era adevărat 
ceea ce îi spusese polițistul, nu era exclus ca oasele să-i fi 
aparţinut lui Oddny Hildur. Poate că Finnbogi pur și simplu se 
înșelase cu privire la vârsta lor. Thóra și-a amintit și că își 
bazase estimarea pe faptul că oasele erau curate, dar nu era 
exclus ca, din pricina factorilor de mediu, cadavrul să se fi 
descompus mai repede decât de obicei - dar se cam îndoia de 
asta. Oddny Hildur dispăruse la începutul acelei ierni, cu câteva 
luni în urmă, și era puţin probabil ca, începând de atunci, 
temperatura să se fi ridicat peste zero grade. Sau poate că 
oasele fuseseră curățate de animalele sălbatice, dar, în acest 
caz, foarte probabil că mandibula n-ar mai fi fost găsită lângă 
craniu, după cum le explicase Finnbogi. Oricum, un lucru era 
sigur: dacă acelea erau oasele lui Oddny Hildur, atunci angajaţii 
de la Berg Technology sigur erau niște ciudaţi. Thâra a hotărât 
să n-o întrebe pe Fridrikka dacă prietena ei avea la ea mulţi 
bani, de teamă ca nu cumva aceasta să-și piardă cumpătul de 
tot. Era un miracol că făcuse față onorabil anchetei desfășurate 
de poliţie - Thora nu credea că Fridrikka avea să reziste 
interogatoriului. Își făcuse griji chiar și pentru Eyjólfur: tânărul 
măsurase sala de ședințe în lung și-n lat câtă vreme își 
așteptase rândul, bombănind că nu știa nimic despre toate 
astea și că mai bine n-ar fi venit. lar în tot acest timp, neoanele 
din tavan au pâlpâit întruna. Însă nimic din toate astea nu părea 
s-o tulbure pe Bella, ba chiar părea să-și aștepte rândul cu 
nerăbdare. Thóra răsufla ușurată la gândul că, atunci când 
plecaseră să examineze încă o dată cadavrul din camera 
frigorifică, le spuseseră că se duceau să aducă apă din sala de 

mese, întrucât Bella sigur le-ar fi zis adevărul polițiștilor, numai 
ca să-și bage șefa în necaz. 

Acum, Matthew s-a mișcat ușor, simțind prezenţa Th6rei în 
cameră. 

— Cât e ceasul? Mor de foame. 

Th6ra s-a așezat pe marginea patului și l-a lovit ușor pe burtă. 

— E târziu. Am pierdut cina. 

Matthew a deschis un ochi. 

— Glumești? 

Thóra a clătinat din cap, iar Matthew a închis iarăși ochiul, 
potrivindu-și perna. 

— Atunci o să mor aici. 

— Sigur o să găsim ceva de mâncare. E drept că nu putem da 
fuga la un bar să ne luăm câte un hot-dog... Dar sigur au la 
hotel niște sandviciuri sau ceva de genu' ăsta. 

l-a dat un ghiont în coaste. 

— Hai să vedem. Luăm o gustare, iar apoi ne întoarcem la 
somn. Sau, oricum, în pat... N-o să regreti. 

— Sună bine, a zis Matthew, ridicându-se în capul oaselor. Pot 
să fac un duș mai întâi? 

— Îmi pare rău, dar cred că am folosit toată apa caldă de pe 
coasta de est a Groenlandei. Ba poate chiar din toată ţara. 

Thóra s-a ridicat în picioare, simţindu-și trupul și sufletul 
împrospătate. 

— Mai bine mergem direct. N-o să dureze mult, și poţi să faci 
duș dup-aia. 

Ştia că Matthew tânjea după o baie de multă vreme, așa că a 
adăugat: 

— O să terminăm foarte repede. Promit. 

e 

Mâncarea nu era foarte bună, dar Matthew și Thâra erau atât 
de înfometați, încât au înfulecat-o de parcă n-ar mai fi văzut 
hrană de câteva zile bune. Sala de mese era pustie, așa că au 
trebuit să apeleze la bunăvoința barmanului, care era ocupat 
până peste cap să umple paharele mușteriilor: Alvar, Eyjólfur și 
Bella. Tânărul s-a oferit să verifice dacă mai era ceva de 
mâncare în bucătărie. S-a întors cu cinci cutii de iaurt, o banană, 
o pâine și câteva felii de șuncă. S-a scuzat că nu mai era nimic 
de la cină, dar Thórei i s-a părut că, date fiind împrejurările, era 
suficient de mult. 

După ce a adunat cu lingurița ultima picătură de iaurt din cea 
de-a doua cutie și n-a mai lăsat din pâine decât o coajă, Thâra a 
simţit că-i arde gâtul după o gură de alcool. 

— Hai și noi la bar, vreau să beau ceva. 

— Și cu dușul meu cum rămâne? a întrebat Matthew, care 
încă nu-și terminase cel de-al treilea iaurt. Trebuie să mă spăl. 
Începe să mi se facă silă de mine. 

A aruncat o privire spre bar, unde stăteau cei trei colegi ai lor. 

— la-o tu înainte, iar eu mă duc să fac duș. Vin după ce 
termin. O să fii cu un pahar înaintea mea, dar o să te ajung din 
urmă. 

A pus linguriţa jos și s-a ridicat de la masă. 

— O să fiu într-o formă mult mai bună după ce-o să mă spăl. 

Th6ra s-a ridicat și ea în picioare și s-a așezat lângă Eyjólfur. 
Bella era între el și Alvar, iar Thâra nu voia să stea prea aproape 
de acesta din urmă. Era umflat ca o cloșcă și turna bere în el cu 
o viteză impresionantă. 

— Arăţi foarte bine, i-a spus Eyjólfur, uitându-se admirativ la 
picioarele Th6rei când a văzut-o urcându-se pe taburetul înalt. 
Uitasem că femeile poartă și altceva în afară de pantaloni. 

Th6rei nu i-a picat bine că făcuse caz de vestimentația ei. 

— Nu sunteţi obosiţi? i-a întrebat ea după ce a comandat un 
pahar de vin alb. Nu-mi aduc aminte să mai fi fost vreodată atât 
de vlăguită. 

— Înseamnă că n-ai trăit destul, a mormăit Alvar, fără să se 
uite la ea. 

Se uita ţintă la sticlele de alcool de pe rafturile din spatele 
tejghelei, părând hipnotizat de strălucirea lor. 

— Asta a fost o insultă? a zis Eyjólfur, lovind-o ușor cu cotul 
pe Thóra. N-ai de gând să ripostezi? 

— Nici nu-mi trece prin cap, a răspuns Thóra, care n-avea 
chef să se ciondănească cu un beţiv morocănos la tejgheaua 
unui bar din Groenlanda. Auzi, îţi amintești cumva dacă Oddný 
Hildur avea două implanturi dentare pe mandibulă? 

— Glumești, a făcut Eyjólfur, punând jos paharul, deși își 
dăduse seama că întrebarea ei era serioasă. Nu-mi aduc aminte, 
dar e drept că nici n-am avut vreodată ocazia să mă uit de- 
aproape la dinţii ei. 

— Păi, și ai fi putut să-ţi dai seama? a intervenit Bella, 
căscând. Pentru că, de multe ori, când te uiţi la cineva, poţi să-i 
vezi dinţii de sus, dar nu și pe cei de jos. 

Secretara avea dreptate: implanturile dentare erau mai 
vizibile atunci când oamenii zâmbeau și își dezveleau gingiile de 
deasupra dinţilor. Thóra ba chiar și-a adus aminte că, pe vremea 
când era mai tânără, a fost într-un club din Ibiza unde neoanele 
cu ultraviolete de pe ringul de dans îi obligau pe tinerii cu 
implanturi de porțelan să surâdă cât mai puţin cu putinţă. 

— N-ai fost niciodată cu ea la un club sau ceva de genu’ ăsta? 
l-a întrebat Thóra. 

Eyjólfur a izbucnit în râs: 

— Eu, într-un club cu Oddný Hildur? Doamne, nu! N-am văzut- 
o niciodată în afara serviciului. 

Apoi s-a oprit brusc din râs. 

— Dar ce întrebare mai e și asta? Au găsit cumva vreun dinte? 

— Nu, doar eram curioasă. 

Vinul alb era rece ca gheaţa și aluneca foarte ușor pe gât. 
Păcat că nu era niciun pic de mâncare pe măsura lui. 

— Unde-s Fridrikka și Finnbogi? a întrebat ea. 

Voia să renunțe la subiectul dinţilor și, în același timp, să afle 
unde era Fridrikka, s-o întrebe și pe ea. Dar trebuia să fie ceva 
mai subtilă decât cu informaticianul, astfel încât colega lor să 
nu-și dea seama unde bătea. 

— Doctorul a zis că se duce la culcare, iar Fridrikka a ieșit la 
plimbare. 

Alvar a golit dintr-o sorbire un pahar de bere aproape plin, 
apoi a comandat încă unul. Thóra ar fi pus pariu că era al 
cincilea sau al șaselea la rând. Pentru cât de tăcut era de obicei, 
acum vorbea ca o moară stricată. 

— La plimbare? a întrebat Thâra pe un ton surprins. E miezul 
nopții. Nici nu știam că se poate ieși la plimbare în ţara asta. Și 
de ce nu s-a întors încă? 

Eyj6lfur s-a aplecat peste bar și s-a uitat în ochii lui Alvar. 

— Tu ai vorbit cu ea. La ce oră a plecat? 

Alvar părea iritat că trebuia să participe la conversaţie chiar în 
clipa când barmanul îi umpluse iarăși paharul. 

— N-a trecut mult. Să fie jumate de oră, poate o oră. Voia 
doar să se plimbe un pic în jurul hotelului. E lună plină, iar cerul 
e senin, așa că nu-i niciun pericol. 

A spus toate astea foarte repede și, imediat după ce a 
terminat, a dus paharul la gură - jumătate din lichidul pe care-l 
conţinea a dispărut imediat în trupul lui. 

— Dar tu faci parte din echipa de salvare, nu? a zis Bella pe 
un ton dispreţuitor. Eu, una, nu te-aș chema, dacă m-aș rătăci. 

— Și nici eu n-aș veni să te caut, i-a răspuns el, trântind 
paharul pe tejghea. 

Părea că era pe punctul de-a izbucni într-o criză de furie, dar 
asta ar fi însemnat să plece de la bar. Așa că s-a mulțumit să 
tacă, încordat ca un arc. 

Dar Bella nu-și făcea griji. 

— Poate că s-a întors fără să băgăm de seamă, a zis ea, apoi 
și-a plimbat degetul pe paharul umed, lăsând o urmă lată pe 
suprafaţa lui alunecoasă. 

— Poate, a zis Eyjólfur cu un aer sceptic. Doamne, abia aştept 
să intru pe net. În cameră n-am nici modem, nici wireless. Dar 
fata de la recepţie mi-a zis că în hol e un computer conectat la 
net. Cred că n-am mai stat atâta vreme offline de când s-a 
inventat internetul. 

— Erai născut pe-atunci? a întrebat Thâra, sorbind din pahar. 

Abia aștepta să se întoarcă Matthew - conversaţia avea să 
devină mai antrenantă odată cu venirea lui. 

— Sigur ai făcut o copie a tuturor datelor de pe server? l-a 
întrebat, înainte ca informaticianul să riposteze la înţepătura ei. 

— Da, și-am copiat și datele de pe hard diskurile celor mai 
multe dintre computere. Când o să parcurgi fișierele, o să fie ca 
și când ai sta în clădirea de birouri a taberei, atâta doar că n-o 
să ai zăpadă în jur, i-a explicat el, apoi a ridicat privirea spre 
tavan: Abia aștept s-ajung acasă! N-ar fi mai bine să încălcăm 
interdicţia de călătorie și să urcăm în prima cursă spre 
Reykjavik? Poliţiștii încă sunt în tabără, așa că cine ar putea să 
ne împiedice? Nu-i ca și când am fi făcut ceva rău, nu? 

— Aeroportul de-aici nu-i cel mai tranzitat din lume. Și sunt 
sigură că polițiștii și-au informat colegii că nu avem voie să 
părăsim ţara. Altminteri și eu aș urca în primul avion fără să 
stau pe gânduri, a zis Thâra, zâmbind. 

Dintr-odată, barmanul s-a oprit din spălat pahare și s-a uitat 
în direcția recepţiei. Cei patru clienţi au tăcut și s-au uitat în 
aceeași direcţie. Au auzit închizându-se o ușă și, o clipă mai 
târziu, Friðrikka și-a făcut apariţia în prag, îmbujorată de frig. A 

pornit spre grupul de la bar și, pe măsură ce se apropia de ei, cu 
toţii au simţit un curent rece. 

— Credeam că v-aţi culcat deja, le-a zis. 

— lar noi credeam că te-ai rătăcit, i-a răspuns Eyjólfur, 
ridicând paharul în cinstea ei. 

— Din câte văd, căutătorii sunt la fel de motivaţi ca atunci 
când a dispărut Oddný Hildur, a ripostat Fridrikka, scoțându-și 
mănușile și vârându-le în buzunar. Când aveaţi de gând să 
începeți căutările? Mâine-dimineaţă? Sau poate mâine-seară? 

— Oamenii nu sunt consideraţi dispăruţi după numai o 
jumătate de oră sau o oră, a zis Alvar, tărăgănând vorbele - 
berea începea să-și facă efectul. Probabil că te-am fi căutat 
înainte să mergem la culcare. 

După expresia Friărikkăi, Thóra și-a dat seama că discuţia 
avea să ia o întorsătură neplăcută, așa că l-a bătut pe umăr pe 
Eyjólfur, care se întorsese cu spatele la bar, nu care cumva să 
piardă ceva. 

— Unde ziceai că e computerul ăla? 

— Pleci? a întrebat-o informaticianul cu regret în glas. 
Distracţia abia a început. 

A făcut un semn spre recepţie. 

— Acolo, a zis el, apoi i-a aruncat o privire iscoditoare: ești 
cumva bloggeriţă? 

Thâra era gata să izbucnească în râs. Dacă ar fi avut vreun 
pic de timp liber după ce termina cu serviciul și cu treburile 
casnice, cu siguranţă nu și-ar fi făcut un blog, ci ar fi dormit. 

— Nu, vreau să-i trimit un e-mail băiatului meu. Era atât de 
târziu când am ajuns la hotel, încât n-am mai putut să-l sun. Și 
nu, n-am blog. 

— Am înţeles. Am zis să te-ntreb. Blogurile pot fi foarte mișto. 
Unii dintre angajaţii de la Berg Technology aveau blog și postau 
informaţii despre tabără și chestii personale. Pe câţiva chiar eu 
i-am ajutat să și le facă. Bjarki și Dóri aveau un blog genial: 
înregistrări făcute de ei și alte chestii de genu’ ăsta care, dacă îi 
cunoșteai, ţi se păreau superamuzante. 

S-a oprit dintr-odată, amintindu-și că probabil erau morți, apoi 
le-a zis adresa blogului. 

— Când vine Matthew, spune-i, te rog, unde sunt, a spus 
Th6ra, apoi și-a luat paharul și l-a bătut ușor pe umăr pe 
Eyjólfur. 

Fridrikka stătea încurcată lângă bar, fiind limpede că nu știa 
dacă să rămână și ea sau nu, dar după ce-a plecat Thora, s-a 
hotărât să ia loc pe taburetul proaspăt eliberat. 

Computerul din holul hotelului era vechi, iar conexiunea, 
slabă, dar Thóra a reușit să-și acceseze căsuţa poștală și să-i 
trimită lui Gylfi un e-mail în care îi spunea că spera să ajungă 
acasă în scurtă vreme. N-a pomenit de cadavru și de oase, cu 
toate că n-ar fi fost nicio problemă dacă i-ar fi scris despre ele. 
După ce l-a trimis, a încercat să intre pe blogul muncitorilor. 
Deși conexiunea era lentă, iar conţinutul se încărca greu, Th6ra 
a fost complet absorbită de el și l-a frunzărit până când Matthew 
și-a sprijinit mâna pe umărul ei și a întrebat-o cum merge. 
Matthew mirosea a aftershave amestecat cu parfum de săpun, 
iar Th6ra abia aștepta să se întoarcă împreună cu el în cameră. 
Dar mai întâi trebuia să-i arate ce găsise pe blog. 

Din păcate, n-o putea lăsa pe mai târziu. 

Capitolul 25 


22 martie 2008 


De data aceasta, al patrulea pas avea să fie dificil. În 
încercările lui anterioare de-a se lăsa de băut, lui Arnar i se 
păruse că această etapă a recuperării era foarte ușoară. Dar 
acum, lucrurile erau diferite. „Ne-am făcut un inventar moral 
minuţios și lipsit de orice teamă” - așa suna formularea pasului 
cu pricina. Acum, trebuia să dea socoteală de ceva mult mai 
grav decât că nu-și plătise datoriile, își dezamăgise părinţii, își 
trădase prietenii și colegii și lăsase dependenţa de alcool să-i 
afecteze munca. Cui i-ar fi putut mărturisi așa ceva? Lui 
Dumnezeu? Dar Arnar nu era convins că există. Și totuși, 
accepta că există o putere superioară lui, din moment ce îi era 
imposibil să se vindece fără să creadă asta. Dintr-odată, i-a 
trecut prin minte că în univers poate nu exista niciun Dumnezeu 
mărinimos, ci doar răul. Dacă așa stăteau lucrurile, Arnar își 
unise forțele cu Diavolul, de aceea nu putea spera la mântuire, 
nici în viața asta, nici în cea de după moarte, oricum ar fi fost 
ea. 

La un moment dat, se străduise să citească Divina comedie a 
lui Dante. Cu toate că n-o înţelesese în întregime - nici măcar 
titlul ei ciudat -, avusese un efect puternic asupra lui. Multe 
dintre imaginile poetului pentru viaţa de după moarte îi erau 
încă bine întipărite în minte. De exemplu, soarta falșilor profeti. 
Aceștia îl mâniaseră pe Dumnezeu, pretinzând că sunt în stare 
să prevadă viitorul, iar drept pedeapsă, capetele le fuseseră 
răsucite la spate; în plus, plângeau atât de mult, încât erau 
orbiţi de propriile lor lacrimi. E drept că Arnar nu se făcuse 
niciodată vinovat de așa ceva, dar intuia exact unde avea să 
ajungă în Infernul lui Dante. Până de curând, crezuse că urma să 
fie azvârlit în adâncul celui de-al șaptelea cerc, rezervat celor 
vinovați de sodomie - acolo avea să rătăcească printr-un deșert 
încins, încercând fără succes să se apere de o ploaie de foc. 
Acum își dădea seama că avea să sfârșească și mai jos: în al 
nouălea cerc. Era locul destinat celor care-i trădaseră pe 

oamenii cei mai apropiaţi lor. Arnar nu-și mai amintea exact 
cum era alcătuit acest cerc, dar ţinea minte că sufletele de- 
acolo erau prinse într-un lac înghețat; cât anume erau afundate 
în gheaţă depindea de cine erau cei pe care îi trădaseră. 

Deci, ca muritor păcătos, nu avea decât două opţiuni: foc sau 
gheață. La prima vedere, ar fi preferat focul; cu toate că-l 
înspăimântau atât gerul etern, cât și marea de flăcări, cel puţin 
în al doilea caz n-ar fi fost atât de singur ca în lacul îngheţat, 
unde nimeni nu putea să vorbească, iar sufletele nu puteau 
decât să privească neajutorate la ceilalţi sărmani prinși în 
gheaţa strălucitoare. Comedie era un nume destul de ciudat 
pentru un poem care, în mare parte, era atât de lipsit de 
bucurie. In plus, lui Arnar îi era greu să împace această 
descriere a iadului cu ideea că lisus își dăduse viaţa pe cruce 
pentru a ispăși păcatele omenirii. Dacă viziunea lui Dante 
cuprindea vreo fărâmă de adevăr, atunci ar fi însemnat că 
sacrificiul lui Hristos nu servise la nimic. Poate că, atunci când 
scrisese Divina comedie, poetul se simţise la fel cum se simţea 
Arnar acum: poate și el era sigur că soarele n-o să mai răsară 
niciodată. 

Nu, lui Arnar nu-i venea în minte niciun om căruia să-i 
împărtășească ceea ce-l frământa. Nu era o opţiune nici 
persoana care avea să fie desemnată să-l ajute în parcurgerea 
pașilor. Arnar se detesta pe sine însuși atunci când se gândea la 
ce-i stătea pe suflet și nu suporta gândul c-ar fi putut vedea 
același dezgust și în ochii altcuiva. Se băgase singur în bucluc, 
iar dacă nu reușea să se răscumpere în propriii ochi, n-avea cum 
să se elibereze din ghearele lui Bahus. Amintirea a ceea ce 
făcuse l-ar fi ros pe dinăuntru și i-ar fi distrus slaba apărare în 
fața dependenţei. Îi rămâneau două posibilităţi, ambele la fel de 
rele: să mărturisească și să facă față disprețului și condamnării, 
sau să se târască înapoi la alcool ca un câine prin praf. Orice ar 
fi ales - mărturisirea sau sticla -, îi era limpede că-l așteptau 
multe alte nopţi nedormite. Încă o dată, cea mai bună soluţie i 
se părea să se sinucidă, ca un bărbat adevărat. Ceea ce-i oferea 
o a treia destinaţie posibilă în Infernul lui Dante: în mijlocul celui 
de-al șaptelea cerc, unde s-ar fi transformat într-un mărăciniș 
din care s-ar fi hrănit harpiile - făpturi înaripate cu cap de 
fecioară. 


Arnar a izbucnit în râs în camera lui întunecată și singuratică. 
Oare ce era în capul lui? Chiar își închipuia că avea să-și 
recapete pacea sufletească gândindu-se la un vechi poem? Că 
avea să se elibereze de sentimentul de vinovăţie pe care i-l 
pricinuiau trădarea și patima răzbunării? Și-a întrerupt râsul sec 
și trist, apoi s-a întors pe o parte, potrivindu-și perna. Cât de 
departe puteai merge în numele răzbunării? Existau cumva niște 
reguli nescrise sau niște norme etice de care el nu auzise? Puțin 
probabil. În clipa aceea, avea în minte două vorbe legate de 
răzbunare. Una era în acord cu ce făcuse: ochi pentru ochi, dinte 
pentru dinte, dar cealaltă era în total dezacord cu fapta lui: să 
întorci și celălalt obraz. Cea dintâi își avea originea în Codul lui 
Hammurabi, una dintre primele încercări ale oamenilor de a 
întocmi legi scrise, iar cea de-a doua era din Noul Testament. 
Aceste abordări erau separate de două mii de ani, iar de alte 
două mii de ani încă nu se născocise nicio altă opţiune. Sosise 
timpul să se inventeze o nouă formulă. Lui Arnar i-ar fi fost greu 
să spună cum avea să sune, dar bănuia că acţiunile lui ar fi 
contravenit și acestei noi maxime. 

Dar poate că, până la urmă, nu se întâmplase nimic și nu 
trebuia să suporte niciun fel de repercusiuni. Nu era sigur că 
oamenii aceia sfârșiseră prin a se întâlni cu creatorul lor. Aveau 
și alte opţiuni, cu toate că Arnar nu-și dădea seama care ar fi 
putut fi. Exceptând intervenţia lui Dumnezeu. Arnar s-a mai 
relaxat. Dacă Dumnezeu exista, atunci salvarea acelor oameni 
se afla în mâinile Lui. Tot așa cum Arnar le-ar fi putut arăta 
îndurare, dar alesese să nu facă asta. Și atunci cum ar fi putut 
stăpânul oștilor îngerești să-l judece pe el pentru același lucru? 
Poate că existau circumstanţe atenuante: dacă se simţise rănit 
de insultele și hărţuielile acelor indivizi și, drept urmare, nu se 
putuse abtine? Doar oamenii erau achitaţi uneori pentru că se 
răzvrăteau împotriva persecutorilor lor. Nu trebuia să uite cât de 
mult îi fusese afectată viaţa - era necesar să sublinieze lucrul 
ăsta. Poate că astfel oamenii ar fi fost mai înţelegători cu el și l- 
ar fi judecat mai blând, ba chiar ar fi ajuns la concluzia că, în 
locul lui, ar fi făcut exact la fel. Poate. Sau poate nu. Cuvintele 
consilierului de la întâlnirea Alcoolicilor Anonimi din seara aceea 
încă îi răsunau în minte. „Nu aveți nicio șansă să vă reveniţi câtă 
vreme purtați în suflet păcate vechi. Vă vor împovăra cu un 
sentiment constant de vinovăţie, iar în cele din urmă veţi ceda 

imboldului perfid pe care vi-l dă dependenţa și veți bea un 
pahar. Mărturisiţi-vă greșelile cu toată sinceritatea și veţi simţi 
că povara devine mai ușoară, iar viaţa, mai simplă și mai 
suportabila. Dar trebuie să fiţi sută la sută sinceri și onești. Nu 
nouăzeci și nouă la sută, ci sută la sută. Altminteri, n-o să vă 
meargă mai bine decât o scurtă perioadă de timp.” 

Arnar știa că omul acela avea dreptate. Sută la sută, nu 
nouăzeci și nouă la sută. Așa că nu era nimic de făcut. De fapt, 
se afla în aceeași barcă cu Bjarki și Dóri. Dumnezeu trebuia să-i 
vină și lui în ajutor - dacă într-adevăr exista și nu era prea 
ocupat. Noaptea avea să fie lungă, la fel ca și alte nopţi din 
viitorul apropiat. 

Afară, fulgii cădeau încet, ca și când nu prea voiau să facă 
asta. Oare acum ningea și în Groenlanda? Oare cadavrele lui 
Bjarki și D6ri aveau să fie acoperite cu totul de zăpadă? Poate 
dispăreau pentru totdeauna sau măcar până la primăvară. Dar 
ce avea să se întâmple atunci? Cum s-ar fi simţit Arnar, dacă 
rămășițele lor ar fi fost descoperite de un copil? Trebuia să facă 
ceva. Dar mai putea aștepta. Poate până la primăvară. Apoi va 
avea destul timp să-și ajusteze povestea, astfel încât să câștige 
un pic de simpatie din partea celorlalţi. 

(J 

— Îți vine să crezi? a zis Thóra, lăsându-se pe speteaza 
scaunului. Și apoi l-au pus pe internet, ca și când ar fi fost un 
filmulet amuzant. 

Matthew nu era la fel de șocat ca ea. 

— Poate că n-a fost chiar atât de nasol pe cât pare. Nu știm 
cum s-a ajuns aici: uneori, evenimentele premergătoare pot 
arunca o altă lumină asupra unei anumite întâmplări. Și ce s-a 
întâmplat dup-aia? 

Thóra i-a aruncat o privire încruntată: 

— Cum ar putea chestia asta să arate mai bine în funcţie de 
ce s-a întâmplat înainte sau după? 

_ A întins mâna spre mouse și a pus înregistrarea încă o dată. 
In timp ce se uitau la filmuleţ pentru a treia oară, Thóra simţea 
că erau la fel de vinovaţi precum autorii farsei. Pe ecran, se 
vedea coridorul familiar al clădirii de birouri din tabără. Bărbatul 
care ţinea camera chicotea și vorbea în șoaptă cu cineva care 
probabil îl urma. Thóra s-a străduit să distingă cuvintele: „Crezi 
c-o să izbucnească în plâns?” Intrebarea lui a fost urmată de 

chicotelile de nestăvilit ale tovarășului său. După aceea, au 
început să cânte „La mulţi ani” - Thórei i se părea că falsau -, 
iar în cele din urmă, camera s-a oprit în faţa uneia dintre ușile 
de pe coridor, care era închisă. Cei doi au început să cânte mai 
tare, iar camera a focalizat asupra plăcuței de pe ușă, pe care 
era scris: Arnar Jóhannesson - inginer. În cadru a apărut o mână 
care a ciocănit cu putere, iar ușa s-a deschis aproape imediat. 
Pe chipul inginerului a apărut mai întâi o expresie arătând că 
era plăcut surprins, dar care a cedat repede locul suspiciunii. 

Cei doi s-au oprit din cântat, iar inginerul a primit o cutie de 
pantofi de culoare albă, legată cu o panglică galbenă, lată pe 
care era tipărit un avertisment cu privire la cablurile subterane. 

— Ce-i asta? a întrebat el. 

— Un cadou de ziua ta, bineînţeles! Nu e ziua ta azi? 

Cei doi bărbaţi din afara cadrului au chicotit iarăși, chiar mai 
răutăcios decât înainte. 

— Nu-l deschizi? 

— Nu, mulţumesc, a zis inginerul, întinzându-le cutia. N-am 
uitat ce-am primit de la voi anul trecut. 

— Ei, haide! Pur și simplu, nu ne-am adus aminte că te 
lăsaseși de băut. Sunt mulţi cei cărora le-ar plăcea să primească 
o sticlă de tărie. 

— Mda, probabil, a răspuns el, apoi a clătinat ușor cutia, 
dându-le de înțeles că n-o voia. Luaţi-o și plecaţi de-aici cu 
camera. Am de lucru. 

— Hai, deschide-o! Ne-am chinuit foarte mult să facem rost de 
ce-i înăuntru, a zis bărbatul din spatele camerei, oprindu-se din 
chicotit. Deschide-ţi cadoul, omule! 

Inginerul s-a uitat în obiectiv, iar camera a surprins cu o 
precizie brutală momentul capitulării lui. 

— Ce-i înăuntru? a întrebat el. 

În glasul lui se simţea o undă de neliniște, însă n-a primit 
niciun răspuns. S-a uitat încă o clipă în obiectiv, apoi a rupt 
panglica galbenă cu un gest brusc. Se vedea clar că nu-i făcea 
nicio plăcere faptul că se dăduse bătut, dar nici nu era în stare 
să azvâărle cutia și să le închidă ușa în nas. Părea că nu avea 
soluție: dacă n-o deschidea acum, ar fi apărut pe masă la cină, 
sau în camera de zi sau în altă parte. Thóra s-a încruntat - 
trebuie să fi fost îngrozitor pentru omul acela să lucreze într-un 
astfel de mediu. Înainte să ridice capacul, Arnar a înălţat privirea 

încă o dată, cu un aer bănuitor. Apoi l-a aruncat pe podea cu un 
gest iute și s-a uitat în cutie. Thorei i-ar fi plăcut să vadă restul 
înregistrării pe fast forward, dar s-a străduit să-l urmărească 
încă o dată la viteză normală. 

Inginerul a ţipat și s-a uitat la cei doi cu un aer uluit. 

— N-aveţi pic de suflet? a zis el cu o voce spartă. 

— Ce s-a întâmplat? a întrebat cel care ţinea camera, cu 
uimire prefăcută în glas, iar Thâra bănuia că și expresia de pe 
chipul lui era la fel de falsă. Nu-ţi place? Dacă ai ști cât ne-am 
străduit să punem mâna pe ea. 

— Plecaţi de-aici! a zis inginerul, dar n-a aruncat cutia pe jos, 
așa cum făcuse cu capacul, ci pur și simplu o ţinea în mână și se 
uita în ea. Nu-mi închipuiam c-o să coborâţi chiar atât de jos. 

— Cum? a continuat cameramanul cu falsă neîncredere. Nu ți- 
o doreai de multă, multă vreme? Gata, ţi-am adus-o noi. 

— La mulţi ani! a cârâit celălalt bărbat din spatele camerei, 
iar chicotelile au reînceput. 

— Plecaţi de-aici! a repetat inginerul, fără să ridice capul. Mă 
dezgustaţi! 

După aceea, camera a focalizat asupra cutiei: era umplută cu 
fâșii înguste luate din coșul tăietorului de hârtie, iar în mijlocul ei 
se afla o vrăbiuţă. 

— Acum nu mai trebuie să te chinuiești s-o ademenești la tine 
cu firimituri de pâine. Ar trebui să fii fericit. 

— Nu încercam s-o ademenesc. li dădeam de mâncare. Ca să 
nu moară. 

Inginerul a ridicat privirea, iar acum, pe chipul lui se citea 
furia. 

— Nişte imbecili ca voi n-ar fi avut cum să observe, dar pe-aici 
nu sunt păsări. Asta s-a rătăcit în tabără și avea nevoie să fie 
hrănită până la primăvară, când ar fi reușit să plece. 

— Dragul meu, nu fi atât de sentimental. 

Cei doi au început iarăși să chicotească, iar camera s-a întors 
spre ei. Semănau destul de mult între ei, cu toate că nu arătau 
la fel, iar Thórei i s-au părut niște întruchipări ale grosolăniei - 
doi bătăuși de curtea școlii ajunși la maturitate. Unuia începuse 
să-i cadă părul, dar încerca să-și compenseze chelia printr-o 
barbă neîngrijită și decolorată. Celălalt avea un păr blond-închis 
și i-ar fi prins tare bine o tunsoare. Era mai durduliu decât 
prietenul lui și amândoi purtau bluze pe care era scris „Berg 

Technology” și pe care ar fi trebuit să le bage demult la mașina 
de spălat. Au râs batjocoritor și s-au strâmbat în faţa 
obiectivului, strigând de mai multe ori: „La mulţi ani!”, iar în 
cele din urmă au oprit camera. 

Thóra s-a întors spre Matthew: 

— Cât de ticăloși erau! 

— Da, judecând după înregistrarea asta, nu par niște oameni 
tocmai plăcuţi, a zis Matthew, care întotdeauna era precaut, așa 
că Thora n-a încercat să obţină de la el o reacţie mai 
vehementă. Presupun că sunt cei doi muncitori, Bjarki și Dóri, 
oamenii pe care îi căutăm. 

— Mda, și încep să cred că lumea e mai bună fără ei. Vreau 
să-ți mai arăt ceva de pe blogul lor, a zis Thóra, mișcând 
cursorul în jos pe pagină. E plin de porcării, și cele mai multe 
dintre ele sunt nasoale. Sunt gata să pariez pe mâna mea 
dreaptă că, dacă oasele din sertare sunt ale lui Oddny Hildur, 
ăștia doi s-au ocupat de ele și le-au curăţat de carne. Sunt 
sigură că nu s-ar fi dat în lături de la treaba asta. 

— Te-ai uitat la toate filmulețele de pe blog? a întrebat 
Matthew, în timp ce ea trecea de la unul la altul. 

— Da, a zis Thâra, luând mâna de pe mouse - pe ecran 
apăruse încă un filmuleţ care aștepta ca ea să apese pe butonul 
„play”. Asta e reprezentativ pentru toate celelalte: ei doi 
închipuindu-și că-s amuzanțţi. Nu știu cine a făcut înregistrarea 
asta, sau dacă nu cumva au fixat camera într-un loc și au lăsat-o 
să filmeze. De obicei, în cadru nu apare decât unul dintre ei. 

Pe ecran, cei doi stăteau jos și fumau trabucuri cu vădită 
plăcere. Poanta pleca de la hotărârea conducerii de a le permite 
angajaţilor să decidă singuri dacă se fumează sau nu în birourile 
lor personale. Pe coridor fumatul era interzis. La fel și în fumoar. 
Dat fiind că acum deja devenise inutil, muncitorii făceau 
speculaţii cu privire la destinaţia pe care ar fi putut să i-o dea, 
iar glumele lor deveneau din ce în ce mai proaste cu o viteză 
exponențială. 

— Abia dacă înţeleg jumătate din ce spun, dar replicile lor mi 
se par cât se poate de inocente, a căscat Matthew. N-ar fi mai 
bine să mergem la culcare? Cine știe, poate că ancheta poliţiei a 
făcut progrese, iar mâine-dimineață va trebui să ne trezim 
devreme. 

Th6ra a oprit filmuleţul. 

— Nu cred c-au descoperit ceva. Noi am stat acolo câteva zile 
și n-am făcut niciun progres. 

— Sunt mai bine dotați decât noi. Pot să detecteze urmele de 
sânge și să analizeze cum se cuvine toate lucrurile pe care am 
considerat că e mai bine să nu le atingem. In plus, se poate să 
mai fi chemat câţiva criminaliști, poate și niște câini dresați. Cel 
puţin, eu așa aș face dacă aș conduce o anchetă. 

Thóra a oftat: 

— Te rog, lasă-mă să sper că mâine o să pot dormi până 
târziu. 

Matthew s-a aplecat mai aproape de computer. 

— Ce-i asta? a zis el, făcând semn cu mâna spre filmulețul 
oprit. Face parte din glumă? 

Thóra s-a dat și ea mai aproape, să vadă la ce se referea. 
Muncitorii erau încremeniţi în poziţii ciudate: unul cu ochii închiși 
și cu trabucul în aer, celălalt, întinzându-se după scrumieră și 
dând la iveală pete întunecate de transpiraţie la subsuori. Și 
totuși, atenţia lui nu fusese atrasă de niciunul dintre cei doi, ci 
de ceva care apărea în cadrul ferestrei întunecate din spatele 
lor. 

— Putem să mărim imaginea? a întrebat Matthew, care se 
apropiase foarte mult de ecran. Pare că în dreptul ferestrei e o 
faţă ciudată. 

Th6ra s-a uitat cu atenţie. 

— Unde? Nu văd nimic. 

A mijit ochii, încercând să distingă ceva. 

— Ah, da! Ce e, o mască? Sau o cască? 

— Poate o cască de snowmobil, a zis Matthew, apoi i-a arătat 
ceva chiar deasupra obiectului aceluia neclar. Și stai: tipul pare 
să târască ceva pe geam. 

S-a uitat la Thóra și a adăugat repede: 

— Sau tipa. N-avem cum să ne dăm seama. 

Th6ra s-a îndepărtat puţin de ecran și s-a uitat la data 
filmulețului. 

— Inregistrarea a fost făcută în aceeași zi în care a dispărut 
Oddny Hildur. 

A apăsat iarăși pe „play” și au urmărit făptura aceea ciudată 
trecând prin faţa ferestrei și dispărând cu repeziciune. lar lucrul 
pe care îl târa a lăsat pe geam o dâră neregulată, închisă la 
culoare. 

— Crezi că poate să aibă vreo legătură cu dispariţia ei? a 
continuat Thóra. Nu-i unul dintre angajaţii taberei, așa că e 
posibil să fi fost cineva care voia să le facă rău. 

— Nu ţi se pare o ipoteză cam hazardată? i-a răspuns 
Matthew după ce s-a terminat înregistrarea. Probabil că are 
legătură cu poanta muncitorilor, sau poate că era unul dintre 
angajaţii de la Berg Technology. 

— Putem să aflăm, a zis Thóra, ridicându-se în picioare. Cel 
mai bine ar fi să le arătăm filmulețul Fridrikkăi și lui Eyjólfur. A 
fost postat în ziua când a dispărut Oddný Hildur, deci amândoi 
erau în tabără, și cred că toată lumea urmărea blogul ăsta. 

— Toată lumea, în afară de Arnar. Nu prea cred că aștepta cu 
sufletul la gură următoarea postare a lui Bjarki și Dóri. 

— Da, ai dreptate. Și va trebui să stăm de vorbă cu el. Cred 
că, dacă ne-ar spune ce l-ar convinge să se întoarcă în tabără, 
ar fi floare la ureche să-i facem și pe ceilalți angajaţi să revină în 
Groenlanda. 

Capitolul 26 


22 martie 2008 


Fridrikka și Eyjólfur au urmărit filmuleţul în liniște până la 
sfârșit, când, dincolo de fereastră, apărea făptura aceea ciudată. 

— Ce-a fost asta? a întrebat informaticianul. 

— Speram să ne spuneți voi, a zis Thora. 

Se strânseseră cu toții în fața computerului. Alvar și Bella 
stăteau mai în spate, dar încercau să vadă și ei peste umerii 
celorlalți. 

— N-ai mai văzut filmulețul ăsta? a continuat ea. Se pare c-a 
fost făcut în ziua când a dispărut Oddny Hildur. 

— Îmi amintesc vag de el, dar nu cred că l-am urmărit până la 
sfârșit, a zis Eyjólfur, frecându-se la frunte, ca și când ar fi 
încercat să-și pună memoria în funcţiune. Dacă nu mă-nșel, am 
primit filmuleţul ăsta într-un e-mail de la Bjarki sau Dóri, dar mi- 
a fost trimis chiar înainte de cină, așa că l-am deschis abia a 
doua zi. Era atâta zarvă din cauza dispariţiei lui Oddny Hildur, 
încât m-am uitat la el doar câteva clipe. Sau, dacă l-am văzut pe 
tot, n-am observat chestia aia din fereastră. Oricum, cert e că 
nu l-am văzut pe blog, pentru că nu-l urmăream în mod 
constant. 

— Ție ţi se pare cunoscut? a întrebat Matthew, întorcându-se 
spre Frigrikka. 

— Nu. După cum a zis și Eyjólfur, aveam alte probleme pe cap 
când am primit e-mailul. Și nici măcar nu l-am deschis când am 
văzut că era o nouă aiureală a muncitorilor. Intotdeauna puneau 
la cale câte o porcărie și n-aveam niciun chef de poantele lor 
infantile. Dar îmi amintesc precis că l-am primit, pentru că mi s- 
a părut incredibil cât de inadecvate puteau fi glumele lor uneori. 

— Mă rog, e limpede că n-aveau de unde ști ce se întâmplase 
atunci când ni l-au trimis, a ripostat Eyjólfur pe un ton tăios. Ar fi 
fost cu totul altceva dacă l-ar fi expediat a doua zi, după ce 
descoperiserăm că Oddny Hildur dispăruse. 

Thóra a intervenit prompt, ca să prevină o nouă ciondăneală 
între Eyjólfur și Fridrikka: 

— Dar aveţi idee cam ce-ar putea fi chestia din fereastră? O fi 
cineva care lucra în tabără sau un străin? Adică, vă aduceţi 
aminte ca filmulețul să fi fost discutat a doua zi după ce l-aţi 
primit? A zis cineva că era o glumă a muncitorilor, la care luase 
și el parte? 

Amândoi au clătinat din cap. 

— Nu, n-am discutat despre el, a răspuns Frisrikka, și nu prea 
cred că a fost amestecat și altcineva. Glumele astea le făceau 
întotdeauna numai ei doi. 

Văzând că Fridrikka e cea care a răspuns prima, Eyjólfur s-a 
simţit dat deoparte, așa că a intervenit și el: 

— Niciunul dintre noi n-a trecut prin faţa geamului, unde mai 
pui că fereastra fumoarului era destul de departe de potecile 
noastre. Nu aveai cum să te apropii de ea decât dacă, din cine 
știe ce motiv, voiai să arunci o privire în fumoar. De fapt, nu se 
vede bine cine era, dar aș fi tare surprins să aflu că era unul 
dintre noi. Ne plăcea prea mult căldura dinăuntru ca să umblăm 
aiurea prin frig. În plus, pare că individul ăsta are pe cap ceva 
ciudat care îi acoperă toată faţa, ceea ce iarăși nu prea are 
noimă: de ce-ar fi făcut așa ceva vreunul dintre noi? 

— Nu știu. Poate ca să-i sperie pe cei doi muncitori? 

Th6ra a derulat puţin filmuleţul înapoi și l-a oprit în punctul în 
care individul dispăruse din cadrul ferestrei, iar în urma lui 
rămăsese dâra aceea întunecată. 

— Vă amintiţi cumva să fi văzut dâra asta pe geam? 

Fridrikka și Eyjólfur s-au apropiat și mai mult de ecran. 

— Nu, nu atunci când a dispărut Oddný Hildur, a zis 
informaticianul, îndreptându-și spatele. E drept că Bjarki a zis c- 
a găsit sânge uscat pe geam, dar asta s-a întâmplat un pic mai 
târziu. Bineînțeles că am fi vrut să ne uităm mai îndeaproape la 
urma aia, dacă ar fi avut legătură cu dispariţia ei. Bjarki a 
observat-o când s-a dus acolo să fumeze și a crezut că fusese 
făcută de o pasăre care se izbise de fereastră. Ne-a întrebat 
dacă nu cumva auziserăm un fel de bufnitură. Nu-mi amintesc 
exact când s-a întâmplat, dar sigur nu era în timp ce o căutam 
pe Oddny Hildur. În perioada aia, am petrecut puţin timp în 
clădirea administrativă. 

— Deci se prea poate ca dâra aia să fie aceeași cu cea din 
filmuleţ, a zis Matthew. Dacă n-aţi stat mult în clădirea de 
birouri, înseamnă că n-a intrat nimeni în fumoar. lar dacă 

fereastra e departe de potecile dintre clădirile taberei, după 
cum ai zis, atunci dâra nu putea fi văzută decât din interior. 

Fridrikka s-a făcut palidă la faţă. 

— Crezi că-i sânge de la Oddny Hildur? 

— N-are cum, din moment ce e-mailul a fost trimis înainte de 
cină, a zis Thâra. N-a fost cu voi la cină? 

Din câte își amintea, Oddny Hildur fusese văzută ultima oară 
de colegii ei la masa de seară. Apoi se dusese sau în 
apartamentul ei sau în clădirea de birouri, după care nu mai 
fusese văzută niciodată. 

— Da, dar n-aş putea spune dacă e-mailul venise deja înainte 
de cină, a precizat informaticianul. Poate că l-am primit în seara 
aia, dar după masă. Uneori, după ce mâneam, mergeam în 
clădirea de birouri ca să lucrăm sau să stăm pe net. 

Eyjólfur s-a așezat în fața computerului și a căutat informaţii 
despre înregistrare, inclusiv data la care fusese creat fișierul. 

— Dacă vreţi, pot ruga pe cineva de la compania mea să vadă 
dacă nu cumva imaginea poate fi redată mai clar. Și poate c-o 
să distingem mai bine ce e în spatele ferestrei. 

— De ce am face asta? a intervenit Matthew. Nu vrem să 
atragem atenţia asupra acestui incident. 

— Sunt zeci de programatori care lucrează pentru compania 
noastră și nu au obiceiul să dea fuga la presă cu proiectele care 
le sunt încredințate, a replicat Eyjólfur, apoi a ridicat din umeri: 
Mă rog, era doar o idee. Ar costa ceva, bineînţeles, și nici nu-s 
sută la sută sigur că se poate. 

Thóra s-a uitat la Matthew: 

— Nu ţi se pare o idee bună? 

În cele din urmă, Matthew a încuviinţat. 

— În regulă, o să dau filmulețul unui coleg chiar mâine, a zis 
Eyjólfur, după care s-a întors spre ecran, unde erau afișate 
informaţiile despre înregistrare. Într-adevăr, a fost făcut chiar în 
ziua când a dispărut Oddny Hildur, dar înainte de cină. 

Apoi a închis fereastra cu pricina. 

— Deci n-ar avea cum să fie sângele ei decât dacă cineva a 
schimbat setările camerei video ca să pară că era un fișier mai 
vechi. 

— Pare puţin probabil, a intervenit Th6ra, care nu vedea de 
ce-ar fi făcut cineva una ca asta - nu era ca și când aveau în 
faţă o dovadă copleșitoare, iar dacă intenţia făptașului era să-și 

acopere o faptă penală, ar fi fost ciudat să împrăștie sângele 
femeii pe fereastră. 

— Și sângele? Era de la o pasăre? a întrebat Fridrikka - 
devenea din ce în ce mai agitată. Și dacă nu era de la o pasăre, 
atunci de la cine? Că sigur nu-i o pasăre ce se vede în filmuleţ. 
Poate că individul din fereastră a omorât pe altcineva - poate un 
sătean -, după care a atacat-o prin surprindere și pe Oddný 
Hildur. 

— N-are niciun rost să ne lansăm în ipoteze fanteziste, i-a 
răspuns Matthew pe un ton liniștitor. Ce-am văzut în filmuleţ e 
foarte neclar și n-avem niciun motiv să ne închipuim ce e mai 
rău. E foarte probabil ca Oddny Hildur să se fi rătăcit, iar 
filmuleţul ăsta să n-aibă nicio legătură cu dispariţia ei. Mediul în 
care e amplasată tabăra e mult mai periculos decât oamenii 
care locuiesc în zonă - și mă refer atât la localnici, cât și la voi, 
angajaţii taberei. 

— Intotdeauna am crezut că sătenii sunt implicaţi în povestea 
asta. Asta sigur e unul dintre ei, a zis Fridrikka, făcând semn 
spre ecran cu un deget tremurător. Cine știe ce motiv bizar ar 
putea avea să împrăștie sânge peste tot? Ar putea fi orice. 
Poate chiar un sacrificiu, sau ceva de genu' ăsta. 

— Inuiţii nu fac sacrificii. În astfel de comunităţi, oamenii nu 
își permit să irosească mâncare sau alte resurse pentru genu' 
ăsta de aiureli, a intervenit și Alvar, legănându-se ușor și lovind- 
o pe Bella peste umăr - secretara l-a împins cu un gest iritat, 
făcându-l să se clatine și mai tare. Povestea asta n-are nicio 
legătură cu sacrificiile, a conchis el. 

Matthew și-a dres glasul: 

— Ce-ar fi să vă întoarceţi cu toţii la bar și să amânăm 
discuţia asta până mâine? N-o să ajungem la nicio concluzie în 
noaptea asta și n-are niciun rost să ne pierdem în speculaţii fără 
niciun fundament. 

— Poţi să eviţi discuţia despre filmuleţ cât vrei, a ripostat 
specialista în geologie, care - în afară de Matthew - părea 
singura persoană trează din tot grupul. Dar, până n-o să fie 
găsită Oddny Hildur și n-o să se dea o explicaţie pentru ce i s-a 
întâmplat, o să continui să-mi spun părerile. Nu-mi poţi interzice 
să fac asta. 

Fridrikka părea că mai avea un pic și făcea o scenă, dar 
Thóra, care deja se săturase de colegii ei de grup, a intervenit 
repede: 

— Cum se face că pe blog am dat peste un alt filmuleţ care 
pare să fi fost creat numai ca să-l batjocorească pe Arnar? 
Oddny Hildur era singura persoană care îi lua apărarea? Vouă, 
celorlalţi, vi se părea că genul ăsta de comportament e 
acceptabil? 

— Nu, bineînţeles că nu, i-a răspuns Eyjólfur, privind-o în ochi. 
Eu nu stăteam acolo mult timp, altminteri poate aș fi făcut ceva. 
Cel puţin, așa cred. 

Sau nu. Thóra s-a întors spre Fridrikka, dar a hotărât că n-are 
niciun rost să-și piardă timpul întrebând-o a doua oară - era 
sigură că avea să primească același răspuns. 

— E posibil ca Oddny Hildur să fi avut două implanturi dentare 
în mandibulă? 

Caracterul neașteptat al întrebării a părut s-o dezarmeze pe 
Fridrikka - răspunsul ei a fost cât se poate de calm. Sau poate 
pur și simplu era bucuroasă că nu trebuia să justifice de ce 
închisese ochii în faţa hărțuirilor la care era supus Arnar. 

— Nu. Cu siguranţă nu. Avea niște dinţi foarte frumoși. 

Matthew s-a uitat la Th6ra și a ridicat din sprâncene. Atunci 
ale cui erau oasele? Nu erau ale niciunuia dintre angajaţii de la 
Berg Technology și era complet exclus ca primii coloniști din 
zonă - care muriseră cu toţii de foame - să fi fost cu câteva 
decenii mai avansați în tehnica dentară decât contemporanii lor. 
Poate că medicul avea dreptate și oasele fuseseră cumpărate de 
pe internet. Nu le rămânea decât să spere că poliţia avea să 
găsească răspunsul. 

— Credeţi că angajaţii ar putea fi convinși să se întoarcă în 
tabără? a întrebat Thóra, deși aproape că-i era teamă să audă 
răspunsul. Dacă poliţia ar afla de ce au dispărut Oddny Hildur și 
muncitorii, credeţi că ar fi mulțumiți? Probabil că aţi stat de 
vorbă cu ei, mai ales tu, Eyjólfur. 

Tânărul părea că nu se poate hotărî dacă, vorbind despre 
colegii lui, le-ar fi trădat încrederea. În cele din urmă, i-a 
răspuns tărăgănat, lăsând impresia că-și măsoară fiecare vorbă: 

— Depinde de rezultatul anchetei. Dacă reiese că toţi trei au 
dispărut sau au murit din motive care pot fi ușor explicate, 

probabil că se vor întoarce. Slujbele de genul ăsta nu apar 
foarte des, iar colegii noștri s-au obișnuit cu salarii mari. 

Deja începuse să vorbească mai repede. 

— Dacă, pe de altă parte, se descoperă că li s-a întâmplat 
ceva îngrozitor, nu știu ce se va întâmpla. De obicei, oamenii ţin 
la pielea lor mai mult decât la banii din bancă. Dar sunt sigur că 
ceilalți angajaţi, care sunt programati să înceapă lucrul din vară, 
n-or să se sinchisească prea mult de lucrurile astea; or să 
construiască pista și or să continue lucrările necesare pentru 
inaugurarea minei. 

— Și de ce n-au făcut asta mai devreme? a întrebat Alvar, 
care se îndepărtase un pic de Bella, iar acum se putea legăna 
cât îi poftea inima. Cel mai bine ar fi fost ca mai întâi să facă 
aeroportul, pentru transportul materialelor de construcţie și așa 
mai departe. Ca să nu mai spun că ar fi fost de mare ajutor în 
cazuri de maximă urgenţă. 

— Pentru că nu era posibil, s-a enervat iarăși Fridrikka. Mai 
întâi, trebuia să analizăm mostrele de rocă, astfel încât să 
amplasăm mina în locul potrivit. Ce rost ar fi avut să construim 
aeroportul acolo dacă mina ar fi fost săpată în altă parte? 

Creierul plin de alcool al lui Alvar s-a străduit să proceseze 
informaţia: 

— Da, dar... 

Apoi s-a oprit și s-a făcut roșu ca focul. Pentru prima oară, 
Thórei i-a fost milă de bietul om și s-a întrebat cum ar fi arătat o 
seară perfectă pentru el. Ce fel de companie îl făcea să se simtă 
bine și ce subiecte îl interesau? Poate poveștile despre vânătorii 
de cocoși de munte rătăciţi în timpul furtunilor de zăpadă. Pe 
Thóra n-ar fi surprins-o deloc dacă ar fi aflat că tot despre asta 
era vorba și în cazul de care se ocupau. 

(J 

Lui Igimaq i s-a părut că polițiștii se duceau în sfârșit la 
culcare, cu toate că în tabără încă mai erau aprinse câteva 
lumini. Nu mai observase nicio mișcare de multă vreme, iar 
singurul zgomot care se mai auzea era zumzetul generatoarelor 
electrice. Încă se găsea la o distanţă destul de mare de clădiri, 
pentru că nu voia să declanșeze reflectoarele, dar sunetele se 
propagau foarte bine în aerul liniștit al nopţii, așa că auzise 
murmurul poliţiştilor care umblau pe-afară, dar fără să înţeleagă 
ce-și spuneau. Insă chiar dacă acum se duseseră la culcare, nu 

însemna că a doua zi nu aveau s-o ia de la început. Veniseră în 
două grupuri: mai întâi doar cinci bărbaţi, dar, după ce fuseseră 
evacuaţi străinii care stăteau în tabără de câteva zile, sosiseră 
încă trei, însoţiţi de câţiva câini. Nu erau câini de sanie, iar 
vânătorului îi era greu să-și dea seama la ce foloseau. Nu 
păreau să fie animale de companie - din ăștia erau o mulţime în 
orașe -, ci câini utili pentru diverse sarcini, cu toate că nu-și 
putea da seama ce anume știau să facă. Aveau părul scurt, iar 
urechile lor erau prea lungi și prea subţiri ca să poată îndura 
vremea de-acolo perioade mai lungi, și probabil că tocmai de 
aceea fuseseră băgaţi înăuntru și, de atunci, nu mai ieșiseră 
afară. Igimaq era bucuros că-și lăsase câinii suficient de 
departe, pentru că aceștia sigur nu ar fi îngăduit unor javre să 
se foiască în jurul taberei fără ca măcar să le arate cine era 
șeful prin părțile alea. 

Spre deosebire de câini, care nu aveau niciodată îndoieli cu 
privire la modul cum să reacționeze în circumstanţe noi, Igimaq 
era derutat. Ce să facă? Așa se întâmpla când aveai încredere în 
alţii. Când auzise prima oară de planurile pentru mină, Sikki îi 
promisese că zona interzisă avea să fie doar tranzitată - că nu 
urma să se facă nicio lucrare acolo. Igimaq îl crezuse, în ciuda 
acelei priviri familiare din ochii fostului său prieten, care îi dădea 
de înțeles că nu spunea adevărul. Când tabăra începuse să fie 
construită la marginea zonei cu pricina, vorbise iarăși cu Sikki, 
iar acesta îi promisese încă o dată că totul avea să fie în regulă: 
urma să le spună muncitorilor că nu era bine să avanseze mai la 
nord și că trebuiau să se rezume la zona de la sud de tabără. 
Igimaq iarăși văzuse acea strălucire în ochii lui - și totuși, 
alesese să creadă ce-i spunea Sikki, nu ce dădea de înţeles 
privirea lui ipocrită. Acum, povestea se repeta a treia oară și, cu 
toate că Igimaq n-ar fi trebuit să se lase păcălit, deja era prea 
târziu. Nu exista cale de întoarcere. 

Dacă lgimaq s-ar fi ocupat de asta după ce fusese mințit 
prima oară, poate că altfel ar fi stat lucrurile. Dar, aidoma celor 
din generația lui, pur și simplu nu-i stătea în fire și era împotriva 
educaţiei lui să se certe sau să se lase mânat de furie. Era un 
vechi obicei - oamenii care trăiau împreună în grupuri mici nu-și 
puteau permite să se certe, ceea ce însemna că cei care ridicau 
vocea sau se ciorovăiau erau priviţi cu dispreţ. Singurul mijloc 
de a-ţi exprima dezaprobarea era să taci, pentru că vorbele 

spuse la mânie întotdeauna se înmulţeau și se întețeau, 
provocând o ostilitate care, în cele din urmă, ar fi pus în pericol 
supraviețuirea întregii comunităţi. Astfel, groenlandeza era 
lipsită de invective, iar Igimaq nu avea de gând să înceapă să 
înjure în daneză. Ar fi trebuit să fie mai insistent cu Sikki, să-l 
oblige să-i explice cum avea de gând să ţină muncitorii la 
distanţă de zona interzisă, cu toate că o astfel de discuţie ar fi 
fost împotriva educației lui. 

Fusese învăţat și să arate un respect nemăsurat față de 
strămoși, și de la ei moștenise responsabilitatea de a feri locul 
acela de orice activitate umană. El și Sikki, prietenul lui din 
copilărie. Dar amândoi dăduseră greș. Igimaq nu putea da vina 
numai pe Sikki. 

Incerca să-și imagineze ce avea să se întâmple mai departe. 
Ştia foarte puţine despre polițiști, întrucât rareori erau văzuţi în 
zonă. De-a lungul anilor, se întâmplaseră tot felul de lucruri pe 
care poliţia cu siguranţă ar fi vrut să le investigheze, dar sătenii 
știau mai bine cum să-și rezolve problemele, cântărindu-le cu 
atenție și stabilind singuri vinovăția sau nevinovăția făptașilor. 
Și - lucrul cel mai important - tot ei erau cei care stabileau 
pedepsele pentru cei vinovaţi. De cele mai multe ori, era 
suficient ca nelegiuitul să trăiască cu rușinea de a fi făcut o 
faptă rea, dar Igimaq își amintea că, pe vremea când era tânăr, 
un tată își omorâse fiul cu brutalitate, fără să arate nici cea mai 
mică urmă de regret, drept care fusese exilat. Din când în când, 
ajungeau la ei vești despre omul acela și toate sunau la fel: era 
alungat pe rând din satele în care se stabilea imediat ce lumea 
afla cine era. În cele din urmă, nu s-a mai auzit nimic de el, iar 
lumea zicea că murise singur în sălbăticie. Poliţia ar fi rezolvat 
cazul cu totul altfel, însă singura soluţie corectă era cea aleasă 
de săteni. Omul acela nu avea ce să caute la închisoare, la fel 
cum n-avea ce să caute acolo niciun alt groenlandez. 
Groenlandezii nu trebuiau întemnițați - era o mare greșeală. 
Igimaq ar fi înnebunit dacă n-ar mai fi putut respira aerul rece 
de afară, iar ochii lui ar fi orbit dacă ar fi fost lipsiţi de 
stimularea pe care le-o ofereau peisajele nesfârșite. 

Nu, poliţia nu avea ce căuta acolo, cu toate că patru dintre ei 
păreau să fie băștinași. Cu siguranţă erau mai mult danezi decât 
groenlandezi - probabil de pe coasta de vest - și nu erau 
familiarizați cu situaţia locuitorilor de pe partea aceea a calotei 

glaciare. Niciunul dintre ei nu l-ar fi înțeles pe Igimaq, nici pe alt 
băștinaș care cunoștea istoria locului - și n-avea niciun rost să 
încerce să le explice. Ba poate erau chiar cea mai joasă speţă de 
groenlandezi: cei care nici măcar nu-și vorbeau propria lor 
limbă, ci doar daneza. Fie că era așa sau nu, oamenii aceia 
probabil că ar fi răsucit lucrurile pe toate feţele și le-ar fi înțeles 
cu totul greșit. Poate că cel mai înţelept din partea lui ar fi fost 
să plece de acolo - să-și ia câinii și să se mute mai la nord. Într- 
un loc unde să nu-l găsească nimeni. Oricât de mult l-ar fi 
căutat, în cele din urmă ar fi renunţat. Putea foarte bine să 
locuiască departe de orice așezare omenească timp de câteva 
luni, ba chiar și câţiva ani o dată; cunoștea locuri în care n-ar fi 
putut ajunge decât niște vânători extraordinar de experimentați, 
și numai cu sănii trase de câini. Când venea vorba de distanțe 
lungi, snowmobilele nu se puteau compara cu vehiculele 
tradiționale, și nimeni nu putea evalua situaţiile mai bine decât 
câinii. Igimaq însuși ar fi ajuns de mult pe fundul mării, dacă ar fi 
ales să traverseze marea îngheţată cu un vehicul motorizat, 
deoarece câinii cunoșteau foarte bine gheaţa și știau pe unde 
era sigur să meargă; auzeau crăpături pe care urechea umană 
nu avea cum să le distingă și care nu puteau fi văzute la 
suprafaţa gheții - dar aceste mici crăpături prevesteau unele 
mult mai mari, care sfârșeau prin a da la iveală apele înghețate 
și necruțătoare ale mării. 

Dacă ar fi plecat, nu s-ar mai fi întors niciodată - îi era 
limpede. De mult își dorea Igimaq să-și sfârșească viaţa în felul 
acesta: să-și strângă lucrurile, să plece spre nord împreună cu 
câinii lui și să nu mai ia legătura cu oamenii. Voia să vadă cât de 
mult avea să reziste și bănuia că putea să trăiască singur câţiva 
ani buni. Cât timp rămâneau câinii în viaţă, avea să 
supraviețuiască și el; când ar fi început să moară, lucrurile s-ar fi 
schimbat. Bunicul lui îl învățase că, atunci când vânătorul se afla 
pe gheaţă, câinii erau funia lui de salvare. Fără ei, n-ar fi reușit 
s-o traverseze suficient de repede cât să supravieţuiască. lar 
distanţele dintre sursele de hrană erau prea mari pentru a fi 
străbătute pe jos. lgimaq auzise de multe ori povestea 
cartografilor danezi care rămăseseră fără hrană în nord-estul 
Groenlandei și, până la urmă, fuseseră nevoiţi să-și mănânce 
câinii. li sacrificaseră unul câte unul, iar după ce l-au mâncat pe 
ultimul, le-a murit și speranţa, și au pierit în sălbăticie. 

Băștinașul care le servea drept ghid s-a prăpădit ultimul, iar 
asupra lui a fost găsit jurnalul expediției, care descria în detaliu 
greutăţile prin care trecuseră cu toţii. Odată, Igimaq fusese luat 
de tatăl său în vizită la un prieten care știa să citească, și acolo 
ascultase câteva pasaje din jurnal, ca să înveţe din greșelile 
acelor exploratori. Și învățase lecţia: Igimaq mai degrabă ar fi 
murit de foame decât să-și mănânce câinii. 

Nu, deocamdată n-avea să plece nicăieri. Trebuia să rămână 
acolo și să-și îndeplinească obligaţiile, cu toate că nu-i era 
limpede cum ar fi trebuit să procedeze. A ridicat privirea spre 
bolta înstelată și a încercat să distingă animalele pe care auzise 
că le identificau pe cer oamenii din alte ţări. N-a văzut niciunul, 
însă dintr-odată și-a dat seama ce putea face. Trebuia s-o ia pe 
Usinna de-acolo. Nu fusese singurul implicat în moartea ei și nu-i 
era limpede dacă lui Sikki și Naruana le-ar fi fost la fel de ușor 
ca și lui să se facă nevăzuţi. Igimaq era bărbat adevărat și nu-i 
lăsa pe alţii să plătească pentru acţiunile lui. 


Capitolul 27 


23 martie 2008 


Afară era frig și bătea vântul, dar nu prea conta, din moment 
ce în hotel era cald și bine. Micul dejun era extraordinar, mai 
ales în comparaţie cu ce mâncaseră în ultimele dimineţi. Bella 
era singura care se plângea de condiţii. Era foarte nemulțumită 
că existau doar camere pentru nefumători. 

— Adică suntem în Groenlanda, a zis secretara. Putem să 
ieșim afară și să omorâm prima chestie care ne iese în cale și 
probabil că în hotelul ăsta avem voie să facem cam tot ce ne 
trece prin cap, mai puţin să fumăm. Mi se pare o mare 
tâmpenie! 

Apoi s-a ridicat în picioare cu gesturi teatrale, și-a înhăţat 
bluza neagră și a dat buzna afară. 

— A vorbit cineva cu polițiștii? a întrebat doctorul, ștergându- 
se la gură cu un șervețel alb, pe care după aceea l-a pus în 
farfuria goală. O să ni se dea voie să plecăm azi? 

— Nu, pentru că probabil le e la fel de greu să ia legătura cu 
lumea exterioară pe cât ne-a fost nouă. Sau poate că au 
telefoane prin satelit, a zis Thâra, uitându-se la ceasul mare 
care atârna pe unul dintre pereţii sălii de mese. Abia e opt 
jumate, deci cred că încă nu s-au apucat de treabă. 

Islanda era cu două ore mai înainte, ceea ce însemna că toți 
cei de-acasă erau deja la lucru. Putea folosi timpul pe care-l 
aveau la dispoziţie ca să dea telefoane și să facă investigaţii în 
legătură cu cazul, dar bineînţeles că trebuiau să fie precauţi. De 
obicei, era mai avantajos să stai de vorbă cu oamenii fața-n 
față, în loc să iei legătura cu ei la telefon - dacă discuţiile 
telefonice nu decurgeau bine, era posibil să nu mai aibă o altă 
ocazie să obţină informaţii de la persoanele vizate. 

— Cum e acest Arnar? a întrebat Thâra, adresându-i-se 
Fridrikkăi, care stătea lângă ea. Cum crezi c-ar reacționa dacă l- 
aș suna să-i pun câteva întrebări? Poate știe ceva despre oasele 
din sertare. 


— Poate, a mormăit FriGrikka, apoi a luat o gură de cafea și a 
pus ceașca cu grijă la loc pe farfurioară. Nu l-am mai văzut de 
când a dispărut Oddny Hildur, dar e drept că nu eram deloc 
apropiaţi. Era foarte retras. 

Și-a frecat fruntea pistruiată și a închis ochii, ca și când ar fi 
avut o migrenă. Chiar și pleoapele îi erau pline de pistrui. 

— Dacă știe ceva, probabil o să-ţi răspundă la întrebări. 

— De unde pot să fac rost de numărul lui? 

— Eu nu cred că am vreun număr de-al lui, a zis Fridrikka, 
scoțând un Nokia vechi din buzunarul bluzei. Să văd dacă nu 
cumva mi-am notat vreunul în agenda mobilului, deși nu prea 
cred. Pe atunci, n-aveam mobile și nu-l cunoșteam pe Arnar 
suficient de bine cât să păstrăm legătura după ce ne-am întors 
în Islanda. Singura persoană cu care îmi petreceam timpul era 
Oddny Hildur. 

A ridicat privirea de pe ecranul telefonului, apoi l-a băgat la 
loc în buzunar: 

— Nu, n-am niciun număr. 

— Dar tu, Eyjólfur? 

Tânărul era în mijlocul unui căscat, dar s-a întrerupt brusc și a 
clătinat din cap. 

— Nu, nu eram apropiaţi și n-am știut niciodată unde 
locuiește. Caută-l în Pagini Aurii sau pe net. 

Thóra deja se gândise la asta, dar numele Arnar Jóhannesson 
era foarte des întâlnit și voise s-o ia pe scurtătură. 

Eyjólfur s-a întors spre Fridrikka și a zis pe un ton foarte 
maliţios: 

— Dar poate că fostul tău soţ are numărul lui. Probabil că au 
același grup de prieteni. l-am văzut la o petrecere organizată de 
Berg Technology și păreau destul de apropiaţi. 

Fridrikka nu i-a răspuns și nici măcar n-a ridicat privirea. 
Nimeni în afară de Thóra nu înțelegea aluzia lui Eyjólfur, întrucât 
Fridrikka îi mărturisise doar ei adevărul despre orientarea 
sexuală a fostului soț - sigur nu discuta acest subiect cu oricine. 
Și totuși, în perioada divorțului probabil că circulaseră zvonuri 
pe tema asta în rândul colegilor de serviciu, iar lui Eyjólfur cu 
siguranţă îi ajunsese la urechi motivul despărțirii. Thâra s-a uitat 
la informatician, mijind ochii. 

— Și de unde știm noi că nu faci și tu parte din același cerc 
restrâns? Oricum, mă așteptam ca un tânăr ca tine să aibă mai 
puţine prejudecăţi în privinţa asta. 

— Hei, doar încercam să dau o mână de ajutor, a ripostat 
Eyjólfur, fără să se simtă ofensat de insinuarea Thórei. Și nu-i 
nevoie să-ţi faci griji în ceea ce mă privește. Dacă vrei, putem să 
mergem în camera mea să-ţi dovedesc, a adăugat el, făcându-i 
cu ochiul. 

Din fericire, Matthew era prins într-o conversație cu medicul și 
nu l-a auzit. 

— Nu, mersi, i-a răspuns Thóra. 

Chiar în clipa aceea, o tânără groenlandeză s-a apropiat de 
masa lor și s-a oferit să le umple din nou ceștile cu cafea. Avea 
un zâmbet cald și prietenos și turna lichidul fierbinte cu multă 
grijă. 

— Ce vă aduce pe la noi? Vreţi să urcați pe ghețar? i-a 
întrebat ea într-o engleză fluentă, cu accent danez. 

— Am fost la tabăra de lângă Kaanneg, unde urmează să se 
construiască mina, i-a explicat Thóra. lar acum ne întoarcem în 
Islanda. 

Tânăra a încuviinţat scurt din cap. Zâmbetul i-a pierit imediat 
ce-a auzit numele satului. 

— Cunoști locul? a continuat Thâra. 

— Am stat o vreme acolo, cu ani în urmă: m-am dus s-o ajut 
pe mătușa mea. Fiind mică, mi s-a părut frumos, dar acum nu 
cred c-aș vrea să stau acolo, a zis tânăra, trecând de pe un 
picior pe altul în capătul mesei. Cum merg lucrările la mină? Am 
auzit că or să fie multe slujbe bine plătite după ce or să-i dea 
drumul. 

— Încă e într-o fază pregătitoare, i-a răspuns Thâra. Și o să 
mai treacă ceva timp până o să fie inaugurată. 

În sfârșit, dăduse peste o persoană comunicativă care 
cunoștea zona din jurul minei, așa că a hotărât să scoată câteva 
informaţii de la ea. 

— S-a produs o mică întârziere, dar să sperăm c-or să 
recupereze timpul pierdut. Am auzit că, după părerea unora, 
întârzierea asta e din pricina locului în care urmează să se 
construiască mina. Pare că oamenilor nu le convine că se fac 
lucrări acolo. Știi ceva despre asta? 


Tânăra se uita la Thâra cu un aer ezitant. Probabil din pricina 
unei dificultăţi de limbă, pentru că, după câteva momente de 
deliberare, a răspuns pe un ton nesigur: 

— Când eram mică, mi s-a spus să nu mă duc în locul ăla, iar 
cât am stat la Kaanneqg, bineînțeles c-am respectat interdicția 
asta. În plus, am auzit și am citit de multe ori despre povestea 
așezării întemeiate acolo înainte să se construiască noul sat. Și 
despre soarta primilor coloniști. 

Apoi a zâmbit din nou, iar cele trei cute care îi apăruseră pe 
frunte au dispărut. 

— Intotdeauna ne-au plăcut poveștile de groază, iar asta chiar 
că ne bagă în sperieţi. Faptul că există și fotografii care o 
ilustrează o face să fie și mai atrăgătoare. Cunoașteţi povestea, 
nu? 

— Da. Doar nu-i un secret, nu? Îmi închipui că le ajunge la 
urechi tuturor celor care se duc în sat. 

— Da, așa-i. De fapt, cred c-o știe toată lumea din Tuku, a zis 
tânăra, dar, dându-și seama că Thâra nu înțelegea la ce se 
referea, a adăugat: Tuku e numele Groenlandei de Est. 

Asta nu făcea decât să confirme ceea ce Thóra bănuia deja: 
toată lumea cunoștea povestea asta. Așa, și? Dacă nu putea să 
demonstreze că existau factori externi care contribuiseră într-un 
fel sau altul la întreruperea proiectului, n-avea niciun rost să 
scoată din joben astfel de povești vechi de-un secol. 

— Am înțeles c-au dispărut niște oameni în zona aia, a 
continuat Th6ra, încercând să nu dea de înţeles că ar fi știut de 
vreo persoană dispărută acolo. Ai auzit și tu asta? 

— Cu ani în urmă, când stăteam acolo, mi s-a zis că oamenii 
care se duceau în locul ăla erau în pericol să dispară. Apoi mi s-a 
povestit despre un tânăr care a nesocotit tot ce auzise despre 
zona aceea și, împotriva tuturor avertismentelor, s-a dus acolo. 
De atunci, n-a mai fost văzut niciodată. Nu-mi amintesc niciun 
alt caz și nu știu când dispăruse omul ăsta sau alte detalii 
despre el. Era doar o poveste despre un tânăr vânător din 
așezările cele mai nordice, care se considera foarte puternic, 
dar care a fost nevoit să se plece în faţa spiritelor. 

— Deci e vorba de spirite, nu de animale sălbatice, crevase 
sau altceva de genu’ ăsta? a întrebat Thâra, cu toate că 
răspunsul era evident. 


— Într-adevăr, nu-i vorba de așa ceva. Ci de spiritele sau 
sufletele celor care au murit și nu pot pleca de-acolo. 

Expresia de pe chipul tinerei nu s-a schimbat deloc și nu 
părea câtuși de puţin stingherită de explicaţia asta. Chipul ei îi 
amintea Th6rei de femeia din sat care le dăduse voie să 
folosească telefonul, cu toate că cea cu care stătea acum de 
vorbă era mai tânără și urmase o cale mai dreaptă în viață. 

— Mi s-a spus că ar exista și niște semne care au legătură cu 
locul ăla. Ai auzit cumva de ele? 

— Da, spiritele însemnează oamenii pe care au de gând să-i 
înhaţe. Dar n-am văzut niciodată un astfel de semn, doar am 
auzit despre ele. 

— Și cum arată? a întrebat Th6ra, care deja își imagina o 
frunte înfierată cu câteva cruci fumegânde, de culoare neagră. 

— E vorba de niște semne care au legătură cu trăsăturile 
feței. Am auzit că cei dispăruţi își pierd tot sângele prin ochi, 
gură și nas - ba chiar și pe urechi. Și că se învinețesc. lar după 
ce rămân fără sânge, cadavrele lor dispar în gheaţă și li se 
alătură celorlalţi. 

Tânăra a pus pe masă cafetiera aproape plină și a continuat: 

— Îmi închipui că trebuie să fie o moarte îngrozitoare. Tocmai 
ăsta e motivul pentru care sătenii se străduiesc să-i ţină pe 
oameni departe de locul ăla. Nu vor să păţească nimeni așa 
ceva. În plus, trebuie să păzească zona aceea din datorie faţă 
de cei care au murit acolo. 

— Cum așa? a întrebat Thâra, așteptându-se să audă o 
poveste despre stafii care apăreau în visele oamenilor. N-a murit 
toata lumea? Cum au reușit primii coloniști să transmită că 
aceea este o zonă interzisă? 

— N-au murit toţi. Unul a reușit să scape. 

— Unul a scăpat? s-a mirat Thâra, care nu-și amintea să fi citit 
asta în cartea din sala de mese. 

— Da, așa mi s-a povestit. Adică n-a supravieţuit, dar a luat-o 
spre sud și a reușit să dea de altă așezare. La început, oamenii 
au crezut că e o stafie, dar l-au dus la cineva din sat, care, după 
ce l-a studiat pe-ndelete, a confirmat că era un om viu. Cei doi 
au stat de vorbă, iar bărbatul i-ar fi spus angekkok-ului - care e 
un fel de șaman - ce zonă trebuie evitată și l-ar fi făcut să 
promită că va avea grijă ca nimeni să nu se ducă acolo. Nu știu 

ce altceva i-a mai spus șamanului, pentru că doar celor aleși li 
se dezvăluie întreaga poveste. 

— Cine sunt cei aleși? Niște oameni cu calităţi speciale sau 
orice persoană de peste o anumită vârstă? 

— Ah, nu! Doar descendenţii șamanului. Fiii lui, urmașii lor și 
așa mai departe. Cred că în povestea asta era implicat și cel mai 
important vânător din sat. Mai târziu, oamenii chiar s-au mutat 
un pic mai la nord, ca să fie mai aproape de zona cu pricina și s- 
o poată păzi mai bine. Din câte-am auzit, așa a și fost întemeiat 
satul Kaanneqg. Se zvonea că autorităţile voiau să încurajeze 
lumea să migreze mai spre nordul coastei, așa că oamenii din 
așezarea unde nimerise singurul supraviețuitor al coloniei s-au 
mutat mai aproape de locul unde sălășluiau spiritele, astfel încât 
să nu se așeze nimeni acolo. Deoarece cu cât pun mâna pe mai 
multe suflete, cu atât spiritele devin mai puternice. 

— De unde știi toate astea? Eu am citit o relatare despre 
prima colonie din zonă, dar nu scria că s-ar mai fi auzit ceva 
despre oamenii de-acolo. Într-adevăr, am citit și că niște 
vânători au zărit pe gheaţă - unul sau doi coloniști, însă, dacă 
nu mă-nșel, aceștia au fugit și n-au mai fost văzuţi niciodată. 

— Ah, despre colonistul ăsta e vorba. Dar era singur. lar după 
ce a transmis mesajul, a dispărut. Atunci când s-au consemnat 
cele întâmplate, lucrurile pe care i le spusese șamanului încă 
erau învăluite în mister. Oamenii se temeau de răzbunarea 
spiritelor în caz că ar fi vorbit despre ele. Așa că nu le spuneau 
nimic străinilor și nici nu discutau în public despre toate astea. 
Multă lume credea că ceea ce se întâmplase acolo avea legătură 
cu un Tupilak, că unul dintre primii coloniști crease unul ca să se 
răzbune, dar până la urmă Tupilak-ul scăpase de sub control: se 
răzvrătise împotriva creatorului său, iar apoi, împotriva tuturor 
celorlalţi din colonie. Pe vremuri, nici măcar nu te puteai gândi 
la un Tupilak fără să te expui riscului de-a muri, darămite să 
vorbești despre el în public, și poate că așa se explică de ce nu 
voia nimeni să vorbească despre asta. 

— Un Tupilak? a zis Thâra, amintindu-și dintr-odată de 
sculptura pe care o găsiseră în cabina instalaţiei de foraj. E 
vorba cumva de statuetele alea din os, cu dinţii rânjiţi? 

— Da, puteţi citi despre ele în holul hotelului. E o vitrină chiar 
lângă ieșire. Bineînţeles că nimeni nu mai crede în așa ceva, dar 
sunt niște suvenire foarte populare. In ziua de azi, povestea 

primilor coloniști din zonă e văzută cu alţi ochi. Nimeni nu se 
mai teme de un Tupilak, așa că oamenilor nu le mai e frică să 
discute despre ce s-a întâmplat atunci. Și, cine știe, poate că, în 
cele din urmă, textul pe care l-aţi citit va fi modificat. Aici, în 
Kulusuk, povestea asta nu mai interesează pe nimeni; eu o știu 
numai pentru că am trăit o vreme în Kaanneqg. Mama voia să 
învăţ cât mai multe despre cultura vechilor vânători. Kulusuk e 
foarte învechit pentru gusturile mele și totuși e mult mai 
modern decât Kaanneqg. Cel puţin, aici vin turiști. 

Th6ra i-a răspuns cu un zâmbet. Așa era peste tot: cu cât un 
om înainta în vârstă, cu atât i se părea mai atrăgător un mod de 
viaţă mai demodat. Părinţii Thórei încercaseră de mai multe ori 
s-o trimită la ţară, hotărâți să n-o lase să crească fără să încarce 
un car cu fân și fără să fi hrănit cu biberonul un miel orfan. La fel 
începea să simtă și ea, regretând că S6ley nu stătea mai mult 
pe-afară, să simtă pe pielea ei schimbările vremii, să sară 
coarda, să joace șotron sau jocul cu aţa. Vechiul mod de viaţă, 
care era pe cale de dispariţie, părea mai atrăgător decât cel din 
prezent, ca să nu mai vorbim de cel viitor. 

Th6ra i-a mulțumit fetei, care a luat cafetiera și a plecat. A 
hotărât să citească și informaţiile despre Tupilak, pentru că 
oricum trebuia să meargă în holul de la recepţie, ca să intre pe 
internet. Cu toate că vechile povești de groază cu monștri 
magici nu puteau avea nicio legătură cu cazul de care se ocupa, 
i se părea că erau destul de interesante. 

Fridrikka nu spusese nimic în timp ce Thóra stătuse de vorbă 
cu tânăra, dar ascultase cu atenţie. Era palidă și avea un aer 
obosit - părea că încă nu-și revenise după șocul pricinuit de 
cadavrul din camera frigorifică. 

— Crezi că or s-o găsească pe Oddny Hildur? a întrebat ea. 

Era limpede că fusese tulburată de povestea despre sufletele 
care vârau oamenii în gheaţă. Nimeni nu voia să-și imagineze pe 
cineva apropiat trecând prin ce descrisese tânăra, oricât de 
fantezistă ar fi părut istoria aceea. 

— Probabil, a zis Thóra cu toată convingerea, deși nu era 
nicidecum convinsă. 

Biata femeie ar fi putut muri îngheţată într-un milion de locuri 
sau ar fi putut fi ascunsă oriunde, presupunând că fusese 
omorâtă. lar în sălbăticia aceea acoperită cu zăpadă sigur 
existau animale care ar fi profitat imediat de o asemenea porție 

de hrană, cu toate că, în clipa aceea, Thórei nu-i trecea prin 
minte niciun necrofag groenlandez. Habar n-avea dacă urșii 
polari și alte animale autohtone mâncau doar prăzi proaspăt 
ucise sau dacă, la nevoie, se hrăneau și cu hoituri. Dat fiind că 
se aflau într-o ţară cu foarte puţină hrană, Thâra a presupus că 
a doua variantă era mai aproape de adevăr - așa că era extrem 
de puţin probabil să se mai găsească vreun smoc de păr sau 
vreo bucată de piele din Oddny Hildur. 

— Trebuie s-o ducem în ţară și s-o îngropăm. Nu poate 
rămâne aici, a zis Fridrikka, uitându-se ţintă la faţa de masă 
multicoloră. 

— Nu cumva i-ai uitat pe Bjarki și Dóri? a intervenit Eyjólfur, 
care stătea în capul mesei, privind pe fereastră la marea 
agitată. Nu trebuie să-i găsim și pe ei? 

Părea că cei doi nu se puteau pune de acord în legătură cu 
nimic: dacă unul dintre ei spunea că cerul e albastru, celălalt 
zicea că e verde. 

— Bineînţeles că același lucru e valabil și pentru ei, a ripostat 
Fridrikka. Dar acum vorbeam de Oddný Hildur. 

Th6rei nu-i venea să creadă că-și începea ziua ascultând o 
nouă ciondăneală a celor doi. S-a uitat la ceasul de pe perete, 
iritată de diferența de fus orar. La ora la care se trezise, copiii ei 
deja plecaseră la școală, așa că trebuia să mai aștepte câteva 
ore până să-i sune și deja îi era foarte dor de vocile lor. Micutul 
Orri cu greu putea fi convins să vină la telefon să stea de vorbă 
cu ea, așa că n-avea să-l audă decât la întoarcerea în Islanda. 
Nepoțelul ei nu vorbea decât la telecomanda televizorului, pe 
care o confunda cu un telefon mobil. 

— O să intru pe internet să văd dacă nu cumva găsesc 
numărul lui Arnar, a zis Thâra în cele din urmă. 

Apoi și-a luat șervețelul din poală și s-a ridicat în picioare - 
acum, Fridrikka și Eyjólfur puteau să se certe cât le poftea 
inima. 

e 

Versiunea online a Paginilor Aurii cuprindea zece Arnar 
Jóhannesson și, cu toate că multe dintre ele aveau și al doilea 
nume de botez, asta n-o ajuta cu nimic. In dreptul niciunuia 
dintre ei nu scria că era inginer. Așa că l-a rugat pe Matthew să 
încerce să facă rost de numărul lui prin intermediul cuiva de la 
bancă, după care s-a apropiat de ușa de la intrare ca să citească 

despre Tupilak. Panoul cuprindea doar câteva paragrafe și 
fotografia unei creaturi hidoase care nu semăna deloc cu 
statueta găsită de ei, ci mai degrabă cu un câine scheletic care 
avea cap de om. Potrivit legendei, era o făptură creată de 
șamani din bucăţi de animale și păsări moarte, ba chiar și din 
oase de om - cele mai puternice erau cele făcute din oase de 
copil. Tupilak-ul era creat într-un loc tainic din sălbăticie, unde 
șamanul îi dădea viaţă lăsându-l să sugă spermă din penisul lui. 
Th6ra s-a înfiorat puţin când a citit asta, dar s-a străduit să 
continue. După aceea, Tupilak-ul era aruncat în mare ca să-și 
găsească victima și s-o ucidă. Bineînţeles că povestea asta avea 
și un șpil: făptura aceea era imprevizibilă, astfel că se putea 
întoarce împotriva creatorului și îl putea ataca - pe el sau pe 
cine îi ieșea în cale -, mai ales dacă dușmanul era un șaman mai 
puternic decât cel care îi dăduse viaţă. În plus, Tupilak-ul putea 
împrăștia boli și putea masacra comunităţi întregi, fie abătând o 
molimă asupra lor, fie omorându-i unul câte unul. Thâra s-a 
gândit că scenariul acesta se potrivea mănușă cu povestea 
primilor coloniști din zona interzisă. Textul de pe panou spunea 
și că, deși pe vremuri Tupilak-ul le inspira o frică puternică 
băștinașilor, în prezent era considerat o simplă născocire numai 
bună de amuzat turiștii; și, întrucât nu se păstrase niciun Tupilak 
autentic, la începutul secolului al XX-lea localnicii se apucaseră 
să sculpteze pentru turiștii europeni statuete care reproduceau 
creaturile originale. Insă nu era sigur dacă aceste imitații 
semănau cu originalele de care oamenii se temeau atât de mult, 
deoarece Tupilak-ul era considerat atât de periculos, încât 
întotdeauna era distrus după ce-și îndeplinea misiunea - sau, 
potrivit legendei, uneori era îngropat în pământ sau în gheaţă. 

Thóra s-a întors la Matthew. 

— Cred că am găsit o explicaţie pentru figurina de os din 
cabina instalaţiei de foraj, i-a spus. Ar putea fi un Tupilak făcut 
de primii coloniști și care ulterior a fost îngropat. Și cred că se 
potrivește de minune cu ce ne-a povestit tânăra mai adineauri. 

— E de bine sau de rău? a întrebat Matthew cu un aer ușor 
distrat, continuând să tasteze la computerul din hol. 

— Pentru bancă, e de râu. Ar fi caraghios să susţinem că e 
vorba de un caz de forță majoră, după care să scoatem la iveală 
o statuetă din os. Oricât de înfiorătoare ar fi. 

Matthew s-a oprit din tastat. 


— Bine, atunci nu cred c-o să le spun șefilor mei despre 
chestia asta. 

— Singurul lucru la care mă gândesc e că s-ar putea să fie 
nevoie de niște săpături arheologice în zonă. In felul ăsta, am 
putea câștiga niște timp. Dacă e, într-adevăr, un Tupilak, s-ar 
putea să fie singurul exemplar original găsit până în ziua de azi. 

Matthew a părut brusc interesat. 

— Ah, păi tot ar fi mai bine decât nimic. 

— Te-ai interesat de numărul lui Arnar? a întrebat Thóra, 
uitându-se la lista lungă de e-mailuri nedeschise din căsuţa lui 
poștală. Și a ei arăta la fel cu o noapte înainte, dar hotărâse să 
nu le deschidă înainte să ajungă acasă. 

— Nu încă, doar am scris niște mesaje. Am găsit adresa 
directorului de la Berg Technology și i-am trimis câteva 
întrebări. Sigur are niște informaţii despre oamenii lui. l-am 
cerut să-mi spună numele câtorva angajaţi despre care crede că 
ne-ar putea ajuta. Aștept să-mi răspundă. 

— Să sunăm la sediul companiei, a zis Th6ra, scoțându-și 
mobilul din buzunar. 

A format numărul și i-a răspuns o femeie politicoasă, dar 
fermă, care nu s-a prezentat, iar Thóra i-a explicat pe scurt 
cazul de care se ocupa și legătura acestuia cu banca. După 
aceea, i-a cerut numărul de telefon al lui Arnar Jóhannesson. 

— Nu mă surprinde..., a zis Thóra după ce a închis telefonul. 
Trebuie să așteptăm un răspuns din partea directorului sau de la 
colegii tăi de la bancă, pentru că Arnar e la dezalcoolizare la 
Vogur și nu se poate da de el. 

— Nasol, a zis Matthew, părând chiar mai nemulţumit decât 
Thóra. Ar fi fost bine să le putem explica polițiștilor ce-i cu 
oasele din sertare, atunci când or să ia din nou legătura cu noi. 
Nu cred c-o să putem pleca de-aici înainte să se lămurească 
lucrul ăsta. 

— Dar bărbatul din camera frigorifică? Chiar dacă am reuși să 
aflăm de la cineva ce e cu oasele, pare improbabil ca oamenii să 
vrea să stea de vorbă la telefon despre un cadavru. 

— Să sperăm că polițiștii vor ajunge la concluzia c-a fost pus 
în camera frigorifică de curând, a spus Matthew. Oricum, 
bănuiala mea e c-a fost dus acolo după ce angajaţii au părăsit 
tabăra. 


Th6ra nu i-a răspuns. De unde era să știe ce se întâmplase? 
Nu era exclus ca persoana care vârâse oasele în sertarele 
birourilor să fi pus și cadavrul în camera frigorifică. 

Chiar în clipa aceea, în căsuţa poștală a lui Matthew a apărut 
un nou mesaj. 

Capitolul 28 


23 martie 2008 


E-mailul era de la directorul companiei, care se afla în Insulele 
Azore. Din răspunsul lui reieșea limpede că era foarte îngrijorat, 
dat fiind că viitorul companiei lui depindea de faptul dacă 
ajungea sau nu la o înțelegere cu Arctic Mining, legată de 
ducerea la bun sfârșit a proiectului. Conţinutul mesajului era 
destul de confuz și nu lămurea cum avea de gând Berg 
Technology să recupereze întârzierile din Groenlanda, în caz că 
angajaţii ar fi hotărât să se întoarcă în tabără. Directorul spunea 
că reușise să convingă alţi doi muncitori ai companiei, care în 
scurtă vreme aveau să termine proiectul la care lucrau și urmau 
să preia sarcinile lui Bjarki și Dóri - era limpede că, după 
părerea lui, cei doi muriseră. De asemenea, era sigur că i-ar fi 
putut convinge pe ceilalţi să-și reia lucrul, dacă s-ar fi găsit o 
explicaţie pentru ce se întâmplase în tabără, și le sugera Thorei 
și lui Matthew că ar fi fost bine să vină cu o poveste din care să 
reiasă că cei doi plecaseră într-o drumeţie prin munţi și 
avuseseră un sfârșit tragic - în felul acesta, ar fi existat o 
explicaţie raţională pentru dispariţia lor. Dacă această explicaţie 
n-ar fi produs rezultatul scontat, atunci trebuiau să le trimită 
tuturor angajaţilor un mesaj întocmit cu multă atenţie prin care 
să li se aducă la cunoștință că, dacă nu-și reluau lucrul, urma să 
li se facă rețineri din salariu și să fie daţi în judecată. lar la 
sfârșitul acestui mesaj ciudat, era o listă cu numerele de telefon 
și adresele de e-mail ale tuturor angajaţilor care refuzau să se 
întoarcă în Groenlanda. Nu erau mulţi, iar Thóra și Matthew și-au 
împărţit sarcina de a lua legătura cu ei: ea avea să-i sune pe 
toţi, iar el avea să le trimită e-mailuri celor care nu răspundeau 
sau care refuzau să stea de vorbă cu ea. 

— Ce gașcă simpatică! Încă un refuz, a spus Thóra, încheind 
conversaţia cu cea de-a cincea persoană de pe listă și uitându- 
se la Matthew, care deja începuse să-i scrie un mesaj. Ai zice că 
s-au înţeles cu toții să nu scoată o vorbă. 

— Poate că și-au angajat un avocat, i-a zâmbit Matthew. Ar fi 
îngrozitor... 

Th6ra s-a mulţumit să-l înghiontească ușor cu cotul. Simţea că 
avea și el dreptul să se revanșeze pentru ce se întâmplase cu o 
noapte înainte: deschiseseră televizorul din cameră și, după ce 
încercaseră să dea peste un post de știri, găsiseră - spre marea 
lui satisfacţie - un post nemţesc. Dar entuziasmul i-a disparut 
imediat când și-a dat seama că emisiunea era, de fapt, o suită 
de tinere care se fâțâiau de colo-colo goale pușcă, mângâindu-și 
cu entuziasm propriile trupuri și rozând niște coliere de perle pe 
care, din nu se știe ce motiv, nu păreau dornice să le dea jos. 
Th6ra îl tachinase pe Matthew, spunându-i că știrile din ţara lui 
erau cât se poate de neobișnuite și, la intervale regulate, 
revenea la postul cu pricina să vadă. Dacă nu cumva aveau să 
dea și un buletin de știri. 

Th6ra a format și cele două numere ale lui Arnar Jóhannesson 
- unul era de-acasă, însă nu i-a răspuns nimeni, iar celălalt era 
de mobil, dar fie avea telefonul închis, fie nu avea semnal. Ceea 
ce nu era tocmai surprinzător: dacă era la dezalcoolizare, 
probabil că-și pierduse telefonul la beţie sau fusese nevoit să-l 
lase în grija personalului atunci când se internase. Thóra s-a 
întrebat dacă era cazul să sune la Clinica Vogur și să ceară să 
stea de vorbă cu el, dar a hotărât să mai aștepte, în speranţa că 
l-ar fi putut convinge să vorbească măcar pe unul dintre ceilalţi 
angajaţi. S-a uitat iarăși pe lista din care nu-i mai rămăseseră 
decât două persoane. Era foarte încrezătoare că aveau să fie 
mai ușor de înduplecat decât cei cu care vorbise înainte. Unul 
dintre ei nu i-a răspuns, iar după ce a format numărul celui din 
urmă - Sigmundur Pétursson -, i-a zis lui Matthew: 

— Ține-mi pumnii. 

A ascultat sunetul de apel de trei ori, iar în cele din urmă i-a 
răspuns fără entuziasm o voce răgușită de bărbat. Thóra s-a 
prezentat și a spus: 

— Aş vrea să știu dacă mi-aţi putea explica proveniența 
oaselor găsite în clădirea de birouri. E foarte important, pentru 
că poliţia s-a deplasat la faţa locului ca să-i caute pe cei 
dispăruţi. 

A adăugat această ultimă informaţie atât pentru ca bărbatul 
să-și păstreze calmul, cât și pentru că nu voia să bată încă un 
cui în coșciugul proiectului. În plus, probabil că angajaţii nu s-ar 

fi întors acolo, dacă s-ar fi așteptat ca, după aceea, să vină și 
poliţia - așa că era mai bine să știe că, la revenirea lor în tabără, 
totul va fi fost investigat și lămurit. 

— Poliţiştii trebuie să fie siguri că oasele cu pricina nu le 
aparțin lui Bjarki și Dóri, a continuat ea, și, în plus, ancheta s-ar 
termina mai repede dacă s-ar găsi o explicaţie pentru 
proveniența lor. 

Thâra deja ajunsese mult mai departe decât cu ceilalţi 
angajaţi. 

— Da, oasele, a zis Pétursson pe un ton grav. Nu sunt ale lui 
Bjarki sau Dóri. Puteţi să le spuneţi asta polițiștilor. 

— Nu cred c-o să fie suficient pentru ei, a răspuns Thóra. Va 
trebui să le dau o explicaţie mai detaliată, astfel încât ancheta 
să nu fie întârziată de analiza oaselor pe care o vor face 
specialiștii, analiză care, la rândul ei, va întârzia căutările 
persoanelor dispărute. 

Era o minciună, pentru că, în mod evident, căutările nu aveau 
să fie întreprinse de aceeași echipă care examina oasele. 

— Deci ar putea fi foarte important pentru colegii 
dumneavoastră: dacă Bjarki și Dóri au reușit să ajungă la un 
adăpost, e posibil să fie încă în viaţă. 

La început, n-a auzit decât respiraţia grea a bărbatului, dar 
apoi acesta a vorbit - rar și apăsat -, iar Thóra nu s-a îndoit de 
spusele lui. 

— Am dat peste un mormânt în zona pe care trebuia s-o 
curățăm ca să facem un drum pentru instalaţia de foraj. 

— lar oasele acestea erau în mormânt? a întrebat Thâra, 
fluturându-și ușor mâna între ecranul computerului și fața lui 
Matthew, ca să-i atragă atenţia că, în sfârșit, telefoanele erau 
încununate de succes. 

— Da. Erau îngropate, dacă se poate zice așa. Erau într-un sac 
făcut din pielea unui animal, iar sacul se afla sub un morman de 
pietre. 

— Un mic tumul, a intervenit Th6ra. Erau îngropate sub un 
tumul. Dar cum de nu erau rupte din moment ce se aflau sub o 
grămadă de pietre? 

— Grămada era făcută din pietre mici, deci nu mi se pare 
tocmai surprinzător că erau întregi. Poate c-au fost protejate și 
de sac, nu-mi dau seama. 

— Unde anume se afla acest mormânt? a continuat ea, 
gândindu-se că poate la faţa locului încă mai erau urme care i-ar 
fi convins pe polițiști de adevărul acelei explicaţii. Credeţi că e 
posibil să găsim locul acela? 

Pétursson a râs zgomotos. 

— Da, e posibil. Dar mormanul de pietre a fost dat la o parte 
ca să se facă loc pentru drum. Era chiar la capătul drumului cu 
pricina, în locul unde se află acum instalaţia de foraj. 

Thóra a îndepărtat din minte imaginea sacului și s-a 
concentrat asupra conversației. 

— Și ce-aţi făcut cu sacul? Știţi unde e acum? 

— L-am aruncat. Era foarte scârbos, vă daţi seama, pentru că 
în el putrezise un cadavru. Avea și câteva găuri, pe care 
probabil le făcuseră vulpile - pietrele erau îngrămădite la 
întâmplare, așa că spaţiile dintre ele erau suficient de mari cât 
să se poată strecura o jivină de dimensiunile astea. In fine, 
ideea e că l-am aruncat. 

— Unde? a insistat Thóra, care nu-și putea imagina camioane 
de gunoi trecând pe acolo, prin urmare era destul de probabil să 
fie în același loc. 

— Puneam tot gunoiul în containerul de lângă sala de mese, 
dar era luat de-acolo în mod regulat și aruncat într-un loc 
special amenajat pentru asta. Dacă nu mă-nșel, containerul a 
fost golit la scurtă vreme după ce am aruncat sacul. 

Deci poate că încă erau șanse să-l găsească, dacă se dovedea 
că era important. FriSrikka și Eyjólfur le-ar fi putut arăta unde 
era groapa de gunoi, așa că n-avea niciun rost să irosească acea 
conversație cu descrierea exactă a locului unde era amplasată. 

— Și aţi găsit doar oase, nimic altceva? Nicio haină sau vreun 
obiect care ar fi putut ajuta la identificarea acelei persoane? 

— Era și niște păr, care putea fi atât de femeie, cât și de 
bărbat. Era negru ca smoala și avea o lungime medie - pentru o 
femeie, ar fi fost un pic cam scurt, iar pentru un bărbat, cu 
siguranţă lung. După culoare, ai fi zis că era al unui 
groenlandez. Am găsit și niște bucăţi de haine, dar erau 
ferfeniță, așa că n-ai fi putut spune dacă erau bărbătești sau 
femeiești. 

— Aţi încercat să aflaţi dacă tumulul avea legătură cu oamenii 
din sat? Le-aţi propus să-l mute de-acolo? 


— Bineînţeles, a răspuns bărbatul, părând surprins, ba chiar 
iritat de întrebare. Ne-am dus în sat și am încercat să aflăm mai 
multe despre el, dar, ca de obicei, nimeni n-a vrut să stea de 
vorbă cu noi. N-am fi luat oasele de-acolo fără să ne asigurăm 
că nu ofensăm pe cineva făcând asta. N-am reușit să obținem 
niciun răspuns de la ei, dar măcar am încercat. 

Th6ra își închipuia că pe angajaţii de la Berg poate îi enervase 
faptul că localnicii nu voiau să stea de vorbă cu ei și își 
vărsaseră nervii pe tumulul abandonat. 

— N-aţi fi putut face drumul în altă parte? 

— Nu, ar fi fost imposibil, pentru că zona aia era presărată cu 
bucăți mari de stâncă și nu exista niciun alt loc printre ele. 
Instalaţia de foraj nu putea urca și cobori decât pante foarte 
puţin înclinate, așa c-am fost nevoiţi să sacrificăm tumulul. Nu 
noi stabileam unde trebuia să forăm, ci Arctic Mining, compania 
de la care ne luam banii. Și nu ni s-a părut că are rost să-i 
amestecăm în povestea asta. Ar fi fost ridicol. 

— Toată lumea din tabără știa despre descoperirea oaselor? a 
zis Thóra, asumându-și un mic risc, deoarece întrebarea ei 
sugera că ar fi fost ceva neobișnuit în toată povestea asta. 

— La început, doar noi, cei care am dat peste ele. Iniţial, am 
crezut că era doar o formaţiune minerală mai ciudată, pe care o 
lăsase în urmă retragerea unui ghețar, dar când ne-am uitat mai 
de-aproape, am zărit ceva printre pietre și le-am dat la o parte 
să vedem mai bine. Dacă n-am fi observat nimic neobișnuit, 
buldozerul ar fi nivelat tumulul într-o clipă. 

— Deci aţi scos oasele din sac și le-aţi băgat în sertarele 
birourilor? a întrebat Thóra, căreia îi era greu să-și ascundă 
uluirea provocată de aceste metode de lucru - dar e drept că 
nici nu fusese vreodată în situaţia de-a avea un mormânt care 
să stea în calea îndeplinirii unei sarcini. 

— Da, așa-i: le-am luat de-acolo. Ni s-a părut că e mai bine 
decât să le aruncăm la întâmplare. 

Pétursson n-a zis nimic despre noua destinaţie a oaselor - 
clădirea administrativă. 

— Dar de ce erau împrăștiate prin toate birourile? Nu le 
puteaţi pune pe toate într-un singur loc? 

— Ni s-a părut ciudat să le lăsăm la vedere prin clădire, așa că 
au fost băgate în sertarele birourilor, pe care oricum le lăsam 
descuiate. lar acum, aș vrea să încheiem discuţia despre ele. 

Alţii trebuie să răspundă de felul în care a fost gestionată 
această situaţie. Dacă aţi fost acolo, probabil aţi observat că în 
biroul meu nu era niciun os. 

Avea dreptate, iar Thóra a hotărât să nu mai insiste pe tema 
asta, ca nu cumva Pétursson să-i trântească telefonul în nas. 

— Și n-aţi aflat nimic despre identitatea persoanei căreia îi 
aparținuseră? 

— Nu. Cu toate că în sac se mai afla ceva... 

Pétursson a făcut o pauză. 

— N-am nicio îndoială că polițiștii vor obţine suficiente 
informaţii dacă îi vor întreba pe oamenii din sat. Cred că sătenii 
știu exact cine era. Sunt sigur că localnicii n-or să trateze poliţia 
cu răceala cu care ne-au tratat pe noi. 

— Dar ce-aţi mai găsit în sac? 

Thóra nu credea că localnicii nutreau vreun pic de respect sau 
teamă față de autorităţi, ori că vor fi mai primitori cu polițiștii și 
vor sta de vorbă. Dacă Petursson știa și altceva, trebuia să-i 
spună el despre ce era vorba. 

— Poate că mormântul acela n-are nicio legătură cu sătenii, a 
continuat ea. Se feresc de zona aia ca de ciumă, așa că e puţin 
probabil să fi dus acolo un prieten mort. Așa că ce-ați găsit în 
sac ar putea fi important. 

Th6ra a închis ochii și s-a rugat în gând ca Pétursson să fie 
convins de argumentul ei. 

— Era un pandantiv. 

— Aţi putea să mi-l descrieţi sau să-mi spuneţi ce s-a 
întâmplat cu el? 

Dacă nu era foarte mare, poate că se afla în unul dintre 
sertare, sub oasele de care hotărâseră să nu se atingă. 

— Era un fel de podoabă tradiţională inuită. Un os sculptat 
care nu atârna de o curea de piele, ci de un lănțișor de metal. 
Lânţișorul avea culoarea argintului, dar nu știu dacă era oţel sau 
un metal prețios - în orice caz, nu era ruginit. 

A ezitat o clipă, apoi a continuat: 

— Ce ni s-a părut ciudat a fost că, atunci când am deschis 
sacul, nu l-am găsit în jurul gâtului, ca și când ar fi fost purtat pe 
post de colier, ci înăuntrul pelvisului. Am tăiat sacul cu multă 
grijă, așa că e exclus ca lănţișorul să fi alunecat acolo. M-am 
gândit că s-ar putea să fi fost în buzunarul hainei în care era 
îngropat și că, după ce materialul putrezise, căzuse acolo, dar 

colegul meu a zis că, după părerea lui, fusese în stomacul 
cadavrului. Şi totuși, cine-ar înghiţi un pandantiv? 

— Și unde e acum? 

— Nu știu. Ultima oară când l-am văzut, era atârnat de 
afișierul de lângă cafetieră. Poate că e tot acolo. Pandantivul era 
în formă de pescăruș, iar pe spatele lui era scrijelit ceva greu 
inteligibil. Poate chiar numele persoanei care a gravat 
pandantivul. 

— Și ce scria? a întrebat Th6ra, luând pixul și carnetul lui 
Matthew de pe masă - poate că poliţia reușea să descifreze 
acea inscripție. 

— Nu-mi aduc aminte exact. Era scris de pe o aripă pe 
cealaltă: un „s”, un „n” și câteva vocale. Poate „ascuns” sau 
„născut”, ceva de genu’ ăsta - dar în groenlandeză. 

Th6ra a pus pixul și carnetul la loc pe masă - nu era nevoie 
să-și noteze nimic. 

— Scria cumva „Usinna”? 

— Da, cred că da, a zis Pétursson, apoi a făcut o pauză șia 
adăugat: Credeţi că au murit? Mă refer la Bjarki și Dóri. 

Thâra trebuia să-i dea un răspuns sincer - orice alt răspuns ar 
fi fost incorect. 

— Da, din păcate, sunt destul de sigură c-au murit. Încă n-am 
găsit niciun semn care să infirme ipoteza că au murit îngheţați. 
Probabil că s-au rătăcit într-o furtună de zăpadă. 

A adăugat această ultimă propoziţie ca să nu distrugă și 
ultima speranţă că angajaţii s-ar fi putut întoarce în tabără fără 
proces și fără tăieri salariate. 

— Credeţi c-au ieșit pe-afară în timpul nopţii? Puțin probabil. 

— Ce vreţi să spuneți? N-am aflat exact când au dispărut, dar 
nu cred să se fi întâmplat în timpul nopţii. 

Pétursson a tăcut preț de câteva clipe, apoi a zis: 

— Poate că nu știaţi, dar câţiva dintre noi au găsit pe 
telefoanele mobile apeluri ratate primite din tabără. Asta s-a 
întâmplat în prima noapte când Bjarki și Dóri au rămas singuri 
acolo. Apelurile au fost recepționate în toiul nopţii, și de-aia n-a 
răspuns niciunul dintre noi, iar a doua zi, am sunat la numărul 
respectiv, dar suna ca și când postul telefonic ar fi fost deranjat. 
Așa că înțelegeţi de ce nu suntem tocmai încântați să ne 
întoarcem acolo. Bjarki și Dóri probabil că sunau după ajutor, nu 

ca să ne dea de știre că plecau la plimbare. Nu pot să nu mă- 
ntreb ce soartă ar fi avut dacă unul dintre noi le-ar fi răspuns. 
e 

Thóra s-a așezat la micul bar de la capătul sălii de mese și a 
încercat încă o dată să-l sune pe Gylfi. Fiul ei îi răspunsese în 
urmă cu puţin timp, dar o rugase să-l sune mai târziu, întrucât 
era la volan. Nu-și dădea seama de ce, dar vocea lui a întristat- 
O; poate pentru că-i era dor de casă, poate pentru că viaţa 
copiilor ei continua ca și când nimic nu s-ar fi întâmplat, cu toate 
că era departe de ei. Dar poate motivul cel mai important era 
că, în locul în care se afla, era înconjurată de moarte - se simţea 
de parcă ar fi împresurat-o, ca și când ar fi vrut s-o înghesuie 
într-un colț, iar apoi s-o înhațe. Acum, după ce aflase că oasele 
din clădirea de birouri erau ale Usinnei - fiica vânătorului - 
moartea își făcuse, în sfârșit, simțită prezenţa. Ar fi fost absurd 
să presupună că o altă femeie fusese îngropată cu un pandantiv 
în exact același loc în care această tânără - foarte dotată, după 
cum reieșea din ce aflaseră despre ea - își găsise odihna 
veșnică. Și totuși, ipoteza asta nu era în acord cu informaţiile pe 
care le obținuseră în sat: li se spusese că Usinna nimerise în 
zona interzisă și dispăruse, nu că fusese îngropată. Ceea ce nu 
însemna neapărat că fusese omorâtă, dar cel puţin era sigur că 
cineva o găsise moartă - desigur, nu erau excluse nici variantele 
mai sumbre. Era greu de spus cine ar fi putut fi persoana care o 
găsise sau de ce păstrase totul secret - sau dacă islandezii 
dispăruţi se odihneau în morminte similare, cam în aceeași 
zonă. 

— Gylfi! Bună, sunt eu, mami! a zis Thâra, auzindu-și 
cuvintele în difuzor ca un ecou. Acum ești acasă? 

l-a săltat inima de bucurie închipuindu-și-l pe Gylfi, urmașul 
ei, alături Sóley și micuțul Orris. 

— Da. Uite ce voiam să-ţi spun, a zis fiul ei, făra ca măcar s-o 
întrebe când avea să se întoarcă acasă sau cum fusese 
călătoria. Sigga și cu mine vrem să mergem în Spania în vara 
asta, iar azi-dimineaţă, exemplarul din Fréttablaðið" a venit cu 
broşura unei agenţii de turism. Ne poţi împrumuta niște bani? 
Că noi n-avem. Și ţi-i dăm înapoi după ce ne luăm câte o slujbă 
de vară? 


18 Cotidian fondat în 2001, cu cel mai mare tiraj din Islanda. 

Gylfi vorbise atât de repede, încât Thóra a trebuit să facă mari 
eforturi ca să-și dea seama despre ce era vorba. 

— Să vă împrumut bani pentru o excursie în Spania? a 
întrebat pe un ton ușor derutat - în mintea ei, Spania era un 
amestec de bikini, loţiune de bronzat și bere, iar în clipa aceea, 
toate astea erau cât se poate de străine de preocupările ei. 

— Da, nu-i deloc scump. lar dacă plătești acum, primești și o 
reducere, i-a explicat el, apoi a făcut o pauză, așteptând cu 
nerăbdare. 

— Și cu slujbele voastre cum rămâne? Cum aveți de gând să 
vă găsiți de lucru, dacă plecaţi în vacanţă? De obicei, cei care își 
iau slujbe sezoniere ţin locul celor care pleacă în vacanţă - în 
Spania sau în altă parte. La asta nu v-aţi gândit? 

— Așa o fi fost când erai tu tânără. Acum, nimeni nu se mai 
așteaptă ca lumea să rămână în Islanda pe perioada verii. 

Thâra a încercat să privească jumătatea plină a paharului - 
cel puţin, fiul ei nu spusese „cu ani în urmă, când erai tu 
tânără”. 

— Mai bine stăm de vorbă despre asta când ajung acasă, a zis 
ea, uitându-se în oglinda de mari dimensiuni de pe peretele 
barului. 

În secunda care a trecut între momentul când a văzut 
imaginea din oglindă și momentul în care și-a dat seama cine 
era, a descoperit cum o vedeau cei din jur: o femeie blondă și 
atrăgătoare, dar cu un aer cam îngrijorat, care ar fi trebuit să se 
încrunte mai puţin și să se îmbrace mai adecvat - bluza 
strălucitoare de mătase, cu decolteu adânc, nu prea se potrivea 
cu decorul. 

— Da, dar oferta asta e valabilă doar câteva zile, și cele mai 
bune excursii probabil c-or să se vândă imediat, a zis Gylfi, fără 
să-i explice care erau cele mai bune excursii în Spania și ce 
deosebea o excursie bună de una rea. 

— Lasă-mă să mă gândesc, și o să ne uităm împreună pe 
ofertă când ajung acasă. 

Th6ra a auzit deschizându-se ușa hotelului. Ar fi putut foarte 
bine să întindă gâtul ca să vadă cine intrase, dar n-avea niciun 
chef. Dacă mai stăteau mult acolo, cu siguranţă ar fi făcut o 
adevărată obsesie pentru sosirile și plecările oamenilor, dar 
deocamdată nu ajunsese chiar în halul ăsta. 


— Trebuie să te gândești și la Orri, dragul meu. Nu prea cred 
că i-ar prii o astfel de excursie. E mult prea mic, i-a explicat, 
adăugând în sinea ei: „Și ești prea tânăr ca să ai grijă de un 
copil mic în străinătate”. 

— Ah, dar n-avem de gând să-l luăm cu noi, a replicat Gylfi cu 
un aer triumfător, convins că scosese asul din mânecă. O să 
rămână cu tine. Plecăm doar noi doi. 

Thâra a deschis gura să zică ceva, dar a închis-o imediat. Pe 
treptele care duceau din holul de la intrare pe platforma unde se 
afla sala de mese urca polițistul groenlandez care o interogase 
în tabără. 

— Gylfi, te sun un pic mai încolo, după ce-o să aflu când mă 
întorc acasă. 

A pus receptorul în furcă și s-a ridicat de pe taburetul înalt. 
Polițistul se apropia de bar cu un aer deloc mulţumit, iar când a 
ajuns în faţa ei, a salutat-o dând ușor din cap. 

— Vă rog să vă strângeţi colegii și să le spuneți să-și facă 
bagajele. 

Th6ra a sperat că urmau să fie trimiși acasă. 

— Trebuie să vă întoarceţi cu noi în tabără, a adăugat 
polițistul. 

Cât stătuseră la hotel, Thâra nu se mai gândise deloc la 
izolarea din tabără, la întunericul înăbușitor și la lipsa dușului, 
dar, într-o clipă, toate aceste gânduri au reapărut în mintea ei. 
S-a uitat la mânecile trei sferturi ale bluzei sale largi - dacă era 
inadecvată în hotel, în tabără avea să fie complet ridicolă. 

— Pot să mă schimb mai întâi? 

— Nu pot să mai stau aici. Trebuie să mă întorc acasă. 

La fel ca mai înainte, Fridrikka stătea la fereastra sălii de 
ședințe și se uita afară, bombănind ca pentru sine. 

Atmosfera din cadrul grupului era dominată de tensiune și 
îngrijorare. Vremea era foarte liniștită, dar previziunile meteo 
erau sumbre. Zăpada de un alb imaculat strălucea în lumina 
blândă a soarelui, dar pe măsură ce se lăsa noaptea, peisajul 
începea să-și arate adevărata faţă: acolo, lupta pentru 
supravieţuire era foarte grea - doar cei puternici supraviețuiau, 
iar celor slabi nu li se arăta niciun pic de milă. 

— Nu mă pot trimite oriunde au chef. Sunt islandeză și trebuie 
să mi se dea voie să merg acasă. 

Eyjólfur stătea pe podea, sprijinit de perete cu ochii închiși, și 
mesteca energic o gumă - dacă nu i s-ar fi mișcat mandibula, ai 
fi zis că doarme. Faptul că fuseseră nevoiţi să se întoarcă în 
tabără părea să-i fi afectat cel mai tare pe el și pe Fridrikka. E 
drept că nici ceilalți nu sărbătoriseră, dar primiseră vestea în 
tăcere și își făcuseră bagajele fără să se plângă. Oricum n-aveau 
de ales. Poliţia le adusese la cunoștință că, dacă dădeau semne 
c-ar vrea să plece sau să cheme un avion să-i ia, pe numele lor 
putea fi emisă imediat o interdicţie de călătorie. Tribunalul ar fi 
emis-o cu mult înainte ca vreun avion islandez să aterizeze în 
Groenlanda. Singurul lucru rezonabil era să colaboreze cu poliția 
și să facă tot posibilul să răspundă întrebărilor. Th6ra vorbise pe 
scurt cu membrii grupului, spunându-le că lucrul cel mai 
important era că nu aveau nimic de ascuns; nu fuseseră la fața 
locului atunci când dispăruse Usinna sau când îi fuseseră 
descoperite oasele, nici când dispăruseră cei doi muncitori. Era 
în interesul lor ca soarta lui Oddny Hildur să fie lămurită cât mai 
curând cu putinţă și, în această privință, nu puteau decât să-și 
pună toate speranţele în ancheta poliției. Pur și simplu, trebuiau 
să accepte situaţia ca pe un inconvenient temporar. lar când 
totul avea să se termine, urmau să se întoarcă acasă mândri că 

făcuseră tot posibilul pentru a afla ce se întâmplase cu acești 
patru oameni. Discursul Thórei a fost întâmpinat la fel ca toate 
discursurile: i-a convins pe cei care deja erau de acord cu ea; în 
schimb, n-a reușit să-i calmeze pe Eyjólfur și pe Friărikka. 
Amândoi erau nemulţumiţi că trebuiseră să se întoarcă în 
sălbăticie - el pentru că avea alte treburi de făcut, iar ea pentru 
că nervii săi păreau să nu mai poată suporta situaţia aceea. 

— Nu-s foarte sigur că înţeleg de ce-am venit aici, a zis Alvar, 
ștergându-și o picătură de sudoare de pe frunte. 

Aerul din sala de ședințe era cald și înăbușitor, iar încercările 
lor de a da radiatorul mai încet nu avuseseră niciun rezultat. În 
ciuda previziunilor sumbre, vremea se încălzise un pic, dar 
clădirea părea să se răcească la fel de greu pe cât se încălzea. 

— Aş putea să dau o mână de ajutor la căutări, a adăugat 
Alvar. In felul ăsta, aș avea ceva de făcut. 

Văzuseră câțiva oameni ieșind din cealaltă clădire; erau 
îmbrăcaţi cu salopete groase și aveau doi câini în lesă. Distanţa 
până la ei era prea mare ca să-și dea seama cine erau, dar era 
limpede că grupul polițiștilor se mărise de la venirea primilor 
anchetatori. 

— Nu prea cred că vor să-i ajutăm în felul ăsta, a zis Thâra. Nu 
vor decât să stea de vorbă cu noi. Mai ales acum, când au aflat 
ale cui ar putea fi oasele din sertare. 

Le povestise polițiștilor despre discuţia telefonică pe care o 
avusese cu Sigmundur Pétursson și se dusese cu ei la cafetieră 
să caute pandantivul. Afișierul era acolo unde spusese el, dar 
pandantivul dispăruse, ceea ce făcea ca relatarea lui să fie un 
pic îndoielnică, și totuși, anchetatorii păreau mulţumiţi de 
informaţiile lui, chiar dacă Thóra înţelesese de la ei că, din 
moment ce Usinna nu fusese declarată dispărută sau moartă, nu 
aveau niciun temei să considere că toate astea aveau legătură 
cu fiica lui Igimaq. Thâra le-a dat numele complet și numărul de 
telefon al lui Pétursson, în caz c-ar fi avut nevoie de informații 
suplimentare. Nu prea înțelegea de ce poliţia hotărâse să-i 
aducă pe toţi înapoi, în loc să trimită unul sau doi polițiști la 
hotel să le ia declaraţii. Poate că ieșise la iveală un lucru pe care 
voiau să-l explice întregului grup, sau poate că voiau ca membrii 
grupului să le arate ceva. De exemplu, nu era tocmai floare la 
ureche să investighezi rețeaua de computere a taberei. Th6ra 

nu s-ar fi descurcat fără ajutorul lui Eyjólfur, care cunoștea 
rețeaua ca pe buzunarul lui. 

— Au găsit ceva, a zis Finnbogi - părea să vorbească mai 
degrabă pentru sine decât pentru cei din jur, era sprijinit cu 
coatele de masă și avea capul plecat. Se poartă altfel decât ieri. 

Thóra era de acord cu medicul, iar după expresia lui Matthew 
și-a dat seama că și el era de aceeași părere. Poliţiştii păreau 
mult mai sobri, evitând să-i privească în ochi, iar când vorbeau 
cu ei, foloseau propoziţii scurte, rostite pe un ton de o politețe 
rigidă. 

— Să sperăm că așa e, a zis ea cu nonșalanţă. Că doar n-au 
venit aici în vacanță. Cu un efectiv atât de numeros, trebuie să 
găsească ceva. Dar e în interesul nostru să-și ducă investigația 
la bun sfârșit. Noi căutăm aceleași răspunsuri ca și ei, nu-i așa? 

Doamne, abia aștepta să ajungă acasă și să nu mai trebuiască 
să fie responsabilul cu buna dispoziţie în cadrul grupului. 

Dintr-odată, s-a auzit un ciocănit în ușă, după care a intrat un 
poliţist groenlandez. La început, Thâra a crezut că avea pistol la 
brâu, dar apoi și-a dat seama că era o staţie de emisie-recepţie 
de culoare neagră, agăţată de centură. Staţia a pârâit un pic, 
dar nu s-a auzit nicio voce. 

— Aş vrea să mai stau de vorbă cu dumneavoastră, a zis el, 
făcând semn cu mâna spre Fridrikka și Eyjólfur. Sunteţi angajaţi 
ai companiei și lucraţi aici, în tabără, nu-i așa? 

Eyjólfur a oftat, însă Fridrikka nu părea să-l fi auzit. 

— De ce întrebaţi? a intervenit Thâra, care nu era sigură că 
cei doi ar fi putut da vreo mână de ajutor în starea în care se 
aflau acum. Niciunul dintre ei nu era aici când au fost găsite 
oasele: Fridrikka deja nu mai lucra aici, iar Eyjólfur nu venea în 
tabără decât din când în când. In plus, amândoi au pus prima 
oară piciorul în Groenlanda abia după moartea Usinnei, a 
adăugat ea, sperând să fie adevărat. De-aia mă întreb dacă nu 
cumva am putea să vă ajutăm noi, eu și Matthew. Ei doi sunt 
foarte obosiţi. 

Polițistul a deschis gura și părea pe punctul de-a începe să 
tipe, însă, chiar în clipa aceea, staţia de emisie-recepţie a pârâit 
din nou. Din difuzorul ei s-a auzit un nume nefamiliar, iar 
polițistul a dus-o la gură. 

— Sunt aici. Terminat, a transmis el, întorcându-se cu spatele 
spre grup. Nu sunt singur. 

Apoi au auzit vorbind în daneză o voce bruiată de paraziți: 

— Cred c-ar fi bine să vii încoace. N-am cuvinte să-ți descriu 
ce-am găsit. Trimit pe cineva după tine. 

e 

— Uite-i! a strigat Matthew de la fereastră. 

Se adresase Thârei, dar bineînţeles că l-au auzit și ceilalți, și 
toți au vrut să vadă ce se întâmplă. Nişte mașini înaintau extrem 
de încet pe drumul spre tabără, iar în cele din urmă, au oprit în 
parcare. Thórei i s-a părut că semănau cu un cortegiu funerar și, 
judecând după cât de repede plecase polițistul, era foarte 
probabil să fie vorba chiar despre asta. Ofiţerul ieșise imediat, 
dar se întorsese în sala de ședințe după o clipă, să ia cheile de 
la jeepul companiei, dat fiind că erau prea mulţi pentru o 
singură mașină, apoi văzuseră jeepul luând-o din loc și 
îndepărtându-se de tabără. De-atunci trecuseră cel puţin două 
ore, și toată lumea din sala de ședințe sufocantă avea ochii ușor 
încețoșați atunci când Matthew s-a întors spre Thóra să-i spună 
că se întorceau polițiștii. 

Mașinile erau parcate lângă sala de mese, dar barele cromate 
și ţevile de eșapament puteau fi văzute de la fereastra lor, 
strălucind puternic în timp ce împrăștiau gaze de eșapament în 
aerul rece și nemișcat. 

— Eu mă duc afară, a zis Thóra, luându-l pe Matthew de 
mână: Haide! Înainte să plece, polițistul n-a zis că n-avem voie 
să luăm o gură de aer proaspăt. 

— Pur și simplu a uitat, a intervenit Fridrikka pe un ton 
strident. N-ar trebui să ieşim de-aici. Dacă au adus niște 
cadavre? N-aș suporta să le văd. 

— Bine. Atunci tu poţi să rămâi, dar eu ies de-aici, a zis Thóra, 
trăgând ferm de brațul lui Matthew. Hai! 

După încă o încercare nereușită de a vedea pe fereastră ce 
era în mașini, Matthew a urmat-o, dar se vedea limpede că avea 
reţineri. 

— Or să ne trimită înapoi imediat ce-or să ne vadă. Ne 
îmbrăcăm degeaba. E revoltător de limpede ce vrem să facem. 
Cine iese afară pe vremea asta fără să aibă o treabă urgentă? 

Thóra deja se gândise la asta. 

— Dă-ne niște ţigări, Bella. O să zicem c-am ieșit să fumăm. 

— Vreau și eu una, a intervenit Finnbogi, care era la fel de 
curios ca și Thâra. Vin cu voi. 

Secretara le-a întins pachetul, ţinându-l strâns, nu care cumva 
să i-l ia cu totul. 

— Gata, să mergem, i-a îndemnat Thóra. 

Cu cât iroseau mai mult timp ciondănindu-se, cu atât aveau 
să piardă mai mult din ce se întâmpla afară. In cele din urmă, 
cei trei, cărora li s-a alăturat și Bella, au ieșit din sala de ședințe, 
iar Eyjólfur și Alvar au rămas înăuntru cu FriSrikka - aceasta, 
atunci când Th6ra a închis ușa în urma ei, încă nu-și terminase 
mica prelegere despre cât de proastă era ideea de-a ieși afară. 
Cu toții au bătut recordurile de viteză la îmbrăcat salopete și 
încălțat bocanci de zăpadă, și au dat dovadă de aceeași agilitate 
când și-au aprins ţigările pe platforma de afară, după care au 
pornit în direcția mașinilor. Thóra nu îndrăznea să nu fumeze 
cum trebuie, dar a făcut mari eforturi ca să-și înfrângă greața. A 
observat că și Finnbogi părea să aibă aceeași problemă. In 
schimb, Matthew a scos din gură un nor cenușiu, aruncându-i un 
zâmbet. 

S-au oprit la mică distanţă de mașini. De acolo puteau vedea 
tot ce se întâmpla, fără să se expună riscului de a fi goniţi înapoi 
în sala de ședințe. Poliţiștii au observat fumătorii, dar nu păreau 
foarte îngrijoraţi din pricina lor, dat fiind că erau ocupați cu 
descărcatul uneia dintre camionete. 

Th6ra s-a simţit ușurată când a văzut că era vorba de câţiva 
saci de dimensiuni prea mici ca să poată cuprinde cadavrul unui 
adult, cu toate că păreau destul de grei. Poliţiştii îi cărau în 
tăcere în clădirea în care se afla sala de mese. Cu toţii erau de o 
seriozitate impunătoare, iar cei trei falși fumători au uitat să mai 
tragă din ţigări - ba chiar Bella o lăsase pe-a ei să ardă molcom. 
În cele din urmă, ultimii doi saci au fost băgaţi înăuntru. Unul 
dintre polițiști n-a fost atent și a alunecat pe o bucată de 
gheață. A scos un țipăt puternic, dar „fumătorilor” nu li s-a tăiat 
respiraţia pentru că le era teamă să nu se fi rănit, ci pentru că, 
atunci când a scăpat sacul, din el a ieșit un braț. 

e 

— Ce naiba era chestia aia? a întrebat Bella, agățându-și 
salopeta groasă, de culoare portocalie, într-un cârlig care deja 
era supraîncărcat, drept care în clipa următoare a căzut 
grămadă lângă cuier. 

Nu s-a aplecat s-o ridice, însă nimeni n-a făcut niciun 
comentariu - aveau alte probleme mai importante. 


— Era un braţ, nu-ncape niciun dubiu, i-a răspuns medicul, 
care se sprijinea de perete și își scotea bocancii. Nu știu al cui 
era sau de unde provenea, dar era un braț. 

— Nu cred că sunt multe persoanele cărora le-ar fi putut 
aparţine, a zis Thóra. Aș fi foarte surprinsă dacă ar fi al altei 
persoane decât una dintre cele pe care le căutăm. 

A pășit pe o platformă de lemn uscată, lăsându-și bocancii pe 
podeaua de ciment udă din pricina zăpezii topite. 

— Dar oare ce era în ceilalţi saci? a continuat ea. l-a numărat 
cineva? 

Nimănui nu-i trecuse prin cap să facă asta. 

— Ce le spunem celorlalți? a întrebat Finnbogi, apucând 
șovăielnic mânerul ușii care dădea spre coridor. Nu cred că 
Fridrikkăi o să-i pice bine povestea asta. 

— Nu le spunem nimic, a răspuns Matthew. Zicem că n-am 
văzut nimic. O să aflăm în curând al cui era braţul și unde a fost 
găsit, dar până atunci, n-are niciun rost s-o tulburăm și cu asta. 
Cred că e vorba de o persoană atacată de un animal - în mod 
normal, oamenilor nu le cad braţele. 

Th6ra n-a zis nimic, dar s-a gândit la filmulețul înspăimântător 
care era principalul motiv al expediției lor. Și-a adus aminte cum 
tresăreau picioarele acelea desfăcute și că, înainte de fiecare 
tresărire, se auzea un șuierat care se termina cu o bufnitură. lar 
după fiecare bufnitură, ţâșnea sânge. Atunci i se păruse sau că 
era dezmembrat un cadavru, sau că era omorât cineva, iar 
acum nu prea îi venea să creadă că braţul care ieșise din sac 
fusese smuls de un urs polar sau de o morsă furioasă. Platforma 
de afară a scârțâit, apoi s-a deschis ușa și au intrat trei polițiști. 
Primul era groenlandezul despre care Thóra credea că era șeful 
anchetei. 

Le-a vorbit pe un ton rece, ceea ce nu i-a surprins deloc, atâta 
doar că, acum, glasul lui era încărcat de furie. 

— Vreau să stau de vorbă cu fiecare în parte, iar apoi unul 
dintre voi o să vină cu mine ca să identifice niște rămășițe 
umane. Am auzit că aţi văzut ce s-a întâmplat afară și trebuie să 
vă spun că sunt dezamăgit că n-aţi rămas înăuntru. 

— Am ieșit să fumăm o ţigară. Fumoarul e prea umed din 
cauza zăpezii pe care am găsit-o înăuntru când am ajuns aici, a 
zis Matthew, iar Thórei i s-a părut c-a parat foarte bine acuzaţia 


279 


poliţistului. Habar n-aveam ce se întâmplă afară, altminteri am fi 
fumat pe fereastră. 

Greu de spus dacă polițistul l-a crezut. 

— Asta e, s-a întâmplat, a zis el. Dar v-aș ruga să nu vă 
pierdeţi timpul încercând să înţelegeţi ce-aţi văzut. 

Însă ultima lui frază i-a intrat Bellei pe-o ureche și i-a ieșit pe 
cealaltă, pentru că, imediat după aceea, secretara a zis: 

— A fost atacat cineva de un urs polar? 

Polițistul i-a aruncat o privire rece. 

— În ultimii șaptesprezece ani, n-a mai fost omorât nimeni de 
un urs polar, iar ultimul caz înregistrat a fost un accident 
nefericit. Într-o zi cu ceaţă groasă, o bătrână s-a apropiat fără 
să-și dea seama de un urs, iar acesta a lovit-o cu laba, strivindu- 
i partea superioară a craniului. Dar nici n-a mâncat-o, nici nu i-a 
smuls membrele. A murit la spital din pricina rănii de la cap. 
Urșii polari nu atacă oamenii decât în împrejurări foarte 
neobișnuite. 

Apoi s-a întors spre Finnbogi. 

— Sunteţi medic, nu-i așa? 

Finnbogi a încuviințat, iar polițistul a continuat: 

— Am vrea să vă daţi cu părerea în legătură cu ce-am 
descoperit. Nimeni nu poate ajunge aici mai devreme de mâine- 
dimineaţă - presupunând că vremea va fi bună -, și ne-ar prinde 
bine să avem confirmarea câtorva lucruri. 

Dar nu i-a dat niciun detaliu. 

— Bineînţeles. N-o să pot face multe analize, dar vă pot pune 
la dispoziţie expertiza mea. Din păcate, nu pot face autopsii, 
pentru că n-am la mine instrumentele necesare. 

Th6ra a vrut să profite de faptul că polițistul părea dispus să 
le dea lămuriri. 

— E vorba cumva de una dintre persoanele pe care le 
căutăm? a întrebat ea, fără să știe dacă spera să primească un 
răspuns pozitiv sau unul negativ. 

Polițistul nici nu s-a uitat la ea, nici nu i-a răspuns direct la 
întrebare. 

— Avem nevoie ca unul dintre dumneavoastră să identifice... 

A ezitat o clipă, apoi a continuat: 

— Nu e o singură persoană. Cred că sunt două. 

Situaţia era un pic mai clară. Probabil erau Bjarki și Dóri. 

Th6ra și Matthew aveau o problemă. La întoarcerea în sala de 
ședințe, amândoi reușiseră să se poarte ca și când nimic nu s-ar 
fi întâmplat - la fel și Bella. Fririkka, Alvar și Eyjólfur nu păreau 
să bănuiască nimic: doar întrebaseră unde e doctorul, iar ei le 
spuseseră că se dusese să le arate polițiștilor de unde luase 
mostre de apă. Niciunuia dintre cei trei nu li s-a părut ceva 
ciudat, deci n-aveau nici cea mai vagă idee că ancheta intrase 
într-o nouă etapă. Și totuși, aveau să afle în curând, pentru că, 
imediat după ce medicul avea să examineze rămășitele, 
Fridrikka și Eyjólfur urmau să fie chemați să stabilească dacă 
erau ale muncitorilor. Asta era dilema Thórei și a lui Matthew: 
care dintre cei doi ar fi fost mai nimerit să identifice cadavrele? 
In clipa aceea, Eyjólfur părea mai puţin stresat decât Fridrikka, 
dar, pe de altă parte, informaticianul părea să devină din ce în 
ce mai neliniștit, în timp ce femeia părea că începuse să-și 
revină. Poate că pentru informatician ar fi fost prea mult să vadă 
cadavrele, în timp ce ei i-ar fi putut face bine. Fridrikka era mai 
preocupată de soarta lui Oddný Hildur decât de cea a lui Bjarki 
și Dóri, în timp ce pentru Eyjólfur părea să fie exact invers. Dacă 
doctorul ar fi stabilit că erau rămășițele unui bărbat și ale unei 
femei, alegerea ar fi fost mai simplă: ar fi mers informaticianul; 
dar, dacă ar fi fost doi bărbaţi, situaţia s-ar fi complicat un pic. 
Th6ra citise undeva că celor îndoliaţi le face bine să-și vadă 
prietenul sau ruda decedată - îi ajută să se împace cu moartea 
acestora și să accepte mai ușor ce nu mai poate fi schimbat; 
altminteri, le-ar putea fi greu să accepte cele întâmplate și să-și 
trăiască suferinţa pricinuită de pierdere. In cazul de faţă, nici 
Fridrikka, nici Eyjólfur nu erau rude apropiate ale celor dispăruţi, 
dar sfatul tot era valabil. Poate că identificarea rămășițelor avea 
s-o ajute pe Fridrikka să înceteze cu plânsul, iar pe Eyjólfur, să 
se calmeze. Dar poate că avea să-i dezechilibreze de tot - 
cadavrul din camera frigorifică deja o tulburase foarte tare pe 
colega lor. 

— Oare când o să putem pleca de-aici? a zis informaticianul, 
care stătea pe vine, - sprijinit de perete, sub o tablă de scris - 
pe ea erau scrise câteva cuvinte legate între ele prin săgeți care 
cu siguranţă însemnau foarte mult pentru cei care le înțelegeau, 
dar care pentru Thóra n-aveau nicio noimă. O să intru într-un 
mare rahat dacă n-o să mă pot întoarce la serviciu în curând. 
Am promis că mă întorc pe 24 martie, adică mâine. 

— Nu-ţi face griji, a zis Thâra, ridicându-se și apropiindu-se de 
fereastră - și ea simțea că-și pierde minţile pentru că era 
nevoită să taie frunză la câini în sala de ședințe. Sunt sigură că 
șeful tău o să înțeleagă situaţia. Nu-i ca și când tragi chiulul sau 
te prefaci bolnav. 

S-a uitat cu coada ochiului la Bella, care făcea câte o gripă 
misterioasă o dată pe lună, mai ales în zilele de luni și marţi, dar 
secretara s-a prefăcut că n-o aude și a continuat să joace 
Solitaire. 

Doctorul Finnbogi a intrat în cameră. Th6rei i s-a părut că-și 
schimbase hainele și că avea părul ud. Medicul a salutat pe 
toată lumea, dar i-a rugat pe Thâra și Matthew să vină să stea 
de vorbă cu el. Fridrikka i-a urmărit cu privirea în timp ce se 
apropiau de ușă, iar expresia ei s-a schimbat: înțelesese că 
voiau să discute despre ceva mai sinistru decât niște simple 
mostre de apă. 

— E vorba de doi bărbaţi, le-a zis Finnbogi când au ieșit pe 
hol, trecându-și mâna prin păr și închizând ochii preţ de o clipă. 
Am reușit să pun bucăţile cap la cap, cu toate că aș fi putut 
reconstitui cadavrele mult mai bine, dacă aș fi lucrat în condiţii 
mai bune, nu pe niște mese obișnuite. Din câte mi-am putut da 
seama, cred că e vorba despre cei doi muncitori. Sau, cel puţin, 
sigur nu sunt groenlandezi. 

— Unde au fost găsiți? a întrebat Matthew cu un aer alarmat, 
același care se citea și pe chipul Thârei. 

Câtă vreme cei doi nu fuseseră descoperiţi, încă mai existau 
speranţe - mici, e drept - că erau în viaţă pe undeva. Acum, 
iluzia aceea fusese spulberată. 

— Pe o insulă din apropiere. Se pare că acum e legată de 
uscat, pentru că nivelul apei din golful care o înconjoară a 
scăzut. Câinii au găsit o urmă care ducea exact acolo. La 
început, echipa de căutare a crezut că se luaseră după alt miros, 
dar, în scurtă vreme, câinii au descoperit cadavrele 
dezmembrate sub stratul de zăpadă. 

— Ce miros? a întrebat Matthew. Ce alt miros? 

— Miros de oase. Din fericire, oase de animale, nu de oameni. 
Vara și toamna, când zăpada și gheaţa se topesc, câinii de sanie 
sunt ţinuţi pe insula aceea. E o perioadă în care devin o 
adevărată povară, așa că e mai bine să fie lăsaţi slobozi pe 
insulă, decât să stea în lanţ în sat. Unde mai pui că, în felul ăsta, 

atunci când revine zăpada, sunt în formă mai bună. Stăpânii lor 
vin cu bărcile să le arunce carne o dată sau de două ori pe 
săptămână, și așa se explică prezenţa oaselor. Se pare că e un 
obicei răspândit, din moment ce toți polițiștii au acceptat 
această explicație. 

— lar cele două cadavre au fost descoperite printre oasele 
astea? a întrebat Thóra, care încă se gândea că muncitorii 
fuseseră omorâţi de un urs polar. 

— Nu, au fost lăsate lângă niște stânci din mijlocul insulei. 
Polițistul care m-a asistat mi-a zis că, după părerea lui, nu 
încape niciun dubiu c-au fost lăsate acolo pentru ca, la 
primăvară, câinii să șteargă toate urmele. Dacă sunt suficient de 
înfometați, nu mănâncă doar carnea, ci și oasele, iar câinilor 
hrăniţi doar o dată pe săptămână li se face foarte foame după 
ce termină carnea adusă de stăpâni. Ca să nu vă mai spun că 
animalele astea sunt mai degrabă lupi decât câini. 

— Și Oddny Hildur? a întrebat Matthew. N-au dat de urma ei? 

Finnbogi a clătinat din cap. 

— Nu. Dar nu-i exclus să fie tot acolo. Încă lipsesc câteva 
bucăţi din cadavrele celor doi bărbaţi, așa că poate o să fie 
descoperit și corpul ei atunci când polițiștii or să meargă iarăși 
la faţa locului. 

— Nu cumva ipoteza cea mai probabilă e că au căzut pradă 
unor animale? a întrebat Th6ra, care-și dorea foarte mult ca 
lucrurile să fi stat așa: ar fi fost mai ușor pentru toată lumea să 
accepte concluzia asta, pe lângă faptul că ar fi întărit poziţia 
băncii în negocierile cu Arctic Mining. Şi poate că locul ăsta de 
lângă stânci e un fel de cămară de provizii. Știu că multe 
animale au obiceiul să-și depoziteze prada undeva dacă nu pot 
s-o mănânce pe toată. 

— Nu, oamenii ăștia n-au fost omorâţi de animale, a zis 
doctorul, care părea foarte sigur pe el. Au fost tăiaţi cu o armă 
ascuţită: marginile bucăţilor erau prea netede ca să fi rezultat în 
urma sfârtecării. Intuiţia mea e că filmuleţul pe care l-am văzut 
înfățișează comiterea crimei. Nu pot înţelege în ruptul capului 
cum de-a putut cineva să facă așa ceva. 

— Și ce înseamnă asta? Că au fost omorâţi de cineva din sat? 
Doar nu mai era nimeni în zonă; cel puţin, noi nu știm să mai fi 
fost cineva, a zis Matthew, care se vedea clar că era cel puţin la 
fel de uluit ca și Thâra - avea fruntea foarte încruntată. 

— Nu, nu cred asta. Mă îndoiesc că cei doi au fost omorâţi de 
săteni. 

— Atunci de cine? a întrebat Th6ra, care nu-și putea imagina 
cine ar fi putut veni acolo să-i omoare pe cei care i-ar fi ieșit în 
cale. 

— Nimeni. Teoria mea e că au murit din pricina unei boli sau a 
unei intoxicații. Lucrul ăsta se va stabili cu precizie la autopsie. 
Pe bucăţile de cadavru pe care le-am pus cap la cap n-am găsit 
nicio rană care ar fi putut să le cauzeze moartea. Nu au leziuni 
la nivelul capului, nici răni de cuţit în plămâni sau în alte organe, 
și n-am dat peste nicio urmă de glonţ care ar fi putut provoca o 
sângerare internă. În schimb, am găsit urme care sugerează o 
infecție severă a căilor respiratorii și a membranelor mucoase, 
dar, la fel ca toate observaţiile făcute cu ocazia unor astfel de 
examinări rapide, și ale mele pot fi considerabil diferite de 
concluzia finală. 

— Nu e posibil să fi avut răni mortale în locurile unde 
cadavrele au fost tăiate? a întrebat Matthew. 

— În principiu, e posibil, însă tăieturile au fost făcute la 
încheieturi, unde oamenii nu pot fi răniţi mortal, exceptând 
cazul când este secţionată o arteră; dar, după cum v-am spus, 
oamenii n-au murit pentru că au pierdut prea mult sânge. 

— Ce boală ar fi putut contracta? a întrebat Matthew, apoi s-a 
îndepărtat ușor de chiuveta din colţul holului, aducându-și 
aminte ce spusese medicul despre boala legionarilor, care putea 
fi luată din conductele contaminate. 

— Nu știu, dar orice-ar fi fost, i-a omorât surprinzător de 
repede. Se întâmplă foarte rar ca o infecţie să cauzeze moartea 
victimelor într-un timp atât de scurt precum cel care pare să fi 
trecut între momentul când grosul angajaţilor a părăsit tabăra și 
cel în care au murit acești doi oameni. Mă întreb dacă nu cumva 
a fost vorba de otrăvire sau de o toxiinfecţie alimentară. 

Dintr-odată, Finnbogi și-a luat un aer foarte mulţumit de sine. 

— Presupun că-mi sunteţi recunoscători că v-am interzis să 
consumaţi băuturile și alimentele găsite în tabără. 

— Da, da, a zis Thóra cu un aer iritat - nu era momentul cel 
mai fericit să se laude. Dar dacă au fost omorâţi de o bacterie 
sau de o otravă, atunci cine a ciopârţit cadavrele și cum au 
ajuns pe o insulă unde sunt ţinuţi câinii? 

— N-am nici cea mai vagă idee. Știu doar că cele două 
cadavre au fost sigilate și că nimeni nu se poate apropia de ele 
fără echipament de protecţie. Ne-am pus măștile și mănușile pe 
care le-am adus cu mine pentru situaţii de genul ăsta, dar n-o să 
fie suficient dacă se dovedește că e vorba de o boală mortală. 
De exemplu, eu mi-am aruncat hainele și i-am pus pe polițiști să 
facă la fel. Sper ca gerul să-i fi protejat pe oamenii care au 
adunat bucăţile de cadavru de pe insulă. Dacă e un virus, avem 
o mare problemă. Dintre cele două rele, cel mai mic e ca 
oamenii ăia să fi înghiţit otravă din greșeală. 

— Și cum ar fi putut să contracteze o astfel de boală? E posibil 
să fi fost infectați și noi? a întrebat Matthew, îndepărtându-se și 
mai mult de chiuvetă. 

— Mă îndoiesc. Poate să se fi contaminat cel care a tăiat 
cadavrele, dar nici lucrul ăsta nu-i sigur. 

— De ce spui asta? Crezi că făptașul purta echipament de 
protecție? 

Th6ra nu-și putea imagina că individul care ciopârţea trupul 
din înregistrare purta o salopetă albă cu glugă și avea faţa 
acoperită cu o mască de plastic. Acţiunile lui erau prea barbare 
ca să fie compatibile cu un nivel de precauţie atât de ridicat. 

— Oricum, presupunând că făptașul a fost infectat, cred că e 
mort demult, dacă boala care i-a răpus pe muncitori e atât de 
gravă pe cât reiese din toate dovezile pe care le avem. Poate c- 
au murit și alţii, dacă aveau familie sau a stat mult în preajma 
altor oameni. Dar, dacă ar fi fost așa, am fi auzit și noi de asta. 
Dacă ar fi fost internat într-un spital, ar fi fost obligat să le spună 
medicilor pe unde umblase în ultima vreme și, cu toate că n-ar fi 
zis nimănui că tăiase două cadavre pe o insulă pustie, sigur ar fi 
spus că trecuse prin zona asta, în speranţa că i se va pune cât 
mai repede diagnosticul corect. 

Finnbogi a adăugat imediat: 

— Însă ţin să subliniez că nu mă bazez decât pe examenul 
extern a două cadavre dezmembrate. E nevoie să fie supuse 
unei autopsii în toată regula și la tot felul de analize înainte să 
putem spune ceva sigur despre cauza morții. 

Cu alte cuvinte, Thâra putea să nu se mai întrebe care dintre 
cei doi - Fridrikka sau Eyjólfur - era mai nimerit să identifice 
rămășițele, pentru că lucrul acesta nu avea să se întâmple. În 

plus, acum trebuia să-și facă griji pentru sănătatea ei și a 
celorlalţi membri ai grupului. 

— Dar Oddny Hildur? E posibil ca și ea să fi fost infectată cu 
ceva și să fi murit în noaptea în care a dispărut? 

— E foarte posibil, i-a răspuns doctorul. lar în cazul ăsta, este 
absolut necesar să aflăm modul de transmitere al acestei boli. A 
trecut suficient de mult timp între cele două dispariţii, cât să fie 
limpede că boala nu se transmite numai prin simpla apropiere 
de cineva infectat. 

— Și bărbatul din camera frigorifică? a intervenit Matthew, 
care era în continuare încruntat. A murit și el din cauza unei 
infecții? 

— Ce bine că m-ai întrebat, Matthew, a zis medicul pe un ton 
plin de importanţă. Mi-au dat voie să-l examinez îndeaproape și, 
cu toate că există multe indicii care dau de înțeles că a murit din 
pricina acelei răni uriașe, e probabil să fi suferit de aceeași 
boală ca și ceilalţi doi. 

A clătinat din cap cu un aer îngândurat, apoi a adăugat: 

— Dar, la o examinare amănunţită, am descoperit ceva foarte 
îngrijorător. 

Th6ra și-a dat seama că Finnbogi nu se referea doar la gaura 
uriașă din pieptul bărbatului. 

— Ce anume? 

— Bărbatul acela a murit cu ani în urmă. Poate chiar acum 
câteva decenii. 

Capitolul 30 


23 martie 2008 


Igimaq stătea nemișcat ca o stană de piatră, uitându-se spre 
zona interzisă. Îi displăcea profund să întârzie acolo multă 
vreme, dar neliniștea din mintea lui îl împiedica să se întoarcă. 
Câinii chelălăiau cu toţii, unul mai tare ca altul, neînţelegând de 
ce fuseseră obligaţi să se oprească în locul acela, unde nu era 
nimic. Doar o gaură neagră într-un perete de stâncă, înăuntrul 
căreia palpita inima răului. Acum se vedea limpede că era o 
peșteră. Cu fiecare an, devenea din ce în ce mai vizibilă, deși 
totul începuse doar cu o dungă neagră pe fundalul cenușiu al 
stâncii. Acela era locul de care trebuiau să se ferească, locul 
care îl atrăgea în fundul abisului pe cel care se apropia prea 
mult. Spiritul i-ar fi fost smuls din trup, și n-ar mai fi rămas din el 
decât o carcasă goală, asemenea cochiliilor de scoici pe care 
Igimaq le arunca după ce le sugea carnea. Dar nu mica peșteră 
îl tulbura cel mai tare. O mai văzuse de multe ori și, de fiecare 
dată, avusese grijă să stea la o distanţă suficient de mare, la fel 
ca acum. Nu, nu acea deschizătură din ce în ce mai mare din 
stâncă îi săgeta inima și îl umplea de disperare. 

Tumulul Usinnei dispăruse. Acolo unde înainte se afla mica 
grămadă de pietre, acum era un drum pe care zăpada nu 
reușise să-l ascundă cu totul. Pe el se vedeau urme de cauciuc 
ce dădeau de înţeles că cineva fusese acolo cu puţin timp în 
urmă. Urmele în zăpada afânată - fie că fuseseră lăsate de 
animale, oameni sau vehicule - erau spulberate de vânt la fel ca 
spuma valurilor, așa că rafalele tăioase din ultimele zile le-ar fi 
șters pe toate, mai puţin pe cele foarte recente. Dar era limpede 
că tumulul dispăruse mai înainte. Igimaq a sărit din sanie și a 
făcut câțiva pași în direcţia în care ar fi trebuit să se afle 
grămada de pietre. Nu avea nevoie de repere sau de alte 
mijloace ca să-l găsească. Pur și simplu știa unde fusese și avea 
să ţină minte mereu. Îi era suficient să se uite cu coada ochiului 
la stâncile joase aflate de o parte și de alta a noului drum, ca să 
identifice locul unde fusese dusă Usinna să-și doarmă somnul de 

veci. S-a oprit în locul acela și a coborât privirea. Oare când 
fusese construit drumul acela? Fusese acolo cu câteva luni mai 
înainte, ca să se asigure că oamenii din tabără se ţinuseră 
departe de zona aceea. Își simţise inima mai ușoară când 
întorsese sania, nu numai pentru că pleca dintr-un loc unde se 
simţea rău, ci și mulțumită speranţei deșarte care îi încolţise în 
suflet, anume că Sikki, prietenul lui de-o viaţă, se ţinuse de 
cuvânt. Igimaq făcuse ca și ceilalţi: crezuse ceea ce voia să 
creadă. Dar își amintea și că se simţise mândru de el, întrucât, 
pe vremea aceea, locul acela încă nu fusese invadat de oamenii 
din tabără: poate fuseseră speriaţi de faptul că le sabotase 
utilajele care trebuiau mutate cu orice preț din zona periculoasă. 

Chelălăielile câinilor deveneau din ce în ce mai puternice, dar 
lui Igimaq i se părea ca erau amestecate cu niște zgomote 
umane, cu tânguirile jalnice ale sufletelor chinuite care 
așteptaseră mai mult de-o viaţă de om să fie eliberate din 
peșteră. Voiau să se avânte în zbor împreună cu păsările, să 
privească pământul de deasupra, nu să stea vârâte înăuntrul lui, 
unde domnea întunericul veșnic, asemenea unei nopţi de iarnă 
din nordul cel mai îndepărtat, atâta doar că în peșteră era chiar 
mai rău: lumina lunii sau a stelelor nu putea pătrunde acolo, să 
mai împrăștie bezna și s-o facă suportabilă. Sau poate că fusese 
plânsul unui singur suflet - sufletul care era mai aproape de 
inima lui decât oricare altul. Nu putea fi sigur, însă trebuia 
neapărat să plece de acolo. Plânsul acela semăna supărător de 
mult cu glasul tânguitor al fiicei lui din ziua când murise sub 
privirea tatălui și a fratelui ei. Amândoi stătuseră acolo, chiar în 
locul acela, încercând să nu ia în seamă rugăminţile ei și să n-o 
lase să vadă că erau pe punctul de-a ceda și de a-i da o mână 
de ajutor. Igimaq nu regreta că se ţinuse deoparte și urmărise 
totul de la o distanță sigură, dar când Sikki îi ceruse să fie de 
față, nici nu i-a trecut prin cap să se uite cum îi moare propria-i 
fiică într-o ascunzătoare. Bineînţeles c-ar fi putut proceda așa - 
erau suficiente stânci în spatele cărora se putea ascunde -, dar 
mândria îl împiedicase să urmărească totul dintr-un loc ferit. Işi 
îndeplinise datoria faţă de strămoși și faţă de sufletele care 
cereau răzbunare. Dacă lgimaq și-ar fi pierdut curajul, ar fi 
abătut asupra lui și asupra satului o soartă încă și mai cruntă. 
Nu putea să-și salveze fiica și să-i sacrifice pe ceilalţi. Oricum, n- 
ar fi fost decât o simplă amânare. Fiica lui era însemnată, și de 

aceea murise. Usinna i-ar fi tras în ghearele morții și pe ei doi - 
pe el și pe Naruana. Mesajul era limpede: cei pe care îi 
însemnează moartea vor muri, și trebuie să moară singuri și 
neconsolațţi, întrucât cei care încearcă să le ușureze suferința 
vor avea aceeași soartă. lar Igimaq nu voia să moară în locul 
acela. 

Câinii se liniștiseră și așteptau în aerul rece și nemișcat, iar 
Igimaq putea auzi fiecare zgomot. Pacea care domnea în locul 
acela era foarte diferită de liniștea din jurul cortului său - era 
mai profundă. Darul de a descifra semnele venite din lumea de 
dincolo era din ce în ce mai rar; pe măsură ce se subția calota 
glaciară, cunoașterea păstrată în ţara aceea timp de secole 
dispărea și ea, iar într-o bună zi, după moartea lui și a generaţiei 
lui, avea să piară cu totul, la fel ca gheaţa. Liniştea l-a încurajat 
s-o ia din loc, să nu rămână acolo mai mult decât era necesar, 
dându-i de înțeles că haita îi aștepta comanda și devenea 
neliniștită și bănuitoare cu privire la intenţiile lui. Câinii voiau să 
meargă mai departe în sălbăticie, până când n-aveau să mai 
vadă decât linia orizontului. Igimaq a tras adânc aer în piept și s- 
a uitat la drumul acoperit de zăpadă de sub tălpile sale. Avea să 
afle mai târziu dacă îndepărtarea tumulului și construirea 
drumului erau opera acelorași oameni sau dacă cele două n- 
aveau nicio legătură una cu alta. Oricum, era un detaliu lipsit de 
importanță. Răul deja fusese făcut. Se întâmplase ce nu trebuia 
să se întâmple. Usinna dispăruse din locul în care trebuia să se 
odihnească până când n-avea să mai rămână nimic din ea. 
Singurul lucru îmbucurător era că poliţia nu avusese nicio 
legătură cu asta. Dovezile de la faţa locului indicau că drumul 
era mult mai vechi - de fapt, numai oamenii din tabără ar fi 
putut să îndepărteze tumulul. 

Vânătorul trebuia să remedieze situaţia. Usinna trebuia să-și 
doarmă somnul de veci acolo, chiar în locul acela. Nu pentru că 
așa considera el, ci pentru că așa îi promisese tatălui său și nu 
putea să-și încalce cuvântul. Când era tânăr și depusese 
jurământul, nu le trecuse prin minte - nici lui, nici tatălui său - 
că însăși fata lui Igimaq avea să încalce interdicțiile vechilor 
generaţii, abătând chinuri veșnice asupra sufletului ei, care n- 
avea să-și găsească liniștea niciodată. La fel ca Naruana, nici 
Usinna nu avea urmași. Și, la cum stăteau lucrurile, părea puţin 
probabil ca Naruana să-și îndeplinească datoria în privinţa asta, 

ceea ce însemna că sufletul Usinnei nu avea nicio șansă de 
scăpare - singura lui șansă ar fi fost să se întrupeze într-un copil 
al fratelui său. Până când avea să se întâmple asta, oasele ei 
trebuiau să se odihnească acolo, în apropierea sufletului ei, 
departe de cei vii, cărora le putea face rău în multe feluri - chiar 
să le provoace moartea. Igimaq știa foarte bine toate astea: 
trebuia să te temi și să te ferești de sufletele rătăcitoare. Nu 
puteau fi oprite nici cu un glonţ, nici cu o salvă de împușcături. 
Cine era deja mort nu putea fi omorât încă o dată. Lui Igimaqg 
nu-i era frică de moarte și nici nu-i înțelegea pe cei care 
spuneau că voiau să trăiască mai mult decât era firesc. Pentru a 
crea condiţiile necesare unei noi vieţi, trebuia să faci loc, și în 
curând avea să vină și rândul lui. Accepta lucrul acesta și totuși, 
voia să aibă un cuvânt de spus cu privire la propria-i moarte. 
Voia să moară așa cum trăise: sub cerul liber, cu pușca în mână, 
în armonie cu natura care avea să-l curețe de carne după ultima 
suflare. Nu voia să moară cu inima cât un purice, fugind de ceva 
fără nume care se ţinea întruna după el. Nu putea accepta așa 
ceva. Trebuia să aducă înapoi oasele Usinnei. Știa cum trebuia 
să procedeze. Dacă era un lucru la care se pricepea, acesta era 
negoțul, pe care îl practicase de tânăr. Cei din tabără aveau să-i 
primească pe cei pe care îi căutau - sau un indiciu despre locul 
unde îi puteau găsi - în schimbul rămășițelor Usinnei. Igimaq a 
întors capul spre intrarea în peșteră și, preţ de câteva clipe, a 
zăbovit privind gaura aceea neagră. Semăna cu gura unui 
monstru care fusese îngropat sub zăpadă și gheaţă și care acum 
încerca să iasă în iadul alb și rece, croindu-și drum cu gura. S-a 
răsucit pe călcâie și a pornit spre sanie. Câinii au ciulit urechile, 
iar harnașamentul s-a întins. Igimaq i-a urmărit ridicându-se 
unul câte unul și, deși știa că abia așteptau să alerge, i-a trecut 
prin minte că, de fapt, își doreau să plece de-acolo din pricina a 
ceva care ieșise din peșteră imediat ce se întorsese cu spatele 
la ea și care acum se apropia de el, târându-se pe zăpadă. Nu 
știa cum arătau sufletele și nici nu voia să afle. Așa că n-a întors 
capul, ci s-a uitat în continuare la câini, făcând pași din ce în ce 
mai mari spre sania care îl putea duce - repede și în siguranţă - 
departe de locul acela. 

— O urai, a zis Fridrikka - se îndepărtase de la fereastră, iar 
acum era așezată la masă, aplecată deasupra tăbliei pline cu 
urme circulare de la ceștile de cafea. 

— Ce-ai păţit? a ripostat Eyjólfur, care încă stătea pe podea, 
cu spatele sprijinit de perete și cu picioarele întinse - de data 
asta, cearta izbucnise mult mai repede decât de obicei: 
trecuseră aproape imediat de la niște remarci prostești la un 
conflict deschis. N-o uram. Nu ești în toate minţile. Abia dacă o 
cunoșteam. 

Informaticianul se uita la spatele Fridrikkăi cu aerul că i-ar fi 
plăcut să arunce cu ceva în ea. 

— Tu ţi-ai găsit să vorbeşti de ură? Dacă-mi aduc bine aminte, 
îl urai pe Arnar! Poţi să te prefaci cât vrei în faţa acestor oameni, 
dar adevărul e că-l urai din toată inima! 

— Taci dracului din gură! a sărit Fridrikka, aproape ţipând. De 
ce l-aș fi urât? Imi părea rău pentru el. Tu te purtai îngrozitor cu 
el. 

— Hai, tu să taci. Nu mă purtam nicicum cu nimeni. E drept că 
nu contribuiai la glumele pe seama lui, dar nici nu făceai nimic 
să-l ajuţi: tolerai tachinările și, câtă vreme nu te vedea Oddny 
Hildur, râdeai și tu la poantele răutăcioase ale celorlalți. Dar 
când ea era de față, aveai grijă să nu zâmbești. 

— Ba tu să taci! N-am râs niciodată. Poate că nu eram la fel 
de curajoasă ca Oddny Hildur, dar nici n-am încurajat glumele 
colegilor. E o minciună sfruntată! Și e o minciună că-l uram pe 
Arnar, la fel ca tot ce-ţi iese pe gură, de altfel. Ce motiv aș fi 
avut să-l urăsc? Nu mi-a făcut niciodată nimic, a zis Fridrikka, 
apoi s-a întors dintr-odată și s-a uitat ţintă în ochii lui Eyjólfur: 
Dacă în tabăra asta era cineva care ura, voi, bărbaţii, erați 
aceia. O uraţi pe Oddný Hildur pentru că v-a reclamat 
proprietarului că-l hărțuiți pe Arnar. Nu pe mine m-a reclamat! 

— İl urai pe Arnar, pentru că Oddný Hildur era nemulțumită de 
felul în care te purtai cu el. 

Eyjólfur și-a încleștat dinţii, iar mușchii mandibulei i s-au 
umflat, ceea ce a făcut ca fața lui tinerească să pară mai 
matură, căpătând expresia de adult pe care avea s-o 
dobândească odată cu trecerea timpului. 

— Și să știi că nici eu n-am fost reclamat, a adăugat el. 


Thâra a căscat discret. Ciondăneala lor începuse să se 
potolească, așa cum bănuia în clipa când luase decizia de a nu 
interveni. 

— Ei, gata, ajunge, a zis ea, fără multă convingere. 

— Nu pot să ascult cu indiferență lucrurile astea, a zis 
Fridrikka, uitându-se la Thóra în speranţa că avea să primească 
sprijin din partea ei - se vedea limpede că se aștepta să 
găsească un aliat într-o altă femeie, dar se înșela. 

— Din câte-mi amintesc, tu ai început, a zis Thâra pe un ton la 
fel de indiferent ca mai înainte. 

Îi era iarăși foame și îl invidia pe Matthew, care reușise să 
ațipească pe scaunul de lângă ea. Finnbogi părea pe punctul de 
a-i urma exemplul. 

— Da, dar..., a ripostat Fririkka, părând să abandoneze lupta. 

l-a aruncat o privire furioasă Thorei și s-a aplecat iarăși 
deasupra mesei. 

— Dar Bjarki și Dóri sigur o urau pe Oddný Hildur. 

— Doamne fereşte! a răbufnit Eyjólfur, rămânând o clipă cu 
gura căscată. Nu pot să cred că arunci cu lături în oameni care 
nu-s de faţă și nu se pot apăra. Dar ăsta ţi-e stilul, așa că nici nu 
știu de ce mă mai mir. 

Niciunuia dintre ei nu i se spusese despre descoperirea 
cadavrelor ciopârțite, și nici n-ar fi fost bine să li se aducă la 
cunoștință în ziua aceea, întrucât păreau condamnaţi să rămână 
împreună în sala aia nenorocită pentru o veșnicie. 

— Ce contează dacă-s de faţă sau nu? a ripostat Fridrikka, 
ridicându-se iarăși de pe masă. 

Zumzetul neoanelor s-a întețit, iar unul dintre ele a început să 
pâlpâie - nu era tocmai lucrul care ar fi putut calma niște nervi 
întinși la maximum. 

— O urau pentru că îi reclamase, a continuat Fridrikka, și, 
dacă n-ar fi dispărut, ar fi început s-o tachineze pe ea. Nu poţi 
nega chestia asta. 

— Dumnezeule! a clătinat furios din cap informaticianul. Nu 
pot să cred! De unde știi tu cum ar fi decurs lucrurile dacă s-ar fi 
întâmplat cutare sau cutare lucru? F 

— Gata, m-am săturat de ciondănelile voastre! Imi vine să 
vărs când vă aud! a zis Bella, ridicându-se în picioare și lovind 
cu pumnul în masă. 


Cărţile de Solitaire au sărit de pe tăblie și s-au împrăștiat, iar 
Eyjólfur și Fridrikka au întors capul spre secretara furioasă și se 
uitau prostește la ea. 

— Tăceţi dracu’ din gură dacă nu sunteţi în stare să vorbiţi ca 
doi oameni normali! și-a încheiat ea intervenţia, apoi s-a trântit 
pe scaun cu un aer teatral, a adunat cărţile și a început o nouă 
partidă de Solitaire ca și când nimic nu s-ar fi întâmplat. 

Th6ra a zâmbit în sinea ei, dar amuzamentul i-a fost de scurtă 
durată. Oare cum ar fi evoluat situaţia, dacă ar fi trebuit să mai 
stea acolo multă vreme? Poliţiștii cu siguranţă aveau să 
descopere și alte cadavre. A aruncat o privire în jur și a încercat 
să-și imagineze cum ar fi fost să lucreze acolo. Să fie obligată să 
trăiască cu colegii ei de serviciu săptămâni întregi, să nu poată 
scăpa de ei, să trebuiască să rămână în preajma lor indiferent 
de starea în care se afla. Dacă adăugai și conflictele - care era 
limpede că nu lipseau din tabără -, atunci probabil că fusese o 
adevărată încercare să suporţi atmosfera de-acolo o perioadă 
îndelungată. Poate că Eyjólfur și Fririkka se certau întruna 
pentru că așa se obișnuiseră în tabără. Probabil că nu cunoșteau 
niciun alt mod de comunicare. 

Dintr-odată, afară s-au aprins reflectoarele. Thâra s-a ridicat 
în picioare și s-a dus la fereastră, mai mult pentru că nu avea 
nimic altceva de făcut. Reflectoarele se aprinseseră și se 
stinseseră de mai multe ori din pricina polițiștilor care tot plecau 
și veneau cu mașina. Th6ra habar n-avea ce făceau, dar bănuia 
că se duceau pe insulă să caute bucăţile de cadavru care 
lipseau. Și totuși, afară se lăsase întunericul, deci probabil că nu 
asta făceau, însă era limpede că se întâmpla ceva. Poate că 
aveau treabă în sat: sigur voiau să-i interogheze pe fiul 
vânătorului și pe tânăra în casa căreia trăia. Și, bineînţeles, pe 
vânător. Probabil că asta și făceau: îl căutau peste tot. Thora a 
văzut o mașină apropiindu-se de sala de mese. După cum 
bănuia, din ea au coborât niște polițiști. 

— Aș da orice pentru o cană de cafea, a zis Alvar, încercuind 
cu degetul una dintre urmele de cafea de pe tăblie. Din moment 
ce nu putem da nicio mână de ajutor, măcar ar trebui să avem 
ceva de băut. 

Thóra s-a întors spre el. 

— Să-i întreb dacă ne pot da ceva? 

Abia aștepta să iasă din sala de ședințe, măcar pentru câteva 
minute. Aerul proaspăt ar mai fi înviorat-o și ar fi ajutat-o să 
treacă de noaptea aceea. 

— Și eu aș bea o cafea, a zis ea. 

li părea bine că Matthew și Finnbogi dormeau, pentru că 
altminteri s-ar fi dus unul dintre ei. S-a apropiat încet de ușă, ca 
să nu-i trezească, și a deschis-o cu multă grijă. După ce-a ieșit 
pe coridor, a inspirat adânc, bucuroasă că scăpase de aerul 
stătut din sala de ședințe. Dar plămânii ei au primit ce-și doreau 
abia când a ajuns pe platforma de-afară. A rămas pe loc preţ de 
câteva clipe și s-a bucurat de aerul rece care i-a năvălit în piept. 
Apoi a luat-o din loc, având grijă să nu meargă prea repede, ca 
să se bucure de libertatea aceea cât mai mult cu putinţă. Dar 
bucuria i-a fost curmată repede. Când a dat colțul clădirii de 
birouri, a fost atât de uluită, încât energia care simțea c-o 
invadase s-a evaporat brusc în noaptea rece. Lângă perete era 
vânătorul. Thâra nu l-ar fi văzut, dacă acesta n-ar fi strigat-o în 
șoaptă când a trecut pe lângă el - se ascunsese în spatele unui 
troian care se formase în apropierea peretelui. Probabil că se 
strecurase în tabără atunci când mașina poliţiei declanșase 
reflectoarele. 

Vânătorul nu era nicidecum invizibil și nici nu părea capabil să 
se facă nevăzut, dar, într-un mod imposibil de înțeles, părea să 
se contopească cu el, astfel încât cei care nu-și propuneau să-l 
caute, nu l-ar fi observat niciodată. Poate pentru că stătea 
complet nemișcat. 

— Cred că vă caută poliţia, a zis Thóra cu o voce stridentă - 
era din pricina șocului, și nu se putuse controla. 

— Cu toţii căutăm câte ceva, a replicat vânătorul, părând că 
nu-și mișcă niciun mușchi. Și eu caut ceva, dar nu pentru mine. 
O caut pe fiica mea. Oamenii din tabără au mutat-o de la locul ei 
și trebuie să aflu unde a fost dusă. 

Thóra ar fi preferat s-o întrebe despre oricare dintre lucrurile 
care se întâmplaseră în tabără, numai despre acesta nu. A simţit 
că i se pune un nod în stomac. „Ah, la ea vă referiţi... Păi, a fost 
scoasă din mormânt și băgată în niște sertare de birou.” 

— Nu e la mine, a fost singurul lucru care i-a trecut prin 
minte. 

— Am să fac un târg cu dumneavoastră. Știu că aţi venit să 
căutaţi o femeie care a dispărut din tabără. O s-o primiţi la 

schimb. Știu că aţi mutat-o pe fiica mea ca să faceţi drumul. Și 
vreau să facem schimb. 

Vânătorul părea că vorbește serios. A făcut o mișcare discretă 
ca să-și aranjeze pușca pe care o ţinea la șold. Thóra n-o 
observase până atunci, iar arma a neliniștit-o și mai tare. 

— Aveţi femeia care a dispărut din tabără? a zis Thóra, 
întrebându-se în sinea ei cam cât le-ar fi luat polițiștilor să vină 
dacă ar fi ţipat cu toată puterea. E în viaţă? 

— Nu, nu mai e în viaţă, i-a răspuns vânătorul, mijind ochii. Și 
nici fiica mea. Așa că e un schimb corect. 

Thâra trebuia neapărat să-i pună o întrebare, cu toate că 
vânătorul avea o pușcă, iar ajutorul era la mare distanţă: 

— Dumneavoastră aţi tăiat cadavrele? 

Igimaqg a părut sincer surprins. 

— Nu. Nu știu la ce vă referiţi. Vreți să faceţi schimbul sau nu? 

— Nu pot. Oasele fiicei dumneavoastră sunt la polițiști, l-a 
lămurit Th6ra, care și-a dat seama că vânătorul nu era mulțumit 
de veste. Cu siguranţă o să le primiţi înapoi, însă nu foarte 
curând. 

— Dar când? 

Din depărtare s-a auzit urletul unui câine, căruia i s-au 
alăturat alţi câţiva. 

— Trebuie să le primesc înapoi, a adăugat Igimaq. 

Thóra a încercat să gândească logic. 

— Vă promit c-o să le primiţi, dar în momentul ăsta nu e 
posibil. Oasele sunt în grija polițiștilor pentru că au fost găsite 
aici, în tabără. Tumulul ei a fost îndepărtat când s-a construit 
drumul, iar muncitorii au fost nevoiţi să ia oasele de-acolo. Au 
încercat să stea de vorbă cu oamenii din Kaanneqg iar, dacă 
sătenii ar fi fost de-acord să discute cu ei, probabil că oasele ar 
fi ajuns la dumneavoastră, nu în tabără. 

A inspirat adânc, apoi a continuat: 

— Trebuie să aveţi încredere în mine și să înapoiaţi femeia 
dispărută. Înseamnă foarte mult pentru noi, și are un soţ în 
Islanda, care trebuie să afle ce s-a întâmplat. 

A regretat aceste ultime cuvinte, întrucât, dacă Oddny Hildur 
fusese omorâtă de vânător, era caraghios să aducă vorba 
despre asta. 

— Are dreptul să nu mai spere că soţia lui e încă în viață, a 
adăugat ea. 

— De multe ori, speranţa e mai bună decât certitudinea, a zis 
vânătorul. 

Dar, în clipa următoare, a devenit brusc foarte atent. Părea să 
fi auzit ceva care îi scăpase Thorei. S-a uitat la ea, apoi a 
încuviințat ușor din cap. 

— În foarte scurt timp, o s-o găsiţi aici, în spatele clădirii. 
Duceţi-vă înăuntru și nu mai ieșiți afară decât după jumătate de 
oră. Nu chemați polițiștii înainte să plec și nu le spuneţi c-am 
fost aici, i-a cerut el, dându-și seama că Thórei îi era greu să 
accepte aceste condiţii. Altminteri n-am s-o aduc. Și trebuie să 
primesc oasele Usinnei cât mai repede cu putinţă. 

— Bine. De acord, i-a răspuns Th6ra, simţindu-și bătăile inimii 
ca niște lovituri de ciocan. lar acum, plec. 

Igimaq a încuviinţat iarăși din cap. Când și-a dat seama că 
vânătorul n-avea de gând să mai adauge ceva, Thâra s-a răsucit 
pe călcâie și s-a întors în clădirea de birouri. A rămas mult timp 
în vestibul, încercând să-și facă ordine în gânduri. Dacă le 
spunea colegilor ei ce se întâmplase, sigur avea să afle și poliţia. 
Nu-i putea povesti decât lui Matthew despre întâlnirea cu 
Igimaq. Problema ei era nu cum să-și ușureze povara, ci cum să 
le dea de știre polițiștilor că Oddny Hildur fusese găsită - și cât 
mai repede cu putinţă. Nu putea aștepta ca vulpile sau alte 
jivine să dea peste cadavru înainte ca poliția să-l găsească. Deja 
scotociseră zona din jurul taberei, și era puţin probabil să repete 
căutările fără un motiv întemeiat. Și-a scos bocancii și, în cele 
din urmă, a luat o decizie - deși n-o încânta deloc ideea de-a o 
duce la îndeplinire. 

— Fără cafea? a întâmpinat-o Alvar cu un aer surprins atunci 
când a intrat în sala de ședințe. 

— Ah, până la urmă, nu m-am mai dus să-i întreb, i-a răspuns 
Thâra, care deja uitase cu ce treabă plecase. Mi-am dat seama 
că n-are rost să-i deranjez: probabil că sunt ocupați cu treburi 
mult mai importante și nu le-ar plăcea să fie deranjați. Nu-i ca și 
când ar fi uitat că suntem aici, așa că, în scurtă vreme, sigur o 
să vină cineva să ne aducă de mâncare și ceva de băut. 

S-a străduit să zâmbească, apoi a luat loc lângă Matthew, 
care încă dormea, și a încercat să se poarte ca și când nimic nu 
s-ar fi întâmplat. 

Fridrikka și Eyjólfur tăceau cu un aer îmbufnat, iar Bella 
continua să joace Solitaire. Minutele se scurgeau foarte greu, iar 

un sfert de oră mai târziu, radiatorul a pornit din nou. Thâra a 
tresărit ușor pe scaun, înțelegând imediat ce se întâmplă. Din 
fericire, nimeni nu i-a observat reacţia, în afară de Bella, care a 
ridicat din sprâncene, dar apoi a plecat iarăși privirea spre 
cărţile de joc întinse pe masă. La jumătate de oră după ce se 
întorsese în sala de ședințe, Thâra s-a prefăcut că aude ceva 
neobișnuit. 

— Ce-a fost asta? Aţi auzit și voi? 

S-a uitat de jur împrejur, sperând ca jocul ei să nu fie chiar 
atât de fals pe cât i se părea ei. 

— Ce? a întrebat Eyjólfur, care s-a arătat singurul interesat. 

Alvar ridicase bărbia din piept, dar întrebarea Thórei nu părea 
să-i fi stârnit curiozitatea. Și totuși, când informaticianul s-a 
ridicat în picioare, la fel a procedat și el. 

— Mi s-a părut că aud un zgomot de pe coridor sau din 
spatele clădirii, a continuat Thóra, ridicându-se de pe scaun. Mă 
duc să văd despre ce-i vorba. 

A căscat în speranţa că acţiunile ei aveau să pară mai puţin 
premeditate decât erau de fapt, apoi a ieșit pe hol împreună cu 
Eyjólfur și Alvar. Matthew și Finnbogi dormeau în continuare, 
Bella era prea absorbită în partida de Solitaire ca să se ridice de 
la masă, iar Fridrikka încă era bosumflată. Thóra s-a prefăcut că 
se uită cu interes în ambele direcţii ale coridorului, dar apoi s-a 
dus direct în biroul deschis aflat vizavi de sala de ședințe. S-a 
apropiat de fereastră și s-a uitat afară. Acum, talentul ei 
actoricesc avea să fie pus la grea încercare, dar Eyjólfur a 
salvat-o în ultima clipă, apropiindu-se de geam să arunce și el o 
privire afară. 

— Hopa! a sărit el de lângă fereastră. Ce dracu'...? 

Thâra se uita în tăcere la cadavrul lui Oddný Hildur, care 
zăcea cu faţa în jos în spaţiul dintre clădirea de birouri și cele 
două clădiri cu apartamente. Era îmbrăcată cu o haină largă, de 
un galben-deschis, în cap avea o căciulă de blană cu clapete, iar 
în picioare, ghete căptușite la exterior cu blană de aceeași 
culoare. 

— Dumnezeule! a zis ea, rămânând cu gura uscată preţ de o 
clipă. Cine e? 

S-a întors spre Eyjólfur, care stătea alături de ea, palid la faţă. 

— E cumva Oddny Hildur? 


Tânărul a clătinat din cap. Expresia de om matur i-a dispărut 
de pe chip, iar acum părea și mai tânăr decât era de fapt. 
— E Arnar. Doamne, ce se întâmplă aici? 

Capitolul 31 


23 martie 2008 


Arnar nu se putea hotărî ce-ar fi fost mai bine să facă după 
plecarea de la Vogur: să continue tratamentul sau să meargă 
acasă. Nu-i surâdea niciuna dintre cele două opţiuni - acasă nu-l 
aștepta nimic, iar la Centrul de Tratament Staðarfell avea să-și 
vadă starea jalnică oglindită în ceilalţi pacienţi. În orice caz, știa 
cam ce se întâmpla acolo și simțea că nu avea nevoie de așa 
ceva. Singurul lucru care l-ar fi putut împiedica să mai pună 
gura pe băutură era voinţa lui, nu tratamentul de la Staðarfell. 

— Cum te simţi? l-a întrebat terapeutul. 

Acesta se apropiase de Arnar pe la spate, fără ca el să-și dea 
seama - era prea absorbit de propriile gânduri, care păreau să 
se învârtă în niște cercuri din care îi era imposibil să evadeze. 

— A sosit timpul să iei decizia despre care am discutat, a 
continuat terapeutul. Nu vreau să te presez, dar o să fii externat 
în scurtă vreme și n-are niciun rost să amâni hotărârea asta 
până în ultimul moment. Niciodată nu e bine să procedezi așa. 

E drept că terapeutul îi vorbea cu blândeţe, dar pe Arnar îl 
enerva că i se adresa ca unui copil. 

— Știu, i-a răspuns Arnar, fără să facă nicio mișcare. 

Nu-i plăcea deloc să poarte pijamale și halat în miezul zilei, iar 
dacă s-ar fi ridicat în picioare, ţinuta lui absurdă ar fi ieșit și mai 
mult în evidenţă. 

— Cred c-o să mă duc acasă, a zis el. 

— Ţi se pare decizia cea mai înțeleaptă? i-a zâmbit cald 
terapeutul, iar Arnar a întors privirea. Mulţi oameni își închipuie 
că se pot folosi de experienţa tratamentelor pe care le-au făcut 
după celelalte externări, așa că preferă să nu meargă încă o 
dată la Staðarfell, dar rareori se întâmplă așa. 

Dintr-odată, Arnar a găsit o ieșire din cercul vicios în care era 
captiv și s-a hotărât. 

— Mă duc acasă. Asta e decizia mea finală. O să fie bine. 

Terapeutul a luat loc în faţă lui Arnar, uitându-se ţintă în ochii 
săi, ca și când ar fi vrut să intre în legătură cu sinele lui cel mai 
adânc. 

— Azi am primit un telefon pentru tine. 

Lui Arnar i-a stat inima în loc preț de o clipă. Terapeutul îi 
dăduse vestea pe un ton atât de precaut, încât n-avea cum să 
fie ceva de bine. Ce-și închipuia, că nimic din toate astea n-o să 
iasă la lumină și că viaţa o să meargă înainte ca și când nimic 
nu s-ar fi întâmplat? După ce și-a revenit, Arnar a clipit și s-a 
uitat țintă la terapeut, ca și când acesta ar fi avut ceva în ochi. 

— Și? a zis el, având grijă să nu dea în vileag neliniștea care îl 
stăpânea. 

— Nu mare lucru. Dar am luat decizia de-a aștepta un pic 
înainte să-ţi dăm vestea, întrucât pare să fie vorba despre ceva 
serios. Nu e bine să abordezi subiecte de acest gen atunci când 
cineva e într-un proces de recuperare. 

Terapeutul și-a dres glasul cu un aer stânjenit. 

— Ţin să-ţi spun asta, pentru că te-ar putea ajuta să te 
răzgândești. Vei avea nevoie de sprijin, și n-o să ţi-l putem 
acorda dacă te duci acasă. După tratament, nimeni nu face față 
bine unor evenimente dramatice. 

Arnar ar fi vrut să scoată cât mai multe informaţii de la 
terapeut rămânând tăcut, dar nu era deloc sigur că stratagema 
lui avea să dea rezultate. Și trebuia să afle mai multe, așa că a 
întrebat: 

— Despre ce telefon e vorba? Cine a sunat? 

— Un poliţist din Groenlanda. Apoi a sunat și o avocată 
islandeză care zicea că și ea e în Groenlanda și vrea neapărat să 
discute cu tine. De obicei, nu permitem nimănui să stea de 
vorbă cu cei internaţi, dar situaţia se schimbă atunci când e 
implicată poliţia. 

Terapeutul încerca să înţeleagă ce era în mintea lui Arnar 
după expresia de pe chipul său, dar n-a reușit. 

— Dacă autorităţile islandeze vor să vorbească cu pacienții 
noștri, trebuie să le dăm voie, chiar dacă lucrul acesta 
contravine politicii noastre. E pentru prima oară când un poliţist 
din altă ţară vrea să stea de vorbă cu unul dintre pacienţii 
noștri, și ne gândim ce posibilități avem. Ofiţerului groenlandez i 
s-a sugerat să ia legătura cu poliţia islandeză, dacă e vorba de 
un caz serios, însă nu ne-a spus ce are de gând să facă. N-am 

vorbit personal cu el, așa că nu fac decât să-ţi relatez ce mi s-a 
povestit. 

— lar pe femeie cum o cheamă? Și ce voia? 

Arnar știa foarte bine ce voia poliţia, dar habar n-avea de ce l- 
ar fi căutat avocata. Poate că vremurile erau atât de dificile, 
încât avocaţii trebuiau să recurgă și la astfel de mijloace: să 
identifice oamenii aflaţi în rahat și să le ofere asistenţă. 

— A zis că e vorba de ceva legat de serviciul tău. De un 
proiect din Groenlanda. Nu lucrează pentru poliţie, nici pentru 
cea groenlandeză, nici pentru cea islandeză. 

Terapeutul nu și-a putut ascunde curiozitatea: 

— Parcă și tu ai lucrat acolo, nu? 

— Așa-i, i-a răspuns Arnar, care n-avea de gând să-și discute 
problemele cu el, însă voia să afle mai multe despre femeia 
aceea. Și-a lăsat cumva adresa ori numărul de telefon? 

— Da, a zis terapeutul, însă nu părea hotărât să i le dea. Nu 
cred c-ar fi bine să iei legătura cu nimeni. Lasă-i pe oamenii 
ăștia să lămurească singuri lucrurile și, cine știe, poate că până 
la urmă se va dovedi că nu-i nimic serios și vor rezolva 
problema fără să te implice și pe tine. 

Terapeutul se legăna ușor pe scaun. 

— Dacă vrei să vorbeşti despre asta, să știi că sunt obligat să 
păstrez confidenţialitatea lucrurilor pe care mi le împărtășești. 

— Nu, dar oricum, mulțumesc. 

Arnar nu voia să pară nerecunoscător. Terapeutul era pur și 
simplu curios, la fel ca toată lumea. Bineînţeles că, pentru el, 
era o variaţie bine-venită să stea de vorbă cu un pacient 
implicat într-o anchetă a poliţiei, cu care putea discuta și despre 
altceva decât lupta cu alcoolul. 

— Probabil că e vorba de o confuzie din partea poliţiei, a 
adăugat el. Dar femeia s-ar putea să aibă legătură cu compania 
pentru care lucrez, așa că trebuie să vorbesc cu ea. 

Era gata să parieze că avocata avea legătură cu compania 
doar în mod indirect - și numai datorită unor evenimente 
petrecute în tabără. 

— Deci am nevoie de numărul ei. 

Terapeutul a deschis gura ușor, dându-și la iveală vârful roz al 
limbii. Părea că voia să încerce să smulgă mai multe informații 
de la Arnar, dar apoi s-a răzgândit: 


301 


— E la recepţie, pe o bucată de hârtie. Dacă vrei, poţi merge 
cu mine să-l iei. 

Au urcat împreună la etajul al doilea. Terapeutul a ieșit din 
secția de dezalcoolizare și s-a întors în câteva clipe cu un post-it 
galben, pe care i l-a înmânat lui Arnar cu reticenţă. 

— Îţi recomand cu tărie să te înscrii la programul de la centrul 
Staðarfell și să lași povestea asta pe mai încolo. Nu uita că ești 
departe de-a te fi făcut bine. 

Arnar a luat post-it-ul fără să spună nimic, apoi l-a salutat pe 
terapeut și a coborât scările. Avea niște monede în buzunar din 
ziua când se prefăcuse că sună pe cineva ca să facă o bună 
impresie personalului. A vârât o monedă de cincizeci de coroane 
în telefon și a format numărul de mobil al Thórei 
Gudmundsdóttir. Cu toate că nu auzise niciodată de ea, i s-a 
părut că era o idee bună s-o întrebe ce se întâmplă: ar fi putut 
afla dacă poliţia începuse deja o anchetă, ceea ce i-ar fi oferit un 
mic avantaj în perspectiva interogatoriului. Dar pentru a obține 
acest avantaj, trebuia ca mai întâi să afle despre ce era vorba. 

Bine-cunoscutul mesaj înregistrat l-a anunţat că abonatul nu 
se afla în raza de acoperire. Acum, totul depindea de telefonul 
pe care se temuse atât de mult să-l dea și pe care sperase să nu 
trebuiască să-l dea niciodată. 

e 

Lupta pentru a obține un loc chiar lângă fereastră era atât de 
aprigă, încât Thóra a trebuit să-și folosească toată forța pentru 
a-și păstra poziţia. Stătea în locul cel mai bun, chiar în mijloc, 
între Matthew și Finnbogi. Fridrikka și Eyjólfur se străduiau să 
vadă pe lângă cei doi de pe margini, în timp ce Bella și Alvar 
erau nevoiţi să se uite peste umerii lor. Poliţiștii lucrau de zor: 
măsurau și fotografiau cadavrul întins pe zăpadă și cercetau cu 
atenţie perimetrul din jurul său. Văzuseră că aveau spectatori, 
dar, după ce încercaseră să-i alunge pe cei de la fereastră cu 
semne din mâini, îi lăsaseră în pace. 

— Nu înţeleg, a zis Eyjólfur, care deja suna ca o placă zgâriată 
- spusese asta de atâtea ori, încât Thâra se oprise de mult din 
numărat. Arnar nu era aici. Se dusese acasă împreună cu 
ceilalţi. 

— Poate că s-a întors în tabără să-i ciopârțească pe cei doi 
muncitori, a zis Bella oftând, iar Thora i-a simţit în ceafă 
respiraţia caldă. Nu ei îl hărţuiau? 

Eyjólfur a părut surprins că-l ascultase cineva: 

— Nu. Adică ba da... Atâta doar că lucrurile nu prea se 
potrivesc. 

— O fi altcineva, a sugerat Alvar. Cadavrul e întins pe burtă, 
așa că nu se vede mare lucru. Nu-mi dau seama cum poți fi atât 
de sigur cine e. 

— N-are cum să fie altcineva. Era singurul din tabără care 
avea pălărie și bocanci de genu' ăsta. 

Eyjólfur a făcut semn cu mâna spre bocancii înalți, căptușiţi 
pe-afară cu blană. Poate că din respect pentru cel decedat, n-a 
făcut niciun comentariu asupra lor, deși toată lumea gândea 
același lucru: erau niște încălțări care pur și simplu te îndemnau 
să râzi de ele. Căciula făcută din aceeași blană ca și căptușeala 
exterioară a bocancilor era la fel de stridentă. 

Fotograful s-a așezat pe vine, iar unul dintre polițiști s-a 
aplecat lângă el. Acesta din urmă și-a dat jos mănușile groase, 
după care și-a pus unele de latex și, cu ajutorul unei pensete, a 
ridicat partea din spate a căciulii. Bliţul aparatului i-a orbit preţ 
de o clipă pe spectatorii de la fereastră, dar și-au revenit 
imediat și au văzut cu toţii ce era sub ea. 

— Omul ăsta n-a fost omorât de o boală, a zis doctorul, 
singurul căruia nu i s-a tăiat respiraţia când a văzut tăietura de 
mari dimensiuni de pe ceafa cadavrului. 

Pe căptușeala din blană albă a căciulii era o pată mare, 
închisă la culoare, și părea că blana de iepure se lipise de rană 
sau înghețase repede pe ea, fiindcă pielea tăiată de pe ceafă s-a 
ridicat odată cu căciula. Era greu de stabilit dacă firele dintre 
cap și căciulă erau părul victimei sau peri din căptușeala de 
blană, dar Th6ra spera să fie sau una, sau alta, nu altă chestie și 
mai dezgustătoare. 

Th6ra a auzit respiraţia precipitată a Fridrikkăi și îi venea să-și 
dea palme - ba chiar și lui Matthew - pentru că nu-i ceruse să 
aștepte la masa din sala de ședințe. Desigur, Matthew avea 
scuza că se trezise abia după ce apăruse cadavrul în spatele 
clădirii, așa că habar n-avea despre ce era vorba. Dar Thora ar fi 
trebuit să fie mai precaută. l-a aruncat o privire femeii, dar nu-i 
putea distinge faţa din pricina șuviţelor roșcate care îi căzuseră 
pe frunte. Stătea cu capul în piept, dar, după cum tremura, era 
limpede că se pierduse de tot cu firea. 


— FriGrikka? Te simţi bine? Poate c-ar fi mai bine să iei loc. S- 
ar putea ca tot ce urmează să fie și mai rău. 

Dintr-odată, hohotele de plâns ale femeii au umplut biroul. A 
înhăţat perdelele și a încercat să le tragă, dar, întrucât inelele 
de pe corniză erau blocate, doar una dintre ele a cedat 
eforturilor sale mai ales că trăgea mai mult în jos decât în 
lateral. 

— Trageţi perdelele! Trageţi perdelele! i-a implorat Fridrikka 
cu glas răgușit. Nu mai pot să mă uit! 

— Atunci fă ce ţi-a zis Th6ra: pleacă de la fereastră și ia loc. 
Noi vrem să vedem, a zis Bella, încercând să profite de ocazie 
ca să prindă un loc mai bun. 

Eyjólfur, care se apropiase și mai mult de fereastră, și-a 
schimbat refrenul: 

— La dracu’! La dracu’! La dracu'! 

— Ce s-a întâmplat? a întrebat Matthew, luându-l de umăr și 
îndepărtându-l de geam. 

— Nu e Arnar, a zis informaticianul. El n-are părul atât de lung 
și nici nu e blond. 

Eyjólfur a expirat prelung, părând să aibă o rezervă nesfârșită 
de aer în plămâni. Thóra și-a amintit că polițistul groenlandez 
fusese foarte surprins atunci când Thâra și Matthew îi aduseseră 
la cunoștință că Arnar zăcea mort în zăpadă, chiar în spatele 
clădirii administrative, ba chiar îi pusese să repete numele celui 
decedat și îi întrebase dacă nu cumva Berg Technology avea doi 
angajaţi pe nume Arnar Jóhannesson. Când Thóra i-a spus că nu, 
polițistul îi spusese că era puţin probabil să fie Arnar, întrucât 
primise informaţii potrivit cărora inginerul era la dezalcoolizare 
în Islanda, după cum îi spuse și ea de altfel. Apoi adăugase că 
sunase la clinică și, cu toate că nu stătuse de vorbă cu el, i se 
dăduseră asigurări că, într-adevăr, era internat acolo. Thâra 
primise un răspuns similar când sunase la Vogur de la hotel, 
după ce terminase de vorbit cu ultimul angajat de pe lista 
trimisă de directorul companiei, cu toate că ei nu-i confirmaseră 
explicit că Arnar era la clinică. 

Fridrikka a scos un țipăt scurt, apoi a șoptit pe un ton ciudat 
de calm: 

— E Oddny Hildur. 

După care a izbucnit în plâns. 

— Vă rog să scuzaţi deranjul, însă, date fiind împrejurările, din 
păcate a fost absolut necesar să vă reținem aici, le-a explicat 
polițistul groenlandez care conducea ancheta. Dar acum, nu mai 
este nevoie să rămâneți aici, și ţin să vă spun că ne-aţi fost de 
mare ajutor în desfășurarea anchetei. 

Fuseseră interogaţi cu toţii și li se ceruse să povestească iar și 
iar ordinea în care se întâmplaseră lucrurile. 

— Când putem pleca? a întrebat Fridrikka - acum, după ce 
trecuseră câteva ore de când recunoscuse cadavrul din zăpadă, 
se oprise din plâns. 

Între timp, li se dăduse mâncare și de băut, cu toate că 
Fridrikka nu fusese în stare să înghită nici măcar o îmbucătură. 
Doctorul o îndemnase să bea cât mai multe lichide, dat fiind că- 
și consumase rezerva de apă cu valurile de lacrimi și, din 
fericire, îi urmase sfatul, dat fiind că sigur avea să mai plângă. 

— Nu mai suport să stau aici, a zis ea. 

— Înţeleg, a zis polițistul cu blândeţe, după care a continuat 
pe un ton autoritar. Din păcate, elicopterul nu poate zbura pe 
timp de noapte, deci nu puteți pleca mai devreme de mâine- 
dimineaţă. Dar elicopterul se află aici și, imediat ce vor permite 
condițiile meteo, veţi putea pleca. 

— Aveţi cumva vreo ideea despre ce s-a întâmplat? Mă refer 
la femeia pe care tocmai aţi descoperit-o, Oddny Hildur, a zis 
Eyjólfur, care acum era calm și apatic, părând sleit de puteri - 
era ca și când, în cele din urmă, acest caz devenise prea mult 
pentru el. Nouă ni s-a părut c-a suferit un accident. 

— Deocamdată, nu vă pot spune nimic sigur, dar se pare că 
femeia a suferit o rană la nivelul capului, sau poate mai multe. 
Să sperăm c-o să putem lămuri ce s-a întâmplat. 

— Unde era? a întrebat Alvar, înroșindu-se la față ca de 
fiecare dată când vorbea. Adică a dispărut de câteva luni și nu 
se poate să fi stat în spatele clădirii în tot acest timp. Sunt 
salvator și mă pricep un pic la lucrurile de genu’ ăsta. 

La început, polițistul a ezitat să-i răspundă, ca și când s-ar fi 
temut să nu dezvăluie ceva nepotrivit, iar în cele din urmă a zis 
cu o undă de sarcasm în glas: 

— O să vă spun. La prima vedere, se pare că femeia aceasta 
a murit de ceva vreme. Puteţi să nu vă mai faceţi griji în 
legătură cu operaţiunile de căutare pe care le-aţi întreprins 
după dispariţia ei. Părerea mea este că, deși aţi făcut tot ce vă 

stătea în putință, rezultatul ar fi fost același chiar dacă ați fi 
căutat mai mult timp și în grupuri mai mari. 

— Deci am fi putut s-o găsim dacă nu ne opream? a intervenit 
Friărikka, părând departe de tot ce se întâmpla în jurul ei. Știam 
eu. Intotdeauna am zis asta. 

Eyjólfur a dat să-i răspundă, dar s-a lăsat păgubaș. Chiar și lui 
îi era milă de ea, în halul în care arăta acum: era sleită de puteri 
și avea ochii umflaţi. Așa că informaticianul a strâns din buze și 
a închis ochii. 

— Nu, doamnă, m-aţi înţeles greșit. Tocmai, n-aţi fi putut face 
nimic s-o salvaţi pe prietena dumneavoastră. Am vrut să 
subliniez acest lucru în speranţa că poate o să vă simţiţi un pic 
mai bine - oricât de greu ar fi. 

— Dar de unde-a apărut cadavrul? a întrebat Matthew, după 
ce Thâra îl ciupise ușor de coapsă - îi spusese între patru ochi 
cum ajunsese Oddny Hildur în spatele clădirii administrative, iar 
el îi promisese să păstreze secretul. Mă întreb unde a stat 
cadavrul în tot acest timp. 

Th6ra s-a simţit ușurată - totul mergea așa cum plănuiseră. 

— Nu știm, i-a răspuns polițistul. Probabil undeva afară, la 
adăpost de animalele sălbatice. Cu siguranță n-a stat pe insulă: 
azi am făcut căutări acolo și nu se poate să ne fi scăpat. 

— In mod evident, întrebarea cea mai presantă este cine 
credeţi că e responsabil de moartea ei, dacă presupunem că n-a 
fost vorba de un accident, a zis Finnbogi, care - la fel ca toți 
ceilalți - era obosit și încercănat. 

— N-avem de ce să presupunem una ca asta. Dar apariţia 
bruscă a cadavrului ridică anumite semne de întrebare. 

— Pare destul de improbabil să se aleagă cineva cu o astfel 
de tăietură pe ceafă din pricina unei căzături, mai ales pe un 
teren drept, a continuat medicul. lar dacă a căzut de pe 
versantul unui munte sau de pe o coastă abruptă, ar trebui ca, 
în ciuda salopetei, să aibă mai multe răni pe trup. Și, din câte 
am văzut, membrele ei nu erau deloc rănite. 

Th6rei i s-a părut că raţionamentul lui Finnbogi era destul de 
convingător. 

— După cum v-am spus, totul o să fie lămurit, și n-are niciun 
rost să avansăm ipoteze nefondate. Dacă s-a întâmplat ceva 
neobișnuit, o să aflăm ce anume, așa că e inutil să vă pierdeţi 
timpul făcând speculații. 

— AȘ vrea să vă pun și eu o întrebare, a intervenit Thóra, care 
trebuia să-și respecte promisiunea în legătură cu rămășițele 
Usinnei. Oasele găsite în sertare sigur vor fi înapoiate familiei? 
Ar fi foarte trist dacă femeia ar rămâne fără un loc de veci. 

Poliţistului nu i s-a părut deloc o întrebare ciudată. 

— Da, aproape sigur. Mai întâi trebuie să ne asigurăm că 
aparţin acelei femei, însă după aceea nu vom mai avea niciun 
motiv să le păstrăm. Lucrul acesta n-o să dureze foarte mult, 
întrucât cred că ne va fi ușor să luăm legătura cu dentistul ei, iar 
apoi, cu ajutorul câtorva radiografii, o să-i putem stabili 
identitatea. Dar, dacă se dovedește că nu e ea, altfel vor sta 
lucrurile. 

— Să sperăm că n-o să fie așa. Deja avem destui morți, a zis 
Th6ra, sprijinindu-se pe spetează. 

— Eu aș analiza oasele cu mare atenţie, a intervenit Friðrikka. 
Sunt sigură că femeia asta a fost omorâtă, la fel ca Oddny 
Hildur, și că făptașii sunt niște oameni din sat. Am știut asta 
dintotdeauna și am spus-o încă de la început. 

Geologa a vorbit fără să se uite în ochii poliţistului - poate 
pentru că era băștinaș -, dar groenlandezul n-a luat-o personal. 

— Deja am început să-i interogăm pe oamenii din sat, mai 
ales pe cei cu care ţinea legătura Arnar, și-o să vedem ce putem 
afla. Cu siguranţă o să găsim făptașul, dar ne va lua ceva timp 
să descoperim cine e. Poate că e vorba de o persoană care doar 
a cărat cadavrele dintr-un loc în altul. 

— Și le-a tăiat..., a adăugat Matthew. Cineva a făcut lucrul 
ăsta, iar mie mi se pare cât se poate de limpede că n-a fost 
implicat niciunul dintre noi. 

Polițistul a ridicat din umeri. 

— Totul va fi lămurit. Avem o mulţime de dovezi - în parte 
obținute de la dumneavoastră -, și, cu toate că multe dintre ele 
sunt greu de înţeles, de obicei cazurile de genul ăsta sunt 
rezolvate atunci când totul e pus cap la cap, iar oamenii încep 
să vorbească. 

Dar n-a zis la ce oameni se referea, ci și-a împreunat mâinile, 
încercând să afișeze un aer binevoitor, cu toate că rezultatul 
semăna mai mult cu o grimasă. 

— Voi cere să se mai aducă niște saltele, a continuat el, iar 
dumneavoastră o să hotărâți dacă veţi dormi cu toţii aici, în sala 
de ședințe, sau vă veți împrăștia prin clădire, dar să știți că am 

încuiat birourile. Dacă vreţi mâncare sau ceva de băut, ar fi bine 
să-mi spuneţi acum, cu toate că, în noaptea asta, unul dintre 
oamenii mei va rămâne în clădire și vă va putea ajuta dacă se 
întâmplă ceva. 

— Ce s-ar putea întâmpla? 

Ca de obicei, n-a fost nevoie de foarte mult pentru ca 
Fridrikka să se neliniștească - sigur urma să-și facă griji din 
pricina asta până avea să adoarmă și, din păcate, toţi cei din 
jurul ei trebuiau să-i îndure lamentaţiile. 

— Să sperăm că nimic, i-a răspuns polițistul pe un ton 
liniștitor, dar, în caz contrar, polițistul va fi pregătit. 

— Sugeraţi că cel care a făcut asta ar putea reveni? a insistat 
Fridrikka, ducându-și mâinile la piept și uitându-se îngrozită la 
polițist. 

— N-ai putea să taci din gură măcar o dată? a zis Eyjólfur 
printre dinți. 

Fie din pricina observaţiei lui, fie pentru c-a înţeles că și 
polițistul era la capătul puterilor, Fridrikka a tăcut și și-a șters 
lacrimile care încă i se prelingeau pe obraji. 

Când, în cele din urmă, Thóra a reușit să adoarmă, colega lor 
încă plângea - scâncetele ei discrete, care până atunci o 
deranjaseră pe Thóra, începuseră să aibă un efect calmant. 
Hotărâseră ca Thóra și Matthew să se mute din sala de ședințe 
împreună cu Fridrikka și să doarmă în arhiva taberei, aflată pe 
același coridor, un pic mai încolo. Li se păruse c-ar fi fost o idee 
proastă să-i lase pe Fridrikka și Eyjólfur în aceeași cameră. 

Un pic mai târziu, când s-a auzit zgomotul unor mașini intrând 
în tabără și s-au declanșat proiectoarele, doar Matthew mai era 
treaz - dinspre salteaua Fridrikkăi nu se mai auzea decât o 
respiraţie grea. Matthew nu s-a îndurat s-o trezească pe Thâra și 
să meargă împreună să vadă despre ce-i vorba. Astfel, a fost 
singurul care i-a văzut pe polițiști scoțându-l pe Naruana dintr-o 
mașină și ducându-l în sala de mese. 


Capitolul 32 


24 martie 2008 


— Doamne, nu mai răsare soarele odată? a întrebat Eyjólfur, 
uitându-se iarăși pe fereastră. 

Niciunul dintre ei nu avusese nevoie de ceas deșteptător ca 
să se trezească, din moment ce toţi erau nerăbdători să plece 
acasă. Thóra, Matthew și Friărikka se întorseseră în sala de 
ședințe și, împreună cu ceilalţi, așteptau să răsară soarele. Un 
poliţist le-a adus pâine, iaurt și o cafetieră plină ochi care s-a 
golit foarte repede. După ce se terminase mâncarea, se 
puseseră pe așteptat, întrebând pe rând cât e ceasul. 

— Gata! a zis Alvar cu un aer încântat, care probabil i se 
trăgea de la berea pe care avea de gând s-o bea la aeroportul 
din Kulusuk. Cerul a început să se lumineze. 

— E la fel de întunecat ca mai înainte, a căscat Bella. Cine 
știe, o fi stat timpul în loc. 

— Aiureli. Dacă nu vezi diferența, ar fi bine să-ți faci un 
control la ochi, a zis Alvar printre dinţi, înainte să se întoarcă 
iarăși spre fereastră și să se uite ia cer. 

Într-adevăr, era limpede ca lumina zilei că, încetul cu încetul, 
întunericul începea să se împrăștie. Fririkka n-a intervenit în 
discuţia despre culoarea cerului. Acum, era într-o stare mult mai 
bună decât cu o noapte înainte. E drept că nu râdea și nu făcea 
glume, dar era mult mai calmă. Se zice că plânsul purifică, și 
părea că, în sfârșit, lacrimile îi făcuseră bine Fridrikkăi. 

— Nu-mi vine să cred că mergem acasă, a zis ea, uitându-se 
la Thâra, care începuse să alunece de pe tăblia scaunului. Am 
vorbit cu cineva să aibă grijă de pisică doar până azi. N-am 
reușit să sun sau să-i trimit un mesaj vecinului meu, așa că aș fi 
avut mari probleme dacă ar fi trebuit să mai stăm aici. 

A tăcut o clipă, apoi a adăugat: 

— Știu că o pisică înfometată e nimica toată în comparaţie cu 
ce-am văzut aici, dar n-am cum să nu-mi fac griji pentru ea. 

— Ei, e firesc să fii îngrijorată, i-a zâmbit Thóra cu un aer 
încurajator - îi fusese teamă că ar putea sta lângă colega cea 

plângăcioasă în avion, dar acum, grija aceasta părea inutilă. 
Dacă am compara de fiecare dată ce ni se întâmplă cu cel mai 
rău lucru imaginabil, nu ne-am mai îngrijora niciodată - nu poţi 
să pretinzi nimănui așa ceva. Pisica o să se bucure foarte mult 
când o să te întorci acasă. 

Thóra a hotărât să nu pomenească despre copiii ei - spera că- 
i duseseră dorul măcar un pic. 

— lar eu, când o să ajung acasă, o să ies în oraș și-o să mă 
îmbăt criță, a intervenit Eyjólfur, care s-a oprit din rosul unghiilor 
și a tresărit ca și când ar fi simţit dintr-odată un fior rece. Dar 
mai întâi, o să fac un duș de două ore. 

Cu toate că Thóra îl invidia într-un fel, depășise de mult anii în 
care se îmbăta prin barurile din centru. Nu voia decât să-și vadă 
copiii și să-l strângă pe Orri de obrăjorii lui bucălaţi, dar după 
aceea, cu siguranță avea să facă și ea un duș de două ore. Cu 
Matthew. Și fără să bea nimic înainte. Până atunci, avea să facă 
tot posibilul ca să-și păstreze calmul. Fusese nerealist din partea 
lor să spere că cei trei dispăruţi încă erau în viaţă și că-i vor găsi 
adăpostiți într-un iglu, așteptând să fie salvaţi. Probabil că 
Fridrikka era singura care crezuse asta până la capăt. Dar 
expediţia lor nu fusese complet inutilă. Cât privește banca, 
Thóra era cât se poate de mulțumită: moartea bruscă a celor 
trei angajaţi - care părea să n-aibă nicio legătură cu Berg 
Technology - reprezenta un pas important spre obţinerea unei 
înţelegeri cu Arctic Mining. Thóra deja începuse să redacteze un 
raport pentru bancă, dar îi era greu să descrie ce păţiseră cei 
trei angajaţi fără să pară că era sub influenţa drogurilor. Dacă 
banca ar fi ajuns la această concluzie, Bragi cu siguranţă nu i-ar 
fi apreciat eforturile. 

— Văd că pilotul a ieșit afară, a zis Alvar pe un ton încântat. 
N-are cum să mai dureze mult. 

Thóra a salvat documentul și a închis laptopul - oricum, nu 
avea cum să termine raportul, deoarece Matthew îi povestise 
că, în timpul noptii, fiul vânătorului fusese adus în tabără cu o 
mașină a poliţiei, așa că mai întâi trebuia să afle ce rol jucase 
acesta. Din păcate, părea limpede că rolul lui fusese destul de 
urât. Thórei îi părea rău pentru biata Oqqapia. Relaţia lor părea 
foarte dăunătoare pentru ea, dar cu siguranţă nu fusese plăcut 
să vadă că omul cu care trăia era scos din casă cu câtușe. Poate 
că, în cele din urmă, Oqqapia avea să se lase de băut și să 

revină pe drumul cel bun. Din păcate, statisticile nu erau de 
partea ei. În plus, poliţia luase din casă dosarele și cărțile 
Usinnei, promițându-i Oqqapiei că aveau să i le înapoieze, iar 
Thóra spera ca documentele acelea să n-o vâre în bucluc și pe 
biata groenlandeză. 

Eyjólfur se ridicase în picioare și acum stătea lângă Alvar, 
urmărindu-l cu privirea pe pilotul elicopterului. 

— Ce mai așteptăm? a întrebat el, întorcându-se spre ceilalți. 
N-ar trebui să ieșim și noi? 

— Or să vină ei să ne ia, a zis Matthew. Trebuie să urce 
bagajele în elicopter, așa că n-are niciun rost să așteptăm în frig 
până termină. 

— Luăm cu noi și cadavrul lui Oddny Hildur? a întrebat 
Fridrikka pe un ton coborât. Și ea trebuie să se întoarcă acasă. 

— Aproape sigur nu astăzi, i-a răspuns Thâra repede, dar o să 
fie trimisă înapoi în Islanda în scurtă vreme. Corpul ei trebuie să 
mai fie supus la niște teste. 

Thóra a evitat cuvântul „autopsie” de teamă să n-o tulbure pe 
Fridrikka. 

— Același lucru e valabil pentru Bjarki și Dóri, a adăugat ea. Și 
ei or să fie trimiși în Islanda pentru a fi înmormântați cum se 
cuvine. Doar ţii minte ce-a zis polițistul despre oasele din 
birouri: or să fie înapoiate familiei în cel mai scurt timp posibil. 
Același lucru e valabil pentru Oddny Hildur și cei doi muncitori. 

S-au auzit ciocănituri în ușă, apoi a intrat în sala de ședințe 
polițistul care stătuse cu ei toată noaptea. 

— Puteţi să vă pregătiţi de plecare. Estimăm că elicopterul o 
să fie gata de decolare în jumătate de oră. 

N-a fost nevoie să le spună de două ori, iar după treizeci de 
minute, au ieșit cu toţii din clădire. Bagajele lor fuseseră scoase 
afară, iar când și-a văzut valiza azvârlită neglijent în elicopter, 
pe Thóra a copleșit-o dorul de casă. Matthew a ajutat-o să urce 
și, în doar câteva clipe, toţi erau așezați pe scaune, cu centurile 
puse. Dar după aceea, au trebuit să aștepte ceva vreme. 

— Să nu-mi spui că iarăși s-a întâmplat ceva, a bombănit 
Eyjólfur, uitându-se pe geam în speranţa c-o să vadă niscaiva 
activitate. Dacă elicopterul ăsta nu decolează mai repede, sigur 
o să-mi pierd minţile. 

Abia a terminat de vorbit, că motivul întârzierii a devenit 
limpede. Nu erau lăsați să aștepte pentru că cele trei cadavre - 

al lui Oddny Hildur și ale perforatorilor - urmau să fie trimise 
acasă cu același elicopter. Doi polițiști au apărut în ușa sălii de 
mese, aproape târându-l pe Naruana, fiul vânătorului Igimaq. 
Naruana era încătușat și mergea între cei doi cu capul plecat, 
ascunzându-și faţa. Polițistul care conducea ancheta l-a luat de 
umeri și l-a împins ușor spre elicopter, iar colegul său a pornit în 
urma lor. Cei doi piloţi ai elicopterului le-au ieșit întâmpinare să 
le dea o mână de ajutor, apoi s-au urcat în carlingă, și-au pus 
căștile și au început să umble la butoanele de pe bord, în timp 
ce polițiștii se străduiau să-l lege de scaun pe prizonier. Thóra și 
colegii ei se uitau în tăcere la bietul tânăr. Aveau de ales între a 
închide ochii și a-i urmări încercările deznădăjduite de a se 
elibera: cu ochii injectaţi, ca de nebun, și cu faţa umflată, 
Naruana se opunea din răsputeri polițiștilor. Dar, dintr-odată, s-a 
dat bătut și s-a lăsat în voia lor. Poliţiştii au schimbat o privire 
precaută, apoi i-au prins centura de siguranţă în jurul taliei. 

Thâra a luat mâna înmănușată a Friărikkăi între ale ei, 
amândouă privindu-l din spate la cel care probabil îi ucisese 
prietena. Thóra s-a aplecat spre colega ei și i-a șoptit la ureche, 
astfel încât să n-o audă nimeni: 

— Nu te mai gândi la asta. În scurtă vreme, o să ajungi acasă 
și-o să-ţi iei pisica în braţe. 

Fridrikka a încuviinţat energic din cap, iar Thóra i-a dat 
drumul la mână, cu speranţa că vor ajunge la destinaţie fără ca 
la bordul elicopterului să înceapă al treilea război mondial. 

Paletele elicei au început să se învârtă, apoi nimeni n-a mai 
scos un cuvânt. Thóra se uita pe fereastră, la peisajul alb și 
aspru, iar din când în când mai arunca o privire spre Naruana. A 
observat că fiul vânătorului a întors capul de mai multe ori, ca 
să se uite afară, și s-a întrebat ce era în mintea lui. Poate știa că 
n-avea să-și mai vadă meleagurile natale pentru foarte multă 
vreme și voia să-și întipărească în minte vârfurile care spintecau 
întinderile de zăpadă și felul în care nesfârșita calotă de gheaţă 
reflecta lumina soarelui, aflat destul de aproape de orizont. 

Elicopterul a aterizat în Kulusuk. Thóra și colegii ei au fost 
foarte dezamăgiţi când au descoperit că pe pistă nu era niciun 
avion al companiei aeriene islandeze. Trebuiau să aștepte în 
aeroport sau să meargă la hotel. Au coborât cu un aer obosit, 
apoi au așteptat ca polițiștii să-l dea jos și pe Naruana, iar în 
cele din urmă au pornit spre terminal în urma celor trei, La fel ca 

mai înainte, șeful anchetei îl conducea de umeri pe fiul 
vânătorului, care părea să fi renunţat la orice tentativă de a 
scăpa - mergea alături de polițiști fără să protesteze în niciun 
fel, chiar dacă pășea destul de greu. Odată ajuns în ușa 
terminalului, s-a întors brusc cu spatele și s-a uitat la ei. 
Fridrikka s-a oprit brusc, iar Bella s-a izbit de ea. 

— N-am omorât pe nimeni. 

Nu trebuia să știi multă daneză ca să înţelegi ce spusese 
Naruana. 

— N-am omorât pe nimeni, a repetat el înainte să fie împins 
înăuntru de cei doi polițiști. 

Toţi cei din grup au rămas nemișcaţi. Thóra nu înţelegea ce 
spera tânărul să obțină spunându-le asta - poate își închipuia că 
grupul va convinge poliţia să-l elibereze. Dar nimeni nu voia să 
se amestece în cazul lui Naruana, nici dacă ar fi putut. 

— Ce-o fi în mintea lui? a bombănit Eyj6lfur. Oare se așteaptă 
să ne fie milă de el? g 

— Trebuie să recunosc că eu îl compătimesc, a zis Thóra. In 
orice caz, e o tragedie. Poate s-a gândit că le face pe plac 
spiritelor de care toată lumea se teme atât de mult. 

Thóra a intrat în terminal fără să mai aştepte un răspuns din 
partea lui Eyjólfur sau a Friðrikkăi - aceasta și-ar fi putut închipui 
că insulta amintirea prietenei sale moarte. După ce a intrat, un 
poliţist s-a apropiat de ea și i-a spus că grupul ei trebuie să 
aştepte un pic, pentru ca el să se intereseze de zborul lor spre 
casă. S-au aşezat cu toții pe scaunele de plastic prinse de 
peretele micii săli de așteptare. Poliţiştii au plecat cu Naruana, 
care nu se mai uita în jur, ci privea țintă spre podea. 

— Asta e cel mai nasol duty-free pe care l-am văzut în viața 
mea, a zis Bella, făcând semn cu mâna spre un colț al sălii, 
unde, în spatele unei vitrine, erau aranjate pe niște rafturi 
câteva băuturi - le numărai pe degetele de la o mână - și patru 
tipuri de ţigări. lar eu credeam că ăla din Reykjavik e o glumă. 

Observaţia secretarei a mai destins atmosfera apăsătoare 
care domnea în sala de așteptare. 

— N-ar fi o idee bună să bem ceva? a întrebat Alvar, 
ridicându-se în picioare și apropiindu-se de vitrina magazinului 
în care erau expuse câteva ciocolate americane și obiecte 
artizanale groenlandeze. 


Cu un aer încântat, a comandat o bere tinerei de la tejghea și 
a aruncat o privire grupului, în speranţa că și alţii îi vor urma 
exemplul. Însă niciunul nu s-a ridicat de pe scaun, iar Alvar a 
părut un pic dezamăgit când a plătit. Apoi s-a întors la locul lui 
cu o cutie verde de Tuborg și a luat o gură înainte să se așeze. 
Thóra anticipa că, în scurtă vreme, avea să se ducă iarăși la 
tejghea. lar predicția ei s-a dovedit a fi corectă. Intrucât n-avea 
niciun chef să-l vadă iarăși pe nătărăul ăla cum dă pe gât bere 
după bere, și-a scos mobilul și l-a sunat pe fiul ei. l-a răspuns pe 
un ton vesel și i-a dat de veste că totul era liniștit pe frontul de 
acasă. Bineînţeles că taică-su îl înnebunea de cap cu întrebări 
despre ce avea de gând să facă după absolvire, dar, întrucât 
Gylfi mai avea doi ani de școală, era prematur să se gândească 
la asta. Când ai optsprezece ani, fiecare an pare o viaţă 
întreagă. În rest, totul era în regulă, atâta doar că, în calitate de 
frate responsabil, i se părea că Sóley nu fusese încurajată 
suficient să exerseze la vioară. Pe el nu-l deranjau deloc 
scârțâielile, și se simțea rău dacă sora ei nu repeta. După 
părerea lui, noua soţie a lui taică-su era de vină pentru asta, 
întrucât nu suporta ca S6ley să repete cât timp era și ea în casă. 
Părerea lui era că, la întoarcere, Thóra trebuia să se ocupe de 
problema asta. După ce și-a exprimat preocuparea pentru 
lecţiile de muzică ale surorii lui, Gylfi a trecut direct la excursia 
în Spania și i-a povestit pe larg cât de important era să-și 
plănuiască plecarea din timp. Din câte a putut înțelege Thóra 
din monologul lui, el și Sigga erau la un pas de a rata acea 
ofertă nemaipomenită, iar porţile care duceau spre lumea din 
jurul Islandei erau gata să se închidă pentru totdeauna. Dar 
Th6ra s-a ţinut tare și i-a zis că urma să discute pe îndelete 
despre asta după ce avea să ajungă acasă. 

Apoi a închis, dar n-a avut timp să bage mobilul la loc în 
buzunar, pentru că a sunat imediat. N-a recunoscut numărul, 
dar i s-a părut cunoscut. Spera să nu fie cineva de la școala de 
muzică a lui S6ley, care voia să se plângă de rezultatele fiicei 
sale, dar s-a dovedit că, de fapt, era Arnar Jóhannesson, care 
suna de la Clinica Vogur. Thâra s-a ridicat în picioare și s-a dus 
în cel mai îndepărtat colț al sălii de așteptare, ca să poată sta de 
vorbă cu el fără s-o audă nimeni. 

— Mi s-a spus că aţi încercat să luaţi legătura cu mine, a 
început Arnar pe un ton trist, tărăgănând vorbele - avea glasul 

unui om care suferise un șoc, dar care ajunsese să-l accepte. Nu 
știu cine sunteți sau de ce vreţi să staţi de vorbă cu mine, dar... 

Și s-a oprit. 

Thóra i-a explicat unde se afla și cu ce se ocupa: era la 
Kulusuk, în drum spre casă, după o călătorie în Groenlanda, al 
cărei scop era să găsească o soluţie pentru problemele pe care 
le avea banca cu Berg Technology. Dar a avut grijă să nu-i 
spună nimic despre mersul anchetei. Nu era indicat să-i 
dezvăluie totul încă de la început, pentru că, după aceea, Arnar 
n-ar mai fi avut niciun motiv să participe la conversaţie. 

— Voiam să stau de vorbă cu dumneavoastră în speranța că 
m-aţi putea ajuta să găsesc răspunsul la câteva întrebări. 
Ancheta a evoluat destul de mult în ultimele zile, după venirea 
poliţiei, dar câteva lucruri încă mi-au rămas neclare. 

— Și ce zice poliția? a întrebat Arnar, fără să precizeze ce 
aspect al cazului îl interesa. 

— După cum era de așteptat, polițiștii nu ne-au spus foarte 
multe, a zis Thâra, care nu voia să-l tulbure pe Arnar, de teamă 
că acesta i-ar fi putut închide în nas. Ancheta e în plină 
desfășurare și, deși mie mi se pare că sunt mulţumiţi de 
rezultate, nu ne-au spus exact ce-au descoperit. 

Pe Thóra a surprins-o că Arnar nu începuse prin a o întreba ce 
se întâmplase cu colegii lui. 

— A fost arestat cineva? a întrebat el, vorbind la fel de 
tărăgănat ca mai înainte, deși în glasul lui se distingea acum și o 
undă de îngrijorare, ceea ce Thórei i s-a părut surprinzător, 
întrucât se aștepta ca pe Arnar să-l îngrijoreze ideea că făptașul 
nu fusese identificat - dar poate că nu interpretase corect tonul 
întrebării lui. 

— Se pare că da. E vorba de cineva din sat. Naruana, pe care 
am auzit că-l cunoașteți. Din câte am înțeles, el e răspunzător - 
cel puţin în parte - de ce s-a întâmplat în tabără. 

— N-a făcut rău nimănui, a zis Arnar, apoi a tăcut preț deo 
clipă și a adăugat: Poliţia știe lucrul ăsta, nu-i așa? 

Acum, vocea lui devenise copilăroasă și plină de speranţă, 
amintindu-i Thórei de Sóley atunci când o întreba ceva evident, 
sperând să primească asigurări: „Mami, oamenii din avionul 
care s-a prăbușit or să se facă bine, nu-i așa?” 

— Scuzaţi-mă, dar trebuie să vă întreb: ce știți 
dumneavoastră că s-a întâmplat aici? Spuneţi că n-a făcut rău 
nimănui, dar încă nu m-aţi întrebat dacă a păţit cineva ceva. 

— Știu câteva lucruri, i-a răspuns Arnar, fără să pară atât de 
ofensat pe cât se aștepta Thóra. L-am sunat ieri pe Naruana, 
care mi-a zis că polițiștii se află la faţa locului și că au venit în 
sat să le pună câteva întrebări lui și Oqqapiei, femeia cu care 
trăiește. Mi-a povestit tot ce-a reușit să înțeleagă din întrebările 
lor, așa că știu câte ceva. 

— Deci știți că Oddný Hildur, Bjarki și Dóri au fost găsiți morți, 
și că ea - dacă nu și ceilalţi - a fost ucisă? 

Arnar a tăcut câteva clipe, apoi a zis: 

— Nu știam că Oddny Hildur a fost găsită și nici că se 
bănuiește c-a fost ucisă. Dar Naruana mi-a zis că polițiștii i-au 
pomenit pe cei doi muncitori și că, din câte a înţeles, sunt morți. 

Acum respira precipitat. 

— Pe la ce oră aţi vorbit ieri cu el? a întrebat Thâra, bănuind 
că, la momentul acela, cadavrul lui Oddny Hildur încă nu fusese 
găsit - Naruana n-ar fi avut niciun motiv să-i ascundă acest 
lucru lui Arnar. 

— După cină, pe la opt jumate, nouă. 

Th6ra a făcut repede un calcul mental, scăzând diferenţa de 
fus orar, și și-a dat seama că lucrurile se potriveau: cadavrul lui 
Oddny Hildur fusese descoperit cu o oră mai târziu, iar după 
aceea, polițiștii plecaseră iarăși după Naruana și îl aduseseră 
încătușat în timpul nopții. 

— Deci Naruana fost arestat pentru uciderea lui Oddný 
Hildur? a continuat Arnar. E o mare prostie - n-a omorât pe 
nimeni. De unde naiba le-a venit ideea asta? 

Era agitat, încercând cu disperare s-o convingă pe Thóra de 
nevinovăția prietenului său, la fel cum încercase și Naruana nu 
cu mult timp în urmă. 

— Din păcate, nu știu nimic despre asta. Habar n-am ce s-a 
întâmplat, i-a răspuns ea, domolindu-și respiraţia, ca să nu 
scape conversaţia de sub control. Și nu v-am spus tot. In camera 
frigorifică a taberei a fost găsit un alt cadavru, iar în birourile din 
clădirea administrativă, niște oase care se pare că sunt ale 
Usinnei, sora lui Naruana. Cadavrul din camera frigorifică era 
foarte vechi, așa că s-ar putea ca el să n-aibă nicio legătură cu 
povestea asta. Din câte am înţeles, încă nu se știe cum a murit 

sora lui, dar cert e c-a fost înmormântată la o distanță destul de 
mare de tabără. 

— N-a omorât pe nimeni, iar poliţia nu poate susţine așa ceva. 
E un om foarte sensibil și cred că nu-i în stare nici măcar să se 
apere cum trebuie - ar putea fi condamnat foarte ușor, cu toate 
că e nevinovat. 

— Nu-l cunosc personal, dar pot să vă spun sigur că a fost 
foarte afectat de arestare. A mers cu noi în elicopter și, într- 
adevăr, părea un om distrus. Probabil că acum, după ce va fi 
dus într-o comunitate mai mare, va primi ajutorul de care are 
nevoie. Nu știu dacă destinaţia lui finală este Angmagssalik sau 
Nuuk, dar cu siguranţă n-or să-l interogheze la aeroport sau la 
hotel. 

— E vorba despre o mare neînțelegere, și probabil că cel mai 
bine ar fi dacă le-aţi spune asta și polițiștilor. Ce dracu’, Naruana 
e alcoolic! N-ar fi în stare să omoare niciun om, darămite mai 
mulţi. Deja are o mulţime de probleme pe cap, așa că nu-i 
trebuie unele noi. 

Arnar vorbea precipitat, ca și când s-ar fi străduit să-și aducă 
aminte toate lucrurile care i-ar fi putut veni în ajutor prietenului 
său: 

— A fost foarte afectat de moartea surorii lui și e cât se poate 
de limpede că n-a avut niciun amestec în acest tragic 
eveniment. Și nici n-a avut vreun cuvânt de spus cu privire la 
locul mormântului - tatăl lui a hotărât asta de unul singur. Îi 
cunosc foarte bine pe Naruana, îl ajutam să-și depășească 
dependența de alcool, și e incapabil să comită o crimă. Ba chiar 
a trebuit să se lase de vânat din pricina băuturii, pentru că nu 
putea să se abţină. Și e mult mai greu să omori un om decât să 
omori un animal ca să ai ce mânca. 

— Sunt întru totul de acord cu dumneavoastră, dar, pentru ca 
prietenul dumneavoastră să poată fi salvat, poliţia va avea 
nevoie de ceva mai concret. Să sperăm că e perfect nevinovat și 
că, în cele din urmă, adevărul va ieși la lumină, cu toate că-i va 
fi greu să se apere. 

— Dar dacă adevărul nu iese la lumină? 

— Nu sunt familiarizată cu sistemul juridic din Groenlanda, 
dar e destul de probabil să fie condamnat la câţiva ani de 
închisoare. Nu știu câţi, dar presupun că pedeapsa va fi similară 
celei pe care ar primi-o în Islanda: vreo șaisprezece ani. 

lar acum, Thóra voia să inverseze rolurile - răspunsese la 
suficiente întrebări și voia ca și Arnar să-i ofere niște informaţii. 

— De ce oasele Usinnei nu se aflau într-un singur loc, ci erau 
împrăștiate prin birouri? Deja am auzit o explicaţie, dar nu mi s- 
a părut convingătoare. 

— Povestea asta vă poate ajuta să înţelegeţi cam care era 
atmosfera de-acolo, i-a răspuns Arnar, care, preţ de o clipă, a 
părut mulţumit de faptul că lăsaseră deoparte necazurile lui 
Naruana. Nimeni nu știa ce-ar fi bine să facem cu oasele, după 
ce localnicii au refuzat să stea de vorbă cu angajaţii trimiși în 
sat. 

— De ce nu v-aţi dus să discutați cu Naruana și Oqqapia, dat 
fiind că-i cunoșteați? 

— Nu voiam ca oamenii din tabără să știe că, în zilele mele 
libere, mă duceam în sat. Nu era treaba lor. Și abia ieri, când am 
vorbit la telefon cu Naruana, am aflat că oasele cu pricina erau 
ale surorii lui. La vremea aceea, nu le-am dat multă importanță 
și nu m-am implicat în discuţiile cu privire la soarta lor, după 
cum nu mă implicam în nimic din ce se întâmpla acolo. Pur și 
simplu am presupus că erau oasele unui om care murise cu mult 
timp în urmă și că sătenii nu știau nimic despre ele. Așa că nu 
m-am gândit foarte mult la ele. 

— Deci nu știți cum au ajuns oasele în sertare? 

— Ba da, știu, deși aș prefera să uit povestea asta, a zis 
Arnar, apoi a tăcut, dar, când a văzut că Thâra nu spune nimic, 
a continuat: Mi-aduc aminte că cei mai mulţi dintre colegii mei 
puseseră ochii pe craniu și voiau să-l păstreze, iar de-aici au 
izbucnit certurile. La cine să rămână? La cel care a descoperit 
tumulul, la cel care dăduse pietrele la o parte sau la cel care 
văzuse primul sacul? Și tot așa. Discuţiile astea mi se păreau 
dezgustătoare, ca și cele mai multe dintre lucrurile care se 
întâmplau acolo. Am fost singurul care n-a cerut niciun os, dat 
fiind că nu voiam niciunul - mi se părea că toată povestea era 
de un prost-gust strigător la cer. 

— Dar Fridrikka și Oddný Hildur? Și ele au vrut să ia niște 
oase? 

— Oddný Hildur dispăruse, iar Fridrikka deja își dăduse 
demisia. Totul s-a întâmplat în ianuarie anul trecut. Până la 
urmă, s-a hotărât ca oasele să fie împărţite prin tragere la sorți. 
Mai exact, printr-o tombolă. 

— Deci au organizat o tombolă a oaselor! a exclamat Thâra. 

— A fost unul dintre evenimentele organizate cu ocazia 
„Petrecerii de la mijlocul iernii” și, din câte îmi amintesc, urma 
să fie cel mai important. Eu n-am participat, la fel cum n-am 
participat la niciunul dintre evenimentele sociale din tabără. De 
obicei, nu eram invitat, dar oricum nu m-aș fi dus. 

Thórei îi părea rău pentru el, dar nu era momentul să stea de 
vorbă despre hărţuirile la care fusese supus și nici să-și exprime 
compasiunea faţă de el. 

— Deci cu ajutorul tombolei s-a hotărât cine ce oase 
primește? 

— Da. Craniul era premiul cel mare, iar celelalte oase au fost 
împărţite în mai multe grămezi. Dar nu toată lumea a câștigat 
câte ceva. Bjarki și Dóri, de exemplu, n-au primit nimic, ceea ce 
i-a supărat foarte tare: ei se arătaseră cei mai dornici să 
păstreze câteva oase, preferabil întreg scheletul. 

— Înţeleg. 

Și totuși, Thóra era destul de nelămurită. Dar, cel puţin, acum 
avea o explicaţie pentru bileţelul pe care îl găsise sub craniu: 
„G-57”. Poate că era un număr de loterie. 

— Dar dacă nu prietenul dumneavoastră a omorât-o pe Oddny 
Hildur, atunci cine? Aveţi vreo altă ipoteză? 

— Nu, a zis Arnar și, cu toate că răspunsul a fost scurt, Thóra 
n-a identificat niciun pic de furie în el. Abia am aflat că a fost 
omorâtă; eu chiar credeam că s-a rătăcit și a murit de frig. Dar 
acum, că mi-aţi spus, mă gândesc că cei mai mulţi, de nu chiar 
toți angajaţii de la Berg ar putea fi trecuţi pe lista suspecţilor. 
Toată lumea în afară de mine și Fri&rikka, bineînţeles. Oddný 
Hildur era singura care se purta frumos cu mine, deci vă puteţi 
imagina că am fost foarte îndurerat când a dispărut. Bineînţeles 
că și ceilalți au fost șocați, dar n-aş putea spune cât de sincer. 
Căzuse în dizgraţia colegilor după ce îi povestise directorului 
cum se purtau cu mine. Lucrul ăsta nu le-a picat deloc bine 
colegilor, dar, în loc să înceteze, au început s-o hărțuiască și pe 
ea. Nişte tâmpiţi. 

— Deci grupul a aflat că Oddný Hildur i se plânsese 
directorului? 

— Da, însă nu de la mine, asta-i sigur. Cred că directorul n-a 
fost tocmai discret în privinţa asta, ceea ce nu era o noutate din 
partea lui. 

Th6ra și-a dat seama la ce se referea, amintindu-și ciudatul e- 
mail pe care directorul i-l trimisese lui Oddny Hildur. 

— E posibil să-i fi făcut cineva o farsă ca să se răzbune pe ea, 
însă lucrurile să fi scăpat de sub control, iar ea să fi murit în 
mod accidental? Poate cei doi muncitori? 

Arnar a rămas pe gânduri câteva clipe: 

— Nu știu. Mi se pare o ipoteză neverosimilă, mi-e greu să mă 
pronunț. Nici Bjarki, nici Dóri, nici alt coleg nu s-a purtat în așa 
fel încât să-mi dea de înțeles c-ar fi în stare de una ca asta. 

Thóra s-a străduit să nu fie dezamăgită, dar se gândise că va 
obține mai mult de la el. 

— Cine știe, a zis ea, poate a fost un simplu accident, cu toate 
că împrejurările sunt foarte ciudate. 

A zâmbit cu jumătate de gură și a hotărât să-i spună lui Arnar 
care era ipoteza ei isteață. 

— Eu m-am hazardat să-mi închipui că muncitorii au omorât-o 
din greșeală, iar după ce au rămas singuri în tabără, au început 
să aibă remușcări și s-au sinucis. Cu otravă. 

Și totuși, teoria ei fantezistă nu explica de ce cadavrele lor 
fuseseră ciopârțite și împrăștiate pe o insulă. 

— Ei bine, nu. Nu s-au sinucis, a zis Arnar, dregându-și glasul. 
Eu i-am omorât. 

După ce-a închis, Thóra a rămas câteva clipe bune pe scaunul 
pe care se așezase în colțul cel mai îndepărtat al sălii. Trebuia 
să digere ce-i spusese Arnar în a doua parte a conversaţiei. Era 
foarte probabil ca omul acela să-și fi pierdut minţile și ca 
povestea aceea să fi fost o invenţie, dar nu prea îi venea a 
crede. Arnar era prea serios pentru așa ceva, iar descrierile lui, 
prea precise. În plus, relatarea lui explica atât de multe lucruri, 
încât era greu de imaginat o altă explicaţie. 

În cele din urmă, Thóra s-a întors la grup și i-a făcut semn lui 
Matthew să se îndepărteze un pic împreună cu ea, după care i-a 
povestit tot ce aflase, adăugând că Arnar voia ca poliţia 
groenlandeză să fie informată cu privire la implicarea lui în acest 
caz. Și Matthew a avut nevoie de ceva timp pentru a asimila 
povestea și a trebuit să pună multe întrebări înainte să înţeleagă 
în întregime cele întâmplate. Erau nevoiţi să vorbească în 
șoaptă în mica sală de așteptare, astfel încât colegii lor să nu 
audă despre toate astea înaintea autorităţilor. Poliţia 
groenlandeză era singura în măsură să se pronunţe cu privire la 
validitatea acestei relatări, și, în plus, ar fi fost foarte grav dacă 
grupul s-ar fi întors acasă cu frânturi de zvonuri privitoare la o 
problemă atât de serioasă. 

Le-a luat ceva timp să-l convingă pe polițistul care stătea de 
pază în sala de așteptare că trebuiau neapărat să stea de vorbă 
cu șeful lui. Polițistul trebuia să se asigure că niciunul dintre 
islandezi nu ieșea din terminal, și era limpede că avea să-și 
îndeplinească sarcina întocmai. În cele din urmă, probabil și-a 
dat seama că cei doi n-aveau de gând să renunţe, așa că a 
cedat insistenţei lor. A zis ceva de neînțeles în stația de emisie- 
recepţie și, la scurt timp după aceea, s-a auzit o mașină oprind 
cu scrâșnet de roţi în parcarea cu pietriș. Șeful anchetei a intrat 
țanţoș în terminal și le-a făcut semn să-l însoțească în holul de 
la intrare. Ceilalţi membri ai grupului se uitau la el cu un aer 
curios, dar niciunul dintre ei nu l-a întrebat despre ce era vorba. 

Dacă ar fi făcut-o, probabil că răspunsul ar fi fost foarte scurt: 
„Nu e treaba dumneavoastră”. Dar, până la urmă, doctorul 
Finnbogi chiar a strigat după cei trei, întrebându-i unde se duc, 
dar niciunul dintre ei nu s-a întors să-i răspundă. 

După ce s-au așezat la o măsuţă, Thóra i-a spus poliţistului de 
ce îl chemase, alegându-și cuvintele cu mare grijă, ca să fie 
luată în serios. A cerut ca discuţia să se desfășoare în engleză, 
întrucât se temea că daneza ei precară ar fi putut da naștere 
unor neînţelegeri. 

— Deci Arnar Jóhannesson susține că el i-a omorât pe cei doi 
muncitori? a zis polițistul, notându-și ceva în mica agendă pe 
care o scosese imediat ce Thóra începuse să vorbească. Dar nu 
și pe Oddny Hildur? 

— Nu, a spus că nu el a omorât-o. Și părea foarte convingător. 
Credea c-a murit de frig. La fel ca toată lumea, de altfel. 

— Toată lumea, cu excepţia unei persoane, după părerea 
mea. E aproape sigur că a fost ucisă. li ducem cadavrul la Nuuk 
pentru autopsie, dar deja i-am trimis poze medicului legist, iar 
concluzia lui e c-a fost lovită cu un fel de unealtă boantă. Poate 
chiar un ciocan. 

— Am înțeles, a zis Thóra, încercând să lase deoparte acest 
subiect. 

judecând după ce aflase de la Arnar, moartea lui Oddný Hildur 
nu părea să aibă vreo legătură cu cea a muncitorilor, așa că, 
pentru moment, era mai bine să nu zăbovească foarte mult 
asupra ei. Drept care Thóra i-a povestit ofițerului tot ce știa 
despre relația dintre Arnar și cei doi muncitori și despre 
hărțuirile care avuseseră loc în tabăra aceea izolată. Inainte, nu- 
i povestise despre toate astea decât în treacăt, întrucât nu-și 
dăduse seama cât de importante erau pentru lămurirea sorții lui 
Bjarki și Dori. 

— Cu alte cuvinte, a vrut să se razbune pentru aceste hărțuiri 
și i-a omorât? 

Polițistul nu părea foarte surprins de această explicaţie, 
întrucât era un motiv la fel de bun ca oricare altul. 

— Înainte să continui, mi se pare corect să vă spun că nu sunt 
complet sigură că Arnar are vreo legătură directă cu moartea 
muncitorilor, a zis Th6ra cu un zâmbet, simțind că i se înroșesc 
obrajii de rușine. Din punct de vedere juridic, nu e foarte 
limpede, cu toate că legea islandeză s-ar putea să nu-mi dea 

dreptate. Din punct de vedere moral, implicarea lui e cât se 
poate de limpede, cu toate că e dificil de stabilit dacă a fost 
complet conștient de consecinţele acţiunilor lui... 

— Aici nu suntem la tribunal, a intervenit polițistul. Spuneţi-mi 
doar ce v-a povestit Arnar, și să-i lăsăm pe alţii să se pronunţe 
cu privire la vinovăția lui. 

— E ceva legat de „tombola oaselor” organizată în cadrul 
„Petrecerii de la mijlocul iernii”, despre care v-am povestit în 
timpul interogatoriului de ieri. Bjarki și Dóri și-au dorit foarte 
mult să obţină craniul scheletului, să-l folosească pe post de 
obiect decorativ în biroul lor. Când au văzut că n-au câștigat nici 
premiul cel mare, nici vreun alt os, au fost foarte dezamăgiţi și 
au bombănit zile în șir. Potrivit lui Arnar, ceilalți și-au pus în 
birouri oasele pe care le câștigaseră, așteptând ca Bjarki și Dóri 
să se calmeze, întrucât cu toţii se săturaseră de bombănelile lor 
și nu voiau să-i provoace, lăsând oasele la vedere. Probabil că 
tocmai dezamăgirea lor explică ce s-a întâmplat după plecarea 
grupului. Se pare că și perforatorii au găsit un cadavru în locul 
unde li se ceruse să foreze. L-au zărit sub gheaţa de la gura unei 
peșteri aflate chiar în zona interzisă și, după ce-au depășit 
surpriza iniţială, au hotărât să-l scoată de-acolo și să-l ducă în 
tabără ca să-și tachineze colegii. Ba poate chiar să-i ia oasele și 
să facă un schelet complet, cu care să se laude în faţa celorlalți. 
De asemenea, au găsit câteva obiecte vechi, care sperau că au 
o oarecare valoare, așa că le-au scos și pe acestea din gheaţă. 
Intre altele, au descoperit și obiectele pe care vi le-am dat, 
inclusiv statueta de os, despre care credeau că este un Tupilak 
autentic. Vă puteți da seama c-au fost foarte încântați, dat fiind 
că, până atunci, nu se mai găsise nicio astfel de sculptură. Bjarki 
și Dóri cunoșteau foarte bine istoria zonei și s-au gândit că 
bărbatul din gheaţă era unul dintre primii coloniști care au murit 
de foame și că Tupilak-ul cu pricina fusese cel care abătuse 
blestemul asupra acelei așezări. 

— Toate astea ţi le-a povestit Arnar? 

— Da, iar lui i le-a spus Bjarki. Oricum, ajung și la asta. Ei 
bine, le-a fost greu să scoată cadavrul din gheață, așa c-au 
hotărât să folosească utilajul de foraj. După ce-au spart gheaţa 
din jurul cadavrului cu brațul perforator și cu topoarele, cadavrul 
încă era înțepenit, deoarece nu puteau să sape cu utilajul și sub 

el. Așa le-a venit ideea să dea o gaură prin el și să-l smulgă de- 
acolo chiar cu braţul perforator. 

Thora a ezitat o clipă, apoi a continuat: 

— Intrucât voiau să păstreze oasele intacte, au avut grijă să 
poziționeze brațul în așa fel încât să nu deterioreze șira spinării. 
Așa se explică de ce are cadavrul o gaură într-unul din plămâni. 

— De ce nu în abdomen? In felul ăsta ar fi păstrat cutia 
toracică intactă. 

Polițistul îi pusese aceeași întrebare la care se gândise și ea. 
Dar era mai ușor să înțeleagă întreaga poveste dacă încercau să 
se pună în locul celor doi nătărăi. 

— Potrivit lui Arnar, au fost nevoiţi să sacrifice câteva coaste 
ca să poată scoate cadavrul din gheață. Dacă ar fi găurit 
abdomenul, braţul perforator ar fi ieșit foarte ușor din cadavru și 
nu l-ar fi smuls. În schimb, braţul a făcut o priză mult mai bună 
în oasele cutiei toracice. Așa se explică gaura din cadavrul găsit 
în camera frigorifică - e evident că acela e bărbatul descoperit 
în gheaţă de muncitori. L-au dus acolo până să se hotărască ce 
să facă cu el. 

Stiloul poliţistului se mișca rapid pe pagina agendei, umplând- 
o cu repeziciune. Inainte să treacă la următoarea, a aruncat o 
privire peste însemnările de până atunci. 

— Și ce s-a întâmplat apoi? a întrebat el. 

— Imediat după aceea, nu mare lucru. Au scos cadavrul din 
gheață, l-au adus în tabără și l-au pus în camera frigorifică. A 
doua zi, Dóri s-a simţit un pic slăbit, iar la două zile după aceea, 
era deja foarte bolnav. La început, s-au gândit că e vorba de o 
gripă, așa că Dóri s-a îndopat cu analgezice și antipiretice, dar 
situaţia lui s-a înrăutățit. La două zile după ce Dóri începuse să 
se simtă rău, Bjarki a început să se plângă de aceleași simptome 
ca și el. Abia atunci s-a gândit că s-ar putea să fie vorba de o 
boală foarte gravă. S-a uitat pe internet să vadă ce boli 
infecțioase se consemnaseră în zonă, dar n-a găsit nimic care să 
se potrivească cu simptomele lor. In cele din urmă, lui Dóri a 
început să-i curgă sânge din ochi, din nas și din gură, iar faţa i s- 
a învineţit. Așa că Bjarki l-a scos din apartamentul lui și l-a dus 
în biroul lor, unde l-a pus în faţa unei camere video, ca să-l 
înregistreze; avea de gând să arate filmuleţul unui medic ca să-i 
ceară sfatul. Toate astea se întâmplau pe seară. Și Bjarki avea 
febră, iar situaţia a devenit critică în momentul când Dóri și-a 

pierdut cunoștința în fața computerului. Așa că Bjarki a intrat în 
panică și n-a mai făcut filmuleţul. Nu-i exclus să fi început să 
delireze, dar, la un moment dat, a început să creadă că Tupilak- 
ul sau blestemul abătut asupra zonei îi pedepsea pentru că 
umblaseră la cadavru. A ieșit din birou și l-a lăsat pe Dóri acolo, 
cu camera conectată la computer și totul pregătit pentru 
înregistrare. 

— Și de unde știe Arnar toate astea? Era acolo? 

— Nu, Bjarki l-a sunat în noaptea aia și i-a zis tot ce vă 
povestesc eu acum, precum și alte lucruri pe care Arnar probabil 
c-a uitat să mi le spună. Mai întâi, Bjarki a încercat să sune la 
serviciul de urgenţă din Islanda, să ia legătura cu un medic sau 
un poliţist, dar numărul nu poate fi apelat dintr-o ţară străină. 
Așa că a început să-și sune colegii unul după altul, după ce a 
văzut că nu poate să ia legătura nici cu prietenii și cunoștințele 
lui. Asta se potrivește cu lucrurile pe care le-am aflat de la 
celălalt angajat, pe care vi le-am povestit la celelalte 
interogatorii. Deja se făcuse târziu, iar diferenţa de fus orar nu 
era în favoarea lui, așa că nu i-a răspuns nimeni. Nimeni, în 
afară de Arnar. Ironia sorții. În disperarea lui, Bjarki a uitat că 
Arnar nu era deloc îndatorat faţa de el. Cuprins de panică, i-a 
descris situaţia din tabără și i-a spus că, din câte își poate da 
seama, D6ri e pe moarte și că și el e grav bolnav. 

Th6ra s-a oprit, iar polițistul a ridicat privirea spre ea. 

— A fost un adevărat test pentru conștiința lui, a continuat 
Th6ra. lar în cele din urmă, Arnar a hotărât să nu spună nimănui 
despre situația celor doi și să nu facă nimic. 

— Și au murit amândoi chiar în noaptea aia? Nu înțeleg de ce 
Bjarki n-a sunat pe altcineva în dimineaţa următoare, când și-a 
dat seama că Arnar nu trimisese pe nimeni în ajutorul lor. 

— Pentru că n-a avut cum: Arnar s-a asigurat că n-o să poată, 
în loc să încerce să-i dea o mână de ajutor lui Bjarki, așa cum îi 
promisese, Arnar l-a sunat pe prietenul său, Naruana, și i-a cerut 
să se ducă în tabără, să deconecteze antenele parabolice și să 
ia cheile de la mașini și de la snowmobil. l-a explicat că era o 
festă pe care cei din tabără o meritau cu vârf și îndesat, dar nu 
i-a spus care era motivul lui real. Naruana era foarte beat și nu i- 
a pus nicio întrebare: pur și simplu s-a dus în tabără și a făcut 
ce-i ceruse Arnar, ba chiar mai mult. In loc să deconecteze 
antenele parabolice, s-a străduit să le distrugă, și, întrucât n-a 

găsit cheile de la mașini și snowmobil, le-a turnat zahăr în 
rezervoare. Procedând așa, Naruana a devenit - fără să-și dea 
seama - motivul pentru care cei doi perforatori n-au reușit să ia 
legătura cu un doctor și n-au primit ajutorul care le-ar fi putut 
salva vieţile, înainte ca Naruana să facă toate astea, Arnar a 
accesat serverul taberei de la computerul lui și a șters toate 
imaginile cadavrului găsit în gheaţă - cel puţin așa a crezut el -, 
astfel încât cei care aveau să ajungă după aceea la fața locului 
să nu-și dea seama ce se întâmplase. El însuși mi-a spus că, în 
momentele alea, era înnebunit de ură și nu gândea limpede. 

— Înţeleg, a zis polițistul, ridicând capul din agendă. Dar Arnar 
nu s-a răzgândit după aceea? Nu l-a sunat încă o dată pe 
Naruana să încerce să-l împiedice? Uneori, oamenii regretă 
deciziile luate la cald și încearcă să limiteze răul pe care l-au 
provocat. 

Th6ra i-a răspuns că n-avea de unde să știe și că nu făcea 
decât să relateze spusele lui Arnar. 

— Dar s-ar putea să fie relevant că, după ce a luat această 
decizie, s-a reapucat de băut. Mi-a zis că, a doua zi dimineaţă, s- 
a dus la un magazin de spirtoase să-și facă provizii. Și nu s-a 
mai oprit din băut decât în ziua când s-a internat la clinică. Îmi 
închipui că regretul a jucat un rol important în revenirea lui la 
băutură. 

— Prin urmare, cei doi muncitori au murit, a zis polițistul, fără 
niciun fel de menajament. 

— Dóri a murit primul. Nu și-a mai recăpătat cunoștința și a 
murit în birou. Bjarki n-a fost în stare să-l ducă înapoi în 
apartament. Două zile mai târziu, a murit și Bjarki. 

— Nu înţeleg. Cum ar fi putut cineva să afle detaliile astea din 
moment ce perforatorii erau rupţi de restul lumii? 

— Bjarki i-a povestit lui Naruana, a zis Thâra, apoi i-a explicat 
totul pe îndelete. În ziua când a murit Dóri, Bjarki a pornit spre 
sat în speranţa că va găsi ajutor sau va putea să dea un telefon 
să cheme pe cineva. Deși era foarte slăbit și se simţea foarte 
rău, a reușit să ajungă în sat pe schiuri. Insă rezistenţa nu i-a 
fost răsplătită: niciunul dintre săteni nu i-a deschis ușa și n-a 
plecat urechea la strigătele lui după ajutor. Nimeni, în afară de 
Naruana, care l-a văzut de departe când se întorcea acasă de la 
chei și s-a oferit să-l ducă înapoi în tabără. Schiurile probabil că 

încă sunt în faţa casei lui Naruana, dacă asta ar putea ajuta 
investigația. 

— Aţi aflat cumva de ce-a făcut asta? După stricăciunile pe 
care le pricinuise în tabără, m-aș fi așteptat să fie cel mai 
reticent față de islandezi. 

— Va trebui să-l întrebaţi pe el, dar poate că nu voia ca Bjarki 
să apuce să stea de vorbă și cu altcineva din sat. În orice caz, l- 
a dus înapoi în tabără cu un snowmobil împrumutat. Probabil l-a 
și minţit pe Bjarki, asigurându-l că ajutoarele erau pe drum. 
Naruana l-a găsit pe Dóri mort în birou și și-a dat seama că 
lucrurile erau mult mai serioase decât îi spusese Arnar. Din câte 
am înțeles, a văzut pe cadavrul lui Dóri și pe faţa lui Bjarki 
aceleași semne care au apărut și pe trupul surorii lui înainte să 
moară. Și s-a speriat foarte tare: n-a mai avut niciun dubiu că 
blestemul care atârnă asupra acelui loc se manifesta din nou, 
așa că a plecat imediat din tabără. Bjarki nu mai avea putere să 
se țină după el, așa că a rămas acolo singur și epuizat, și se 
pare c-a murit la puţin timp după aceea. Zăcea pe coridorul 
unde e amenajată sala de cafea. 

— Și cum se explică faptul că cele două cadavre au fost 
dezmembrate? 

Thóra își simţea gâtul uscat de la atâta vorbit, dar a 
continuat: 

— După ce s-a întors acasă, Naruana l-a sunat pe Arnar și i-a 
spus că unul din cei doi perforatori murise, iar celălalt sigur 
urma să aibă aceeași soartă. Arnar, care era beat criță la 
momentul ăla, i-a cerut să scape de cadavre, să le arunce 
undeva pe gheaţă, să le ducă într-un loc unde or să fie mâncate 
de animale sau să facă ce consideră el c-ar fi mai bine, în așa fel 
încât să nu fie găsite. Spera ca lumea să creadă că Bjarki și Dóri 
muriseră îngheţaţi, la fel ca Oddný Hildur. 

— Și nu-i nevoie să vă mai spunem ce-a făcut Naruana, a 
intervenit Matthew, care părea să-și fi dat seama că Thora se 
săturase de atâta vorbit. 

— Nu, nu e cazul, a încuviințat polițistul, care părea că încerca 
să hotărască ce întrebare să pună mai departe - se vedea că îi 
era la fel de greu ca și Th6rei să digere povestea aceea. 

— Dar cum a fost făcută înregistrarea în care Naruana taie 
cadavrele? Și ce-i cu melodia care se auzea în fundal? 

Thóra a ridicat din umeri: 

— După cum v-am spus, Bjarki voia să-l filmeze pe Dóri cu 
camera web în speranţa că, văzându-i simptomele, un medic ar 
fi putut să-i pună un diagnostic. Nu-mi dau seama dacă era o 
idee bună sau nu, însă era mult prea slăbit ca să-și ducă planul 
la îndeplinire. Când Naruana s-a întors în cameră, a luat cu el pe 
cineva care să-l ajute. Un copil. 

— A luat cu el un copil să-l ajute să taie cadavrele? a 
întrerupt-o Matthew, neputând să-și ascundă dezgustul. 

Întrucât Thâra doar îi făcuse un rezumat al relatării lui Arnar, 
era prima oară când auzea acest detaliu. 

— A luat cu el o fetiță care locuiește în casa alăturată. larăși 
trebuie să spun că habar n-am ce motiv a avut, așa că va trebui 
să aflaţi de la el. Eu nu știu decât ce mi-a povestit Arnar: că fata 
asta a avut un accident și că nu și-a revenit complet nici acum - 
de exemplu, nu vorbește. Poate că tocmai de-aia a luat-o cu el: 
nu poate spune nimănui nimic. In fine, povestea asta mi se pare 
atât de înfiorătoare, încât nu-mi pot imagina ce era în capul lui. 
Dar în orice caz, probabil că fata s-a jucat cu camera web și fie i- 
a dat drumul pentru că știa să umble la ea, ceea ce mi se pare 
puţin probabil, fie a pornit-o din greșeală. Bjarki deja pregătise 
totul, așa că probabil a trebuit să apese doar pe unu sau două 
butoane. Puteţi chiar să verificaţi, pentru că noi n-am pus mâna 
nici pe cameră, nici pe vreun alt obiect de pe birou. Planul iniţial 
era să ducă cele două cadavre undeva pe gheaţă, așa cum îi 
sugerase Arnar, însă Naruana a găsit pandantivul surorii lui pe 
afișierul pe care vi l-am arătat și l-a cuprins furia. A fost convins 
că ea aranjase toate astea de pe lumea cealaltă și că-l provoca. 
Așa că a ciopârţit cadavrele, astfel încât să nu-i facă nimic dacă 
acestea s-ar fi trezit în timp ce le căra. 

Polițistul a încuviințat din cap. 

— Va trebui să lămurim lucrul ăsta, a zis el, apoi a aruncat 
încă o privire pe însemnările sale. Și sora lui Naruana? Dacă a 
murit la fel ca perforatorii, e posibil să fi avut aceeași boală. 
Cred c-ar fi bine să lăsăm deoparte discuţiile despre blesteme și 
spirite. Ce-a zis Arnar despre Usinna? 

— Nu mi-a trecut prin cap să-l întreb. Dar mi-a zis că Oddný 
Hildur era foarte interesată de Usinna, sau mai degrabă de 
studiul ei, deoarece nu voia ca, din pricina slujbei din tabără, să 
pună în pericol sănătatea viitorului ei copil. Arnar a dus-o în 
vizită la Naruana, iar Oddny Hildur i-a luat numărul de telefon, 

ca să-l sune mai încolo: voia să afle dacă descoperise ceva de 
interes printre lucrurile surorii lui. Dar Oddny Hildur a dispărut la 
puţin timp după aceea. Știu că cercetările Usinnei presupuneau 
prelevarea de mostre de sânge. Poate că și ea a dat peste 
cadavrul găsit de muncitori și a luat o mostră de sânge din el. 

Thâra nu voia să exagereze, dar nu cumva moartea 
muncitorilor avea legătură tocmai cu acel cadavru? Devenise un 
pic nesigură de lucrurile pe care i le spusese poliţistului și se 
întreba dacă nu-i scăpase ceva, iar în relatarea ei nu cumva 
erau câteva goluri. 

— Ce vreau să spun e că, atunci când au forat, sângele 
îngheţat sau chiar niște bucăţi de carne s-au lipit de 
perforator..., a continuat Thâra, îndreptându-și spatele. Ba chiar 
și niște fragmente de plămân. Și probabil că unele dintre 
bucățelele astea au sărit pe ei. Potrivit lui Arnar, Dóri a stat 
lângă cadavru, ghidându-l pe colegul lui, care stătea în instalaţia 
de foraj, iar Dóri a fost cel care s-a îmbolnăvit primul. Și mă 
gândesc că s-ar putea să fi inspirat un fragment de țesut. 

l-a aruncat o privire lui Matthew, și expresia lui i-a dat de 
înţeles că teoria ei avea noimă. 

— Nu știu dacă virușii sau bacteriile pot supraviețui la 
temperaturi atât de scăzute, dar mi se pare c-ar fi bine să se 
investigheze și ipoteza asta. Cine știe, poate că Oddny Hildur a 
fost și ea infectată și poate că de-aia a murit. 

— Aţi uitat rănile de la cap. Nu sunt doctor, dar e limpede că 
n-au fost provocate de un virus. În plus, nimeni altcineva nu 
pare să fi fost infectat, cu toate că-s destul de mulţi cei care s- 
au apropiat de cadavru. 

Pentru prima oară, expresia poliţistului s-a schimbat: acum, 
părea îngrijorat. 

— Mă întreb dacă nu cumva am fost și noi infectați, a zis 
Thâra. Dóri a căzut la pat a doua zi, deci să sperăm că noi am 
scapat. Și totuși, ar trebui ca toate cadavrele să fie autopsiate, 
dar să se ţină cont de faptul că boala poate fi transmisă chiar și 
atunci când cadavrul este îngheţat. 

Polițistul a afișat un zâmbet rece: 

— Nu vă faceţi griji. La noi, autopsiile se fac în condiţii foarte 
sigure. Și totuși, cred c-ar fi bine ca toţi membrii grupului 
dumneavoastră să fie supuși unui examen medical înainte să vă 
întoarceţi acasă. 

Apoi, fără să-și ia privirea de la ea, a continuat: 

— Arnar v-a spus cumva de ce-a mărturisit toate lucrurile 
astea abia azi? Ar fi avut suficient timp până acum. 

— Mi-a spus c-a hotărât să se sacrifice pentru Naruana, i-a 
răspuns Th6ra, susținându-i privirea. După ce se va termina 
ancheta și se va stabili vinovăția lui în acest caz, are de gând să 
se sinucidă. Nu mai înainte. 

Capitolul 34 


24 martie 2008 


Th6ra încă ura injecţiile la fel de mult ca în școala primară. 
Singura diferenţă era că acum își putea ascunde aversiunea mai 
bine. Era recunoscătoare progreselor făcute în domeniul tehnicii 
medicale, întrucât putea fi sigură că doctorul nu avea să 
folosească aceeași seringă uriașă pe care o găsiseră în instalaţia 
de foraj - nu era exclus ca aceasta să-i fi aparţinut medicului 
demult răposat care, foarte probabil, era purtătorul bolii ce le 
fusese fatală primilor coloniști din zona interzisă. A expirat cu 
putere atunci când acul a fost retras, iar în urma lui n-a rămas 
decât o picătură de sânge care a dispărut în câteva clipe. Thâra 
a zâmbit cu un aer ușurat, dar nu a reușit să vadă expresia de 
pe chipul doctorului, pentru că nasul și gura îi erau acoperite de 
mască. Thorei i-a venit să tușească, dar s-a abținut. 

— Când o să aflu rezultatele? a întrebat ea, apăsând un 
tampon de vată pe locul înţepăturii. 

— O să facem analizele cât mai repede cu putinţă și, imediat 
ce-o să aflăm rezultatele, vi le vom aduce la cunoștință. 

Doctorul a luat loc pe scaun și s-a aplecat ușor în faţă, 
așteptând ca Eyjólfur să vină să se așeze în locul Th6rei. A luat 
în mână flaconul cu sângele ei închis la culoare, a pus o etichetă 
pe el și l-a așezat cu grijă într-o cutie mică. 

— Dar dacă e vorba de o boală gravă, și am fost infectați cu 
toţii? a întrebat Eyjólfur după ce a luat loc, apoi și-a suflecat 
mâneca și și-a întins mâna pe braţul scaunului. O să murim? 

— Bineînţeles c-o să muriţi, la fel ca toată lumea. Dar nu 
foarte curând și nu din pricina infecţiei. 

Medicul n-a zis nimic cât a înfipt acul în vena lui Eyjólfur, dar 
apoi a adăugat: 

— Probabil că toţi sunteți perfect sănătoși, dar e o precauţie 
absolut necesară. 

Și totuși, masca de pe faţa lui și mănușile de latex sugerau 
altceva. 


Fridrikka și-a aruncat tamponul de vată în coșulețul de plastic 
de culoare galbenă în care erau aruncate ace și alte lucruri de 
genul acesta. Th6ra bănuia că simbolul roșu de pe el semnala că 
tot ce se afla înăuntru ar fi putut fi infectat și trebuia distrus în 
condiții speciale. FriSrikka s-a întors spre doctorul Finnbogi, 
desuflecându-și mâneca. 

— De unde știu că e vorba de gripa spaniolă? 

Avea o voce slabă și, cu toate că toţi erau alarmaţți, părea să 
fie singura care nu se putea calma. Vestea că bărbatul din 
camera  frigorifică murise de această boală necruțătoare le 
fusese dată de poliția groenlandeză cu puţin timp în urmă, deși 
tuturor le era clar de mai multă vreme că era vorba de ceva 
serios. La scurtă vreme după discuţia pe care Thóra și Matthew 
o avuseseră cu polițistul care conducea ancheta, grupul fusese 
trimis pe jos spre hotel, dar în loc să intre în holul cu care deja 
erau familiarizați, fuseseră conduși la un șir de clădiri care 
aminteau de tabăra de unde tocmai plecaseră - erau locuințele 
personalului care deservea aeroportul din Kulusuk. Au luat loc 
pe niște canapele, iar Eyjólfur a aprins repede televizorul, 
sperând c-o să găsească un post de știri în engleză. Până la noi 
indicaţii, s-au uitat cu toţii la televizor, ceea ce în scurt timp a 
devenit atât de plicticos, încât Thâra era cât pe-aci să le 
propună ca, pentru variaţie, să dea pe postul porno nemtesc pe 
care îl descoperise împreună cu Matthew. În cele din urmă, li s-a 
spus că, înainte să se ia vreo decizie cu privire la plecarea lor, 
autorităţile trebuiau să se asigure că nu sunt purtători ai bolii. 
La momentul acela, deja urmăriseră același buletin de știri de 
atâtea ori, încât deveniseră imuni la el. Trebuiau să aștepte 
medicii de la Angmagssalik, așa că au fost nevoiţi să suporte de 
alte câteva ori știrile din ziua aceea. Apoi doctorii au vrut să se 
consulte cu colegii lor de la spitalul din Nuuk, dat fiind că nu era 
exclus să se declanșeze o epidemie de proporţii. Pentru prima 
oară, grupul era cu adevărat îngrijorat, iar neliniștea lor nu s-a 
risipit când li s-a spus că bărbatul din camera frigorifică părea să 
fi murit de gripă spaniolă, aceeași boală care probabil îi omorâse 
pe Bjarki și Dóri. 

— Deocamdată, nu se știe cu siguranţă. Trebuie să compare 
virusul ăsta cu ce s-a descoperit de curând în mormântul unei 
femei răpuse de gripa spaniolă în Alaska. A murit cam în aceeași 
perioadă cu primii coloniști din zona interzisă, dar a fost 

îngropată într-un strat de permafrost!?. A fost prima oară când s- 
a descoperit o mostră a acestui virus, pentru că celelalte victime 
ale gripei s-au descompus în pământ. Se întâmplă foarte rar ca 
un cadavru să rămână îngheţat timp de câteva decenii, ca în 
cazul ăsta. 

Finnbogi a aruncat o privire spre medicul care a lovit ușor 
partea interioară a braţului pe care i-i întinsese Alvar, după care 
a continuat: 

— lar perioada în care gripa spaniolă a făcut ravagii se 
suprapune perfect peste cea în care au murit primii coloniști din 
zona taberei și, în plus, simptomele se potrivesc cu cele ale 
muncitorilor. Probabil că medicul acela danez - sau ghidul lui - i- 
a infectat pe coloniști atunci când a fost să inspecteze satul în 
iarna aceea, cu ani în urmă. Izolarea specifică unei astfel de 
așezări - care, de altfel, caracterizează și satul Kulusuk - 
reprezintă un teren fertil pentru bolile infecțioase. In plus, gripa 
spaniolă a fost o epidemie devastatoare și ar fi putut foarte bine 
să distrugă o așezare atât de mică și de izolată precum cea a 
primilor coloniști din zona aceea. Mai ales pentru că 
supraviețuirea acelei comunităţi depindea de vânătoare: atunci 
când oamenii se îmbolnăvesc sau rămân infirmi, nu mai pot face 
rost de hrană. Din câte am auzit, o parte din săteni au murit din 
pricina bolii, iar alţii de foame. Spre deosebire de cele mai multe 
tipuri de gripă, gripa spaniolă îi afecta mai mult pe cei tineri și 
sănătoși decât pe vârstnici și pe copii. 

— Mi se pare incredibil că o boală atât de veche poate izbucni 
din nou, a intervenit Eyjólfur, care încă își apăsa tamponul pe 
înțepătură. Ca și când n-am avea pe cap destule boli noi. 

— N-a zis nimeni că boala „a izbucnit din nou”, a intervenit 
Finnbogi, uitându-se cu coada ochiului la ceilalți doi medici, dar 
aceștia nu se străduiau să urmărească discuţia. Cu toate că 
Bjarki și Dóri au fost infectați, ei au intrat în contact cu cadavrul 
înghețat în cu totul alt mod decât noi. Poate că n-aţi văzut foarte 
bine gaura din pieptul bărbatului, dar atunci când l-au găurit și l- 
au transportat, fluidele corporale înghețate s-au împrăștiat pe 
ei, iar când s-au topit, probabil că muncitorii le-au aspirat în 
plămâni. 

— Dar nu cumva trebuie examinat și cel care i-a tăiat bucăți? 
a întrebat Eyjólfur. Poate că la fel a păţit și el, întrucât probabil 


19 Strat de sol și de roci care nu se dezgheaţă nici în timpul verii. 

era plin din cap până-n picioare de stropi de sânge și cine știe 
ce alte lichide dezgustătoare. 

— Nu toată lumea se infectează, dar cel care a făcut asta cu 
siguranţă va trebui supus la aceleași teste ca și noi. Dacă e 
tânărul care a mers cu noi în elicopter, cu siguranţă nu e bolnav, 
la fel cum nu suntem nici noi. Cei infectați s-au îmbolnăvit foarte 
repede, așa că, foarte probabil, el e fost cruțat. Muncitorii au 
ajuns în pragul morţii după vreo douăzeci și patru de ore, și cred 
că tocmai detaliul ăsta i-a făcut pe anchetatori să se gândească 
la gripa spaniolă - Bjarki și Dóri n-au bolit foarte mult... 

— Și ne-au pus să călătorim în același elicopter cu el? a 
intervenit Friðrikka, iar vocea ei a devenit iarăși stridentă. Am 
respirat același aer ca și el timp de mai bine de o oră, nu-i așa? 
Cine știe, poate că am fost infectați chiar în timpul călătoriei cu 
elicopterul și poate că de-aia încă n-am început să ne simţim 
rău! 

— N-are rost să ne facem griji inutile, i-a răspuns Finnbogi pe 
un ton ferm. Deocamdată, n-avem niciun simptom și probabil că 
nici n-o să avem. Cred c-ar fi bine să vorbim despre ceva mai 
interesant și mai constructiv. N-o să schimbăm nimic prin 
speculaţii nesăbuite. 

Au tăcut cu toţii și au așteptat să vină cineva cu un alt 
subiect. 

— De ce credeţi c-a omorât-o tânărul ăla pe Oddný Hildur? a 
încercat Eyjólfur, dar era limpede că nu la un astfel de subiect 
se referea Finnbogi. O fi sărit de pe fix? Sau o fi violat-o? Sau a 
fost vorba de cu totul altceva? 

— N-a fost violată, a răspuns Fridrikka - spumega de furie. 

Informaticianul s-a întors spre ea cu un aer la fel de mânios: 

— Nu vorbeam cu tine. Ce știi tu despre chestii de genu’ ăsta? 

— Femeile nu-s violate prin haine, iar Oddný Hildur era 
complet îmbrăcată, în caz că n-ai observat. 

Fridrikka deja începuse să tipe. 

Doctorul danez s-a întors spre ea și a ridicat din sprâncene, 
iar Thóra i-a liniștit pe cei doi. Nu voia ca grupul să fie separat și 
fiecare să fie închis în câte o cameră. Cu toate că atmosfera din 
cadrul grupului nu era tocmai plăcută, timpul trecea mai repede 
atunci când mai făceau și altceva decât să se uite la golful 
îngheţat de la poalele orașului, oricât de frumos ar fi fost. 


— Potoliţi-vă! Nu știm cu siguranţă că Naruana a omorât-o pe 
Oddny Hildur. Poate că făptașul e cu totul altcineva. Nu mai 
țipaţi unul la altul și încercaţi să discutaţi despre ceva 
constructiv. 

Vorbele Thórei i-au calmat un pic pe Fridrikka și Eyjólfur, dar 
tot nu le venea în minte alt subiect de discuție. 

— Cine ar fi putut s-o omoare, dacă nu unul dintre săteni? 
Unul dintre angajaţi? a întrebat Alvar, care se ridicase în 
picioare și îl urmărea pe medicul danez în timp ce-i lua sânge 
ultimei persoane din grup, adică Bellei. 

— A fost cineva din sat, a zis Frisrikka pe tonul unui copil 
încăpățânat. Orice altă variantă mi se pare exclusă. Niciunul 
dintre noi n-ar fi vrut să-i facă rău, chiar dacă se plânsese 
șefului. 

Eyjólfur n-a luat-o în seamă: 

— Poate că făptașul n-a fost niciun angajat din tabără, niciun 
localnic din Kulusuk. Ci un excursionist care umbla prin zonă, un 
împătimit al aerului curat. 

— Scuză-mă, dar nu prea cred că femeia asta a fost omorâtă 
de „un împătimit al aerului curat”, a zis Th6ra, fără să-și poată 
stăpâni un zâmbet. 

— De ce nu? Era vreme rea, iar vizibilitatea era redusă - 
poate s-a gândit c-a dat peste un urs polar. Că doar Oddny 
Hildur purta căciula de blană și bocancii îmblăniţi ai lui Arnar, a 
insistat Eyjólfur, care părea hotărât să se convingă pe sine de 
propria lui ipoteză. 

— Da, asta ar putea fi explicaţia, a intervenit FriGrikka, fiind 
de acord pentru prima oară cu Eyjólfur. Probabil că făptașul n-o 
să fie prins niciodată, dar mi se pare o teorie plauzibilă. Poate că 
Oddny Hildur semăna cu un animal. 

— Deci asta ar putea fi explicaţia, a zis Eyjólfur, uitându-se la 
ceilalți cu un aer satisfăcut. 

— Nu se poate, să fim serioşi! a intervenit Alvar, căruia 
probabil nu-i plăcea liniștea care se lăsase în cameră - sau 
poate i se părea de datoria lui să-i apere pe excursioniști. A fost 
atacată din spate, și nimeni nu încearcă să se furișeze pe la 
spatele unui urs polar. lar „împătimiţii aerului curat”, cum le 
spuneţi, nu se mai plimbă când văd că izbucnește o furtună de 
zăpadă, ci se îngroapă în zăpadă și așteaptă ca vremea să se 

îndrepte. Și cu atât mai puţin le-ar trece prin minte ca, în 
asemenea împrejurări, să atace un urs polar. 

— Ştie cineva de ce era îmbrăcată așa? a întrebat Thóra, care 
nu avusese timp să se gândească și la acest detaliu. 

— In ziua aia, vremea a fost frumoasă și s-a menţinut așa 
până pe seară. E posibil să se fi îmbrăcat prea subţire când a 
plecat spre clădirea de birouri. Și poate că avea nevoie de haine 
mai groase. Arnar cu siguranţă nu s-ar fi supărat că-i luase cu 
împrumut niște haine, a zis Eyjólfur, apoi s-a întristat dintr- 
odată: gândiţi-vă că, dacă n-ar fi purtat hainele altcuiva, n-ar fi 
fost confundată cu un urs polar. Căciula și bocancii ăia erau 
singurele chestii care o puteau face să semene cu un animal. 

Th6ra și-a mușcat limba, întrebându-se dacă sceneta aceea 
avea să capete amploare, iar Eyjólfur urma să și interpreteze un 
cântec trist în amintirea lui Oddný Hildur. l-a lăsat pe Alvar și 
Eyjólfur să dezbată în continuare cât de temeinică era ipoteza 
ursului polar și s-a străduit să-și pună ordine în gânduri. 

— N-ar fi mai logic să presupunem că cel care s-a apropiat de 
Oddny Hildur pe la spate în timpul furtunii și-a închipuit că era 
Arnar? a întrebat Thâra în cele din urmă, iar Fridrikka, Alvar și 
Eyjólfur și-au întrerupt disputa și s-au uitat la ea cu un aer 
surprins. 

— Ce vrei să zici? a întrebat prostește informaticianul, apoi a 
adăugat repede: Vrei să spui că, de fapt, voia să-l omoare pe 
Arnar? 

— Da. Nu vi se pare o ipoteză mai probabilă decât asta cu 
ursul polar? Arnar nu ducea lipsă de dușmani, iar popularitatea 
lui n-a crescut deloc atunci când conducerea a fost informată că 
era hărțuit. 

Alvar a încuviințat imediat. 

— Nu știu ce să zic, s-a încruntat Eyjólfur. Nu era chiar atât de 
îngrozitor încât cei din jurul lui să vrea să-l omoare. 

S-a uitat stânjenit la Fridrikka, în speranţa că-l va susţine: 

— Nu-i așa? Am dreptate, nu? 

Ea a plecat privirea: 

— Nu, nu era chiar atât de îngrozitor. 

Apoi a tăcut brusc, de parcă n-ar mai fi avut niciun pic de aer 
în plămâni. 

Thóra s-a mutat lângă Matthew și a așteptat să termine de 
vorbit cu doctorul danez, care își strângea lucrurile, apoi l-a 
întrebat: 

— Mai ai numărul de telefon al Oggapiei, tânăra cu care trăia 
Naruana? Vreau să stau de vorbă cu ea. 

Matthew a scos bucata de hârtie pe care și-l notase, iar Thóra 
a băgat-o în buzunar, verificând în același timp dacă mai avea 
mobilul la ea. După ce s-a asigurat că era la locul lui, l-a întrebat 
pe doctor dacă putea merge la toaletă. 

Un tânăr poliţist a ieșit cu ea și, în timp ce mergeau pe 
coridor, i-a explicat că, după ce vor pleca, toaletele vor trebui să 
fie dezinfectate cu multă grijă. Thóra i-a mulțumit pentru 
informaţie și a închis ușa în urma ei. A format numărul și s-a 
rugat ca tânăra să fie acasă. S-a simţit ușurată atunci când i-a 
auzit vocea. 

— Bună, Oqqapia, sunt Thâra din Islanda. De curând, am fost 
în vizită la tine cu un prieten pe care îl cheamă Matthew. 

Tânăra i-a spus că-și amintește foarte bine de ea, iar Thóra şi- 
a dat seama că nu băuse nimic. Oqqapia încă părea în stare de 
șoc. l-a povestit cum fusese arestat Naruana și că, după aceea, 
venise în sat un grup de oameni și le spusese tuturor sătenilor 
că s-ar putea să fi fost infectați cu o boală foarte gravă. 
Trebuiau să nu iasă afară, până când aveau să fie examinaţi pe 
rând, casă după casă. Era limpede că tânăra era speriată: 
bărbaţii aceia purtau măști și niște salopete ciudate. Thórei nu-i 
trecuse prin minte că poate toţi sătenii fuseseră infectați de fiul 
vânătorului. 

— Oqqapia, vreau să te rog să-mi faci o favoare care ar putea 
să-l ajute pe Naruana și probabil o să-l salveze și pe tatăl lui. 

— Orice. Știu că Naruana n-a omorât pe nimeni. S-a lăsat 
chiar și de vânat. 

— Trebuie să-l găsești pe Igimaq și să-i ceri ceva pentru mine. 
Bănuiesc că are informaţii care l-ar putea ajuta pe Naruana să 
evite o condamnare cu închisoarea mai lungă decât merită. 

Tânăra n-a spus nimic. 

— Ogagapia, este extrem de important, a continuat Thóra. Nu 
cred că Igimaqg le va spune ceva polițiștilor - presupunând că 
vor reuși să dea vreodată de el. E mult mai probabil să stea de 
vorbă cu tine, iar dacă îi explici situaţia, poate o să-l convingi să 
discute cu poliţia mai încolo. 

Oqqapia i-a răspuns pe un ton ezitant: 

— Nu vrea să stea de vorbă cu mine. De fapt, nu m-am 
întâlnit niciodată cu el, dar sunt foarte sigură că nu-i încântat să 
mă aibă de noră. 

— Nu ești deloc nedemnă de el. lar Igimaqg își dă seama de 
lucrul ăsta, dacă nu cumva e foarte prost. Dar nu asta contează 
acum. Nu trebuie decât să-i explici că-și poate ajuta fiul. Că 
numai el o poate face. 

Th6ra a vrut să adauge că poate nici Igimaqg nu va reuși, dar 
s-a abținut și a încercat în continuare s-o convingă, mai ales că, 
deocamdată, Oqqapia n-o refuzase. 

— Trebuie să te duci la el și să-l întrebi de unde știa unde se 
află cadavrul acelei femei. Unde anume era cadavrul? A văzut 
cumva persoana care a omorât-o sau știe ceva care ar putea 
ajuta la identificarea criminalului? _ 

— Of, nu știu ce să spun... Cum să ajung la el? In plus, ni s-a 
interzis să ieșim pe-afară. 

— Sunt sigură că poţi ieși pe furiș din casă, fără să te vadă 
autorităţile. lar dacă trebuie, împrumută un snowmobil de la 
vecini. Ţi s-a cerut să rămâi acasă numai ca să nu infectezi și pe 
alţii - presupunând că, într-adevăr ai fost infectată. Ai grijă să nu 
tușești și să nu-l atingi pe Igimaqg. Deși cred că deja a intrat în 
contact cu virusul ăsta, dar nu s-a infectat, așa că s-ar putea să 
fie imun. 

Cu siguranță că vânătorul atinsese cadavrul fiicei lui atunci 
când o îngropase sub grămada de pietre. Foarte probabil, 
Usinna fusese ucisă de aceeași boală ca și muncitorii - fie gripa 
spaniolă, fie altă maladie. 

In cele din urmă, Oqqapia a acceptat să facă efortul de a-l 
găsi pe bătrânul vânător și i-a promis Thórei c-o va suna imediat 
după ce se va întoarce acasă. 

e 

Patru ore mai târziu, mobilul Thârei a sunat. De la prima 
conversaţie cu Oqqapia, Sóley o sunase de două ori - începuse 
să-i fie dor de mama ei. Thâra a hotărât să nu-i spună nimic 
despre boală, ca să n-o îngrijoreze inutil, și s-a mulţumit să-i 
povestească despre frigul din Groenlanda și despre zăpada 
groasă care acoperea întreg peisajul. S6ley i-a cerut imediat să 
transforme acea cantitate uriașă de zăpadă în oameni de 

zăpadă, iar Thâra a estimat că ar fi ieșit cam un milion 
paisprezece - numai din cea pe care o vedea pe fereastră. 

Conversaţia pe care o avea acum cu Oqqapia se desfășura pe 
un ton mult mai serios decât cele cu S6ley. Tânăra plecase din 
sat cu un snowmobil, așa cum îi sugerase Thóra, fără să fie 
observată de nimeni. 

— L-am găsit. Era în cortul lui. Câinii nu m-au lăsat să mă 
apropii de ușa cortului, și sunt sigură că m-ar fi sfâșiat și m-ar fi 
mâncat dacă n-ar fi fost legaţi. 

— Dar până la urmă a stat de vorbă cu tine, nu-i așa? Ce ţi-a 
zis? 

— A găsit cadavrul femeii sub una dintre clădirile din tabără, 
unde fusese ascuns. L-a luat de-acolo și l-a dus într-un loc unde 
nu pot ajunge vulpile. 

— Sub o clădire? Era îngropat? 

— Nu, mi-a zis că, dacă te întinzi pe burtă, poţi să te strecori 
sub toate clădirile din tabără și că femeia aceea moartă fusese 
azvârlită sub una dintre ele. Ca să nu se mai vadă, nu trebuia 
decât să arunci niște zăpadă peste ea. Cel puţin până la 
primăvară. 

— Și de unde știa că-i acolo? 

— A văzut când a fost târâtă sub clădire. Puțin înainte de asta, 
fusese în tabără cu speranţa c-o să poată împiedica extinderea 
lucrărilor în zona interzisă. A încercat o vrajă din bătrâni: și-a 
pus o mască și a chemat în ajutor spiritele strămoșilor, 
folosindu-se de niște sânge de focă cu barbă”, dar nu i-a reușit. 
A așteptat o vreme, în speranţa c-o să se întâmple ceva, dar 
spiritele nu i-au venit în ajutor. In timpul ăsta, a văzut pe cineva 
din tabără stând într-o mașină de lângă clădirea de birouri, 
încercând să nu iasă în evidenţă. Igimaq a vrut să vadă ce se 
întâmplă, așa că a mai rămas un pic în tabără. Când femeia a 
ieșit din clădire, ușa mașinii s-a deschis, persoana dinăuntru a 
fugit după ea și a lovit-o în ceafă cu o unealtă boantă - un 
ciocan sau ceva asemănător. Incepuse furtuna, iar Igimaq n-a 
văzut foarte bine. Dar a ţinut să sublinieze că n-a fost vorba de 
un accident. 

Th6ra a înghiţit în sec. 


20 Specie de focă întâlnită în regiunea arctică, ai cărei nume se trage de la mandibula 
proeminentă. 

— Și l-a văzut pe atacator suficient de bine cât să-i poată face 
o descriere? 

— Da. Persoana cu pricina a întors femeia pe spate și s-a uitat 
îndelung la ea, iar Igimaq i-a văzut fața foarte bine. Igimaq a 
crezut că femeia o să moară de frig acolo, dar dintr-odată și-a 
revenit și a început să târâie cadavrul spre o clădire, iar în cele 
din urmă l-a vârât în spaţiul de sub ea. 

— Femeia? La cine te referi, la femeia care a fost omorâtă sau 
la criminal? 

— La criminal. Igimaq mi-a zis că era o femeie. 

Th6ra nu știa cum să încheie conversaţia. A aruncat o privire 
spre grupul abătut strâns în jurul televizorului. Nimeni nu-i 
dădea nicio atenţie. În afară de Fridrikka. Se uita în ochii Thórei 
și părea să fi auzit tot ce spusese. Thóra i-a mulțumit călduros 
Oqqapiei și i-a zis că, în scurtă vreme, poliţia o să ia legătura cu 
ea. A închis fără să-și ia ochii de la Fridrikka - fără ca măcar să 
clipească. In afară de Oddný Hildur, în tabără nu mai fusese 
decât o femeie. 

e 

Fridrikka era un om tare ciudat. Cât timp stătuseră în tabără, 
fusese ca o floare plăpândă, gata oricând să se frângă, dar, în 
cele din urmă, s-a dovedit a fi puternică și senină. Bineînțeles că 
lacrimile i-au șiroit pe obraji la fel ca înainte și, totuși, n-a dat 
niciun semn c-ar fi în pragul unei crize nervoase. Thóra s-a oferit 
s-o ajute în timpul interogatoriului, până când avea să fie găsit 
un alt avocat. Deja începuseră să-i caute unul, așa că Thóra n-a 
asistat decât la primul interogatoriu. 

Arnar Jóhannesson îi otrăvise viața Fridrikkăi într-atât, încât își 
pierduse controlul asupra propriilor ei acţiuni. li era greu să 
spună ce anume o făcuse să-l atace, dacă avea de gând să-l 
omoare sau doar să-l rănească. Thóra era sigură că nici Fridrikka 
nu ştia răspunsul. Pur și simplu, fusese copleșită de ură. Il 
învinovățea de multă vreme pentru divorțul ei. Arnar venise la 
ea ca să i se confeseze, întrucât era unul dintre cei doisprezece 
pași ai programului pe care îl urma. l-a spus că avusese o relație 
cu soțul ei, în perioada în care acesta începea să-și recunoască 
public homosexualitatea. S-au întâlnit la petrecerea anuală 
organizată de Berg Technology, iar Arnar își dăduse seama 
imediat că soțul Fri&rikkăi era altfel decât încerca să pară. Arnar 

era beat și nu avusese niciun scrupul în a-l seduce pe soțul 
colegei sale de serviciu. 

Dar, după ce-și pusese ordine în viaţă, lui Arnar i-a devenit 
limpede că trădase o încredere care, în mod normal, ar fi trebuit 
să fie mai presus de o aventură de-o noapte. Relaţia aceea nu 
dusese la nimic și totuși, după ce Arnar îi ceruse iertare, 
Fridrikka l-a considerat vinovat pentru sfârșitul căsniciei sale. 
Arnar nu fusese primul bărbat din viaţa soţului ei, dar, când 
cineva te rănește, e foarte tentant să-l transformi în tap 
ispășitor pentru toată suferinţa, dezamăgirea și furia ta. Drept 
urmare, FriSrikka n-a simţit decât ură față de Arnar. lar când și-a 
dat seama că prietenia ei cu Oddný Hildur avea să se năruie din 
pricina lui, a simţit că s-a umplut paharul. Cele două femei se 
certaseră din cauza hărțuirilor la care era supus colegul lor. 
Oddny Hildur îi reproșa că închidea ochii la tratamentul care îi 
era aplicat lui Arnar și că îi lipsea curajul de a condamna 
atitudinea colegilor: Fridrikka se făcea că nu vede ce se 
întâmplă și le zâmbea celor care se purtau cel mai urât cu 
Arnar. Geologa nu mărturisise nimănui ce-i făcuse Arnar, așa că 
nu putea să se apere de acuzaţiile prietenei sale. Obiecţiile ei 
firave nu făcuseră decât să pună paie pe foc. lar în noaptea 
aceea, când a pornit spre clădirea de birouri, avea de gând să 
se răzbune o dată pentru totdeauna pe bărbatul care îi 
distrusese viaţa de două ori. Arnar anunţase că avea de gând să 
lucreze și după cină, dar Oddny Hildur nu spusese că și ea voia 
să facă același lucru. Fridrikka s-a dus în apartamentul ei, 
gândindu-se la ce avea să facă, iar la un moment dat - pe care 
nu și-l putea aminti cu exactitate -, s-a ridicat în picioare, s-a 
îmbrăcat și s-a dus să-l aștepte pe Arnar în mașina de lângă 
clădirea de birouri. 

Și-a adus aminte că, în timp ce-l aștepta, se simţea ca și când 
ar fi fost în transă - mintea ei era complet goală. Zarurile 
fuseseră aruncate. Și-a amintit și că, lângă mașină, a văzut un 
câine de sanie care se uita ţintă la ea, dar era prea tulburată ca 
să se întrebe de ce se uita așa la ea. La un moment dat, câinele 
a luat-o din loc și a ocolit clădirea, iar la puţin timp după aceea 
în biroul lui Arnar s-a stins lumina. Ușa de la intrare s-a deschis, 
iar FriSrikka a coborât din mașină și a închis portiera cu grijă. L-a 
văzut pe Arnar plecând capul ca să-și apere faţa de vânt. Acesta 
nu s-a uitat în direcţia în care se afla mașina, deci nici măcar nu 

și-a dat seama că geologa era în preajmă. Apoi a fost prea 
târziu. 

Fridrikka l-a izbit în ceafă cu un piolet. N-a simţit nimic în clipa 
aceea. Nici satisfacţie, nici frică. N-a simţit absolut nimic la 
prima lovitură. Și nici la a doua. Apoi l-a întors pe Arnar cu fața 
în sus și a înţeles că făcuse o greșeală. Abia atunci i-au revenit 
sentimentele. A căzut în genunchi și a încercat să-și trezească 
prietena. A povestit cu glas scăzut cum și-a dat seama că Oddny 
Hildur murise și că lacrimile care se prelingeau din ochii ei 
nemișcaţi și sticloși erau fulgi topiţi. A cuprins-o disperarea. In 
cele din urmă, a hotărât să ascundă cadavrul sub clădirea în 
care se afla apartamentul lui Oddny Hildur. În felul acesta, ar fi 
avut suficient timp să evalueze situaţia și să hotărască ce va 
face mai departe. A dat zăpada la o parte, a împins cadavrul sub 
clădire și a pus zăpada la loc. Vântul și ninsoarea aveau să-i 
acopere urmele. 

Mulțumită vremii rele, Fridrikka n-a mai trebuit să facă 
eforturi pentru a tăinui ce făcuse, pentru că toată lumea din 
tabără era convinsă că Oddný Hildur se rătăcise în timpul 
furtunii. Au fost alcătuite mai multe echipe de căutare, iar 
comportamentul ciudat al Fridrikkăi a fost pus pe seama faptului 
că-și făcea griji pentru prietena ei. Nimeni nu bănuia că avea 
vreo legătură cu dispariţia acesteia. Pata de pe peretele exterior 
al clădirii în care se afla apartamentul lui Oddny Hildur era, într- 
adevăr, de sânge: Fridrikka se sprijinise de el atunci când 
dăduse zăpada la o parte; dar nici măcar această dovadă n-a 
fost analizată foarte serios de colegi. Și nimeni n-a avut nimic 
împotrivă atunci când geologa a propus să se ocupe ea de 
căutările din perimetrul taberei. În clipa în care a descoperit că 
trupul lui Oddny Hildur dispăruse de sub clădire, a avut un șoc 
foarte puternic. Apoi s-a întrebat dacă nu cumva totul fusese 
doar un vis, dacă nu cumva prietena ei chiar dispăruse și nu 
murise din pricina loviturilor pe care i le dăduse ea într-un acces 
de furie oarbă. Nu înțelegea nimic din ce se întâmpla și era tot 
timpul pe marginea unei crize de nervi. A hotărât să renunţe la 
slujba din Groenlanda și, iarăși, nimeni n-a avut nimic de 
comentat. Toată lumea credea că se simţea rău pentru că-și 
pierduse cea mai bună prietenă. 

De fapt, Friðrikka încă părea să aibă îndoieli cu privire la ce se 
întâmplase. La un moment dat, a întrebat dacă nu cumva era 

posibil ca Oddny Hildur să fi fost omorâtă de bărbatul care 
susținea că mutase cadavrul. Era limpede că-și cam pierduse 
contactul cu realitatea. Ba chiar le-a povestit că, într-o noapte, 
s-a strecurat afară și s-a uitat încă o dată sub clădire, ca să vadă 
dacă nu cumva prietena ei mai era acolo. Încă de atunci a 
început să aibă dubii cu privire la ce anume se întâmplase cu 
Oddny Hildur - și încă era stăpânită de această incertitudine. 
Incepuse să-i fie teamă că persoana care luase cadavrul de 
acolo s-ar fi putut întoarce s-o atace, drept care a repus în 
funcțiune proiectoarele de pe stâlpi. 

Când s-a terminat interogatoriul, iar Thâra spera să se 
întoarcă la ceilalţi, Fridrikka a apucat-o strâns de braţ și a 
întrebat-o ce se va întâmpla cu pisica ei. Vecinii care aveau grijă 
de ea nu fuseseră încântați de vestea că trebuiau s-o ţină în 
continuare, și probabil că nu voiau s-o păstreze. Thóra a 
asigurat-o că niciodată nu era lipsă de case primitoare pentru o 
pisică frumoasă, iar Fridrikka s-a uitat la ea cu un aer rugător. 
Thóra avea în faţă o femeie care se exilase din rândul lumii 
civilizate și se îndoia că Friðrikka avea să mai obţină vreodată 
ceea ce-și dorea atât de mult: prietenia și iubirea altui om. 
Thóra sigur n-avea să se întoarcă acasă cu un pui de urs polar, 
dar o pisică era un dar cât se poate de nimerit: 

— O să-ţi iau eu pisica. Fiica mea o să aibă mare grijă de ea. 

Epilog 


30 mai 2008 


Th6ra a închis telefonul și s-a uitat la actele de divorţ care 
așteptau să fie semnate. Doi tineri descoperiseră prea târziu că 
nu se înțelegeau tocmai bine și, la fel ca multe alte cupluri aflate 
în aceeași situaţie, nu mai aveau în comun decât datorii. Și, 
oricât ar părea de ciudat, oamenii erau mult mai chiţibușari 
când venea vorba de împărţirea datoriilor decât atunci când 
trebuiau să-și distribuie bunurile. Dar, una peste alta, oamenii 
hotărau să divorțeze pentru că, pur și simplu, nu se mai vedeau 
trăind unul în prezența celuilalt, așa că, până la urmă, ajungeau 
la o înţelegere - eliberarea de soț sau soţie era un impuls mai 
puternic decât oricare altul. 

După expediţia din Groenlanda, biroul lor de avocatură nu mai 
primise nicio ofertă de colaborare din partea băncii. Și totuși se 
ajunsese la o înțelegere cu Arctic Mining: Berg Technology 
primise acordul de a continua proiectul, iar banca nu fusese 
nevoită să achite banii de asigurare. Thóra spera ca raportul ei 
să fi avut o oarecare însemnătate în acest caz, dar probabil că 
diferendul fusese rezolvat la nivel politic, sau poate că, de fapt, 
factorul decisiv fusese închiderea temporară a zonei în vederea 
unor săpături arheologice în jurul peșterii. In orice caz, 
compania minieră, contractorii și banca ajunseseră la o 
înţelegere fără ca angajaţii de la Berg să aibă habar de ceea ce 
se întâmplase, în afară de faptul că Oddný Hildur, Bjarki și Dóri 
muriseră în condiţii tragice. Era o mare pierdere pentru o echipă 
atât de mică: trei morți și două persoane private de libertate, cu 
toate că una dintre ele plecase din companie mai înainte. Din 
fericire, lucrările urmau să fie reluate abia în vară, așa că 
angajaţii aveau suficient timp să se refacă alături de familie și 
prieteni. Poate că rănile cele mai adânci aveau să se vindece 
până la reînceperea lucrului. 

Și Thâra fusese nevoită să suporte mici inconveniente. 
Autorităţile sanitare din Groenlanda îi confiscaseră valiza verde 
și o distruseseră cu tot ce era în ea, din pricina riscului de 

infecţie. Bineînţeles că probabilitatea era foarte mică, dar nu 
voiau să riște. Și colegii ei avuseseră parte de același tratament, 
dar, spre deosebire de ea, aceștia își făcuseră bagajele când 
erau treji, ceea ce însemna că pierduseră mai ales lenjerie 
intimă, bluze de lână și alte lucruri asemănătoare. Acum, Thâra 
regreta anii în care se chinuise să-și aleagă haine de serviciu cu 
o croială clasică, pe care să le poată purta mult timp, indiferent 
de fluctuațiile modei. Ca și ceilalţi, primise compensaţii din 
partea băncii, însă Thâra nu avusese timp să-i informeze că 
bagajul ei conţinea articole mai scumpe și cu o valoare afectivă 
mai mare decât ale colegilor ei. Acum, când deja își dăduse 
seama că n-o să mai primească și alte contracte din partea 
băncii, regreta nespus această omisiune. 

Vorbise cu Fridrikka la telefon. Aceasta avea o voce complet 
schimbată, iar Thóra bănuia că era sedată. Voia s-o roage pe 
Thóra s-o ajute să fie transferată în Islanda după condamnare, 
ca să-și poată ispăși pedeapsa în țara natală. Geologa i-a spus 
că altminteri ar fi murit - nu putea rămâne în Groenlanda. Și a 
întrebat-o de pisică, iar Thora i-a spus că noua ei stăpână o 
răsfaţă tot timpul, ceea ce a făcut-o pe Fridrikka să se simtă un 
pic mai bine. Și totuși, Thóra i-a spus că trebuia să se mai 
gândească la cererea ei de a o apăra în instanţă, cu toate că 
sigur avea să-i dea o mână de ajutor. In rest, nu prea aveau 
despre ce vorbi. Bineînţeles că Fridrikka a întrebat despre soarta 
lui Arnar, iar Th6ra i-a spus că inginerul mărturisise în mod 
oficial tot ce-i spusese ei la telefon. Cu siguranţă avea să 
primească o condamnare, dar nu putea ști dacă avea să fie cu 
suspendare sau nu. Deși nu i-a spus asta Friðrikkăi, în ultima 
vreme Thóra urmărise necrologurile și nu dăduse peste niciunul 
care să anunţe sinuciderea lui Arnar. Nu era exclus ca inginerul 
să aștepte până când aveau să se pronunţe sentinţele atât în 
cazul lui, cât și în al lui Naruana, ca să se asigure că fiul 
vânătorului a ieșit cu bine din povestea asta; însă poate că se 
răzgândise sau își pierduse curajul. Thâra spera ca explicaţia să 
fie una dintre acestea două din urmă, dar hotărârea din glasul 
lui Arnar atunci când îi spusese ce planuri are era atât de 
puternică, încât până la urmă a ajuns la concluzia că era puţin 
probabil. 

Însă Thóra nu mai știa mare lucru despre ceilalţi: după ce se 
despărţiseră la aeroportul din Reykjavik, nu mai auzise nimic de 

Alvar, Eyjólfur și Finnbogi - de fapt, se dusese să stea de vorbă 
cu medicul despre forma finală a raportului ei, dar asta fusese 
tot. lar când Fridrikka a întrebat-o ce mai făcea Bella, i-a zis că 
bine, încă lucra ca secretară în biroul ei: era în formă maximă și 
intimida în continuare clienţii și angajaţii cum numai ea știa s-o 
facă. 

Th6ra nu cedase decât o singură dată tentaţiei de-a o suna pe 
Oqqapia. Nu voia să mai aibă legătură cu ea, la fel cum nu mai 
voia să aibă de-a face cu nimic din ce se întâmplase acolo; 
oricum, toate semnele dădeau de înțeles că viaţa bietei femei 
avea să fie în continuare plină de tristeţe, băutură și plictiseală. 
Th6ra avea destule nemultumiri la ea în ţară și nu voia să le 
adauge unele noi, de peste hotare. Și totuși, conversaţia 
telefonică s-a dovedit surprinzător de plăcută. Oqqapia se ţinuse 
de cuvânt și își pusese ordine în viaţă. Deși îi era greu - și fără 
să pună la socoteală cele câteva scăpări -, reușise să se lase de 
băut după ce Naruana fusese arestat. Greutățile prin care trecea 
fiul vânătorului o întăriseră, ceea ce i se părea surprinzător chiar 
și ei, însă trebuia să-l sprijine cineva, iar părinţii lui nu erau în 
măsură să facă asta. Nici Naruana nu mai pusese alcool în gură, 
în speranţa că acest semn de îndreptare urma să fie luat în 
calcul de tribunal. Acum așteptau sentinţa împreună. Ministerul 
Sănătăţii trimisese în sat câţiva consilieri specializaţi în asistarea 
alcoolicilor. În plus, Naruana lucra acum ca învăţător, ceea ce se 
dovedise a le fi de mare ajutor în lupta lor împotriva 
dependenţei. Oqqapia îi spusese cu mândrie și că Naruana se 
reapucase de vânătoare, ceea ce era o ameliorare 
considerabilă, chiar dacă pleca în barcă cu alți săteni. La 
sfârșitul conversației, tânăra îi adusese la cunoștință că Igimaq 
primise înapoi oasele fiicei sale și că avea de gând să le 
îngroape o dată pentru totdeauna. Examinarea lor de către 
specialiști nu dăduse la iveală cauza morţii, dar toate semnele 
indicau că era „boala aia de care vorbește toată lumea”, cum se 
exprimase Oqqapia. 

Inainte să închidă, Thóra o întrebase cu precauţie dacă 
Naruana îi explicase de ce o luase cu el pe fetița aceea atunci 
când se dusese în tabără să ia cadavrele. Oqqapia i-a răspuns 
cu aceeași nonşalanţă cu care îi descrisese gripa spaniolă: 
părinţii fetei îi împrumutaseră lui Naruana snowmobilul numai 
cu condiţia s-o ia cu el. Thóra n-a mai întrebat-o ce fel de părinți 

erau din moment ce lăsau un copil să meargă pe snowmobil cu 
un bețiv, pentru că răspunsul era evident: niște părinți mai 
bețivi decât fiul vânătorului. Dar povestea asta avusese și un 
rezultat benefic. Dat fiind că fusese martoră la o adevărată baie 
de sânge și era posibil să se fi contaminat, fetița fusese luată 
sub observație, iar medicii de la spitalul din Nuuk ajunseseră la 
concluzia că se putea face ceva pentru a-i repara faţa sfâșiată. 
In plus, melodia fredonată de fetiță dădea speranțe că, dacă 
avea să urmeze un tratament și să facă exerciţiile necesare, ar 
fi putut să-și recapete vocea și capacitatea de a vorbi. Astfel, 
pentru ca fata să poată fi îngrijită cum trebuie, părinţii ei 
fuseseră convinși să se mute în capitală și le lăsaseră 
snowmobilul Oqqapiei și lui Naruana, drept răsplată că îi 
ajutaseră să obțină asistenţă medicală pentru ea. Thórei îi era 
destul de greu să înțeleagă acest act de generozitate, dar s-a 
mulțumit să constate cu plăcere că nu toată lumea e croită după 
același calapod. Lucrul cel mai important era că, încetul cu 
încetul, oamenii aceia se îndreptau spre o viață mai bună. 

S-au auzit ciocănituri în ușă, iar în biroul ei a intrat un viitor 
fost soț. 

— Bună ziua! Am întârziat cumva? 

— Nu, aţi venit la timp, i-a răspuns Th6ra. Luaţi loc. Totul e 
pregătit. În curând o să fiţi liber. 

e 

Igimaq admira peisajul care se întindea în fața sa, dar, când s- 
a întors cu spatele la peșteră, s-a mâhnit - la ce bun să aibă 
frumuseti în faţa ochilor, când în spate îl aștepta urâţenia? Ținea 
în mână oasele fiicei lui. Le înfășurase într-o minunată piele de 
focă pe care o argăsise el însuși cu ani în urmă și pe care o 
considera cea mai frumoasă din câte tăbăcise în toată viaţa lui. 
Nimeni nu mai aprecia astfel de lucruri, așa că n-o vânduse, ci o 
păstrase pentru o ocazie specială. Care se ivise acum. Pielea 
urma să protejeze oasele de condiţiile aspre din peșteră până la 
sfârșit, când toată gheața avea să se topească, iar pământul 
urma să fie invadat de apa mării și de vieţuitoarele marine. El și 
câinele lui aveau să fie morți demult, dar asta nu conta - pentru 
nimeni altcineva în afară de ei doi. 

Câinele a scos un urlet prelung, vrând să plece din locul acela 
blestemat. Igimaq o văzuse pe fiica lui suferind și plângând, 
implorându-l s-o lase să caute ajutor într-o așezare apropiată. 

Dar Usinna nu putea fi ajutată. Atunci când, împotriva tatălui ei, 
intrase în zona interzisă, se certaseră destul de tare, iar el încă 
era furios pe ea când au început să apară semnele, iar pielea i 
se învineţise. Deja era slăbită, iar Igimaq se consultase cu Sikki, 
care nu avusese niciun dubiu cu privire la ce trebuia făcut - 
judecata lui sigur n-ar mai fi fost în alb și negru, dacă ar fi avut 
perspectiva slujbelor de la mină, care păreau să anuleze toate 
vechile obiceiuri. Igimaq nu se împotrivise. O dusese pe fiica lui 
extrem de bolnavă înapoi în zona interzisă și îl obligase pe 
Naruana să-l ajute, dat fiind că, peste o vreme, fiul său avea să 
moștenească îndatoririle lui față de strămoși. Atunci, Naruana 
păruse că înţelege acest lucru, dar decăderea lui rapidă de după 
moartea Usinnei dădea de înțeles că nu fusese o decizie 
înţeleaptă din partea lui, cu urmări îngrozitoare. Naruana deja 
avea probleme cu alcoolul, iar moartea înfiorătoare a surorii sale 
îl împinsese cu totul pe panta autodistrugerii. Mama lui o 
apucase pe același drum, din același motiv. Igimaq aproape că-i 
înțelegea. Deși agonia Usinnei nu fusese lungă, timpul trece 
greu când ești nevoit să urmărești pe cineva foarte drag 
suferind atât de crunt, să vezi cum se învinețește până îi dă 
sângele pe gură, pe ochi și pe nas. La ultima suflare, între buze 
i-a apărut un balon de sânge, care s-a spart abia când vântul i-a 
aruncat o șuviță de păr peste gură. Dacă n-ar fi fost atât de 
furios, ar fi putut încerca să-i aline durerea sau să-l lase pe 
Naruana s-o țină de mână - ultimul lucru pe care i-l ceruse 
Usinna. Dar, când au pus-o pe sanie, furia i se domolise de tot. 
Igimaqg a vrut să-i ia pandantivul, pe care era scris numele ei, 
dar a văzut că dispăruse. Usinna îl avusese la gât când o cărase 
până la sanie cu ajutorul lui Naruana; era un pandantiv pe care 
i-l făcuse chiar Igimaq când era mică, și știa că lănţișorul era 
rezistent și avea o închizătoare bună - deci nu se rupsese. Știa 
și că fiica lui înţelesese că aveau de gând s-o lase singură în 
sălbăticie, și o cunoștea suficient de bine cât să-și dea seama ce 
făcuse cu el: îl înghiţise, astfel încât cadavrul ei să poată fi 
identificat mai târziu, dacă avea să fie descoperit vreodată. Era 
de neconceput să taie pântecele fiicei lui ca să recupereze 
colierul - la fel de neconceput pe cât era s-o lase să se întoarcă 
acasă când s-a uitat la el cu ochii însângeraţi, implorându-l 
pentru ultima oară. Sufletele neliniștite ale morților n-ar fi 
permis una ca asta. Naruana și Igimaq scăpaseră teferi din zona 


348 


interzisă numai pentru că sufletele nemiloase se repeziseră 
încântate la noul membru al tribului lor - în lăcomia care le 
stăpânea, uitaseră de tată și fiu. 

Oamenii care veniseră să investigheze peștera nu trăiseră 
nimic din toate astea pe pielea lor și nici nu ascultaseră sufletele 
care încă sălășluiau în ea, cu toate că rămășițele lor pământești 
se aflau acum în institutele de cercetare de la Nuuk sau erau 
împrăștiate prin alte locuri. Cu siguranţă își făcuseră simțită 
prezența în timp ce le erau adunate rămășițele - ţipaseră și se 
tânguiseră -, dar fără niciun rezultat. Urechile celor care 
veniseră să le scoată din gheaţă nu auziseră decât zgomotele 
superficiale și nu ţinuseră seama de sunetele care veneau din 
lumea de dincolo. Și totuși, oamenii aceștia auziseră vântul, cu 
toate că niciunul dintre ei nu știa de unde venea și încotro se 
îndrepta - chiar dacă nu-l puteau simţi. 

Igimaq s-a întors iarăși cu faţa spre peșteră. Gheaţa de la 
gura ei fusese îndepărtată, iar acum putea fi văzută în întregime 
pentru prima oară după o sută de ani. Vara era aproape: zăpada 
strânsă pe cornișa de piatră de deasupra peșterii se topise, iar 
turțurii de la intrare semănau cu niște dinţi ascuțiți și neregulaţi 
care străluceau în lumina soarelui, provocându-l să privească în 
gura aceea căscată. Era un test - cum ar fi putut marele vânător 
să-i înfrângă pe cei ce nu aveau o inimă care să poată fi oprită-n 
loc? Igimaq s-a uitat în ochii câinelui, care a urlat iarăși și a 
întors capul în direcţia din care veniseră. Vânătorul lăsase 
ceilalți câini acasă; nu suportau să stea în apropierea peșterii, 
iar Igimaq nu voia ca urletele lor să-l deranjeze. Ştia că, dacă n- 
avea să se mai întoarcă acasă, s-ar fi îngrijit de ei Naruana; 
vânătorul și fiul său reîncepuseră să-și vorbească - din când în 
când. Naruana încă nu era împăcat cu ce-i făcuseră surorii lui, 
dar nu-și mai lăsa remușcările să-l roadă pe dinăuntru. Igimaq 
spera ca fiul lui să-și pună ordine în viaţă, să se căsătorească cu 
Oqqapia și să facă copii cu ea. Poate că, în felul acesta, sufletul 
Usinnei avea să fie salvat. Copiii lui Naruana ar fi fost un motiv 
de speranţă și pentru sufletul lui Igimaqg. 

Oasele din braţele sale și-au făcut iarăși simțită prezenţa, 
lovindu-se unele de altele în sacul din piele de focă. Le-a aranjat 
cât de bine a putut, dar s-a oprit când a auzit un plânset firav 
venind dinăuntrul peșterii. Cunoștea foarte bine vocea aceea, 
chiar dacă era mai slabă decât fusese în viaţă. Era Usinna. 

Sufletul ei îl chema și îl întreba încă o dată de ce nu-i dăduse o 
mână de ajutor. Apoi i s-au adăugat nenumărate alte voci - 
toate erau nemulțumite de soarta lor și cereau să fie eliberate. 

Câinele s-a uitat în ochii lui Igimaq. Își înţelegea stăpânul și 
știa că nu trebuie să-l urmeze mai departe. Vânătorul n-ar fi 
obligat pe nimeni să-l însoţească în ultima lui călătorie, pentru 
că era o călătorie pe care trebuia s-o hotărască fiecare om sau 
animal în parte. Câinele și-a luat privirea de la el și s-a uitat în 
gura neagră a peșterii. Voia să-l urmeze pe stăpânul său - avea 
gâtul încordat, iar perii de pe ceafă i se zbârliseră. A făcut un 
pas în față și s-a uitat întrebător la Igimaq, care a încuviințat din 
cap și a luat-o din loc. Cu cât se apropiau mai mult, cu atât 
vocile se auzeau mai tare. Când au pătruns în bezna dinăuntru, 
vocile au devenit asurzitoare, iar vânătorul a simţit că sufletele 
abia așteptau să-și răzbune soarta crudă. Și mai ales sufletul 
Usinnei. 

